
I. ÎNCEPUTUL SLOVEI A 

- pen?R« m m owe - 


1. Sfântul awa 1 Antonie, şezând odată în deşert, a fost cuprins de acedie 2 şi de 
o mare întunecare de gânduri. Şi zicea către Dumnezeu: „Doamne, vreau să mă 
mântuiesc şi nu mă lasă gândurile. Ce voi face în necazul meu? Cum mă voi 
mântui?" Şi, sculându-se puţin, a ieşit afară, şi a văzut pe cineva ca pe sine 
şezând şi lucrând, apoi sculându-se de la lucru şi rugându-se, apoi iarăşi 
şezând şi împletind funia, apoi iarăşi sculându-se la rugăciune. Acesta era un 
înger al Domnului trimis spre îndreptarea şi încredinţarea lui Antonie. Şi a 
auzit pe înger zicând-i: „Fă aşa şi te vei mântui". Iar el, auzind aceasta, a luat 
multă bucurie şi îndrăzneală; şi făcând aşa se mântuia. 


/ Awa sau Părinte - Mc. N, 36; Rom. 8, Iy5; Gal. d, 6; cuvânt a rama ic (limba vorbită de 
Mântuitorul) folosit în Egipt, Palestina şi Siria cu un conţinut harismatic, desemnându~i pe 
asceţii, călugării şi pustnicii care se distingeau prin sfinţenia vieţii şi prin experienţa 
du ho vnicească. 

2 Acedie ~ Stare de plictiseală lâncezitoare, lâncezeală, dezgust 


2. Fericitul Antonie povestea: „Un an întreg m-am rugat să mi se descopere 
locul drepţilor şi al păcătoşilor. Şi am văzut un mare uriaş, care ajungea până la 
nori. Era negru şi avea mâinile întinse până la cer şi sub el se afla un lac având 
măsura mării. Şi am văzut suflete zburând ca nişte păsări. Şi cele ce zburau 
deasupra mâinilor şi capului uriaşului, se mântuiau. Dimpotrivă, cele ce erau 
prinse de mâinile lui, cădeau în lac. Şi ajunse la mine un glas care zicea: «Aceste 
suflete pe care le vezi zburând mai sus de acela, sunt sufletele drepţilor care se 
mântuiesc în rai. Iar celelalte sunt atrase în iad, urmând voilor trupului şi 
tinerii de minte a răului» 

j 

3. Zis-a awa Antonie: „Părinţii cei de demult, când mergeau în pustie, întâi se 
vindecau pe ei înşişi, şi, făcându-se doctori aleşi, vindecau şi pe alţii. Iar noi, 
ieşind din lume, mai înainte de a ne vindeca pe noi înşine, îndată începem a 

vindeca pe alţii; şi, întorcându-se boala asupra noastră, se fac nouă cele de pe 
urmă mai amare decât cele dintâi (Lc. 11, 26], şi auzim de la Domnul: «Doctore, 
vindecă-te mai întâi pe tine însuţi» (Lc. 4, 23]". 


4. Acest awa Antonie, căutând la adâncul judecăţilor lui Dumnezeu, a cerut 
zicând: „Doamne, cum se face că unii mor de tineri, iar alţii prea îmbătrânesc? 
Şi pentru ce unii sunt săraci, iar alţii bogaţi? Şi cum cei nedrepţi sunt bogaţi, iar 
cei drepţi săraci?" Şi a venit lui un glas zicând: „Antonie, ia aminte de tine, că 
acestea sunt judecăţi ale lui Dumnezeu şi nu-ţi este ţie de folos a le şti". 


5. A întrebat cineva pe awa Antonie, zicând: „Ce trebuie să păzesc eu ca să plac 
lui Dumnezeu?" Şi răspunzând bătrânul, a zis lui: „Cele ce-ţi poruncesc ţie, 
păzeşte-le: Oriunde vei merge, pe Dumnezeu să-L ai înaintea ta totdeauna; 
orice vei face, să ai mărturie din Sfintele Scripturi; şi ori în ce loc vei şedea, să 
nu te mişti degrabă. Acestea trei păzeşte-le şi te vei mântui". 


6. Zis-a awa Antonie către awa Pimen: „Aceasta este lucrarea cea mare a 
omului: greşeala sa să o pună asupra sa înaintea lui Dumnezeu şi să aştepte 
ispita până la răsuflarea cea mai de pe urmă" 


7. Tot acesta a zis: „Nimeni neispitit nu va putea să intre în împărăţia cerurilor. 
Căci s-a zis: «Ridică ispitele şi nimeni nu este care să se mântuiască » 


8. A întrebat awa Pamvo pe awa Antonie: „Ce să fac?". Zis-a lui bătrânul: „Să 
nu te încrezi în dreptatea ta, să nu-ţi pară rău pentru lucru trecut şi să-ţi 
înfrânezi limba şi pântecele". 

9. Zis-a awa Antonie: „Am văzut toate cursele vrăjmaşului întinse pe pământ şi 
suspinând am zis: «Oare cine poate să le treacă pe acestea?». Şi am auzit glas 
zicându-mi: «Smerenia!»". 

10. Zis-a iarăşi: „Sunt unii care şi-au topit trupurile lor în asceză şi, pentru că 
n-au avut dreaptă socotinţă, departe de Dumnezeu s-au făcut". 


11. Zis-a iarăşi: „De la aproapele este viaţa şi moartea. Că de vom dobândi pe 
fratele, pe Hristos dobândim; iar de vom sminti pe fratele, lui Hristos greşim". 


12. Zis-a iarăşi: „Precum peştii, rămânând mult timp pe uscat mor, aşa şi 
monahii, zăbovind afară din chilie sau petrecând cu mirenii se slăbănogesc 
către tăria liniştii. Trebuie deci ca, precum peştele către mare, aşa şi noi către 
chilie să ne grăbim; ca nu cumva zăbovind afară, să uităm păzirea cea 
dinlăuntru". 


13. Zis-a iarăşi: „Cel ce şade în pustie şi se linişteşte, de trei războaie este 
slobod: de auzire, de grăire şi de vedere; şi numai cu unul mai are a lupta: cu 
cel al inimii. 


14. S-au dus nişte fraţi la awa Antonie, ca să-i spună despre nălucirile pe care 
le vedeau şi să se înveţe de la dânsul dacă sunt adevărate sau de la draci. Şi 
aveau un măgar, care a murit pe cale. Deci, după ce au venit la bătrânul, 
apucând acesta mai înainte, le-a zis lor: „Cum a murit măgăruşul pe cale?" Au 
zis lui: „De unde ştii, awo?" Iar el le-a zis lor: „Dracii mi-au arătat". Şi ei au zis 
lui: „Noi pentru aceasta am venit, ca să te întrebăm, că vedem năluciri şi de 
multe ori se fac adevărate; nu cumva ne înşelăm?" Şi i-a încredinţat pe ei 
bătrânul, din pilda măgarului, că de la draci sunt. 


15. Era un om care vâna animale sălbatice prin pustie, şi a văzut pe awa 
Antonie glumind cu fraţii; şi s-a smintit. Iar bătrânul, vrând să-l încredinţeze pe 
el că trebuie câte puţin să se pogoare fraţilor, i-a zis lui: „Pune săgeata în arcul 
tău şi întinde-1". Şi a făcut aşa. Şi bătrânul i-a zis lui: „întinde-1 încă puţin". Şi a 

întins. Şi iarăşi i-a zis: „întinde-1 şi mai mult". Şi a zis vânătorul: „De voi întinde 
arcul peste măsură, se va frânge". Zis-a lui bătrânul: „Aşa şi la lucrul lui 


Dumnezeu: dacă-i întindem pe fraţi peste măsură, degrabă se frâng. Trebuie 
deci, câte puţin şi câteodată, a ne pogorî fraţilor". Acestea auzind vânătorul, s-a 
umilit. Şi mult folosindu-se de la bătrânul, s-a dus. Iar fraţii, întărindu-se, au 
mers la locul lor. 


16. A auzit avva Antonie despre un monah mai tânăr care a făcut un semn 
(minune] ca acesta pe cale: Văzând el pe nişte bătrâni călătorind şi slăbind pe 
cale, a poruncit unor asini sălbatici de au venit şi au purtat pe bătrâni până au 
ajuns la Antonie. Deci bătrânii l-au înştiinţat de aceasta pe avva Antonie. Şi a zis 
lor: „Mi se pare că acest monah se aseamănă cu o corabie plină de bunătăţi, 
care, însă, nu ştiu de va ajunge în port". Şi, după un timp, avva Antonie începe 
deodată să plângă şi să-şi smulgă părul şi să se tânguiască. îi zic lui ucenicii: 
„De ce plângi, avvo?" Iar bătrânul a zis: „Mare stâlp al Bisericii a căzut acum 
(zicea despre monahul cel tânăr]. Mergeţi până la el şi vedeţi ceea ce s-a făcut". 
Deci s-au dus ucenicii şi l-au aflat pe monah şezând pe rogojină şi plângând 
păcatul pe care îl făcuse. Iar el, văzând pe ucenicii bătrânului, le-a zis: „Ziceţi 
bătrânului ca să roage pe Dumnezeu să-mi dea numai zece zile şi nădăjduiesc 
că voi da răspuns". Şi după cinci zile a murit. 


17. Un monah a fost lăudat de fraţi către awa Antonie. Acesta din urmă, când a 
venit monahul la dânsul, l-a încercat, să vadă de rabdă necinstea. Şi, aflându-1 
că nu o rabdă, i-a zis: „Eşti asemenea unui oraş, care pe dinainte este împodobit, 
iar pe dinapoi este jefuit de tâlhari". 


18. Un frate i-a zis lui awa Antonie: „Roagă-te pentru mine!" Zis-a lui bătrânul: 
„Nici eu nu te miluiesc, şi nici Dumnezeu, dacă tu însuţi nu-ţi vei da silinţa şi nu 
vei cere lui Dumnezeu rugându-te". 


19. Au mers odată nişte bătrâni la awa Antonie, şi avva Iosif cu dânşii. Şi vrând 
bătrânul [Antonie] să-i încerce, a pus înaintea lor un cuvânt din Scriptură, şi, 

începând de la cei mai mici, îi întreba ce înseamnă acel cuvânt. Şi fiecare 
răspundea după puterea sa. însă bătrânul zicea fiecăruia: „N-ai aflat încă". Mai 


pe urmă de toţi, a zis către awa Iosif: „Tu cum zici că este cuvântul 
acesta?" Răspuns-a: „Nu ştiu". Atunci a zis awa Antonie: „Cu adevărat, awa 
Iosif a aflat calea, căci a zis: Nu ştiu." 


20. S-au dus nişte fraţi de la Schit 3 la awa Antonie şi, intrând într-o corabie să 
meargă la el, au aflat pe un bătrân care şi el voia să meargă; iar fraţii nu-1 
cunoşteau. Şi şezând în corabie, grăiau cuvinte de-ale Părinţilor şi din Scripturi 
şi pentru lucrul mâinilor lor. Iar bătrânul tăcea. Ajunşi în port, au aflat că şi 
bătrânul merge la awa Antonie. Şi după ce au ajuns la awa, le-a zis lor 
[Antonie]: „Bună însoţire aţi avut în bătrânul acesta". A zis şi bătrânului: „Buni 
fraţi ai aflat cu tine, avvo". Răspuns-a bătrânul: „Buni sunt, cu adevărat, însă 
ograda lor n-are uşă, şi cel ce voieşte intră în grajd şi dezleagă măgarul". Iar 
aceasta zicea pentru că cele ce le vin la gură, acelea le şi grăiesc. 


3 

Schit numeşte pe scurt Pustia Schetia, situată ia circa 70 kilometri de Delta Nilului, într~o va/e 

mare lungă de 30 de kilometri şi largă de 6~7 kilometri, al cărei fund se află sub nivelul mării şi 

unde se găsesc lacuri [zece la număr] cărora li s~a dat numele de Uadi ePNatrun [adică: Valea 

Natrun] din pricina salpetrului nitric [săruri şi carbonaţi de natriu, pe care vechii egipteni îl 

fo/oaseau la mumificarea morţilor lor] extras de acolo încă din antichitate. Aici se situează pustia 

Schetia, unde în anul 330 s~a stabilit Macarie. El cunoştea bine locurile, deoarece, cămilar fiind, 

venea adeseori să caute salpetru. [...] Schetia nu va întârzia să devină [în ultimele decenii ale 

secolului al IVdea] centrul cel mai înfloritor al vieţii anahoretice, aici locuind Părinţii cei mai 

/ / 

renumiţi 

/ 


21. S-au dus nişte fraţi la awa Antonie şi i-au zis: „Spune-ne nouă cuvânt: cum 
să ne mântuim?" Zis-a lor bătrânul: „Aţi auzit Scriptura? îndeajuns vă este". Iar 
ei i-au zis: „Voim să auzim şi de la tine, părinte". Atunci le-a zis bătrânul: 
„Evanghelia zice: «de te loveşte cineva peste obrazul drept, întoarce-i şi pe 
celălalt» [Mt. 5, 39]. Zis-au lui: „Nu putem face aceasta". Zis-a lor bătrânul: „De 
nu puteţi întoarce şi pe celălalt, măcar pe aceea una să o suferiţi". Zis-au lui: 
„Nici aceasta nu putem". Zis-a bătrânul: „Dacă nici aceasta nu puteţi, nu daţi în 
locul celei primite". Şi au zis ei: „Nici aceasta nu putem". Atunci a zis bătrânul 
către ucenicul său: „Fă-le lor puţină fiertură, că sunt neputincioşi". Iar către ei a 
zis: „Dacă aceasta nu puteţi şi aceea nu vreţi, ce să vă fac vouă? De rugăciuni 
este trebuinţă". 

j 

22. Un frate, care s-a lepădat de lume şi a împărţit averile sale săracilor, ţinând 
puţine pentru sine, a mers la avva Antonie. Şi, despre acestea cercetându-1 
bătrânul cu de-amănuntul, i-a zis: „De voieşti să te faci monah, mergi în satul 
cutare, cumpără carne, şi pune-o împrejurul trupului tău gol şi apoi vino aici". 
Şi făcând fratele aşa, câinii şi păsările îi rupeau trupul. Şi, ajungând el la 
bătrânul, acesta îl întrebă de a făcut cum l-a sfătuit. Iar acela, arătându-i trupul 
lui sfâşiat, sfântul Antonie i-a zis: „Cei ce se leapădă de lume şi voiesc să aibă 
bani, astfel sunt sfâşiaţi de dracii care-i luptă". 


23. Unui frate i s-a întâmplat odată ispită în mănăstirea lui awa Ilie. Şi, alungat 
fiind de acolo, s-a dus în munte la awa Antonie. Şi rămânând fratele un timp pe 
lângă dânsul, l-a trimis la mănăstirea de unde venise. Iar cei din mănăstire, 
văzându-1, iarăşi l-au alungat. Iar el s-a întors la awa Antonie, zicând: „N-au 
voit să mă primească, părinte". Deci l-a trimis bătrânul înapoi, zicând: „0 
corabie s-a spart în mijlocul noianului şi a prăpădit povara şi cu osteneală a 
scăpat la uscat. Iar voi cele scăpate la uscat voiţi să le înecaţi. Iar ei, auzind că 
awa Antonie l-a trimis, l-au primit de îndată. 


24. A zis avva Antonie: „Socotesc că trupul are o mişcare firească amestecată cu 
el, dar nu lucrează de nu va voi sufletul, ci numai însemnează în trup 
nepătimaşă mişcare. Este încă şi o altă mişcare, ce stă în a hrăni şi a încălzi 
trupul cu mâncări şi cu băuturi, din care căldura sângelui deşteaptă trupul spre 
lucrare. Pentru aceasta şi zice Apostolul: «Nu vă îmbătaţi cu vin întru care este 
pierzare» (Ef. 5,18]. Şi iarăşi Domnul în Evanghelie, porunceşte ucenicilor Săi: 
«Luaţi seama la voi înşivă, să nu se îngreuieze inimile voastre în dezmăţ şi 
beţie» (Lc. 21, 34]. Este încă şi o altă mişcare, la cei ce se nevoiesc, care se face 
din vrăjmăşia şi zavistia dracilor. Pentru aceasta trebuie a şti, că trei sunt 
mişcările trupeşti: una firească, alta din neluarea aminte a hranei şi a treia de 
la draci". 


25. Zis-a iarăşi: „Dumnezeu nu sloboade războaiele peste neamul acesta ca 
peste cei vechi, căci ştie că sunt slabi şi nu le pot purta". 

26. Lui awa Antonie i s-a descoperit în pustie: „Este în oraş oarecine asemenea 
ţie, doctor cu ştiinţa, care din prisosinţa lui dă celor ce au trebuinţă şi în toate 
zilele cântă «Sfinte Dumnezeule» cu îngerii". 


27. A zis iarăşi: „Va veni vremea ca oamenii să înnebunească şi când vor vedea 
pe cineva că nu înnebuneşte se vor scula asupra lui, zicându-i că el este nebun, 
pentru că nu este asemenea lor". 


28. Au venit nişte fraţi la awa Antonie şi au pus înaintea lui un cuvânt din 
Levitic. Deci a ieşit bătrânul în pustie şi a mers awa Ammona pe urma lui în 
ascuns, ştiindu-i obiceiurile. Şi, după ce mult s-a depărtat bătrânul, stând la 
rugăciune, a strigat cu glas mare: „Dumnezeule, trimite pe Moise ca să mă 
înveţe cuvântul acesta!" Şi a venit lui glas vorbind cu dânsul. Deci a zis awa 
Ammona: „Glasul care vorbea cu dânsul l-am auzit, dar puterea cuvântului 
n-am înteles-o". 


29. Trei părinţi aveau obiceiul de mergeau la fericitul Antonie în fiecare an. Şi 
doi îl întrebau pentru gândurile lor şi pentru mântuirea sufletului, iar al treilea 
totdeauna tăcea, nimic întrebându-1. Iar după mult timp i-a zis awa Antonie: 
„Iată, de atâta timp vii aici şi nimic nu mă întrebi!" Şi răspunzând fratele i-a zis: 
„Destul îmi este şi numai să te văd, părinte". 


30. Se spune că unul dintre bătrâni i-a cerut lui Dumnezeu să-i vadă pe Părinţi. 
Şi i-a văzut pe ei fără awa Antonie. Deci a zis celui ce i-i arăta: „Unde este awa 
Antonie?" Iar acela i-a zis: „în locul unde este Dumnezeu, acolo este el". 


31. Un frate a fost acuzat pe nedrept în mănăstire pentru desfrânare şi 
sculându-se a mers la awa Antonie. Şi au venit fraţii de la mănăstire ca să-l 
vindece şi să-l ia şi au început să-i zică: „Aşa ai făcut". Iar el se apăra zicând: 
„Nimic de acest fel nu am făcut". Iar, după întâmplare, s-a aflat acolo awa 
Pafnutie, zis Kefala, şi a spus o pildă ca aceasta: „Am văzut pe malul râului un 
om băgat în noroi până la genunchi şi venind unii să-i dea mâna, l-au afundat 

până la grumazi". Şi a zis lor avva Antonie pentru avva Pafnutie: „Iată om 
adevărat, care poate să vindece şi să mântuiască suflete". Deci umilindu-se ei 
de cuvintele bătrânului, au pus metanie fratelui. Şi, îndemnaţi de Părinţi, l-au 
luat pe frate la mănăstire. 


32. Ziceau unii despre avva Antonie că era purtător de Duh, dar nu voia să 
grăiască pentru oameni. Că, într-adevăr, vestea cele ce se întâmplau în lume, 
precum şi cele ce aveau să vină. 


33. A primit odată awa Antonie scrisoare de la împăratul Constanţiu ca să 
meargă la Constantinopol; şi cerceta cu dinadinsul ce să facă. Deci a zis către 
awa Pavel [cel Simplu], ucenicul lui: „Oare dator sunt să merg?" „De vei merge, 
i-a răspuns acesta, Antonie te vei chema; iar de nu vei merge, avva Antonie". 


34. Zis-a awa Antonie: „Eu nu mă mai tem de Dumnezeu, ci îl iubesc. Căci 
«dragostea scoate afară frica». 


35. Acelaşi a zis: „Totdeauna să ai înaintea ochilor frica de Dumnezeu. Să-ţi 
aduci aminte de cel ce «omoară şi face viu» [I Regi 2, 6]. Să urâţi lumea şi toate 
cele ce sunt într-însa. Să urâţi toată odihna trupească. Lepădaţi-vă de viaţa 
aceasta, ca să vieţuiţi lui Dumnezeu. Aduceţi-vă aminte, ce aţi făgăduit lui 
Dumnezeu. Că cere aceasta de la voi în ziua judecăţii: să flămânziţi, să însetaţi, 
să umblaţi în haine sărace, să privegheaţi, să va tânguiţi, să plângeţi, să 
suspinaţi cu inima voastră; să vă încercaţi de sunteţi vrednici de Dumnezeu; să 
defăimaţi trupul, ca să vă mântuiţi sufletele voastre". 


36. A mers oarecând avva Antonie la awa Amun în muntele Nitriei 4 şi după ce 
au vorbit unul cu altul, a zis avva Amun către el: „Fiindcă prin rugăciunile tale 
s-au înmulţit fraţii şi voiesc unii dintr-înşii să-şi zidească chilii departe, ca să se 
liniştească, cât porunceşti să fie de departe chiliile ce se zidesc de cele de 
aici?" Iar el a zis: „Să gustăm la ceasul al nouălea şi să ieşim să mergem prin 
pustie şi să cercetăm cu luare aminte locul". Iar după ce s-au dus prin pustie, 

până a venit să apună soarele, a zis avva Antonie către el: „Să facem rugăciune 
şi să punem aici cruce, ca aici să zidească cei ce vor să clădească chilii. Ci cei de 
acolo când vor veni la aceştia, după ce vor gusta mica lor bucăţică de pâine la 
ceasul al nouălea, aşa să vie şi cei ce se duc de aici, acelaşi lucru făcând, să 
rămână fără de tulburare, când merg unii la alţii". Şi era depărtarea 
douăsprezece semne (aproximativ 18-19 km]. 


7 Nitria (pustia sau muntele Nitriei), în Delta Nilului, este una dintre cele trei cele mai importante 
aşezări monastice din Egiptul Inferior (nord~vestu! Egiptului), întemeiată de avva Ammun 
«Nitr iotul», ucenic a / sfântului Antonie ce! Mare, pe la anul 320~325. 


37. Zis-a awa Antonie: „Cel ce bate bucata de fier, întâi cercetează cu luare 
aminte gândul ce are să facă: seceră, sabie sau secure? Aşa şi noi, datori suntem 
să socotim care faptă bună să umblăm a dobândi, ca să nu ne ostenim în zadar". 


38. Zis-a iarăşi: „Supunerea cu înfrânare supune fiara". 


39. Zis-a iarăşi: „Ştiu monahi care, după multe osteneli, au căzut şi întru ieşire 
din minţi au venit, pentru că s-au nădăjduit în lucrul lor şi amăgindu-se nu au 
înţeles porunca celui ce a zis: «întreabă pe tatăl tău şi îţi va vesti ţie» (Deut., 32, 
7]". 


40. Zis-a iarăşi: „De este cu putinţă, monahul este dator şi câţi paşi face sau câte 
picături bea în chilia sa, cu încredere să le facă cunoscute bătrânilor, ca nu 
cumva să greşească întru acestea". 


1. Avva Arsenie, fiind încă în palatele împărăteşti, s-a rugat lui Dumnezeu 
zicând: „Doamne, îndreptează-mă, ca să ştiu cum mă voi mântui". Şi i-a venit 
glas zicându-i: „Arsenie, fugi de oameni şi te vei mântui". 

2. Acesta, după ce s-a dus la viaţă pustnicească, iarăşi s-a rugat, acelaşi cuvânt 
zicând (Mt. 26, 44]. Şi a auzit glas zicându-i: „Arsenie, fugi, taci, linişteşte-te; că 
acestea sunt rădăcinile nepăcătuirii". 


3. Odată au venit dracii la awa Arsenie în chilie, năcăjindu-1. Şi venind cei ce 
slujeau lui şi stând din afară de chilie, l-au auzit strigând către Dumnezeu şi 
zicând: „Dumnezeule, nu mă părăsi! Nimic bun n-am făcut înaintea Ta; dar 
dă-mi, după bunătatea Ta, să pun început. 


4. Se zicea că, precum în palat nimeni nu purta haine mai bune decât dânsul, tot 
aşa nici în Biserică nimeni nu purta mai proaste decât dânsul. 


5. A zis un oarecare fericitului Arsenie: „Cum noi din atâta învăţătură şi 
înţelepciune nimic nu avem, iar aceşti ţărani egipteni au dobândit atâtea fapte 
bune?" Zis-a awa Arsenie lui: „Noi din învăţătura lumii nimic nu avem, iar 
aceşti ţărani egipteni din ostenelile lor şi-au dobândit faptele bune". 


6. întrebând awa Arsenie oarecând pe un bătrân egiptean pentru gândurile 
sale, un altul, văzându-1, i-a zis: „Avvo Arsenie, cum atâta învăţătură latinească 
şi elinească având, întrebi pe acest ţăran pentru gândurile tale?" Iar el a zis 
către dânsul: „învăţătura latinească o am eu cu adevărat, dar alfabetul acestui 
ţăran încă nu l-am învătat". 

j j 


7 . A venit odată fericitul Teofil, arhiepiscopul [Alexandriei], cu un dregător la 
awa Arsenie şi l-a rugat pe bătrân să audă de la el cuvânt. Iar bătrânul, tăcând 
puţintel, i-a răspuns: „Şi dacă vă voi spune un cuvânt, îl veţi păzi?" Iar ei i-au 
făgăduit că-1 vor păzi. Şi le-a zis lor bătrânul: „Oriunde veţi auzi că este Arsenie, 
să nu vă apropiaţi". 

8. Altădată, vrând iarăşi arhiepiscopul să meargă la awa Arsenie, a trimis întâi 
să ştie de-i va deschide uşa. Iar bătrânul i-a trimis acest răspuns, zicând: „De 
vei veni, îţi voi deschide; şi de îţi voi deschide ţie, tuturor voi deschide; şi 
atunci nu voi mai şedea aici". Acestea auzind arhiepiscopul, a zis: „Dacă mă duc 
ca să-l alung pe el, atunci nu mă voi mai duce". 


9. Un frate a rugat pe awa Arsenie ca să audă cuvânt de la el. Şi i-a zis lui 
bătrânul: „Pe cât îţi este cu putinţă, sârguieşte-te ca lucrarea ta cea dinlăuntru 
să fie după Dumnezeu şi vei birui patimile cele dinafară". 


10. Zis-a iarăşi: „De vom căuta pe Dumnezeu, Se va arăta nouă; şi de-L vom ţine 
pe El, va rămâne cu noi". 


11. Zis-a oarecine către awa Arsenie: „Mă năcăjesc gândurile, zicându-mi: «Nu 
poţi să posteşti, nici să lucrezi, deci măcar cercetează pe cei bolnavi; căci şi 
acest lucru este dragoste.»". Iar bătrânul, ştiind semănăturile dracilor, i-a zis lui: 
„Mergi, mănâncă, bea, dormi şi nu lucra; numai de la chilie nu te depărta". Căci 
ştia că răbdarea în chilie îl aduce pe monah la rânduiala lui. 


12. Zicea awa Arsenie: „Monahul străin în ţară străină să nu se amestece în 
nimic şi atunci va avea odihnă". 


13. Zis-a awa Marcu către awa Arsenie: „Pentru ce fugi de noi?" Zis-a lui 
bătrânul: „Dumnezeu ştie că vă iubesc pe voi, dar nu pot să fiu şi cu oamenii şi 
cu Dumnezeu. Cele de sus, mii şi zeci de mii, au numai o voie, iar oamenii au 
multe voi. Deci nu pot să las pe Dumnezeu şi să vin întru petrecere cu oamenii". 


14. Spunea awa Daniel pentru awa Arsenie că toată noaptea petrecea 
priveghind şi când voia să doarmă dimineaţa pentru nevoia firii, zicea 
somnului: „Vino, rob rău". Şi aţipea puţin şezând şi îndată se scula. 

15. Zis-a avva Arsenie, că de ajuns este monahului să doarmă un ceas, de este 
nevoitor. 


16. Spuneau bătrânii, că s-au dat oarecând la Schetia puţine smochine uscate şi, 
ca unele ce erau de nimic, nu i-au trimis lui awa Arsenie, ca să nu se pară că îl 
ocărăsc. Iar bătrânul auzind, n-a venit la biserică, zicând: „M-aţi despărţit pe 
mine, nedându-mi binecuvântarea pe care a trimis-o Dumnezeu fraţilor şi de 
care nu am fost vrednic să mă împărtăşesc". Şi au auzit toţi şi s-au folosit de 
smerenia bătrânului. Şi mergând preotul, i-a dus lui smochinele, şi l-au adus pe 
el la biserică cu bucurie. 


17. Spunea awa Daniel: „Atâţia ani a petrecut cu noi şi numai o măsură de grâu 
îi făceam pe an; şi când mergeam la el, mâneam din acel grâu". 


18. Spunea iarăşi cineva pentru avva Arsenie, că numai odată într-un an 
schimba apa în care muia stâlpările de finic, şi-atunci nu mai adăuga la cea 
veche. Că împletea fâşii şi le cosea până la ceasul al şaselea. Şi l-au rugat 
bătrânii, zicând: „De ce nu schimbi apa stâlpărilor, că miroase greu?" Şi le-a zis 
lor: „în locul mirodeniilor şi aromatelor, de care m-am îndulcit în lume, trebuie 
să iau acest miros". 


19. Se zicea iarăşi că după ce auzea că s-au copt tot felul de poame, atunci 
singur zicea: „Aduceţi-mi". Şi gusta o singură dată puţin din toate, mulţumind 
lui Dumnezeu. 


20. S-a îmbolnăvit odată avva Arsenie la Schit şi întru atâta sărăcie ajunsese, 
încât trebuindu-i o cămăşuţă de in şi neavând cu ce s-o cumpere, a luat de la 
unul milostenie şi a zis: „Mulţumescu-Ţi Ţie, Doamne, că m-ai învrednicit să iau 
milostenie pentru numele Tău". 

21. Se spunea pentru dânsul, că era chilia lui departe de treizeci şi două de 
mile 5 [de Schetia] şi nu ieşea degrabă; căci alţii îi făceau slujba. Şi când s-a 
pustiit Schitul, a ieşit plângând şi zicând: „A pierdut lumea Roma şi călugării 
Schitul 6 " 


5 32 de mile înseamnă mai mult de 50 de kilometri 

6 Roma a căzut sub vizigoţii lui A/a r ic în HI O. Schetia a fost devastată în mai multe rânduri de 
incursiunile barbarilor; de exemplu în 357 fi H3H de sa raci ni, în H07~H08 fi 578 fi de tribul 
berberic al mazakinilor. îndeosebi după distruqerea inteqrală din H07~H08 mulţi pustnici s~au 
refuqiat în alte centre monahale: avva Si/uan cu însoţitorii lui s~au dus în Sinai fi avva Sisoe în 
C/isma. 


22. întrebat-a avva Marcu pe avva Arsenie, zicând: „Bine este a nu avea cineva 
în chilia sa mângâiere? Că am văzut pe un frate care avea puţine verdeţuri şi le 
smulgea pe ele". Şi a zis avva Arsenie: „Bine este, însă după aşezarea omului; că 
de nu va avea putere într-acest chip de petrecere, iarăşi le va sădi". 


23. Povestit-a avva Daniil, ucenicul lui awa Arsenie, zicând: „M-am aflat odată 
aproape de awa Alexandru şi l-a apucat pe el o durere şi din pricina acelei 
dureri s-a întins cu faţa în sus. S-a întâmplat atunci să vină fericitul Arsenie ca 
să vorbească cu el; şi l-a văzut întins. Deci, după ce i-a vorbit, i-a zis lui: „Cine 
era mireanul acela pe care l-am văzut aici?" Şi i-a zis awa Alexandru: „Unde l-ai 
văzut?" Şi a zis: „Când mă coboram din munte, am căutat aici spre peşteră şi am 
văzut pe cineva întins cu faţa în sus". Şi i-a făcut lui metanie, zicând: „Iartă-mă, 
eu am fost; căci mă apucase o durere". Şi i-a zis lui bătrânul: „A, tu ai fost? Bine. 
Eu am socotit că este vreun mirean, şi pentru aceasta te-am întrebat". 


24. Altădată avva Arsenie a zis către awa Alexandru: „După ce vei despica 
smicelele tale, vino să guşti cu mine; iar de-ţi vor veni străini, mănâncă cu ei". 
Dar awa Alexandru lucra încet si moale si, sosind ceasul, încă mai avea smicele 
şi voind să păzească cuvântul bătrânului, a stat să sfârşească smicelele. Deci, 
văzând avva Arsenie că a zăbovit, a luat gustarea, socotind că a avut străini. Iar 
awa Alexandru după ce a sfârşit târziu, s-a dus. Şi i-a zis lui bătrânul: „Ai avut 
străini?" Iar el a răspuns: „Nu!" Şi i-a zis lui iarăşi: „Dar cum nu ai venit?" Iar el 
a zis: „Pentru că mi-ai spus: « după ce vei despica smicelele tale, vino». De 

aceea, păzind cuvântul tău, n-am venit, fiindcă nu terminasem". Şi s-a minunat 
bătrânul de luarea aminte a lui cea cu de-amănuntul şi i-a zis: „Mai de 
dimineaţă să dezlegi postul, ca şi pravila să ţi-o faci şi apa ta să o bei; iar de nu, 
degrabă are să se bolnăvească trupul tău". 


25. A mers odată avva Arsenie într-un loc, şi era acolo trestie şi se mişca din 
cauza vântului. Şi a întrebat bătrânul pe fraţi: „Ce este sunetul acesta?" Iar fraţii 
i-au spus că este sunetul trestiei. Zis-a bătrânul către dânşii: „Cu adevărat, de 
va şedea cineva în linişte şi va auzi glas de pasăre, nu are inima aceeaşi linişte; 
cu atât mai mult voi, având sunetul trestiilor acestora". 


26. Spunea awa Daniil, că oarecari fraţi vrând să meargă la Tebaida pentru 
torturi de in, au zis: „Cu acest prilej să-l vedem şi pe awa Arsenie". Şi a intrat 
awa Alexandru şi a zis bătrânului: „Nişte fraţi venind de la Alexandria, voiesc 
să te vadă". Zis-a bătrânul: „înştiinţează-te de la dânşii, pentru care pricină au 
venit". Şi înştiinţându-se că merg la Tebaida pentru in, a vestit bătrânului. Şi el 
a zis: „Cu adevărat, nu vor vedea faţa lui Arsenie, căci nu au venit pentru mine, 
ci pentru treaba lor". Odihneşte-i pe ei şi-i sloboade cu pace, zicându-le că 
bătrânul nu poate să-i întâmpine. 


27. Un frate s-a dus la chilia lui awa Arsenie la Schit şi s-a uitat pe fereastră şi a 
văzut pe bătrânul peste tot ca focul (căci era vrednic fratele de a vedea unele ca 
acestea]. Şi cum a bătut, a ieşit bătrânul şi văzând pe fratele ca şi spăimântat, 
i-a zis lui: „Este multă vreme de când baţi? Nu cumva ai văzut ceva?" Şi i-a 
răspuns lui fratele: „Nu!" Şi după ce-a vorbit cu el, i-a dat drumul. 


28. Şezând odată avva Arsenie la Canop 7 , a venit de la Roma o fecioară de bun 
neam, bogată foarte şi temătoare de Dumnezeu, ca să-l vadă. Şi fiind primită de 
arhiepiscopul Teofil, l-a rugat ca să-l înduplece pe bătrânul să o primească. Şi 
venind [arhiepiscopul] la el, l-a rugat zicând: „Cutare fecioară, de bun neam, a 
venit de la Roma şi voieşte să te vadă". Iar bătrânul n-a primit să se întâlnească 
cu ea. Deci, după ce i-a vestit aceasta, ea a poruncit să i se pregătească 
dobitoacele, zicând: „Cred lui Dumnezeu că-1 voi vedea. Că nu om am venit să 
văd - căci sunt şi în cetatea noastră mulţi oameni; ci prooroc am venit să văd". 

Şi după ce a ajuns la chilia bătrânului, din iconomia lui Dumnezeu, a găsit pe 
bătrânul petrecând afară din chilie, zăbovindu-se cu oarecare lucrare; şi 
văzându-1, a căzut la picioarele lui. El însă a ridicat-o cu mânie şi a luat seama la 
dânsa zicând: „Dacă faţa mea vrei s-o vezi, iat-o, priveşte-o!" Iar ea de ruşine 
n-a căutat la faţa lui. Şi i-a zis bătrânul: „N-ai auzit de lucrurile mele? Acestea 
sunt de nevoie să le vezi. Cum ai îndrăznit să faci atâta cale pe mare? Nu ştii că 
eşti femeie şi nu ţi se cade să ieşi niciodată nicăieri? Sau ca să mergi la Roma şi 
să zici către celelalte femei: « Am văzut pe Arsenie », şi să se facă marea drum 
de femei, care să vină la mine?" Iar ea a zis: „De va voi Domnul, nu voi lăsa pe 
niciuna să vină aici. Ci roagă-te pentru mine şi mă pomeneşte totdeauna!" Iar el 
răspunzând a zis: „Mă rog lui Dumnezeu, ca să se şteargă pomenirea ta din 
inima mea". Şi acestea auzind, a ieşit tulburată. Şi dacă a venit în cetate, de 
mâhnire a căzut în friguri. Şi a vestit fericitului Teofil arhiepiscopul că e 
bolnavă. Şi venind la ea, o ruga să-i spună ce are. Iar ea a zis către dânsul: „0, de 
n-aş mai fi venit aici! Că am zis bătrânului: «Pomeneşte-mă pe mine», şi el a zis: 
«Mă rog lui Dumnezeu, ca să se şteargă pomenirea ta din inima mea». Şi iată, eu 
mor de mâhnire". Şi i-a zis ei arhiepiscopul: „Au nu ştii că eşti femeie şi prin 
femei vrăjmaşul îi luptă pe sfinţi? Pentru aceasta a zis bătrânul aşa; că pentru 
sufletul tău se roagă totdeauna". Şi aşa s-a mângâiat sufletul ei şi s-a dus cu 
bucurie la ale sale. 


7 Oraş situat pe unul din braţele vestice ale Deltei Nilului, la 25 km de Alexandria. în antichitate 
era ce! mai important port a! Egiptului, pe unde trecea tot comerţul dintre greci şi egipteni. 


29. Povestit-a avva Daniil pentru awa Arsenie, că a venit odată un magistru 
(învăţător de legi], aducându-i o diată (testament] a unui boier, rudenie a lui, 
care îi lăsa foarte multă moştenire. Şi luând-o pe ea, a vrut să o rupă şi a căzut 
magistrul la picioarele lui, zicând: „Rogu-te, nu o rupe, că mi se ia capul". Şi i-a 
zis awa Arsenie: „Eu mai înainte de acela am murit, iar el acum a murit". Şi l-a 
trimis înapoi, nimic primind. 


30. Se spunea iarăşi pentru el, că în seara sâmbetelor, pe când se lumina spre 
duminică, lăsa soarele înapoia lui şi întindea mâinile la cer, rugându-se, până 
iarăşi strălucea soarele înaintea feţei lui şi aşa şedea. 

31. Se zicea pentru awa Arsenie şi pentru avva Teodor al Fermei că, mai mult 
decât toate, urau slava oamenilor. Pentru aceasta Arsenie nu întâmpina lesne 
pe cineva, iar awa Teodor întâmpina cu adevărat, dar ca o sabie îi era. 


32. Şezând odată awa Arsenie în părţile cele de jos şi supărându-se acolo, a 
socotit să lase chilia şi neluând nimic dintr-însa, aşa s-a dus către ucenicii săi 
faraniţi Alexandru şi Zoii. Deci i-a zis lui Alexandru: „Scoală-te şi mergi cu 
corabia pe râu în sus". Şi a făcut aşa. Şi lui Zoii i-a zis: „Vino cu mine până la râu 
şi îmi caută o corabie care să meargă la Alexandria, şi apoi ia şi tu o corabie pe 
râu în sus până la fratele tău!" Iar Zoii, tulburându-se pentru cuvântul acesta, a 
tăcut. Şi aşa s-au despărţit unii de alţii. Deci bătrânul s-a pogorât în părţile 
Alexandriei şi s-a îmbolnăvit de boală grea. Iar slujitorii [ucenicii] lui au zis 
unul către altul: „Nu cumva vreunul din noi a mâhnit pe bătrânul şi pentru 
aceasta s-a despărţit de noi?" Şi n-au aflat nimic întru ei, nici că nu l-au ascultat 
pe dânsul cândva. Iar după ce s-a însănătoşit bătrânul a zis: „Mă voi duce la 
Părinţii mei". Şi aşa mergând cu corabia pe râu în sus, a venit la Petra, unde 
erau slujitorii lui. Şi fiind el aproape de râu, venind o copilă etiopiană, s-a atins 
de cojocul lui. Iar bătrânul a certat-o; dar copila i-a zis: „De eşti călugăr, du-te la 
munte!" Iar bătrânul, umilindu-se de cuvântul acesta, zicea întru sine: „Arsenie, 
de eşti călugăr, du-te la munte!" Şi numaidecât după acestea, au venit întru 
întâmpinarea lui Alexandru şi Zoii. Şi căzând ei la picioarele lui, s-a aruncat şi 
bătrânul jos, şi au plâns câteştrei. Şi a zis bătrânul: „Nu aţi auzit că m-am 
îmbolnăvit?" Şi i-au zis lui: „am auzit". Şi a zis bătrânul: „Şi pentru ce nu aţi 
venit să mă vedeţi?" Şi i-a zis lui avva Alexandru: „Despărţirea ta de noi nu a 
fost plăcută şi mulţi nu s-au folosit, zicând: «De nu ar fi călcat cuvântul 
bătrânului nu s-ar fi despărţit de dânşii»". Zis-a lor: „Iarăşi dar vor zice oamenii: 
«Nu a aflat porumbiţa odihnă picioarelor sale şi s-a întors la Noe în corabie.» 
(Fac. 8, 9]". Şi aşa s-au mângâiat şi a petrecut cu dânşii până la sfârşitul său. 


33. Zis-a awa Daniil: „Ne-a povestit nouă avva Arsenie ca pentru altul - deşi 
poate chiar el era - că şezând un bătrân în chilia sa i-a venit un glas zicând: 
«Vino şi îţi voi arăta lucrurile oamenilor». Şi sculându-se, a ieşit; şi l-a dus 
într-un loc, şi i-a arătat un etiopian tăind lemne şi făcând o povară mare. Şi se 
căznea acela să o ridice, dar nu putea; şi în loc de a mai lua din ea, el încă mai 
tăia lemne şi adăuga peste povară. Şi a făcut aceasta vreme îndelungată. 

Şi mergând puţin mai înainte i-a arătat un om stând lângă un lac şi scoţând apă 
din el şi turnând-o într-un jgheab găurit, din care apa curgea iarăşi în lac. 

Şi i-a zis lui iarăşi: «Vino să-ţi arăt altul». Şi a văzut o biserică şi doi oameni 
călări pe cai ţinând o prăjină de-a curmezişul, unul împotriva celuilalt; şi voiau 
să intre pe uşă şi nu puteau, pentru că era prăjina de-a curmezişul. Şi nici unul 
nu s-a smerit pe sine înapoia celuilalt, ca să întoarcă prăjina dreaptă; şi pentru 
aceasta au rămas afară de uşă. «Aceşti oameni - i-a zis vocea - sunt cei care 
poartă jugul dreptăţii cu mândrie, şi nu s-au smerit ca să se îndrepteze pe ei 
înşişi şi să călătorească pe calea cea smerită a lui Hristos; pentru aceasta şi 
rămân afară de împărăţia lui Dumnezeu. Iar cel ce tăia lemne, este omul cel 
întru multe păcate care, în loc de a se pocăi, adaugă alte fărădelegi la păcatele 
sale. Şi cel ce scotea apă este cel care face lucruri bune, dar pentru că are întru 
ele amestecare rea, cu aceasta prăpădeşte şi lucrurile cele bune ale sale. Deci 
tot omul trebuie să fie treaz la lucrurile sale, ca să nu se ostenească în desert»". 


34. Tot acesta a povestit că odată au venit nişte părinţi de la Alexandria ca să-l 
vadă pe awa Arsenie. Şi unul dintre dânşii era unchi al lui Timotei celui de 
demult, care a fost arhiepiscop al Alexandriei şi se numea neagonisitor, adică 
sărac. Şi avea tovarăş pe unul din copiii fratelui său. Iar bătrânul se afla atunci 
bolnav şi nu a voit să-i întâlnească pe ei, ca să nu mai vină şi alţii să-l supere. Şi 
era atunci la Petra Troiei iar ei s-au întors mâhniţi. După aceea s-a întâmplat de 
s-a făcut năvălire a barbarilor, şi venind el, a petrecut prin părţile cele de jos. Şi 
auzind aceia, iarăşi au venit să-l vadă şi cu bucurie i-a primit pe dânşii. Şi i-a zis 
lui fratele care era cu ei: „Nu ştii, awo, că noi am venit şi la Troia să te vedem şi 
nu ne-ai primit?" Şi i-a zis lui bătrânul: „Voi aţi gustat pâine şi aţi băut apă, iar 
eu, fiule, cu adevărat, nici pâine, nici apă n-am gustat, nici am şezut jos, 
chinuindu-mă pe mine până când m-am înştiinţat că aţi ajuns la locul vostru; 
căci şi voi pentru mine v-aţi ostenit. însă iertaţi-mă, fraţilor". Şi mângâindu-se 
ei, s-au dus. 


35. Acesta [awa Daniil] zicea, că l-a chemat într-o zi awa Arsenie şi i-a zis: 
„Odihneşte pe părintele tău, ca, după ce va merge către Domnul, să se roage 
pentru tine şi să-ţi fie bine". 


36. Se spunea pentru awa Arsenie, că bolnăvindu-se odată în schit, s-a dus 
preotul şi l-a adus la biserică şi l-a pus pe aşternut cu o pernă mică la capul lui. 
Şi iată un bătrân venind să-l cerceteze pe el şi văzându-1 pe aşternut şi perna 
sub capul lui, s-a smintit zicând: „Acesta este awa Arsenie? Şi pe acestea este 

culcat?" Şi luându-1 preotul deoparte, i-a zis: „Ce lucru ai avut în satul tău?" Iar 
el a zis: păstor am fost. „Cum dar - a mai întrebat el - petreceai viaţa ta?" Iar el 
a zis: „Cu multă osteneală petreceam". Şi i-a zis lui iarăşi: „Dar acum cum 
petreci la chilie?" Iar el a zis: „Mai mult mă odihnesc". Şi atunci i-a zis: „Vezi pe 
acest awa Arsenie? în lume era părinte al împăraţilor şi mii de robi încinşi cu 
brâuri de aur şi cu brăţări, şi îmbrăcaţi cu haine de mătase stăteau înaintea lui; 
şi covoare scumpe erau sub picioarele lui. Iar tu, păstor fiind, nu ai avut în lume 
odihna pe care o ai acum şi acesta n-are aici desfătarea pe care a avut-o în lume. 
Iată, dar, tu te odihneşti iar acesta se trudeşte". Iar el auzind acestea, s-a umilit 
şi a pus metanie zicând: „Iartă-mă, awo, că am greşit. într-adevăr, aceasta este 
calea cea adevărată: că acesta a venit la smerenie, iar eu la odihnă". Şi 
folosindu-se bătrânul, s-a dus. 

37. A venit un părinte la awa Arsenie şi, bătând în uşă, bătrânul i-a deschis, 
socotind că este slujitorul său. Şi dacă a văzut că este altul, s-a aruncat cu faţa la 
pământ. Iar acela i-a zis lui: „Scoală, awo, ca să mă închin ţie". Şi i-a zis bătrânul 
lui: „Nu mă scol, de nu te vei duce". Şi mult rugându-se, nu s-a sculat până ce 
s-a dus. 


38. Se spunea pentru un frate care a venit la schit ca să-l vadă pe awa Arsenie, 
că venind la biserică, se ruga clericilor, ca să se întâlnească cu awa Arsenie. 
Deci i-au zis lui: „Odihneşte-te puţintel, frate, şi-l vei vedea". Iar el a zis: „Nu 
gust nimic de nu mă voi întâlni cu el". Au trimis dar un frate ca să-l ducă, că era 
departe chilia lui. Şi bătând în uşă, au intrat amândoi şi închinându-se 
bătrânului, au şezut tăcând. Deci a zis fratele cel de la biserica schitului: „Eu mă 
duc, rugaţi-vă pentru mine!" Iar fratele cel străin, neaflând îndrăzneală către 
bătrânul, a zis fratelui: „Vin şi eu cu tine". Şi au ieşit împreună. însă fratele cel 
străin l-a rugat zicând: „Ia-mă şi la awa Moise cel din tâlhari". Şi venind ei la 
acela, i-a primit cu bucurie şi găzduindu-i, i-a slobozit. Şi i-a zis fratele cel ce-i 
ducea: „Iată, te-am dus la cel străin (Arsenie] şi la egiptean [Moise]; care 
dintr-amâdoi ţi-a plăcut?" Iar el, răspunzând, a zis: „Mie, astădată, egipteanul 
mi-a plăcut". Şi auzind unul din părinţi acestea, s-a rugat lui Dumnezeu zicând: 
„Doamne, arată-mi lucrul acesta, că unul fuge pentru numele Tău, iar altul 
îmbrăţişează pentru numele Tău". Şi, iată, i s-au arătat două corăbii mari pe râu 
şi a văzut pe awa Arsenie şi pe Duhul lui Dumnezeu plutind cu linişte într-una; 
iar awa Moise şi îngerii lui Dumnezeu plutind în alta, şi îl hrăneau pe el cu 
faguri de miere. 

39. Zicea awa Daniil că vrând să moară avva Arsenie le-a poruncit, zicând:«Să 
nu va îngrijiţi să faceţi dragoste (milostenie] pentru mine. Că eu de mi-am făcut 
mie dragoste, aceasta am s-o găsesc »". 


40. Când era avva Arsenie să moară, s-au tulburat ucenicii lui. Şi le-a zis lor: 
„încă nu a venit ceasul; iar când va veni ceasul, vă voi spune vouă. însă am să 
mă judec cu voi la divanul lui Hristos de veţi da trupul meu cuiva". Iar ei au zis: 
„Şi ce vom face, că nu ştim să-l îngropăm?" Şi le-a zis lor bătrânul: „Nu ştiţi să 
legaţi o funie de piciorul meu şi să mă trageţi la munte?" 

Şi acesta era cuvântul bătrânului, adică obişnuia bătrânul a zice: „Arsenie, 
pentru ce ai ieşit [din lume]? Că am greşit, de multe ori m-am căit; iar că am 
tăcut, niciodată". Iar când era aproape de a muri, l-au văzut fraţii plângând şi 
i-au zis: „într-adevăr şi tu te temi, părinte?" Şi le-a zis lor: „într-adevăr, frica ce 
este cu mine acum, în ceasul acesta, cu mine este de când m-am făcut călugăr". 
Şi aşa a adormit [întru Domnul]. 


41. Se mai spunea că în toată vremea vieţii sale, când şedea la lucrul mâinilor, 
avea o cârpă în sân, pentru lacrimile care curgeau din ochii săi. Şi auzind avva 
Pimen că a adormit [întru Domnul], lăcrimând a zis: „Fericit eşti, avvo Arsenie, 
că te-ai plâns pe tine în lumea aceasta. Că acela ce nu se plânge pe sine aici, 
acolo se va plânge veşnic. Deci, ori aici de voie, ori acolo de chinuri, este cu 
neputinţă a nu plânge". 


42. Povestit-a avva Daniil pentru dânsul, că niciodată nu voia să grăiască vreo 
întrebare din Scriptură, măcar că putea să grăiască, de ar fi voit. încă nici 
scrisoare degrabă nu scria. Şi când venea la biserică câteodată, şedea dinapoia 
stâlpului, ca nimeni să nu vadă faţa lui, nici el să caute la altul. Şi era chipul lui 
îngeresc ca al lui Iacov. Era cu totul alb, încuviinţat la trup, dar uscăţiv. Şi avea 
barba lungă, ajungând până la pântece iar perii ochilor căzuseră de plâns. Şi 
era lung, dar se gârbovise de bătrâneţe. Şi a murit în vârsta de nouăzeci şi cinci 
ani. A petrecut în palaturile fericitului întru pomenire, împăratului Teodosie 
cel mare, ani patruzeci, făcându-se părinte al fiilor lui, Arcadie şi Onorie. Şi 
acolo a făcut ani patruzeci, iar zece ani a făcut la Troin al Babilonului celui de 
sus, în preajma Memfisului şi trei ani în Canopul Alexandriei şi ceilalţi doi i-a 
petrecut iarăşi în Troin şi acolo a adormit, săvârşindu-şi călătoria cu pace şi cu 
frica lui Dumnezeu. Căci era bărbat bun şi plin de Duh Sfânt şi de credinţa. Şi 

mi-a lăsat mie haina lui cea de piele şi veşmântul cel alb de păr şi 
încălţămintele cele de coajă de finic. Şi eu nevrednicul - zice avva Daniil - 
le-am purtat pe ele ca să mă binecuvintez. 


43. Povestit-a iarăşi awa Daniil pentru avva Arsenie, că odată el a chemat pe 
părinţii mei, adică pe avva Alexandru şi pe Zoii şi smerindu-se pe sine, a zis: 
fiindcă dracii se luptă cu mine şi nu ştiu de mă fură în somn, deci în noaptea 
aceasta osteniţi-vă cu mine şi păziţi-mă, dacă dormitez la priveghere. Şi au 
şezut unul de-a dreapta lui şi altul de-a stânga, de cu seară, păstrând tăcere. Şi 
spuneau părinţii mei - zice awa Daniil - că noi am adormit şi nu ne-am sculat 
şi nu l-am simţit pe el, dacă dormitează. Şi către dimineaţă - Dumnezeu ştie, de 
la sine a făcut ca să socotim că a dormit, sau cu adevărat firea somnului a venit 
- a suflat trei suflături şi îndată s-a sculat, zicând: am dormit cu adevărat? Iar 
noi am răspuns: nu ştim! 


44. Au venit odată oarecari bătrâni la avva Arsenie şi mult l-au rugat ca să se 
întâlnească cu dânsul. Iar el le-a deschis lor. Şi l-au rugat pe el să le spună lor 
cuvânt pentru cei ce se liniştesc şi cu nimeni nu se întâlnesc. Şi le-a zis lor 
bătrânul: când fecioara este în casa tatălui său, mulţi vor să se logodească cu 
dânsa. Iar după ce va lua bărbat, nu place tuturora; unii o defaimă, iar alţii o 
laudă şi n-are cinste aşa multă ca întâi când era ascunsă! Aşa şi cele ale 
sufletului: după ce se vor vădi, nu pot să încredinţeze pe toţi. 


- mm im mm - 

1. Zis-a avva Petru, acela al lui awa Lot, că era odată la chilia lui awa Agathon 
şi a venit către acesta un frate, zicând: voiesc să locuiesc cu fraţii; deci 
spune-mi, cum voi locui cu ei? Zis-a lui bătrânul: ca în ziua dintâi, când intri la 
dânşii aşa să păzeşti străinătatea ta în toate zilele vieţii tale, ca să nu ai 
îndrăzneală cu dânşii. Zis-a awa Macarie lui: şi ce face îndrăzneala? Zis-a lui 
bătrânul: asemenea este îndrăzneala cu arşiţa cea mare, care când se face, toţi 
fug de la faţa ei, rodul pomilor îl strică. Zis-a awa Macarie lui: aşa de cumplită 
este îndrăzneala? Şi a zis avva Agathon: nu este altă patimă mai cumplită decât 
îndrăzneala; căci ea este maică şi născătoare a tuturor patimilor. Şi lucrătorul 
trebuie să se păzească de îndrăzneală, măcar singur de va fi în chilie. Căci ştiu 

eu că un frate locuind multă vreme din chilie şi având un pătişor, a zis că s-a 
mutat din chilie, necunoscând pătişorul acesta. Unul ca acesta este lucrător şi 
luptător. 


2. Zis-a awa Agathon: călugărul trebuie să nu lase conştiinţa să-l învinuiască în 
nici un lucru. 


3. Zis-a iarăşi: fără de păzirea dumnezeieştilor porunci, nu sporeşte omul în 
nici o faptă bună. 


4. Zis-a iarăşi: niciodată nu m-am culcat să dorm având [ceva] asupra cuiva, 
nici am lăsat pe cineva să se culce, să doarmă având [ceva] asupra mea. 
Aceasta, pe cât am putut. 


5. Se spunea pentru awa Agathon, că s-au dus oarecari la dânsul auzind că are 
dreaptă şi mare socoteală. Şi vrând să-l cerce de a sa mânie, i-au zis lui: tu eşti 
Agathon? Am auzit pentru tine că eşti curvar şi mândru. Iar el a zis: ei bine, aşa 
este. Şi i-au zis lui: tu eşti Agathon bârfitorul şi clevetitorul? Iar el a zis: eu sunt. 
Au zis iarăşi: tu eşti Agathon ereticul? Iar el a răspuns: nu sunt eretic. Şi l-au 
rugat pe el, zicând: spune-ne nouă, pentru ce atâtea câte ţi-am zis ţie le-ai 
primit, iar cuvântul acesta nu l-ai suferit? Zis-a lor: cele dintâi asupra mea le 
scriu, căci este spre folosul sufletului meu. Iar cuvântul acesta eretic este 
despărţire de Dumnezeu şi nu voiesc să mă despart de Dumnezeu. Iar aceia 
auzind, s-au minunat de dreapta lui socoteală şi s-au dus zidiţi, adică folosiţi. 


6. Povestesc unii pentru awa Agathon, că a făcut vreme multă zidind o chilie 
împreună cu ucenicii lui şi după ce au sfârşit ei chilia, au venit apoi să şadă în 
ea. Şi a văzut bătrânul în săptămâna dintâi lucrul ce nu-i folosea şi a zis 
ucenicilor săi: sculaţi-vă, să mergem de aici. Iar ei s-au tulburat, zicând: dacă 
avea socoteală de a ne muta, pentru ce am făcut atâta osteneală zidind chilia? Şi 
smintindu-se oamenii asupra noastră, iarăşi or să zică: iată, iarăşi s-au mutat 
nestatornicii. Şi văzându-i pe ei împuţinaţi cu sufletul, le-a zis lor: deşi se vor 

sminti vreunii, însă iarăşi se vor zidi alţii, zicând: fericiţi sunt unii ca aceştia, că 
pentru Dumnezeu s-au mutat şi toate le-au defăimat. însă cel ce voieşte să vină, 
să vină, căci eu mă mut. Şi s-au aruncat ei pe sine la pământ, rugându-se până 
când vor fi iertaţi să călătorească împreună cu dânsul. 


7. Se zicea, iarăşi pentru dânsul, că de multe ori s-a mutat, având numai la brâu 
cuţitaşul cu care spinteca smicelele. 


8. A fost întrebat avva Agathon: ce este mai mare: osteneala cea trupească, sau 
păzirea celor dinăuntru? Iar bătrânul a zis: omul este asemenea unui pom; deci, 
osteneala cea trupească este frunza, iar păzirea celor dinăuntru este roada. Şi 
fiindcă, după ceea ce este scris: tot pomul care nu face roadă bună, se taie şi în 
foc se aruncă (Mt.VII, 19], arătat este că pentru roadă este toată osârdia 
noastră, adică pentru păzirea minţii. Dar este trebuinţă şi de acoperământul şi 
podoaba cea de frunze, care sunt ostenelile cele trupeşti. 


9. L-au întrebat pe el iarăşi fraţii, zicând: care faptă bună, părinte, între 
petreceri, are mai multă osteneală? Zis-a lor: iertaţi-mă, eu socotesc că nu este 
altă osteneală, ca rugăciunea către Dumnezeu. Căci totdeauna când voieşte 
omul să se roage, voieşte vrăjmaşul să-l taie pe el căci el ştie că nu se împiedică 
de altceva, fără numai de rugăciunea cea către Dumnezeu. Şi toată petrecerea 
pe care o va face omul, răbdând întru dânsa, dobândeşte odihna. Iar 
rugăciunea până la răsuflarea cea de pe urmă, are trebuinţă de nevoinţă. 


10. Şi era avva Agathon înţelept cu mintea şi fără de preget cu trupul şi se 
îndestula cu toate şi cu lucrul mâinilor şi cu hrana şi cu îmbrăcămintea. 


11. Acesta mergea pe un drum cu ucenicii lui şi unul dintr-înşii găsind un păruţ 
de lemn verde pe drum, a zis bătrânului: părinte, porunceşte să-l iau. Iar 
bătrânul s-a uitat la el minunându-se şi i-a zis: l-ai pus acolo? Şi a răspuns 
fratele: nu! Şi a zis bătrânul: cum dar vrei să iei ceea ce nu ai pus? 

12. Un frate a venit la awa Agathon, zicând: lasă-mă să locuiesc cu tine. Şi 
mergând pe drum a găsit puţin săpun şi l-a adus la el. Şi a zis bătrânul: unde ai 
găsit săpunul? Zis-a fratele: pe drum l-am găsit, când umblam şi l-am luat. Zis-a 
lui bătrânul: dacă ai venit să locuieşti cu mine, cum ai luat ceea ce n-ai pus? Şi 
l-a trimis să-l ducă de unde l-a luat. 


13. Un frate a întrebat pe bătrânul, zicând: m-a ajuns o poruncă şi unde este 
poruncă, este război. Deci voiesc să merg pentru poruncă, dar mă tem de 
război. Şi a zis lui bătrânul: de ar fi fost Agathon, făcea porunca şi biruia 
războiul. 


14. Făcându-se odată sobor la schit pentru o pricină şi punându-se la rânduială, 
mai pe urmă a venit şi acest Agathon şi a zis părinţilor: nu aţi pus pricina la 
bună rânduială. Iar ei i-au zis lui: dar tu cine eşti de grăieşti aşa? Iar el a 
răspuns: fiu al omului. Căci este scris: de grăiţi adică, dreptate după adevăr, 
judecaţi cele nedrepte, fiii oamenilor. (Psalm 57, 1]. 


15. Se spunea pentru awa Agathon, că trei ani s-a ostenit, ţinând piatră în gura 
sa, până când s-a deprins să tacă. 


16. Se spunea iarăşi pentru el şi pentru awa Amun, că atunci când vedea vreun 
vas, o dată spunea preţul şi ceea ce li se da, luau tăcând cu linişte. Şi iarăşi, când 
vroiau să cumpere ceva, ceea ce li se spunea, dau în tăcere şi luau vasul, 
negrăind nimic. 


17. Acelaşi awa Agathon a zis: niciodată n-am dat dragoste, adică milostenie; ci 
milostenia mea era a da şi a lua, socotind că folosul fratelui meu este lucru al 
rodirii. 

18. Acelaşi părinte când vedea vreun lucru şi voia gândul lui să-l judece, îşi 
zicea luişi: Agathoane, să nu faci tu aceasta! Şi aşa se liniştea gândul lui. 


19. Acesta şi-a zis că mâniosul măcar de va scula vreun mort, nu este primit la 
Dumnezeu. 


20. Avea odată awa Agathon doi ucenici, care petreceau viaţa sihăstrească 
deosebi. Deci, într-una din zile a întrebat pe unul: cum petreci în chilia ta? Iar el 
a zis: postesc până seara şi mănânc doi pesmeţi. Şi i-a zis lui: bună este 
rânduiala mâncării, neavând osteneală prea mare. Zis-a şi celuilalt: tu cum 
petreci? Iar el a zis: două zile postesc şi doi pesmeţi mănânc. Şi i-a zis lui 
bătrânul: te osteneşti foarte mult, suferind două războaie. Că de mănâncă 
cineva în fiecare zi şi nu se satură, se osteneşte. Dar este altul care voieşte să 
postească câte două zile şi să se sature. Iar tu îndoit postind, nu te saturi. 


21. Un frate a întrebat pe awa Agathon pentru păcatul curviei şi i-a răspuns 
aceluia: mergi, aruncă neputinţa ta înaintea lui Dumnezeu şi vei avea odihnă. 


22. S-a bolnăvit odată awa Agathon şi un oarecare din bătrâni. Şi zăcând ei în 
chilie, citea un frate la cartea Facerii şi a venit la capul unde zice Iacov: Iosif nu 
este, Simeon nu este; şi pe Veniamin îl veţi lua? Şi îmi veţi pogorî bătrâneţile cu 
mâhniciune la iad! (Fc. 47, 36 şi 37.] Şi răspunzând bătrânul, a zis: nu-ţi ajung 
ceilalţi zece, avvo Iacove? Zis-a awa Agathon: încetează, bătrânule! Dacă 
Dumnezeu este Cel ce îndreptează, cine este cel ce osândeşte? (Rom. VIII, 33 şi 
34.] 


23. Zis-a awa Agathon: de-mi va fi cineva foarte iubit şi voi cunoaşte că mă 
duce în vreo greşeală, îl înlătur de la mine. 


24. Zis-a lui iarăşi: omul trebuie să ia aminte în tot ceasul la judecata lui 
Dumnezeu. 

25. Oarecari fraţi vorbind pentru dragoste, awa Iosif a zis: au noi ştim ce este 
dragostea? Şi spunea pentru awa Agathon că avea un cuţitaş şi a venit la el un 
frate şi l-a lăudat şi nu l-a lăsat să iasă până ce nu a luat cuţitaşul. 


26. Zicea awa Agathon: de mi-ar fi fost cu putinţă să găsesc un bubos să-i dau 
trupul meu şi să iau pe al lui, bucurie aş fi avut, căci aceasta este dragostea cea 
desăvârşită. 


27. Se spunea iarăşi pentru dânsul, că venind odată în cetate să-şi vândă vasele, 
adică lucrul mâinilor sale, a găsit pe un om străin, lepădat pe uliţă şi bolnav, 
neavând cine să-l caute. Şi a rămas bătrânul cu dânsul luând o casă cu chirie şi 
din lucrul mâinilor sale plătea chiria, iar ce-i mai rămânea cheltuia la trebuinţa 
bolnavului. Şi a petrecut patru luni, până când s-a vindecat bolnavul. Şi aşa 
bătrânul s-a dus la chilia sa cu pace. 


28. Spunea awa Daniil, că mai înainte de a veni awa Arsenie la părinţii mei, au 
rămas şi ei cu awa Agathon. Şi iubea awa Agathon pe awa Alexandru, că era 
nevoitor şi blând. Şi s-a întâmplat ca toţi ucenicii lui să-şi spele hainele în râu, 
iar awa Alexandru spăla încet. Ceilalţi fraţi au zis bătrânului: fratele Alexandru 
nu face nimic. Şi vrând să-i odihnească, i-a zis lui: frate Alexandre, spală-le bine 
căci sunt inuri. Iar el dacă a auzit, s-a mâhnit. Şi după aceasta l-a mângâiat pe el 
bătrânul, zicând: au doară, nu ştiam, că bine faci? Dar acestea ţi le-am spus 
înaintea lor, ca să odihnesc cugetul lor cu ascultarea ta, frate. 


29. Se povesteşte pentru awa Agathon, că se silea să facă toate poruncile şi 
când trecea în corabie, el întâi apuca lopata şi când mergeau la dânsul fraţii, 
îndată după rugăciune, mâna lui punea masa, căci era plin de dragostea lui 
Dumnezeu. Iar când a vrut să se săvârşească, a rămas trei zile având ochii 
deschişi şi nemişcaţi. Şi l-au mişcat fraţii zicând: awo Agathoane, unde eşti? Şi 
le-a răspuns lor: înaintea judecăţii stau. I-au zis lui: şi tu te temi, părinte? Le-a 
zis lor: cu adevărat m-am silit după puterea mea, ca să păzesc poruncile lui 
Dumnezeu; dar om sunt şi de unde ştiu de au plăcut lucrurile mele lui 
Dumnezeu! Şi i-au zis lui: dar nu nădăjduieşti, că lucrul tău este după 
Dumnezeu? Zis-a bătrânul: nu nădăjduiesc, de nu voi întâmpina pe Dumnezeu, 

căci alta este judecata lui Dumnezeu, şi alta a oamenilor. Iar când au vrut să-l 
mai întrebe alt cuvânt, le-a zis lor: faceţi bine şi nu mai grăiţi acum cu mine, 
căci n-am vreme. Şi îndată s-a săvârşit cu bucurie. Că-1 vedeau trăgându-se, în 
ce fel heretiseşte cineva pe prietenii şi iubiţii săi. Avea însă păzire mare în toate 
şi zicea, că fără de păzire mare nu păşeşte omul la nici o faptă bună. 


30. A intrat odată awa Agathon în cetate să-şi vândă puţinele vase şi a găsit pe 
un lepros lepădat în cale. I-a zis lui leprosul: unde te duci? şi i-a răspuns awa 
Agathon: în cetate, să vând nişte vase. Zis-a lui leprosul: fă milostenie, de mă ia 
acolo! Şi luându-1 pe spatele său, l-a dus în cetate. I-a zis lui acesta: unde vei 
vinde vasele tale, acolo să mă pui. Şi a făcut bătrânul aşa. Şi după ce vindea un 
vas, zicea bubosul: cu cât l-ai vândut? Şi-i răspundea: cu atâta. Şi-i zicea iarăşi: 
cumpără-mi o plăcintă. Şi-i cumpăra. Şi iar vindea alt vas. Şi îi zicea leprosul 
iarăşi: dar acesta cu cât? Şi-i răspunse bătrânul: cu atâta. Şi-i zicea: cumpără-mi 
acest lucru. Şi-i cumpăra. Deci după ce a vândut toate vasele şi vroia să se ducă, 
i-a zis bubosul: te duci? Şi i-a răspuns lui: da! Şi i-a zis din nou: fă iarăşi 
milostenie, de mă du unde m-ai găsit! Şi luându-1 pe spatele lui, l-a dus la locul 
lui. Şi i-a zis lui: binecuvântat eşti Agathone, de Domnul în cer şi pe pământ. Şi 
ridicând ochii săi, pe nimeni n-a văzut. Că a fost îngerul Domnului care a venit 
să-l ispitească. 


1. Un frate a întrebat pe awa Ammona, zicând: spune-mi un cuvânt ca să mă 
mântuiesc! Şi i-a răspuns bătrânul: mergi şi-ţi fă gândul tău, precum fac 
făcătorii de rele, care sunt în temniţă. Că aceia întreabă pururea pe oameni: 
unde este stăpânitorul şi când va veni. Şi din acea aşteptare plâng. Aşa şi 
călugărul; trebuie să ia aminte totdeauna şi să-şi mustre sufletul său zicând: vai 
mie! Cum am să stau înainte la judecata lui Hristos? Şi cum am să-i dau Lui 
răspuns? Dacă aşa vei cugeta totdeauna, poţi să te mântuieşti. 


2. Spuneau unii pentru awa Ammona, că şi vasilisc (şarpe veninos] a omorât. 
Căci ducându-se în pustie ca să scoată apă din fântână şi văzând un vasilisc, s-a 
pus cu faţa în jos, zicând: Doamne, sau eu am a muri, sau acesta! Şi îndată a 
crăpat vasiliscul, cu puterea lui Hristos. 

3. Zis-a avva Ammona: patrusprezece ani am făcut în schit, rugându-mă lui 
Dumnezeu noaptea şi ziua, ca să-mi dăruiască să biruiesc mânia. 


4. Povestit-a unul din părinţi că era la chilii 6 * 8 un bătrân ostenitor purtând 
rogojină şi mergând, s-a dus la avva Ammona. Şi l-a văzut pe el bătrânul 
purtând rogojina şi i-a zis lui: aceasta nimic nu te foloseşte. Şi l-a întrebat pe el 
bătrânul, zicând: trei gânduri mă supără; sau să merg în pustietăţi, sau să mă 
duc în străinătate, unde nimeni nu mă cunoaşte, sau să mă închid în chilie şi cu 
nimeni să nu mă întâlnesc, mâncând după două zile. Zis-a avva Ammona lui: 
nici una dintr-acestea trei nu-ţi este de folos să faci; ci mai vârtos şezi în chilia 
ta şi mănâncă puţin în fiecare zi şi ai totdeauna cuvântul vameşului în inima ta. 
Şi aşa poţi să te mântuieşti. 


8 Chiliile (Kellia) se situau la 70 km sud~est de Alexandria, la intrarea în deşertul libian, şi I8~20 
km sud de Nitria (aşezare întemeiată de avva Amun), de care a şi depins iniţial, fiind un loc de o 
mai mare retragere pentru monahii din Nitria doritori de o asceză mai aspră şi de o viaţă de 
liniştire, mai isihastă. 


5. Unor fraţi li s-a întâmplat o scârbă la locul lor şi vrând să-l părăsească s-au 
dus la avva Ammona. Şi iată, bătrânul mergea cu corabia pe apă şi văzându-i 
umblând pe marginea râului, a zis corăbierilor: scoateţi-mă la uscat! Şi 
chemând pe fraţi, le-a zis lor: eu sunt Ammona, la care voiţi să mergeţi. Şi 
mângâindu-le inimile lor, i-a făcut de s-au întors înapoi de unde ieşiseră. Că nu 
avea pricina vătămare de suflet, ci scârbă omenească. 


6. Venit-a odată awa Ammona să treacă un râu şi a găsit o corabie dregându-se 

şi a şezut lângă dânsa. Şi iată altă corabie (luntre] a venit şi a trecut pe oamenii 

care erau acolo. Şi i-au zis lui: vino şi tu avvo şi treci la noi. Iar el le-a zis lor: de 
nu voi trece cu corabia cea de obşte, în alta nu mă sui. Şi avea o legătură de 
smicele şi şedea împletind funie şi iarăşi despletind-o, până ce s-a dres corabia, 
aşa a trecut. Deci i-au făcut fraţii metanie, zicând: pentru ce ai făcut aceasta? Şi 
le-a zis lor bătrânul: ca nu totdeauna grăbindu-mă gândul, să umblu. Ci şi 
aceasta este pildă, ca să umblăm în calea lui Dumnezeu, cu orânduială. 

7. A purces odată awa Ammona să meargă la awa Antonie şi a pierdut drumul. 
Şi şezând, a adormit puţin. Şi sculându-se din somn, s-a rugat lui Dumnezeu, 
zicând: mă rog Ţie, Doamne, Dumnezeul meu, să nu pierzi zidirea Ta. Şi i s-a 
arătat lui ca o mână de om atârnată de cer, arătându-i drumul, până când a 
venit şi a stătut deasupra peşterii lui awa Antonie. 


8. Acestui awa Ammona i-a proorocit awa Antonie, zicând: o să sporeşti întru 
frica lui Dumnezeu. Şi scoţându-1 afară din chilie, i-a arătat o piatră şi i-a zis: 
ocărăşte piatra aceasta şi o bate. Iar el a făcut aşa. Şi i-a zis awa Antonie: nu 
cumva a grăit piatra? Iar el a zis: nu. Şi i-a zis iarăşi awa Antonie: aşa şi tu, o să 
ajungi această măsură. Ceea ce s-a şi făcut, căci a sporit awa Ammona atâta, 
încât din multa bunătate nu mai cunoştea ce este răutatea. Şi aşa făcându-se el 
episcop, au adus la el o fecioară având în pântece şi i-au zis lui: cutare au făcut 
lucrul acesta, dă-le lor canon, adică pedeapsă pentru păcat! Iar el, făcând 
semnul crucii pe pântecele ei, a poruncit să i se dea şase perechi de cearşafuri, 
zicând: nu cumva mergând, să nască şi va muri, sau ea sau pruncul şi nu va afla 
cele de îngropare? Iar pârâşii ei i-au zis lui: de ce ai făcut aceasta? Dă-le canon! 
Iar el a zis lor: vedeţi, fraţilor, că aproape este de moarte şi ce pot eu să fac? Şi a 
slobozit-o pe ea şi n-a îndrăznit bătrânul să osândească pe nimeni. 


9. Se spunea pentru dânsul, că au venit unii la el să se judece, iar bătrânul se 
făcea nebun. Şi iată, o femeie zicea către vecina ei: acest bătrân este nebun. Şi a 
auzit-o pe ea bătrânul şi chemând-o, îi zice: câte osteneli am făcut eu prin 
pustii, ca să câştig nebunia aceasta şi pentru tine să o prăpădesc astăzi pe ea? 
Nu! 


10. A venit odată awa Ammona să guste ceva într-un loc şi era acolo unu care 
avea nume rău. Şi ce s-a întâmplat de a venit o femeie şi a intrat în chilia 
fratelui celui ce avea nume rău. Deci, aflând cei ce locuiau în locul acela s-au 
tulburat şi s-au adunat ca să-l izgonească pe el din chilie. Şi cunoscând că 
episcopul Ammona este în locul acela, venind l-au rugat să meargă împreună 
cu dânşii. Şi înţelegând fratele, luând femeia, a ascuns-o într-un chiup mare. Şi 
până să vină norodul, a văzut awa Ammona ceea ce se făcuse şi pentru 
Dumnezeu a acoperit lucrul. Şi intrând, a şezut deasupra chiupului şi a 
poruncit să se caute toată chilia. Deci, după ce au căutat şi nu au aflat pe femeie, 

a zis awa Ammona, ce este aceasta? Dumnezeu să vă ierte! Şi rugându-se, a 
făcut pe toţi să se ducă şi apucând de mână pe frate, i-a zis: ia aminte de tine, 
frate! Şi aceasta zicând, s-a dus. 


11. A fost întrebat awa Ammona: care este calea cea strâmtă şi îngustă? Şi 
răspunzând, a zis: calea strâmtă şi îngustă aceasta este, să-şi silească cineva 
gândurile sale şi să-şi taie voile sale pentru Dumnezeu. Şi aceasta este ceea ce 
s-a zis de apostoli: Iată noi am lăsat toate şi am venit după Tine (Mat. XIX, 27.]. 


- mm m au - 

1. S-au dus odată trei bătrâni la awa Ahila şi unul dintr-înşii avea nume rău. Şi 
i-a zis unul din bătrâni: avvo, fă-mi o mreajă [plasă]! Iar el a zis: nu-ţi fac. Şi 
celălalt i-a zis: fă milostenie, ca să-ţi avem pomenirea ta în mănăstire! Iar el a 
zis: n-am vreme. îi zice lui celălalt, care avea numele cel rău: fă-mi mie o mreajă, 
awo, ca s-o am din mâinile tale! Iar el răspunzând îndată, i-a zis: îţi voi face. Şi 
i-au zis lui deosebi cei doi bătrâni: cum noi te-am rugat şi n-ai voit să ne faci, 
iar acestuia i-ai zis că-i vei face? Le-a zis lor bătrânul: v-am zis vouă că nu vă fac 
şi nu v-aţi mâhnit, fiindcă nu am vreme. Iar acestuia de nu-i voi face, va zice: 
pentru păcatul meu auzind bătrânul nu a voit să-mi facă, şi îndată tăiem aţa. 
Deci cu aceasta am ridicat sufletul lui, ca să nu fie înghiţit de mâhnire unul ca 
acesta (Corint. II, 7.]. 


2. Zis-a awa Vitimie: pogorându-mă eu odată la schit, mi-au dat unii puţină 
miere, ca să le dau bătrânilor şi am bătut în uşa chiliei lui awa Ahila ca să-i dau 
lui. Iar el a zis: cu adevărat, frate, nu mi-ar fi fost voia să-mi baţi acum în uşă, 
chiar de ar fi fost mană. Dar nici la altă chilie nu te mai duce. Deci m-am dus la 
chilia mea şi le-am dus la biserică. 


3. A venit odată awa Ahila la chilia lui awa Isaia în schit şi l-a găsit mâncând: 
acesta pusese sare şi apă într-un castron. Şi văzându-1 bătrânul că a ascuns 
castronul după funii, i-a zis: spune-mi ce mănânci? Iar el a zis: iartă-mă awo, că 
tăiam smicele şi m-am suit pe arşiţă şi-am pus în gura mea pâine cu sare; că mi 

s-a uscat gâtlejul de arşiţă şi nu se pogora pâinea. Pentru aceasta am fost silit 
de am pus puţină apă peste sare, ca aşa să pot gusta. Deci, iartă-mă! Şi a zis 
bătrânul: veniţi de vedeţi pe Isaia, că mănâncă zeamă în schit. Dacă vrei să 
mănânci zeamă, du-te în Egipt. 


4. A venit unul din bătrâni la avva Ahila şi l-a văzut pe el scuipând sânge din 
gura lui şi l-a întrebat: ce este aceasta părinte? Răspuns-a bătrânul: este 
cuvântul fratelui care m-a mâhnit şi m-a silit să nu-1 vestesc lui şi m-am rugat 
lui Dumnezeu ca să-l ridice de la mine. Şi s-a făcut cuvântul lui ca sângele în 
gura mea şi l-am scuipat jos şi m-am liniştit şi mâhnirea am uitat-o. 


5. Zicea avva Ammoi: ne-am dus eu şi avva Vitimie la avva Ahila şi l-am auzit 
citind cuvântul acesta: nu te teme Iacove, a te pogorî în Egipt (Fc. 46, 3.). Şi 
mult a stătut citind cuvântul acesta. Şi bătând noi, ne-a deschis şi ne-a întrebat, 
de unde suntem şi temându-ne să zicem că suntem de la chilii, am zis că 
suntem de pe muntele Nitriei. Şi ne-a zis: ce să vă fac, dacă sunteţi de departe. 
Şi ne-a băgat înăuntru. Şi l-am găsit că lucra noaptea multă împletitură pentru 
coşniţe. Şi l-am rugat să ne spună vreun cuvânt. Iar el a zis: eu de aseară până 
acum am împletit douăzeci de stânjeni. Şi într-adevăr, n-am trebuinţă de dânşii; 
dar nu cumva să se mânie Dumnezeu şi să mă învinuiască, zicând, că deşi 
putând să lucrez, nu am lucrat, pentru aceasta mă ostenesc şi lucrez din toată 
puterea mea. Şi folosindu-ne, ne-am dus. 


-mmsmsm- 

1. Se spunea pentru, că atunci când se ducea la biserică, nu lăsa pe ucenicul său 
să umble aproape de el, ci de departe. Şi de venea să-l întrebe pentru gânduri, 
după ce-i spunea, îndată îl izgonea, zicând: nu cumva vorbind noi pentru folos, 
să cadă vreo vorbă străină. Pentru aceasta nu te las aproape de mine. 


2. Se spunea iarăşi pentru awa Ammoi, că era bolnav pe pat mulţi ani şi 
niciodată n-a lăsat gândul său să ia aminte la chilia cea mai dinăuntru, să vadă 

ce are. Că multe îi aduceau lui pentru boală. Şi când intra şi ieşea Ioan, ucenicul 
lui, el îşi închidea ochii, ca să nu vadă ce face, căci îl ştia că este călugăr 
credincios. 


3. Zis-a awa Pimen, că un frate a venit la avva Ammoi cerând de la dânsul 
vreun cuvânt. Şi rămânând cu dânsul şapte zile, nu i-a răspuns lui bătrânul. Dar 
petrecându-i, i-a zis lui: ia aminte de sine-ţi, că mie acum păcatele mi s-au făcut 
zid întunecat între mine şi Dumnezeu. 


4. Se spunea pentru awa Ammoi, că a făcut cincizeci de măsuri de grâu pentru 
trebuinţa sa şi le-a pus la soare. Şi mai înainte de a se usca bine, a văzut în locul 
acela un lucru care nu-i folosea lui. Şi a zis ucenicilor săi: să ne ducem de aici. 
Iar ei foarte s-au mâhnit. Şi văzându-i pe ei mâhniţi, le-a zis lor: vă mâhniţi 
pentru pâini? Cu adevărat eu am văzut pe oarecari că au fugit şi au lăsat firizile 
văruite împreună cu cărţi de membrane şi n-au închis nici uşile, ci s-au dus 
lăsându-le deschise. 


-mmsmmmmtimi- 

1. Avva Ammun nitriotul s-a dus la awa Antonie şi i-a zis lui: văd că eu mai 
multă osteneală am şi cum de numele tău s-a mărit între oameni mai mult 
decât al meu? Zis-a lui awa Antonie: pentru că eu iubesc pe Dumnezeu mai 
mult decât tine. 


2. Acelaşi avva Ammun s-a dus la avva Pimen şi i-a zis lui: când mă duc la chilia 
aproapelui, sau când el vine la mine pentru vreo trebuinţă, ne sfiim să vorbim 
unul cu altul, ca nu cumva să se ivească vreo vorbă străină. Şi i-a zis lui 
bătrânul: bine faci, căci tinereţea are trebuinţă de păzire. Zis-a awa Ammun 
iarăşi: bătrânii sporind în fapta bună nu aveau în dânşii altceva, sau străin în 
gură ca să vorbească aceea. Şi iarăşi a întrebat: deci, dacă va fi nevoie ca să 
vorbesc cu aproapele, voieşti să vorbesc din Scripturi sau din cuvintele 
bătrânilor? Zis-a bătrânul: dacă nu poţi să taci, mai bine este să vorbeşti din 
cuvintele bătrânilor şi nu din Scriptură, căci nu mică primejdie este. 

3. Un frate a venit de la schit la awa Ammun şi i-a zis: mă trimite părintele 
meu la slujbă şi mă tem de curvie. I-a zis lui bătrânul: ori în ce ceas îţi va veni 
ispita, zi aşa: Dumnezeul puterilor, pentru rugăciunile părintelui meu, 
scapă-mă! Deci în una din zile o fată a încuiat uşa după dânsul. Iar el strigând 
cu glas mare, a zis: Dumnezeul puterilor, pentru rugăciunile părintelui meu, 
scapă-mă! Şi îndată s-a aflat pe calea către schit. 


1. Povestit-a awa Ioan, că awa Anuv şi awa Pimen şi ceilalţi fraţi ai lor, 
dintr-un pântece fiind şi făcându-se călugări în schit, când au venit mazachiii şi 
au pustiit schitul întâi, s-au dus de acolo şi au venit la un loc ce se cheamă 
Terenut, până îşi vor lua seama cum trebuie să rămână. Şi au rămas acolo 
într-o capişte (templu idolesc] veche câteva zile. Şi a zis awa Anuv, care era 
mai mare decât ceilalţi, către awa Pimen: fă milostenie tu şi fraţii tăi, fiecare să 
se liniştească deosebi şi să nu ne întâlnim unii cu alţii săptămâna aceasta. Şi a 
zis awa Pimen: cum voieşti, facem. Şi au făcut aşa. Şi era un idol de piatră în 
acea capişte şi se scula awa Anuv în toate dimineţile şi arunca cu pietre în 
obrazul idolului şi în toate serile zicea lui: iartă-mă! Şi a împlinit săptămâna 
făcând aşa. Iar sâmbătă s-au întâlnit unii cu alţii şi a zis awa Pimen lui awa 
Anuv: te-am văzut, awo, în săptămâna aceasta, că aruncai cu pietre în obrazul 
idolului şi după aceea îi făceai lui metanie. Spune-mi, dar, un om credincios 
face aceasta? Răspuns-a bătrânul: aceasta pentru voi am făcut. Când m-aţi 
văzut că am aruncat cu pietre în obrazul idolului, nu cumva a grăit, ori s-a 
mâniat? Răspuns-a awa Pimen: nu. Iarăşi a întrebat bătrânul: dar când îi 
făceam metanie, nu cumva s-a tulburat şi a zis: nu te iert? Zis-a awa Pimen: nu. 
Şi a zis bătrânul: şi noi, fraţilor, suntem şapte fraţi; de voiţi să petrecem 
împreună, să ne facem ca idolul acesta care, de se va ocări sau se va slăvi, nu se 
tulbură. Iar de nu voiţi să vă faceţi aşa iată patru porţi sunt în capiştea aceasta; 
fiecare din voi, unde va voi, să meargă. Şi auzind fraţii, s-au aruncat pe sine jos, 
zicându-i lui: cum voieşti, părinte, aşa facem şi ascultăm cum ne vei zice nouă. 
Şi a zis awa Pimen: am petrecut împreună toată vremea noastră, lucrând după 
cuvântul bătrânului care l-a zis către noi. Şi a pus el iconom pe unul din noi. Şi 
tot ce ne punea nouă, mâneam şi era cu neputinţă să zică vreunul din noi: 
adu-ne nouă altceva, sau că voim aceasta să mâncăm. Şi am petrecut toată 
vremea noastră întru odihnă şi pace. 

2. Zis-a avva Anuv: de când s-a chemat numele lui Hristos peste mine, nu a ieşit 
minciună din gura mea. 


- mm aotti mm - 

1. Se spunea despre un bătrân, că a făcut cincizeci de ani, nici pâine mâncând, 
nici vin bând degrab şi zicea că a omorât curvia, iubirea de argint şi slava 
deşartă. Şi a venit la el awa Avraam, auzind că a spus acest cuvânt. Şi i-a zis lui: 
tu ai spus cuvântul acesta? A răspuns bătrânul: da. Şi i-a zis Avraam: iată, intră 
în chilia ta, şi găseşti pe rogojina ta o femeie: poţi să socoteşti că nu este femeie? 
Răspuns-a bătrânul: nu, dar mă lupt cu gândul să nu mă ating de ea. Atunci a 
zis Avraam: iată, n-ai omorât patima, ci este vie; dar este legată. Iarăşi când 
umbli pe drum, vezi piatră şi hârburi, iar în mijlocul acestora, aur; poate 
mintea să socotească pe acesta ca pe acelea? Zis-a bătrânul: nu, dar mă lupt cu 
gândul să nu-1 iau pe el. Şi a zis Avraam, iată este vie patima, dar este legată. 
Mai departe, zice iarăşi awa Avraam: iată, auzi despre doi fraţi, că unul te 
iubeşte, iar altul te urăşte şi te vorbeşte de rău. De vor veni la tine; îl ai 
deopotrivă pe amândoi? Răspuns-a bătrânul: nu, dar mă lupt cu gândul să fac 
bine celui ce mă urăşte ca şi celui ce mă iubeşte. Zis-a lui Avraam lui: apoi iată 
că sunt vii patimile, dar sunt numai legate de sfinţi. 


2. Un frate a întrebat pe avva Avraam, zicând: de mi se va întâmpla să mănânc 
de multe ori, ce este? Şi răspunzând bătrânul a zis: ce grăieşti, frate? Atâta 
mănânci, sau socoteşti că ai venit la arie? 


3. Spunea awa Avraam pentru unul de la schit, că era scriitor şi nu mânca 
pâine. Deci a venit la el un frate, rugându-se să-i scrie o carte. Deci bătrânul 
avându-şi mintea sa la privire, a scris trecând stihuri şi n-a pus soroace [pauze]. 
Iar fratele lui luând şi vrând să pună soroace, a găsit nişte cuvinte sărite şi i-a 
zis bătrânului: awo, sunt nişte stihuri lăsate. I-a zis bătrânul: du-te întâi de fă 
cele scrise şi apoi vei veni şi-ţi voi scrie şi celelalte. 

- mm soi» au - 


A mers awa Avraam la avva Ari. Şi şezând ei, a venit un frate la bătrânul şi i-a 
zis lui: spune-mi, ce voi face ca să mă mântuiesc? Iar el i-a zis: du-te, petreci 
anul acesta mâncând seara pâine şi sare şi vino iarăşi şi-ţi voi grăi! Şi 
ducându-se a făcut aşa. Şi după ce s-a împlinit anul, a venit iarăşi fratele la avva 
Ari şi s-a aflat atunci şi avva Avraam acolo. Şi a zis iarăşi bătrânul fratelui: 
du-te, posteşte şi întru acest an, mâncând din două în două zile. Şi după ce s-a 
dus fratele, a zis awa Avraam lui awa Ari: pentru ce grăieşti tuturor fraţilor cu 
cumpănă uşoară, iar acestui frate îi pui sarcini grele? I-a zis bătrânul: fraţii, 
precum vin căutând, aşa se şi duc; iar acesta pentru Dumnezeu vine, să asculte 
cuvânt. Căci este lucrător şi orice voi zice lui, cu sârguinţă face. Pentru aceasta 
şi eu îi grăiesc lui, cuvântul lui Dumnezeu. 


-mmmnm- 

1. Zis-a avva Alonie: de nu va zice omul întru inima sa că eu singur şi 
Dumnezeu suntem în lume, nu va avea odihnă. 


2. Zis-a iarăşi, de nu aş fi stricat tot, n-aş fi putut să mă zidesc; adică, de n-aş fi 
lăsat tot ce mi se pare bun din voinţa mea, n-aş fi putut să dobândesc faptele 
bune. 


3. Zis-a iarăşi: de va voi omul, de dimineaţă până seara ajunge în măsură 
dumnezeiască. 


4. întrebat-a odată avva Agathon pe avva Alonie, zicând: cum voi putea ţine 
limba mea să nu grăiască minciuni? Şi i-a răspuns lui awa Alonie: de nu vei 
minţi, multe păcate ai să faci. Iar el a zis: cum vine aceasta? Şi i-a răspuns 
bătrânul: iată doi oameni, au făcut înaintea ta ucidere şi unul a fugit în chilia ta. 
Şi iată dregătorul îl caută pe el şi te întreabă zicând: înaintea ta s-a făcut 
uciderea? De nu vei minţi, dai pe om la moarte. Mai bine lasă-1 pe el înaintea lui 
Dumnezeu fără legături, căci El ştie toate. 

- Pftffltv am - 


Povestitu-s-a pentru episcopul Oxirinhului, anume awa Apfi, că în vremea 
când era călugăr, multe petreceri aspre făcea. Iar după ce s-a făcut episcop, 
voia să uneltească [încerce] aceeaşi petrecere aspră şi în lume, dar n-a putut. Şi 
s-a aruncat pe sine înaintea lui Dumnezeu, zicând: nu cumva pentru episcopie 
s-a dus de la mine darul? Şi i s-a descoperit lui că nu. Atunci erai singur în 
pustie şi nefiind om, Dumnezeu îţi ajuta; iar acum eşti în lume şi oamenii îţi 
ajută ţie. 


1. Era un bătrân la chilii, anume Apollo. Şi de venea cineva să-l ceară la orice fel 
de lucru, cu bucurie se ducea, zicând: cu Hristos am astăzi să lucrez pentru 
sufletul meu, căci aceasta este plata sufletului. 


2. Se spunea pentru oarecarele awa Apollo de la schit, că era ţăran păstor de oi. 
Şi văzând în ţarină o femeie că avea în pântece, îndemnându-se de diavolul, a 
zis: voiesc să văd cum stă pruncul în pântecele ei. Şi despicând-o pe ea, a văzut 
pruncul. Şi îndată l-a lovit pe el inima şi umilindu-se, a venit la schit şi a vestit 
părinţilor ceea ce a făcut. Şi i-a auzit pe dânşii cântând: zilele anilor noştri întru 
dânşii şaptezeci de ani, iar de vor fi în putere optzeci de ani. Şi ce este mai mult 
decât aceştia, osteneală şi durere [Psalm 89, 10 şi 11.]. Şi a zis lor: sunt de 
patruzeci de ani şi o rugăciune n-am făcut şi acum de voi trăi alţi patruzeci de 
ani, nu voi înceta rugând pe Dumnezeu, ca să-mi ierte păcatele mele. Deci, nici 
un lucru de mâini nu făcea ci totdeauna se ruga, zicând: am greşit ca un om, iar 
Tu ca un Dumnezeu curăţeşte-mă! Şi i s-a făcut lui rugăciunea aceasta întru 
cugetare ziua şi noaptea. Şi era un frate petrecând cu el şi l-a auzit zicând: 
supăratu-Te-am, supăratu-Te-am, Doamne, lasă-mă ca să mă odihnesc puţin. Şi 
i s-a făcut lui încredinţare, că i-a iertat Dumnezeu toate păcatele lui şi ale 
femeii, iar pentru copil nu s-a încredinţat. Şi i-a zis lui unul din bătrâni: şi 
păcatul copilului ţi l-a iertat Dumnezeu, dar te lasă în durere, că este de folos 
sufletului tău. 

3. Acesta a zis pentru primirea fraţilor: trebuie să ne închinăm fraţilor celor ce 
vin la noi; căci nu lor, ci lui Dumnezeu ne închinăm. Căci se zice că dacă ai văzut 
pe fratele tău, ai văzut pe Domnul Dumnezeul tău. Şi aceasta de la Avraam am 
luat-o (Fc 18, 2.). Şi când îi primiţi, să-l siliţi spre odihnă, că şi aceasta de la Lot 
am învăţat, care a primit pe îngeri (Fc 19, 2.] 


-fmasmmm- 

Zicea awa Andrei: trebuiesc călugărului acestea trei: străinătatea, sărăcia şi 
tăcerea întru răbdare. 


Se spunea pentru un bătrân de la Tebaida, anume awa Antian, că multe 
petreceri a făcut în tinereţile sale şi la bătrâneţe s-a bolnăvit şi a orbit şi pentru 
boala lui multă mângâiere îi făceau fraţii şi îi puneau în gură. Şi au întrebat pe 
awa Aio pentru aceasta, adică ce va fi dintr-această mângâiere? Şi le-a răspuns 
lor: zic vouă că de va voi inima lui şi se va pogorî cu dulceaţă, chiar de va 
mânca o curmală, Dumnezeu o va ridica din osteneala lui. Iar de nu, păzeşte 
osteneala lui întreagă, că nevrând este silit şi aceia îşi au plata. 


- mm soi» mmm - 

A venit odată un boier la Pelusiu şi vroia să ceară dajdie de la călugări, ca şi de 
la mireni. Şi s-au adunat toţi fraţii la awa Ammonatha pentru aceasta şi au 
rânduit pe oarecari din părinţi să meargă la împăratul şi le-a zis lor awa 
Ammonatha: nu este trebuinţă de supărare aceasta, ci mai vârtos liniştiţi-vă în 
chiliile voastre şi postiţi două săptămâni şi cu darul lui Hristos eu singur voi 
face acest lucru. Şi s-au dus fraţii la chiliile lor, iar bătrânul s-a liniştit în chilia 
sa. Deci, după ce s-au împlinit patrusprezece zile, s-au mâhnit fraţii asupra 
bătrânului, că nu l-au văzut pe el dus undeva, zicând că a lăsat treaba lor în 
părăsire. Iar în a cincisprezecea zi s-au adunat fraţii, după făgăduinţă. Iar 
bătrânul a venit la dânşii având hrisovul pecetluit de împăratul. Şi văzând fraţii, 
s-au uimit, zicând: când l-ai adus pe acesta, avvo? Şi le-a zis lor bătrânul: 

credeţi-mă, fraţilor, că într-această noapte m-am dus la împăratul şi a scris 
hrisovul acesta. Şi venind la Alexandria, l-am iscălit pentru boier şi aşa am 
venit la voi. Şi auzind, s-au înfricoşat şi i-au făcut metanie. Şi aşa s-a săvârşit 
trebuinţa lor şi nu i-a mai supărat boierul. 


II. ÎNCEPUTUL SLOVEI V 

-mmmmmA- 

Spunea unul din bătrâni că Sfântul Vasile mergând la o viaţă de obşte, după 
cuviincioasa învăţătură, a zis egumenului: ai vreun frate aici care să aibă 
ascultare? Iar el a zis lui: toţi robii tăi sunt şi se sârguiesc să se mântuiască, 
stăpâne. Iarăşi a zis lui: ai cu adevărat vreunul care să aibă ascultare? Iar acela 
i-a adus lui un frate. Şi l-a întrebuinţat pe el marele Vasilie slujitor la masă. Iar 
după ce a gustat, i-a dat lui de s-a spălat. Şi i-a zis sfântul Vasile: vino să-ţi dau 
şi eu să te speli! Iar el a primit, turnând sfântul apa. Şi i-a zis lui: când voi intra 
în biserică, vino să te fac diacon! Şi după ce s-a făcut aceasta, l-a făcut preot şi 
l-a luat cu sine la episcopie pentru ascultarea lui. 


1. Zicea awa Dula, ucenicul lui Avva Visarion: călătorind noi odată pe ţărmurile 
mării, am însetat. Şi am zis lui avva Visarion: awo, foarte îmi este sete. Şi 
făcând rugăciune bătrânul, mi-a zis: bea din mare. Şi s-a îndulcit apa şi am băut, 
dar eu am luat şi în vas, nu cumva mai încolo să-mi fie sete. Şi văzând bătrânul, 
mi-a zis: pentru ce ai luat în vas? I-am zis lui: iartă-mă, ca nu cumva mai încolo 
să însetez. Şi a zis bătrânul: Dumnezeu aici şi pretutindenea Dumnezeu. 


2. Altădată având trebuinţă a făcut rugăciune şi a trecut râul Hrisoroa pedestru 
şi a mers de cealaltă parte. Iar eu minunându-mă, am pus metanie lui, zicând: 
cum îţi simţeai picioarele, când umblai pe apă? Şi a zis bătrânul: până la glezne 
simţeam apa, iar cealaltă era tare. 

3. Altădată iarăşi mergând noi la un bătrân, a venit soarele să apună. Şi 
rugându-se bătrânul, a zis: mă rog ţie, Doamne, să stea soarele, până ce voi 
ajunge la robul tău! Şi s-a făcut aşa. 

4. Altădată, iarăşi am venit la chilia lui şi l-am aflat pe el stând la rugăciune şi 
mâinile lui erau întinse spre cer. Şi a petrecut patrusprezece zile, aceasta 
făcând. Şi după aceea m-a chemat pe mine şi mi-a zis: vino după mine! Şi ieşind 
ne-am dus în pustie. Şi însetând, am zis: avvo, îmi este sete. Şi luând bătrânul 
cojocul meu, s-a depărtat ca la o zvârlitură de piatră şi făcând rugăciune, mi l-a 
adus plin de apă. Şi umblând, am venit deasupra unei peşteri. Şi intrând 
înăuntru am aflat un frate şezând şi lucrând funie de coşniţe şi necăutând în 
sus la noi, nici închinându-se, nici vrând să ia cuvânt cu noi. Şi mi-a zis bătrânul: 
să mergem de aici, poate nu are vestire bătrânul să vorbească cu noi. Şi ne-am 
dus la Lico, până ce am ajuns la awa Ioan şi închinându-ne lui, am făcut 
rugăciune. Apoi au şezut ei să vorbească pentru vedenia care a văzut-o el. Şi a 
zis awa Visarion: a ieşit poruncă să se surpe capiştile idolilor. Şi s-a făcut aşa şi 
s-au surpat. Iar când ne-am întors noi, am venit iarăşi la peştera aceea, unde 
am văzut pe fratele acela. Şi mi-a zis bătrânul: să intrăm la el, nu cumva i-a 
vestit Dumnezeu să vorbească cu noi! Şi cum am intrat, l-am aflat pe el săvârşit. 
Şi mi-a zis mie bătrânul: vino, frate, să strângem trupul lui! Că pentru aceasta 
ne-a trimis Dumnezeu pe noi aici. Şi strângându-1 noi, ca să-l îngropăm, am 
aflat că a fost femeie cu firea. Şi s-a minunat bătrânul şi a zis: iată cum şi 
femeile biruiesc pe Satana, iar noi prin cetăţi petrecem cu neorânduială. Şi 
proslăvind pe Dumnezeu, pe apărătorul celor ce-L iubesc pe El, ne-am dus de 
acolo. 


5. A venit odată un îndrăcit la schit şi s-a făcut rugăciune pentru dânsul în 
biserică şi nu ieşea dracul, că era aspru. Şi au zis clericii: ce să facem dracului 
acestuia? Nimeni nu poate să-l scoată, fără numai awa Visarion. Şi de îl vom 
ruga pe el pentru aceasta, nici la biserică nu vine. Deci aceasta să facem: iată, 
vine dimineaţa mai înainte de toţi la biserică. Să facem pe cel ce pătimeşte să 
şadă în locul lui şi când va intra, să stăm la rugăciune şi să-i zicem lui: 
deşteaptă şi pe fratele, awo! Şi au făcut aşa. Şi venind bătrânul dimineaţa, au 
stătut ei la rugăciune, şi i-au zis: deşteaptă şi pe fratele! Şi îi zice lui: scoală-te, 
ieşi afară! Şi îndată a ieşit dracul dintr-însul şi s-a tămăduit din ceasul acela. 


6. Zis-a awa Visarion: patruzeci de zile şi nopţi am petrecut în mărăcini, stând, 
nici dormind. 

7. Un frate greşind, s-a despărţit de la biserică de către preot. Iar avva Visarion 
sculându-se, a ieşit împreună cu el, zicând că şi el este păcătos. 


8. Acelaşi avva Visarion a zis: patruzeci de ani nu m-am culcat pe coastele mele, 
ci şezând, sau stând, dormeam. 


9. Acestaşi a zis: când eşti în pace şi nu ai altă luptă, atunci mai mult te 
smereşte, ca nu cumva bucurie străină intrând, să ne lăudăm şi să fim daţi la 
război. Că de multe ori Dumnezeu pentru neputinţele noastre, nu ne lasă să fim 
daţi spre luptă, ca să nu pierim. 


10. Un frate locuind împreună cu alţi fraţi, a întrebat pe avva Visarion: ce voi 
face? I-a zis lui bătrânul: taci, şi nu te număra pe tine cu ceilalţi. 


11. Avva Visarion murind, zicea, că trebuie să fie călugărul ca Heruvimii şi 
Serafimii, tot ochi. 


12. Au povestit ucenicii lui avva Visarion pentru viaţa lui: aşa a fost, ca una din 
păsările cele din văzduh, sau din peşti, sau din jivinele cele de pe uscat, fără 
tulburare şi fără grijă de casă, nici poftă de vreun loc n-a stăpânit sufletul lui, 
nici săturare de bucate, nici agonisire de avere, nici puterea de cărţi ci cu totul 
s-a arătat desăvârşit, slobod de patimile trupului, cu nădejdea celor viitoare 
hrănindu-se şi cu întărirea credinţei sprijinindu-se, răbda ca un rob aici şi 
acolo, în ger şi în golătate petrecând, de văpaia soarelui arzându-se, fără de 
acoperemânt fiind totdeauna. Trăind prin prăpăstiile pustiilor, ca un rătăcit şi 
prin lăţimile cele nelocuite ale nisipurilor de multe ori, ca printr-un noian 
umblând. Iar de s-ar fi întâmplat să vină la vreun loc, unde îşi au călugării viaţa 
cea de obşte, afară de uşă şezând, plângea. Şi ca unul ce s-ar fi aruncat afară de 
mare din vreo spargere de corabie, se văieta. Apoi ieşind vreunul din fraţi, de-1 
găsea şezând ca pe un cerşetor din săracii cei din lume, jalnic îl întreba, zicând: 
ce plângi omule? De ai trebuinţă de ceva din cele de nevoie, din câte ne este 
nouă cu putinţă, vei lua, numai intră înăuntru de mănâncă cu noi la masă, ca să 

dobândeşti mângâiere. Iar el răspundea, că nu poate să rămână sub 
acoperământ, până ce nu va afla avuţia casei sale, zicând că a pierdut multă 
bogăţie prin multe feluri de pricini. Că şi în tâlhari de mare am căzut, zicea el şi 
spargere de corabie am pătimit şi din neamul meu cel bun am căzut, necinstit 
din cinstit făcându-mă. Iar acela, din cuvintele lui umilindu-se, intrând şi luând 
pâine, îi da zicând: ia aceasta, părinte, iar celelalte: moşie, neam şi bogăţia care 
ai zis, ţi le va da Dumnezeu. Iar el încă mai mult jelindu-se; striga zicând: nu 
ştiu, de voi putea afla cele ce am pierdut. Dar mai multă bucurie îmi va fi mie, 
primejduindu-mă pururea în fiecare zi spre moarte, neavând odihnă de 
necazurile mele cele fără număr. Că mi se cade des umblând, rătăcindu-mă să 
săvârşesc alergarea mea. 


1. Se povestea pentru avva Veniamin, că dacă ne-am pogorât de la secere la 
schit, ne-au adus nouă de la Alexandria, dar, câte un vas de untdelemn, lipit cu 
ipsos la gură. Şi dacă a venit iarăşi vremea secerişului, orice prisosea, fraţii 
aduceau la biserică. Iar eu vasul meu nu l-am destupat, ci cu undreaua 
găurindu-1, am gustat puţin; şi avea inima mea, cum că mare lucru am făcut. Şi 
dacă au adus fraţii vasele lor astupate la gură cu ipsos, iar al meu era găurit, 
m-am aflat de ruşine, ca şi cum aş fi curvit. 


2. Zis-a avva Veniamin, preotul chiliilor, că ne-am dus în schit la un bătrân şi 
am voit să-i dăm puţintel untdelemn. Şi ne zice nouă: iată unde şade vasul cel 
mic, care mi l-aţi adus mai înainte cu trei ani; cum l-aţi pus, aşa a rămas. Şi 
auzind noi, ne-am minunat de petrecerea bătrânului. 


3. Acelaşi a zis, că ne-am dus la alt bătrân şi ne-a oprit pe noi la el să mâncăm şi 
punându-ne nouă ulei de rafane (ulei de seminţe de ridichi], am zis lui: părinte, 
pune-ne nouă puţin ulei mai bun! Iar el auzind şi-a făcut cruce, zicând: de este 
alt ulei, afară acesta, nu ştiu eu. 

4. Avva Veniamin, când avea să moară, a zis fiilor săi: acestea faceţi şi puteţi să 
vă mântuiţi. Totdeauna bucuraţi-vă, neîncetat vă rugaţi, pentru toate mulţumiţi! 


5. Acelaşi a zis: pe calea cea împărătească să umblaţi şi milele să număraţi şi să 
nu defăimaţi! 

j 


-mmmmn- 

A întrebat oarecine pe awa Viare, zicând: ce să fac, ca să mă mântuiesc? A 
răspuns lui bătrânul: mergi şi fă pântecele tău mai mic şi lucrarea mâinilor tale 
puţină, nu te tulbura în chilia ta şi te vei mântui. 


-mmmmn- 

Un frate a venit către avva Victor, cel ce petrecea întru tăcere în lavra lui, 
zicând: ce să fac părinte, pentru că mă biruieşte lenevirea? Zis-a lui bătrânul: 
această boală, fiule, este sufletească. Că precum celui bolnav de ochi, din 
cumplita durere, i se pare că vede lumină, iar celui sănătos i se pare că vede 
puţin, aşa şi cel slab la suflet, din puţintică trândăvie se slăveşte, părându-i că 
este mare lenevirea, iar cel sănătos cu sufletul, întru ispite se bucură mai mult. 


III. ÎNCEPUTUL SLOVEI G 

1. Zis-a avva Grigorie, că aceste trei lucruri cere Dumnezeul de la tot omul, care 
are Sfântul Botez, adică: credinţa dreaptă de la suflet, adevărul de la limbă şi 
înfrânarea patimilor, adică curăţenie, de la trup. 


2. Zis-a iarăşi: toată viaţa omului o zi este la cei ce pătimesc de dorinţă. 


42 



-fmvmimm- 


1. Au zis unii pentru awa Ghelasie, că avea o carte în membrane 2 * * * * * * 9 , al cărei preţ 
era de optsprezece bani. Şi era scrisă într-însa toată Scriptura cea veche şi cea 
nouă şi se afla pusă în biserică, ca oricare din fraţi va voi, să o citească. Şi 
venind un frate străin, cum a văzut-o pe ea, a poftit-o şi furându-o, a ieşit. Iar 
bătrânul nu a alergat după dânsul, ca să-l prindă, măcar că a priceput. Deci, 
mergând acela în cetate, căuta să o vândă şi găsind pe cel ce voia să o cumpere 
cerea preţul de şaisprezece bani. Iar cel ce vrea să o cumpere, îi zicea lui: 
dă-mi-o să o cerc şi aşa îţi voi da preţul ei. Deci, a dat-o lui. Iar el luând-o, a 
dus-o la awa Ghelasie să o cerce, spunându-i suma preţului cerut de cel ce o 
vindea. Şi a zis bătrânul: cumpăr-o, că este bună şi face preţul care l-ai spus! Şi 
venind omul, a spus celui ce o vindea altele şi nu cele ce a zis bătrânul, zicând: 
iată am arătat-o lui awa Ghelasie şi mi-a zis că este scumpă şi nu face preţul 
care l-ai zis. Acela auzind, i-a zis lui: nimic altceva nu ti-a zis bătrânul? Zis-a lui: 
nu! Atunci a zis: nu mai voiesc să o vând. Şi umilindu-se, a venit la bătrânul, 
pocăindu-se şi rugându-1 pe el să o primească. Iar bătrânul nu voia să o ia. 
Atunci i-a zis lui fratele: de nu o vei lua nu am odihnă. Zis-a lui bătrânul: dacă 
nu te odihneşti, iată o primesc. Şi a rămas fratele acela acolo până la sfârşitul 
lui, fiindcă s-a folosit de lucrarea bătrânului. 


9 


Piei subţiri sau pergamente, care serveau în vechime în loc de hârtie. 


2. Acestui awa Ghelasie, i-a rămas o chilie de la un oarecare bătrân, care era şi 

el monah, împrejurul Nicopolei având locuinţa. Şi această chilie avea şi livadă. 

Deci un lucrător oarecare al lui Vacat, cel mai mare peste Nicopole, cel din 

Palestina, fiind rudenie bătrânului celui pristăvit, a venit către Vacat şi-l ruga 

să ia livada aceea, că i se părea că după lege la el trebuia să se pogoare. Iar el 

fiind răpitor, se cumpănea cu mâinile sale să ia livada, iar Ghelasie nevrând să 
dea mirenilor chilia călugărească, nu vrea să o lase pe dânsa să o ia. Deci, 
pândind Vacat dobitoacele lui awa Ghelasie care aduceau măsline de la livada 
aceea şi luând măslinele cu mâinile sale, cu de-a sila le-a adus la casa sa şi 
de-abia mai târziu, cu ocară le-a lăsat dobitoacele împreună cu oamenii lor. Iar 
fericitul bătrân roadă adică nici cât de puţină nu a luat, iar livada nu a lăsat-o să 
o ia pentru pricina cea mai sus zisă, de unde s-a aprins Vacat. Şi fiindcă şi alte 
pricini îl trăgeau pe el, căci era iubitor de judecăţi, a mers la Constantinopol 
călătorind pe jos. 

Deci, venind el la Antiohia, când acolo ca un luminător mare strălucea sfântul 

Simeon şi auzind de dânsul, că era mai presus de om, a dorit, ca un creştin, să 

vadă pe sfântul; iar văzându-1 pe dânsul de pe stâlp sfântul Simeon, că îndată a 
intrat în mănăstire, îl întreba pe el: de unde eşti şi unde mergi? Iar el a zis: de la 
Palestina sunt şi merg la Constantinopol. Iar sfântul iarăşi a zis către el: şi 
pentru care trebuinţă? I-a răspuns Vacat: pentru multe trebuinţe şi 
nădăjduiesc, cu rugăciunile sfinţiei tale să mă întorc şi să mă închin sfintelor 
tale urme. Şi i-a zis sfântul Simeon: nu voieşti să spui, deznădăjduite omule, că 
mergi asupra omului lui Dumnezeu? Dar nu-ţi va fi calea cu bine şi nici casa ta 
nu o vei mai vedea; iar de vei asculta sfatul meu, să te întorci de aici şi să te 
pocăieşti către dânsul, dacă cu viaţă vei ajunge la loc. Deci îndată 
cuprinzându-se de friguri şi punându-se în năsălie de cei ce erau cu dânsul, 
mergea după cuvântul sfântului Simeon, să ajungă la loc şi să se pocăiască 
înaintea părintelui Ghelasie, dar ajungând până la Virit s-a săvârşit şi n-a mai 
văzut casa sa, după proorocirea sfântului. Acestea şi fiul lui care tot cu acelaşi 
nume, adică Vacat, era numit, a spus după moartea tatălui său, multor bărbaţi 
vrednici de credinţă. 

j 


3. încă şi aceasta au povestit-o mulţi din ucenicii lui, că, oarecând fiind adus lor 
un peşte, pe acesta prăjindu-1 bucătarul, l-a adus la chelar, iar sosind chelarului 
o trebuinţă de nevoie, a ieşit din chelărie lăsând peştele jos într-un vas, 
poruncind unui copil mic al fericitului Ghelasie să-l păzească un ceas până se 
va întoarce. Iar copilul lăcomindu-se s-a apucat să mănânce peştele fără de nici 
o sfială. Deci, intrând chelarul şi aflându-1 mâncând, mâniindu-se pe copil, care 
şedea jos, l-a împins cu piciorul fără de socoteală, iar din oarecare lucrare 
diavolească, fiind lovit peste inimă leşinând, a murit. Iar chelarul, fiind cuprins 
de frică, l-a pus pe aşternutul său şi acoperindu-1 a purces de a căzut la 
picioarele lui avva Ghelasie, vestindu-i ce s-a întâmplat. El a poruncit ca 
nimănui să nu spună, poruncindu-i şi aceasta, că dacă se va face seară, şi se vor 
aşeza toţi, să-l ducă pe el în altar, şi să-l pună înaintea jertfenicului şi să iasă de 
acolo. Şi venind bătrânul în altar, a stătut la rugăciune. Şi în vremea cântării 
celei de noaptea, adunându-se fraţii, a ieşit bătrânul şi copilul urmând după 
dânsul, neştiind nimenea afară de el şi de chelar, până la sfârşitul lui. 


4. Se spunea pentru avva Ghelasie, nu numai de ucenicii lui, ci şi de alţii mulţi, 
care adesea, ori se duceau la dânsul, cum că în vremea Soborului celui a toată 
lumea din Calcedon, Teodosie care a început în Palestina dezbinarea lui 
Dioscor, alergând înaintea episcopilor celor ce vreau să se întoarcă la ale lor 
biserici - căci şi acela era în Constantinopol, fiind gonit de la patria sa, ca cel ce 

se bucura pururea de tulburări - a mers, zic, până la avva Ghelasie, la 
mănăstirea lui, spunându-i de Soborul cel din Calcedon, cum că a întărit dogma 
lui Nestorie, cu aceasta socotind să răpească pe sfântul întru ajutorul viclenirii 
şi a dezbinării sale. Iar el din aşezarea omului aceluia şi din priceperea ce avea 
de la Dumnezeu, a cunoscut vicleşugul socotelii lui şi nu numai că n-a fost răpit 
cu depărtarea lui de la dreapta credinţă, ca cei de atunci mai toţi, ci precum se 
cade l-a ocărât şi l-a izgonit. Că aducând la mijloc pe copilul pe care l-a înviat 
din morţi, zicea cu un chip cinstit şi cu bună rânduială: de voieşti a grăi pentru 
credinţă, ai pe acest prunc, care aude cele zise de tine, şi-ţi va da răspuns, că eu 
nu am vreme să ascult cele ce se grăiesc de tine. Ruinându-se, dar dintr-acestea 
şi mergând la Sfânta Cetate, răpeşte tot cinul călugăresc, cu chip de râvnă 
dumnezeiască; răpeşte încă şi pe împărăteasa, fiind ea atunci acolo; şi aşa 
aflând ajutor, apucă cu de-a sila scaunul Ierusalimului, mai întâi cu ucideri, 
aducându-1 pe acesta şi alte fărădelegi şi nedreptăţi făcând, care şi până acum 
mulţi le pomenesc. Atunci dar dacă l-au apucat şi pofta şi-a dobândit, apucând 
mai înainte şi scaunele episcopilor, nevenind aceia încă, aduce şi pe avva 
Ghelasie şi porunceşte lui cu îngrozire şi cu străşnicie să intre în altar. Iar după 
ce a intrat, îi zice: anatematiseşte pe Iuvenalie. Iar el nesperiindu-se nicicât de 
puţin, i-a zis: eu pe alt episcop al Ierusalimului nu ştiu, decât pe Iuvenalie. 
înfricoşându-se de aceea Teodosie, ca să nu se asemene şi alţii la râvna lui cea 
cu dreaptă credinţă, porunceşte să-l scoată curând din biserică. Apucându-1 
deci, cei ce erau de dezbinarea lui şi strângând lemne împrejur spre a-1 arde pe 
el, îl îngrozeau. Dar văzând că nici aşa nu se apleacă, nici se teme nicidecum, ci 
mai vârtos aceia s-au temut de scularea norodului, ca să nu fie asupra lor, 
pentru că era vestit şi arătat pretutindeni fericitul. Iar aceasta era mai vârtos 
din purtarea de grijă a Celui de sus; deci au slobozit nevătămat pe mucenic, 
care cât despre sine, s-a făcut lui Hristos ardere de tot. 


5. Povestesc unii pentru el, că în tinereţile sale vieţuia viaţa cea fără de avere. 
Deci erau întru aceea vreme şi alţii mulţi prin aceleaşi locuri iubind o viaţă ca 
aceea, între care şi un bătrân oarecare foarte prost şi nestrângător, petrecând 
într-o chilie până la moarte, măcar că a avut ucenici la bătrâneţile sale. Acesta 
împreună cu cei ce erau cu el s-a nevoit să păzească, ca să nu aibă două haine 
nici să poarte grijă de ziua de mâine până la moarte. Deci, când s-a întâmplat 
lui awa Ghelasie din pronie dumnezeiască, a aşeza viaţă de obşte şi îi aducea 
multe, a dobândit încă şi cele de trebuinţă vieţii celei de obşte, aducându-i 
dobitoace multe şi boi. Că, Cel ce a ajutat dumnezeiescului Pahomie dintru-ntâi 
a aşeza viaţa de obşte şi acestuia i-a ajutat la toată tocmirea mănăstirii. Deci, în 
acestea văzându-1 cel mai sus numit bătrân şi având dragoste curată către 

dânsul, i-a zis: mă tem, awo Ghelasie, ca nu cumva să se lege mintea ta către 
sate şi către altă avere a chinoviei. Iar el i-a răspuns: este legată mai vârtos 
mintea ta la undreaua cu care lucrezi, decât cugetul lui Ghelasie la averile 
acelea. 


6. Se spunea pentru avva Ghelasie că de multe ori fiind tulburat de gânduri, ca 
să se ducă înlăuntrul pustiei, iar mai de pe urmă dacă a văzut că nu poate să se 
împotrivească, a început a ispiti gândul său, de poate să şadă în pustie şi 
sculându-se, umbla pe afară de chilie, nici pâine mâncând, ci verdeţuri, nici 
intrând sub acoperământ, şi zicând întru sine: cei ce sunt în pustie, acestea 
toate nu le au. Şi petrecând aşa trei zile, a ostenit şi a certat gândul cel ce îl 
tulbura pe el, cu mustrare zicând: dacă nu poţi să faci lucrurile ce trebuie în 
pustie, şezi în chilia ta, cu răbdare plângând păcatele tale, iar nu umbla din loc 
în loc. Căci pretutindeni ochiul lui Dumnezeu vede lucrurile omeneşti. 


A zis avva Gherontie cel al pietrei că mulţi supărându-se pe poftele trupeşti, 
neapropiindu-se de trupuri, cu mintea au curvit. Şi trupurile păzindu-li-se 
fecioreşti, cu sufletele curvesc. Pentru aceasta bine este, o iubiţilor, să facă 
fiecare ceea ce este scris şi cu toată grija să-şi păzească inima sa! (Pilde IV, 23.] 


IV. ÎNCEPUTUL SLOVEI D 

- PetffRV awa im - 

1. Se spunea pentru awa Daniil, cum că venind barbarii în schit, au fugit 
părinţii. Şi a zis bătrânul: dacă nu poartă grijă de mine Dumnezeu, pentru ce 
mai trăiesc. Şi a trecut prin mijlocul barbarilor şi nu l-au văzut pe el. Atunci a 
zis către sine: iată a purtat grijă de mine Dumnezeu şi nu am murit. Fă dar şi tu 
ceea ce este al omului şi fugi ca părinţii. 

2. Un frate a rugat pe avva Daniil, zicând: dă-mi o poruncă şi o voi păzi pe ea. Şi 
a zis lui: niciodată să nu întinzi mâna ta cu femeie în strachină şi să mănânci cu 
ea şi cu aceasta vei scăpa puţin de dracul curviei. 


3. A zis awa Daniil, că în Babilon o fată a unuia din cei mai mari avea drac. Şi 
tatăl ei avea un călugăr iubit, şi acela i-a zis lui: nimeni nu poate să tămăduiască 
pe fiica ta, fără numai sihaştrii aceia, pe care îi ştiu şi de îi vei ruga pe ei, nu vor 
voi să facă aceasta pentru smerenie. Ci aceasta să facem: când vor veni în târg, 
faceţi-vă că voiţi să cumpăraţi vase. Şi când vor veni să ia preţul lor, să zicem 
lor să facă rugăciune şi cred că se va tămădui. Ieşind ei în târg, au aflat pe un 
ucenic al bătrânilor, şezând ca să vândă vasele lui. Şi l-au luat pe el împreună 
cu coşniţele, cum că ia preţul lor. Şi când a venit călugărul în casă, a venit şi 
îndrăcită şi i-a dat o palmă, iar el a întors şi cealaltă faţă, după porunca 
Domnului. Şi muncit fiind dracul, a strigat zicând: o, silă! Porunca lui Iisus mă 
scoate. Şi îndată s-a curăţit fata. Şi după ce au venit bătrânii, le-a povestit lor 
ceea ce s-a făcut. Şi au proslăvit pe Dumnezeu şi au zis: obicei are mândria 
diavolului, să cadă prin smerenia poruncii lui Hristos. 


5. Călătoreau odinioară awa Daniil şi avva Ammoi. Şi a zis avva Ammoi: când 
vom şedea şi noi la chilie, părinte? Zis-a awa Daniil lui: cine ia de la noi pe 
Dumnezeu acum? Dumnezeu este în chilie şi iarăşi Dumnezeu este în afară de 
chilie. 


6. A povestit avva Daniil că, aflându-se în schit avva Arsenie, era acolo un 
călugăr care fura vasele bătrânilor şi l-a luat pe el awa Arsenie la chilia sa, 
vrând să-l folosească şi pe bătrâni să-i odihnească. Şi-i zicea lui: ori ce vei voi, 
eu îţi voi da, numai nu fura. Şi i-a dat lui aur şi bani şi haine şi toată trebuinţa 
lui. Iar el ducându-se, iarăşi fura. Deci bătrânii văzând că nu a încetat, l-au 
izgonit zicând: de se va afla vreun frate care să aibă vreo neputinţă de 
neajungere, trebuie să-l suferi. Iar de fură şi după sfătuire nu încetează 
izgoniţi-1 pe el. Că şi pe sufletul lui vatămă şi pe toţi care sunt în locul acela îi 
tulbură. 

7. A povestit avva Daniil faranitul, că a zis părintele nostru awa Arsenie pentru 
un schitiot, că era mare cu faptele, dar prost la credinţă şi greşea pentru 
prostia lui şi zicea că nu este cu adevărat Trupul lui Hristos, pâinea care o luăm, 
ci închipuire. Şi au auzit doi bătrâni, că zisese acest cuvânt şi ştiindu-1 că este 
mare la viaţă, au socotit că din nerăutate şi prostie zice. Şi au venit la el şi i-au 
zis lui: avvo, cuvânt de necrezut am auzit pentru oarecare, cum că zice că 
pâinea cu care ne împărtăşim, nu este cu adevărat Trupul lui Hristos, ci este 
închipuire. Zis-a bătrânul: eu sunt cel ce am zis aceasta. Iar ei îl rugau zicând: 
nu ţine aşa, avvo ci precum a învăţat Biserica cea sobornicească. Căci noi 
credem că pâinea aceasta este Trupul lui Hristos cu adevărat şi paharul este 
însuşi Sângele lui Hristos cu adevărat şi nu e închipuire. Ci precum întru 
început ţărână luând din pământ, a zidit pe om după chipul Său şi nimeni nu 
poate zice că nu este chip al lui Dumnezeu, deşi este neînţeles chipul, aşa şi 
pâinea, pentru care a zis, că Trupul Meu este, aşa credem că este cu adevărat 
Trupul lui Hristos. Iar bătrânul a zis: de nu mă voi încredinţa din lucru, nu am 
vestire în chip desăvârşit. Iar ei au răspuns: să ne rugăm lui Dumnezeu toată 
săptămâna pentru taina aceasta şi credem că Dumnezeu ne va descoperi nouă. 
Iar bătrânul cu bucurie a primit cuvântul şi se ruga lui Dumnezeu şi el zicând: 
Doamne. Tu ştii că nu din răutate sunt necredincios, ci ca să nu mă înşel întru 
neştiinţă. Descopere-mi, Doamne Iisuse Hristoase! Mergând încă şi bătrânii la 
chiliile lor, se rugau lui Dumnezeu şi ei zicând: Doamne Iisuse Hristoase, 
descopere bătrânului taina aceasta, ca să creadă şi să nu-şi piardă osteneala sa! 
Şi Dumnezeu a ascultat amândouă părţile. Şi împlinindu-se săptămâna, au 
venit ei duminică la biserică şi au stat împreună numai ei câteşitrei pe o 
rogojină, iar în mijloc era bătrânul. Şi li s-au deschis lor ochii cei înţelegători. 
Iar când s-a pus pâinea pe Sfânta Masă, se arăta numai la câteşitrei ca un prunc 
şi când întindea mâna preotul să frângă pâinea, iată îngerul Domnului s-a 
pogorât din cer, având cuţit şi a jertfit pe Prunc şi a turnat sângele Lui în pahar. 
Iar când a frânt preotul pâinea în bucăţi mici şi îngerul tăia din Prunc bucăţile 
mici. Şi când s-a apropiat să ia din cele sfinte, i s-a dat bătrânului carne cu 
sânge. Şi văzând, s-a înfricoşat şi a strigat zicând: cred Doamne, că pâinea este 
Trupul Tău şi paharul este Sângele Tău! Şi îndată s-a făcut carnea cea din mâna 
lui pâine după taină. Şi s-a împărtăşit, mulţumind lui Dumnezeu. Şi i-au zis lui 
bătrânii: Dumnezeu ştie firea omenească, că nu poate să mănânce carne crudă 
şi pentru aceasta a prefăcut Trupul Său în pâine şi Sângele Său în vin, la cei ce 
primesc cu credinţă. Şi au mulţumit ei lui Dumnezeu pentru bătrânul, că nu a 
lăsat să se piardă ostenelile lui. Şi s-au dus câteştrei cu bucurie la chiliile lor. 

8. încă şi alt frate cu aceleaşi gânduri luptându-se aşa pentru Sfintele Taine, ca 
şi cel mai sus zis bătrân, îndoindu-se şi necrezând, de ceilalţi fraţi s-a luat la 
slujbă şi povestea, că a văzut unele ca acestea, fiindcă fraţii cei ce îl luaseră pe 
el, se rugau cu deadinsul, ca să i se arate lui de la Dumnezeu adevărul lucrurilor, 
să lepede gândurile necredinţei. Deci după ce s-a sfârşit slujba, le-a povestit lor 
fratele zicând: după ce s-a citit Apostolul, îndată ce s-a suit diaconul să citească 
Sfânta Evanghelie, am văzut acoperemântul bisericii deschis şi cerul 
văzându-se, iar pe diacon înconjurat de foc din toate părţile. Apoi după ce s-au 
adus Darurile şi s-au pus înainte, am văzut cerurile deschizându-se şi peste 
dumnezeieştile Daruri foc pogorându-se şi după foc mulţime de îngeri şi în 
mijlocul lor un Prunc şi alte două feţe a căror frumuseţe nu este cu putinţă a o 
spune, căci era strălucirea lor ca fulgerul. 

Şi îngerii aceia stau împrejurul mesei, iar Pruncul şedea pe masă. Şi după ce 
s-au apropiat preoţii să frângă pâinile punerii înainte, am văzut cele două 
minunate feţe că s-au apropiat şi au ţinut mâinile şi picioarele Pruncului şi cu 
cuţitul pe care îl ţineau, au junghiat pe Prunc şi Sângele Lui l-au turnat în pahar, 
apoi au tăiat bucăţele Trupul Lui şi L-au pus pe pâini. Şi îndată s-au făcut 
pâinile Trup. Şi când s-au apropiat fraţii să se împărtăşească, mi s-a dat mie 
trup curat şi neputând să mă împărtăşesc cu el, plângeam. Şi am auzit glas 
grăindu-mi în urechile mele: omule, pentru ce nu te împărtăşeşti? Nu este 
aceasta ceea ce ai cerut? Şi eu am zis: milostiv fii mie, Doamne, nu pot să 
mănânc trup. Şi iarăşi glasul a zis: cunoaşte, dar, că de putea omul să se 
împărtăşească cu trup, trup s-ar fi aflat, precum şi tu ai aflat, dar nu poate să 
mănânce trup şi pentru aceasta Domnul Dumnezeul nostru a rânduit pâini ale 
puterii înainte. Deci, de ai crezut, împărtăşeşte-te şi tu! Iar eu am zis: cred, 
Doamne! Şi aceasta zicând eu, s-a făcut îndată Trupul pe care îl aveam în mâna 
mea, pâine. Şi mulţumind lui Dumnezeu, m-am împărtăşit. Iar după ce s-a 
sfârşit sfânta slujbă cea de taină, am văzut de asemenea, acoperământul 
bisericii deschis şi pe dumnezeieştile şi cereştile puteri iarăşi la ceruri 
înălţându-se. Acestea auzindu-le fraţii de la fratele cel ce le povestea şi 
umilindu-se pentru atâta dar al lui Hristos, s-au dus mulţumindu-1 şi slăvindu-L 
pe El. 


9. Acelaşi awa Daniil a povestit pentru alt bătrân mare ce şedea în părţile cele 
de jos ale Egiptului, că zicea întru prostie că Melchisedec este Fiul lui 
Dumnezeu şi s-a vestit fericitului Chirii, arhiepiscopul Alexandriei pentru 
dânsul. Şi a trimis la el, dar ştiind că este făcător de minuni bătrânul şi orice 
cere de la Dumnezeu, i se descopere lui şi cum că întru prostie a zis cuvântul 
acesta, a întrebuinţat acest fel de înţelepciune, zicând: awo, rogu-te, fiindcă 

gândul îmi zice că Melchisedec este Fiul lui Dumnezeu şi alt gând îmi zice că nu, 
ci om este şi arhiereu a lui Dumnezeu. Deci fiindcă mă îndoiesc pentru aceasta, 
am trimis la tine, ca să te rogi lui Dumnezeu să-ţi descopere aceasta şi să 
cunoaştem adevărul. Iar bătrânul îndrăznind la petrecerea sa, a zis: dă-mi trei 
zile şi eu voi vesti ce este. Deci mergând, se ruga lui Dumnezeu pentru cuvântul 
acesta şi venind după trei zile a zis fericitului Chirii, că om este Melchisedec. Şi 
i-a zis lui arhiepiscopul: cum ştii, awo? Iar el a zis: Dumnezeu mi-a descoperit 
pe toţi patriarhii, aşa câte unul trecând înaintea mea de la Adam până la 
Melchisedec. Şi îngerul mi-a zis că acesta este Melchisedec, şi să cred că aşa 
este. Deci, ducându-se singur propovăduia că om este Melchisedec şi foarte s-a 
bucurat fericitul Chirii. 


10. S-a suit odată avva Daniil cel de la Schit cu ucenicul său în Tebaida cea de 
sus la pomenirea lui awa Apollo şi au ieşit părinţii spre întâmpinarea lui ca la 
şapte stadii, fiind la număr ca cinci mii. Şi era cu putinţă a-i vedea pe nisip 
întinşi pe pântece, ca în rânduială de îngeri, care cu frică primesc pe Hristos; că 
unii hainele le aşterneau pe cale înaintea lui, iar alţii pământul îl udau cu 
lacrimile. Şi ieşind arhimandritul s-a închinat de şapte ori înaintea feţei 
bătrânului şi sărutându-se între dânşii, au şezut şi i s-au rugat să audă cuvânt 
de la dânsul, că nu degrabă vorbea cuiva. Deci după ce a şezut afară de chinovie, 
pe nisip, că nu îi încăpea biserica, zis-a awa Daniil ucenicului său: de voiţi să vă 
mântuiţi, iubiţi neagoniseala şi tăcerea, că de aceste două fapte bune toată 
viaţa călugărilor atârnă. Şi ucenicul lui a dat unuia din fraţi scrisoarea şi a 
tălmăcit-o egipteneşte. Şi după ce s-a citit părinţilor, au plâns toţi şi petreceau 
pe bătrânul plângând; căci nimeni nu îndrăznea să-i zică, fă milostenie. Şi 
venind la Ermupoli, a zis ucenicului său: du-te, bate în poarta mănăstirii aceleia 
şi spune că aici sunt! 

Că era acolo mănăstire de femei, care se zicea a lui avva Ieremia, în care 
locuiau ca trei sute de surori. Şi s-a dus ucenicul şi a bătut. Şi i-a zis lui 
portăriţa cu glas subţire: mântuieşte-te! Bine ai venit! Ce porunceşti? El a zis ei: 
cheamă-mi pe maica arhimandrită, căci voi să vorbesc. Iar ea a zis: nu se 
întâlneşte cu nimeni niciodată, ci spune-mi, ce porunceşti şi îi voi spune. Iar el 
a zis: spune-i că un călugăr vrea să-i vorbească. Iar ea mergând i-a spus. Iar 
egumena venind i-a zis: ce porunceşti? Şi a zis fratele: ca să faceţi milostenie să 
dorm aici cu un bătrân, căci este seară şi nu cumva să ne mănânce fiarele. I-a 
zis lui maica: de folos vă este vouă să fiţi mâncaţi de fiarele cele dinafară, iar nu 
de cele din lăuntru, că aici bărbat niciodată nu intră. I-a zis fratele: avva Daniil 
este, cel al Schitului. Iar ea auzind, a deschis porţile şi a ieşit alergând, 
asemenea şi tot soborul şi îmbroboditurile lor le-au aşternut de la poartă până 

jos, unde era bătrânul, tăvălindu-se la picioarele lui şi sărutând urmele 
picioarelor lui. Şi intrând ei înăuntru în mănăstire, a adus stareţa lighean şi l-a 
umplut cu apă căldişoară şi cu buruieni şi a pus pe surori două cete şi a spălat 
ea picioarele bătrânului şi ale ucenicului lui şi luând un pahar, lua din lighean şi 
turna pe capetele surorilor şi apoi a turnat în sânul ei şi pe cap. Şi putea să le 
vadă cineva pe toate ca pe nişte pietre neclintite, fără de grai, căci tot răspunsul 
lor cu semn se făcea. Zis-a dar bătrânul, stareţei: pe noi ne au la evlavie, sau aşa 
sunt totdeauna surorile? Iar ea a zis: totdeauna aşa sunt roabele tale, stăpâne, 
roagă-te pentru dânsele! Iar una din ele zăcea în mijlocul curţii dormind, ruptă 
şi zdrenţuroasă. Şi a zis bătrânul: cine este aceasta care doarme aici? Şi a zis 
una din surori: este beţivă şi ce să-i facem nu ştim; că a o scoate din mănăstire 
ne temem de osândă şi de o vom lăsa, sminteşte surorile. Zis-a bătrânul 
ucenicului său: ia ligheanul şi-l aruncă deasupra ei. Iar el făcând aşa, s-a sculat 
sora ca dintr-o beţie. 

j 

Deci a zis stareţa: stăpâne, totdeauna aşa este. Şi luând pe bătrân, au intrat în 
trapeză şi au făcut cină surorilor, zicând: blagosloveşte pe roabele tale, ca 
înaintea ta să guste! Iar el le-a blagoslovit şi numai ea şi cea de a doua după 
dânsa au şezut cu ei. Şi bătrânului i-au pus un vas, care avea verdeţuri muiate 
şi crude şi curmale şi apă, iar ucenicului linte caldă şi puţină pâine şi vin 
amestecat. Iar surorile au pus bucate multe: peşte şi vin din destul şi au mâncat 
foarte bine şi nimeni nu a grăit. Iar după ce s-au sculat ei, zis-a bătrânul 
stareţei: ce este ce ai făcut că noi trebuie să mâncăm bine şi voi aţi mâncat cele 
bune? I-a răspuns lui aceea: tu călugăr eşti şi hrană de călugăr ţi-am pus şi 
ucenicul tău ucenic de călugăr este şi hrană de ucenic i-am pus; iar noi 
începătoare suntem şi hrană de începătoare am mâncat. I-a zis bătrânul: 
pomenită fie dragostea ta; cu adevărat ne-am folosit. Şi mergând ei să se 
odihnească, zis-a bătrânul ucenicului său: du-te de vezi unde doarme beţiva 
aceea care zăcea în mijlocul curţii. Şi s-a dus de a văzut şi a venit de i-a spus lui, 
ca la sfârşitul ieşitorilor [W.C.]. A răspuns bătrânul: priveghează cu mine în 
noptea aceasta. Şi după ce au adormit toate surorile, a luat bătrânul pe ucenicul 
său şi s-a pogorât pe din dos şi a văzut pe beţivă că s-a sculat şi şi-a întins 
mâinile sale la cer şi lacrimile ei ca pârâul şi metaniile le făcea până la pământ 
şi când simţea că vine vreo soră la ieşitori, se arunca pe sine jos horăind. Deci a 
zis bătrânul, ucenicului său: cheamă-mi pe stareţa încetişor! Şi mergând a 
chemat-o pe ea şi pe a doua după dânsa şi toată noaptea priveau cele ce făcea. 

Iar stareţa plângea zicând: zvon s-a făcut pentru dânsa între surori şi a 
cunoscut ea şi s-a dus binişor unde dormea bătrânul şi i-a furat toiagul şi 
pieptarul şi a deschis uşa mănăstirii şi a scris un bileţel şi l-a pus pe 
încuietoarea uşii, zicând: rugaţi-vă şi mă iertaţi de orice v-am greşit, şi s-a făcut 
nevăzută. Şi după ce s-a făcut ziuă, au căutat-o şi n-au găsit-o şi s-au dus la 

poartă şi au găsit uşa deschisă şi pităcelul pe dânsa şi s-a făcut plângere mare 
în mănăstire şi a zis bătrânul: eu pentru dânsa am venit aici, că acest fel de 
beţivi iubeşte Dumnezeu. Şi toate se mărturiseau bătrânului, spunând ce i-au 
făcut ei şi făcând bătrânul rugăciune surorilor s-au dus amândoi la chiliile lor, 
slăvind şi mulţumind lui Dumnezeu, Celui ce ştie singur câţi robi ascunşi are. 


11. A povestit avva Daniil, preotul Schitului, zicând: când eram mai tânăr am 
venit la Tebaida şi m-am pogorât la un oraş să-mi vând lucrul mâinilor mele. Şi 
era acolo un om cu numele Evloghie, cu meşteşugul săpător de piatră, care din 
tânără vârstă această lucrare avea: din lucrul mâinilor sale, în fiecare zi ce 
dobândea, cheltuia şi până seara petrecea postind, iar seara ieşea în oraş şi pe 
străinii ce se aflau îi aducea la casa sa şi picioarele lor cu mâinile sale le spăla, 
că nu avea pe altcineva împreună cu el. Şi după putere îi hrănea, iar din 
bucăţelele ce prisoseau, cu unele îşi mângâia nevoia firii, iar altele le arunca la 
câinii satului, căci până şi la aceştia îşi arăta omul milostivirea. Deci, acesta şi 
pe mine de multe ori, primindu-mă în gazdă împreună şi cu alţi fraţi, m-a făcut 
a mă minuna foarte de fapta bună a lui, că mă înspăimânta milostivirea şi 
iubirea de oameni a lui şi blândeţea şi smerenia cugetului. Şi întorcându-mă la 
Schit şi aşezându-mă în chilie, în trei săptămâni m-am dat pe sine-mi la postire, 
rugându-mă lui Dumnezeu să-i dea mai mult de cheltuială, ca să poată să facă 
bine şi altora, mai multora. 

Deci, din postire lipsindu-mi puterea, zăceam mai mort şi adormind am 
văzut pe unul cucernic la chip stând înaintea mea şi zicându-mi: Daniile ce ai? 
Şi i-am zis lui: cuvânt am dat lui Hristos să nu gust pâine, până ce mă va auzi pe 
mine pentru Evloghie pietrarul, ca să-i dea lui blagoslovenie, să facă bine mai 
multora. Iar el a zis: nu, că se va vătăma, iar acum bine se află; iar de voieşti să-i 
dai lui, pune-te chezaş pentru sufletul lui că se va mântui întru mai multe şi eu 
îi voi da lui. Iar eu iarăşi am zis: mai mult Doamne dă-i lui, ca toţi printr-însul 
să slăvească numele Tău cel sfânt. Răspuns-a acela: am zis ţie, că acum bine se 
află. Iar eu am zis către el: din mâinile mele cere sufletul lui! Deci, mi s-a părut 
îndată, că m-am aflat la Sfânta înviere şi-am văzut un copil şezând pe sfânta 
piatră, iar pe Evloghie de-a dreapta lui stând şi căutând către mine copilul, a zis 
către cei ce erau de faţă: acesta este cel ce s-a pus chezaş pentru Evloghie? Iar 
ei au răspuns: aşa, cu adevărat, stăpâne! Şi iarăşi a zis copilul: spuneţi-i lui, că 
am să cer chezăşia. Iar eu am zis: aşa, stăpâne, de la mine cere-o aceasta, numai 
dă-i lui! Şi văd că îi toarnă în sânul lui bani mulţi. Şi pe cât aceia turnau, pe atât 
sânul lui Evloghie primea. Deci deşteptându-mă eu, am cunoscut că mi s-a 
ascultat rugăciunea şi am proslăvit pe Dumnezeu. 

Iar Evloghie ieşind la lucrul său şi lovind în piatră, aude un sunet deşert şi 
săpând găseşte o peşteră plină de bani şi spăimântându-se, socotea întru sine: 
ce voi face? De-i voi lua pe aceştia la oraş, va auzi dregătorul şi vine de îi ia şi eu 
mă primejduiesc. Ci mai vârtos mă voi duce la o ţară afară, unde nimeni nu mă 
cunoaşte. Şi tocmind dobitoace ca şi cum ar fi avut de cărat pietre, a cărat banii 
la râu şi punându-i în corabie, s-a dus la Bizanţ. Şi împărăţea Iustin bătrânul şi 
a dat bani mulţi împăratului şi celor mai mari ai lui şi întru puţină vreme s-a 
făcut eparh al pretorilor şi a cumpărat casă mare, care şi până acum se zice a 
egipteanului. Şi trecând doi ani, eu neştiind nimic de cele ce se făcuseră, am 
văzut în vis că m-am aflat la Sfânta înviere şi pe copil iarăşi l-am văzut, şezând 
pe sfânta piatră. Şi aducându-mi aminte de Evloghie, am zis întru sine-mi: oare 
unde este Evloghie? Şi după puţin timp îl văd pe acesta, târât de un arap, afară 
de la faţa copilului. Şi deşteptându-mă, am cunoscut ce însemnează vedenia şi 
am zis în sine-mi: vai, mie păcătosului, că am pierdut sufletul meu! Şi 
sculându-mă, m-am dus la oraş, ca pentru a vinde lucrul mâinilor mele şi 
aşteptând să aflu pe Evloghie, s-a făcut seară adâncă şi nimeni nu s-a îndemnat 
să mă ia în gazdă. Deci mă scol şi întreb pe o bătrână şi îi zic ei: bunico, dă-mi 
trei paximazi [pesmeţi] să mănânc, că nu am mâncat astăzi. Iar ea ducându-se, 
mi-a adus puţină fiertură şi mi-a pus înainte şi şezând aproape, a început să-mi 
vorbească, grăind cuvinte de folos: awă, nu ştii că eşti tânăr şi nu trebuia să vii 
în oraş. Au nu ştii că schima cea călugărească cere linişte. Şi altele oarecare? Şi 
am zis ei: ce porunceşti dar să fac, căci lucrul mâinilor mele am venit să vând? 
Iar ea mi-a zis: măcar de îţi vinzi lucrul mâinilor tale, dar nu zăbovi aşa în oraş; 
dacă voieşti să fii călugăr, du-te la Schit! 

Şi i-am zis ei: nu este aici în oraşul acesta vreun om temător de Dumnezeu, 
ca să adune pe străini? Şi mi-a zis: o, ce ai grăit, avvo? Am avut aici pe un 
pietrar oarecare şi multe bunătăţi făcea la străini. Şi văzând Dumnezeu 
lucrurile lui, i-a dat lui dar. Şi este, precum aud patrician astăzi. Iar eu acestea 
auzind, am zis întru sine-mi: eu am făcut uciderea aceasta. Şi îndată intrând 
într-o corabie, m-am dus la Bizanţ şi întrebând şi găsind casa lui Evloghie, 
şedeam lângă poartă, vrând să-l văd pe el, când va ieşi. Şi deci trecând puţin, îl 
văd îndată pe el cu fală şi înconjurat de oameni mulţi şi am zis către el: 
miluieşte-mă, am să-ţi grăiesc oareşce deosebi! Iar el nu a luat aminte, ci şi cei 
ce mergeau înainte au dat în mine şi alergam mai înainte şi iarăşi strigam şi cei 
de pe urmă iarăşi au dat în mine. Şi aceasta în patru săptămâni făcând, nu am 
putut să vorbesc cu el. Iar mai pe urmă strigând eu iarăşi, a alergat unul din 
slujitorii lui cu un băţ şi atâta m-a bătut cu dânsul, cât m-a lăsat mai mort. Apoi, 
după multă vreme, puţin întărindu-mă, am zis întru sine-mi: să mergem la 
Schit şi de va voi Dumnezeu, va mântui şi pe Evloghie! Şi m-am pogorât la mare 
şi aflând o corabie alexandrinească pornind îndată, m-am suit într-însa şi de 

scârbă şi de bătăi am adormit. Şi mă văd pe mine iarăşi la Sfânta înviere şi pe 
copilul acela asemenea iarăşi şezând şi căutând la mine cu îngrozire şi zicând: 
nu vei merge, ci vei plini chezăşia. Iar eu, de frică, nici a deschide gura nu am 
putut. 

Şi porunceşte la doi din cei ce stau înaintea lui şi luându-mă m-au legat cu 
mâinile înapoi şi m-au spânzurat cu capul în jos, zicându-mi: să nu te pui 
chezaş peste puterea ta şi să nu grăieşti împotriva lui Dumnezeu. Iar eu de 
mâhnire şi de nevoie, nu am răspuns nimic. Deci, aşa fiind eu spânzurat, s-a 
făcut glas zicând: iese Augusta (adică împărăteasa] şi văzând-o, am luat 
îndrăzneală şi am strigat: miluieşte-mă, stăpâna lumii! Iar ea întorcându-se 
către mine, a zis: ce voieşti? Am zis: pentru chezăşia lui Evloghie sunt 
spânzurat. Şi mi-a zis mie: eu mă voi ruga pentru tine. Şi am văzut că s-a dus şi 
a sărutat picioarele copilului şi mi-a zis copilul: să nu mai faci lucrul acesta. Iar 
eu de frică fiind cuprins, am zis: nu stăpâne, iartă-mă! Şi a poruncit şi m-au 
slobozit şi mi-a zis: mergi la chilia ta. Vezi încă şi cum voi aduce pe Evloghie la 
rânduiala cea dintâi. Deci deşteptându-mă, m-am bucurat cu bucurie mare că 
m-am izbăvit de această chezăşie. Şi înotând cu corabia, am venit la Schit, 
mulţumind lui Dumnezeu. Iar după trei zile aud că a murit Iustin împăratul şi 
s-a făcut împărat Iustinian. Apoi după puţin timp m-am înştiinţat că s-au sculat 
asupra împăratului, patru oarecare din cei mari, între care unul a fost şi 
Evloghie. 

Şi cei trei prinzându-se, li s-au tăiat capetele, iar Evloghie a fugit noaptea. Şi a 
poruncit împăratul ca ori unde se va afla, să se omoare şi el. 

Deci, întrebând pentru dânsul cu osârdie, m-am înştiinţat că s-a întors la 
locul său iarăşi şi s-a apucat de pietrărie, nearătând către nimeni că el este cel 
ce se făcuse patrician [boier] în Constantinopol, ci alt egiptean a fost acela, iar 
el încredinţa că întru atâţia ani a fost la Sfintele Locuri. Deci m-am pogorât 
iarăşi la acel oraş, ca să mă înştiinţez cele pentru dânsul mai cu deadinsul. Şi 
făcându-se seară, iată Evloghie a venit chemând pe străini la găzduire. Şi 
văzându-1, am suspinat şi lăcrimând, am zis către Dumnezeu: cât s-au mărit 
lucrurile Tale, Doamne, toate întru înţelepciune le-ai făcut! Cu adevărat, Tu, 
Doamne, faci săraci şi îmbogăţeşti, smereşti şi înalţi şi judecăţile Tale sunt 
nenumărate! Şi luându-mă şi pe mine împreună cu alţi săraci, ne-am dus la 
casa sa şi spălându-ne picioarele, ne-a pus masa. Şi după ce am mâncat noi, 
luându-1 deosebi, i-am zis lui: cum te afli, avvo Evloghie? Iar el a zis: roagă-te 
pentru mine, avvo, că sunt sărac, neavând în mâini nimic! Iar eu am zis către el: 
o, de nu ai fi avut nici acestea pe care le ai! Iar el a zis: pentru ce, avvo? Au 
te-am smintit cu ceva cândva? Atunci i-am povestit lui toate cele ce s-au făcut. 
Şi plângând deajuns, a zis: roagă-te, awo, ca să trimită Dumnezeu cele de 

trebuinţă şi de acum să mă îndreptez! Iar eu am zis: cu adevărat, fiule, să nu 
nădăjduieşti să ţi se încredinţeze altceva de la Hristos, cât vei fi în lumea 
aceasta, afară de plata ostenelii acesteia. Şi urându-i cele bune, m-am întors şi a 
rămas Evloghie aşa, săpând la pietre şi primind pe străini până la sfârşitul vieţii 
sale şi de o sută de ani făcându-se, nu s-a lăsat de această lucrare ci îi da 
Dumnezeu lui putere, până când a plinit călătoria vieţii acesteia. 


12. Ne-a povestit nouă awa Palladie, că intrând odată în Alexandria împreună 
cu awa Daniil pentru o trebuinţă oarecare, au întâlnit pe un tânăr ieşind din 
baie, că se scăldase. Şi văzându-1 pe el bătrânul, a suspinat şi mi-a zis mie: vezi 
pe acest frate, are să se hulească numele lui Dumnezeu printr-însul. Ci să 
mergem după el, ca să vedem unde petrece. Şi mergând pe urma lui, am intrat 
după el. Şi luându-1 bătrânul deosebi, i-a zis: o frate, tânăr fiind şi sănătos, nu se 
cuvine să te scalzi; căci să fii încredinţat, fiule, că pe mulţi sminteşti, nu numai 
pe mireni ci şi pe călugări. Răspuns-a acela bătrânului: de aş plăcea încă 
oamenilor, nu aş fi slugă a lui Hristos. Ci scris este: nu judecaţi şi nu veţi fi 
judecaţi. Atunci i-a pus lui bătrânul metanie, zicând: iartă-mă pentru Domnul, 
căci ca un om am greşit. Şi am ieşit de la dânsul. Şi i-am zis bătrânului: nu 
cumva este neputincios fratele, şi atunci nu se va osândi? Iar bătrânul 
suspinând şi lăcrimând, a zis: să te încredinţeze pe tine adevărul, frate, mai 
mult decât cincizeci de draci am văzut înconjurându-1 pe el şi turnând peste el 
noroi şi o arăpoaică şezând pe umerii lui şi sărutându-1 pe el şi altă arăpoaică 
înaintea lui jucând şi neruşinare învăţându-1 şi pe draci împrejurul lui mergând 
şi bucurându-se de el, iar pe sfântul înger nu l-am văzut nici aproape, nici 
departe de el. Pentru aceasta asemuiesc că era el plin de toată necurăţenia. 

Şi mărturisesc ceea ce se zice şi însăşi hainele lui, care sunt de capră şi moi şi 
îndoite la fir, încă şi a petrece el aşa fără de ruşine în mijlocul acestei cetăţi, 
întru care şi cei ce au îmbătrânit întru nevoinţe intrând pentru trebi neapărate, 
se sârguiesc să iasă îndată, ca să nu sufere vreo vătămare sufletească. Apoi şi 
alta: de nu era el iubitor de sine şi iubitor de dezmierdări şi iubitor de curvie, 
nu s-ar fi dezgolit fără de ruşine în baie şi pe alţii asemenea goi i-ar fi privit; 
când sfinţii părinţii noştri Antonie şi Pahomie, Amon şi Serapion şi ceilalţi 
purtători de Dumnezeu părinţi, au legiuit, ca nimeni din călugări fără de mare 
boală şi nevoie să nu se dezgolească pe sine. Că şi înşişi pentru oarecare 
trebuinţe de nevoie vrând să treacă râuri şi nefiind luntre, nu sufereau să se 
golească, pentru că se cucereau de sfântul înger, care urma după dânşii şi de 
soarele care lumina, deşi nu îi vedea vreun om, ci se rugau lui Dumnezeu şi 
treceau prin văzduh, fiindcă iubitorul de oameni şi Atotputernicul Dumnezeu 
pe cea dreaptă a lor şi plină de evlavie cerere, gata o primea şi preaslăvit o 

împlinea şi cu lucru o săvârşea. Acestea spuindu-mi bătrânul s-a astâmpărat. 
Iar după ce ne-am întors noi la Schit, nu au trecut multe zile şi venind fraţii de 
la Alexandria, ne-au povestit că fratele cutare preotul (că avea şi hirotonie], 
care şedea la biserica sfântului Isidor, cel ce cu puţin mai înainte venise de la 
Constantinopol (şi era acesta pentru care zisese bătrânul], s-a aflat că curvea 
cu femeia lui Salentarie şi prinzându-se de slugiie lui şi de vecini, i s-au tăiat 
cele două boaşe ale lui împreună cu mădularul trupului şi după tăiere mai 
trăind trei zile, a murit, făcându-se ocară şi ruşine tuturor călugărilor. Iar eu 
auzind, sculându-mă, m-am dus la awa Daniil şi am povestit lui cele ce s-au 
întâmplat. Şi auzind bătrânul a lăcrimat şi a zis: pedeapsa celui mândru este 
căderea. Şi însemnează bătrânul cu aceasta, că de nu bolea acela cu mândria ar 
fi primit sfatul lui, nu ar fi pătimit una ca asta, prin care şi ceilalţi mândri se vor 
pedepsi, de nu se vor învăţa prin căderea aceluia, să fugă de o prăpastie ca 
aceasta. 


13. Au povestit ucenicii lui awa Evloghie, cum că trimiţându-ne bătrânul la 
Alexandria ca să vindem lucrul mâinilor, ne da porunci ca să nu facem mai mult 
de trei zile. Iar de veţi face mai mult de trei zile, nevinovat sunt de păcatul 
nostru, zicea el. Iar noi l-am întrebat pe el: cum călugării prin cetăţi şi prin sate 
cu mirenii petrecând, ziua şi noaptea nu se vatămă? Iar el a zis: credeţi-mă 
fiilor, că după ce m-am făcut călugăr, am făcut treizeci şi opt de ani neieşind din 
Schit şi după acela m-am dus la Alexandria, către papa Eusebie împreună cu 
awa Daniil pentru o trebuinţă. Şi intrând în cetate, am văzut mulţi călugări şi 
vedeam că pe unii din ei corbii îi loveau peste obraz, iar pe alţii femei goale îi 
îmbrăţişau şi la ureche le vorbeau; iar înaintea altora, goi fiind ei, copiii jucau şi 
cu baligă de om îi mânjau, iar pe unii îi vedeam că ţineau cuţite şi trupuri de 
oameni tăiau şi dădeau călugărilor să mănânce. Şi am înţeles că fiecare din 
călugări în ce patimă era căzut, acest fel de draci şi avea care urmau după 
dânsul şi le vorbea în minte. Pentru aceasta, fraţilor, eu nu voiesc să zăboviţi 
niciodată în cetate, ca nu de acest fel de gânduri, iar mai vârtos de draci, să vă 
supăraţi. 


14. S-a suit odată awa Daniil de la Schit la Terenut, iar pe cale a intrat într-o 
capişte să doarmă. Şi erau acolo idoli vechi ai elinilor şi luând unul, l-a pus ca 
un copac sub capul său. Iar demonii (dracii], văzând îndrăzneala lui şi voind 
să-l înfricoşeze, strigau către o femeie, pe nume chemând-o şi zicând: cutare, 
vino cu noi la baie! Iar alt demon ascultând, răspundea ca din idolul cel ce era 

sub capul bătrânului şi zicea: străin am deasupra mea şi nu pot veni! Dar 
bătrânul nu s-a temut, ci îndrăznind, lovea idolul zicând: du-te întru întuneric, 
dacă nu poţi şi auzind demonii, au strigat toţi cu glas mare zicând: ne-ai biruit 
pe noi! Şi au fugit ruşinaţi. 


15. Zicea awa Daniil pentru avva Dula, că întâi a şezut în viaţa de obşte 
patruzeci de ani, apoi la Schit s-a liniştit şi între părinţii cei mai mari s-a socotit. 
Deci acesta spunea, că în multe feluri cercând, a aflat că cei ce petrec în viaţa de 
obşte, mai mult şi mai degrab decât cei ce se liniştesc, sporesc în lucrarea 
faptelor bune de vor avea şi întrebuinţa supunerea din inimă curată. Că un 
frate era într-o viaţă de obşte cu chipul prost şi defăimat mai mult decât toţi cei 
ce erau într-însa, iar cu mintea mare şi cinstit. Acesta ocărându-se şi 
defăimându-se de toţi, iar de multe ori şi bătându-se cu nedreptate, răbda 
vitejeşte nezicând nimănui nimic; iar altul din fraţii cei ce erau acolo, îndemnat 
fiind de diavolul, a furat sfintele vase cele din biserică, tăinuindu-se de toţi. 
Apoi cercetare făcându-se pentru cele furate, toţi la fratele acela care se 
defăima pe sine au lipit vina şi pe acesta l-au osândit din presupus că a furat 
cele sfinte. Iar de vreme ce acela zicea că nu are ştiinţă câtuşi de puţin de lucrul 
acela, cu îndemnarea egumenului, i-au luat chipul cel călugăresc de la dânsul şi 
punându-1 în fiare, l-au dat iconomului lavrei spre cercetare. 

Acesta, după ce şi cu vine de bou l-a bătut de ajuns şi alte pedepse i-a dat, 
fiindcă nimic nu avea acela ce să mărturisească, ci dimpotrivă punea înainte 
neştiinţa faptei aceleia, l-a trimis la dregătorul locului, ca să-l pedepsească mai 
mult. Iar acela feluri de munci arătând asupra lui şi cu foc trupul arzându-i şi 
cu nemâncare de multe zile şi cu închisoare întunecoasă şi înecăcioasă 
pedepsindu-1, după ce deopotrivă a aflat tăgăduindu-se furtişagul de cele sfinte, 
cu voia egumenului şi a fraţilor l-a osândit la moarte, după cum orânduieşte 
pravila, că pedeapsa furtişagului de cele sfinte este moartea. Şi deci a fost dus 
să i se taie capul. Iar fratele cel ce furase cele sfinte, văzând şi pătimind cu 
sufletul, venind la avva a zis: m-am înştiinţat că s-au aflat vasele cele sfinte, 
pentru aceasta grăbeşte să nu i se taie capul fratelui. Iar el vesteşte 
dregătorului. Şi slobozindu-se fratele, a venit în viaţa cea de obşte. Şi mai 
trăind trei zile, s-a dus către Domnul, dându-şi sufletul în vremea când se ruga 
şi căzuse în genunchi. Deci venind toţi cei din mănăstire şi aflând trupul lui aşa 
stând spre pocăinţă (adică în genunchi], l-au luat pe el şi l-au dus în biserică, 
până când să se aşeze acolo! Şi lovindu-se în toacă, s-a adunat toată lavra şi toţi 
alergau la trupul acela, fiecare voind pentru blagloslovenie să ia vreo parte din 
haine, sau din păr. Iar avva temându-se ca nu cumva să se rupă şi trupul, l-a 

băgat în altar şi l-au încuiat cu lacăt aşteptând să vină şi avva al lavrei. Iar după 
puţin timp venind şi acela şi aprinzând toţi făclii şi punând tămâie, căutau 
trupul să-l scoată din altar şi sileau pe proistosul mănăstirii să deschidă 
degrabă. Iar acela deschizând şi intrând înăuntru cu alţi mulţi, hainele şi 
încălţămintele răposatului le-au aflat, iar trupul nu era nicăieri. Deci au început 
toţi să slăvească pe Dumnezeu şi să strige unii către alţii cu lacrimi şi să zică: 
vedeţi, fraţilor, ce fel de daruri ne pricinuieşte nouă îndelungă-răbdarea şi 
smerenia! Să ne nevoim dar şi noi să suferim ispită şi defăimare pentru 
Domnul şi vom fi slăviţi şi cinstiţi şi împreună cu El în veci vom împărăţi. 


-mmmum- 

1. A zis awa Dula: de ne sileşte pe noi vrăjmaşul să lăsăm liniştea, să nu-1 
ascultăm pe el, că nu este nimic asemenea ca ea şi ca postirea, spre ajutor 
asupra lui. Pentru că ascuţită vedere dau ele ochilor celor din lăuntru. 


2. A zis iarăşi: taie prieteşugurile celor mulţi, ca să nu se ridice război asupra 
minţii tale şi va tulbura chipul liniştirii. 


-mmmwm- 

1. Povesteau părinţii pentru avva Dioscor, episcopul Nahiastiei, că pâinea lui 
era de orz şi de linte şi în tot anul punea început de o viaţă, zicând: în anul 
acesta să nu mă întâlnesc cu cineva, sau să nu vorbesc, sau să nu mănânc 
fiertură, sau să nu mănânc poame, sau verdeţuri. Şi la toată lucrarea aşa făcea 
şi după ce săvârşea una, lua alta şi aceasta făcea în toţi anii. 


2. Un frate a întrebat pe avva Pimen, zicând: mă tulbură gândurile şi nu mă lasă 
să mă grijesc de păcatele mele şi mă fac să iau aminte la neajunsurile fratelui. Şi 
i-a spus lui bătrânul avvă Dioscor, că era în chilie, plângându-şi păcatele sale, 
iar ucenicul lui şedea în altă chilie. Deci când mergea la bătrânul, îl găsea pe el 
plângând şi îi zicea lui: părinte, de ce plângi? Iar bătrânul zicea: păcatele mele 
îmi plâng. Deci, îi zicea lui ucenicul: nu ai păcate, părinte! Şi a răspuns bătrânul: 

cu adevărat, fiule de mă voi lăsa să văd păcatele mele, nu sunt deajuns alţi trei, 
sau patru, să le plângă. 


3. A zis awa Dioscor: de ne vom îmbrăca cu îmbrăcămintea cea cerească, nu ne 
vom afla goi. Iar de nu ne vom afla purtând îmbrăcămintea aceea, ce vom face, 
fraţilor? Că avem să auzim şi noi glasul acela care zice: aruncă-1 pe el întru 
întunericul cel dinafară; acolo va fi plângerea şi scrâşnirea dinţilor. Multă 
ruşine va fi nouă, dacă atâta vreme purtând noi chipul acesta ne vom afla în 
ceasul de nevoie neavând îmbrăcămintea cea de nuntă. O, ce căinţă va să ne 
urmeze! O, ce întuneric va să cadă asupra noastră, înaintea părinţilor şi a 
fraţilor noştri, care ne vor vedea pe noi muncindu-ne de demonii cei 
înfricoşători! 


V. ÎNCEPUTUL SLOVEI E 

mm smiraii ame, «mu 

1. Povestit-a sfântul Epifanie, episcopul Ciprului, că în vremea fericitului 
Atanasie cel Mare, nişte păsări zburând împrejurul capiştei lui Serapid, strigau 
neîncetat: cras! cras! Şi venind elinii la fericitul Atanasie, au strigat: răule 
bătrâne, spune-ne nouă, ce strigă păsările? Şi răspunzând a zis: păsările strigă: 
cras, cras! Iar cuvântul acesta: cras, cras, în limba avsonenilor însemnează 
mâine. Şi adaugă că mâine vor vedea slava lui Dumnezeu. Şi după aceea s-a 
vestit moartea împăratului Iulian. Şi aceasta făcându-se, s-au adunat ei şi 
strigau asupra lui Serapid zicând: dacă nu îl voiai pe el, pentru ce luai darurile 
lui? 


2. Acesta a povestit, că în cetatea Alexandriei era un vizitiu, care era feciorul 
unei maici ce se numea Maria. Acesta la alergarea de cai ce se făcea, a căzut, 
apoi sculându-se a întrecut pe cel ce l-a surpat şi a biruit. Şi norodul a strigat: 
fiul Măriei a căzut şi s-a sculat şi a biruit. încă grăindu-se acest glas, a venit 
vestea în norod pentru capiştea lui Serapid, că marele Teofil suindu-se, a 
surpat idolul lui Serapid şi a stăpânit capiştea. 

3. S-a vestit fericitului Epifanie, episcopul Ciprului de la awa mănăstirii, pe 
care o avea în Palestina, aşa: cu rugăciunile tale nu ne-am lenevit de canonul 
nostru, ci cu osârdie citim şi ceasul întâi şi al treilea şi al şaselea şi al noulea şi 
vecernia. Iar el prihănindu-i, le-a arătat lor zicând: arătaţi sunteţi că vă leneviţi 
în celelalte ceasuri ale zilei, petrecând deşerţi la rugăciune. Că trebuie călugăria 
cea adevărată neîncetat să aibă rugăciunea şi cântarea psalmilor în inima sa. 


4. A trimis odată sfântul Epifanie către awa Ilarion, rugându-1 pe el şi zicând: 
vino să ne vedem mai înainte de a ne duce din trup. Şi mergând el, s-au bucurat 
unul cu altul. Dar mâncând ei, s-a adus o pasăre. Şi luând episcopul, a dat lui 
awa Ilarion şi a zis bătrânul: iartă-mă, că de când am luat schima, nu am 
mâncat junghiat. Şi i-a zis lui episcopul: iar eu de când am luat schima, nu am 
lăsat pe cineva să adoarmă având ceva asupra mea, nici eu nu am adormit 
având ceva asupra cuiva. Şi a zis lui bătrânul: iartă-mă, că petrecerea ta este 
mai mare decât a mea. 


5. Acesta-şi zicea: dacă Melchisedec, chipul lui Hristos, a binecuvântat pe 
Avraam, rădăcina iudeilor, cu mult mai vârtos însuşi adevărul Hristos 
binecuvintează şi sfinţeşte pe toţi cei ce cred în El. 


6. Acesta-şi zicea: cananeanca strigă şi se ascultă. Şi femeia căruia îi curgea 
sânge, tace şi se fericeşte iar fariseul strigă şi se osândeşte; vameşul nici nu 
deschide gura şi se ascultă. 


7. Acesta-şi zicea: proorocul David întru fără de vreme se ruga, în miezul nopţii 
se scula înainte de zori se cucerea, în zori sta de faţă, dimineaţa se ruga, seara 
şi la amiază. Şi pentru aceasta zicea: de şapte ori în zi Te-am lăudat! 


8. Zis-a iarăşi: de nevoie este câştigarea cărţilor creştineşti la cei ce pot să le 
dobândească. Că şi singură vederea cărţilor mai pregetători către păcat ne face 
pe noi şi către dreptate ne îndeamnă să ne ridicăm. 

9. Zis-a iarăşi: mare întărire spre a nu păcătui este citirea Scripturilor. 


10. Zis-a iarăşi: mare prăpastie şi adâncă groapă este neştiinţa Scripturilor. 


11. Zis-a iarăşi: mare vânzare a mântuirii este a nu şti nici una din 
dumnezeeştile legi. 


12. Acesta-şi zicea: greşalele drepţilor sunt împrejurul buzelor iar ale 
păcătoşilor izvorăsc din tot trupul. Pentru aceea cântă David: pune, Doamne, 
strajă gurii mele şi uşă de îngrădire împrejurul buzelor mele, şi: zis-am, 
păzi-voi căile Tale, ca să nu greşesc cu limba mea! 


13. Acelaşi a fost întrebat: pentru ce sunt zece poruncile legii, iar fericirile nouă? 
Şi a zis: cele zece porunci sunt întocmai la număr cu rănile egiptenilor, iar 
numărul fericirilor este chip de întreită Treime! 


14. S-a întrebat acelaşi: de este de ajuns un drept să îmblânzească pe 
Dumnezeu. Şi a zis: aşa este. Că El a zis: cercaţi unul să facă judecată şi dreptate 
şi milostiv voi fi către popor! 


15. Acelaşi a zis: Dumnezeu, celor păcătoşi, de se vor pocăi, iartă şi capetele, 
precum păcătoasei şi tâlharului şi vameşului iar de la cei drepţi cere dobânzi. Şi 
aceasta este ceea ce zicea apostolilor: că de nu va prisosi dreptatea voastră mai 
mult decât a cărturarilor şi a fariseilor, nu veţi intra întru împărăţia cerurilor. 


16. Zicea încă şi aceasta: Dumnezeu cu foarte puţin preţ vinde dreptăţile la cei 
ce se sârguesc să le cumpere: pe o bucăţică de pâine, pe o haină proastă, pe un 
pahar cu apă rece, pe un bănişor. 

17. Adăuga încă şi aceasta: omul împrumutându-se de la om pentru sărăcie, 
sau pentru trebuinţa înmulţirii şi dând înapoi, mulţumeşte cu adevărat, dar dă 
înapoi întru ascuns, fiindcă se ruşinează. Iar stăpânul Dumnezeu dimpotrivă, 
întru ascuns împrumutându-se, răsplăteşte înaintea îngerilor şi a arhanghelilor 
şi a drepţilor. 


- mm sFam mm - 

1. Copil era awa Efrem şi a văzut vis, adică vedenie, că a răsărit vie pe limba lui 
şi a crescut şi a umplut toată partea cea de sub cer, fiind foarte roditoare. Şi 
veneau toate păsările cerului şi mâncau din rodul viei. Şi pe cât mâncau, se 
înmulţea rodul ei. 

j 


2. Altădată iarăşi a văzut unul din sfinţi în vedenie, o ceată de îngeri 
pogorându-se din cer la porunca lui Dumnezeu, având în mâini o carte, adică 
un tom scris din lăuntru şi din afară şi ziceau unii către alţii: cui se cuvine să se 
dea aceasta? Şi unii ziceau: acestuia; iar alţii: altuia. Dar au răspuns şi au zis: cu 
adevărat sfinţi sunt şi drepţi. însă nimănui nu se poate să se dea aceasta, fără 
numai lui Efrem. Şi a văzut bătrânul că lui Efrem au dat ei cartea. Şi 
sculându-se dimineaţa, au auzit pe Efrem că întocmai ca un izvor izvorăşte din 
gura lui şi alcătuieşte. Şi au cunoscut, că de la Duhul Sfânt sunt cele ce ieşeau 
prin buzele lui Efrem. 


3. Altădată iarăşi, trecând Efrem, din îndemnare oarecare a venit o păcătoasă, 
cu măgulire să-l tragă spre împreunare urâtă, iar de nu, măcar să-l pornească 
spre mânie, că niciodată nu-1 văzuse cineva mânios. Şi a zis ei: vino după mine! 
Şi apropiindu-se la un loc întru care era mult norod, a zis ei: în locul acesta vino 
precum ai voit. Iar aceea văzând norodul, a zis lui: cum putem aceasta să facem, 
atâta norod stând şi nu ne ruşinăm? Iar el a zis către dânsa: dacă de oameni ne 
ruşinăm, cu mult mai vârtos trebuie să ne ruşinăm de Dumnezeu, care vădeşte 
cele acunse ale întunericului. Iar ea ruşinându-se, s-a dus fără de ispravă. 

- p^fPRy vh mr^h ativflrfe ecteousv - 


1. Doi din părinţi s-au rugat lui Dumnezeu, ca să-i încredinţeze pe ei, la care 
măsură au ajuns. Şi le-au venit lor glas zicând: în cutare sat al Egiptului este un 
mirean anume Evharist şi femeia lui se numeşte Maria. încă nu aţi venit voi la 
măsurile acestora. Şi sculându-se cei doi bătrâni, au mers în satul acela şi 
întrebând, au aflat chilia lui şi pe femeia lui şi i-au zis ei: unde este bărbatul tău? 
Iar ea a zis: păstor este şi paşte oile. Şi i-a băgat pe ei în chilie. Iar după ce s-a 
făcut seară, a venit Evharist cu oile şi văzând pe bătrâni, le-a gătit lor masă şi a 
adus apă să le spele picioarele lor. Şi i-au zis lui bătrânii: nu vom gusta ceva, de 
nu ne vei vesti nouă lucrarea ta. Şi Evharist cu smerenie a zis: eu sunt păstor şi 
aceasta este femeia mea. Iar bătrânii au stătut rugându-1 pe el şi nu a vrut el să 
le spună. Şi au zis lui bătrânii: Dumnezeu ne-a trimis pe noi la tine. Iar cum a 
auzit cuvântul acesta s-a temut şi a zis lor: iată oile acestea le avem de la 
părinţii noştri şi orice spor va da Domnul să dobândim dintr-însele, facem în 
trei părţi: o parte săracilor şi o parte pentru iubirea şi primirea de străini şi a 
treia parte pentru trebuinţa noastră. Şi de când am luat pe femeia mea, nu 
m-am spurcat nici eu, nici ea, ci fecioară este şi fiecare din noi deosebi se culcă, 
iar noaptea purtăm saci şi ziua hainele noastre. Până acum nimeni din oameni 
acestea nu le-a ştiut. Şi auzind s-au minunat şi s-au dus slăvind pe Dumnezeu. 


1. Evloghie oarecare, ucenic fiind al fericitului Ioan arhiepiscopul, preot şi 
pustnic mare, postind din două în două zile, iar de mai multe ori şi toată 
săptămâna petrecând, mâncând numai pâine şi sare, se slăvea de oameni. 
Acesta s-a dus la awa Iosif la Panefo, nădăjduind să vadă ceva mai multă 
asprime de viaţă la dânsul. Şi primindu-1 pe el bătrânul cu bucurie, orice a avut 
a pus ca să facă mângâiere şi i-au zis lui ucenicii lui Evloghie: nu mănâncă 
preotul afară de pâine şi sare; iar awa Iosif tăcând mânca. Şi petrecând trei zile, 
nu i-au auzit pe ei cântând sau rugându-se, că era ascunsă lucrarea lor. Şi au 
ieşit nefolosindu-se Evloghie cu ucenicul său. Iar după iconomie s-a făcut 
negură şi rătăcindu-se s-au întors la bătrânul. Şi mai înainte de a bate ei în uşă, 
i-au auzit pe ei cântând şi stăruind el mult, mai pe urmă au bătut în uşă. Iar 
aceia, zicând din cântarea de psalmi, i-au primit cu bucurie. Şi pentru arşiţă, au 
turnat ucenicii lui Evloghie apă în vas şi i-au dat lui. Şi era apa amestecată cu de 
mare şi de râu şi nu a putut să o bea. Şi venind întru sine a căzut înaintea 
bătrânului, voind să ştie petrecerea lor, zicând: awo, ce este aceasta, că întâi 
nu cântaţi, ci acum, după ce ne-am dus noi. Şi vasul de apă, acum luându-1, am 

aflat apă sărată. Zis-a bătrânul: fratele este nebun şi după amăgire o au 
amestecat cu apă de mare. Iar Evloghie îl rugă pe bătrânul, voind să ştie 
adevărul. Şi i-a zis lui bătrânul: acel mic pahar de vin era al dragostei, iar apa 
aceasta este pe care o beau fraţii totdeauna. Şi l-a învăţat pe el deosebirea 
socotelilor şi a tăiat de la el toate cele omeneşti. Şi s-a făcut iconomicos şi 
pogorâtor. Şi după aceea mânca toate cele ce i se puneau înainte. Şi s-a învăţat 
şi el să lucreze în ascuns. Şi a zis bătrânului: negreşit, într-adevăr este lucrarea 
voastră. 


1. Zis-a awa Evprepie: având întru tine că este Dumnezeu credincios şi 
puternic, crede întru Dânsul şi te vei împărtăşi de cele ale Lui. Iar de defăimezi, 
nu crezi. Şi toţi credem că toate sunt Lui cu putinţă, dar şi întru lucrurile tale 
crede Lui, că şi intru tine face minuni. 


2. Tot acesta prădându-se, ajuta împreună prădătorilor. Iar după ce au încărcat 
ei cele din lăuntru şi-au lăsat toiagul lor şi îndată ce l-a văzut awa Evprepie, s-a 
mâhnit şi luându-1 alerga înapoia lor, vrând să li-1 dea. Iar aceia nevrând să-l 
primească, ci temându-se să nu li se întâmple ceva, întâlnind el pe unii, care 
mergeau pe aceeaşi cale, îi poftea să le dea lor acel toiag. 


3. A zis awa Evprepie: cele trupeşti sunt materie. Cel ce iubeşte lumea, iubeşte 
sminteala şi împiedicările. Deci de se va întâmpla să se piardă cândva ceva, 
aceasta trebuie să o primim cu bucurie şi cu mărturisire, fiindcă ne-am izbăvit 
de griji. 


4. Un frate a întrebat pe awa Evprepie pentru viaţă. Şi a zis bătrânul: iarbă 
mănâncă, cu iarbă te îmbracă, pe iarbă te culcă (adică toate le defăima], iar 
inima câştig-o de fier. 

5. Un frate a întrebat pe acest bătrân, zicând: cum vine frica lui Dumnezeu în 
suflet? Şi a zis bătrânul: de va veni omul smerenie şi neagoniseală şi 
neosândire, vine la el frica lui Dumnezeu. 


6. Acesta a mai zis: să petreacă cu tine pururea frica lui Dumnezeu şi smerenia 
şi lipsa de bucate şi plânsul. 


7. La începutul său awa Evprepie a mers la un bătrân şi a zis lui: awo, 
spune-mi un cuvânt, cum să mă mântuiesc! Iar el i-a zis: de voieşti să te 
mântuieşti, când vei merge la cineva, să nu apuci mai înainte să grăieşti, până 
nu te va întreba, iar el pentru cuvântul acesta umilindu-se, a pus metanie, 
zicând: cu adevărat multe cărţi am citit şi acest fel de învăţătură nu am 
cunoscut. Şi mult folosindu-se, s-a dus. 


- mm aooa eune - 

1. Povesteau părinţii pentru awa Eladie, că au făcut douăzeci de ani la chilii şi 
nu a ridicat cândva ochii în sus să vadă streaşină bisericii. 


2. Se povestea tot pentru acest awa Eladie, că pâine şi sare mânca. Deci, când 
au venit Paştile, zicea: fraţii pâine şi sare mănâncă, iar eu trebuia să fac puţină 
osteneală pentru Paşti. Şi fiindcă în celelalte zile mănânc şezând jos, acum, că 
este Paşti, voi face osteneală şi voi mânca stând în picioare. 


- mm awa ecrane - 

1. Zis-a awa Evagrie: când eşti în chilie, strânge-ţi gândul tău, adu-ţi aminte de 
ziua morţii, vezi atunci murirea trupului, pune în minte nevoia! Ia osteneala, 
defaimă deşertăciunea lumii, ca să poţi totdeauna să petreci în dragostea 
liniştii şi să nu slăbeşti! Adu-ţi aminte şi de aşezarea cea acum în iad; gândeşte 
cum sunt acolo sufletele, în care cumplită tăcere, în care amar suspin şi în cât 
de mare frică şi înfiorare şi aşteptare! Socoteşte chinuirea cea neîncetată, 


65 



lacrima cea sufletească şi fără de sfârşit! Ci şi de Ziua învierii adu-ţi aminte şi 
de starea înaintea lui Dumnezeu! Gândeşte la judecata cea înfricoşată şi 
groaznică! Pune în mijloc cele ce se păstrează păcătoşilor, ruşinea cea înaintea 
lui Dumnezeu şi a îngerilor şi a arhanghelilor şi a tuturor oamenilor, muncile, 
focul cel veşnic, viermele cel neadormit, tartarul, întunericul, scrâşnirea 
dinţilor, fricile şi pedepsele! Pune încă în mijloc şi bunătăţile cele ce se 
păstrează drepţilor, îndrăzneala cea înaintea lui Dumnezeu Tatăl şi a 
Hristosului Lui, a îngerilor şi a arhanghelilor şi a toată mulţimea sfinţilor, 
împărăţia cerurilor şi a darurilor ei, bucuria şi desfătarea ei. Pomenirea 
acestora amândorura adu-o la tine! Şi pentru judecata păcătoşilor lăcrimează, 
plângi, temându-te ca nu cumva şi tu să fii întru acestea! Iar pentru cele ce se 
păstrează drepţilor, bucură-te şi te veseleşte! Şi pe acestea te sârguieşte să le 
dobândeşti, iar de acelea să te înstrăinezi. Caută să nu uiţi cândva, măcar 
înăuntru, în chilia ta fiind, măcar afară undeva, pomenirea acestora, ca măcar 
prin aceasta să scapi de gândurile cele spurcate şi vătămătoare! 


2. Zis-a iarăşi: taie prieteşugurile celor mulţi, ca să nu se spurce mintea ta şi va 
tulbura chipul liniştirii. 


3. Zis-a iarăşi: mare lucru este cu adevărat a se ruga fără răspândire, dar mai 
mare este şi a cânta fără răspândire. 


4. Zis-a iarăşi: adu-ţi aminte totdeauna de ieşirea ta şi nu uita judecata cea 
veşnică şi nu va fi greşeală în sufletul tău. 


5. Zis-a iarăşi: ridică ispitele şi nimeni nu este care să se mântuiască. 


6. Zis-a iarăşi: grăia unul din părinţi că hrana cea mai uscată şi deopotrivă, 
înjugată fiind cu dragostea, degrabă bagă pe monah în limanul nepătimirii. 


66 



7. S-a făcut odată sobor la chilii pentru un lucru şi a grăit awa Evagrie. Zis-a lui 
preotul: ştim, awo, că de erai în ţara ta, poate şi episcop vrei să fii şi cap 
multora, iar acum ca un străin şezi aici. Iar el umilindu-se, nu s-a tulburat, ci 
clătinând cu capul, a zis lui: adevărat este, părinte! însă odată am grăit, iar a 
doua nu voi mai adăuga (Iov 39.]. 

-mrnmmm- 

1. A zis awa Evdemon pentru awa Pafnutie, părintele Schitului, că s-a pogorât 
acolo un tânăr şi nu l-au lăsat să petreacă acolo, zicând: în vremea mea chip de 
femeie nu voi lăsa să petreacă în Schit pentru războiul vrăjmaşului. 


VI. ÎNCEPUTUL SLOVEI Z 

1. Zis-a awa Zinon, ucenicul fericitului Siluan: să nu locuieşti în loc numit, nici 
să şezi cu un om ce are nume mare, nici să pui temelie a-ţi zidi ţie chilie cândva. 


2. Se spunea pentru awa Zinon, că întâi nu voia să ia de la cineva ceva. Şi 
pentru aceasta cei ce aduceau se duceau scârbiţi, căci nu lua. Şi alţii veneau la 
dânsul voind să ia ca de la un bătrân mare şi nu avea ce să le dea lor şi se 
duceau şi ei scârbiţi... Zice bătrânul: ce să fac? Căci şi cei ce aduc se scârbesc şi 
cei ce vor să ia. Aceasta este mai de folos: oricine va aduce, să iau şi oricine va 
cere, să-i dau. Şi aşa făcând, se odihnea şi pe toţi îi împăca. 


3. S-a dus un frate egiptean în Siria la awa Zinon şi prihănea gândurile sale 
înaintea bătrânului. Iar el minunându-se, a zis: egiptenii ascund faptele bune 
care le au, iar neajunsurile care nu le au, pe acestea pururea le prihănesc. Iar 
sirienii şi elinii, faptele bune care nu le au, zic că le au, iar neajunsurile care le 
au, le ascund. 


4. Au venit nişte fraţi la el şi l-au întrebat, zicând: ce înţelegere are cuvântul 
acela ce este scris în cartea lui Iov: şi cerul nu este curat înaintea Lui? Şi 

răspunzând bătrânul, a zis lor: au lăsat fraţii păcatele lor şi cercetează pentru 
ceruri. însă tâlcuirea cuvântului aceasta este: de vreme ce numai El este curat, 
pentru aceasta a zis: şi cerul nu este curat. 


5. Spuneau părinţii pentru avva Zinon, că şezând în Schit, a ieşit noaptea din 
chilia sa, spre luncă şi rătăcindu-se, a făcut trei zile şi trei nopţi umblând şi 
ostenindu-se. Leşinând a căzut să moară. Şi iată un copil a stătut înaintea lui, 
având o pâine şi un vas cu apă. Şi îi zicea lui: scoală, mănâncă! Iar el 
sculându-se, s-a rugat, socotind că este nălucă. Iar el a zis lui: bine ai făcut. Şi 
iarăşi s-a rugat a doua oară şi a treia oară. Şi îi zicea lui: bine ai făcut. Deci, 
sculându-se bătrânul a luat şi a mâncat. Şi după aceea a zis lui: cât ai umblat, 
atât eşti departe de chilia ta; ci scoală-te şi vino după mine! Şi îndată s-a aflat la 
chilia lui. Deci a zis lui bătrânul: intră, fă-ne nouă rugăciune. Şi intrând bătrânul, 
acela s-a făcut nevăzut. 


6. Altădată acelaşi awa Zinon, umblând în Palestina şi odihnindu-se, a şezut 
aproape de o pepenărie să mănânce. Şi i-a zis lui gândul: ia-ţi ţie un castravete 
şi mănâncă că ce este? Iar el răspunzând, a zis gândului: hoţii în muncă merg. 
Deci cearcă-te pe tine de aici, de poţi suferi munca. Şi sculându-se, a stătut în 
arşiţă cinci zile. Şi prăjindu-se pe sine, a zis: nu pot suferi munca. Şi a zis 
gândului: dacă nu poţi, nu fura şi mânca! 


7. Zis-a awa Zinon: cel ce voieşte ca să-i asculte degrabă Dumnezeu rugăciunea, 
când se scoală, să-şi întindă mâinile sale către Dumnezeu, mai înainte de toate 
şi mai înainte de sufletul său, să se roage pentru vrăjmaşii săi din suflet; şi prin 
această ispravă, ori pentru ce se va ruga lui Dumnezeu, îl ascultă pe el. 


8. Spuneau părinţii că era într-un sat unul care postea mult, încât se chema 
numele lui postitorul. Şi auzind avva Zinon de dânsul, l-a chemat pe el; iar el s-a 
dus cu bucurie. Şi rugându-se ei, au şezut. Deci a început bătrânul să lucreze 
tăcând, iar postitorul neaflând să vorbească cu dânsul, a început să se supere 
de trândăvie. Şi a zis bătrânului: roagă-te pentru mine, avvo, că voi să mă duc! 
Zis-a lui bătrânul: pentru ce? Iar el răspunzând, a zis: căci inima mea arzând 
este şi nu ştiu ce are. Căci când eram în sat, până seara posteam şi niciodată aşa 

nu mi s-a făcut. Zis-a lui bătrânul: în sat te hrăneai din urechile tale. Ci mergi de 
acum şi mănâncă la ceasul al nouălea. Şi orice faci, întru ascuns fă! Şi cum a 
început să facă, cu necaz a aşteptat ceasul al nouălea, şi ziceau cei ce-1 ştiau pe 
el, că postitorul s-a îndrăcit şi venind el, a spus bătrânului toate. Iar el i-a zis lui: 
această cale este după Dumnezeu. 


9. Doi fraţi locuind deosebi, mergeau unul către altul. Şi a zis unul dintr-înşii 
celuilalt: voiesc să mă duc la avva Zinon să-i spun lui un gând. A zis şi celălalt: şi 
eu aceasta voiesc. Deci s-au dus amândoi împreună. Şi luându-i pe fiecare 
deosebi şi-au spus gândurile lor. Şi unul spunându-le a căzut înaintea 
bătrânului, rugându-1 cu multe lacrimi ca să se roage lui Dumnezeu pentru 
dânsul. Şi bătrânul i-a zis lui: mergi, nu te slăbi pe tine şi nu grăi de rău pe 
cineva şi nu te lenevi de rugăciunea ta! Şi ducându-se fratele, s-a vindecat. Iar 
celălalt spunându-i gândul său către bătrân, a adaus încet şi cu nebăgare de 
seamă: roagă-te pentru mine! Dar n-a cerut cu deadinsul. Iar după o vreme s-a 
întâmplat de s-au întâlnit unul cu altul. Şi a zis unul dintr-înşii: când am mers 
către bătrânul, i-ai spus lui gândul care ziceai că voieşti să-l spui lui? Iar acela 
i-a zis: da, i-am spus! A întrebat acela: oare te-ai folosit după ce i-ai spus? 
Răspuns-a fratele: da, m-am folosit, că pentru rugăciunile bătrânului m-a 
vindecat Dumnezeu! Iar celălalt a zis: eu măcar de i-am mărturisit gândurile 
mele, nu am simţit vreo uşurare. Zis-a lui cel ce s-a folosit: şi cum te-ai rugat 
bătrânului? Răspuns-a acela: i-am zis lui: roagă-te pentru mine, că am acest 
gând! Iar el a zis: eu mărturisindu-mă lui, am udat picioarele lui cu lacrimile 
mele, rugându-1 ca să se roage lui Dumnezeu pentru mine. Şi prin rugăciunea 
lui m-a vindecat Dumnezeu. Iar aceasta ne-a povestit nouă bătrânul, 
învăţându-ne, că se cade celui ce roagă pe vreunul din părinţi pentru gânduri 
cu osteneală şi din toată inima să se roage, ca lui Dumnezeu. Şi atunci va 
dobândi. Iar cel ce se mărturiseşte cu nebăgare de seamă, sau ispiteşte, nu se 
foloseşte, ci se şi osândeşte. 


10. Zicea awa Zinon că i-a povestit lui fericitul Serghie egumenul din Pediada, 
o povestire ca aceasta: odată - zice - călătorind noi cu un bătrân sfânt, fiind şi 
alţi fraţi împreună cu noi, ne-am rătăcit pe cale. Şi neştiind unde merge, ne-am 
aflat în semănături şi am călcat puţin din semănături. Iar plugarul simţind, că 
s-a întâmplat de lucra acolo, a început a ne ocărî şi a zice cu mânie: voi călugări 
sunteti? Voi vă temeti de Dumnezeu? De aveaţi frica lui Dumnezeu înaintea 

j j j 

ochilor, nu făceaţi aceasta. Deci îndată ne zice nouă sfântul acela bătrân: pentru 

Domnul nimeni să nu grăiască! Şi se ruga plugarului cu blândeţe, zicând: bine 
zici, fiule; de am fi avut frica lui Dumnezeu aceasta nu am fi făcut, ci pentru 
Domnul, iartă-ne, că am greşit! Iar acela, înspăimântându-se pentru nerăutatea 
şi smerenia bătrânului, alergând la noi, a căzut la picioarele bătrânului, zicând: 
iartă-mă pentru Domnul şi ia-mă cu voi! Şi adăuga fericitul Serghie: iată 
blândeţea şi bunătatea sfântului, ce a putut cu ajutorul lui Dumnezeu să facă! Şi 
a mântuit sufletul ce era făcut după chipul lui Dumnezeu pe care îl voieşte 
Dumnezeu, mai mult decât nenumărate lumi cu banii lor. 


11. Odată ne-am dus la unul din părinţi şi l-am întrebat pe el zicând: de va avea 
cineva vreun gând şi se vede pe sine biruit; şi de multe ori citind cele ce au zis 
părinţii pentru un gând ca acela, se ispiteşte să facă acelea şi nicidecum nu 
poate, oare ce este mai bine: a vesti vreunuia din părinţi gândul, sau a se sârgui 
singur să uneltească acelea care a citit şi a se îndestula cu ştiinţa sa? Răspuns-a 
bătrânul: că trebuie să-l vestească către cel ce poate să-l folosească şi să nu se 
nădăjduiască întru sine. Că nu poate cineva să-şi ajute lui-şi şi mai vârtos de a fi 
cuprins de patimi. Că mie, tânăr fiind, mi s-a întâmplat una ca aceasta. Că 
aveam patimă sufletească şi mă biruiam de dânsa. Şi auzind pentru awa Zinon, 
că pe mulţi care se aflau aşa i-a vindecat, am voit să mă duc şi să-i vestesc lui; 
iar satana mă oprea, zicând că de vreme ce ştii ce trebuie să faci, fă cum citeşti 
şi nu te mai duce şi supăra pe bătrânul. Deci când mă porneam să mă duc şi să-i 
vorbesc lui, războiul se uşura de la mine cu meşteşugirea diavolului ca să nu 
mă duc. Iar după ce mă plecam să nu merg, iarăşi mă stăpâneam de patimă. Şi 
aceasta a meşteşugit vrăjmaşul asupra mea multă vreme, nelăsându-mă să 
vestesc bătrânului. Iar de multe ori m-am dus la bătrânul, vrând să-i spun lui 
gândul şi nu mă lăsa vrăjmaşul, aducând ruşine în inima mea şi zicând: de 
vreme ce ştii cum trebuie să te vindeci, ce trebuinţă este a spune cuiva? Căci 
porţi grija de sine; ştii cum au zis părinţii. Şi acestea, zice, îmi aducea pizmaşul, 
ca să nu arăt doctorului patima şi să mă vindec. Iar bătrânul mă cunoştea că am 
gânduri, dar nu mă vădea, aşteptând ca însumi să le vestesc pe ele. Şi mă învăţa 
pentru viaţa cea dreaptă şi mă slobozea. Iar mai pe urmă plângând, am zis 
întru sine până când, ticăloase suflete, nu vrei să te tămăduieşti? Alţii vin de 
departe la bătrânul şi iau lecuire, iar tu nu te ruşinezi, şi având doctorul 
aproape, nu vrei să te tămăduieşti? Şi aprinzându-mă cu inima, m-am sculat şi 
întru sine-mi am zis, că dacă voi merge la bătrânul şi nu voi afla pe nimeni 
acolo, voi cunoaşte că este voia lui Dumnezeu a-mi mărturisi gândurile mele. Şi 
mergând eu acolo, n-am aflat pe nimeni. Deci bătrânul mă învăţa după obicei 
pentru mântuirea sufletului şi cum ar putea cineva să se curăţească de cugetele 
cele spurcate. Iar eu iarăşi ruşinându-mă şi nemărturisindu-mă, voiam să mă 

duc şi sculându-se bătrânul, făcu rugăciune şi mă petrecea mergând înaintea 
mea, până la uşa cea de afară. Iar eu mă munceam cu gânduri, să spun 
bătrânului sau să nu spun, şi cu încetul păşind, mergeam după dânsul; iar 
bătrânul întorcându-se şi văzându-mă muncindu-mă de gânduri, mă loveşte în 
piept încetişor şi îmi zice: ce ai? Om sunt şi eu. Şi dacă mi-a zis bătrânul acest 
cuvânt, mi s-a arătat că mi-a deschis inima mea şi am căzut la picioarele lui, 
rugându-1 pe el cu lacrimi şi zicând: miluieşte-mă! Iar el mi-a zis: ce ai ?Şi i-am 
zis lui: nu ştii ce am? Şi mi-a zis: nu, trebuie să spui ce ai. Iar eu cu mare ruşine 
de abia mi-am mărturisit patima mea. Şi mi-a zis: dar de ce atâta vreme te 
ruşinezi a spune? Au nu sunt şi eu om? însă voieşti să-ţi spun şi eu ceea ce ştiu? 
Au nu sunt acum trei ani, de când ai aceste gânduri şi venind aici nu le 
mărturiseşti? Iar eu mărturisind şi căzând şi rugându-mă, am grăit lui: 
miluieşte-mă pentru Dumnezeu şi mă învaţă, ce să fac! Şi mi-a zis: du-te şi nu te 
lenevi în rugăciunea ta şi nu cleveti pe nimeni! Iar eu mergând la chilia mea şi 
nelenevindu-mă de rugăciunea mea, cu darul lui Hristos şi cu rugăciunea 
bătrânului, de aici înainte n-am mai fost supărat de patima aceea. Deci trecând 
un an, mi-a venit un gând ca acesta: nu cumva m-a miluit Dumnezeu pentru 
mila Sa, iar nu pentru bătrânul? Şi aceasta venindu-mi în minte, am mers către 
dânsul, vrând a-1 ispiti şi luându-1 în lături, i-am făcut metanie, zicând: roagă-te 
pentru mine, părinte, pentru gândul meu ce ţi l-am mărturisit oarecând! Iar el 
m-a lăsat zăcând la picioarele lui şi tăcând puţin, mi-a zis: scoală-te, ai credinţă 
către mine! Iar eu auzind acestea, voiam să mă înghită pământul de ruşine şi 
sculându-mă, nu puteam căuta asupra bătrânului şi mirându-mă şi 
spăimântându-mă, am plecat la chilia mea. 


-mmminm- 

1. Zis-a awa Macarie către avva Zaharia: spune-mi, care este lucrul monahului? 
Zis-a lui: pe mine mă întrebi, părinte? Şi a zis avva Macarie: am vestire către 
tine, fiule Zaharie, căci este cel ce mă îndeamnă ca să te întreb. Zis-a lui Zaharia: 
precum eu socotesc, părinte, cel ce îşi face silă lui întru toate, acesta este 
monah. 


2. A venit odată awa Moise să scoată apă şi a aflat pe avva Zaharia rugându-se 
lângă fântână, şi Duhul lui Dumnezeu şezând deasupra lui. 

3. Zis-a oarecând avva Moise către fratele Zaharia: spune-mi, ce voi face? Şi 
auzind s-a aruncat pe sine jos la picioarele lui, zicând: tu mă întrebi, părinte? 
Zis-a lui bătrânul: cred mie, fiule Zaharie, că am văzut pe Duhul Sfânt 
pogorându-se peste tine şi dintru aceasta sunt silit să te întreb. Atunci luând 
Zaharia cuculiul său [culion] din cap, l-a pus la picioare şi călcându-1 a zis: de 
nu se va zdrobi omul aşa, nu poate să fie monah. 


4. Şezând odată avva Zaharia în Schit i-a venit lui vedenie şi sculându-se i-a 
vestit părintelui său Carion, iar bătrânul, fiindcă era lucrător, nu era iscusit la 
acestea şi sculându-se l-a bătut zicând că de la draci este. Dar a rămas cu 
gândul la aceasta. Şi sculându-se, s-a dus către avva Pimen noaptea şi i-a vestit 
lui lucrul acesta şi cum se ard cele din lăuntru ale lui şi văzând bătrânul că de la 
Dumnezeu este, i-a zis lui: mergi către cutare bătrân şi orice îţi va zice, fă! Şi 
ducându-se către bătrânul, mai înainte de a întreba el ceva, apucând bătrânul, 
i-a spus lui toate şi că vedenia este de la Dumnezeu. Deci, mergi şi supune-te 
părintelui tău! 


5. Zis-a avva Pimen, că a întrebat awa Moise pe avva Zaharia, când era aproape 
să moară, zicând: ce vezi? Şi i-a zis: nu este mai bine a tăcea, părinte? Şi i-a zis 
lui: aşa, fiule, taci! Şi în ceasul morţii lui şezând awa Isidor, căutând la cer a zis: 
veseleşte-te, fiul meu Zaharia, că ţi s-au deschis ţie porţile împărăţiei cerurilor. 


-mmmym- 

1. Povestit-a fericitul Zosima că odată a şezut puţină vreme în lavra lui avva 
Gherasim şi avea acolo pe unul iubit. Deci într-o zi şezând noi şi grăind pentru 
folos, a venit pomenire de cuvântul acela care a zis awa Pimen, că cel ce se 
prihăneşte pe sine în tot locul află odihnă. Asemenea şi de cuvântul care a zis 
awa muntelui Nitriei. Că întrebat fiind: ce ai aflat mai mult în calea aceasta, 
părinte, el a răspuns: a se prihăni şi a se defăima pe sine totdeauna. Pe care 
cuvânt l-a şi adeverit cel ce l-a întrebat, zicând: altă cale nu este, fără numai 
aceasta. Deci pomenind noi de acestea, ziceam între noi minunându-ne, câtă 
putere au cuvintele sfinţilor. Cu adevărat, orice au grăit, din lucru şi din adevăr 
au grăit, precum a zis marele Antonie. Şi pentru aceasta sunt puternice, pentru 
că s-au grăit de cei ce erau în lucruri, precum porunceşte un înţelept zicând: pe 
cuvintele tale să le adevereze viaţa. Acestea vorbind noi între noi, a zis acela: şi 


72 



eu am încercat cu lucrul aceste cuvinte şi odihna care se face prin lucrarea lor. 
Că odată aveam în lavra aceasta iubit cu adevărat pe un diacon care nu ştiu de 
unde a luat prepus asupra mea pentru un lucru care îi aducea lui scârbă. Deci a 
început a se purta către mine cu posomorâre. Iar eu văzându-1 pe el posomorât 
asupra mea, l-am întrebat ca să ştiu pricina scârbei. Iar el mi-a zis: lucrul acesta 
l-ai făcut şi pentru aceasta sunt mâhnit asupra ta. Iar eu neştiind în sine-mi un 
lucru ca acesta, precum zicea acela că am făcut, îl încredinţam că n-am 
nicidecum ştire de lucrul acela. Iar el nu se plecă, ci mi-a zis: iartă-mă, nu cred! 
Deci, ducându-mă la chilie, mă încercam pe mine mai cu deadinsul, de am făcut 
un lucru ca acesta şi nu aflam. După aceea l-am văzut pe el ţinând sfântul potir 
şi împărtăşind pe fraţi şi l-am încredinţat pe el cu aceasta, zicând: nu mă ştiu să 
fi făcut ceea ce zici. Şi nici aşa nu s-a plecat. Deci iar venindu-mi întru sine şi 
aducându-mi aminte de cuvintele acestea ale sfinţilor părinţi şi crezându-le cu 
adevărat, am întors puţin gândul şi am zis întru sine: diaconul cu adevărat mă 
iubeşte şi în dragoste pornindu-se, mi-a arătat ceea ce avea inima lui pentru 
mine, ca să mă trezesc şi să nu mai fac acest lucru. însă, ticăloase suflete, de 
vreme ce zici că nu ai făcut acest lucru, adu-ti aminte de celelalte rele care ai 
făcut şi nu le ţii minte şi socoteşte, că, precum cele ce ai făcut ieri şi alaltăieri 
le-ai uitat, aşa şi acest lucru l-ai făcut şi l-ai uitat. Deci, din gândul acesta mi-am 
plecat inima aşa, cum că cu adevărat l-am făcut şi l-am uitat, ca şi pe cele mai 
dinainte. Apoi am început să mulţumesc lui Dumnezeu şi diaconului că 
printr-însul m-am învrednicit să-mi cunosc greşeala şi să mă pocăiesc pentru 
dânsa. Deci, sculându-mă cu astfel de gânduri, m-am dus la chilia diaconului, ca 
să-i fac lui metanie şi să cer iertăciune, precum şi să-i mulţumesc. Şi stând 
lângă uşă, am bătut într-însa. Şi acela deschizând şi văzându-mă, mi-a pus 
îndată întâi el metanie, zicându-mi: iartă-mă, că de draci am fost batjocorit, 
bănuindu-te pentru lucrul acela! Căci cu adevărat m-a încredinţat Dumnezeu 
că tu cu nimic nu eşti părtaş la acest lucru, nici nu ştii câtuşi de puţin de el. Dar 
începând şi eu să răspund pentru acesta şi să-l încredinţez, acela mi-a tăiat 
cuvântul zicând: nu este trebuinţă! Deci a adăugat fericitul Zosima zicând: iată 
smerenia cea adevărată, cum a arătat-o pe ea inima celui ce o iubeşte! Căci nu 
numai că nu s-a smintit asupra diaconului, una, că a presupus pentru dânsul 
ceea ce nu ştia şi fără de cuvânt s-a scârbit asupra lui, care în aşa fel erau că 
puteau să plece şi pe un vrăjmaş, şi cu cât mai vârtos pe un prieten adevărat. 
Nu numai dar pentru aceasta nu s-a smintit, precum am zis, ci şi asupra sa şi-a 
luat greşeala care n-a făcut-o, socotind cuvântul aceluia mai vrednic de 
credinţă decât inima sa şi nu numai atâta dar s-a ispitit a se pocăi înaintea lui, 
şi-i mulţumea că printr-însul s-a izbăvit de păcatul pe care nicidecum nu-1 ştia. 

2. Povestit-a fericitul Zosima, că era un bătrân care locuia aproape de o 
chinovie şi era foarte bun şi blând. Pentru aceea şi acei din chinovie îl iubeau 
mult şi îl cinsteau. Aproape de bătrânul locuia şi un frate. Deci, într-una din zile 
lipsind el, fratele îndemnându-se de vrăjmaşul, s-a dus şi a deschis chilia 
bătrânului şi intrând a luat toate vasele lui şi cărţile şi s-a dus. Iar după puţin 
timp întorcându-se bătrânul, cum a văzut chilia lui deschisă şi intrând şi 
neaflând vasele sale, s-a dus către fratele să-i spună lui ceea ce s-a întâmplat. 
Dar stând afară de chilia aceluia şi strigând pe fratele, cum şi-a văzut vasele 
sale puse în mijlocul chiliei, căci fratele încă nu le strânsese şi nevrând să-l 
vădească, sau să-l ruşineze, pricinuind o treabă de nevoie, că adică îl supără 
pântecele, s-a dat în lături de la chilia fratelui până ce va ridica vasele din 
mijloc. Apoi întorcându-se a început a grăi fratelui pentru alt lucru, 
nepomenind nimic de chilie, sau de vasele care le-a pierdut. Iar după vreo 
câteva zile s-au aflat vasele bătrânului. Şi luându-1 pe fratele oarecari cunoscuţi 
ai bătrânului, l-au pus în temniţă, neştiind bătrânul. Iar bătrânul auzind de 
fratele că este în temniţă şi neştiind pricina pentru care fusese băgat aici, 
mergând către egumenul chinoviei din apropiere, unde era cinstit de toţi fraţii 
pentru faptele lui bune, i-a zis lui: fii bun şi-mi dă puţine ouă şi puţine pâini! Iar 
egumenul i-a zis: au doară a venit la tine cineva, avvo? Iar bătrânul a răspuns: 
da! Deci, poruncind egumenul, i s-au dat câte a voit. Şi luând bătrânul, pâinile şi 
ouăle, s-a dus la temniţă unde era fratele şi a intrat la dânsul. Iar el văzând pe 
bătrânul, a alergat şi a căzut la picioarele lui zicând: iartă-mă! Căci pentru tine 
sunt aici, fiindcă ţi-am furat vasele. Şi iată cartea ta este la cutare, iar haina ta 
este la cutare. Şi pe rând le numără pe toate. Iar bătrânul zise către el: să fie 
încredinţată inima ta, fiule, că nu pentru acestea am intrat aici şi nici nu ştiu că 
pentru mine ai intrat aici. Ci auzind că eşti băgat în temniţă, iar pricina pentru 
ce, neştiind şi mâhnindu-mă pentru a te supăra, am venit să-ţi fac mângâiere. Şi 
iată ouăle şi pâinile, pe care le-am adus pentru tine. Dar de vreme ce m-am 
înştiinţat că pentru mine eşti ţinut aici, voi face totul până ce, cu ajutorul lui 
Dumnezeu, te voi scoate din temniţă. Şi mergând, s-a rugat unora din cei slăviţi 
ai lumii, căci era cunoscut şi acestora bătrânul pentru fapta lui bună şi 
trimiţând aceia, au scos pe fratele din temniţă. 


3. Zicea avva Zosima că mergând el în Sfânta Cetate [Ierusalimul] a venit la 
dânsul oarecare iubitor de Hristos şi i-a zis: avvo, am un frate şezător 
împreună cu mine şi din ispita vicleanului am avut prigonire între noi. Apoi eu 
pocăindu-mă, acela nu voieşte să se împace cu mine. Pleacă-te dar, pentru 
Domnul şi-i vorbeşte lui cele pentru pace. Iar el cum a auzit, îndată a chemat pe 
fratele acela şi i-a grăit lui cele ce se cuveneau pentru pace şi unire. Iar el întâi 


74 



se părea că se pleacă, apoi socotind i-a zis: nu pot să mă împac cu el, pentru că 
m-am jurat pe Cruce, ca de acum să fiu neîmpăcat cu el. Iar egumenul zâmbind, 
i-a zis lui: jurământul tău, frate, are acest fel de putere, ca şi cum ai fi zis: mă jur 
pe Crucea Ta, Hristoase, că nu voi păzi poruncile Tale, ci voi face voia 
vrăjmaşului Tău diavol! Deci, o frate, nu numai eşti dator să faci să stea mânia 
cea rea, ci şi să te pocăieşti şi să te căieşti pentru dânsa şi să-ţi prihăneşti 
obrăznicia ta, ca să nu te mai răpeşti de dânsa. Că şi Irod de se căia şi nu ar fi 
întărit jurământul Tău, nu ar fi făcut acea cumplită ucidere, tăind pe 
Mergătorul înainte al lui Hristos. Deci, fratele umilindu-se pentru aceasta, s-a 
pocăit înaintea fratelui său şi a lui awa Zosima şi aşa cu darul lui Dumnezeu 
s-au unit iarăşi întru dragoste. 


4. Povestit-a fericitul Zosima pentru un bătrân, zicând: fiind eu într-o 
mănăstire din Tir, a venit la noi un bătrân îmbunătăţit. Apoi citind noi la 
cuvintele bătrânilor - după cum era obiceiul întotdeauna - am venit la 
povestirea bătrânului aceluia, asupra căruia venind tâlharii, i-au luat toate 
lucrurile lui şi s-au dus, lăsând un săcuşor pe care luându-1 bătrânul a alergat 
după dânşii, strigând: fiilor, luaţi ce aţi uitat în chilia voastră! Iar ei 
minunându-se de nerăutatea lui, au întors iarăşi înapoi toate câte le luaseră din 
chilia lui. Deci, citind noi această povestire, mi-a zis bătrânul care venise la noi: 
acest cuvânt foarte m-a folosit. Iar eu rugându-1 să-mi spună ce folos a aflat 
dintr-însul, el a zis: oarecând petrecând eu în locurile cele de pe lângă Iordan, 
am citit povestirea aceasta, şi minunându-mă de bătrânul pentru nerăutatea şi 
blândeţea lui, ziceam către Dumnezeu: Doamne, Cel ce m-ai învrednicit să vin 
în chipul acestor sfinţi bătrâni, învredniceşte-mă să umblu şi pe urmele lor şi 
să călătoresc pe aceeaşi cale pe care au călătorit ei, povăţuindu-se de darul Tău. 
Acestea rugându-mă la Dumnezeu şi având întru mine această dorinţă, trecând 
două zile, cum şedeam în chilie, am simţit pe unii că au venit la chilie care şi 
stând la uşă au bătut. Iar eu cunoscând că sunt tâlhari, am zis întru mine: 
mulţumesc lui Dumnezeu! Iată vreme să arăt roada dorinţei! Şi deci, 
deschizând, i-am primit pe ei cu blândeţe şi aprinzând lumină, am început a le 
arăta lor lucrurile zicând către ei: nu vă tulburaţi. Cred Domnului că nu voi 

j 

ascunde nimic de la voi. Iar ei mi-au zis: ai aur? Şi am răspuns lor: da, am trei 
bani şi am deschis vasul înaintea lor şi luându-i pe aceia şi toate lucrurile, s-au 
dus cu pace. Iar eu - zicea fericitul Zosima - glumind, am zis către bătrânul: ce 
a urmat după aceea? Oare s-au întors ca şi cei de la bătrânul cel mai dinainte de 
noi? Şi a răspuns îndată: să nu sloboadă Dumnezeu. Căci nici n-am voit aceasta, 
ca să întoarcă ce au luat. Vedeţi dar - zis-a Zosima - ce sporire lui şi slavă către 
Dumnezeu i-a dat dorinţa şi gătirea lui, că nu numai nu s-a mâhnit pentru 


75 



luarea tuturor lucrurilor care avea, dar s-a şi bucurat ca şi cum s-a învrednicit 
de un lucru cu adevărat prea mare. 


VIL ÎNCEPUTUL SLOVEI I (LUNG) 

- mm m Baia - 

1. Zis-a awa Isaia: nimic nu foloseşte pe noul începător aşa de mult ca ocara. Că 
precum este pomul, care se udă în toate zilele, aşa este noul începător, care se 
ocărăşte şi suferă. 


2. Zicea iarăşi către cei ce încep bine şi se supun sfinţilor părinţi: vopseaua cea 
dintâi nu iese, precum se întâmplă la porfiră. Şi după cum ramurile cele tinere 
se întorc şi se pleacă lesne, aşa fac şi noii începători, fiind întru supunere. 


3. Zis-a iarăşi: noul începător, mutându-se din mănăstire în mănăstire, este 
asemenea unui dobitoc, care se trage de căpăstru aici şi acolo. 


4. Zis-a iarăşi: făcându-se masă şi fraţii mâncând în biserică şi vorbind unii cu 
alţii, preotul Pelusiului mustrându-i pe ei le-a zis: tăceţi fraţilor, căci eu ştiu un 
frate care mănâncă cu noi şi bea pahare ca şi noi şi rugăciunea lui se suie 
înaintea lui Dumnezeu ca focul. 


5. Se povesteşte pentru awa Isaia că a luat oarecând o vargă şi s-a dus la arie şi 
a zis lucrătorului: dă-mi grâu! Şi lucrătorul i-a zis: au doară şi tu ai secerat, 
awo? Zis-a cuviosul: nu! Şi i-a zis lucrătorul: cum dar voieşti să iei grâu, dacă 
nu ai secerat? Şi i-a zis lui bătrânul: şi dacă nu va secera cineva, nu ia plată? 
Zis-a lucrătorul: nu! Şi aşa s-a dus bătrânul. Iar fraţii văzând ce a făcut, i-au pus 
lui metanie, rugându-1 să le spună pentru ce a făcut aceasta. Răspuns-a lor 
bătrânul: spre pildă am făcut aceasta, că de nu va lucra cineva, nu ia plată de la 
Dumnezeu. 

6. Acelaşi avva Isaia a chemat pe unul din fraţi şi i-a spălat picioarele şi a pus o 
mână de linte în oală. Şi după ce s-a înfierbântat, a dat-o în lături. Şi a zis lui 
fratele: nu este fiartă îndeajuns, avvo. Şi i-a răspuns lui cuviosul: nu-ţi este 
destul că măcar a văzut focul? Şi aceasta este mare mângâiere. 


7. Zis-a iarăşi: de va voi Dumnezeu să miluiască pe vreun suflet, iar el se 
semeţeşte şi nu sufere, ci îşi face voia sa, îl sloboade pe el să pătimească cele ce 
nu voieşte, ca aşa să-l caute pe El. 


8. Zis-a iarăşi: de va voi cineva să răsplătească rău pentru rău, poate şi numai 
cu ameninţarea să vateme conştiinţa fratelui. 


9. Acelaşi avva Isaia a fost întrebat ce este iubirea de argint? Iar el a răspuns: a 
nu crede lui Dumnezeu că poartă grijă de tine, a te deznădăjdui de făgăduinţele 
lui Dumnezeu şi a iubi peste măsură ca să te întinzi cu avuţiile. 


- mm vm ue - 

1. Zis-a awa Ilie: eu de trei lucruri mă tem: când va vrea să iasă sufletul meu 
din trup, când voi vrea să întâmpin pe Dumnezeu şi când va fi să iasă hotărâre 
asupra mea. 


2. Ziceau bătrânii către awa Ilie din Egipt, despre avva Agathon, că bun avvă 
este. Şi a zis lor bătrânul: după neamul şi rândul de oameni în care trăieşte, 
este bun. Şi i-au zis lui: dar după cei vechi, cum? Şi răspunzând bătrânul, le-a 
zis lor: am zis vouă, că după neamul şi rândul de oameni în care trăieşte, este 
bun; iar după cei vechi, am văzut un om în Schit, care putea să facă să stea 
soarele pe cer, precum a făcut şi Iosua al lui Navi. Şi acestea auzind ei, s-au 
spăimântat şi au proslăvit pe Dumnezeu. 

3. Zis-a avva Ilie al Diaconiei: ce poate păcatul unde este pocăinţa şi ce 
foloseşte dragostea unde este mândria? 


4. Zis-a avva Ilie: am văzut pe un oarecare luând o tivgă cu vin sub subţioara sa 
şi ca să ruşinez pe draci, că era nălucire am zis fratelui: ajută-mă şi-mi ridică 
aceasta şi ridicând rasa lui, s-a aflat că nu avea nimic. Iar aceasta am spus-o, că 
măcar cu ochii de veţi vedea, sau veţi auzi, să nu primiţi, ci mai vârtos păziţi 
gândurile şi cugetele, ştiind că dracii le pun pe acestea în minte ca să spurce 
sufletul, să socotească cele nefolositoare şi ca să tragă mintea de la 
îndeletnicirea cu cele bune, căindu-se de păcatele sale şi rugându-se lui 
Dumnezeu. 


5. Zis-a iarăşi: oamenii au mintea sau la păcate, sau la Iisus, sau la oameni. 


6. Zis-a iarăşi: de nu va cânta mintea împreună cu trupul, în zadar este 
osteneala. Că de iubeşte cineva necazul, mai pe urmă se face lui spre bucurie şi 
odihnă. 


7. Zis-a iarăşi: un bătrân a rămas într-o capişte şi au venit dracii, zicându-i lui: 
du-te din locul nostru! Iar bătrânul a zis: voi nu aveţi loc. Şi au început dracii 
să-i risipească cu totul smicelele lui de finic. Iar bătrânul sta adunându-le pe ele. 
Mai pe urmă dracul apucându-1 de mână, îl trăgea-afară. Dar ajungând bătrânul 
la uşă, cu cealaltă mână ţinea uşa strigând: Iisuse, ajută-mi! Şi îndată a fugit 
dracul. Şi bătrânul a început a plânge. Iar Domnul a zis lui: de ce plângi? Şi a 
răspuns bătrânul: fiindcă dracii îndrăznesc să apuce pe om şi să-l necăjească. Şi 
i-a zis lui: tu te-ai lenevit; căci când M-ai căutat, ai văzut cum M-am arătat ţie! 
Acestea le zic, căci este trebuinţă de multă osteneală şi de nu se va osteni 
cineva, nu poate să aibă pe Dumnezeu cu sine, căci El pentru noi S-a răstignit. 


8. Un frate s-a dus la avva Ilie sihastrul în chinovia peşterii lui avva Sava şi i-a 
zis lui: awo, spune-mi un cuvânt! Iar bătrânul a zis fratelui: în zilele părinţilor 
noştri erau iubite aceste trei fapte bune: neaverea, blândeţea şi înfrânarea. Iar 

acum stăpâneşte între monahi: lăcomia de avere, îmbuibarea pântecelui şi 
obrăznicia. Oricare voieşti din acestea, ţine! 

- mm m mie - 


1. Un frate, fiind supărat de războiul ispitelor, a vestit lui awa Iraclie. Şi acesta 
întărindu-1, i-a zis: un bătrân oarecare avea un ucenic foarte ascultător de mulţi 
ani. Dar odată sculându-se război asupra lui, a făcut metanie bătrânului, zicând: 
lasă-mă să şed singur. Şi i-a zis lui bătrânul: caută loc şi-ţi voi face chilie! Şi 
mergând el ca la o azvârlitură de piatră, a aflat loc. Şi mergând amândoi, au 
făcut chilie. Şi a zis fratelui: orice îţi voi zice, aceasta fă: când flămânzeşti, 
mănâncă; când însetezi, bea; când îţi este somn, dormi! Numai din chilia ta să 
nu ieşi până sâmbătă; atunci vino aproape de mine. Şi s-a întors bătrânul la 
chilia sa. Iar fratele a făcut cele două zile după poruncă, dar a treia zi 
trândăvindu-se, a zis: ce mi-a făcut mie bătrânul acesta, ca să nu fac rugăciuni? 
Şi sculându-se a cântat psalmi mulţi şi după ce a apus soarele a mâncat. Şi 
sculându-se s-a dus să se culce pe rogojina sa. Şi a văzut un arap şezând şi 
scrâşnind cu dinţii asupra lui, şi alergând cu multă frică, a venit la bătrânul şi 
bătând în uşă, a zis: awo, miluieşte-mă şi-mi deschide degrabă! Iar bătrânul 
cunoscând că nu a păzit cuvântul lui, nu i-a deschis până dimineaţa. Şi 
deschizându-i dimineaţa, l-a aflat pe el afară. Cucerindu-se şi milostivindu-se 
l-a băgat înlăuntru. Atunci a zis fratele: rogu-mă ţie părinte, un arap negru am 
văzut pe rogojina mea, când m-am dus să mă culc. Iar bătrânul a zis: aceasta ai 
pătimit, căci nu ai păzit cuvântul meu. Aunci dându-i lui o rânduială a pravilei, 
după putere, l-a slobozit şi încet-încet s-a făcut călugăr iscusit. 


VIII. ÎNCEPUTUL SLOVEI TH 

- - 

1. Awa Theodor al Fermei 10 dobândise trei cărţi bune şi s-a dus la awa Macarie 
şi i-a zis lui: am trei cărţi bune şi mă folosesc dintr-însele şi le întrebuinţez şi 
fraţii şi ei se folosesc. Spune-mi dar, ce trebuie să fac? Oare să le ţin pe ele spre 
folosul meu şi al fraţilor, sau să le vând şi banii să-i dau săracilor? Şi 
răspunzând bătrânul, a zis: bune sunt faptele cu adevărat, dar mai bună decât 
toate este neaverea. Şi aceasta auzind, ducându-se, le-a vândut şi banii i-a dat 
săracilor. 

10 Este un munte în Egipt, care se întinde de la Schit către pustiul cei mare şi se numeşte 
Fermi 


2. Un frate oarecare şezând singur deosebi la chilii se tulbura. Şi mergând către 
awa Theodor al Fermei, i-a spus lui despre tulburarea sa. Iar bătrânul i-a zis: 
mergi, smereşte-ţi gândul tău şi te supune şi petreci împreună cu alţii. Şi după 
câtăva vreme s-a întors către bătrânul şi i-a zis lui: nici împreună cu oamenii 
nu mă odihnesc. Şi i-a zis bătrânul: dacă nici singur deosebi nu te odihneşti, 
nici împreună cu alţii nu te împaci, pentru ce ai ieşit la viaţa călugărească? Au 
nu ca să suferi necazurile? Spune-mi, câţi ani ai de când eşti în chipul acesta? 
Răspuns-a fratele: opt. Zis-a lui bătrânul: cu adevărat eu am în chipul acesta 
şaptezeci de ani şi nici într-o zi n-am aflat odihnă şi tu în opt ani voieşti să ai 
odihnă? Şi aceasta auzind fratele, întărindu-se s-a dus. 


3. S-a dus odată un frate către awa Theodor şi a făcut trei zile, rugându-1 ca să 
audă vreun cuvânt. Iar el nu i-a răspuns lui. Şi a ieşit scârbit. Zis-a către el 
ucenicul lui: avvo cum de nu i-ai zis vreun cuvânt; căci s-a dus scârbit? Şi i-a zis 
bătrânul: cu adevărat nu i-am grăit lui, căci este neguţător şi în cuvinte străine 
voieşte să se slăvească. 


4. Zis-a awa Theodor iarăşi: de ai prieteşug cu cineva şi se va întâmpla să cadă 
el în ispita curviei, de poţi, dă-i lui mâna şi trage-1 în sus. Iar de va cădea în eres 
şi nu se va pleca ţie să se întoarcă, degrabă taie-1 pe el de la tine, ca nu cumva 
zăbovindu-te să cazi împreună cu el în groapă. 


5. Se spunea pentru awa Theodor al Fermei, că aceste trei capete avea mai 
presus decât alţii: neaverea, nevoinţa şi fuga de oameni. 


6. Petrecea odată awa Theodor cu fraţii în Schit şi mâncând ei, luau cu evlavie 
paharele, tăcând şi nezicând cuvântul: iartă! Şi a zis awa Theodor: au pierdut 
călugării obiceiul cel bun, nezicând: iartă. 

7. L-a întrebat pe el un frate, zicând: voieşti, avvo, să nu mănânc pâine câteva 
zile? Şi i-a zis lui bătrânul: bine faci, că şi eu am făcut aşa. Şi i-a zis lui fratele: 
voiesc să pun năutul meu în pitărie şi să-l fac făină. Zis-a lui bătrânul: dacă 
iarăşi te duci la pitărie, fă-ţi pâinea ta! Şi ce este trebuinţă de această purtare? 


8. A venit unul din bătrâni către awa Theodor şi a zis lui: iată, cutare frate s-a 
întors în lume. Şi i-a zis lui bătrânul: pentru aceasta te minunezi? Nu te minuna, 
ci mai vârtos te minunează de vei auzi, că a putut cineva să scape din gura 
vrăjmaşului. 


9. Un frate a venit la awa Theodor şi a început a grăi şi a cerca lucruri, pe care 
încă nu le făcuse şi i-a zis lui bătrânul: încă nu ai aflat corabia, nici vasele tale 
nu le-ai pus şi mai înainte de a înota, ai ajuns acum la cetatea aceea? Deci, după 
ce vei face întâi lucrul, vei veni la acelea despre care grăieşti acum. 


10. Acesta s-a dus odată la awa Ioan, care era famen din naştere şi după ce au 
vorbit ei împreună a zis awa Theodor: când eram în Schit, lucrul sufletului era 
lucrul nostru de căpetenie, iar lucrul mâinilor îl aveam sub lucrul sufletului. Iar 
acum s-a făcut lucrul sufletului sub lucrul mâinilor şi cel de sub lucru a devenit 
lucru. Şi l-a întrebat fratele (awa Ioan], zicând: care este lucrul sufletului pe 
care acum îl avem sub lucru? Şi care este cel de sub lucru pe care acum îl avem 
lucru? Şi a răspuns bătrânul: toate cele ce se fac pentru porunca lui Dumnezeu 
este lucru al sufletului; iar a lucra pentru sine şi a aduna, acestea trebuie să le 
avem sub lucru. Şi a zis fratele: luminează-mi mie pricina aceasta. Şi a zis 
bătrânul: iată, auzi de mine că sunt bolnav şi eşti dator să mă cercetezi; dar zici 
în sine-ţi: să-mi las lucrul meu acum şi să mă duc? Mai bine să-l sfârşesc întâi şi 
apoi să mă duc? Ţi se întâmplă încă şi altă pricină şi poate nicidecum nu te duci. 

Iarăşi alt frate îţi zice ţie: dă-mi ajutor, frate! Şi zici: să-mi las lucrul meu şi să 
merg să lucrez cu acesta? Deci, de nu te vei duce, laşi porunca lui Dumnezeu 
care este lucrul sufletului şi faci pe cel de sub lucru, care este lucrul mâinilor. 


11. Zis-a awa Teodor al Fermii, că omul care este întru pocăinţă, nu este legat 
de poruncă. 

12. Tot acesta a zis: altă faptă bună nu este, ca nedefăimarea. 


13. Zis-a iarăşi: omul care ştie dulceaţa chiliei, fuge (de lume], şi nu ar necinsti 
pe aproapele său. 


14. Zis-a iarăşi: de nu mă voi depărta pe sine-mi de la milostivirile acestea, nu 
mă vor lăsa să fiu monah. 


15. Zis-a iarăşi: mulţi în vremea aceasta au ales odihna mai înainte de a le-o da 
lor Dumnezeu. 


16. Un frate a întrebat pe avva Theodor, zicând: voiesc să plinesc poruncile. 
Zis-a lui bătrânul despre awa Teona, că a spus şi acela oarecând, că a voit să 
plinească gândul lui Dumnezeu şi luând făină s-a dus la pitărie şi a făcut pâine. 
Şi cerându-i lui nişte săraci a dat pâinile. Şi iarăşi cerându-i lui alţii, a dat 
coşniţele şi haina pe care o purta. Şi a intrat în chilie, încingându-se peste 
cămaşă. Şi aşa iarăşi se prihănea pe sine, zicând că nu a plinit porunca lui 
Dumnezeu. 


18. S-a bolnăvit odată avva Iosif şi a trimis la avva Theodor, zicând: vino, ca să 
te văd mai înainte de a ieşi din trup. Şi era pe la jumătatea săptămânii şi nu s-a 
dus, ci a trimis, zicând: de vei rămâne până sâmbătă, voi veni; iar de te vei duce, 
ne vom vedea în lumea cealaltă. 


19. Un frate a zis lui awa Theodor: spune-mi un cuvânt, căci pier! Şi cu 
osteneală a zis lui cuviosul: eu mă primejduiesc şi ce pot să-ţi spun? 


20. Un frate a venit la avva Theodor, ca să-l înveţe să coasă coşniţe, aducând şi 
funia cea împletită. Iar bătrânul i-a zis lui: mergi şi vino dimineaţă aici! Şi 

sculându-se bătrânul, i-a muiat funia cea împletită şi i-a gătit începutul 
cusăturii, zicând: aşa şi aşa să faci şi l-a lăsat pe el. Şi intrând în chilia sa, a şezut 
bătrânul. Şi la vreme i-a pus fratelui de a mâncat şi l-a trimis la locul său. 
Dimineaţa a venit iarăşi fratele şi i-a zis bătrânul: ia-ţi funia de aici şi du-te, căci 
ai venit să mă bagi în ispită şi în griji! Şi nu l-a mai lăsat pe el înlăuntru. 


21. Zis-a ucenicul lui avva Theodor, că a venit odată unul să vândă ceapă şi i-a 
umplut un vas. Şi a zis bătrânul: umple-1 de grâu şi-l dă lui. Şi erau două 
grămezi de grâu: una curată şi una proastă. Şi i-am umplut vasul din grămada 
cea proastă - zice ucenicul. Iar bătrânul a căutat la mine aspru şi cu mâhnire. Şi 
de frică am căzut şi am spart vasul şi i-am făcut metanie. Şi zice bătrânul: 
scoală, nu e a ta vina, ci eu am greşit că ţi-am zis! Şi intrând bătrânul, i-a umplut 
sânul de grâu curat şi i-a dat lui împreună cu cepele. 


22. S-a dus odată awa Theodor cu fratele să ia apă şi mergând mai înainte 
fratele la loc, a văzut un şarpe. Şi i-a zis lui bătrânul: du-te de-1 calcă pe cap! Dar 
temându-se nu s-a dus. Atunci a venit bătrânul şi văzându-1 fiara şi 
ruşinându-se, a fugit în pustie. 


23. întrebat-a oarecine pe avva Theodor: de se va face de năprasnă vreo cădere 
şi tu te temi, awo? I-a zis lui bătrânul: de se va lipi cerul de pământ, Theodor 
nu se teme; căci s-a fost rugat lui Dumnezeu ca să se ridice de la dânsul frica. 
Pentru aceasta l-a şi întrebat pe el. 


24. Se spunea despre dânsul, că făcându-se diacon în Schit, nu vrea să 
primească să slujească diaconiceşte şi în multe locuri a fugit. Şi iarăşi l-au adus 
bătrânii zicându-i: nu-ţi lăsa slujba ta! Le-a zis lor avva Theodor: lăsaţi-mă să 
mă rog lui Dumnezeu, ca să ştiu: de mă va încredinţa să stau în locul slujbei 
mele! Şi rugându-se lui Dumnezeu, zicea: de este voia Ta, ca să stau în locul 
slujbei mele, încredinţează-mă! Şi s-a arătat lui un stâlp de foc de la pământ 
până la cer şi glas s-a făcut zicând: de poţi să te faci ca stâlpul acesta, du-te şi 
slujeşte diaconiceşte! Iar el auzind, a judecat să nu mai primească. Deci venind 
el la biserică i-au făcut lui metanie fraţii, zicând: dacă nu voieşti să slujeşti 

diaconiceşte, măcar potirul să-l ţii. Şi n-a suferit nici aceasta şi a zis: de nu mă 
veţi lăsa, mă duc din locul acesta. Şi aşa l-au lăsat. 


25. Se zicea însă pentru dânsul, că după ce s-a pustiit Schitul, a venit să rămână 
la Fermi; şi fiindcă îmbătrânise, slăbise cu trupul. Deci i-au adus lui unii bucate 
şi cele ce îi aducea lui cel dintâi le da celui de al doilea şi aşa mai departe. Iar în 
ceasul gustării, mânca ceea ce îi aducea cineva. 


26. Se zicea pentru awa Theodor că atunci când şedea la Schit a venit la dânsul 
dracul vrând să intre şi l-a legat afară de chilie. Şi iarăşi alt drac a venit să intre, 
dar şi pe acesta l-a legat. Şi mai venind şi al treilea drac a găsit legaţi pe cei doi 
şi le-a zis lor: ce staţi voi aici afară? Şi i-au răspuns lui fiindcă şade înlăuntru 
(cuviosul] şi nu ne lasă să intrăm. Şi acesta făcând silă, se ispitea să intre. Iar 
bătrânul l-a legat pe acesta. Deci, temându-se dracii de rugăciunile bătrânului, 
îl rugau zicând: slobozeşte-ne pe noi. Şi le-a zis lor bătrânul: duceţi-vă! Şi 
ruşinându-se ei, s-au dus. 


27. Povestit-a oarecarele din părinţi pentru awa Theodor al Fermei, că a venit 
odată, pe seară, la dânsul şi l-a găsit purtând o haină ruptă, având pieptul gol şi 
ţinând culionul dinainte. Şi iată un comis a venit să-l vadă şi bătând acela la uşă, 
a ieşit bătrânul să-i deschidă şi întâlnindu-se cu el, a şezut la uşă să grăiască cu 
dânsul. Iar părintele, care era de faţă, a luat o bucată de pânză şi i-a acoperit 
umerii. Dar bătrânul a întins mâna şi a lepădat-o. Iar după ce s-a dus comisul, 
i-a zis lui: avvo, de ce ai făcut aceasta? A venit omul să se folosească; au doară 
vrei ca să se smintească? Şi i-a răspuns bătrânul: ce-mi spui, avvo? Oare tot 
oamenilor slujim? Mi-am făcut trebuinţa. Cel ce vrea să se folosească, să se 
folosească; cel ce vrea să se smintească, să se smintească. Căci eu oricum mă 
aflu, aşa întâmpin. A poruncit încă şi ucenicului său, zicând: de va veni cineva 
voind să mă vadă, să nu-i zici lui ceva omenesc; ci de mănânc spune că mănânc, 
iar de dorm, spune că dorm! 


28. Au venit odată asupra lui trei tâlhari şi doi îl ţineau pe dânsul, iar unul căra 
vasele lui. Iar după ce au scos cărţile şi voiau să ia şi vasul său, atunci le-a zis 
lor: acesta lăsaţi-1! Dar ei nu vroiau. Şi smâncindu-şi mâinile sale, i-a trântit pe 

amândoi. Şi văzând tâlharii, s-au înfricoşat. Şi le-a zis lor bătrânul: să nu vă 
temeţi deloc. Toate lucrurile faceţi-le în patru părţi şi luaţi trei; iar una s-o 
lăsaţi. Şi aşa au făcut. Iar el a luat vasul cu care mergea la biserică. 


- mm awa TOeowR cek w m mm - 

1. Zis-a awa Theodor cel de la Ennat: când eram mai tânăr petreceam în pustie. 
Deci, m-am dus la pitărie să fac două frământături şi am găsit acolo pe un frate 
care voia să facă pâini şi nu avea pe nimeni care să-i dea o mână de ajutor. Iar 
eu am lăsat pe ale mele şi i-am dat lui mână de ajutor şi a făcut pâinile. Şi iarăşi 
a venit al treilea şi i-am făcut asemenea. Şi aşa făceam cu fiecare din cei ce 
veneau şi am făcut şase frământături, iar pe urmă am făcut pe cele două ale 
mele, încetând cei ce veneau. 


2. Se spunea pentru awa Theodor şi awa Luchie cel de la Ennat, că au făcut 
cincizeci de ani, batjocorindu-şi gândurile lor şi zicând: după iarna aceasta, ne 
vom duce de aici. Şi iarăşi când venea vara, ziceau: după vara aceasta, ne vom 
duce de aici. Şi aşa au făcut în toată vremea, pururea pomeniţii părinţi. 


3. Zis-a awa Theodor al Ennatului: de ne va socoti Dumnezeu lenevirile cele 
întru rugăciuni şi robirile cele întru citirea psalmilor, nu putem să ne mântuim. 


- mm awa tokkm cet w y m - 

Zis-a awa Theodor cel de la Schit: îmi vine gând şi mă tulbură şi mă necăjeşte, 
dar faptă nu poate să facă, ci numai mă împiedică de la lucrarea faptei bune. Iar 
bărbatul cel treaz scuturând gândul de la sine, se scoală la rugăciune. 


1. A întrebat awa Avraam iviritul pe awa Theodor cel din Elefteropole, zicând: 
cum este bine, părinte: slavă să-mi agonisesc, sau necinste? Iar bătrânul i-a 

răspuns: eu vreau să-mi agonisesc slavă iar nu necinste. Că de voi face lucru 
bun şi mă voi slăvi, pot să-mi osândesc cugetul că nu sunt vrednic de slava 
aceasta. Iar necinstea din lucruri rele se face. Deci, cum pot să-mi mângâi inima, 
după ce oamenii s-au smintit de mine? Mai bine este dar să facem binele şi să 
fim slăviţi. Iar avva Avraam a zis: bine ai zis părinte. 


2. Zis-a awa Theodor: lipsa pâinii topeşte trupul călugărului. Iar bătrânul zicea: 
privegherea mai mult topeşte trupul. 


Zis-a avva Theona: fiindcă se depărtează mintea de la privirea spre Dumnezeu, 
pentru aceasta suntem robiţi de patimile trupeşti. 


- mm rom aRtienscopuh aisOTDRiei - 

1. Fericitul Theofil arhiepiscopul a mers odată la muntele Nitriei şi a venit avva 
muntelui (adică cel mai mare al muntelui] la dânsul. Şi i-a zis lui arhiepiscopul: 
ce ai aflat mai mult în calea aceasta, părinte? I-a răspuns lui bătrânul: a mă 
prihăni şi a mă defăima pe mine întotdeauna. I-a zis lui avva Theofil: altă cale 
nu este, fără numai aceasta. 


2. Au venit odată părinţii la Alexandria, chemaţi fiind de Theofil arhiepiscopul, 
ca să facă rugăciune să surpe capiştile. Şi mâncând ei cu dânsul, li s-a pus carne 
de viţel şi mâncau nimic îndoindu-se. Şi luând arhiepiscopul o bucăţică, a dat-o 
bătrânului, care era mai aproape de dânsul, zicând: iată, această bucăţică e 
bună, mănâncă awo! Iar ei răspunzând au zis: noi până acum verdeţuri 
mâneam, iar dacă este carne nu mai mâncăm. Şi n-au mai adaus nici unul 
dintr-înşii să mai guste din ea. 


3. Acest awa Theofil arhiepiscopul s-a dus odată la Schit. Şi adunându-se fraţii, 
au zis lui awa Pamvo: zi vreun cuvânt episcopului, ca să se folosească. Zis-a lor 

bătrânul: dacă nu se foloseşte de tăcerea mea, nici de cuvântul meu nu poate să 
se folosească. 


4. Acelaşi awa Theofil zicea: ce fel de frică şi cutremur şi nevoie avem să 
vedem, când sufletul se desparte de trup! Că vine la noi oaste şi putere de la 
stăpânirile cele potrivnice, stăpânii întunericului, stăpânitorii vicleşugului şi 
începătoriile şi stăpâniile, duhurile răutăţii şi ca într-un chip de judecată îl ţin 
pe suflet, aducând asupră-i toate păcatele lui cele întru ştiinţă şi cele întru 
neştiinţă, de la tinereţe până la vârsta în care a răposat. Deci, stau pârându-1 de 
toate cele făcute de dânsul. Ce fel, dar, de cutremur socoteşti că are sufletul în 
ceasul acela, până ce va ieşi hotărârea şi i se va face slobozenia lui? Acesta este 
ceasul nevoii lui, până ce va vedea ce sfârşit va lua el. Şi iarăşi dumnezeieştile 
puteri stau în preajma feţei celor potrivnici şi ele aducând cele bune ale lui. Ia 
seama dar, că sufletul stând în mijloc, cu multă frică şi cutremur stă, până ce 
judecata lui va lua hotărâre de la Dreptul Judecător. Şi de va fi vrednic, aceia 
iau certare, iar el se răpeşte de la dânşii şi de aceea fără de grijă este, sau mai 
bine să zic, locuieşte după cum este scris: precum al celor ce se veselesc 
tuturor le este locaşul la Tine (Psalm 85, 7.]. Atunci se împlinesc cele scrise: au 
fugit durerea, întristarea şi suspinarea (Isaia XXXV, 10 şi 51, II.]. Atunci 
scăpând, se duce la acea bucurie şi slavă negrăită, în care se va şi aşeza. Iar de 
se va afla că a trăit cu lenevire, aude glasul cel prea înfricoşat: să fie ridicat cel 
necredincios, ca să nu vadă slava Domnului (Isaia XXVII, 10]. Atunci îl apucă pe 
dânsul zi de urgie, zi de necaz şi de nevoie, zi de întuneric şi de beznă, dându-se 
la întunericul cel mai din afară şi în focul cel veşnic osândindu-se, în veci fără 
de sfârşit se va munci. Atunci unde e fala lumii? Unde slava cea deşartă? Unde 
desfătarea? Unde răsfătarea? Unde nălucirea? Unde odihna? Unde lauda? Unde 

j 

banii? Unde neamul cel mare? Unde tatăl? Unde mama? Unde fratele? Cine 
dintr-aceştia va putea să scoată pe cel ce se arde în foc şi este ţinut de muncile 
cele amare? Acestea fiindcă aşa vor să se facă, ce fel trebuie să fim noi în 
petreceri bune şi cu dreaptă credinţă? Ce fel de dragoste suntem datori să ne 
agonisim? Ce fel de viaţă? Ce fel de petrecere? Ce fel de drum? Ce fel de luare 
aminte? Ce fel de rugăciune? Ce fel de îngrijire? Că acestea zice, aşteptând, să 
ne silim a ne afla Lui nespurcaţi şi neîntinaţi cu pace4(II Petru III 14.], ca să ne 
învrednicim a-L auzi pe Dânsul, zicând: veniţi binecuvântaţii părintelui Meu, de 
moşteniţi împărăţia cea gătită vouă de la întemeierea lumii (Mt. XXV, 34.] în 
vecii vecilor, Amin. 

5. Acest awa Theofil arhiepiscopul vrând să se săvârşească, a zis: fericit eşti, 
awo Arsenie, că de acest ceas îţi aduceai aminte pururea! 


- poffRV aiMi Maca mmm- 

1. întrebat-a maica Theodora pe awa Theofil, ce este cuvântul acela al 
apostolului: vremea răscumpărând? (Colos. IV 5.} Iar el i-a zis ei: numirea arată 
câştigul. Adică: vreme de ocară ţi-a venit? Cumpără cu smerita cugetare vreme 
şi cu îndelunga răbdare vremea ocării şi trage câştigul la tine. Vremea de 
necinste ţi-a venit? Cu suferirea răutăţii cumpără vremea şi câştigă. Pâră 
mincinoasă de-ţi va veni, cu răbdarea şi cu nădejdea câştigă. Şi toate cele 
împotrivă, de vom voi, ni se vor face nouă câştiguri. 


2. Zis-a maica Theodora: siliţi-vă să intraţi prin uşa cea strâmtă(Mat. VII, 13.], 
că precum pomii, de nu vor lua ierni şi ploi, nu pot a face roadă, aşa şi nouă 
veacul acesta iarnă ne este (Fapt. Ap. XIV, 22.] şi împărăţiei cerurilor nu vom 
putea să ne facem părtaşi, fără numai prin multe necazuri şi ispite! 


3. A zis iarăşi: bine este a ne linişti, căci bărbatul înţelept, linişte aduce (Pilde, I, 
12.]. Că mare lucru este, cu adevărat, fecioarei şi călugărului a se linişti, dar mai 
ales tinerilor. Dar vine vicleanul şi îngreunează sufletul cu leneviri, cu 
împuţinări de suflet, cu gânduri; apoi îngreunează şi trupul cu boli, cu 
slăbiciune, cu slăbănogirea genunchilor şi a tuturor mădularelor şi slăbeşte 
puterea sufletului şi a trupului şi fiecare poate să zică: sunt slab şi nu pot să-mi 
fac canonul. Dar de ne vom trezi, toate acestea se risipesc. Că era un călugăr şi 
când venea să-şi facă pravila, îl apuca răceala şi fierbinţeala (adică friguri] şi 
capul tare i se supăra. Şi aşa îşi zicea lui-şi: iată, sunt bolnav şi voi muri, deci să 
mă scol mai înainte până ce nu mor şi să-mi fac pravila. Şi după ce înceta 
pravila, încetau şi frigurile. Şi iarăşi, cu această socoteală fratele se împotrivea 
şi îşi făcea pravila şi aşa a biruit pe vicleanul. 


4. Zicea iarăşi această maică Thedora, că odată un bărbat evlavios se ocăra de 
oarecine şi aceasta zicea către dânsul: puteam şi eu să-ţi zic asemenea, dar 
legea lui Dumnezeu îmi închide gura. 

5. A zis iarăşi această maică: învăţătorul este dator să fie străin de iubirea de 
stăpânire, de iubirea de argint, de slavă deşartă, departe de mândrie, 
nebatjocorindu-se de linguşire, neorbindu-se de daruri, de pântece 
nebiruindu-se, nestăpânindu-se de mânie, ci îndelung răbdător, blând cu toată 
puterea, smerit cugetător mai ales, îngăduitor şi suferitor, purtător de grijă şi 
iubitor de suflete. 


6. Aceeaşi maică zicea iarăşi că nici nevoinţa nici privegherea, nici tot felul de 
osteneală nu mântuieşte fără numai smerita cugetare cea adevărată. Căci era 
un pustnic care izgonea dracii şi îi întreba: cu ce ieşiţi voi? Cu postul? Şi ei 
ziceau: noi nici nu mâncăm, nici nu bem. Dar cu privegherea? Şi ei răspundeau: 
noi nu dormim. Cu pustnicia? Iar ei ziceau: noi prin pustietăţi petrecem. Cu ce 
ieşiţi dar? Şi ei răspundeau: nimic nu ne biruieşte pe noi, fără numai smerita 
cugetare pentru că ea este biruirea dracilor. 


7. A zis iarăşi maica Theodora, că era un călugăr care de mulţimea ispitelor, 
zicea: mă duc de aici. Şi după ce şi-a pus sandale (nişte încălţăminte formate 
din tălpi] în picioare, a văzut pe alt om că-şi pune şi el sandalele lui şi a zis 
către dânsul omul: au nu pentru tine ieşi? Iată eu merg mai înainte decât tine, 
oriunde vei merge. Şi acest om era dracul, care îi făcea lui ispite. 


IX. ÎNCEPUTUL SLOVEI I 

- mm m m coloo - 

1. Povestit-au unii pentru avva Ioan Colov (Adică: scurt, mic de stat, bondoc], 
că mergând către un bătrân tebeu la Schit, şedea în pustie şi luând awa lui un 
lemn uscat, l-au răsădit şi i-a zis lui: în fiecare zi adapă acest lemn cu câte un 
ulcior de apă, până ce va face roadă. Şi era departe de dânşii, încât se ducea de 
cu seară şi venea dimineaţa. Iar după trei ani, a trăit lemnul şi a făcut roadă şi 
luând bătrânul rodul lui, l-a dus la biserică, zicând fraţilor: luaţi, mâncaţi rodul 
ascultării! 

2. Se spunea pentru avva Ioan Colov, că a zis odată fratelui său celui mai mare: 
voiam fără de grijă să fiu, precum îngerii sunt fără de grijă, nimic lucrând, ci 
nelipsit slujind lui Dumnezeu. Şi dezbrăcându-se de haină, a ieşit în pustie. Şi 
făcând o săptămână, s-a întors către fratele său şi după ce a bătut în uşă, l-a 
auzit pe dânsul şi mai înainte de a deschide, a zis: tu cine eşti? Iar el a zis: eu 
sunt Ioan, fratele tău. Şi răspunzând i-a zis lui: Ioan s-a făcut înger şi nu mai 
este între oameni. Iar el i se ruga zicând: eu sunt! Şi nu i-a deschis lui, ci l-a 
lăsat până dimineaţa să se trudească. Iar mai pe urmă, deschizându-i, i-a zis: 
om eşti, trebuinţă ai să lucrezi iarăşi ca să te hrăneşti. Şi a făcut metanie, zicând: 
iartă-mă! 


3. Zis-a avva Ioan Colov: de va voi împăratul să ia vreo cetate, apa întâi o 
opreşte şi hrana şi aşa vrăjmaşii de foamete pierind, se supun lui! Aşa şi 
patimile trupului: dacă cu post şi cu foamete va petrece omul, vrăjmaşii slăbesc 
către sufletul lui. 


4. Zis-a iarăşi, că cel ce se satură şi vorbeşte cu copil, iată, a curvit în cuget cu 
dânsul. 


5. Zis-a iarăşi că suindu-se odată pe calea Schitului cu împletitura (adică, cu 
funia cea de zimbiluri], a văzut pe cămilar vorbind şi pornindu-se el (awa) 
spre mânie şi lăsând vasele, a fugit. 


6. Altădată iarăşi la seceriş, a auzit pe un frate vorbind aproapelui cu mânie şi 
zicând: ieşi tu! Şi lăsând secerişul a fugit el [avva]. 


7. S-a întâmplat, ca nişte bătrâni la Schit să mănânce împreună unii cu alţii şi 
era cu dânşii şi Avva Ioan. Şi s-a sculat un bătrân mare să dea vasul cu apă; şi 
nimeni n-a primit să ia de la dânsul, fără numai Ioan Colov. Deci s-au mirat şi 
i-au zis lui: cum tu mai mic decât toţi fiind, ai îndrăznit să fii slujit de bătrânul? 
Şi le-a răspuns lor: eu când mă scol să dau vasul, mă bucur dacă toţi vor lua, ca 
să am plată. Şi eu dar pentru aceasta am primit, ca să-i fac lui plată, nu cumva 

să se mâhnească, că nici unul n-a primit de la dânsul. Şi aceasta zicând s-au 
minunat aceia şi s-au folosit de chibzuinţă lui. 


8. Şezând el odată înaintea bisericii, l-au înconjurat fraţii şi îl întrebau pe el 
pentru gândurile lor şi văzând unul din bătrâni şi luptat fiind de zavistie, i-a zis 
lui: vasul tău, Ioane, este plin de otravă. I-a răspuns avva Ioan lui: aşa este, avvo, 
şi aceasta ai zis-o, că cele din afară le vezi numai; iar de ai fi văzut cele 
dinăuntru, ce ai fi putut zice? 


9. Spuneau părinţii că mâncând odată fraţii dragoste (adică milostenie], a râs 
un frate la masă. Şi văzându-1 avva Ioan, a plâns, zicând: oare ce are fratele 
acesta în inima lui, că a râs, având datorie mai mult să plângă, căci mănâncă 
dragoste? 


10. Au venit odată unii din fraţi, ca să-l ispitească pe el. Că nu-şi lăsa cugetul 
său ca să se răspândească, nici nu grăia vreun lucru al veacului acestuia şi i-a 
zis lui: mulţumim lui Dumnezeu, că a plouat în anul acesta mult. Şi au băut 
finicii şi scot smicele şi găsesc fraţii lucrul mâinilor lor. Le-a zis lor awa Ioan: 
aşa este Duhul Sfânt! Când se va pogorî în inimile oamenilor, se înnoiesc şi scot 
ramuri cu frica lui Dumnezeu. 


11. Se spunea despre dânsul, că a împletit odată funie de două zimbiluri şi a 
cusut-o într-un zimbil şi n-a priceput, până ce s-a apropiat de perete. Că era 
cugetul lui îndeletnicindu-se la privirea celor înalte. 


12. Zis-a avva Ioan: asemenea sunt unui om, care şade sub un copac mare şi 
vede fiare multe spre dânsul; şi când nu va putea să stea împotriva lor, aleargă 
sus în copac şi scapă. Aşa şi eu, şed în chilia mea şi văd cugetele cele viclene 
deasupra mea; şi când nu voi putea asupra lor, fug la Dumnezeu prin rugăciune 
şi scap de vrăjmaşul. 

13. Zis-a awa Pimen pentru awa Ioan Colov, că s-a rugat lui Dumnezeu şi s-au 
ridicat patimile de la dânsul şi s-a făcut fără de grijă; şi ducându-se, a spus unui 
bătrân: mă văd pe mine că mă odihnesc şi nu am nici un război. Şi i-a zis lui 
bătrânul: du-te, roagă-te lui Dumnezeu, ca să-ţi vină războiul şi zdrobirea şi 
smerenia care le aveai mai înainte! Că prin războaie sporeşte sufletul. Deci, s-a 
rugat şi după ce a venit războiul, nu s-a mai rugat să-l ia de la dânsul, ci zicea: 
dă-mi Doamne, răbdare în războaie! 


14. Zis-a awa Ioan, că a văzut oarecare din bătrâni în vedenie, cum trei călugări 
stau de această parte de mare. Şi s-a făcut glas către dânşii din cealaltă parte, 
zicând: luaţi aripi de foc şi veniţi la mine! Şi doi au luat şi au zburat de cealaltă 
parte; iar celălalt a rămas; şi plângea foarte şi striga. Apoi, mai pe urmă s-au 
dat şi lui aripi, însă nu de foc, ci slabe şi neputincioase şi cu osteneală 
cufundându-se şi ridicându-se, cu necaz mult a venit de cealaltă parte. Aşa şi 
neamul acesta, deşi ia aripi, însă nu de foc, ci slabe şi neputincioase. 


15. Un frate a întrebat pe awa Ioan, zicând: cum sufletul meu având răni nu se 
ruşinează a cleveti pe aproapele? I-a spus lui bătrânul o pildă pentru clevetire. 
Un om era sărac şi avea femeie; şi a mai văzut şi pe alta frumoasă, şi a luat-o şi 
pe aceasta - dar erau amândouă goale. Deci făcându-se sobor într-un loc, i s-au 
rugat ele lui zicând: ia-ne pe noi cu tine. Şi luându-le pe amândouă, le-a pus 
într-un pitar 11 şi intrând într-un caic, au venit la locul acela. Şi după ce s-a făcut 
arşiţă şi s-au stâmpărat oamenii, căutând una şi pe nimeni văzând, a sărit afară 
în gunoi şi strângând nişte zdrenţe vechi, şi-a făcut ei-şi împrejurătoare şi de 
aceea cu îndrăzneală umbla. Iar cealaltă înăuntru şezând goală, zicea: iată 
această femeie păcătoasă, nu se ruşinează umblând goală. Şi părându-i rău 
bărbatului său a zis: o, minune! Aceasta cel puţin îşi acopere ruşinea sa, dar tu 
eşti peste tot goală; şi acestea grăind, nu îţi este ţie ruşine? Aşa este şi 
clevetirea. 


11 Adică chiup de pământ 


16. Mai zicea iarăşi bătrânul fratelui, pentru sufletul cel ce va să se pocăiască. 
într-o cetate era o femeie frumoasă şi mulţi ibovnici avea; şi venind la dânsa un 
boier, i-a zis: făgăduieşte-te mie, că vei păzi curăţenia şi eu te iau de femeie. Iar 
ea i s-a făgăduit. Şi luând-o, a dus-o la casa sa. Iar ibovnicii ei căutând-o ziceau: 

cutare boier a luat-o la casa lui. Deci de vom merge la casa lui şi va afla, ne 
pedepseşte; ci veniţi pe după casă, să-i fluierăm ei şi cunoscând glasul 
fluierăturii, se pogoară la noi şi noi nevinovaţi ne aflăm. Iar ea auzind 
fluierătura, şi-a astupat urechile sale şi a sărit în cămara cea mai dinăuntru şi a 
încuiat uşile. Şi zicea bătrânul, că femeia păcătoasă este sufletul, iar ibovnicii ei 
sunt patimile şi oamenii, iar boierul este Hristos, iar casa cea mai dinăuntru 
este lăcaşul cel veşnic (la altele, paza minţii], iar cei ce îi fluieră ei sunt viclenii 
draci, iar el (adică sufletul], totdeauna fuge către Domnul. 


17. Suindu-se odată avva Ioan de la Schit cu alţi fraţi, a rătăcit cel ce îi povăţuia 
pe ei, căci era noapte. Şi au zis fraţii către awa Ioan: ce vom face, avvo, că a 
pierdut fratele calea, nu cumva să murim rătăcindu-ne? Le-a zis lor bătrânul: 
de îi vom zice lui, se mâhneşte şi se ruşinează. Ci iată mă fac, că eu sunt slab şi 
zic că nu pot să merg, ci rămân aici până dimineaţă. Şi a făcut aşa. Iar ceilalţi au 
zis: nici noi nu ne ducem, ci şedem cu tine. Şi au şezut până dimineaţa şi pe 
fratele nu l-au smintit. 


18. Un bătrân era în Schit, ostenitor cu trupul, dar nu luător aminte cu cugetul. 
Deci, s-a dus la avva Ioan, să-l întrebe despre uitare. Şi auzind de la dânsul 
cuvânt, s-a întors la chilia sa şi a uitat ce i-a zis avva Ioan lui. Şi s-a dus iarăşi 
să-l întrebe. Şi auzind asemenea de la dânsul cuvântul, s-a întors. Iar după ce a 
ajuns la chilia sa, iarăşi a uitat. Şi aşa de multe ori mergând, când se întorcea 
era stăpânit de uitare. Iar după acestea întâlnindu-se cu bătrânul, i-a zis: ştii 
awo, că am uitat iarăşi ceea ce mi-ai zis? Dar ca să nu te supăr, nu am mai venit. 
I-a zis avva Ioan lui: du-te de aprinde lihnarul! Şi a aprins. Şi i-a zis lui iarăşi: 
mai adu alte lihnare şi le aprinde dintr-însul. Şi a făcut asemenea. Şi a zis avva 
Ioan bătrânului: nu cumva s-a vătămat ceva lihnarul pentru că ai aprins 
dintr-însul celelalte lihnare? Zis-a: nu. Şi a zis bătrânul: aşa nici Ioan; dacă 
Schitul va veni către mine tot, nu mă va opri de la darul lui Hristos. Drept aceea, 
când voieşti, vino, de nimic îndoindu-te! Şi aşa, prin răbdarea amândurora, a 
ridicat Dumnezeu uitarea de la bătrânul. Că aceasta era lucrarea schitiotilor, ca 
să dea osârdie celor ce erau luptaţi şi să se silească pe sine, ca să se câştige unii 
pe alţii spre bine. 

19. A întrebat un frate pe avva Ioan zicând: ce voi face? Că de multe ori vine 
vreun frate să mă ia la lucru şi eu sunt ticălos şi slab şi mă ostenesc la lucru. 
Deci, ce voi face pentru poruncă? Şi răspunzând bătrânul a zis: Caleb a zis lui 
Iosua fiul lui Navi: de patruzeci de ani eram, când m-a trimis Moise, robul 

Domnului, din Cadeş-Barnea, pe mine şi pe tine la pământul acesta şi acum 
sunt de optzeci şi cinci de ani. Precum atunci eram şi acum pot să ies la război 
(Ios. Navi, 14, 7]. Drept aceea şi tu, de poţi, precum ieşi, aşa şi să intri, du-te; iar 
de nu poţi face aşa, şezi în chilia ta, plângând păcatele tale. Şi de te vor găsi 
tânguindu-te, nu te vor sili să ieşi afară. 


20. A zis awa Ioan: cine a vândut pe Iosif? Şi a răspuns un frate, zicând: fraţii 
lui. I-a zis lui bătrânul: nu, ci smerenia lui l-a vândut. Că putea să zică frate al 
lor că este şi să răspundă împotrivă; ci tăcând, pentru smerenie, s-a vândut pe 
sine şi smerenia l-a pus ocârmuitor peste Egipt. 


21. Zis-a awa Ioan: sarcina cea uşoară lăsând-o, adică a ne defăima pe noi, pe 
cea grea o am luat, adică a ne îndrepta pe noi. 


22. Tot acesta a zis: smerita cugetare şi frica lui Dumnezeu sunt mai presus 
decât toate faptele bune. 


23. Acesta şedea odată în biserică şi a suspinat, neştiind că este cineva dinapoia 
lui. Deci, cunoscând, a făcut metanie, zicând: iartă-mă, awo, că încă nu m-am 
învătat! 

j 


24. Acesta zicea ucenicului său: să cinstim pe Unul şi toţi ne cinstesc pe noi. Iar 
de vom defăima pe Unul care este Dumnezeu, ne defaimă pe noi toţi şi întru 
pierzare mergem. 


25. Se spunea pentru awa Ioan, că a venit în biserică la Schit şi auzind vorbe 
împotrivă ale unor fraţi, s-a întors la chilia sa şi înconjurând-o de trei ori, aşa a 
intrat. Iar oarecare fraţi văzându-1, s-au mirat de ce a făcut acesta şi venind l-au 
întrebat, iar el le-a zis: urechile le aveam pline de cuvinte împotrivă. Deci, am 
înconjurat, ca să le curăţesc şi aşa să intru cu liniştea minţii mele în chilia mea. 

26. A venit un frate la chilia lui awa Ioan de cu seară, silindu-se să se întoarcă 
înapoi. Şi vorbind ei despre fapte bune, s-a făcut dimineaţă. Şi n-au cunoscut. Şi 
a ieşit să-l petreacă şi au rămas vorbind până la al şaselea ceas şi l-a băgat 
înăuntru şi gustând, aşa s-a dus. 


27. Zicea awa Ioan, că temniţă este a şedea în chilie şi a-ţi aduce aminte de 
Dumnezeu totdeauna cu trezvire. Şi aceasta este: în temniţă am fost şi aţi venit 
la Mine (Matei: 25, 30.]. 


28. Zis-a iarăşi: cine e tare ca leul? Şi pentru pântecele lui cade în cursă şi toată 
tăria lui se smereşte. 


29. Spunea iarăşi, că mâncând părinţii Schitului pâine şi sare, ziceau ei: să nu 
ne silim pe noi la sare şi la pâine. Şi aşa, tari erau la lucrul lui Dumnezeu. 


30. A venit un frate să ia coşniţa de la awa Ioan. Şi ieşind i-a zis lui: ce voieşti 
frate? Iar el i-a zis: coşniţa, avvo! Şi intrând să scoată, a uitat. Şi a şezut cosând. 
Iarăşi a bătut în uşă şi dacă a ieşit, îi zise lui: adu coşniţa, awo. Şi intrând iarăşi 
a şezut să coase. Şi a bătut acela. Şi ieşind îi zise: ce vrei frate. Iar el i-a zis: 
coşniţa awo. Şi apucându-1 de mână, l-a băgat înăuntru, zicându-i: dacă 
zimbiluri vrei, ia şi te du, că eu nu am vreme. 


31. A venit odată un cămilar, ca să-i ia vasele şi să se ducă în alt loc. Iar el 
intrând să-i aducă funia, a uitat, având mintea întinsă către Dumnezeu. Deci 
iarăşi a supărat cămilarul, bătând în uşă. Şi iarăşi awa Ioan, intrând, a uitat. Iar 
a treia oară bătând cămilarul, intrând zicea: funie, cămilă, funie, cămilă. Şi 
acestea zicea, ca să nu uite. 

32. Acelaşi era fierbând cu duhul. Deci, mergând oarecare la dânsul, i-a lăudat 
lucrul (că lucra funie pentru coşniţe]. Şi a tăcut. Iarăşi acela a pornit cuvânt şi 


95 



iarăşi tăcea. A treia oară a zis celui ce venise: de când ai intrat aici ai scos afară 
pe Dumnezeu de la mine. 


33. Au venit unii la chilia lui awa Ioan şi l-au găsit dormind şi un înger stând 
aproape şi apărându-1. Şi s-au dus după ce au văzut. Iar dacă s-a deşteptat, a zis 
ucenicului său: a venit cineva aici când dormeam eu? Zis-a acela: da, a venit 
cutare bătrân. Şi a cunoscut awa Ioan, că de măsurile sale era bătrânul şi a 
văzut pe înger. 


34. Zis-a awa Ioan: eu vreau să se împărtăşească omul câte puţin din toate 
faptele cele bune. Drept aceea, în fiecare şi sculându-te dimineaţa, pune 
început la toată fapta bună şi porunca lui Dumnezeu cu mare răbdare, cu frică 
şi cu îndelunga răbdare, cu dragostea lui Dumnezeu, cu toată osârdia sufletului 
şi a trupului şi cu smerenie multă, cu răbdarea necazului inimii şi străjuirea, cu 
rugăciune multă şi cucerire, cu suspinuri, cu curăţirea limbii şi cu paza ochilor, 
necinstindu-te şi nemâniindu-te, fiind paşnic şi nerăsplătind rău pentru rău, 
neluând seama la greşalele altora, nemăsurându-te pe tine (adică cu alţii), sub 
toată zidirea fiind, cu lepădarea de materie şi de lucrurile cele trupeşti, cu 
crucea, cu nevoinţa, cu sărăcia duhului, cu voinţă şi deprindere duhovnicească, 
cu post, cu pocăinţă şi cu plâns, cu luptă de război, cu socoteală dreaptă, cu 
curăţenia sufletului, cu împărtăşire bună, cu liniştea rucodeliei tale, cu 
privegherile de noapte, cu foame şi sete, cu frig şi cu golătate, cu osteneli, 
închizându-ţi mormântul, ca şi cum ai fi murit acum, încât să socoteşti că este 
moartea aproape de tine în tot ceasul. 


35. Se spunea despre acest avvă Ioan, că după ce venea de la seceriş, sau de la 
adunarea cu alţi bătrâni, se îndeletnicea la rugăciune şi la cugetare cu mintea şi 
la cântarea psalmilor, până ce îi venea socoteala lui la rânduiala cea dintâi. 


36. A zis unul din părinţi despre dânsul: cine este Ioan? Căci cu smerenia lui, a 
atârnat tot Schitul de degetul lui cel mic. 

37. întrebat-a unul din părinţi pe awa Ioan Colov: ce este monahul? Iar el a zis: 
osteneală. Că monahul la tot lucrul se osteneşte; aşa este monahul. 


38. Zis-a awa Ioan Colov, că un bătrân oarecare duhovnicesc s-a închis pe sine 
în chilie şi era numit în cetate şi slavă multă avea şi s-a vestit acestuia că vrea 
oarecare din sfinţi să se pristăvească şi deci să vină să-l heretisească mai 
înainte de a adormi. Şi a socotit întru sine: de voi ieşi ziua, vor alerga oamenii 
după mine şi mi se face multă slavă şi nu mă odihnesc cu acestea. Deci, mă voi 
duce seara prin întuneric şi mă voi tăinui de toţi. Seara dar, ieşind din chilie, ca 
unul ce vrea să se tăinuiască, iată de la Dumnezeu s-au trimis doi îngeri cu făclii, 
luminând înaintea lui. Şi de aceea, toată cetatea a alergat după dânsul, căutând 
la slava aceea. Şi pe cât s-a părut că a fugit de slavă, mai mult s-a slăvit. La 
aceştia se împlineşte cuvântul cel scris: tot cel ce se smereşte pe sine, se va 
înălţa (Luca 14 v. 11.). 


39. Zicea awa Ioan Colov: nu este cu putinţă să zidească cineva casa de sus în 
jos, ci de la temelie în sus. I-au zis lui: ce este cuvântul acesta? Le-a zis lor: 
temelia, aproapele este, ca să-l câştig şi să-l folosesc întâi. Că de el sunt 
atârnate toate poruncile lui Hristos. 


40. Zis-a awa Ioan, că poarta cerului este smerenia. Şi părinţii noştri, prin 
multe ocări bucurându-se au intrat în cetatea lui Dumnezeu. 


41. Tot acesta a zis fratelui său: deşi foarte proşti şi nebăgaţi în seamă suntem 
înaintea oamenilor, să ne bucurăm pentru aceasta, ca să ne cinstim înaintea lui 
Dumnezeu. 


42. Acesta şedea odată în Schit şi fraţii împrejurul lui, întrebând pentru 
gândurile lor. Şi a zis lui unul din bătrâni: Ioane, ca o femeie păcătoasă ce se 
împodobeşte pe sine, aşa eşti, şi care îşi înmulţeşte ibovnicii săi. Şi 
îmbrăţişându-1 pe el awa Ioan, a zis: adevărul zici părinte. Şi după aceea l-a 
întrebat pe el unul din ucenicii lui, zicând: oare nu te-ai tulburat înlăuntru, 
awo? Şi a zis: nu. Căci precum sunt în afară, aşa şi înăuntru. 

43. Se spunea despre avva Ioan, că unei tinere i-au murit părinţii şi a rămas 
sărmană. Iar numele ei era Paisia. Deci, a socotit să-şi facă gazdă de străini casa 
spre primirea părinţilor Schitului. A rămas dar aşa primind pe străini vreme 
multă şi odihnind pe părinţi; iar după o vreme, după ce a cheltuit lucrurile, a 
început a fi lipsită. Deci, s-au lipit de dânsa nişte oameni răzvrătiţi şi au 
schimbat-o din socoteala cea bună. Şi de aceea a început a petrece rău, încât a 
ajuns ea ca să curvească. Au auzit părinţii şi foarte s-au mâhnit. Şi poftind pe 
awa Ioan Colov, i-a zis: am auzit despre sora aceea, că petrece rău şi ea când 
putea şi-a arătat mila ei către noi, iar acum noi să arătăm către dânsa milă şi 
s-o ajutăm. Deci, osteneşte-te până la dânsa şi după înţelepciunea ce ţi-a dat-o 
Dumnezeu, iconomiseşte cele pentru dânsa. Deci, a venit awa Ioan la dânsa şi a 
zis bătrânei portăriţe: spune stăpânei tale, că am venit eu! Iar ea l-a izgonit 
zicând: voi dintru început aţi mâncat cele ale ei şi iată că este săracă. I-a zis 
awa Ioan: spune-i că foarte am s-o folosesc. Iar slugile ei zâmbind, îi zic lui: dar 
ce ai să-i dai, de voieşti să te întâlneşti cu dânsa? Drept aceea suindu-se 
bătrâna, i-a spus despre dânsul. Şi îi zice ei cea tânără: aceşti călugări de-a 
pururea umblă pe lângă marea Roşie şi găsesc mărgăritare. împodobindu-se 
dar, a zis să-l aducă la dânsa. Deci, după ce s-a suit, apucând ea mai înainte a 
şezut pe pat. Şi venind avva Ioan, a şezut aproape de dânsa. Şi căutând în faţa ei, 
i-a zis: pentru ce ai defăimat pe Iisus, de ai venit la aceasta? Iar ea auzind, a 
îngheţat cu totul; şi plecând în jos capul său, awa Ioan, a început a plânge 
foarte. Şi a zis ea lui: avvo, ce plângi? Iar după ce a căutat, iarăşi s-a aplecat în 
jos plângând şi i-a zis ei: văd că satana joacă în faţa ta şi nu voi plânge? Iar ea 
auzind, i-a zis lui: este pocăinţă, awo? îi zice ei: este. îi zice lui: ia-mă unde 
voieşti! îi zice ei: să mergem. Şi s-a sculat să meargă după dânsul. Şi a luat 
seama awa Ioan, că nimic n-a pus la rânduială, nici n-a grăit pentru casa sa. Şi 
s-a mirat. Deci, după ce au ajuns la pustie, s-a făcut seară şi făcând din nisip un 
căpătâi mic şi însemnând chipul i-a zis: dormi aici! Şi făcându-şi lui puţin mai 
departe şi împlinindu-şi rugăciunile, s-au culcat. Iar pe la miezul nopţii 
deşteptându-se, vede o cale luminoasă, de la cer până la dânsa întărită şi a 
văzut pe îngerii lui Dumnezeu ducându-i sufletul. Drept aceea, sculându-se şi 
mergând la dânsa, a mişcat-o cu piciorul. Iar după ce a văzut că a murit, s-a 
aruncat pe sine cu faţa la pământ, rugându-se lui Dumnezeu şi a auzit că un 
ceas al pocăinţei ei s-a primit mai presus decât pocăinţa multora, care zăbovesc 
şi nu arată fierbinţeala unei pocăinţe ca aceasta. 


98 



Un frate era locuind într-o chinovie şi foarte ţinea nevoinţa. Şi auzind fraţii din 
Schit despre dânsul, au venit să-l vadă. Şi au intrat la locul unde lucra el. Şi 
închinându-se lor, s-a întors şi a început a lucra. Şi văzând fraţii ceea ce a făcut, 
i-au zis lui: Ioane, cine ţi-a pus cinul acesta? Sau cine te-a făcut călugăr şi nu 
te-a învăţat să iei de la fraţi milotariile şi să le zici: rugaţi-vă, sau şedeţi? Le-a 
zis lor: Ioan păcătosul nu are vreme de unele ca acestea. 

- mrmmimk - 

1. Se spunea despre awa Isidor, preotul Schitului, că de avea cineva vreun frate 
răspunzător împotrivă, sau nebăgător de seamă, sau ocărâtor şi voia să-l 
izgonească, le zicea: aduceţi-1 aici. Şi-l lua şi prin îndelunga răbdare a sa, îl 
mântuia pe frate. 


2. Un frate l-a întrebat, zicând: pentru ce dracii se tem de tine, frate? I-a zis 
bătrânul: de când m-am făcut călugăr, mă nevoiesc ca să nu las mânia să se suie 
până la gâtlejul meu. 


3. Zicea iarăşi că patruzeci de ani are de când simte păcatul cu mintea, dar 
niciodată nu s-a învoit, nici cu al poftei, nici cu al mâniei. 


4. Zicea iarăşi: eu când eram tânăr şi şedeam în chilia mea, măsură de pravilă 
nu aveam. Noaptea şi ziua îmi era mie pravila. 


5. Zis-a awa Pimen despre awa Isidor că împletea o legătură de smicele 
noaptea şi îl rugau fraţii zicând: odihneşte-te puţin, că de acum ai îmbătrânit. Şi 
le zicea lor, că de vor arde pe Isidor şi cenuşa lui în vânt o vor risipi, nici un har 
nu-i este, pentru că Fiul lui Dumnezeu aici a venit pentru noi. 


6. Acelaşi a zis despre awa Isidor, că îi ziceau lui gândurile: mare om eşti. Şi 
zicea către dânsele: nu cumva sunt ca awa Antonie? Sau m-am făcut cu totul ca 


99 



awa Pamvo, sau ca ceilalţi părinţi, care au plăcut lui Dumnezeu? Când aducea 
acestea împotrivă, se odihnea. Iar când vrajba îl făcea să se împuţineze cu 
sufletul, cum că după acestea toate are să fie aruncat în muncă, zicea către 
dânsele, că deşi în muncă va fi aruncat, pe ele dedesubt le va găsi. 


7. Zis-a awa Isidor: m-am dus odată în târg să-mi vând nişte vase mici şi 
văzând mânia că se apropie de mine, lăsând vasele am fugit. 


8. S-a dus odată awa Isidor la awa Teofil, arhiepiscopul Alexandriei şi dacă s-a 
întors la Schit, l-au întrebat pe el fraţii: cum se află: Iar el a zis: cu adevărat, 
fraţilor, eu faţă de om nu am văzut, fără numai a arhiepiscopului. Iar ei auzind, 
s-au tulburat zicând: oare, s-au cufundat ei, awo? Iar el a zis: nu aşa, ci nu m-a 
biruit cugetul ca să văd pe cineva. Iar ei auzind s-au minunat şi s-au întărit ca 
să păzească ochii de răspândire. 


9. Acest awă Isidor a zis: priceperea sfinţilor aceasta este, ca să cunoască voia 
lui Dumnezeu. Că pe toate le biruieşte omul cu supunerea la adevăr, că icoană 
şi asemănare a lui Dumnezeu este. Dar decât toate patimile mai cumplit este a 
urma inimii sale, adică socotelii sale, iar nu legii lui Dumnezeu, care la început 
pare omului că are oarecare odihnă, iar mai pe urmă i se face lui întru plângere. 
Că n-au cunoscut taina dumnezeieştii iconomii, nici a aflat calea sfinţilor, ca să 
umble pe dânsa. Acum dar, este vreme, ca să facem Domnului, că mântuirea 
este în vreme de necaz. Că este scris: întru răbdarea voastră veţi dobândi 

j 

sufletele voastre (Luca XXI, 19]. 


-mmmmimsmi- 

1. Zicea awa Isidor Pelusiotul, că viaţa fără de cuvânt mai mult foloseşte decât 
cuvântul fără viaţă. Căci viaţa şi tăcând foloseşte, iar cuvântul şi strigând 
supără. Dar dacă şi cuvântul şi viaţa se vor întâlni, fac o icoană a toată filosofia. 

2. Acelaşi zicea: faptele cele bune cinsteşte-le, nu te închina desfătărilor. Că 
faptele cele bune sunt lucru fără de moarte, iar desfătările lesne se sting. 


3. Zis-a iarăşi: mulţi din oameni poftesc cu adevărat fapta bună, dar pe calea 
care duce spre dânsa, pregetă să umble. Iar alţii nici faptă bună nu socotesc că 
este. Trebuie dar pe aceia să-i plecăm să lepede pregetarea, iar pe aceştia să-i 
învăţăm, că cu adevărat fapta bună este fapta bună. 


4. Zis-a iarăşi că răutatea şi de la Dumnezeu pe oameni i-a depărtat, şi pe unii 
de alţii i-a dezbinat. Deci, de aceasta cu toată osârdia trebuie să fugim şi să 
alergăm după fapta cea bună, care şi la Dumnezeu ne aduce şi pe unii cu alţii ne 
uneşte. Iar a faptei celei bune şi a filosofiei hotar este neprefacerea cea cu 
pricepere. 


5. Zis-a iarăşi: fiindcă mare este înălţimea smeritei cugetări şi căderea 
mândriei, vă sfătuiesc pe voi ca pe aceea să o iubiţi iar întru acesta să nu cădeţi. 


6. Zis-a iarăşi: patima cea cumplită şi prea îndrăzneaţă a iubirii de bani, saţiu 
neştiind, la răutatea cea mai de pe urmă mână sufletul cel robit. Drept aceea, 
mai ales la început să o gonim. Că de va stăpâni, nebiruită va fi. 


- mm ao«i *, mm «lor - 


1. Au venit unii odată să-l facă pe awa Isaac preot şi auzind el a fugit în Egipt şi 
s-a dus într-o ţarină şi s-a ascuns între buruieni. Deci, au alergat părinţii pe 
urma lui şi ajungând la acea ţarină au poposit să se odihnească puţin acolo, (că 
era noapte] şi măgarul l-au slobozit să pască. Dar măgarul mergând a stătut 
deasupra, unde era bătrânul. Şi dimineaţa căutând măgarul au găsit şi pe awa 
Isaac şi s-au minunat. Şi vrând să-l lege nu i-a lăsat, zicând: nu mai fug, că voia 
lui Dumnezeu este şi oriunde voi fugi la aceasta vin. 

2. Zis-a avva Isaac: când eram mai tânăr, şedeam cu avva Cronie şi niciodată nu 
mi-a zis să fac vreun lucru, cu toate că era bătrân şi tremura; ci singur se scula 
şi-mi da vasul mie şi tuturor asemenea. Şi cu avva Teodor al Fermei am şezut şi 
nici el nu-mi zicea să fac nimic; ci şi masa singur o punea şi zicea: frate, de 
voieşti, vino de mănâncă. Iar eu ziceam către dânsul: avvo, eu am venit la tine 
ca să mă folosesc şi cum de nu-mi zici să fac ceva? Iar bătrânul totdeauna tăcea 
şi m-am dus şi am vestit bătrânilor. Şi venind bătrânii la dânsul, i-au zis lui: 
awo, a venit fratele la sfinţia ta, ca să se folosească şi pentru ce nu-i zici ce să 
facă? Şi le-a zis lor bătrânul: au doară chinoviarh sunt eu, ca să-i rânduiesc lui? 
Eu cu adevărat nimic nu-i zic lui, ci de voieşte, ceea ce mă vede pe mine făcând, 
va face şi el. Deci, de atunci, apucam înainte şi făceam orice voia bătrânul să 
facă. Iar el orice făcea tăcând făcea şi aceasta, m-a învăţat să fac tăcând. 


3. Awa Isaac şi awa Avraam erau împreună locuind, şi intrând awa Avraam, 
l-a aflat pe awa Isaac plângând. Şi i-a zis lui: ce plângi? Şi a zis bătrânul: pentru 
ce să nu plângem? Că unde avem să mergem? Au adormit părinţii noştri, că ne 
ajunge nouă lucrul mâinilor la chiria luntrelor pe care o dăm mergând să ne 
ducem la bătrâni. Iar acum am rămas sărmani. Pentru aceasta şi eu plâng. 


4. Zis-a avva Isaac: ştiu pe un frate, care seceră în ţarină şi a voit să mănânce un 
spic de grâu şi a zis stăpânului ţarinei: voieşti să mănânc un spic de grâu? Iar el 
auzind s-a mirat a zis lui: a ta este ţarina, părinte şi pe mine mă întrebi? Până 
întru atâta lua aminte cu de-a amănuntul fratele. 


5. Zis-a iarăşi fraţilor: nu aduceţi aici copii, că patru biserici în Schit s-au pustiit 
pentru copii. 


6. Se spunea pentru awa Isaac, că cenuşa cădelniţei din vremea Liturghiei cu 
pâinea sa o mânca. 


7. Spunea awa Isaac: părinţii noştri şi awa Pamvo purtau haine vechi cu multe 
cusături şi sevenia (adică, de finic], iar acum scumpe purtaţi. Duceţi-vă de aici! 

Aţi pustiit cele de aici. Iar când voia să meargă la secere, le zicea lor: nu vă mai 
dau porunci, că nu le păziţi. 


8. Povestit-a unul din părinţi că a venit odată unul din fraţi, purtând un culion 
mic în biserica Chiliilor, înaintea lui avva Isaac şi l-a izgonit bătrânul, zicând că 
locurile cele de aici sunt ale călugărilor, iar el mirean fiind, nu poate rămâne 
aici. 


9. Zis-a avva Isaac: niciodată nu am băgat în chilia mea cuget asupra fratelui ce 
m-a necăjit şi eu m-am silit să nu las frate în chilia lui, care să aibă asupra mea 
cuget. 


10. S-a bolnăvit de mare boală avva Isaac şi a petrecut multă vreme într-însa. Şi 
i-a făcut fratele puţină fiertură şi a pus într-însa şi prune şi nu voia bătrânul să 
guste şi îl ruga fratele zicând: ia puţin avvo, pentru slăbiciune. Şi i-a zis 
bătrânul: cu adevărat, frate, voiam să fac în boala aceasta treizeci de ani. 


11. Spuneau unii despre awa Isaac, că vrând să se săvârşească, s-au adunat la 
dânsul bătrânii şi ziceau: ce vom face după tine, părinte? Iar el a zis: aţi văzut 
cum am umblat înaintea voastră? De voiţi şi voi să urmaţi şi să păziţi poruncile 
lui Dumnezeu, va trimite darul Său şi va păzi locul acesta. Iar de nu veţi păzi, nu 
veţi petrece în locul acesta. Că şi noi când urmau să moară părinţii noştri ne 
mâhneam. Dar poruncile Domnului şi ale lor păzindu-le, am stătut, ca şi cum ar 
fi ei cu noi. Aşa şi voi faceţi şi vă mântuiţi. 


12. Zis-a avva Isaac că spunea avva Pamvo, că acest fel de haină trebuie 
călugărul să poarte, încât să o pună afară de chilie trei zile şi nimeni să nu i-o ia. 

- mm m\ m ceb w ktcfo - 


1. S-au suit odată unii din părinţi la avva Iosif în Panefo ca să-l întrebe pentru 
întâlnirea fraţilor ce găzduiesc la dânşii, de se cade să facă pogorâre şi să arate 
îndrăzneală către dânşii. Şi mai înainte de a fi el întrebat, a zis bătrânul către 
ucenicul său: ia seama la ceea ce voi să fac astăzi şi rabdă! Şi a pus bătrânul 
două emvrimii, unul de-a dreapta şi altul de-a stânga lui şi a zis: şedeţi. Şi a 
intrat în chilia lui şi s-a îmbrăcat cu haine vechi de cerşetor şi ieşind a trecut 
prin mijlocul lor şi iarăşi intrând, s-a îmbrăcat cu hainele sale. Şi ieşind iarăşi, a 
şezut în mijlocul lor. Şi ei s-au spăimântat de lucrul bătrânului. Şi le-a zis lor: 
luaţi seama, ce-am făcut? Zis-au ei: da. Le-a zis lor: nu cumva m-am schimbat 



sunt în amândouă hainele şi precum cea dintâi nu m-a schimbat, aşa nici cea 
de-a doua nu m-a vătămat. în acest chip suntem datori să facem cu primirea 
fraţilor celor străini după Sfânta Evanghelie. Daţi zice, cele ale Cezarului, 
Cezarului şi cele ale lui Dumnezeu, lui DumnezeuţMatei 22. 21.] Deci, când este 
venire de fraţi, cu îndrăzneală să-i primim. Iar când suntem deosebi, trebuinţă 
avem de plâns, ca să petreacă cu noi. Iar ei auzind s-au minunat, că şi cele din 
inima lor le-a spus, mai înainte de a-1 întreba şi au slăvit pe Dumnezeu. 


2. Zis-a awa Pimen lui awa Iosif: spune-mi, cum să mă fac călugăr? Şi a zis: de 
voieşti să afli odihnă şi aici şi acolo, pentru tot lucrul zi: eu cine sunt? Şi nu 
judeca pe nimeni. 


3. Acelaşi iarăşi a întrebat pe avva Iosif, zicând: ce voi face când se apropie 
patimile? Să le stau împotrivă, sau să le las să intre? îi zice lui bătrânul: lasă-le 
să intre, şi te luptă cu dânsele! Deci, întorcându-se la Schit, şedea. Şi venind 
oarecare din tebei în Schit, spunea fraţilor, că a întrebat pe awa Iosif, zicând: 
de se va apropia de mine patima, să-i stau împotrivă, sau să o las să intre? Şi 
mi-a zis: nu lăsa nicidecum să intre patimile, ci îndată le taie. Şi auzind avva 
Pimen că aşa a zis tebeului awa Iosif, sculându-se s-a dus la el în Panefo şi i-a 
zis: awo, eu ţi-am încredinţat cugetele mele şi iată în alt fel mi-ai zis mie, şi în 
alt fel tebeului. I-a zis lui bătrânul: nu ştii că te iubesc? Şi a zis: aşa. Au nu tu îmi 
ziceai ca însuţi ţie spune-mi mie? Şi a zis: aşa este. I-a zis bătrânul: de vor intra 
patimile şi vei da şi vei lua cu dânsele, mai iscusit te fac; iar eu ca însumi mie 

ţi-am grăit. Dar sunt alţii cărora nici a se apropia patimile, nu le este de folos, ci 
îndată a le tăia pe ele au trebuinţă. 


4. Un frate a întrebat pe avva Iosif, zicând: ce voi face, că nici rele pătimiri a 
suferi nu pot, nici a lucra şi a da dragoste [milostenie]. I-a zis lui bătrânul: dacă 
nu poţi din acestea nici una a face măcar păzeşte-ţi ştiinţa ta despre aproapele, 
de către tot răul - şi te mântuieşti. Că fără de păcat cere Dumnezeu sufletul. 


5. Zicea unul din fraţi: m-am dus odată la Iradia cea de jos, către awa Iosif şi 
avea în mănăstirea lui un dud frumos, şi îmi zice de dimineaţă: du-te, mănâncă! 
Şi era vineri. Şi nu m-am dus pentru post. Şi rugându-1, am zis: pentru 
Dumnezeu, spune-mi socoteala aceasta? Iată, tu îmi ziceai: du-te, mănâncă! Iar 
eu pentru post nu m-am dus şi mă ruşinam de porunca ta, socotind cu ce 
intenţie îmi zice bătrânul. Deci, ce trebuia să fac? Că îmi ziceai: du-te! Iar el a 
zis: părinţii nu grăiesc fraţilor drept, ci mai mult cele strâmbe. Şi de vor vedea 
că fac cele strâmbe, nu le mai grăiesc cele strâmbe, ci adevărul, ştiind că la 
toate sunt ascultători. 


6. Zis-a avva Iosif lui avva Lot: nu poţi să te faci călugăr de nu te vei face ca 
focul, arzând tot. 


7. A mers awa Lot la avva Iosif şi i-a zis: avvo, după puterea mea îmi fac puţină 
pravilă şi puţinul post şi rugăciunea şi citirea şi liniştea şi după puterea mea 
sunt curat cu cugetele. Ce am a mai face? Deci, sculându-se bătrânul, şi-a întins 
mâinile la cer şi i s-au făcut degetele ca zece făclii de foc. Şi i-a zis: de voieşti, 
fă-te tot ca focul! 


8. Un frate a întrebat pe awa Iosif zicând: vreau să ies din chinovie şi să şed 
afară. Şi i-a zis lui bătrânul: unde vezi sufletul tău că se odihneşte şi nu se 
vatămă, şezi. îi zice lui fratele: şi în chinovie mă odihnesc şi afară. Ce voieşti să 
fac? îi zice bătrânul: daca te odihneşti şi în chinovie şi afară pune-ţi amândouă 
cugetele în cumpănă; şi unde vezi că mai mult se foloseşte şi atârnă cugetul tău, 
aceasta fă. 

9. S-a dus unul din bătrâni la prietenul său, ca mergând ei, să cerceteze pe avva 
Iosif şi a zis: zi-i ucenicului tău ca să ne gătească nouă măgarul! Şi a zis: 
cheamă-1 şi orice vei vrea, face. îi zice: cum îi este numele? Iar el a zis: nu ştiu. 
Şi i-a zis: câtă vreme are cu tine, de nu îi ştii numele? Şi i-a zis: doi ani. Iar el a 
zis: dacă tu doi ani nu ştii numele ucenicului tău, eu într-o zi ce trebuinţă am 
să-l aflu? 


10. S-au adunat fraţii odată la awa Iosif şi şezând ei şi întrebându-1, se bucura 
el şi cu toată osârdia le zicea: eu împărat sunt astăzi! Că am împărăţit peste 
patimi. 


11. Spuneau părinţii despre awa Iosif cel din Panefo că voind să se săvârşească, 
şedeau bătrânii şi luând el seama la fereastră şi chemând pe ucenicul său, i-a 
zis: adu-mi toiagul. Că acesta socoteşte că am îmbătrânit şi nu mai pot asupra 
lui. Şi după ce a apucat toiagul, au văzut bătrânii că s-a slobozit ca un câine pe 
fereastră şi s-a făcut nevăzut. 


1. Zis-a awa Iacov: mai mare este a se înstrăina cineva, decât a primi pe străini. 


2. Zicea iarăşi cum că atunci când se laudă cineva de alţii, trebuie să socotească 
păcatele sale şi să pună în minte, că nu este vrednic de laudele cele ce se zic. 


3. Zis-a iarăşi că precum lihnariul în cameră întunecoasă luminează, aşa şi frica 
lui Dumnezeu când va veni în inima omului, îl luminează şi-l învaţă toate 
faptele cele bune şi poruncile lui Dumnezeu. 

4. Zis-a iarăşi: nu este trebuinţă numai de cuvinte, că sunt multe cuvinte între 
oameni în vremea aceasta. Că aceasta este ceea ce se caută, iar nu cuvintele 
care nu au rod. 


-mmmum- 

1. Un frate a întrebat pe avva Ierax, zicând: spune-mi cuvânt, ca să mă 
mântuiesc. I-a zis lui bătrânul: şezi în chilia ta şi de îţi este foame, mănâncă, iar 
de îţi este sete, bea şi nu vorbi de rău pe cineva şi te mântuieşti! 

2. Acelaşi a zis că niciodată cuvânt de lume n-a zis, nici n-a voit să audă. 


-mmsmmmm- 

1. Avva Ioan scopitul, mai tânăr fiind, a întrebat pe un bătrân, zicând: cum voi 
aţi putut să faceţi lucrul lui Dumnezeu cu odihnă, iar noi nici cu osteneală nu 
putem să-l facem? Şi a răspuns bătrânul: noi am putut, ţintă având lucrul lui 
Dumnezeu, iar trebuinţa cea trupească, prea mic lucru. Iar voi ţintă aveţi 
trebuinţa cea trupească, iar lucrul lui Dumnezeu nu îl mai aveţi de nevoie. 
Pentru aceasta vă osteniţi. Şi pentru aceasta Mântuitorul a zis ucenicilor: puţin 
credincioşilor, căutaţi întâi împărăţia lui Dumnezeu şi acestea toate se vor 
adăuga vouă (Matei VI, 33.]. 


2. Zis-a awa Ioan că părintele nostru awa Antonie a zis: niciodată folosul meu 
nu l-am ales şi nu l-am voit mai mult decât folosul fratelui meu. 


3. Zicea awa Ioan cilicianul, egumenul Raitului către fraţi: fiilor, precum am 
fugit de lume, să fugim şi de poftele trupului. 


4. Zis-a iarăşi: să urmăm părinţilor noştri cu ce fel de aspră viaţă şi linişte au 
şezut aici. 

5. Zis-a iarăşi: să nu întinăm fiilor, locul acesta, pe care părinţii noştri l-au 
curătit de draci. 

j 


6. Zis-a iarăşi: locul acesta de nevoitori este, iar nu de neguţători. 


- mm aooa m ra y chu - 

1. Povestit-a awa Ioan cel de la Chilii zicând că o femeie păcătoasă era în Egipt, 
frumoasă şi bogată foarte şi boierii veneau la dânsa. Deci, într-una din zile a 
avut vreme să vină la biserică şi a voit să intre înăuntru. Iar ipodiaconul, care 
sta la uşi, n-a lăsat-o, zicând: nu eşti vrednică să intri în casa lui Dumnezeu, căci 
eşti necurată. Iar în timp ce se certau, a auzit episcopul gâlceava şi a ieşit. Deci, 
i-a zis lui femeia: nu mă laşi să intru în biserică? Şi i-a zis episcopul: nu îţi este 
slobod să intri, că necurată eşti! Iar ea umilindu-se, i-a zis: nu mai păcătuiesc! 
Şi i-a zis ei episcopul: de vei aduce aici averile tale, ştiu că nu mai păcătuieşti. 
Iar după ce le-a adus ea, luându-le episcopul, le-a ars. Şi au intrat în biserică, ea 
plângând şi zicând: dacă aici aşa mi s-a făcut, oare acolo ce am să pătimesc? Şi 
s-a pocăit şi s-a făcut vas al alegerii. 


2. Zis-a awa Ioan al Tebaidei: dator este călugărul, mai înainte de toate să 
isprăvească smerita cugetare, că aceasta este cea dintâi poruncă a 
Mântuitorului, care zice: fericiţi cei săraci cu duhul, că acelora este împărăţia 
cerurilor (Matei V, 3). 


-mmmmkmm- 

1. Se spunea despre awa Isidor preotul că a venit odată un frate ca să-l cheme 
la prânz. Iar bătrânul n-a suferit să meargă, zicând că Adam de mâncare fiind 
amăgit, afară din rai s-a sălăşluit. I-a zis lui fratele: tu încă te temi să ieşi din 
chilia ta? Iar el iarăşi i-a zis: fiule, mă tem că diavolul, răcnind ca un leu, caută 
pe cine să înghită (I Petru V, 8.]. Şi de multe ori zicea că dacă cineva se va da pe 
sine la băutura de vin, nu va scăpa de bântuiala gândurilor. Că şi Lot, silit fiind 
de fetele lui, s-a îmbătat de vin şi prin beţie diavolul spre păcatul cel fără de 
lege lesne l-a găsit (Facere 19, 33, 35]. 

2. Zis-a awa Isidor: dacă împărăţia cerurilor pofteşti, defaimă banii şi de 
dumnezeiasca răsplătire te ţine. 


3. Zis-a iarăşi: a trăi după Dumnezeu, este cu neputinţă dacă vei fi iubitor de 
dezmierdări şi iubitor de argint. 


4. Zis-a iarăşi: dacă după lege vă nevoiţi postind, nu vă mândriţi. Iar dacă 
pentru aceasta vă lăudaţi, mai bine să mănânce carne, decât să se îngâmfeze şi 
să se laude cineva. 


5. Zis-a iarăşi: trebuie ucenicii şi ca pe nişte părinţi să iubească pe cei cu 
adevărat dascăli, şi ca de nişte stăpâni să se teamă. Şi nici pentru dragoste să 
nu slăbească frica, nici pentru frică să nu înnegrească dragostea. 


6. Zis-a iarăşi: dacă pofteşti mântuirea, fă toate cele ce duc la dânsa. 


7. Se spunea despre awa Isidor, că ducându-se vreun frate la dânsul, fugea mai 
înăuntrul chiliei. Şi îi ziceau fraţii: avvo, ce este aceasta ce faci? Şi zicea: au nu şi 
fiarele fugind în vizuinile lor, scapă? Acestea le zicea pentru folosul fraţilor. 


8. Povestit-a un bătrân, că în vremea marelui Isidor, preotul Schitului, era un 
frate diacon, pe care pentru multa lui faptă bună vrea să-l facă preot, ca să 
rămână în locul lui după moarte. Iar el, din evlavie, nu s-a atins de hirotonie, ci 
a rămas diacon. Deci, pe acesta, din bântuiala vrăjmaşului, l-a zavistuit 
oarecare din bătrâni şi toţi fiind în biserică pentru slujbă, mergând bătrânul a 
pus pe ascuns cartea sa în chilia diaconului şi venind a vestit lui awa Isidor, 
zicând, că oarecare din fraţi i-a furat cartea. Şi mirându-se awa Isidor, a zis: 
niciodată ceva de acest fel nu s-a făcut în Schit. Deci, a zis preotului bătrânul 
acela care a pus pe ascuns cartea: trimite doi din părinţi cu mine, ca să cercăm 
chiliile. Deci mergând, întâi au pipăit prin chiliile celorlalţi. Şi pe urmă au venit 
la chilia diaconului, şi găsind acolo acea carte, au adus-o la preot în biserică şi 

au spus unde au găsit-o, fiind de faţă şi diaconul şi auzind. Iar el a făcut metanie 
înaintea a tot norodul, lui awa Isidor, zicând: am greşit, dă-mi canon şi i-au dat 
canon trei săptămâni să nu se precestuiască. Deci venind fratele la slujbă sta 
înaintea bisericii şi cădea înaintea a tot norodul zicând: iertaţi-mă, că am greşit! 
Iar după trei săptămâni a fost primit la împărtăşanie. Şi îndată s-a îndrăcit 
bătrânul care îl năpăstuise şi a început a se mărturisi strigând şi zicând: am 
năpăstuit pe robul lui Dumnezeu. Şi făcându-se rugăciune de toată biserica 
pentru dânsul, nu se tămăduia. Atunci marele Isidor a zis înaintea tuturor 
fraţilor: roagă-te pentru dânsul, că tu ai fost năpăstuit! Şi dacă nu prin tine, 
apoi nici prin altul nu se tămăduieşte. Şi rugându-se el, îndată s-a făcut sănătos 
bătrânul. 


-mmmmmk- 

1. Povestit-a unul din părinţi despre awa Ioan persul, că din darul lui cel mult, 
întru prea adâncă nerăutate a venit. Că acesta petrecea în Arabia Egiptului şi 
s-a împrumutat odată de la un frate cu un galben şi a cumpărat in să lucreze. Şi 
a venit un frate rugându-se şi zicând: dăruieşte-mi, avvo, puţin in să-mi fac un 
leviton! Şi i-a dat cu bucurie. Asemenea încă şi altul a venit rugându-se: dă-mi 
puţin in, să-mi fac o fotă! Şi i-a dat şi lui asemenea. Şi alţii cerând, da în scurt cu 
bucurie. La urmă vine stăpânul galbenului, cerându-1, şi i-a zis lui bătrânul: mă 
duc şi ţi-1 aduc. Şi neavând de unde să-l dea, s-a sculat să se ducă la awa Iacov 
al diaconului, să se roage să-i dea banul, ca să plătească fratelui. Şi mergând, a 
găsit un galben jos pe pământ, şi nu s-a atins de dânsul. Şi făcând rugăciune, s-a 
întors la chilia sa. Şi a venit fratele iarăşi supărându-1 pentru ban. Şi i-a zis 
bătrânul: eu negreşit port grijă şi mergând iarăşi a găsit banul jos unde era, şi 
făcând rugăciune s-a întors la chilia sa. Şi iată, asemenea a venit fratele cel ce îl 
supăra şi i-a zis bătrânul că negreşit de această dată îl aduce. Şi sculându-se 
iarăşi a venit la acel loc şi l-a găsit acolo stând. Şi făcând rugăciune, l-a luat, şi a 
venit la awa Iacov, şi i-a zis: awo, venind la tine, am găsit banul acesta pe cale. 
Deci, ajută şi vesteşte în enorie, nu cumva l-a pierdut cineva, şi de se va găsi 
stăpânul lui, dă-1. Deci mergând bătrânul, trei zile a vestit şi nimeni nu s-a găsit, 
care să fi pierdut banul. Atunci a zis bătrânul către awa Iacov: deci, dacă 
nimeni nu l-a pierdut, dă-1 acestui frate, că îi sunt dator lui şi, venind să iau de 
la tine milă şi să plătesc datoria, l-am găsit. Şi s-a minunat bătrânul, cum fiind 
dator şi găsind, nu l-a luat, să-l fi dat. Şi aceasta încă era mirare de dânsul, că de 
venea cineva să se împrumute de la el de ceva cândva, nu singur da, ci zicea 
fratelui: du-te, ia-ţi ţie orice ai trebuinţă! Şi dacă aducea, îi zicea: pune-1 iarăşi 
la locul lui! Iar dacă nimic nu aducea cel ce a luat, nimic nu-i zicea. 

2. Se spunea despre awa Ioan persul că venind la dânsul nişte oameni răi, a 
adus lighean şi se ruga să le spele picioarele, iar aceia cucernicindu-se, au 
început a se pocăi. 


3. Zis-a cineva lui awa Ioan persul: atâta osteneală am făcut noi pentru 
împărăţia cerurilor, oare putem să o moştenim? Şi a zis bătrânul: eu cred că voi 
moşteni Ierusalimul cel de sus, care este scris în ceruri (Evrei XII 22-23.]. Căci 
credincios este cel ce a făgăduit (Evrei X, 23.]. Şi pentru ce să nu cred? Iubitor 
de străini ca Avraam m-am făcut, blând ca Moise, sfânt ca Aaron, răbdător ca 
Iov, smerit cugetător ca David, pustnic ca Ioan, jalnic ca Ieremia, învăţător ca 
Pavel, credincios ca Petru, înţelept ca Solomon. Şi cred ca tâlharul, că Cel ce 
mi-a dăruit acestea pentru a Sa bunătate, şi împărăţia mi-o va da! 


-mmmmwmi- 

Se spunea pentru cel mic Ioan tebeul, ucenicul lui awa Ammoi, că doisprezece 
ani a fost slujind bătrânului când era bolnav şi cu dânsul era şezând pe harar şi 
bătrânul îl trecea cu vederea. Şi măcar că mult s-a ostenit cu dânsul, niciodată 
nu i-a zis: mântuieşte-te! Iar când vrea să se săvârşească, şezând bătrânii, l-au 
apucat de mână şi i-au zis: mântuieşte-te, mântuieşte-te! Şi l-a încredinţat 
bătrânilor, zicând: acesta înger este, nu om! 


- mm awa m wam m ikkh paoet - 

Se spunea despre awa Ioan, ucenicul lui awa Pavel, că avea mare ascultare. Că 
erau într-un loc mormânturi şi locuia acolo o leoaică; iar bătrânul a văzut în 
locul acela balegi de bou şi zicea lui Ioan să se ducă să le aducă. Iar el i-a zis: 
dar ce voi face, avvo, pentru leoaică? Bătrânul glumind a zis: de va veni asupra 
ta, leag-o şi o adu aici! Deci, s-a dus fratele acolo seara şi iată a venit leoaica 
asupra lui. Iar el, după cuvântul bătrânului, s-a repezit să o prindă şi a fugit 
leoaica. Şi alergând după ea, zicea: aşteaptă părintele meu să te leg. Şi 
prinzând-o a legat-o. Şi se necăjea bătrânul şi şedea aşteptându-1. Şi iată a venit, 
ţinând leoaica legată. Văzând bătrânul, s-a minunat. Şi vrând să-l smerească, l-a 

lovit zicând: nebuniile! Câine nebun mi-ai adus aici? Şi a dezlegat-o îndată 
bătrânul şi a slobozit-o să se ducă. 


-MMimmwm- 

1. S-a dus odată avva Isaac tebeul la o chinovie şi a văzut pe un frate că a greşit 
şi l-a osândit. Iar după ce a ieşit la pustie, a venit îngerul Domnului şi a stat 
înaintea uşii chiliei lui, zicând: nu te las să intri. Iar el se ruga zicând: care este 
pricina? Şi răspunzând îngerul, i-a zis: Dumnezeu m-a trimis, zicând: spune-i 
Lui, unde porunceşti să pui pe fratele cel greşit, pe care l-ai judecat? Şi îndată 
s-a pocăit, zicând: am greşit, iartă-mă! Şi a zis îngerul: scoală-te, te-a iertat 
Dumnezeu! Dar păzeşte-te de acum înainte să nu judeci pe cineva mai înainte 
de a-1 judeca Dumnezeu. 


2. Se spunea despre avva Apollo, că avea un ucenic, anume Isaac, pedepsit 
desăvârşit la tot lucrul bun. Şi a câştigat liniştea dumnezeieştii Liturghii şi când 
ieşea la biserică, nu lăsa pe nimeni să-i iasă în cale. Că era cuvântul lui acesta, 
că toate sunt bune la vremea lor, că vreme este la tot lucrul (Eclesiastul III, 1]. 
Şi după ce ieşea de la biserică, ca şi cum ar fi fost izgonit de foc, aşa fugea, 
căutând să ajungă la chilia sa. Şi de multe ori se da fraţilor din biserică câte un 
pesmet şi câte un pahar de vin, dar el nu lua, nu lepădând blagoslovenia fraţilor 
ci ţinând liniştea bisericii. Şi s-a întâmplat de a zăcut el de boală şi auzind fraţii, 
au venit să-l cerceteze. Şi şezând fraţii, l-au întrebat, zicând: awo Isaac, pentru 
ce după ieşirea din biserică fugi de fraţi? Şi a zis către ei: nu fug de fraţi ci de 
reaua meşteşugire a dracilor. Că de va ţine cineva făclie aprinsă şi de va zăbovi 
stând în vânt, se stinge de vânt. Aşa şi noi, luminaţi fiind de Sfântul Duh în 
vremea Sfintei Liturghii, de vom zăbovi afară din chilie, ni se întunecă mintea. 
Aceasta a fost petrecerea cuviosului awa Isaac. 


-mwmimimii- 


A zis avva Iosif tebeul: trei cete sunt cinstite înaintea Domnului: când omul este 
bolnav şi i se adaugă ispite şi cu mulţumire le primeşte. Iar a doua este când 
cineva îşi face toate lucrurile sale curate înaintea lui Dumnezeu şi nu au nimic 
omenesc. Iar a treia, când cineva şade sub supunerea unui părinte duhovnicesc 

şi se lepădă de toate voile sale. Aceasta are o cunună mai mult, dar eu am ales 
boala. 


- mm aotti uni - 

A mers awa Ilarion din Palestina, în munte, la avva Antonie. Şi i-a zis lui avva 
Antonie: bine ai venit, luceafărule cel ce răsări dimineaţa! Şi i-a zis awa Ilarion: 
pace ţie, stâlpule de lumină care luminezi lumea! 


Fraţii părinţi ai Schitului au proorocit pentru neamul cel de pe urmă. Ce am 
lucrat noi?, ziceau ei. Şi răspunzând unul din ei, mare cu viaţa şi cu numele, 
awa Ishirion, a zis: noi poruncile lui Dumnezeu le-am făcut. Şi răspunzând 
fraţii au zis: dar cei după noi, oare ce vor face? Şi a zis: vor să vină la jumătatea 
lucrului nostru. Şi au zis fraţii: dar cei după dânşii? A zis awa Ishirion: nu au 
nicidecum lucru cei ai neamului şi rândului aceluia, ci va să le vină lor ispită. Şi 
cei ce se vor afla lămuriţi în vremea aceea, mai mari şi decât noi şi decât 
părinţii noştri se vor afla. 


X. ÎNCEPUTUL SLOVEI C 

- mm m\ <sm - 

1. Povestit-a awa Casian: ne-am dus eu şi Sf. Gherman în Egipt, la un bătrân şi 
primindu-ne în gazdă, a fost întrebat de noi: pentru ce în vremea primirii 
fraţilor celor străini, canonul postului nostru - precum am luat în Palestina - 
nu-1 păziţi? Şi a răspuns zicând: postul totdeauna cu mine este, iar pe voi a vă 
ţine totdeauna cu mine, nu pot. Şi postul adevărat este lucrul şi de trebuinţă şi 
de nevoie, însă al voinţei noastre este iar împlinirea dragostei, de nevoie o cere 
legea lui Dumnezeu. Prin voi dar primind pe Hristos, sunt dator cu toată silinţa 
să-L odihnesc. Iar după ce vă voi petrece pe voi, canonul postului pot iarăşi să-l 
câştig. Căci nu pot fiii nunţii să postească, câtă vreme este mirele cu dânşii. Iar 
când se va lua de la dânşii mirele, atunci cu slobozire vor posti (Mat. IX, 15; 
Marcu II, 19; Luca V, 34]. 

2. Acelaşi a zis că era un bătrân şi îi slujea o sfântă fecioară, iar oamenii ziceau: 
nu sunt curaţi. Şi a auzit bătrânul. Deci când era să se săvârşească, a zis 
părinţilor: după ce mă voi săvârşi, răsădiţi toiagul meu la mormânt. Şi dacă va 
odrăsli şi va face roade, să ştiţi că sunt curat cu dânsa iar de nu va odrăsli şi nu 
va face roade, să cunoaşteţi că am căzut cu dânsa. Şi au răsădit toiagul şi a treia 
zi a odrăslit şi a făcut roade. Şi toţi au slăvit pe Dumnezeu. 


3. Zis-a iarăşi: ne-am dus la alt bătrân şi ne-a făcut pe noi de am gustat şi ne 
îndemna după ce ne-am săturat să mai mâncăm. Iar eu zicând că nu mai putem, 
el a răspuns: dar eu, venind fraţii, de şase ori am pus masa şi îndemnând pe 
fiecare, împreună mâneam şi încă îmi este foame. Dar tu o dată mâncând, atât 
te-ai săturat încât să nu mai poţi mânca? 


4. Povestit-a iarăşi acesta, că a mers avva Ioan, bărbat egumen al unei chinovii 
mari, la awa Paisie care trăia de patruzeci de ani într-o pustie foarte adâncă şi 
ca cel ce avea către dânsul multă dragoste şi îndrăzneala cea din dragoste. A zis 
către el: fug nu de fraţi, ci de reaua meşteşugire a dracilor. Şi de nici un om 
fiind degrab supărat, ce ai isprăvit? Iar el a zis: de când m-am călugărit; 
niciodată nu m-a văzut soarele mâncând. A zis şi awa Ioan: nici pe mine 
mâniindu-mă. 


5. Pe acest awa Ioan, fiind spre sfârşit şi vrând să se ducă către Dumnezeu cu 
osârdie şi voios, l-au înconjurat fraţii, rugându-1 să le lase în loc de moştenire 
un cuvânt scurt şi de mântuire, prin care vor putea să se suie la săvârşirea cea 
întru Hristos. Iar el suspinând, a zis: niciodată n-am făcut voia mea, nici am 
învăţat pe cineva ceea ce mai înainte n-am făcut. 


6. Povestit-a iarăşi despre alt bătrân care şedea în pustie că s-a rugat lui 
Dumnezeu să i se dăruiască lui ca niciodată să nu dormiteze când se porneşte 
vreo vorbă duhovnicească, iar de va aduce cineva cuvinte de clevetire sau de 
vorbă deşartă, îndată să adoarmă, ca să nu guste auzurile lui acest fel de otravă. 
Şi acesta zicea că diavolul este silitorul vorbei deşarte şi luptătorul a toată 
învăţătura duhovnicească, aducând şi acest fel de pildă. Că vorbind eu, zice, 
pentru folos către oarecari fraţi, de atâta somn adânc au fost cuprinşi, încât nici 

genele ochilor nu puteau să le mişte. Eu vrând dar să arăt lucrarea demonului, 
cuvânt de vorbă deşartă am adus la mijloc, de care făcând haz, numaidecât s-au 
trezit. Şi suspinând am zis: cât timp pentru lucruri cereşti vorbeam, ochii voştri, 
ai tuturor de somn erau cuprinşi iar când cuvânt deşert a curs, toţi cu osârdie 
v-aţi deşteptat. Pentru aceea, iubiţilor fraţi, mă rog, cunoaşteţi lucrarea 
demonului celui viclean şi de sine luaţi aminte, păzindu-vă de dormitare, când 
faceţi ceva duhovnicesc, sau ascultaţi. 


7. Zis-a iarăşi că un om bogat, lepădându-se de lume şi averile sale la săraci 
dându-le, a oprit oarece spre odihna sa, nevrând să primească smerita cugetare 
cea din lepădarea cea desăvârşită şi supunerea cea adevărată a canonului vieţii 
de obşte. Către care, cel întru sfinţi Vasile a grăit în acest fel: şi averile le-ai 
pierdut şi călugăr nu te-ai făcut. 


8. A zis iarăşi că era un călugăr locuind într-o peşteră în pustie şi i s-a vestit lui 
de către rudeniile cele după trup că tatăl său tare este supărat de boală şi va să 
se săvârşească; să vină ca să-l moştenească. Iar el a răspuns către dânşii: eu 
mai înainte decât acela am murit lumii. Mort pe viu nu moşteneşte. 


- mm m arome - 

1. Un frate a zis lui awa Cronie: spune-mi un cuvânt! Şi i-a zis lui cum că venind 
Elisei la sunamiteancă, a găsit-o pe dânsa neavând supărare cu nimeni. Deci a 
zămislit şi a născut prin venirea lui Elisei (IV Imp. 4, 10]. I-a zis lui fratele: ce 
este cuvântul acesta? Şi i-a zis bătrânul că sufletul de se va trezi şi se va strânge 
din răspândire şi grijă şi îşi va lăsa voile sale, atunci Duhul lui Dumnezeu vine 
la dânsul şi poate de aceea să nască, fiindcă este sterp. 


2. Un frate a întrebat pe awa Cronie: ce voi face uitării, care îmi robeşte mintea 
şi nu mă lasă să simt până ce nu mă aduce la însuşi păcatul? Şi a răspuns 
bătrânul: când au luat cei de altă seminţie chivotul pentru fapta cea rea a fiilor 
lui Israil, l-au tras până ce l-au adus în casa lui Dagon, dumnezeul lor. Şi atunci 
a căzut cu faţa lui în jos (I împ., V, 2, 3.]. Şi a zis fratele ce este aceasta? Iar 
bătrânul a zis: că de vor apuca să robească mintea omului cu însăşi pricinele 

sale, aşa o târăsc până ce o vor aduce deasupra patimii celei nevăzute. Deci 
într-acel loc de se va întoarce mintea şi va căuta pe Dumnezeu şi îşi va aduce 
aminte de munca cea veşnică, îndată patima cade şi nu se mai vede. Căci scris 
este: când te vei întoarce şi vei suspina, atunci te vei mântui şi vei cunoaşte 
unde ai fost (Is. XXX, 15.). 


3. Un frate a întrebat pe awa Cronie: cum vine omul la smerita cugetare? Zis-a 
lui bătrânul: prin frica lui Dumnezeu. I-a zis fratele: dar prin ce fel de lucru vine 
la frica lui Dumnezeu. I-a zis bătrânul: după socoteala mea, de se va strânge pe 
sine din tot lucrul şi se va da la osteneală trupească şi cât va putea îşi va aduce 
aminte de ieşirea cea din trup şi de judecata lui Dumnezeu. 


4. A zis awa Cronie că de nu aducea Moise oile sub muntele Sinai, nu ar fi văzut 
focul în rug (Ieşire III. 2, 3). A întrebat fratele pe bătrânul: la ce se ia rugul? Şi 
i-a zis lui că rugul se ia la fapta cea trupească. Că scris este, că asemenea este 
împărăţia cerurilor cu comoara ascunsă în ţarină (Mat. 13, 44). Zis-a fratele 
bătrânului: fără osteneală trupească dar, nu sporeşte omul la vreo cinste? Zis-a 
lui bătrânul: cu adevărat scris este: privind la începătorul şi Săvârşitorul 
credinţei, Iisus, care în locul bucuriei ce era pusă înaintea Lui, a răbdat Crucea 
(Evr: XII, 2). Şi iarăşi David zice: de voi da somn ochilor mei şi genelor mele 
dormitare şi celelalte (Psalm 131, 4). 


5. Zis-a awa Cronie, că i-a povestit lui awa Iosif cel de la Pilusie, acestea: 
şezând eu în Sinai, era acolo un frate bun şi nevoitor, şi la trup cu chip frumos. 
Şi venea la biserică la slujbă, purtând o haină plină de cârpituri şi un maforion 
mic şi vechi. Şi văzându-1 odată aşa venind la slujbă, i-am zis: frate, nu vezi pe 
fraţi cum sunt ca îngerii la slujbă, în biserică? Cum tu totdeauna aşa vii aici, 
purtând vechituri? Iar el a zis: iartă-mă, avvo, că nu am altele! Deci l-am luat în 
chilia mea şi i-am dat un leviton şi orice alt lucru îi mai trebuia. Şi se purta de 
acum ca şi ceilalţi fraţi şi era cu putinţă a-1 vedea ca pe un înger. Şi au avut 
odată nevoie părinţii să trimită zece fraţi la împăratul pentru oarecare 
trebuinţă. Şi l-au hotărât şi pe dânsul împreună cu cei ce erau să meargă. Iar 
după ce a auzit, a făcut metanie la părinţi, zicând: pentru Domnul, iertaţi-mă, că 
sunt rob al unuia mare din cei de acolo şi de mă va cunoaşte, ia călugăria de pe 
mine şi mă duce iarăşi ca să-i robesc lui. Deci, după ce au plecat părinţii şi l-au 
lăsat, am aflat pe urmă de la unul care îl ştia bine, că în vremea când era în 

lume, era eparh al pretoriilor şi ca să nu fie cunoscut şi să aibă supărare de la 
oameni, a pricinuit aceasta. Atâta silinţă aveau părinţii ca să fugă de slavă şi de 
odihna lumii acesteia. 


- penvRV aoca oauoH - 

1. Zis-a avva Carion: multe osteneli trupeşti am făcut, mai mult decât fiul meu 
Zaharia şi n-am ajuns la măsurile lui, întru smerenia şi tăcerea lui. 


2. Fost-a în Schit un călugăr ce se zicea awa Carion. Acesta având doi copii, 
lăsându-i pe ei la femeia sa, s-a dus la viaţa călugărească. Iar după o vreme 
făcându-se foamete în Egipt, strâmtorându-se femeia lui, a venit la Schit, 
aducând cei doi copii cu sine. Şi era unul de parte bărbătească şi se numea 
Zaharia, iar altul de parte femeiască. Şi şedea departe de bătrânul în luncă. Că 
este luncă alături de Schit, unde bisericile sunt zidite la izvoarele apelor. Şi 
acest obicei era în Schit, că de venea femeie să grăiască cu vreun frate al ei, sau 
cu altă rudenie de departe şezând vorbeau unii cu alţii. Atunci a zis femeia lui 
awa Carion: iată te-ai făcut călugăr şi foamete este. Cine dar va hrăni copiii tăi? 
I-a răspuns ei awa Carion: trimite-mi-i pe ei aici! Zis-a femeia, copiilor: 
duceţi-vă la tatăl vostru! Deci când mergeau ei la tatăl lor, copila s-a întors la 
mamă-sa, iar copilul a venit la tatăl său. Atunci i-a zis ei: iată bine s-a făcut. Ia 
tu pe copilă şi te du, şi eu iau pe copil! Deci îl creştea în Schit, toţi ştiind că este 
fiul lui. Iar după ce a venit în vârstă, cârtire s-a făcut între fraţi pentru dânsul. 
Şi auzind avva Carion a zis fiului său: Zaharie, scoală-te să mergem de aici, că 
părinţii cârtesc! I-a zis lui tânărul: awo, toţi ştiu aici că fiul tău sunt. Iar de vom 
merge aiurea nu pot zice că fiul tău sunt? Şi i-a zis bătrânul: scoală-te să 
mergem de aici! Şi s-au dus la Tebaida. Iar după ce şi-au luat chilie şi au şezut 
puţine zile acolo, aceeaşi cârtire s-a făcut pentru copil. Atunci i-a zis lui tatăl: 
Zahario, scoală-te să mergem la Schit! Şi după ce au venit ei la Schit şi au trecut 
puţine zile, iarăşi cârtire s-a făcut pentru dânsul. Atunci Zaharia copilul venind 
la iezerul cel de pucioasă şi dezbrăcându-se, s-a pogorât jos până la nările lui, 
cufundându-se. Şi stând multă vreme, cât putea, şi-a prăpădit trupul său, căci 
s-a făcut ca un bubos. Şi ieşind s-a îmbrăcat cu hainele sale şi s-a dus la tatăl 
său şi abia l-a mai cunoscut. Şi mergând el la Sfânta împărtăşire după obicei, 
s-a descoperit Sfântului Isidor, preotul Schitului ceea ce a făcut. Şi văzând şi 
minunându-se, a zis: Zaharia copilul în duminica trecută a venit şi s-a 
împărtăşit ca un om, iar acum ca un înger s-a făcut. 

- peiffRV m corn - 


1. Zicea awa Pimen despre avva Copri, că la atâta măsură a venit, încât măcar 
că era bolnav şi zăcea pe pat, mulţumea şi îşi oprea voia. 


2. Zis-a awa Copri: fericit cel ce rabdă osteneală cu mulţumire. 


3. S-au adunat odată cei din Schit, certându-se pentru Melchisedec şi au uitat să 
cheme pe avva Copri. Mai pe urmă chemându-1, îl întrebară de aceasta. Iar el 
lovindu-se de trei ori peste gură, a zis: vai ţie, Coprie! Vai ţie, Coprie! Vai ţie, 
Coprie! Căci cele ce ţi-a poruncit Dumnezeu să le faci, le-ai lăsat şi cele ce nu le 
cere de la tine, le cauţi. Şi auzind fraţii acestea, au fugit la chiliile lor. 


- mm m cmrv - 

Pentru gândul desfrânării fiind întrebat awa Chiru alexandrinul, a răspuns aşa: 
dacă gând nu ai, nădejde nu ai. Dacă gânduri nu ai, faptă ai. Iar aceasta este că 
cel ce nu se luptă cu mintea împotriva păcatului, nici răspunde împotrivă-i, cu 
trupul îl face pe dânsul (adică pe păcat]. Căci cel ce are fapte, prin gânduri nu 
se supără. A întrebat însă bătrânul pe frate, zicând: nu cumva ai obicei să 
vorbeşti cu femei? Şi a zis fratele: nu! Vechi şi noi zugravi sunt cugetele mele. 
Aduceri aminte sunt cele ce mă supără şi închipuiri de femei. Iar bătrânul a zis 
către dânsul: de morţi nu te teme ci de cei vii fugi şi te îndreaptă mai mult spre 
rugăciune. 


XI. ÎNCEPUTUL SLOVEI L 

-mmmium- 

Au venit odată la awa Luchie cel din Ennat nişte călugări ce se zic evhite, adică 
rugători. Şi i-a întrebat pe ei bătrânul: care e lucrul mâinilor voastre? Iar ei au 
zis: noi nu pipăim lucrul cu mâinile, ci precum zice apostolul, neîncetat ne 
rugăm (I. Tes. V, 17]. Şi a zis bătrânul: nu mâncaţi? Şi au zis: da, mâncăm. Şi le-a 
zis lor: apoi când mâncaţi, cine se roagă pentru voi? Iarăşi le-a zis lor: nu 

dormiţi? Şi au zis: da, dormim. Şi a zis bătrânul: apoi când dormiţi, cine se 
roagă pentru voi? Şi nu au găsit să-i răspundă la aceasta. Şi le-a zis lor: 
iertati-mă, iată nu faceţi cum ziceţi. Iar eu vă arăt vouă că lucrând lucrul cu 
mâinile mele, neîncetat mă rog. Şed cu ajutorul lui Dumnezeu, muindu-mi 
puţinele smicele ale mele şi împletindu-le funie, zic: miluieşte-mă, Dumnezeule, 
după marea mila Ta şi după mulţimea îndurărilor Tale, şterge fărădelegea mea! 
(Psalm 50]. Şi le-a zis lor: nu este rugăciune aceasta? Şi au zis ei: este. Şi a 
adăugat bătrânul: când petrec toată ziua lucrând şi rugându-mă, fac mai mult 
sau mai puţin decât şaisprezece bani. Şi dau dintr-înşii la uşă doi şi ceilalţi îi 
cheltuiesc la mâncare. Şi se roagă pentru mine cel ce ia doi bani, când mănânc 
sau dorm. Şi cu darul lui Dumnezeu se împlineşte la mine cuvântul acela ce zice: 
neîncetat vă rugaţi! 


1. A venit unul din bătrâni către avva Lot, la lunca cea mică ce se cheamă a lui 
Arsenie şi s-a rugat lui pentru o chilie şi i-a dat-o. Şi era bătrânul neputincios şi 
l-a odihnit pe el avva Lot. Şi dacă venea careva la awa Lot, îl făcea de mergea şi 
la bătrânul cel neputincios. Deci, a început a le grăi lor cuvinte de-ale lui Origen 
şi se necăjea avva Lot, zicând: nu cumva vor socoti părinţii că şi noi suntem aşa? 
Dar a-1 scoate pe dânsul din loc, se temea pentru poruncă. Şi sculându-se avva 
Lot, a venit către awa Arsenie şi i-a povestit lui despre bătrân. Şi i-a zis lui avva 
Arsenie: nu-1 izgoni pe dânsul, ci zi-i lui: iată din cele ale lui Dumnezeu 
mănâncă, bea precum voieşti, numai cuvântul acesta să nu-1 grăieşti. Şi de va 
voi, se va îndrepta, iar de nu va voi să se îndrepte sigur, se va îndemna să se 
ducă de acolo, şi nu de la tine se va face pricina. Deci mergând awa Lot, a făcut 
aşa. Şi bătrânul dacă a auzit aceasta, nu voia să se îndrepteze, ci a început să se 
roage, zicând: pentru Dumnezeu, trimeteţi-mă de aici că nu mai pot suferi 
pustia! Şi aşa, sculându-se, a ieşit, petrecându-se cu dragoste. 


2. Povestit-a oarecine despre un frate, care căzuse în păcat, că mergând el la 
awa Lot se tulbura intrând şi ieşind, neputând să şadă. Şi i-a zis lui, awa Lot: 
ce ai, frate? Iar el a zis: păcat mare am făcut şi nu pot să-l spun părinţilor. I-a zis 
lui bătrânul: mărturiseşte-1 mie şi eu îl voi purta pe el! Atunci i-a zis lui: în 
desfrânare am căzut şi am jefuit ca să dobândesc lucrul. Şi i-a zis lui bătrânul: 
îndrăzneşte, că este pocăinţă! Du-te şi şezi în peşteră şi posteşte douăzeci de 
zile şi eu voi purta cu tine jumătatea păcatului! Deci, după ce s-au împlinit trei 
săptămâni, s-a încredinţat bătrânul că a primit Dumnezeu pocăinţa fratelui. Şi a 
rămas, supunându-se bătrânului până la moartea lui. 

- mm scos mm - 


1. A întrebat odată avva Longhin pe avva Luchie despre trei gânduri, zicând: 
voiesc să mă înstrăinez. I-a zis lui bătrânul: de nu-ţi vei stăpâni limba nu eşti 
străin, oriunde vei merge. Deci şi aici stăpâneşte-ţi limba şi eşti străin. I-a zis 
lui iarăşi: voiesc să postesc! I-a răspuns lui bătrânul: zis-a Isaia proorocul: de 
vei încovoia ca pe un lanţ şi ca pe un belciug grumazul tău, nici aşa nu se va 
chema post primit (Isaia 51, 5]. Ci mai vârtos stăpâneşte gândurile tale cele 
rele. I-a zis lui a treia oară: voiesc să fug de oameni. Răspuns-a bătrânul: de nu 
vei isprăvi aceasta mai întâi cu oamenii, nici deosebi nu poţi să o isprăveşti. 


2. Avva Longhin fiind odată bolnav, zicea întru sine: zaci şi mori. Iar de-mi vei 
cere să mănânci fără vreme, nici hrana cea de toate zilele nu-ti voi da. 

' j 


3. S-a întrebat awa Longhin: care faptă bună este mai mare decât toate 
celelalte? Şi a zis: socotesc că precum mândria este mai mare decât toate 
patimile, încât a putut să surpe pe unii şi din cer, aşa şi smerita cugetare este 
mai mare decât toate faptele bune, pentru că poate să scoată pe om din 
adâncuri, măcar de ar fi păcătos ca un drac. Pentru aceea şi Domnul mai înainte 
de toţi fericeşte pe cei săraci cu duhul. 


4. 0 femeie având patimă la sân, care se cheamă carchin, auzind de avva 
Longhin, a căutat să se întâlnească cu dânsul. Deci şedea el la semnul al 
nouălea de la Alexandria. Şi căutând femeia, s-a întâmplat fericitul acela de 
aduna lemne pe lângă mare. Şi găsindu-1 pe el, i-a zis lui: avvo, unde locuieşte 
awa Longhin, robul lui Dumnezeu? - neştiind că el este. Iar el i-a răspuns: ce 
voieşti de la înşelătorul acela? Nu te duce la dânsul, căci este amăgitor! Dar ce 
este ceea ce ai? Iar femeia i-a arătat patima şi făcând el semnul crucii peste 
locul acela, a slobozit-o zicând: du-te şi Dumnezeu te va tămădui, căci Longhin 
cu nimic nu poate să te folosească! Deci s-a dus femeia, crezând cuvântul lui şi 
s-a tămăduit îndată. După acestea povestind ea către oarecare lucrul şi 
semnele bătrânului spunându-le, a priceput că el este avva Longhin. 

5. Altădată iarăşi i-au adus lui unii pe un îndrăcit. Iar el zicea către dânşii: eu 
n-am ce să fac. Ci mergeţi mai bine la awa Zinon. Apoi când a început avva 
Zinon să izgonească diavolul, a început a striga diavolul: acum socoteşti, awo 
Zinon, că pentru tine ies? Iată avva Longhin se roagă acolo împotriva mea şi 
temându-mă de rugăciunile lui, ies, că altfel ţie nu-ţi dam răspuns. 


6. Zis-a awa Longhin către avva Acachie: femeia atunci cunoaşte că a zămislit, 
când i se va opri sângele. Aşadar şi sufletul, atunci cunoaşte că a primit Duh 
Sfânt, când i se vor opri patimile cele ce curg jos dintr-însul. Iar câtă vreme 
petrece într-însele, cum poate să se mărească în deşert, că este fără patimă? Dă 
sânge şi ia Duh! 


XII. ÎNCEPUTUL SLOVEI M 

- mm awa hacawe mmos - 

1. Povestit-a despre sine avva Macarie, zicând: când eram mai tânăr şi şedeam 
la chilie în Egipt, m-au apucat şi m-au făcut cleric în sat. Şi nevrând să primesc, 
am fugit la alt loc. Şi a venit la mine un mirean cucernic şi lua rucodelia mea 
şi-mi slujea mie. Apoi s-a întâmplat din ispită diavolească de a căzut în păcat o 
fată şi luând în pântece, era întrebată de este cel ce a făcut aceasta. Iar ea zicea: 
pustnicul! Iar ei ieşind, m-au prins în sat şi au spânzurat de grumajii mei oale 
afumate şi urechi de vase şi m-au purtat în vileag prin sat pe uliţă, bătându-mă 
şi zicând: acest călugăr a stricat pe fata noastră, luaţi-1, luaţi-1! Şi m-au bătut 
încât puţin de n-am murit. Şi venind unul din bătrâni, a zis: până când bateţi pe 
acest călugăr străin? Iar cel ce-mi slujea, urma după mine ruşinându-se, căci 
erau ocărându-1 pe el foarte şi zicând: iată sihastrul pe care tu îl mărturiseai, ce 
a făcut! Şi au zis părinţii ei: nu-1 slobozim până ce nu va da chezăşie că o va 
hrăni pe dânsa. Şi am zis slujitorului meu şi m-a luat în chezăşie. Şi mergând la 
chilia mea, am dat lui câte coşniţe aveam, zicându-i: vinde-le şi le dă femeii 
mele să mănânce! Şi ziceam în gândul meu: Macarie, iată ţi-ai găsit ţie femeie. 
Trebuie să lucrezi puţin mai mult ca să o hrăneşti. Şi lucram ziua şi noaptea şi îi 
trimeteam ei. Şi când a venit vremea ticăloasă să nască, a petrecut multe zile 
chinuindu-se şi nu năştea. Şi i-au zis ei: ce este aceasta? Iar ea a zis: eu ştiu că 
pe pustnicul acela l-am năpăstuit şi mânjind l-am învinuit. El nu este vinovat, ci 
cutare tânăr. Şi venind cel ce îmi slujea bucurându-se, zicea că n-a putut să 
nască fata aceea până ce nu a mărturisit zicând că nu are vină pustnicul, ci a 
minţit asupra lui. Şi iată, tot satul va să vină aici cu slavă şi să se pocăiască 

înaintea ta. Iar eu auzind acestea, ca să nu mă supere oamenii, m-am sculat şi 
am venit aici la Schit. Acesta este începutul pricinii pentru care am venit aici. 


2. Venit-a odată Macarie egipteanul de la Schit la muntele Nitriei, la pomenirea 
lui avva Pamvo. Şi i-au zis lui bătrânii: părinte, spune vreun cuvânt fraţilor. Iară 
el a zis lor: eu încă nu m-am făcut călugăr, dar am văzut călugări. Căci şezând 
eu odată în chilie la Schit, mă supărau gândurile şi îmi ziceau: du-te în pustie şi 
vezi ce vei afla acolo! Deci am rămas luptându-mă cu gândul cinci ani, zicând: 
nu cumva de la diavolul este aceasta? Şi dacă a zăbovit gândul, m-am dus în 
pustie şi am aflat acolo un iezer de apă şi ostrov în mijlocul lui şi au venit 
fiarele pustiei să bea apă dintr-însul. Şi am văzut în mijlocul lor doi oameni goi 
şi s-a înspăimântat trupul meu, căci am socotit cum că sunt duhuri, iar ei dacă 
m-au văzut înspăimântat, au grăit către mine: nu te teme, căci şi noi oameni 
suntem. Şi am zis lor: de unde sunteţi şi cum aţi venit în pustia aceasta? Iar ei 
au răspuns: de la chinovie suntem şi ne-am înţeles între noi şi am ieşit aici. Şi 
iată avem patruzeci de ani şi unul din noi este egiptean, iar celălalt este libian. 
Şi m-au întrebat şi ei zicând: cum se află lumea, de vine apa la vremea sa şi de 
are lumea îndestularea sa şi am zis lor: are. Şi eu i-am întrebat cum pot să mă 
fac călugăr şi ei mi-au răspuns: de nu se va lepăda cineva de toate ale lumii, nu 
poate să fie călugăr. Şi am zis lor: eu sunt slab şi nu pot ca voi. Iar ei mi-au zis: 
dacă nu poţi ca noi, şezi în chilia ta şi-ţi plânge păcatele tale. Şi i-am întrebat: 
când se face iarnă nu răciţi? Şi când se face arşiţă, nu se ard trupurile voastre? 
Iar ei mi-au zis: Dumnezeu ne-a făcut nouă iconomia aceasta, încât nici iarna 
nu răcim, nici vara nu ne vatămă arşiţa. Pentru aceasta am zis vouă că nu m-am 
făcut călugăr, ci am văzut călugări. Iertaţi-mă, fraţilor! 


3. Awa Macarie locuia odată în pustia cea mare şi petrecea numai el singur, iar 
mai jos era altă pustie în care locuiau mai mulţi fraţi. Şi lua seama bătrânul la 
cale şi a văzut pe satana venind în chip de om ca să treacă pe acolo. Şi se arăta 
că poartă o haină de in cu multe găuri şi la fiecare gaură era spânzurată câte o 
tigvuliţă. Şi i-a zis lui marele bătrân: unde te duci? Şi i-a răspuns: mă duc să 
aduc aminte fraţilor. Iar bătrânul i-a zis: şi la ce îţi trebuie ţie aceste tigvuliţe? 
Şi a zis: bucate duc fraţilor. Iar bătrânul a zis: dar toate acestea? Şi a răspuns: 
da, căci de nu va plăcea cumva una, îi aduc alta iar dacă nici aceasta, îi dau alta 
şi negreşit dintre acestea măcar una îi va plăcea lui. Şi acestea zicând, s-a dus. 
Iar bătrânul a rămas pândind căile până ce iarăşi s-a întors acela. Şi văzându-1 
pe el bătrânul, i-a zis: mântuieşte-te! Iar el a răspuns: cum se poate ca să mă 

mântuiesc? I-a zis lui bătrânul: pentru ce? Iar el a zis: căci toţi mi s-au făcut 
sălbatici şi nimeni nu mă respectă. I-a zis lui bătrânul: dar nici un prieten nu 
mai ai acolo? Iar el i-a răspuns lui: ba am acolo numai un călugăr prieten şi 
numai el mă respectă şi când mă vede se învârte ca o vârtelniţă. I-a zis lui 
bătrânul: şi cum se numeşte fratele acela? Iar el a zis: Teopempt. Şi zicând 
acestea, s-a dus. Şi sculându-se awa Macarie, s-a dus în pustia cea mai din jos. 
Şi auzind fraţii, luând stâlpări de finic, au ieşit în întâmpinarea lui. Şi fiecare se 
gătea, socotind că la dânsul va să găzduiască bătrânul. Iar el a întrebat cine este 
cel ce se numeşte Teopempt în muntele acela şi găsindu-1 a intrat în chilia lui. 
Iar Teopempt l-a primit pe el cu bucurie. După ce a început a rămâne singur cu 
dânsul, i-a zis bătrânul: cum te afli, frate? Iar el a zis: cu rugăciunile tale, bine. A 
zis bătrânul: nu cumva te luptă gândurile? El a răspuns: acum bine sunt: căci se 
sfia să-i spună. I-a zis lui bătrânul: iată, câţi ani mă nevoiesc şi sunt cinstit de 
toţi şi pe mine bătrânul mă supără duhul curviei. A răspuns zicând şi Teopempt: 
crede-mă, avvo, că şi pe mine. Iar bătrânul pricinuia că şi alte gânduri bat 
război cu dânsul, până să-l facă să mărturisească. Apoi i-a zis lui: cum posteşti? 
Iar el i-a răspuns: până la al nouălea ceas. I-a zis lui bătrânul: posteşte până 
seara şi te nevoieşte şi citeşte de rost din Evanghelie şi din celelalte scripturi. Şi 
de-ţi va veni vreun gând, niciodată să nu ai aminte jos, ci totdeauna sus. Şi 
îndată Domnul îţi ajută. Şi punând la cale bătrânul pe fratele, a ieşit iarăşi la 
pustia sa. Şi luând seama, iar a văzut pe diavolul acela şi i-a zis lui: unde te duci 
iarăşi? Iar el a răspuns: să aduc aminte fraţilor; şi s-a dus. Iar după ce iarăşi s-a 
întors i-a răspuns lui sfântul: cum sunt fraţii? Iar el a zis: rău. Iar bătrânul a zis 
iarăşi: pentru ce? Iar el a zis: sălbatici sunt toţi şi cea mai mare răutate este că 
şi acela pe care îl aveam prieten şi mă asculta şi el nu ştiu de unde s-a răzvrătit 
şi nici el nu mi se mai apleacă, ci decât toţi mai sălbatic s-a făcut. Şi m-am jurat 
să nu mai calc pe acolo fără numai după ce va trece o vreme. Şi aşa zicând s-a 
dus, lăsând pe bătrân. Iar sfântul a intrat în chilia sa. 


4. S-a dus awa Macarie cel mare la awa Antonie în munte şi bătând în uşa lui, a 
ieşit la dânsul şi i-a zis: tu cine eşti? Iar el a zis: eu sunt Macarie. Şi încuind uşa 
a intrat şi l-a lăsat pe el. Şi văzând răbdarea lui, i-a deschis şi glumind cu dânsul 
zicea: de multă vreme doream să te văd, auzind cele despre tine. Şi găzduindu-1, 
l-a odihnit, căci era trudit de multă osteneală. Iar după ce s-a făcut seară şi-a 
muiat lui-şi awa Antonie stâlpări de finic. Şi i-a zis lui awa Macarie: 
porunceşte ca să-mi moi şi eu pentru mine. Iar el a zis: moaie-ţi. Şi făcând o 
legătură mare, a muiat-o. Şi şezând de cu seară, vorbind despre mântuirea 
sufletelor, împletea, şi funia se pogora pe fereastră în peşteră. Şi intrând 

dimineaţa fericitul Antonie, a văzut mulţimea împletiturii lui avva Macarie şi 
zicea: multă putere iese din mâinile acestea. 


5. Spunea avva Macarie către fraţi despre pustiirea Schitului: când veţi vedea 
că se zideşte chilie aproape de luncă, să ştiţi că aproape este pustiirea lui; când 
veţi vedea copaci, să ştiţi că lângă uşi este; când veţi vedea copii, luaţi-vă 
cojoacele voastre şi fugiţi! 


6. Zicea iarăşi, vrând să mângâie pe fraţi: a venit aici un copil îndrăcit cu mama 
lui şi zicea mamei sale: scoală-te bătrâno, să mergem de aici. Iar ea a zis: nu pot 
să merg pe jos. Iar copilul a zis ei: te duc eu. Şi m-am mirat de vicleşugul 
diavolului, cum voia să-i izgonească pe ei de acolo. 


7. Spunea awa Sisoe: când eram în Schit cu Macarie, ne-am suit să secerăm cu 
dânsul şapte inşi. Şi iată o văduvă era adunând în urma noastră spice şi nu 
înceta plângând. Deci a chemat bătrânul pe stăpânul ţarinei şi i-a zis: ce are 
baba aceasta, că totdeauna plânge? I-a zis lui: bărbatul ei avea un amanet al 
oarecărui şi a murit de năprasnă şi nu i-a spus unde l-a pus. Şi voieşte stăpânul 
amanetului să o ia pe dânsa şi pe fiii ei robi. I-a zis lui bătrânul: zi-i să vină la 
noi, unde ne odihnim de arşiţă. Şi venind femeia, i-a zis ei bătrânul: ce plângi 
aşa totdeauna? Şi a zis: bărbatul meu a murit luând amanetul oarecăruia şi n-a 
spus când a murit unde l-a pus. Şi a zis bătrânul către dânsa: vino, arată-mi 
unde l-ai îngropat! Şi luând pe fraţi cu dânsul, a ieşit cu ea împreună. Şi venind 
la locul acela, a zis ei bătrânul: du-te la casa ta! Şi rugându-se ei, l-a chemat 
bătrânul pe mort, zicând: cutare, unde ai pus amanetul cel străin? Iar el 
răspunzând, a zis: în casa mea este ascuns, sub picioarele patului. Şi i-a zis lui 
bătrânul: dormi iarăşi până la ziua învierii. Şi văzând fraţii, de frică au căzut la 
picioarele lui. Şi le-a zis lor bătrânul: nu pentru mine s-a făcut aceasta căci 
nimic nu sunt, ci pentru văduvă şi pentru copiii cei săraci a făcut Dumnezeu 
lucrul acesta. însă acesta este lucrul cel mare, căci Dumnezeu voieşte sufletul 
fără de păcate şi orice va cere va lua. Şi venind a vestit văduvei unde este pus 
amanetul. Iar ea luându-1, l-a dat stăpânului lui şi şi-a izbăvit fiii săi şi toţi cei ce 
au văzut au slăvit pe Dumnezeu. 

8. Spunea avva Petru despre sfântul Macarie, că mergând odată la un pustnic şi 
găsindu-1 pătimind, l-a întrebat ce pofteşte să mănânce, fiindcă nimic nu era în 
chilia lui şi zicând acela: puţină pâine proaspătă, n-a pregetat viteazul să 
meargă la Alexandria şi să dea celui ce pătimea. Şi lucru de mirare că nimănui 
nu s-a făcut arătat. 


9. Zis-a iarăşi, fiindcă cu nerăutate se purta avva Macarie cu toţi fraţii, i-au zis 
lui unii: pentru ce te faci pe tine aşa? Iar el a zis: doisprezece ani am slujit 
Domnului meu ca să-mi dăruiască darul acesta şi voi toţi mă sfătuiţi să-l lepăd? 


10. Se spunea despre avva Macarie, că atunci când se întâmpla a fi cu fraţii, îşi 
punea lui-şi hotar, că de se va afla vin pentru fraţi, să bea; dar în loc de un 
pahar de vin, o zi să nu bea apă. Deci fraţii, pentru odihnă, îi dau lui. Iar 
bătrânul cu bucurie lua, ca pe sine-şi să se chinuiască. Iar ucenicul lui ştiind 
lucrul, zicea fraţilor: pentru Domnul, nu-i daţi lui, căci în chilie vrea să se 
chinuiască! Şi înştiinţându-se fraţii, nu-i mai dădeau vin. 


11. Trecând odată de la luncă la chilia sa, awa Macarie ducea smicele de finic, 
şi iată l-a întâmpinat pe el diavolul pe cale cu secerea şi vrând să-l lovească n-a 
putut. Şi i-a zis lui: multă silă am de la tine, Macarie, căci nu pot asupra ta. Iată 
orice faci şi eu fac. Tu posteşti, dar eu nicidecum nu mănânc. Priveghezi, dar eu 
nicidecum nu dorm. Numai una este cu care mă biruieşti. I-a zis lui avva 
Macarie: care este? Iar el zis: smerenia ta şi pentru aceasta nu pot asupra ta. 


12. întrebat-au unii din părinţi pe avva Macarie egipteanul, zicând: cum când 
mănânci şi când posteşti trupul tău este uscat? Şi le-a zis lor bătrânul: lemnul 
care întoarce uscăturile cele ce ard, peste tot se pârjoleşte de foc. Aşa de îşi va 
curăti omul mintea sa cu frica lui Dumnezeu, această frică a lui Dumnezeu îi 
mănâncă trupul lui. 


13. Spuneau unii despre avva Macarie egipteanul, că suindu-se de la Schit şi 
ducând nişte coşniţe, ostenind, a şezut; şi s-a rugat, zicând: Dumnezeule, Tu ştii 
că nu mai pot! Şi îndată s-a aflat lângă râu. 

14. Era cineva în Egipt care avea un fiu slăbănog. Şi l-a adus pe el la chilia lui 
awa Macarie şi lăsându-1 la uşă plângând, s-a dus departe. Deci ivindu-se 
bătrânul, a văzut pe copil că plânge şi i-a zis lui: cine te-a adus aici? Şi a răspuns 
copilul: tatăl meu m-a lepădat aici şi s-a dus. I-a zis lui bătrânul: sculându-te, 
du-te de-1 ajunge pe el! Şi îndată făcându-se sănătos, s-a sculat şi a ajuns pe 
tatăl său şi aşa s-au dus la casa lor. 


15. Awa Macarie cel Mare zicea fraţilor în Schit, după ce ieşeau din biserică: 
fugiţi fraţilor! Şi i-a zis lui cineva din bătrâni: unde putem să fugim mai mult 
decât în pustia aceasta? Iar el şi-a pus degetele pe gură, zicând: de aceasta să 
fugiţi. Şi a intrat în chilia sa şi încuia uşa şi şedea. 


16. Zis-a acelaşi awa Macarie: dacă dojenind pe cineva, te vei porni spre mânie, 
împlineşti patima ta: căci nu cumva pe alţii să-i mântuieşti şi pe tine să te 
prăpădeşti. 


17. Tot acest awa Macarie fiind în Egipt, a găsit un om având un dobitoc şi 
furând cele ce avea spre trebuinţa sa. Şi el ca un străin stând lângă cel ce fura 
încărca dobitocul şi cu multă linişte îl petrecea zicând: nimic nu am adus în 
lume, arătat este că nici a scoate ceva din lume, nu putem (Tim.V, 7]. Domnul a 
dat, după cum însuşi a voit, aşa s-a şi făcut. Bine e cuvântat Domnul pentru 
toate (Iov. I, 2]. 


18. întrebat-au unii pe awa Macarie, zicând: cum suntem datori să ne rugăm? 
Le-a zis lor bătrânul: nu este trebuinţă a vorbi multe, ci a întinde adeseori 
mâinile şi a zice: Doamne, precum vrei şi precum ştii, miluieşte! Iar de îţi stă 
război asupra, zi: Doamne, ajută-mi! Şi El ştie ce e de folos şi face cu noi milă. 


19. Zis-a awa Macarie: de s-a făcut întru tine defăimarea laudă şi sărăcia ca 
bogăţie şi lipsa ca îndestulare nu vei muri. Căci cu neputinţă este cel ce crede 

bine şi lucrează cu blagoslovenie să cadă în necurăţia patimilor şi în 
înşelăciunea diavolilor. 


20. Se spunea că au greşit doi fraţi în Schit şi i-a despărţit pe ei awa Macarie 
Alexandrinul 12 . Şi au venit oarecare şi au spus lui awa Macarie cel Mare 
Egipteanul. Iar el a zis: nu sunt fraţii despărţiţi, ci Macarie este despărţit. Că era 
iubindu-1 pe el. A auzit awa Macarie că s-a făcut despărţit de bătrânul şi a fugit 
în luncă. Deci a ieşit awa Macarie cel mare şi l-a găsit pe el rănit de ţânţari şi 
i-a zis: tu ai despărţit pe fraţi şi iată erau să se ducă în sat. Iar eu te-am 
despărţit pe tine şi tu ca o fecioară frumoasă ai fugit aici în cămara cea mai 
dinăuntru. Iar eu chemând pe fraţi, am aflat de la dânşii şi mi-au spus că nici 
una dintr-acelea nu s-au făcut. Vezi dar şi tu frate nu cumva te-ai batjocorit de 
diavoli, căci nimic nu ai văzut? Ci fă metanie (adică pocăieşte-te] pentru 
greşeala ta. Iar el a zis: de voieşti dă-mi canon! Şi văzând bătrânul smerenia lui, 
i-a zis: du-te şi posteşte trei săptămâni, mâncând pe săptămână o dată. Căci 
acesta era lucrul lui totdeauna, a se posti în toate săptămânile. 

12 

Acesta este awa Macarie Alexandrinul, pentru care se scrie în Lavsaicon, pe lângă altele şi 
aceasta, că s~au adus odată struguri lui awa Macarie şi poftea săd mănânce pe ei. Dar 
arătându-şi în frânarea sa, ra trimis la alt frate bolnav şi care poftea struguri. Şi primindud pe 
aceştia fratele, foarte s~a bucurat, dar nevrând nici el să~şi împlinească pofta sa, ra trimis la alt 
frate, arătând că el nu are poftă de mâncare. Iar acesta a zis tăinuindu~şi lucrarea înfrânării sale. 
Şi acela primindud, la fel a făcut şi pentru că îi poftea pe ei nu s~a împărtăşit, ci la alt frate ra 
trimis. Şi acela asemenea la altul. Şi aşa, la mulţi fraţi venind strugurii şi de nici unul mâncânduse, 
mai pe urmă au ajuns iarăşi la awa Macarie, neştiind fratele cela ce mai apoi decât toţi ra primit, 
cum că de dânsul întâi s~au trimis şi pentru aceasta ca un mare dar lui ra adus. Iar bătrânul 
cunoscându~i pe ei şi cercetând şi aflând, s~a minunat şi a mulţumit lui Dumnezeu pentru acest fel 
de înfrânare a fraţilor. 


21. Zis-a awa Moise către awa Macarie din Schit: voiesc să mă liniştesc şi nu 
mă lasă fraţii. Şi i-a zis lui awa Macarie: văd că firea ta este molatică şi nu poţi 
să întorci vreun frate. De voieşti să te linişteşti, du-te în pustie, înăuntru în 
piatră (Piatra aceasta este loc] şi acolo te vei linişti! Şi aceasta făcând s-a 
odihnit. 

22. Un frate s-a dus la avva Macarie Egipteanul şi i-a zis: awo, spune-mi cuvânt 
să mă mântuiesc! Şi i-a zis bătrânul: du-te la morminte şi ocărăşte morţii! Deci 
ducându-se fratele, a ocărât şi a azvârlit cu pietre şi venind a vestit bătrânului. 
Şi i-a zis bătrânul: nimic nu ţi-au grăit? Iar el a răspuns: nu. I-a zis lui bătrânul: 
du-te şi mâine şi îi slăveşte! Deci mergând fratele, i-a slăvit zicând: apostolilor, 
sfinţilor şi drepţilor! Şi a venit la bătrânul şi i-a zis: i-am slăvit. Şi i-a zis 
bătrânul: nimic nu ţi-au răspuns? A zis fratele: nu. I-a zis lui bătrânul: ştii cu 
câte i-ai necinstit şi nimic nu ţi-au răspuns şi cu câte i-ai slăvit şi nimic nu ţi-au 
grăit? Aşa şi tu, dacă voieşti să te mântuieşti; fă-te mort; nici nedreptatea 
oamenilor, nici lauda lor să nu o socoteşti, ca cei morţi să fii şi poţi să te 
mântuieşti. 


23. Trecând odată avva Macarie cu fraţii prin Egipt, a auzit un copil zicând 
mamei sale: mamă, un bogat mă iubeşte şi eu îl urăsc şi un sărac mă urăşte şi 
eu îl iubesc. Şi auzind avva Macarie, s-a mirat. Şi i-au zis lui fraţii: ce este vorba 
aceasta părinte, că te-ai mirat? Şi le-a zis lor bătrânul: cu adevărat, Domnul 
nostru este bogat şi ne iubeşte pe noi şi nu voim să-L ascultăm. Iar vrăjmaşul 
nostru, diavolul este sărac şi ne urăşte şi iubim necurăţia lui. 


24. Rugatu-l-a pe el avva Pimen cu multe lacrimi, zicând: spune-mi un cuvânt: 
cum mă voi mântui? Şi răspunzând bătrânul, i-a zis: lucrul care îl ceri, s-a dus 
acum de la călugări. 


25. S-a dus odată awa Macarie la avva Antonie. Şi după ce a vorbit cu el, s-a 
întors la Schit. Şi au venit părinţii în întâmpinarea lui. Şi când vorbeau ei, le-a 
zis bătrânul: am zis lui avva Antonie că nu avem prinos în locul nostru. Şi au 
început părinţii a vorbi de alte lucruri şi nu au mai întrebat să afle răspuns de 
la bătrânul, nici bătrânul nu le-a spus lor. Deci aceasta zicea unul din părinţi, 
cum că atunci când văd părinţii că nu ştiu fraţii să întrebe despre vreun lucru 
de folos lor, se silesc pe sine de spun începutul cuvântului. Apoi de nu îi vor sili 
fraţii, nu mai grăiesc despre cuvântul acela, ca să nu se afle, că neîntrebaţi fiind, 
grăiesc, şi să se pară ca o vorbă deşartă. 

26. A întrebat awa Isaia pe awa Macarie, zicând: spune-mi un cuvânt. Şi i-a zis 
lui bătrânul: fugi de oameni! Zis-a lui awa Isaia: ce este a fugi de oameni? Iar 
bătrânul i-a zis: a şedea în chilia ta şi a-ţi plânge păcatele tale. 


27. Zicea awa Pafnutie, ucenicul lui awa Macarie: m-am rugat părintelui meu 
zicând spune-mi un cuvânt. Iar el a zis: să nu faci rău cuiva nici să osândeşti pe 
cineva. Acestea păzeşte-le şi te vei mântui. 


28. Zis-a awa Macarie: să nu dormi în chilia fratelui ce are nume rău. 


29. Mers-au odată la awa Macarie nişte fraţi din Schit şi nu au găsit în chilia lui 
nimic, decât apă stătută. Şi i-au zis lui: avvo, vino sus la sat şi te vom odihni. 
Le-a zis lor bătrânul: fraţilor, ştiţi pităria cutăruia din sat? Şi i-au răspuns: da, o 
ştim. Le-a zis lor bătrânul: şi eu o ştiu. Ştiţi şi locul cutăruia, unde loveşte râul? 
I-au răspuns lui: da, îl ştim. Le-a zis bătrânul: şi eu îl ştiu. Deci când voiesc nu 
am trebuinţă de voi, ci singur mă sui. 


30. Se spune despre awa Macarie, că de venea la el vreun frate ca la un sfânt 
bătrân şi mare cu frică, nimic nu vorbea cu el. Iar de-i zicea vreunul din fraţi, 
defăimându-1: avvo, oare când erai cămilar şi furai săpun şi-l vindeai, nu te 
băteau păzitorii? De-i zicea acestea cineva, vorbea cu el bucuros orice îl întreba. 


31. Spuneau părinţii despre awa Macarie cel Mare, că s-a făcut, precum este 
scris, dumnezeu pământesc. Că precum este Dumnezeu acoperind lumea, aşa 
s-a făcut şi awa Macarie acoperind greşelile ce le vedea, ca şi cum nu le-ar fi 
văzut şi care le auzea, ca şi cum nu le-ar fi auzit. 


32. Povestit-a awa Bitinie că spunea awa Macarie: şezând eu odată în Schit, 
s-au pogorât doi tineri străini acolo. Unul avea barbă, iar celuilalt atunci 
începea să-i crească. Şi a venit la mine zicând: unde este chilia lui awa Macarie? 
Iar eu le-am zis: ce voiţi de la dânsul? Şi au zis: auzind noi cele despre dânsul şi 

despre Schit, am venit să-l vedem. Le-a zis bătrânul: eu sunt! Şi au făcut 
metanie zicând: aici voim să petrecem. Iar eu văzându-i gingaşi şi ca din părinţi 
bogaţi, le-am zis: nu puteţi şedea aici. Şi a zis cel mai mare: dacă nu putem 
şedea aici, ne ducem în altă parte. Deci am zis eu în gândul meu: pentru ce îi 
izgonesc să se smintească. Osteneala îi va face ca ei de sine să fugă. Şi le-a zis 
lor: veniţi de vă faceţi chilii, dacă puteţi! I-au zis tinerii: arată-ne loc şi ne vom 
face. Şi le-a dat bătrânul toporul şi o traistă plină cu pâine şi sare şi le-a arătat 
loc şi o piatră vârtoasă, zicând: săpaţi în piatra aceasta şi aduceţi-vă lemne din 
luncă şi acoperind-o, şedeţi! Căci socoteam eu, zice, că se vor duce pentru 
osteneală. Şi m-au întrebat: ce se lucrează aici? Şi le-am zis: împletire de 
coşniţe. Şi am luat smicele de finic din luncă şi le-am arătat lor începutul 
împletirii şi cum trebuie să le coase şi le-am zis: faceţi coşniţe şi le daţi 
păzitorilor şi vă vor aduce pâini. Apoi m-am dus, iar ei cu răbdare toate le-au 
făcut, câte le-am zis lor. Şi n-au mai venit la mine trei ani. Şi am rămas 
luptându-mă cu gândul, zicând: oare ce este lucrarea lor, că n-au venit să mă 
întrebe de vreun gând? Cei de departe vin la mine şi aceştia de aproape n-au 
venit, nici la alţii nu s-au dus, decât la biserică tăcând ca să ia Sfânta 
împărtăşanie. Şi m-am rugat lui Dumnezeu, postind o săptămână, să-mi arate 
lucrarea lor. Apoi sculându-mă după o săptămână, m-am dus la ei să văd cum 
şed. Şi bătând în uşă, mi s-a deschis şi ei mi s-au închinat tăcând. Şi făcând eu 
rugăciune, am şezut. Făcând semn cel mai mare celui mai mic să iasă, a şezut să 
împletească împletitura de coşniţe, negrăind nimic. Şi în ceasul al nouălea a 
lovit spre semn şi a venit cel mai tânăr şi făcând puţină fiertură a pus masa, 
făcându-i semn cel mai mare. Şi a pus pe masă trei pesmeţi şi au stat tăcând. Iar 
eu am zis: sculaţi-vă să mâncăm! Şi sculându-se, am mâncat. Şi mi-au adus 
vasul cu apă şi am băut iar dacă s-a făcut seară, mi-au zis: te duci? Iar eu am zis: 
nu, ci aici voi dormi. Şi mi s-a pus o rogojină de o parte şi lor într-un colţ de altă 
parte. Şi au ridicat încingătorile şi analavurile şi s-au culcat împreună pe o 
rogojină înaintea mea. Iar dacă s-au culcat, m-am rugat lui Dumnezeu să-mi 
descopere lucrarea lor. Atunci s-a deschis acoperământul chiliei şi s-a făcut 
lumină ca ziua. Iar ei nu vedeau lumina. Şi când socoteau că dorm, l-a îmboldit 
cel mai mare pe cel mai mic în coastă şi s-au sculat amândoi şi s-au încins şi 
şi-au întins mâinile la cer şi eu îi vedeam dar ei nu mă vedeau pe mine. Şi am 
văzut pe diavoli că veneau ca nişte muşte spre cel mai mic. Unii veneau să şadă 
pe gura lui iar alţii pe ochii lui. Şi am văzut pe îngerul Domnului că ţinea sabie 
de foc şi îl îngrădea şi izgonea diavolii de la dânsul. Iar de cel mai mare nu 
puteau să se apropie. Şi către dimineaţă s-au culcat. Atunci eu m-am făcut că 
m-am deşteptat şi ei aşijderea. Şi a zis cel mai mare numai acest cuvânt: vrei să 
citim cei doisprezece psalmi? Iar eu i-am răspuns: da, să citim psalmi, câte şase 
stihuri şi un Aliluia. Şi la fiecare stih ieşea câte o făclie de foc din gura lui, care 

se suia la cer. Aşijderea şi cel mai mare, când deschidea gura şi cânta, ca o funie 
de foc ieşea şi ajungea până la cer. Şi eu am grăit puţin de rost şi ieşind afară, 
le-am zis: rugaţi-vă pentru mine! Iar ei mi-au făcut metanie tăcând. Deci am 
cunoscut că cel mai mare este desăvârşit, iar cu cel mai mic încă se luptă 
vrăjmaşul. Peste puţine zile a adormit fratele cel mai mare şi a treia zi cel mai 
mic. Şi când mergeau vreunii din părinţi la avva Macarie, îi lua şi-i ducea la 
chilia lor, zicându-le: veniţi de vedeţi mucenicia străinilor celor mici! 

f j j 


33. Altădată iarăşi un diavol a năpădit asupra lui avva Macarie cu cuţit, vrând 
să-i taie piciorul. Şi pentru cugetarea lui cea smerită neputând, i-a zis: câte 
aveţi voi, avem şi noi, numai cu cugetarea cea smerită vă deosebiţi de noi şi 
biruiţi. 

j 


34. A zis awa Macarie: de ne vom aduce aminte de răutăţile ce ne fac oamenii, 
ridicăm puterea aducerii aminte de Dumnezeu. Iar de ne vom aduce aminte de 
răutăţile diavolilor, vom fi nerăniti. 


35. Povestea avva Pafnutie, ucenicul lui awa Macarie, că zicea bătrânul: când 
eram copil, cu ceilalţi copii păşteam boii. Şi m-am dus să fur smochine şi când 
alergau ei, a căzut una de la dânşii şi luându-o am mâncat-o. Când îmi aduc 
aminte de dânsa, şed plângând. 


36. Povestea awa Macarie: umblând odată prin pustie am găsit o căpăţână de 
mort aruncată la pământ. Şi clătindu-o cu toiagul cel de finic, mi-a grăit 
căpăţână. Şi am zis ei: tu cine eşti? Şi mi-a răspuns căpăţână: eu am fost slujitor 
al idolilor şi al elinilor celor ce au petrecut prin locul acesta, iar tu eşti Macarie, 
purtătorul de duh şi în orice ceas te vei milostivi spre cei ce sunt în chinuri şi te 
vei ruga pentru dânşii, se mângâie puţin. I-a zis ei bătrânul: care este 
mângâierea şi care chinul? I-a răspuns lui: pe cât este de departe cerul de 
pământ, atâta este focul de dedesubtul nostru, fiindcă de la picioare până la cap 
stăm în mijlocul focului şi nu este cu putinţă să se vadă cineva faţă către faţă, ci 
faţa fiecăruia este lipită de spatele celuilalt. Deci când te rogi pentru noi, din 
parte vede cineva faţa celuilalt. Aceasta este mângâierea. Şi plângând bătrânul, 
a zis: vai zilei aceleia în care s-a născut omul, dacă aceasta este mângâierea 

muncii! I-a zis ei bătrânul: este altă muncă mai rea? I-a răspuns lui căpăţâna: 
noi, ca cei ce nu am cunoscut pe Dumnezeu, măcar puţin suntem miluiţi, iar cei 
ce au cunoscut pe Dumnezeu şi s-au lepădat de El şi nu au făcut voia Lui, 
dedesubtul nostru sunt. Şi luând bătrânul căpăţâna, a îngropat-o. 


37. Spuneau unii despre avva Macarie egipteanul că se suia odată din Schit la 
muntele Nitriei. Şi dacă s-a apropiat de locul acela, a zis ucenicului său: mergi 
mai înainte puţin! Şi mergând el mai înainte, s-a întâlnit cu un slujitor al 
elinilor. Şi strigându-1 fratele, îl chema zicând: demone! demone! Unde alergi? 
Şi întorcându-se acela, i-a dat bătăi şi l-a lăsat mai mort. Şi luând lemnul alerga. 
Şi mergând puţin mai înainte, l-a întâmpinat avva Macarie alergând şi i-a zis: 
mântuieşte-te, mântuieşte-te, ostenitorule! Şi minunându-se, a venit la el şi i-a 
zis: ce bunătate ai văzut la mine de m-ai heretisit aşa? I-a răspuns lui bătrânul: 
te-am văzut ostenindu-te şi nu ştii că în zadar te osteneşti. I-a zis şi el lui: şi eu 
pentru heretisirea ta m-am umilit şi am cunoscut că din partea lui Dumnezeu 
eşti. Dar alt călugăr întâmpinându-mă, m-a ocărât şi eu i-am dat bătaie de 
moarte. Şi a cunoscut bătrânul că ucenicul lui este. Şi ţinându-se slujitorul de 
picioarele lui, zicea: nu te voi lăsa de nu mă vei face călugăr! Atunci a venit 
deasupra unde era călugărul şi l-au ţinut pe dânsul şi l-au dus la biserica 
muntelui. Şi văzând pe slujitor cu dânsul, s-au uimit. Şi l-au făcut călugăr şi 
mulţi dintre elini s-au făcut pentru dânsul creştini. Deci, zicea awa Macarie: cu 
cuvânt rău şi pe cei buni îi faci răi şi cu cuvânt bun şi pe cei răi îi faci buni. 


38. Se spunea despre awa Macarie, că lipsind el, a intrat în chilia sa un tâlhar şi 
întorcându-se el la chilie, l-a găsit pe tâlhar încărcându-şi cămila cu vasele lui. 
Iar el intrând în chilie, lua din vase şi încărca împreună cu acela cămila. Deci 
dacă au încărcat-o, a început tâlharul să bată cămila, ca să se scoale dar ea nu 
se scula. Şi văzând awa Macarie că nu se scoală, intrând în chilie a găsit o daltă 
mică. Şi scoţând-o, a pus-o pe cămilă, zicând: frate, aceasta caută cămila. Şi 
lovind-o bătrânul cu piciorul, i-a zis: scoală-te! Şi îndată s-a sculat şi s-a dus 
puţin pentru cuvântul lui şi iarăşi a şezut şi nu s-a sculat până ce a descărcat 
toate vasele şi aşa s-a dus. 


39. Awa Aio l-a întrebat pe avva Macarie, zicând: spune-mi vreun cuvânt! I-a 
zis lui awa Macarie: fugi de oameni, şezi în chilia ta şi plânge-ţi păcatele, nu 
iubi vorba oamenilor şi aşa te mântuieşti! 

40. Au trimis odată la avva Macarie în Schit bătrânii muntelui, rugându-1 şi 
zicând către el: ca să nu se supere tot norodul pe mine, te rugăm să vii la noi să 
te vedem mai înainte de a te duce către Domnul. Deci venind el în munte, s-a 
adunat tot norodul la dânsul. Şi îl rugau bătrânii să zică vreun cuvânt fraţilor. 
Iar el auzind, a zis: să plângem fraţilor şi să izvorască ochii noştri lacrimi, mai 
înainte de a ne duce unde lacrimile noastre vor arde trupurile noastre. Şi au 
plâns toţi şi au căzut cu feţele lor la pământ şi au zis: părinte, roagă-te pentru 
noi! 


-mmmwm- 

1. Luptat a fost odată awa Moise spre curvie foarte. Şi nemaiputând să şadă în 
chilie, s-a dus şi l-a vestit pe awa Isidor. Şi l-a rugat pe el bătrânul ca să se 
întoarcă la chilia sa dar nu a primit, zicând: nu pot awo. Şi luându-1 cu sine l-a 
suit pe casă şi i-a zis: ia aminte la apus. Şi luând aminte, a văzut mulţime 
nenumărată de diavoli, tulburându-se şi gâlcevindu-se ca să bată război. Zis-a 
lui iarăşi awa Isidor: caută şi spre răsărit şi ia aminte. Şi a căutat şi a văzut 
mulţime nenumărată de sfinţi, îngeri slăviţi. Şi a zis avva Isidor: iată aceştia 
sunt cei trimişi sfinţilor de la Domnul spre ajutor, iar cei de la apusuri, sunt cei 
ce bat război cu noi. Deci mai mulţi sunt cei cu noi. Şi aşa, mulţumind lui 
Dumnezeu, awa Moise a luat îndrăzneală şi s-a întors la chilia sa. 


2. Un frate odată a greşit în Schit şi făcându-se adunare, a trimis către avva 
Moise, dar el nu voia să vină. Deci a trimis către dânsul preotul zicând: vino, că 
te aşteaptă norodul! Atunci, el sculându-se, a venit şi luând o coşniţă găurită şi 
umplând-o cu nisip, o purta. Iar ei ieşind în întâmpinarea lui, i-au zis: ce este 
aceasta, părinte? Zis-a lor bătrânul: păcatele mele sunt înapoia mea curgând 
jos şi eu nu le văd dar am venit astăzi să judec păcatele străine. Şi ei auzind, 
n-au grăit nimic fratelui, ci l-au iertat. 

3. Altădată făcându-se adunare în Schit, vrând părinţii să-l cerce, l-au defăimat 
pe dânsul, zicând: pentru ce vine în mijlocul nostru şi etiopianul acesta? Iar el 
auzind a tăcut. Iar după slobozirea adunării, i-a zis lui: awo, nu te-ai tulburat 
întru nimic? Zis-a lor: m-am tulburat, dar nu am grăit. 


4. Ziceau părinţii despre awa Moise că s-a făcut cleric şi i-a pus lui epitrahilul 
şi i-a zis arhiepiscopul: iată, te-ai făcut totul alb, awo Moise! Zis-a lui bătrânul: 
oare la cele dinafară, prea sfinţite, sau şi la cele dinăuntru? Şi vrând 
arhiepiscopul să-l cerce, a zis către clericii săi: când va intra awa Moise în altar, 
izgoniţi-1 şi urmaţi după dânsul ca să auziţi ce zice. Deci a intrat bătrânul şi l-au 
dojenit şi l-au izgonit, zicându-i: du-te afară, etiopianule! Iar el ieşind zicea 
către sine: bine ţi-au făcut, încenuşatule cu pielea şi negrule! Tu nefiind om, ce 
vii cu oamenii? 


5. S-a dat odată în Schit poruncă: postiţi săptămâna aceasta! Şi în acea vreme 
au venit nişte fraţi de la Egipt la awa Moise, şi le-a făcut lor puţină fiertură. Şi 
văzând vecinii fumul, au zis clericilor: iată Moise a călcat porunca şi fiertură a 
făcut pentru ei. Iar ei au zis: când va veni, noi îi vom grăi lui. Iar după ce a venit 
sâmbăta, clericii văzând petrecerea cea mare a lui Moise, îi ziceau înaintea 
norodului: o, awo Moise, porunca oamenilor ai călcat-o şi a lui Dumnezeu ai 
păzit-o! 


6. Un frate a venit la Schit la awa Moise, cerând de la dânsul cuvânt. Şi i-a zis 
lui bătrânul: du-te, şezi în chilia ta şi chilia te va învăţa pe tine toate. 


7. Zis-a awa Moise: omul cel ce fuge este asemenea cu strugurele cel copt, iar 
cel ce petrece între oameni, este ca agurida. 


8. A auzit odată stăpânul locului despre awa Moise şi s-a dus la Schit ca să-l 
vadă. Şi i-au vestit unii bătrânului de aceasta. Atunci s-a sculat să fugă în luncă 
şi l-a întâlnit, zicând: spune, bătrânule, unde este chilia lui awa Moise? Le-a zis 
lor: ce voiţi de la dânsul? Căci este om nebun. Şi venind stăpânul locului la 

biserică, a zis către clerici: eu auzind cele despre awa Moise, m-am pogorât 
să-l văd. Şi iată ne-au întâlnit un bătrân care se ducea în Egipt şi i-am zis lui: 
unde este chilia lui awa Moise? Şi ne-a zis: ce voiţi de la dânsul? Nebun este. 
Deci auzind clericii, s-au mâhnit zicând: oare cine este bătrânul care a grăit 
acestea despre sfânt? Iar ei au zis: un bătrân purtând haine vechi, înalt şi 
negricios. Atunci au zis: el este awa Moise. Şi pentru ca să nu se întâlnească cu 
voi, v-a zis acestea. Şi mult folosindu-se stăpânul, s-a dus. 


9. Zicea awa Moise în Schit: de vom păzi poruncile părinţilor noştri, eu mă fac 
chezaş pentru voi către Dumnezeu, că barbarii nu vor veni aici; iar de nu le 
vom păzi, are să se pustiască locul acesta. 


10. Şezând odată fraţii lângă dânsul, le zicea lor: iată barbarii astăzi vin la Schit. 
Sculaţi-vă şi fugiţi! Dar tu nu fugi, avvo? Iar el le-a zis: de atâţia ani aştept ziua 
aceasta, să se împlinească cuvântul Domnului Hristos, care zice: toţi cei ce scot 
sabia, de sabie vor muri (Mat. 26, 52]. Ei i-au zis: nici noi nu fugim, ci cu tine 
vom muri. Atunci el le-a zis: eu nu am nici o vină. Fiecare să vadă cum şade. Şi 
erau şapte fraţi, cărora le-a zis: iată barbarii se apropie de uşă. Şi intrând i-au 
omorât. Iar unul dintr-înşii temându-se, s-a ascuns după împletiturile de 
coşniţe şi a văzut şapte cununi pogorându-se şi încununându-i pe dânşii. 


11. A spus awa Pimen, că un frate l-a întrebat pe awa Moise cu ce fel de chip se 
omoară omul pe sine pentru aproapele. Şi i-a zis bătrânul: de nu va pune omul 
în inima sa, cum că se află în mormânt de trei zile, nu ajunge la cuvântul acesta. 


12. Ziceau unii de awa Moise din Schit, că vrând să vină la Piatră, a ostenit 
umblând. Şi zicea întru sine: cum pot să-mi adun apă aici? Şi i-a venit lui glas 
zicând: intră şi de nimic nu te griji! Deci a intrat şi au venit la dânsul unii din 
părinţi şi nu avea decât un vas mic de apă. Şi fierbând el puţină linte, s-a 
cheltuit. Iar bătrânul se necăjea. Deci, intrând şi ieşind se ruga lui Dumnezeu şi 
iată un nor de ploaie a venit deasupra Pietrei şi i-a umplut toate vasele. Şi au 
zis după aceea bătrânului: spune-ne nouă, de ce ieşeai şi intrai? Şi le-a zis lor 
bătrânul: judecată făceam cu Dumnezeu că m-a adus aici şi iată apă nu am ca să 

bea robii Lui. Pentru aceasta intram şi ieşeam, rugându-mă lui Dumnezeu: 
până ce ne-a trimis nouă ploaie. 


13. Zis-a awa Moise că trebuie omul să moară faţă de prietenul său, ca să nu-1 
judece întru ceva. 


14. Iarăşi a zis că este dator omul să se omoare pe sine de tot lucrul rău, mai 
înainte de a ieşi din trup, ca să nu facă rău vreunui om. 


15. A zis iarăşi: de nu va avea omul în inima sa cum că este păcătos, Dumnezeu 
nu-1 ascultă pe el. Şi a zis fratele: ce este aceasta, a avea în inimă că este păcătos. 
Şi i-a zis lui bătrânul: cel ce-şi poartă păcatele sale, nu le vede pe ale aproapelui 
său. 


16. Zis-a iarăşi: de nu se va uni fapta cu rugăciunea în zadar se osteneşte omul. 
Şi a zis fratele: ce este unirea faptei cu rugăciunea? Şi a zis bătrânul: acelea 
pentru care ne rugăm, să nu le mai facem, căci când omul îşi va lăsa voile sale, 
atunci se împacă Dumnezeu cu dânsul şi îi primeşte rugăciunea. 


17. A întrebat un frate: în toată osteneala omului care este aceea care îi ajută 
lui? Şi a zis bătrânul: Dumnezeu este scăparea noastră şi puterea, ajutor întru 
necazurile cele ce ne-au aflat pe noi foarte [Ps. 45, 1]. Iar fratele a zis: posturile 
şi privegherile pe care le face omul, ce fac? I-a zis bătrânul: acestea fac sufletul 
să se smerească, căci scris este: vezi smerenia mea şi osteneala mea şi-mi iartă 
toate păcatele mele (Ps. 24, 19]. Dacă sufletul va face roadele acestea, se 
milostiveşte Dumnezeu spre dânsul printr-însele. Zis-a fratele bătrânului: ce va 
face omul la toată ispita care vine asupra lui, sau la tot cugetul vrăjmaşului? I-a 
zis lui bătrânul: dator este să plângă înaintea bunătăţii lui Dumnezeu, ca să-i 
ajute şi se odihneşte degrab de se va ruga cu cunoştinţă. Căci scris este: 
Domnul îmi este ajutor şi nu mă voi teme de ce îmi va face mie omul (Ps. 117, 
6]. A întrebat fratele: iată omul bate pe robul său pentru greşeala ce a făcut. Ce 
va zice robul? Zis-a bătrânul: de este robul bun, va zice: miluieşte-mă, am greşit! 

I-a zis fratele: nimic altceva nu zice? I-a zis bătrânul: nu, căci dacă va pune 
prihană asupra sa şi va zice am greşit, îndată se milostiveşte spre dânsul 
Domnul lui, iar sfârşitul tuturor acestora, este a nu judeca pe aproapele, căci 
când mâna Domnului omora pe tot cel întâi născut în pământul Egiptului, nu 
era casă în care să nu fi fost mort. I-a zis fratele: ce este cuvântul acesta? I-a 
răspuns bătrânul: de vom lua seama la păcatele noastre, nu le vom vedea pe ale 
aproapelui nostru; căci nebunie este omului ce are mortul său, să-l lase pe el şi 
să se ducă să-l plângă pe al aproapelui. Iar a muri faţă de aproapele tău, aceasta 
este: a purta păcatele tale şi a nu avea grijă de tot omul, că acesta este bun sau 
acesta este rău. Să nu faci rău nici unui om, nici să gândeşti rău în inima ta 
asupra cuiva, nici să defaimi pe cineva când face rău, nici să te pleci celui ce 
face rău aproapelui tău şi să nu cleveteşti pe cineva, ci zi: Dumnezeu ştie pe 
fiecare. Să nu te îndupleci cu cel ce grăieşte de rău, nici nu te bucura de 
clevetirea lui, nici urî pe cel ce cleveteşte pe aproapele lui. Şi aceasta însemnă: 
nu judecaţi şi nu veţi fi judecaţi. Nu avea vrajbă cu vreun om şi nu ţine vrajbă în 
inima ta. Să nu urăşti pe cel ce vrăjmăşeşte pe aproapele său. Şi aceasta este 
pacea, cu acestea pe tine mângâie-te. Puţină vreme este osteneala şi de-a 
pururea odihna, cu darul lui Dumnezeu, Cuvântul, Amin. 


1. Zicea avva Matoi: voiesc lucrare uşoară şi statornică, decât cea care este 
ostenicioasă din început şi degrab se curmă. 


2. Zicea iarăşi: pe cât se apropie omul de Dumnezeu, pe atât se vede pe sine 
păcătos, căci proorocul Isaia văzând pe Dumnezeu, se făcea ticălos şi necurat 
pe sine. 


3. Zicea iarăşi: când eram mai tânăr, ziceam în sinea mea că poate ceva bun 
lucrez, iar acum dacă am îmbătrânit, văd că nu am nici un lucru bun în sinea 
mea. 

4. Zis-a iarăşi: nu ştie satana de ce fel de patimi se biruieşte sufletul. Seamănă 
adevăr, dar nu ştie de va secera unele gânduri, adică pentru curvie, iar altele 
pentru grăirea de rău şi asemenea, celelalte patimi. Şi la ce fel de patimă va 
vedea sufletul că se pleacă, aceea i-o dă lui. 


5. Un frate a venit la avva Matoi şi i-a zis lui: cum schitenii făceau mai mult 
decât Scriptura, iubind pe vrăjmaşii lor mai mult decât pe sine? I-a zis lui avva 
Matoi: eu, pe cel ce mă iubeşte, nu-1 iubesc ca pe mine însumi. 


6. Un frate l-a întrebat pe awa Matoi: ce voi face de va veni la mine vreun frate 
şi este post, sau de dimineaţă, că mă necăjesc? Şi i-a zis lui bătrânul: dacă nu te 
necăjeşti şi mănânci cu fratele, bine faci, iar dacă nu aştepţi pe nimeni şi 
mănânci, aceasta este voia ta. 


7. Spus-a awa Iacov: m-am dus la avva Matoi şi întorcându-mă eu, i-am zis lui 
că vreau să mă duc la chilii. Şi mi-a zis: du închinăciune din partea mea lui avva 
Ioan. Şi venind eu la awa Ioan, i-am spus lui că avva Matoi i se închină. Şi mi-a 
zis bătrânul: iată, awa Matoi cu adevărat este israilitean, în care vicleşug nu 
este (Ioan I, 47]. Şi împlinindu-se un an, iarăşi m-am dus la avva Matoi şi i-am 
dus închinăciunea de la avva Ioan. Şi a zis bătrânul: nu sunt vrednic de 
cuvântul bătrânului. însă aceasta să ştii, cum că atunci când vei auzi pe vreun 
bătrân slăvind pe aproapele mai mult decât pe sine, la măsuri mari a ajuns. Că 
aceasta este desăvârşirea, ca pe aproapele să-l slăvească mai mult decât pe sine. 


8. Zicea awa Matoi: a venit un frate la mine şi mi-a zis că grăirea de rău este 
mai grea decât curvia. Şi am zis că aspru este cuvântul. Deci, mi-a zis: şi cum 
voieşti să fie lucrul acesta? Iar eu i-am zis: grăirea de rău este rea cu adevărat, 
dar are grabnică tămăduire. Că se pocăieşte de multe ori cel ce a grăit de rău, 
zicând: rău am grăit. Iar curvia fireşte este moarte. 

9. S-a dus odată awa Matoi de la Rait în părţile magdolilor. Şi era fratele lui cu 
dânsul, şi apucând episcopul pe bătrân l-a făcut preot. Fiind ei împreună, zicea 
episcopul: iartă-mă, awo! Ştiu că nu vroiai lucrul acesta, dar ca să fiu 
blagoslovit de tine, am îndrăznit de am făcut aceasta. Şi i-a zis lui bătrânul cu 
smerenie: şi gândul meu voia puţin. însă eu mă mâhnesc, pentru că am să mă 
despart de fratele meu, căci nu pot să fac toate rugăciunile singur. Şi i-a zis 
episcopul: de ştii că este vrednic eu îl hirotonesc. Awa Matoi i-a răspuns: nu 
ştiu, una ştiu, că decât mine este mai bun. Şi l-a hirotonit şi pe dânsul. Şi au 
adormit amândoi neapropiindu-se de jertfelnic, ca să facă Liturghie. Şi zicea 
bătrânul: cred în Dumnezeu că poate nu voi avea osândă multă pentru 
hirotonie fiindcă nu fac Liturghie, căci a celor fără de prihană este hirotonia. 


10. A zis awa Matoi că trei bătrâni s-au dus la awa Pafnutie, căruia i se zicea 
Chefala, ca să-l întrebe un cuvânt. Şi le-a zis lor bătrânul: ce voiţi să vă zic vouă, 
cuvânt duhovnicesc sau trupesc? I-au răspuns lui: duhovnicesc. Le-a zis lor 
bătrânul: duceţi-vă, iubiţi necazul mai mult decât odihna şi necinstea mai mult 
decât slava şi a da mai vârtos decât a lua. 


11. întrebat-a un frate pe awa Matoi, zicând: spune-mi un cuvânt. Iar el i-a zis 
lui: du-te, roagă-te lui Dumnezeu ca să-ţi dea plângere în inima ta şi smerenie 
şi ia aminte totdeauna la păcatele tale şi nu judeca pe alţii ci te fă dedesubtul 
tuturor! Nu avea prieteşug cu copil, nici cunoştinţă cu femeie, nici prieten 
eretic şi taie îndrăzneala de la tine şi înfrânează-ţi limba şi pântecele şi gustă 
puţin vin! Şi de va grăi cineva pentru orice fel de lucru, nu te certa cu dânsul, ci 
de va grăi bine, zi: aşa cu adevărat, iar de va grăi rău, zi: tu ştii cum vorbeşti. Şi 
nu te prigoni cu dânsul pentru cele ce a grăit. Şi aceasta este smerenia. 


12. întrebat-a un frate pe awa Matoi: Spune-mi vreun cuvânt! Şi i-a zis: toată 
prigonirea despre tot lucrul, taie-o de la tine şi plângi şi te tânguieşte, că 
vremea s-a apropiat. 


13. Un frate a întrebat pe awa Matoi, zicând: ce voi face, că limba mea mă 
supără şi când vin în mijlocul oamenilor nu pot să o înfrânez, ci îi osândesc în 
tot lucrul bun şi îi mustru pe dânşii. Deci, ce voi face? Şi răspunzând bătrânul, a 

zis: dacă nu poţi să te stăpâneşti pe tine, fugi deosebi, căci este slăbiciune. Iar 
cel ce şade cu fraţii, nu trebuie să fie cu patru colţuri, ci rotund, încât către toţi 
să se rostogolească. Şi a zis bătrânul: nu pentru faptă bună şezi deosebi, ci 
pentru slăbiciune. Că putincioşi sunt cei ce vin în mijlocul oamenilor. 


- mm afti hm has lui mi sun - 

1. Se zicea despre awa Siluan, că avea un ucenic în Schit, Marcu cu numele, şi 
acesta avea ascultare mare şi era scriitor bun; şi-l iubea bătrânul pentru 
ascultarea lui şi avea încă alţi unsprezece ucenici, care se supărau căci îl iubea 
pe acela mai mult decât pe dânşii. Şi auzind bătrânul, s-a mâhnit. Au venit 
într-una din zile bătrânii şi tânjeau asupra lui. Iar el luându-i a ieşit şi a bătut la 
fiecare chilie zicând: frate cutare, vino că îmi trebuieşti! Şi nici unul dintr-înşii 
nu i-a urmat lui îndată. Dar venind la chilia lui Marcu, a bătut în uşa lui, zicând: 
Marcule! Iar el, auzind glasul bătrânului, îndată a sărit afară. Şi l-a trimis la o 
ascultare şi a zis bătrânilor: unde sunt ceilalţi fraţi, părinţilor? Şi intrând în 
chilia lui a pipăit tetradia (caietul] lui şi a găsit că pusese mâna să facă slova 0; 
şi auzind pe bătrânul, nu a întors condeiul să-l împlinească. Deci au zis bătrânii: 
cu adevărat, pe care tu-1 iubeşti, avvo şi noi îl iubim pentru că şi Dumnezeu pe 
acesta îl iubeşte. 


2. Spuneau unii pentru awa Siluan, că odată umblând în Schit cu bătrânii şi 
vrând să le arate lor ascultarea ucenicului său Marcu şi pentru ce îl iubeşte pe 
el, văzând un porculeţ, i-a zis lui: vezi pe acel bivolaş, fiule? Şi i-a răspuns lui: 
da, îl văd, avvo! Şi coarnele lui cum sunt de gingaşe! Şi a zis: aşa, avvo! Şi s-au 
minunat bătrânii de răspuns şi s-au folosit de ascultarea lui. 


3. S-a pogorât odată mama lui awa Marcu ca să-l vadă, având multă pompă. 
Bătrânul a ieşit la dânsa şi i-a zis lui: avvo, zi-i fiului meu să iasă, ca să-l văd! Şi 
intrând bătrânul i-a zis lui: ieşi ca să te vadă mamă-ta! Şi era îmbrăcat cu 
chentonarion (un fel de haină] şi murdar de la bucătărie. Ieşind de ascultare 
şi-a închis ochii şi le-a zis: mântuiţi-vă, mântuiţi-vă, mântuiţi-vă! El însă nu i-a 
văzut pe ei, nici mama lui nu l-a cunoscut. Deci, iar a trimis femeia la bătrân, 
zicându-i: avvo, trimite-mi pe fiul meu ca să-l văd! Şi a zis lui Marcu: nu ţi-am 
zis, ieşi să te vadă mamă-ta! Marcu a zis către dânsul: am ieşit după cuvântul 
tău, awo, însă te rog, nu-mi mai zice o dată să ies, ca să nu mă fac neascultător. 

Şi ieşind bătrânul i-a zis femeii: acesta este care v-a întâmpinat şi v-a zis 
mântuiţi-vă. Şi mângâind-o pe dânsa, a slobozit-o. 


4. Altădată s-a întâmplat să iasă el din Schit şi să meargă la muntele Sinai ca să 
rămână acolo. Şi a trimis mama lui Marcu cu lacrimi jurându-1, să iasă fiul şi 
să-l vadă. Iar bătrânul l-a slobozit pe el. Când îşi gătea cojocul să iasă şi venea 
să-şi ia blagoslovenie de la bătrân, îndată s-a pornit a plânge şi n-a ieşit. 


5. Spuneau unii despre avva Siluan că atunci când voia să iasă în Siria, i-a zis lui 
ucenicul său Marcu: părinte, nu voi să ies de aici, dar nici pe tine nu te voi lăsa 
să ieşi, ci rămâi aici trei zile! Şi a treia zi a adormit cu pace. 


- mm awa huse - 

1. Trecând avva Milisie printr-un loc, a văzut pe un călugăr ţinându-se de către 
oarecine, ca şi cum ar fi făcut ucidere. Şi apropiindu-se bătrânul, a întrebat pe 
fratele. Şi aflând că se năpăstuieşte, a zis către cei ce îl ţineau pe dânsul: unde 
este cel ce s-a ucis? Şi i-au arătat lui şi apropiindu-se de cel ucis, a zis tuturor să 
se roage. Iar el întinzându-şi mâinile către Dumnezeu, a înviat mortul. Şi i-a zis 
lui înaintea tuturor: spune nouă, cine este cel ce te-a omorât? Iar el a zis: 
intrând în biserică, am dat bani preotului şi el sculându-se, m-a junghiat şi 
luându-mă, m-a aruncat în mănăstirea awei. Eu vă rog pe voi, să se ia banii şi 
să se dea copiilor mei. Atunci a zis către dânsul bătrânul: du-te şi dormi până 
ce va veni Domnul şi te va ridica! 


2. Altădată, locuind el cu doi ucenici în hotarele Persiei, au ieşit doi fii ai 
împăratului, fraţi trupeşti, ca să vâneze după obicei. Şi au pus mreji în multă 
depărtare de loc ca la patruzeci de mile, ca orice se va afla înăuntrul mrejelor, 
să vâneze şi să ucidă cu suliţa. Deci s-a aflat bătrânul cu cei doi ucenici ai săi şi 
văzându-1 ei păros şi ca pe un sălbatic, s-au speriat şi i-au zis lui: om eşti, sau 
duh? Spune-ne nouă! Şi le-a zis lor: om sunt păcătos şi am ieşit să-mi plâng 
păcatele mele şi să mă închin lui Iisus Hristos, Fiul lui Dumnezeu Celui viu. Iar 
ei i-au zis: nu este alt Dumnezeu afară de soare, de foc şi de apă - cărora se 
închinau ei; ci apropie-te şi jertfeşte lor! Iar el le-a zis: acestea sunt zidiri şi vă 

înşelaţi. Dar vă rog pe voi să vă întoarceţi şi să cunoaşteţi pe adevăratul 
Dumnezeu, care a zidit acestea toate. Iar ei au zis: de Cel osândit şi răstignit zici 
că este Dumnezeul adevărat? Şi a zis bătrânul: de Cel ce a răstignit păcatul şi a 
omorât moartea, pe Acesta îl cred Dumnezeu adevărat. Iar ei muncindu-1 
împreună şi cu fraţii, îl silea să jertfească. Şi mult muncindu-i au tăiat capetele 
celor doi fraţi, iar pe bătrânul multe zile căznindu-1, pe urmă după meşteşugul 
lor l-au pus în mijloc şi au aruncat săgeţi unul dinainte şi altul dinapoia lui. Insă 
el le-a zis: fiindcă v-aţi unit şi aţi vărsat sânge nevinovat, într-o clipă mâine în 
ceasul acesta va rămâne mama voastră fără de voi, fiii săi, şi se va lipsi de 
dragostea voastră şi cu săgeţile voastre unul altuia sângele veţi vărsa. Iar ei 
nebăgând de seamă cuvântul lui, au venit a doua zi să vâneze şi a sărit dintre 
dânşii o cerboaică. Şi şezând ei pe caii lor, alergând să o prindă aruncând săgeţi 
asupra ei, au străpuns unul altuia inimile lor, după cuvântul bătrânului ce le 
zisese, când îi blestemase. Şi aşa au murit. 


-mmmwm- 

1. Un frate l-a întrebat pe awa Motie, zicând: de mă voi duce să rămân în vreun 
loc, cum voieşti să petrec acolo? Şi i-a zis bătrânul: de vei locui în vreun loc, să 
nu voieşti să-ţi scoţi ţie nume în ceva, că adică nu iese la pravilă, sau la pomană 
nu mănânc. Căci acestea fac nume deşert şi pe urmă găseşti supărare, fiindcă 
oamenii unde găsesc acestea, acolo aleargă. Zis-a lui fratele: dar ce voi face? I-a 
răspuns bătrânul: oriunde vei locui, urmează întocmai cu toţii. Şi orice vezi că 
fac cei cucernici, către care ai vestire, fă şi tu şi te odihneşte. Aceasta este 
smerenia, să fii întocmai cu dânşii. Şi oamenii văzându-te că nu ieşi din 
rânduială, te vor avea întocmai cu toţi şi nimeni nu te va supăra. 


2. Povestit-a despre awa Motie awa Isac, ucenicul lui, care împreună s-au făcut 
episcopi. întâi a zidit mănăstire bătrânul la Iradia şi după ce s-a depărtat de 
acolo, s-a dus la alt loc şi a zidit acolo iarăşi. Din lucrarea diavolului, s-a aflat un 
frate care îl vrăjmăşea şi îl necăjea pe dânsul. Şi sculându-se bătrânul s-a dus în 
satul său unde şi-a făcut o mănăstire şi s-a încuiat într-însa. După câtăva vreme, 
au venit bătrânii locului de unde ieşise şi luând şi pe fratele asupra căruia avea 
mâhnire, s-au dus să-l roage să-l aducă la mănăstirea lui. Iar când s-au apropiat 
unde era awa Sori, şi-au lăsat cojoacele aproape de el şi pe fratele pe care avea 
mâhnire. Când au bătut în uşă, bătrânul a pus scărişoara şi ivindu-se i-a 
cunoscut şi le-a zis: unde sunt cojoacele voastre? Iar ei i-au răspuns: iată aici 

sunt, cu acest frate. Şi dacă a auzit bătrânul numele fratelui ce l-a mâhnit pe 
dânsul, de bucurie a luat toporul, a spart uşa şi a ieşit alergând unde era fratele. 
Şi făcându-i metanie întâi şi sărutându-1 l-a băgat în chilia lui şi trei zile s-a 
veselit împreună cu dânşii, lucru care nu avea obicei să-l facă. Şi sculându-se, 
s-a dus cu dânşii. După acestea s-a făcut episcop, căci era făcător de minuni. 

Pe ucenicul lui, adică pe awa Isac, l-a făcut episcop fericitul Chirii. 


1. Se spunea despre awa Meghetie, că ieşea din chilie şi dacă îi venea gând să 
se ducă la locul acela, nu se mai întorcea la chilia lui, căci nu avea ceva din 
lucrurile veacului acestuia decât o undrea cu care despica smicelele de finic, 
căci lucra în toate zilele câte trei coşniţe pentru hrana lui. 


2. Se spunea despre al doilea awa Meghetie, că era smerit foarte, că fusese 
ucenic la părinţii egipteni şi se întâlnise cu mulţi bătrâni, cu awa Sisoe, cu awa 
Pimen. A petrecut încă şi lângă râu în Şina şi s-a întâmplat că unul din sfinţi a 
mers la dânsul, după cum el a povestit şi i-a zis lui: cum petreci, frate, în pustia 
aceasta? Iar el a zis: postesc două zile şi o pâine mănânc. Şi mi-a zis: de voieşti 
să mă asculţi, mănâncă în fiecare zi câte o jumătate de pâine. Şi făcând aşa a 
aflat odihnă. 


3. Au întrebat unii din părinţi pe awa Meghetie, zicând: de va prisosi fiertură 
pe a doua zi, voieşti să o mănânce fraţii? Zis-a lor bătrânul: de s-a stricat, nu e 
bine să fie siliţi fraţii să o mănânce şi să se îmbolnăvească, ci să se lepede. Iar 
de este bună şi pentru desfrânare se va lepăda şi alta se va fierbe, aceasta e rău. 


4. A zis iarăşi: la început când ne adunam unii cu alţii şi vorbeam pentru folos, 
întărindu-ne unii pe alţii, ne făceam cete-cete şi ne suiam la ceruri. Iar acum ne 
adunăm şi unul cu altul ajungând la clevetire, ne pogorâm în jos. 

- PftffRV M hfiOS - 


1. Zis-a avva Mios, cel al lui Veleu: ascultarea este în loc de ascultare şi oricine 
ascultă pe Dumnezeu şi Dumnezeu îl ascultă pe dânsul. 


2. Zis-a iarăşi despre un oarecare bătrân că era în Schit, dar era din robi şi 
dobândise foarte mare dreaptă socoteală, care venea în tot anul la Alexandria, 
aducând plata birului stăpânilor lui. Iar bătrânul a pus apă în lighean şi l-a adus 
ca să spele picioarele stăpânilor. Iar el zicea către dânsul: nu, părinte, nu ne 
îngreuia pe noi. El le-a răspuns: mărturisesc că robul vostru sunt şi mulţumesc 
că m-aţi lăsat slobod, ca să slujesc lui Dumnezeu. Dar eu vă spăl pe voi şi 
primiţi această plată a birului meu. Iar ei se împotriveau, neprimind. Deci le-a 
zis lor: dacă nu voiţi să primiţi, şed aici, robindu-vă vouă. Şi ei temându-se de 
aceasta îl lăsa să facă ce voia şi îl petreceau pe el cu multe din cele de trebuinţă 
şi cu multă cinste, ca să facă pentru dânşii milostenie. Pentru aceasta s-a făcut 
vestit şi iubit în Schit. 


3. A fost întrebat avva Mios de un ostaş dacă primeşte Dumnezeu pocăinţa. Iar 
el, după ce l-a sfătuit cu multe cuvinte, a zis către dânsul: spune-mi, iubite, de ţi 
se va rupe haina, o lepezi afară? Zis-a: nu, ci o cos şi o port. Zis-a către dânsul 
bătrânul: deci dar, dacă îţi este milă de haină, lui Dumnezeu nu-i va fi milă de 
zidirea Sa? 


- mm aooa Mm ewTCUMi - 

Se zice despre avva Marcu egipteanul, că a petrecut treizeci de ani, neieşind 
din chilia lui. Şi avea obicei preotul de venea şi făcea sfânta Liturghie. Iar 
diavolul văzând răbdarea bătrânului cea îmbunătăţită a meşteşugit să-l 
ispitească cu osândirea. Deci a făcut pe oarecare ce era îndrăcit să meargă la 
bătrânul pentru blagoslovenie iar cel îndrăcit mai înainte de tot cuvântul striga 
către bătrân: preotul tău are miros de păcat, nu-1 mai lăsa să intre la tine. Iar 
insuflatul de Dumnezeu bătrân, a zis către ei: fiule, toţi leapădă necurăţenia 
afară, iar tu ai adus-o la mine. Dar scris este: nu judecaţi, ca să nu fiţi judecaţi 
(Mat. VII, 1]. însă, deşi este păcătos, Domnul îl va mântui pe el, căci scris este: şi 
vă rugaţi unul pentru altul, ca să vă vindecaţi (Iacob. V, 16}. Şi după cuvântul 

acesta, făcând rugăciune, a izgonit dracul din om şi l-a slobozit sănătos. Iar 
după ce a venit preotul, după obicei, l-a primit bătrânul cu bucurie. Bunul 
Dumnezeu văzând nerăutatea bătrânului, i-a arătat lui semn, căci atunci când 
vrea preotul să stea înaintea Sfintei Mese, precum bătrânul ne-a povestit, a 
văzut îngerul lui Dumnezeu pogorându-se din cer şi punând mâna lui pe capul 
preotului şi preotul s-a făcut ca un stâlp de foc. Iar el, mirându-se pentru 
vedere, a auzit glas zicând către el: omule, ce te-ai mirat pentru lucrul acesta? 
Căci dacă împăratul cel pământesc nu va lăsa pe slujbaşii săi să stea înaintea lui 
întinaţi, decât numai cu slavă multă, cu cât mai mult puterea cea dumnezeiască 
nu va curăţi pe slujitorii Sfinteior Taine, când stau înaintea slavei celei cereşti? 
Iar viteazul şi nevoitorul lui Hristos, Marcu egipteanul, mare făcându-se, s-a 
învrednicit darului acestuia, pentru că n-a osândit pe cleric. 


- mtu 80$ mm wplphm - 

1. S-a dus odată avva Macarie cetăţeanul să taie smicele de finic şi fraţii 
împreună cu dânsul. Şi i-au zis lui în ziua dintâi: vino, mănâncă cu noi, părinte! 
Iar el s-a dus şi a mâncat. Şi iarăşi în cealaltă zi i-au zis să mănânce dar el nu 
voia, ci le-a zis: voi aveţi trebuinţă să mâncaţi, fiilor, că încă sunteţi trup, dar eu 
acum nu mai vreau să mănânc. 


2. S-a dus avva Macarie la awa Pahomie al tavenisiotilor; iar Pahomie l-a 
întrebat pe el, zicând: când sunt fraţii fără rânduială, bine este să-i pedepsesc 
pe ei? I-a zis awa Macarie: pedepseşte şi judecă drept pe cei de sub tine, iar 
afară nu judeca pe nimeni căci scris este: au nu pe cei dinăuntru voi îi judecaţi? 
Iar pe cei dinafară Dumnezeu îi judecăţi Cor. 1, 12-13]. 


3. A făcut odată awa Macarie patru luni, mergând la un frate în toate zilele şi 
nu l-a găsit lenevindu-se la rugăciune niciodată măcar, şi minunându-se zicea: 
iată înger pământesc! 

- mm awa - 


1. Povestit-a nouă awa Theona despre awa Marcel, că acest stareţ Marcel era 
în părţile Libiei şi trăia sub poalele unui munte, aproape de o cetate mare, 
într-o peşteră oarecare. Şi era acest părinte foarte blând, milostiv şi cucernic, 
cinstit şi înţelept. Şi acei oameni toţi aveau mare credinţă şi dragoste către 
dânsul şi ascultau toţi şi primeau învăţăturile lui. Aşa a trăit în acea peşteră 
şaizeci de ani şi multe scârbe şi supărări a răbdat de la draci, precum singur i-a 
spus lui, cu fel de fel de meşteşuguri şi chipuri groaznice năvălind asupra sa, 
vrând să-l izgonească din acel loc, din acea peşteră şi să-l smintească de la 
tăcerea şi rânduiala lui cea cu bună linişte. însă el acele supărări şi scârbe toate 
prea lesne le suferea şi le răbda. Iar mai pe urmă văzând vrăjmaşul diavol că nu 
mai are ce să-i mai facă, să-l izgonească el de la acel loc (că nu-1 mai putea 
suferi], a făcut aceasta: s-a închipuit în chipul stareţului şi a început a 
întâmpina femeile şi fetele acelor oameni seara şi dimineaţa şi le vorbea lor 
cuvinte necuvioase şi le îndemna ca să curvească cu dânsul, adeverindu-le lor 
că nu este nici un păcat acest lucru, pentru curvia în taină. Aceasta făcea 
diavolul nu o dată sau de două ori, ci de multe ori. Unde vedea o femeie singură 
îndată se închipuia în chipul stareţului şi mergând la dânsa îi vorbea cuvinte 
necuvioase, iar femeile spuneau bărbaţilor lor. Şi s-a auzit acest lucru şi s-a 
vestit tuturor oamenilor. Atunci s-au adunat toţi la biserică şi au chemat pe 
toate femeile cărora le grăise acele cuvinte necuvioase. Şi le-au întrebat pe ele 
ca să spună drept, dacă este adevărat pentru acel stareţ, sau îl năpăstuiesc pe el. 
Iar ele, fiind mai multe de douăzeci, toate mărturiseau zicând: nu numai o dată, 
ci de mai multe ori, care unde ne apucă pe câte una, ne sileşte pe noi spre păcat 
cu dânsul şi ne trage fără ruşine, zicând că nu este păcat curvia în taină. 
Acestea auzindu-le soborul bisericii şi nepricepând că este meşteşugul 
diavolului, au trimis la dânsul pe nişte tineri tirani, nemilostivi, poruncindu-le 
lor să-l scoată din peşteră şi cu bătaie şi cu necinste să-l izgonească de acolo. 
Mergând acei tineri nemilostivi şi cu mare mânie intrând fără de veste la 
dânsul în peşteră, îndată l-au apucat unii de barbă, alţii de pletele capului, alţii 
bătându-1 cu beţe pe spate ca pe un dobitoc, l-au scos afară din peşteră. Şi aşa 
l-au tras tăvălindu-1 la pământ şi tot bătându-1 fără milostivire, până l-au tras la 
un drum şi aşa l-au lăsat în mijlocul drumului, ca pe un mort şi s-au dus. Şi 
trecând nişte drumeţi pe acel drum, l-au găsit în mijlocul drumului, rănit peste 
tot trupul, zăcând în baltă de sânge, abia viu. Şi stând ei şi minunându-se, au 
început a-1 întreba, să le spună lor, ce i s-a întâmplat. Iar el, numai de abia 
putând vorbi, i-a rugat să-l ridice şi să-l ducă în peştera lui; şi ridicându-1 l-au 
dus pe el în peşteră. Aşa lăsându-1, s-au dus pe drumul lor. Iar oamenii din 
cetate înţelegând că iar s-a întors în peşteră, mulţi dintr-înşii au mers la dânsul 

şi-l dosădeau şi-l ocărau. Iar el, răbdându-le lor toate, mulţumea lui Dumnezeu. 
Şi a mai trăit acolo, într-acea peşteră optsprezece luni de toţi fiind dosădit 
pururea ocărât şi batjocorit. El cu bucurie toate le răbda şi se ruga lui 
Dumnezeu pentru dânşii, ca să li se ierte păcatul acesta, căci ei nu ştiu ce fac şi 
să se mântuiască sufletele lor. Iar Domnul Dumnezeu n-a lăsat până în sfârşit 
această batjocură diavolească şi ocară asupra păcatului său, ci a descoperit 
unuia din oamenii cei mai cinstiţi aceasta, cum că a fost meşteşugul şi nălucirea 
diavolească asupra stareţului şi cum că însuşi diavolul s-a închipuit în chipul 
stareţului şi se arăta şi vorbea cu femeile vorbele sale. Iar stareţul nimic de 
aceasta nu ştia, ci şezând în peştera sa, se ruga lui Dumnezeu după obiceiul său, 
pentru această cetate şi pentru toată lumea. Şi au început şi acei tineri care îl 
munciseră pe stareţ, a se îndrăci groaznic, făcând spume la gură şi ţipând 
spuneau nevinovăţia stareţului. Asemenea şi femeile acelea cu care vorbise 
diavolul în chipul stareţului, toate s-au îndrăcit. Şi s-au spăimântat foarte toţi 
oamenii şi au cunoscut toţi că n-a fost vinovat stareţul, ci însuşi diavolul a 
lucrat acel rău asupra stareţului. Şi s-au căit toţi foarte, pentru că au crezut 
nălucirilor diavolului şi pedepsind şi defăimând pe stareţul, au greşit lui 
Dumnezeu. Şi aşa, sculându-se toţi împreună cu femeile şi copiii lor, au ieşit din 
cetate şi au mers la peştera stareţului ca să-şi ceară toţi iertare de greşeala cu 
care au greşit lui, nefiind vinovat. Iar el văzându-i de departe, oaste mare 
venind, a cunoscut cine sunt şi vin la dânsul, căci ştia că s-au înştiinţat de 
nevinovăţia lui şi ştia şi pentru ce vin cu toţii la dânsul. Şi ieşind din peştera sa, 
a fugit la munte şi a trecut la muntele Nitriei şi găsind acolo o peşteră, foarte i-a 
plăcut şi s-a aşezat într-însa. Şi îmi zicea mie, spune avva Theona: când va vrea 
cineva să se deosebească cu viaţa de gâlcevile lumii, să meargă să se aşeze la un 
loc liniştit, fără gâlceavă şi cu tăcere. Unul ca acesta de voieşte să nu-i găsească 
diavolul prepusuri ca acesta asupra mea, se cade lui să nu se aşeze la loc 
aproape de cetate sau de sate, ci să fie departe de locuinţa mirenească şi aşa va 
fi odihnit. 


XIII. ÎNCEPUTUL SLOVEI N 

- mmm Ns - 

1. Zis-a avva Nil: orice vei face spre izbânda fratelui ce te-a nedreptăţit pe tine, 
toate spre sminteală ţi se vor face în vremea rugăciunii. 


2. A zis iarăşi: rugăciunea este odraslă a blândeţii şi a nemânierii. 

3. A zis iarăşi: rugăciunea este izgonire a întristării şi a mâhnirii. 


4. A zis iarăşi: mergând, vinde toate averile tale şi le dă săracilor; şi luând 
crucea, leapădă-te de sine-ţi, ca să poţi fără de risipire să te rogi. 


5. A zis iarăşi: orice vei suferi răbdând, vei găsi roada acestuia în vremea 
rugăciunii. 


6. A zis iarăşi: dorind să te rogi cum se cade, să nu mâhneşti vreun suflet; iar de 
nu, în zadar alergi. 


7. Zis-a iarăşi: nu voi după cum ţi se pare, să se facă lucrurile tale, ci după cum 
place lui Dumnezeu şi vei fi tulburat şi nemulţumit în vremea rugăciunii tale. 


8. Zis-a iarăşi: fericit este călugărul, cel ce se socoteşte pe sine-şi tuturor 
lepădătură. 


9] Zis-a iarăşi: nerănit rămâne de săgeţile vrăjmaşului călugărul care iubeşte 
liniştea. Iar cel ce se amestecă cu mulţimea oamenilor, dese răni primeşte. 


10. Zis-a iarăşi: robul care se leneveşte de lucrurile stăpânului său să se 
gătească spre bătăi (Luca XII, 47]. 

- peiffRV m mm - 


1. Awa Nistero cel Mare umbla în pustie cu un frate şi văzând un balaur a fugit. 
Şi i-a zis lui fratele: şi tu te temi, părinte? Şi i-a zis lui bătrânul: nu mă tem, fiule, 
dar mai de folos este că am fugit, fiindcă nu puteam scăpa de duhul slavei 
deşarte. 


2. Un frate l-a întrebat pe un bătrân, zicând; care lucru este bun să-l fac şi să 
trăiesc cu el? Şi a zis bătrânul: Dumnezeu ştie care este bun. însă auzim că a 
întrebat cineva din părinţi pe awa Nistero cel Mare, pe prietenul lui awa 
Antonie, şi i-a zis lui: care lucru este bun să-l fac? Şi i-a zis: au nu sunt toate 
lucrurile întocmai? Scriptura zice că Avraam a fost iubitor de străini şi 
Dumnezeu era cu dânsul. Ilie iubea liniştea şi Dumnezeu era cu dânsul şi David 
a fost smerit şi Dumnezeu era cu dânsul. Deci, ce vezi cu sufletul tău că voieşti, 
după Dumnezeu aceasta fă, şi-ţi păzeşte inima. 


3. Awa Iosif zis-a lui awa Nistero: ce voi face limbii mele, căci nu o pot stăpâni? 
Şi i-a zis lui bătrânul: dar de vei vorbi, ai odihnă? I-a zis lui: nu. Şi a zis bătrânul: 
deci, dacă nu ai odihnă pentru ce vorbeşti? Mai bine taci şi de se va întâmpla 
vorbă, mai vârtos ascultă decât să vorbeşti. 


4. Un frate a văzut pe awa Nistero purtând două colovii şi l-a întrebat pe el, 
zicând: de va veni vreun sărac şi-ţi va cere haina, pe care o dai lui? Şi 
răspunzând a zis: pe cea mai bună. Şi i-a zis fratele: dar dacă şi altul îţi va cere, 
ce îi dai lui? Şi i-a zis bătrânul: jumătatea celeilalte. Şi a zis fratele: dar dacă şi 
altul îţi va cere ce îi vei da lui? Iar el a zis: tai şi pe cealaltă şi-i dau lui pe 
jumătate şi cu cealaltă mă încing. Şi iarăşi a zis: dar dacă şi pe aceasta o va cere 
cineva, ce faci? Bătrânul a răspuns: îi dau lui şi pe cealaltă şi mergând şed la un 
loc, până când Dumnezeul va trimite şi mă va acoperi, căci nu cer de la 
altcineva. 


5. Zis-a awa Nistero: dator este călugărul în toată seara şi dimineaţa să facă 
socoteală pentru ce am făcut noi din cele ce voieşte Dumnezeu şi ce nu am 
făcut din cele ce nu voieşte şi aşa să-şi albească toată viaţa, căci aşa a trăit awa 

Arsenie. Sileşte-te în toate zilele să stai înaintea lui Dumnezeu fără păcat. Aşa 
te roagă lui Dumnezeu, ca şi cum ai fi de faţă înaintea Lui, care este de faţă, căci 
cu adevărat este de faţă. Nu-ţi pune ţie legi şi nu judeca pe nimeni. Străin lucru 
este călugărilor să jure, să calce jurământul, să mintă, să blesteme, să ocărască, 
să râdă. Iar cel ce se cinsteşte peste cuviinţă sau se laudă, mult se păgubeşte. 


- PftffRV 8W0 IfffGRQ Cfls DK CHIMIR - 

1. Zicea avva Pimen despre avva Nistero, că precum şarpele cel de aramă pe 
care l-a făcut Moise spre tămăduirea norodului, aşa a fost bătrânul, având toată 
fapta cea bună şi tăcând pe toţi îi tămăduia. 


2. întrebat fiind awa Nistero de awa Pimen, de unde a câştigat această faptă 
bună, căci oricând i s-a întâmplat necaz în chinovie, nu grăia, nici nu intra în 
mijloc, a răspuns: iartă-mă, awo! Când am intrat la început în chinovie, am zis 
cugetului meu: că tu şi măgarul una sunteţi. Precum măgarul se bate şi nu 
grăieşte, se ocărăşte şi nimic nu răspunde, aşa şi tu. După cum zice psalmistul: 
dobitoc m-am făcut la Tine şi eu pururea cu Tine (Ps. 72, 22]. 


-mrnmwM- 

1. Un frate l-a întrebat pe unul din bătrâni, zicând: cum diavolul aduce ispite 
asupra sfinţilor? Şi i-a zis lui bătrânul că a fost unul din părinţi, anume Nicon, 
care locuia în muntele Sinai. Şi iată pe oarecine mergând la casa unui faranit şi 
găsind pe fiica lui singură, a căzut cu dânsa. Şi i-a zis ei: spune că pustnicul avva 
Nicon ţi-a făcut aşa. Şi când a venit tatăl ei şi a aflat, luând sabia s-a dus asupra 
bătrânului şi bătând în uşă, a ieşit bătrânul. Şi întinzând el sabia ca să-l omoare, 
s-a uscat mâna lui. Şi ducându-se faranitul la biserică, a spus bătrânilor şi au 
trimis la dânsul şi a venit bătrânul. Şi bătându-1 mult, voiau să-l izgonească. Şi 
s-a rugat zicând: lasă-mă aici, pentru Dumnezeu, ca să mă pocăiesc! Şi 
despărţindu-1 pe el trei ani, a dat poruncă ca nimeni să nu meargă la el. Şi a 
făcut trei ani, venind în fiecare duminică la biserică şi făcând metanie, se ruga 
la toţi zicând: rugaţi-vă pentru mine! Iar mai pe urmă s-a îndrăcit cel ce a făcut 
păcatul şi a pus ispită asupra bătrânului. Şi a mărturisit în biserică că el a făcut 
păcatul şi a zis să năpăstuiască pe robul lui Dumnezeu. Şi mergând tot norodul, 


150 



a făcut metanie bătrânului, zicând: iartă-ne pe noi, avvo! Şi le-a zis lor: de a vă 
ierta, iertaţi sunteţi; dar a rămâne aici cu voi nu mai rămân, că nu s-a aflat unul 
să aibă dreaptă socoteală şi să-i fie milă de mine. Şi aşa s-a dus de acolo. Şi a zis 
bătrânul către fratele: vezi cum diavolul aduce ispitele asupra sfinţilor? 


-mmmv/m- 

Povestitu-s-a despre avva Netra, ucenicul lui avva Siluan, că şi când şedea în 
chilia sa la muntele Sinai, cu măsură se ocârmuia pe sine-şi după trebuinţa 
trupului. Iar când s-a făcut episcop la Faran, mult se strâmtora pe sine-şi spre 
viaţa cea aspră. Şi i-a zis lui ucenicul său: avvo, când eram în pustie, nu te 
nevoiai aşa. Şi i-a răspuns bătrânul: acolo era pustie şi linişte şi sărăcie şi 
voiam să chivernisesc trupul, ca să nu mă bolnăvesc şi să caut cele ce nu aveam. 
Iar aici este lume şi pricepere şi de mă voi şi bolnăvi aici, este cine să mă 
sprijinească să nu pierd călugăria. 


-MMimwm- 

Spunea awa Nichita despre doi oarecare fraţi că s-au unit, vrând să locuiască 
împreună. Şi a socotit unul întru sine: orice va voi fratele meu, aceea să fac. 
Asemenea şi fratele celălalt a socotit, că voia fratelui său va face. Şi au trăit ani 
mulţi cu multă dragoste. Dar văzând vrăjmaşul, s-a dus să-i despartă şi stând în 
tindă se arăta unuia ca un porumbel, iar altuia ca o cioară. Şi a zis unul: vezi 
porumbelul acesta? Zis-a acela: cioară este. Şi au început a se certa, altul alta 
zicând. Şi sculându-se s-au bătut până la sânge, spre cea mai desăvârşită 
bucurie a vrăjmaşului şi s-au despărţit. Iar după trei zile s-au trezit venindu-şi 
în fire şi făcându-şi metanie, mărturiseau ceea ce fiecare din ei socoteau 
pasărea cea văzută. Şi cunoscând războiul vrăjmaşului, au rămas până la sfârşit 
nedespărţiţi. 

XIV. ÎNCEPUTUL SLOVEI X 

1. Un frate l-a întrebat pe avva Xoie, zicând: de mă voi afla undeva şi voi mânca 
trei pâini, nu cumva este mult? I-a zis lui bătrânul: la arie ai venit, frate? Şi a zis 
iarăşi: de voi bea trei pahare cu vin, nu cumva este mult? I-a zis lui: de nu este 
drac, nu este mult; iar de este, este mult. Căci vinul este străin de călugării cei 
ce trăiesc după Dumnezeu. 


2. Spunea unul dintre părinţi despre awa Xoie tebeul că a intrat odată în 
muntele Sinai şi ieşind el de acolo, l-a întâmpinat un frate şi suspinând zicea: 
ne mâhnim, avvo, pentru neploaie. I-a zis lui bătrânul: şi de ce nu cereţi şi vă 
rugaţi lui Dumnezeu? I-a zis lui fratele: ne rugăm şi facem litanii dar nu plouă. 
I-a zis lui bătrânul: negreşit, nu vă rugaţi cu deadinsul. Vrei însă să cunoşti, că 
aşa este? Şi şi-a întins mâinile la cer cu rugăciune şi îndată a plouat. Şi văzând 
fratele, s-a temut şi căzând cu faţa la pământ, i s-a închinat lui, iar bătrânul a 
fugit. Fratele a vestit la toţi ceea ce s-a făcut şi cei ce au auzit, au slăvit pe 
Dumnezeu. 


- mm aooa mm - 

1. Zis-a avva Xantie: tâlharul pe Cruce era şi dintr-un cuvânt s-a îndreptat. Şi 
Iuda cu apostolii era împreună numărat şi într-o noapte a prăpădit toată 
osteneala şi s-a pogorât din ceruri în iad. Drept aceea, nimeni făcând bine, să 
nu se fălească, căci toţi cei ce s-au nădăjduit în sine-şi, au căzut. 


2. S-au suit odată awa Xantie de la Schit la Terenut. Şi unde a găzduit pentru 
osteneala nevoinţii, i-a adus lui puţin vin. Şi auzind unii, i-au adus lui un 
îndrăcit şi a început dracul să îl ocărască pe bătrân: la băutorul de vin acesta 
m-aţi adus? Şi bătrânul nu vroia să-l scoată, dar pentru defăimare zicea: cred 
lui Hristos, că nu voi isprăvi paharul acesta până ce nu vei ieşi. Şi dacă a 
început bătrânul să bea, a strigat dracul, zicând: mă arzi, mă arzi! Şi mai înainte 
de a isprăvi, a ieşit, cu darul lui Hristos. 

3. Acelaşi a zis: câinele este mai bun decât mine, căci şi dragoste are şi la 
judecată nu vine. 


XV. ÎNCEPUTUL SLOVEI O 

- mm m <mm - 

1. Zis-a awa Olimpie: s-a pogorât odată un preot al elinilor la Schit şi a venit la 
chilia mea şi a adormit. Şi văzând vieţuirea călugărilor, mi-a zis: aşa vieţuind, 
nimic nu vedeţi la Dumnezeul vostru? Şi i-am zis lui: nu. Şi mi-a zis mie preotul: 
dar noi când slujim dumnezeului nostru nimic nu ascunde de noi ci ne 
descopere tainele lui. Şi voi atâtea osteneli făcând, privegheri, liniştiri şi 
nevoinţe, zici că nimic nu vedeţi. Negreşit dar, dacă nimic nu vedeţi, cugete rele 
aveţi în inimile voastre, care vă despart pe voi de Dumnezeu şi pentru aceasta 
nu vă descopere vouă tainele. Şi m-am dus şi am vestit bătrânilor cuvintele lui 
şi s-au minunat, zicând că aşa este, căci cugetele cele necunoscute îl despart pe 
om de Dumnezeu. 


2. Awa Olimpie cel al chiliilor, a fost luptat spre curvie şi i-a zis lui cugetul: 
du-te, ia femeie! Şi sculându-se a călcat lut şi a făcut femeie. Apoi şi-a zis: iată 
femeia ta! Trebuie dar să lucrezi mult ca să o hrăneşti. Şi lucra ostenindu-se 
mult. Şi după o zi iarăşi călcând lut, şi-a făcut lui şi fiu şi zicea gândului său: a 
născut femeia ta. Ai mai multă trebuinţă să lucrezi, ca să poţi să-ţi hrăneşti fiul 
şi să-l acoperi. Şi aşa făcând, s-a topit pe sine. Şi a zis cugetului: dacă nu mai 
poţi suferi osteneala, nici femeie să nu cauţi. Văzând Dumnezeu osteneala lui, a 
ridicat de la el războiul şi s-a odihnit. 

-mfmmmeR- 

1. Zis-a awa Orsisie: cărămida nearsă punându-se la temelie aproape de râu, 
nu rabdă o zi, iar cea arsă ca o piatră rămâne. Aşa este şi omul care are 
socoteală trupească şi nu s-a ars ca Iosif cu frica lui Dumnezeu: se risipeşte 
după ce s-a suit la stăpânire. Căci multe sunt ispitele unora ca aceştia, fiindcă 
sunt în mijlocul oamenilor. Deci, bine este cineva, ca după ce îşi va cunoaşte 
măsurile sale să fugă de răutatea stăpânirii căci cei tari în credinţă neclintiţi 
sunt. Pentru însuşi sfântul Iosif de va voi cineva să vorbească, zice că nu a fost 

pământesc. Cu câte a fost ispitit şi în ce fel de ţară, unde nu era atunci urmă de 
cinstire a lui Dumnezeu? însă Dumnezeul părinţilor lui era cu dânsul şi l-a scos 
din tot necazul şi acum este cu părinţii săi întru împărăţia cerurilor. Şi noi, 
cunoscând măsurile noastre, să ne nevoim, căci numai aşa vom putea scăpa de 
judecata lui Dumnezeu. 


2. Zis-a iarăşi: socotesc că dacă un om nu va păzi inima sa bine, toate câte a 
auzit le uită şi se leneveşte. Şi aşa, vrăjmaşul aflând într-însul loc, îl surpă, căci 
precum un lihnar (candelă] gătit şi luminând, de va fi trecut cu vederea să i se 
toarne untdelemn încet, încet, se stinge şi apoi se întăreşte întunericul asupra 
lui. Şi nu numai aceasta, dar este cu putinţă când vine pe lângă dânsul şi 
şoarecele şi caută să mănânce fitilul, mai înainte de a se stinge, nu poate mânca 
untuldelemn; iar de a vedea că nu numai lumină nu are, dar nici fierbinţeală de 
foc, atunci având să tragă fitilul, surpă şi lihnarul şi de va fi de lut se strică iar 
de va fi de aramă stăpânul casei îl face de iznoavă. Aşa, când se leneveşte 
sufletul, încet, încet Duhul Sfânt se trage, până ce desăvârşit se va stinge în 
fierbinţeala lui şi atunci vrăjmaşul mâncând osârdia sufletului, pe trup îl 
prăpădeşte răutatea. Iar dacă acela va fi bun cu aşezarea către Dumnezeu, 
numai s-a răpit spre lenevire. Dumnezeu ca un îndurat, punând într-însul frica 
Lui şi aducerea aminte a muncilor, îl face să se trezească şi să se păzească pe 
sine-şi de aici înainte cu multă întărire până la cercetarea lui. 


XVI. ÎNCEPUTUL SLOVEI P 

-mmrnim- 

1. S-a dus odată awa Pimen, când era mai tânăr la oarecare bătrân, să-l întrebe 
de trei gânduri. Deci, după ce a venit la bătrânul, a uitat pe unul din acele trei şi 
s-a întors la chilia sa. Şi cum a pus mâna să deschidă încuietoarea, şi-a adus 
aminte de cuvântul pe care l-a uitat şi a lăsat încuietoarea şi s-a întors la 
bătrânul care i-a zis: degrab ai venit frate. Şi i-a povestit lui: când am pus mâna 
mea să iau încuietoarea, mi-am adus aminte de cuvântul pe care îl căutam şi 
n-am deschis, pentru aceasta m-am întors. Şi era depărtarea căii foarte multă. 
Şi i-a zis lui bătrânul: al îngerilor Pimen, adică păstor (căci pimen în limba 
elinească înseamnă păstor]; şi se va grăi numele tău în tot pământul Egiptului. 

2. Avea odată Paisie, fratele lui avva Pimen, prieteşug cu cineva din afara chiliei 
lui. Iar avva Pimen nu era de acord. Şi sculându-se a fugit la awa Amona. Şi i-a 
zis lui: Paisie, fratele meu, are cu cineva prieteşug şi nu mă odihnesc. I-a zis lui 
awa Amona: Pimene, încă trăieşti? Du-te, şezi în chilia ta şi pune-ţi în inimă că 
acum ai un an de când eşti în mormânt! 


3. Au venit odată bătrânii locului la mănăstirea unde era avva Pimen. Şi a intrat 
awa Anuv şi i-a zis lui: să chemăm pe bătrâni aici astăzi. Şi stând mult, nu i-a 
dat lui răspuns. Şi mâhnindu-se, a ieşit. I-au zis lui cei ce şedeau aproape de 
dânsul: avvo, pentru ce n-ai dat lui răspuns? Le-a zis lor avva Pimen: eu treabă 
nu am, căci am murit, iar mortul nu grăieşte. 


4. Un bătrân era în Egipt mai înainte până a veni cei cu avva Pimen şi era ştiut 
foarte şi cinstit. Deci, după ce s-au suit cei cu awa Pimen de la Schit, au lăsat pe 
bătrân oamenii şi veneau la avva Pimen. Şi-l zavistuia bătrânul pe el şi-l vorbea 
de rău. Deci, a auzit awa Pimen şi s-a mâhnit. Şi a zis fraţilor lui: ce să facem 
bătrânului acestuia mare, căci în întristare ne-au pus oamenii pe noi, părăsind 
pe bătrânul şi venind la noi, care nu suntem nimic? Deci cum putem să odihnim 
pe bătrânul? Şi le-a zis lor: faceţi puţine bucate şi luaţi un vas cu vin şi să 
mergem la dânsul să gustăm împreună. Poate cu aceasta vom putea să-l 
odihnim. Deci au luat bucatele şi s-au dus. Şi după ce au bătut în uşă, a auzit 
ucenicul lui şi a zis: cine sunteţi? Iar ei au zis: spune-i awei, că este Pimen şi 
vrea să se binecuvinteze de dânsul! Şi aceasta vestind ucenicul, a răspuns 
bătrânul: du-te, nu am vreme! Iar ei au răbdat în arşiţă zicând: nu ne ducem, de 
nu ne vom învrednici să vedem pe bătrânul. Iar bătrânul văzând smerenia lor 
şi răbdarea, umilindu-se, le-a deschis. Şi intrând, au gustat cu el. Iar în vremea 
când mâncau, zicea: într-adevăr, nu sunt numai cele ce le-am auzit despre voi, 
ci însutite am văzut în locul vostru. Şi li s-a făcut lor prieten din ziua aceea. 


5. A voit odată stăpânitorul locului aceluia, să vadă pe avva Pimen şi nu primea 
bătrânul. Şi cu pricină ca pe un făcător de rele a prins pe fiul surorii lui şi l-a 
pus în temniţă, zicând: de va veni bătrânul şi se va ruga pentru dânsul, eu îl 
slobozesc. Şi a venit sora lui, plângând lângă uşă. Iar el nu i-a dat ei răspuns. Ea 
îl ocăra zicând: omule cu inimă de aramă, fie-ţi milă de mine, că numai un fiu 
am! Iar el trimiţând, i-a zis ei: Pimen fiu n-a născut. Şi aşa s-a dus. Şi auzind 
stăpânitorul, a trimis zicând: măcar cu cuvântul de va porunci, îl voi slobozi pe 

el. Iar bătrânul i-a răspuns înapoi zicând: cercetează după pravilă şi de este 
vrednic de moarte, să moară, iar de nu este, fă cum voieşti! Iar stăpânitorul 
auzind, l-a slobozit de la închisoare. 


6. A greşit odată un frate în chinovie. Şi era în locurile acelea un pustnic şi 
multă vreme nu a ieşit afară. Şi venind stareţul chinoviei la bătrânul, i-a vestit 
lui pentru cel ce a greşit. Iar el a zis: izgoniţi-1! Şi ieşind fratele din chinovie, a 
intrat într-o surpătură şi plângea acolo. Şi s-au întâmplat nişte fraţi să meargă 
la avva Pimen şi l-au auzit plângând. Şi intrând l-au găsit în mare durere. Şi l-au 
rugat pe el ca să-l ducă la bătrân şi nu voia, zicând: aici vreau eu să mor! Şi 
venind ei la avva Pimen, i-au povestit lui şi rugându-i el pe ei, i-a trimis zicând: 
spuneţi-i că awa Pimen îl cheamă. Şi a venit fratele la dânsul şi văzându-1 pe el 
bătrânul necăjit, sculându-se l-a sărutat şi glumind cu dânsul, l-a rugat să guste. 
Şi a trimis awa Pimen pe unul din fraţii săi la pustnic, zicând: de mulţi ani 
doream să te văd, auzind cele despre tine şi din lenevirea amândorura nu 
ne-am întâlnit unul cu altul. Deci acum vrând Dumnezeu şi pricină 
întâmplându-se, ia osteneală şi vino până aici, ca să ne vedem unul cu altul! (că 
era neieşind din chilia lui]. Şi auzind zicea: de n-ar fi vestit Dumnezeu 
bătrânului, nu ar fi trimis la mine. Şi sculându-se, a venit la el. Şi închinându-se 
unul altuia cu bucurie, au şezut. Şi a zis lui avva Pimen: doi oameni erau într-un 
loc şi amândoi aveau morţi. Iar unul a lăsat pe mortul său şi s-a dus să plângă 
pe mortul celuilalt. Şi auzind bătrânul s-a umilit de cuvântul lui şi şi-a adus 
aminte de ceea ce a făcut şi a zis: Pimen sus, sus în cer, iar eu jos, jos pe pământ! 


7. S-au dus odată mulţi bătrâni la awa Pimen. Şi iată unul dintre ai lui avva 
Pimen avea un copil şi faţa lui, din lucrarea diavolului, s-a întors înapoi. Şi 
văzând tatăl copilului mulţimea părinţilor, luând copilul afară de mănăstire, 
şedea plângând. Şi s-a întâmplat unui bătrân să iasă afară şi văzându-1 i-a zis: 
de ce plângi, omule? Iar el a zis: rudenie sunt cu awa Pimen. însă iată i s-a 
întâmplat copilului acestuia ispita aceasta. Şi vrând să-l aducem la bătrânul, 
ne-am temut că nu voieşte să ne vadă şi acum, de va afla că suntem aici, trimite 
şi ne alungă. Dar eu văzând venirea voastră, am îndrăznit de am venit. Deci, 
cum voieşti, awo. Fie-ţi milă de mine şi ia copilul înlăuntru şi vă rugaţi pentru 
dânsul. Şi luându-1 bătrânul, a intrat şi a săvârşit lucru cu înţelepciune, că nu l-a 
dus îndată la awa Pimen, ci, începând de la fraţii cei mai mici, zicea: faceţi 
cruce copilului! Şi după ce i-a făcut pe toţi de i-au făcut cruce, în urmă l-au dus 
şi la avva Pimen, dar el nu voia să-i facă cruce, iar părinţii i se rugau zicând: 

precum toţi şi tu fă, părinte. Şi suspinând, sculându-se s-a rugat zicând: 
Dumnezeule, tămăduieşte zidirea Ta, ca să nu fie stăpânită de vrăjmaşul! Şi 
făcându-i cruce, îndată s-a tămăduit şi l-a dat tatălui său sănătos. 


8. S-a dus un frate odată, din părţile lui awa Pimen, în străinătate. Şi a ajuns la 
un pustnic acolo (că era milostiv şi mulţi veneau la dânsul]. Şi i-a vestit lui 
fratele cele despre awa Pimen. Şi auzind fapta lui cea bună, a dorit să-l vadă. 
Deci întorcându-se fratele în Egipt, după câtăva vreme a venit pustnicul din 
străinătate în Egipt la fratele cel ce venise la el (că îi spusese lui unde petrece]. 
Şi văzându-1 acela, s-a mirat şi s-a bucurat foarte. Şi a zis pustnicul: fii bun şi 
du-mă la awa Pimen! Şi luându-1, a venit la awa Pimen şi i-a vestit cele despre 
dânsul zicând că mare om este şi multă dragoste şi cinste are la locul lui şi i-am 
vestit lui despre tine şi, dorind să te vadă, a venit. Deci l-a primit pe el cu 
bucurie şi sărutându-se unul cu altul, au şezut. Şi a început cel străin a vorbi 
din Scriptură locuri duhovniceşti şi cereşti. Şi şi-a întors awa Pimen faţa lui şi 
nu i-a dat răspuns. Şi văzând că nu vorbeşte cu dânsul, mâhnindu-se a ieşit. Şi a 
zis fratelui celui ce l-a adus pe el: în zadar am făcut toată călătoria aceasta, că 
am venit la bătrânul şi iată că nici a vorbi cu mine nu voieşte. Şi a intrat fratele 
la awa Pimen şi i-a zis: avvo, pentru tine a venit acest om mare, având atâta 
slavă la locul lui. Pentru ce n-ai vorbit cu dânsul? I-a zis lui bătrânul: acesta din 
cei de sus este şi cele cereşti grăieşte, iar eu din cei de jos sunt şi cele 
pământeşti vorbesc. De mi-ar fi grăit despre patimi ale sufletului, i-aş fi 
răspuns; iar dacă pentru lucruri cereşti, eu aceasta nu ştiu. Deci ieşind fratele, 
i-a zis: bătrânul nu degrabă vorbeşte din Scriptură, ci dacă cineva îi va grăi lui 
despre patimile sufletului, îi răspunde. Iar el umilindu-se, a intrat la bătrânul şi 
a zis către dânsul: ce voi face awo, că mă stăpânesc patimile sufletului? Şi a 
luat aminte la dânsul bătrânul, bucurându-se. Şi a zis: acum bine ai venit. 
Deschide-ţi gura ta pentru acestea şi o voi umplea de bunătăţi. Iar el mult 
folosindu-se zicea: cu adevărat aceasta este calea cea adevărată. Şi mulţumind 
lui Dumnezeu, s-a întors la locul său bucuros căci cu astfel de sfânt s-a 
învrednicit a se întâlni. 


9. A prins odată stăpânitorul locului pe unul din satul lui awa Pimen. Şi au 
venit toţi, rugându-se bătrânului să meargă şi să-l scoată. Iar el a zis: lăsaţi-mă 
trei zile şi aşa vin! Deci s-a rugat awa Pimen către Domnul, zicând: Doamne, 
nu-mi da darul acesta, căci nu mă vor lăsa să şed în locul acesta! Deci a venit 

bătrânul, rugându-se stăpânitorului. Iar el a zis către dânsul: pentru tâlhari te 
rogi, avvo? Iar bătrânul s-a bucurat că n-a primit har de la dânsul. 


10. Au povestit unii că odată awa Pimen şi fraţii lui lucrau suluri şi nu sporeau, 
neavând cum să cumpere inuri. Şi unul dintr-înşii a povestit unui neguţător 
credincios pricina. Iar awa Pimen nu voia să ia de la cineva ceva, pentru 
supărare. Neguţătorul având să facă lucrul bătrânului, se făcea că are trebuinţă 
de suluri. De aceea a adus cămila şi le-a luat. Şi venind fratele la awa Pimen şi 
auzind ceea ce a făcut neguţătorul, ca şi cum vrând să-l laude, a zis: cu adevărat, 
awo, şi neavând trebuinţa le-a luat ca să ne facă nouă lucru. Şi auzind awa 
Pimen că neavând trebuinţa le-a luat, a zis fratelui: scoală-te, tocmeşte cămila 
şi adu-le aici, iar de nu le vei aduce, Pimen aici nu şade cu voi. Că nu fac 
strâmbătate vreunui om care nu are trebuinţă ca el să se păgubească şi să ia 
folosul meu. Şi s-a dus fratele lui cu multă osteneală şi le-a adus. Iar de nu le 
aducea, bătrânul se ducea de la dânşii. Deci, după ce le-a văzut, s-a bucurat, ca 
şi când ar fi aflat o mare comoară. 


11. A auzit odată preotul Pelusiului despre un frate ce se duce des în cetate şi 
se scaldă şi se leneveşte de mântuirea lui. Şi venind la biserică l-a scos din 
călugărie. Şi după aceasta l-a mustrat pe dânsul inima şi s-a căit. Şi a venit la 
awa Pimen beat de gânduri, având şi levitoanele fraţilor şi a vestit bătrânului 
pricina. Şi i-a zis lui bătrânul: nu ai tu ceva din ale omului cel vechi? Te-ai 
dezbrăcat de el? Iar preotul a zis: mă împărtăşesc de omul cel vechi. Iar 
bătrânul i-a zis: iată că şi tu eşti ca şi fraţii; că deşi puţin te împărtăşeşti din 
vechime, însă eşti supus păcatului. Atunci mergând preotul, a chemat pe fraţi şi 
s-a pocăit înaintea celor unsprezece şi i-a îmbrăcat pe ei cu chipul călugăresc şi 
i-a slobozit. 


12. Un frate l-a întrebat pe awa Pimen zicând: am făcut păcat mare şi voiesc să 
mă pocăiesc trei ani. I-a zis lui bătrânul: este mult. Şi a zis fratele: dar până la 
un an? Şi a zis iarăşi bătrânul: mult este. Iar cei ce erau de faţă au zis: dar până 
la patruzeci de zile? Şi iarăşi a zis: mult este. Şi a adăugat: eu zic că dacă din 
toată inima se va pocăi omul şi nu va mai continua să facă păcatul, şi în trei zile 
îl primeşte pe el Dumnezeu. 

13. Zis-a iarăşi: semnul călugărului în ispite se arată. 


14. Zis-a iarăşi: precum spătarul împăratului stă lângă dânsul de-a pururea 
gata, aşa trebuie şi sufletul să fie gata spre a lupta împotriva dracului curviei. 


15. A întrebat awa Anuv pe awa Pimen despre gândurile cele necurate pe care 
le naşte inima omului şi despre poftele cele deşarte. Şi i-a zis lui awa Pimen: au 
doară va slăbi securea fără cel ce taie cu ea? (Isaia X, 15] însă tu nu le da lor loc, 
nici te îndulci cu dânsele şi rămân nelucrătoare. 


16. Zis-a iarăşi awa Pimen: de n-ar fi venit Navuzardan, bucătarul cel mare, nu 
ar fi ars biserica Domnului (IV Regi 24, 28, 29.]. Adică, de n-ar fi venit odihna 
îmbuibării pântecelui în suflet, n-ar fi căzut mintea în războiul vrăjmaşului. 


17. Se spune despre awa Pimen, că chemat fiind să mănânce fără voia lui, 
mergea lăcrimând, ca să nu fie neascultător fratelui său şi să-l mâhnească. 


18. Zis-a iarăşi awa Pimen: nu locui în locul unde vezi pe unii că au zavistie 
asupra ta. Fiindcă nu sporeşti. 


19. Povestit-au unii lui awa Pimen despre un călugăr, că nu bea vin. Şi a zis: 
vinul nu este al călugărilor. 


20. A întrebat awa Isaia pe awa Pimen despre gândurile cele spurcate. Şi i-a 
zis lui awa Pimen: precum o ladă plină cu haine, de le va lăsa cineva, cu vremea 
putrezesc, aşa şi gândurile, de nu le vom face cu trupul, cu vremea se 
prăpădesc şi putrezesc. 

21. A întrebat awa Iosif tot acest cuvânt. Şi i-a zis lui awa Pimen: precum dacă 
cineva va pune într-un vas şarpe şi scorpie şi îl va astupa, negreşit, cu vremea 
mor, aşa şi gândurile cele rele, de la draci odrăslind, prin răbdare lipsesc. 


22. Un frate a venit la awa Pimen şi i-a zis lui: seamăn ţarina mea şi fac 
dintr-însa milostenie. I-a zis lui bătrânul: bine faci! Şi s-a dus cu osârdie şi a 
sporit milostenia. Şi a auzit awa Anuv cuvântul şi i-a zis lui awa Pimen: nu te 
temi de Dumnezeu, aşa grăind fratelui? Şi a tăcut bătrânul. După două zile a 
trimis awa Pimen la fratele şi i-a zis lui, auzind şi awa Anuv: ce mi-ai zis 
alaltăieri, că mintea mea era aiurea? Şi a zis lui fratele: am zis că seamăn ţarina 
mea şi fac dintr-însa milostenie. Şi i-a zis awa Pimen: am gândit că pentru 
fratele tău cel mirean ai grăit; iar dacă tu eşti cel ce faci lucrul acesta, nu este 
lucru călugăresc. Iar el auzind, s-a mâhnit, zicând: alt lucru nu ştiu decât acesta 
şi nu pot ca să nu seamăn ţarina mea. Deci, după ce s-a dus, i-a făcut lui 
metanie awa Anuv, zicând: iartă-mă! Şi a zis awa Pimen: şi eu de la început 
ştiam că nu este lucru călugăresc, dar după socoteala lui am grăit şi m-am 
străduit spre sporirea dragostei, iar acum s-a dus mâhnit şi tot la fel face. 


23. A zis awa Pimen: de va greşi omul şi va tăgădui, zicând n-am greşit, nu-1 
mustra. Iar de nu, îi tai osârdia; iar de vei zice lui: nu te mâhni, frate, ci te 
păzeşte de acum înainte, îi ridici sufletul spre pocăinţă. 


24. A zis iarăşi: bună este ispitirea, că aceasta face pe om mai lămurit. 


25. A zis iarăşi: omul care învaţă, dar nu face cele ce învaţă, pe sine nu se poate 
curăţi, ci de toată întinăciunea este plin şi toată necurăţenia într-însul se află. 


26. Trecând odată awa Pimen prin Egipt, a văzut o femeie şezând la un 
mormânt şi plângând cu amar. Şi a zis: de vor veni toate veseliile lumii acesteia, 
nu vor muta sufletul ei de la plâns. Aşa şi călugărul, trebuie de-a pururi să aibă 
plânsul în sine. 

27. A zis iarăşi: că este om, care se pare că tace, dar inima lui osândeşte pe alţii. 
Unul ca acesta totdeauna grăieşte. Şi este altul care de dimineaţa până seara 
grăieşte şi tăcere ţine, adică fără de folos nimic nu grăieşte. 


28. Un frate a venit la avva Pimen şi i-a zis: avvo, multe gânduri am şi mă 
primejduiesc din pricina lor. Şi l-a scos pe el bătrânul afară sub văzduh şi i-a zis: 
întinde braţul şi ţine vânturile. Iar el a zis: nu pot să fac aceasta. Şi i-a zis 
bătrânul: dacă asta nu poţi s-o faci, nici gândurile nu le poţi opri să nu vină. Alt 
lucru este însă să le stai împotrivă. 


29. A zis awa Pimen: de sunt trei la un loc şi unul se linişteşte bine, iar unul 
este bolnav şi mulţumeşte, celălalt slujeşte cu cuget curat, toţi trei de o lucrare 
sunt. 


30. Zis-a iarăşi: scris este: în ce chip doreşte cerbul izvoarele apelor, aşa Te 
doreşte sufletul meu, Dumnezeule (Psalm. 40, 1]. Fiindcă cerbii în pustie înghit 
multe jigănii târâtoare, iar când îi arde otrava, doresc să vină la ape, şi după ce 
beau se răcoresc de otrava jigăniilor. Aşa şi călugării, în pustie şezând se ard de 
otrava dracilor celor vicleni şi doresc sâmbăta şi duminica să vină la izvoarele 
apelor, adică la Trupul şi Sângele Domnului nostru Iisus Hristos, ca să se 
curătească de amărăciunea celui viclean. 

j 


31. A întrebat avva Iosif pe avva Pimen, cum trebuie a posti. I-a zis avva Pimen 
lui: eu voiesc ca cel ce mănâncă în fiecare zi, câte puţin să mănânce, ca să nu se 
sature. I-a zis awa Iosif: când erai mai tânăr, nu posteai din două în două zile, 
awo? Şi a zis bătrânul: cu adevărat şi trei şi patru zile şi o săptămână. Şi 
acestea toate le-au cercetat părinţii, ca nişte puternici şi au aflat că este bine în 
fiecare zi a mânca, dar puţin; şi ne-au dat nouă calea cea împărătească, că este 
uşoară. 


32. Spuneau părinţii despre avva Pimen că atunci când voia să meargă la 
biserică, şedea, judecând socotelile sale ca la un ceas şi aşa ieşea. 

33. Un frate l-a întrebat pe awa Pimen, zicând: mi-a rămas o moştenire, ce să 
fac? I-a zis lui bătrânul: du-te şi după trei zile vino şi îţi voi spune! Şi a venit 
după cum i-a hotărât. Şi a zis bătrânul: ce pot să-ţi zic, frate? De îţi voi zice: 
dă-o la biserică, acolo fac mese mari. De îţi voi zice: dă-o rudelor tale, nu ai 
plată: de îţi voi zice: dă-o săracilor, rămâi fără grijă. Deci, orice voieşti, fă; eu 
treabă nu am. 


34. L-a întrebat pe el alt frate, zicând: ce înseamnă: nu da rău pentru rău? 
(Tesal. V, 16; I Petru III, 9} I-a zis lui bătrânul: patima aceasta patru chipuri are: 
întâi din inimă, al doilea din căutătură, al treilea din limbă, al patrulea a nu face 
rău în loc de rău. De poţi să-ţi curăţeşti inima, nu vine în căutătură. Iar de va 
veni în căutătură, păzeşte-te a nu grăi, iar de vei şi grăi, degrabă taie, ca să nu 
faci rău în loc de rău. 


35. Zis-a awa Pimen: a păzi şi a lua aminte de sine, şi socoteala cea dreaptă: 
aceste trei fapte bune sunt povăţuitoare ale sufletului. 


36. Zis-a iarăşi: a te arunca pe sine înaintea lui Dumnezeu şi a nu te măsura pe 
sine şi a lepăda înapoi voia ta, sunt unelte ale sufletului. 


37. Zis-a iarăşi: toată osteneala care îţi va veni ţie, este biruită prin tăcere. 


38. Zis-a iarăşi: urâciune este pentru Dumnezeu toată odihna trupească. 


39. Zis-a iarăşi: plânsul este îndoit: lucrează şi păzeşte. 

40. Zis-a iarăşi: de îţi va veni gând pentru trebuinţele cele de nevoie ale 
trupului şi le vei pune la orânduială odată şi iarăşi va veni şi le vei pune la 
orânduială şi a treia oară, să nu iei aminte la dânsul, că este zadarnic. 


41. Zis-a iarăşi că un frate l-a întrebat pe avva Alonie, zicând: ce este 
defăimarea? Şi a zis bătrânul: să fii tu dedesubtul celor necuvântătoare şi să ştii 
că acelea sunt neosândite. 


42. Zis-a iarăşi: de îşi va aduce omul aminte de cuvântul cel scris că din 
cuvintele tale te vei îndrepta şi din cuvintele tale te vei osândi (Mat. XII, 27.] va 
alege mai mult tăcerea. 


43. Zis-a iarăşi: începutul răutăţilor este răspândirea. 


44. Zis-a iarăşi: awa Isidor preotul Schitului, a grăit odată norodului, zicând: 
fraţilor, nu pentru osteneală am venit la locul acesta? Şi acum nu mai are 
osteneală. Deci, eu, luându-mi cojocul mă duc unde este osteneală şi acolo aflu 
odihnă. 


45. Un frate i-a zis lui awa Pimen: de vei vedea vreun lucru, voieşti să-l spui? 
I-a zis lui bătrânul: scris este: oricine va răspunde cuvânt mai înainte de a auzi, 
neînţelepţie îi este lui şi defăimare. De vei fi întrebat, răspunde, iar de nu, taci! 


46. A întrebat un frate pe awa Pimen, zicând: poate omul să nădăjduiască 
numai la o faptă? Şi i-a zis lui bătrânul: awa Ioan Colov a zis: eu voiesc să mă 
împărtăşesc câte puţin din toate faptele cele bune. 


47. Zis-a iarăşi bătrânul că un frate l-a întrebat pe awa Pamvo, dacă este bine 
să lauzi pe aproapele? Şi i-a zis lui: mai bine este să taci. 

48. Zis-a iarăşi awa Pimen: şi de va face omul cer nou şi pământ nou, nu poate 
să fie fără de griji. 


49. Zis-a iarăşi: omul are trebuinţă de smerită cugetare şi de frica lui 
Dumnezeu totdeauna ca de suflarea ce iese din nările lui. 


50. Un frate l-a întrebat pe awa Pimen, zicând: ce voi face? I-a zis lui bătrânul: 
Avraam când a intrat în pământul făgăduinţei mormânt şi-a cumpărat lui şi 
prin mormânt a moştenit pământul. Zis-a fratele: ce este mormântul? I-a zis lui 
bătrânul: locul plângerii şi al tânguirii. 


- peiMV afla Pffliwo - 

Socrat Scolasticul scrie despre dînsul: "Pamvo la începutul călugăriei sale, 
ne fiind cărturar, s-a dus la unul dintre fraţi, care era învăţător de carte, voind 
să înveţe de la dînsul psalmii lui D avid. Cînd a auzit întîiul stih al psalmului 38, 
care zice: Zis-am că voi păzi căile mele, ca să nu greşesc cu limba mea..., n-a mai 
voit să asculte celelalte stihuri, ci s-a dus, zi cînd: "Acest stih singur îmi este 
destul, dacă voi învăţa să-l împlinesc cu fapta"; deci n-a mai voit să se ducă la 
dascăl. 

După şase luni, dascălul, văzîndu-1 într-un loc, a zis către dînsul: "Pentru ce 
n- ai mai venit la mine?" Pamvo a răspuns: "N-am învăţat încă a săvârşi acel stih 
cu fapta Trecînd mulţi ani după aceea, unul din părinţi, cunoscut lui, l-a 
întrebat: "Frate, acum ai învăţat stihul acela?" Pamvo a răspuns: "L-am învăţat 
19 ani neîncetat şi abia m-am deprins a face cu fapta ceea ce învaţă acel stih ". 
Cuviosul Pamvo, deşi n-a fost cărturar de la început, dar după aceea, fiind 
înţelepţit de Dumnezeu, avea destulă înţelegere a dumnezeieştilor Scripturi - 
precum scrie Paladie despre dînsul -, încît multora le-a fost învăţător. 


1. A fost un om care se numea awa Pamvo şi despre acesta se povesteşte că 
trei ani a petrecut rugându-se la Dumnezeu şi zicând: să nu mă slăveşti pe 
pământ! Şi atât l-a slăvit Dumnezeu încât nu putea cineva să se uite în faţa lui, 
de slava care o avea. 


164 



2. Se spunea despre awa Pamvo, că precum a luat Moise icoana slavei lui Adam, 
când s-a slăvit faţa lui, aşa şi faţa lui awa Pamvo, ca fulgerul strălucea şi era ca 
un împărat şezând pe tron. De aceeaşi lucrare era şi awa Siluan şi awa Sisoe. 


3. Au venit odată doi fraţi la awa Pamvo şi l-a întrebat pe el unul, zicând: awo, 
eu postesc din două în două zile şi mănânc două pâini. Oare îmi mântuiesc 
sufletul, sau mă rătăcesc? A zis şi celălalt: awo, eu cheltuiesc din averea mea 
doi bani în fiecare zi şi ţin puţine pentru hrană, iar celelalte le dau milostenie. 
Oare mă mântuiesc sau pier? Şi mult rugându-se ei nu le-a dat răspuns; iar 
peste patru zile aveau să se ducă şi îi mângâiau pe dânşii clericii, zicând: nu vă 
mâhniţi, fraţilor, Dumnezeu vă va da vouă plată. Aşa este obiceiul bătrânului, 
nu degrabă vorbeşte de nu-i va vesti lui Dumnezeu. Deci au intrat ei la bătrânul 
şi i-au zis: awo, roagă-te pentru noi! Le-a zis lor: voiţi să mergeţi? Au răspuns: 
da! Şi cântărind faptele lor, scriind pe pământ, zicea: Pamvo, din două în două 
zile postind şi două pâini mâncând, oare cu aceasta se face călugăr? Nu! Şi 
Pamvo lucrează pe doi bani şi-i dă milostenie, oare cu aceasta se face călugăr? 
Nu încă! Şi le-a zis lor: bune sunt faptele, dar de veţi păzi conştiinţa faţă de 
aproapele, aşa vă veţi mântui. Şi încredinţându-se ei, s-au dus plini de bucurie. 


4. Au venit odată patru pustnici la marele Pamvo, purtând piei. Şi au vestit 
fiecare fapta cea bună a celuilalt nefiind acela de faţă. Unul postea mult, cel de 
al doilea era neagonisitor şi cel de al treilea a câştigat multă dragoste. Se 
spunea încă şi despre cel de al patrulea că douăzeci şi doi de ani avea de când 
era sub ascultarea unui bătrân. Le-a răspuns lor awa Pamvo: vă zic vouă, că 
fapta cea bună a acestuia este mai mare, căci fiecare dintre voi, fapta bună care 
a câştigat-o, cu voia sa a agonisit-o; iar acesta tăindu-şi voia, voia altuia o face. 
Căci acest fel de bărbaţi sunt mărturisitori, dacă până la moarte se vor păzi aşa. 


5. Cel întru fericita pomenire, Atanasie, arhiepiscopul Alexandriei, l-a rugat pe 
awa Pamvo să se pogoare din pustie la Alexandria. Deci pogorându-se şi 
văzând acolo o femeie uşuratică, s-a umplut de lacrimi. Iar cei ce erau 
împreună, întrebându-1 pentru ce a lăcrimat, a zis: două pricini m-au pornit: 
una, pierzarea aceleia, iar alta, că nu am acest fel de silinţă spre a plăcea lui 
Dumnezeu, cât are aceasta să placă oamenilor scârnavi. 

6. Zis-a awa Pamvo: cu darul lui Dumnezeu, de când m-am lepădat de lume, nu 
m-am căit de vreun cuvânt ce l-am grăit. 


7. Zis-a iarăşi: acest fel de haină trebuie să poarte călugărul: să o pună afară din 
chilia lui trei zile şi nimeni să nu o ia. 


8. S-a întâmplat odată ca awa Pamvo să umble cu fraţii în părţile Egiptului. Şi 
văzând nişte mireni şezând, le zicea lor: sculându-vă, închinaţi-vă călugărilor, 
ca să fiţi blagosloviţi de dânşii, căci des grăiesc cu Dumnezeu şi gurile lor sunt 
sfinte! 


9. Zis-a awa Pamvo: de ai inimă trează, poţi să te mântuieşti. 


10. A întrebat preotul Nitriei: cum trebuie fraţii să petreacă? Iar el a zis: cu 
mare nevoinţă şi păzind grija faţă de aproapele. 


11. A rugat awa Teodor al Fermii pe awa Pamvo: spune-mi un cuvânt. Şi cu 
multă osteneală i-a zis lui: Teodore, du-te, mila ta să o ai peste toţi, căci mila a 
aflat îndrăzneală înaintea lui Dumnezeu! 


12. Se spunea despre awa Pamvo, că niciodată nu zâmbea a râde faţa lui. Deci 
într-una din zile, vrând dracii să-l facă să râdă, au legat de un lemn o pană şi o 
purtau făcând gălăgie şi zicând: Alb! Alb! Şi văzându-i awa Pamvo a râs: iar 
dracii au început a juca, zicând: Ha! Ha! Pamvo a râs. Iar el răspunzând, a zis lor: 
nu am râs, ci mi-am făcut râs de neputinţa voastră, că atâţia fiind, purtaţi o 
pană. 

13. Aceasta însă o avea mai mult decât mulţi, că de era întrebat de vreun 
cuvânt al Scripturii sau duhovnicesc, nu răspundea îndată, ci zicea că nu ştie 
cuvântul; şi de era întrebat mai mult, nu răspundea. 


14. Povestit-au unii despre awa Pamvo, că vrând să se sfârşească, la însuşi 
ceasul morţii, a zis sfinţilor bărbaţi care stăteau împrejurul lui: de când am 
venit la locul acesta şi mi-am zidit chilia şi am locuit într-însa, afară de mâinile 
mele nu-mi aduc aminte să fi mâncat pâine, nici nu m-am căit de cuvântul pe 
care l-am grăit până în ceasul acesta. Şi aşa mă duc către Dumnezeu, ca şi cum 
nici n-am început să-l slujesc Lui. 


15. Awa Pamvo l-a trimis pe ucenicul său ca să vândă rucodelia sa. Şi făcând 
şaisprezece zile (după cum ne spunea nouă], noaptea dormea în tinda bisericii 
sfântului apostol Marcu; şi văzând slujba bisericii, s-a întors la bătrânul. A 
învăţat încă şi câteva tropare. Deci i-a zis lui bătrânul: te văd, fiule, tulburat. Nu 
cumva vreo ispită ţi s-a întâmplat în cetate? Răspuns-a fratele: cu adevărat, 
awo, întru lenevire cheltuim zilele noastre în pustia aceasta şi nici canoane, 
nici tropare nu cântăm. Mergând la Alexandria, am văzut cetele bisericii cum 
cântă şi m-am întristat că nu cântăm şi noi canoanele şi troparele. I-a zis lui 
bătrânul: amar nouă, fiule, că au ajuns zilele în care vor lăsa călugării hrana cea 
tare, cea zisă prin Sfântul Duh, şi vor urma cântărilor şi glasurilor, căci, ce 
umilinţă şi ce lacrimi se nasc din tropare? Când stă cineva în biserică sau în 
chilie şi îşi înalţă glasul său ca neputincioşii. Că dacă înaintea lui Dumnezeu 
stăm, suntem datori să stăm cu multă umilinţă şi nu cu răspândire, că n-au ieşit 
călugării în pustia aceasta ca să stea înaintea lui Dumnezeu şi să se 
răspândească şi să cânte cântări cu viers şi să pună glasurile la rânduială cu 
meşteşug, să-şi clatine mâinile, să-şi târască picioarele, ci suntem datori cu 
frica lui Dumnezeu şi cu cutremur, cu lacrimi şi suspinuri, cu glas evlavios, 
umilit, măsurat şi smerit să aducem lui Dumnezeu rugăciune. Că iată îţi zic ţie, 
fiule, vor veni zile când vor strica creştinii cărţile Sfintelor Evanghelii şi ale 
sfinţilor apostoli şi ale dumnezeieştilor prooroci, ştergând Sfintele Scripturi şi 
scriind tropare şi cuvinte elineşti. Şi se va revărsa mintea la acestea, iar de la 
acelea se va depărta. Pentru aceasta părinţii noştri au zis: cei ce sunt în pustia 
aceasta, să nu scrie vieţile şi cuvintele părinţilor pe pergament, ci pe hârtii, că 
va să şteargă neamul cel de pe urmă vieţile părinţilor şi să scrie după voia lor, 
fiindcă mare este necazul ce va să vină. Şi i-a zis lui fratele: aşadar, se vor 
schimba obiceiurile şi aşezămintele creştinilor şi nu vor fi preoţi în biserică să 

facă acestea? Şi a zis bătrânul: în astfel de vremuri se va răci dragostea multora 
şi va fi necaz mult. Năpădirile păgânilor şi pornirile noroadelor, neastâmpărul 
împăraţilor, desfătarea preoţilor, lenevirea călugărilor. Vor fi egumeni 
nebăgând seamă de mântuirea lor şi a turmei, osârdnici toţi şi silitori la mese şi 
gâlcevitori, leneşi la rugăciuni şi la clevetiri osârdnici, gata spre a osândi vieţile 
bătrânilor şi cuvintele lor, nici urmându-le nici auzindu-le, ci mai vârtos 
ocărându-le şi zicând: de am fi fost şi noi în zilele lor, ne-am fi nevoit şi noi. Iar 
episcopii în zilele acelea se vor sfii de feţele celor puternici, judecând judecăţi 
cu daruri, nepărtinind pe cel sărac la judecată, necăjind pe văduve şi pe 
sărmani chinuindu-i. Va intra încă şi în norod necredinţă, curvie, urâciune, 
vrajbă, zavistie, întărâtări, furtişaguri şi beţie. Şi a zis fratele: ce va face cineva 
în vremile şi anii aceia? Şi a zis bătrânul: fiule, în acele zile, cel ce îşi mântuieşte 
sufletul său mare se va chema în împărăţia Cerurilor. 


Paisie, fratele lui avva Pimen, a găsit un vas mic cu bani şi i-a zis lui avva Anuv, 
fratele său: ştii că, cuvântul lui awa Pimen este foarte aspru; vino să ne zidim 
mănăstire undeva şi să şedem acolo fără de grijă! I-a răspuns lui awa Anuv: 
dar cu ce să zidim? Iar el i-a arătat lui banii. Deci văzându-i awa Anuv, s-a 
mâhnit foarte, socotind vătămarea sufletului fratelui. însă i-a zis: bine, să 
mergem şi să zidim chilie dincolo de râu. Deci a luat awa Anuv vasul şi l-a pus 
în culionul său şi trecând amândoi râul, cum au ajuns pe la mijloc, s-a făcut 
awa Anuv că alunecă şi a căzut culionul cu bani în râu şi pentru aceasta avva 
Anuv s-a întristat. I-a zis lui Paisie: nu te mâhni, awo, căci de vreme ce s-au dus 
banii, să mergem iarăşi la fratele nostru. Şi întorcându-se, au rămas cu pace. 


1. Povestit-a avva Pistos zicând: ne-am dus şapte pustnici la avva Sisoe, care 
locuia în ostrovul Clisma, rugându-ne să ne spună vreun cuvânt şi a zis: 
iertaţi-mă, sunt om prost; dar m-am dus la awa Or şi la awa Atre. Şi era în 
boală awa Or de optsprezece ani. Şi le-am făcut metanie să-mi spună vreun 
cuvânt. Şi a zis awa Or: ce pot să-ţi fac? Du-te şi orice vezi, fă! Dumnezeu este 
al celui care prisoseşte, adică se sileşte pe sine la toate. Şi nu erau dintr-o 

enorie awa Or şi avva Atre, dar a fost mare pace între dânşii până ce au ieşit 
din trup, căci era mare ascultarea lui awa Atre şi multă smerita cugetare a lui 
awa Or. Şi am stat câteva zile la dânşii, cercându-i şi am văzut o mare minune 
pe care a făcut-o awa Atre. Le-au adus cineva un peşte mic şi a voit avva Atre 
să-l gătească bătrânului şi avea cuţitul să taie peştele, dar l-a chemat pe el avva 
Or, zicând: Atre, Atre! Şi a lăsat cuţitul în mijlocul peştelui şi nu a spintecat şi 
cealaltă parte. M-am minunat de ascultarea lui cea mare pentru că nu a zis: mai 
aşteaptă până voi spinteca peştele! Şi i-am zis lui avva Atre: unde ai aflat 
ascultarea aceasta? Iar el mi-a zis: nu este a mea, ci a bătrânului. Atunci m-a 
luat, zicând: vino să vezi ascultarea lui. Căci a fiert peştele cel mic, l-a stricat şi 
l-a pus înaintea bătrânului care a mâncat, nimic grăind. Apoi l-a întrebat: bun 
este, avvo? Şi a răspuns: foarte bun. După aceea i-a adus lui puţin însă foarte 
bun şi i-a zis: l-am stricat, avvo! Şi a răspuns zicând: da, l-ai stricat! Şi mi-a zis 
awa Atre: văzut-ai, că ascultarea este a bătrânului? Am ieşit, aşadar de la 
dânşii şi orice am văzut am făcut, ca să păzesc după puterea mea. Acestea le-a 
zis fraţilor awa Sisoe iar unul din noi i s-a rugat lui, zicând: rugămu-te, 
spune-ne şi tu nouă un cuvânt! Şi a zis: cel ce ţine să fie nebăgat în seamă 
împlineşte toată Scriptura. Iar altul din noi a zis: ce este înstrăinarea, părinte? 
Şi a zis: taci şi în tot locul unde te duci, zi: nu am treabă, şi aceasta este 
înstrăinarea. 


1. Fericitul Pior, lucrând vara la un oarecare, îi aducea aminte să-i dea plata. Iar 
acela nevrând, s-a întors la mănăstire. Iarăşi vremea venind, secerând la dânsul 
şi cu osârdie lucrând, neprimind nimic, s-a întors la mănăstire. Al treilea an 
împlinindu-se, şi lucrarea cea obişnuită săvârşind, bătrânul s-a dus neluând 
nimic. Dumnezeu însă a certat casa aceluia, care, aducând plata, îl căuta la 
mănăstire pe sfânt. Şi abia găsindu-1 a căzut la picioarele lui, dându-i plata. Iar 
el zicea: mie Domnul mi-a dat. Iar acela i-a dat voie să le dea preotului la 
biserică. 


2. Avva Pior mânca umblând. Şi întrebându-1 cineva de ce mănâncă aşa, i-a 
răspuns: nu voiesc să am mâncarea ca pe un lucru, ci ca pe sub lucru. Iar către 
altul care tot despre aceasta l-a întrebat, i-a zis: voiesc ca nici când mănânc să 
nu simtă sufletul dulceaţa trupească. 

3. S-a făcut odată sobor în Schit pentru un frate care a greşit. Şi părinţii grăiau, 
iar avva Pior tăcea. Mai pe urmă, sculându-se, a ieşit. Şi luând un sac, l-a umplut 
cu nisip şi îl purta pe umărul lui. Şi punând într-o traistă puţin nisip, o purta pe 
piept. întrebat fiind de părinţi ce înseamnă aceasta, a zis: acest sac care are 
nisipul cel mult, sunt greşelile mele - căci multe sunt - şi le-am lăsat dinapoia 
mea ca să nu simt durere pentru ele şi să plâng. Iar acestea mici sunt ale 
fratelui meu, înaintea mea şi cu acestea mă îndeletnicesc, judecându-1 pe el. 
Dar nu trebuie să fac aşa, ci mai vârtos pe ale mele să le aduc dinaintea mea şi 
să port grijă de ele şi să mă rog lui Dumnezeu ca să mi le ierte. Şi auzind 
părinţii, au zis: cu adevărat aceasta este calea mântuirii. 


Awa Pitirion, ucenicul lui avva Antonie, zicea: cel ce voieşte să izgonească 
dracii, să-şi robească mai înainte patimile că orice fel de patimi va birui cineva, 
şi pe dracul acesta îl izgoneşte. Urmează mâniei, zice dracul; dacă pe mânie o 
vei birui, s-a izgonit dracul acesteia. Asemenea şi pentru fiecare patimă. 


A întrebat un frate pe awa Pistamon, zicând: ce voi face, că mă supăr când 
vând rucodelia mea? Şi răspunzând bătrânul, a zis: şi avva Sisoe şi ceilalţi îşi 
vindeau rucodelia lor. Aceasta nu este vătămare, ci când vinzi, spune o dată 
preţul vasului. Deci, de vrei puţin să laşi din preţ, în stăpânirea ta este. Aşa vei 
afla odihnă. Iarăşi i-a zis fratele: dacă sunt încercat de ceva, voieşti să port grijă 
de rucodelie? Şi răspunzând bătrânul, i-a zis: orice se va întâmpla nu-ţi lăsa 
rucodelia. Cât poţi fă, numai nu cu tulburare. 


-mmmwmMmi- 

1. Se spunea despre avva Petru pionitul de la chilii, că nu bea vin. După ce a 
îmbătrânit, îi făceau fraţii puţin vin amestecat cu apă şi îl rugau să primească. 
Şi zicea: credeţi-mă, ca pe un lucru dulce îl primesc; şi s-a aplecat să bea vinul 
cel amestecat cu apă. 

2. Un frate i-a zis lui awa Petru, ucenicul awei Lot: când sunt în chilia mea, în 
pace e sufletul meu. Iar de va veni vreun frate la mine şi cuvintele celor din 
afară îmi va spune, se tulbură sufletul meu. Iar awa Lot zicea: cheia ta deschide 
uşa mea. Zis-a fratele, bătrânului: ce este cuvântul acesta? Zis-a bătrânul: dacă 
va veni cineva la tine, îi zici lui: cum te afli, frate? De unde ai venit? Cum sunt 
fraţii? Te-au primit sau nu? Şi atunci deschizi uşa fratelui şi auzi cele ce nu 
voieşti. Şi i-a zis: aşa este. Ce va face omul, de va veni la dânsul vreun frate? 
Răspuns-a bătrânul: plânsul cu adevărat învăţătură este, iar unde nu este plâns, 
nu este cu putinţă a se păzi. Zis-a fratele: când sunt în chilie, plânsul este cu 
mine, iar de va veni cineva la mine, sau voi ieşi din chilie, nu-1 am. Zis-a 
bătrânul: încă nu ţi s-a supus, ci spre folos îţi este. Căci scris e în lege; că atunci 
când vei dobândi vreun rob evreu, şase ani sluji-te-va, iar în al şaptelea an îl vei 
trimite pe el slobod. Iar de-i vei da femeie şi va naşte copii în casa ta şi nu va 
voi să fugă, pentru muiere şi copii, îl vei aduce la uşa casei şi vei găuri urechea 
lui cu acul şi-ţi va fi rob în veac (Ieşire XXL 2, 5. 6]. Zis-a fratele: ce este 
cuvântul acesta? Răspuns-a bătrânul: de se va osteni omul după putere la 
vreun lucru, în orice ceas îl va căuta spre trebuinţa sa, îl va găsi. I-a zis lui 
fratele: rogu-te, spune-mi cuvântul acesta! Zis-a bătrânul: nici copil, adică fiul 
cel neadevărat nu rămâne împreună cu cineva robind, ci cel ce se naşte fiu, 
nu-şi lasă tatăl. 


3. Spuneau părinţii despre awa Petru şi awa Epimah că erau uniţi în Rait. Deci, 
mâncând în biserică, i-au silit pe ei să vină la masa bătrânilor. Şi cu multă 
osteneală s-a dus awa Petru singur. Şi dacă s-a sculat, i-a zis lui awa Epimah: 
cum ai îndrăznit să te duci la masa bătrânilor? Iar el a răspuns: de aş fi şezut cu 
voi, fraţii ar fi vrut ca pe un bătrân să mă îndemne să blagoslovesc întâi şi ca un 
mai mare al vostru aş fi fost. Iar acum mergând aproape de părinţi, mai mic 
decât toţi eram şi mai smerit cu cugetul. 


4. A zis awa Petru: nu se cade să ne înălţăm când Domnul va face ceva prin noi, 
ci mai vârtos să mulţumim că ne-am învrednicit să fim chemaţi de Dânsul. Iar 

j j 

aceasta la toată fapta bună este de folos să socotim. 


171 



-fmvmmm- 


1. A zis awa Pafnutie: călătorind pe o cale, mi s-a întâmplat de am rătăcit din 
pricina negurii şi m-am aflat aproape de sat. Şi am văzut pe unii că se 
împreunau fără ruşine. Aşa am stat, rugându-mă pentru păcatele mele. Şi iată, 
îngerul a venit, având sabie şi mi-a zis: Pafnutie, toţi cei ce judecă pe fraţii lor, 
de această sabie vor pieri; iar tu pentru că nu ai judecat, ci te-ai smerit înaintea 
lui Dumnezeu, ca şi cum tu ai făcut păcatul, pentru aceasta numele tău s-a scris 
în Cartea celor vii. 


2. Se spunea despre awa Pafnutie că degrabă nu bea vin. Dar călătorind odată 
s-a aflat într-o ceată de tâlhari şi i-a găsit pe ei bând vin. Deci îl cunoştea pe el 
mai marele tâlharilor şi îl ştia că nu bea vin. Văzându-1 tare ostenit, a umplut un 
pahar cu vin şi luând sabia în mână, i-a zis bătrânului: de nu vei bea, te omor. Şi 
cunoscând bătrânul că porunca lui Dumnezeu va să facă şi vrând să-l câştige, a 
luat şi a băut. Iar mai marele tâlharilor şi-a cerut iertare de la el, zicând: 
iartă-mă, avvo, că te-am necăjit! Şi a zis bătrânul: cred lui Dumnezeu, că pentru 
paharul acesta va face cu tine milă şi în veacul de acum şi în cel viitor. Zis-a mai 
marele tâlharilor: cred lui Dumnezeu că de acum nu voi mai face rău nimănui. 
Şi a câştigat bătrânul toată ceata, lăsându-şi voia sa lui Dumnezeu. 


3. A zis awa Pimen că zicea awa Pafnutie: în toate zilele vieţii bătrânilor, de 
două ori pe lună mă duceam la dânşii, având până la dânşii depărtare ca 
douăsprezece mile şi tot cugetul îl spuneam lor şi nimic altceva nu-mi ziceau, 
decât aceasta: în orice loc vei merge, nu te număra pe tine şi vei fi odihnindu-te. 


4. Era un frate la Schit cu awa Pafnutie şi era luptat spre curvie şi zicea: de voi 
lua zece muieri, nu-mi împlinesc pofta mea. Iar bătrânul îl mângâia zicând: nu, 
fiule, războiul este al dracilor. Şi n-a ascultat fratele, ci s-a dus în Egipt şi şi-a 
luat muiere. Iar după o vreme s-a întâmplat de s-a suit bătrânul în Egipt şi s-a 
întâlnit cu el, care ducea o coşniţă cu scoici. Iar bătrânul nu l-a cunoscut, dar el 
i-a zis lui: eu sunt cutare, ucenicul tău! Şi văzându-1 bătrânul în necinstea aceea, 
a plâns şi i-a zis: cum ai lăsat cinstea aceea şi ai venit în necinstea aceasta? însă 
luat-ai cele zece muieri? Şi suspinând a zis: cu adevărat, una am luat şi mă 
chinuiesc cum să o satur de pâine. I-a zis lui bătrânul: vino iarăşi cu noi! Şi a 

întrebat: este pocăinţă, avvo? Este, i-a răspuns bătrânul. Aşa, lăsând toate, a 
mers după dânsul şi intrând în Schit, din cercare s-a făcut călugăr iscusit. 


5. Unui frate ce şedea în pustia Tebaidei, i-a venit cuget, zicând: ce şezi fără de 
roadă? Scoală-te, du-te la chinovie şi acolo vei face roade! Şi sculându-se, a 
venit la awa Pafnutie şi i-a vestit lui cugetul. Şi i-a zis lui bătrânul: du-te, şezi în 
chilia ta şi fă o rugăciune dimineaţa, una seara şi una noaptea; şi când ţi-e 
foame, mănâncă şi când ţi-e sete, bea şi când îţi este somn, dormi şi rămâi în 
pământ pustiu şi nu te apleca la cuget. A venit încă şi la awa Ioan de i-a vestit 
graiurile lui awa Pafnutie. Şi a zis awa Ioan: nu face nicidecum rugăciuni ci 
numai şezi în chilia ta. Şi sculându-se, a venit la awa Arsenie şi i-a vestit lui 
toate. Atunci i-a zis lui bătrânul: ţine precum părinţii ţi-au zis, că mai mult 
decât acestea nu am ce să-ţi zic. Şi încredinţându-se, s-a dus. 


-mmsmmmi- 

Povestea unul din părinţi despre awa Pavel, că era din părţile cele de jos ale 
Egiptului, dar locuia în Tebaida şi că acesta prindea cu mâinile sale cherăşti 
(şerpi veninoşi], scorpii şi şerpi şi îi rupea în două. Şi i-au făcut lui fraţii 
metanie zicând: spune-ne nouă, ce lucrare ai făcut de ai primit darul acesta? Iar 
el a zis: iertaţi-mă, părinţilor, de va câştiga cineva curăţenie, toate i se supun lui, 
ca şi lui Adam, când era în rai, mai înainte de a călca porunca. 


-mmmm&wwm- 

1. Awa Pavel meşterul şi Timotei, fratele lui, şedeau în Schit şi de multe ori se 
făcea între dânşii prigonire. Zis-a awa Pavel: până când vom petrece aşa? Şi i-a 
zis lui awa Timotei: te rog, când voi veni asupra ta, rabdă-mă, şi când vei veni 
şi tu asupra mea, te voi răbda şi eu! Şi făcând aşa, s-au odihnit în celelalte zile 
ale vieţii lor. 

j 

2. Acelaşi avva Pavel şi Timotei erau meşteri în Schit şi erau supăraţi de fraţi. Şi 
a zis Timotei către fratele său: ce ne trebuie meşteşugul acesta? Iată, nu ne lasă 
să ne liniştim toată ziua. Şi răspunzând, avva Pavel, a zis: destul ne este nouă 
liniştea nopţii, de va fi trează mintea noastră. 


1. Zis-a awa Pavel cel mare, galateanul: un călugăr ce are trebuinţele sale în 
chilia sa, fie şi puţine, şi poartă grijă de dânsele, se batjocoreşte de draci. Că şi 
eu am pătimit aceasta. 


2. Zis-a avva Pavel: în noroi sunt cufundat până în grumaz şi plâng înaintea lui 
Dumnezeu, zicând: miluieşte-mă! 


3. Spuneau părinţii despre avva Pavel că a făcut Postul Mare cu puţină linte, cu 
un ulcior de apă şi cu o coşniţă, împletind-o şi stând închis până la praznic. 


- PftffRV CGb SMFLV - 

1. Fericitul avva Pavel cel Simplu, ucenicul sfântului Antonie, a povestit 
părinţilor un lucru ca acesta: odată mergând la o mănăstire pentru cercetarea 
şi folosul fraţilor, după vorba cea obişnuită între dânşii, au intrat în biserică să 
săvârşească sfânta slujbă, iar fericitul Pavel lua seama la fiecare din cei ce 
intrau în biserică, să vadă cu ce fel de suflet intră la slujbă, că avea şi acest dar 
dat lui de Dumnezeu, ca să vadă pe fiecare cum este la suflet, precum vedem 
noi obrajii unii altora. Şi intrând toţi cu faţa luminată şi cu obraz vesel şi 
văzând pe îngerul fiecăruia bucurându-se de dânsul, pe unul l-a văzut negru şi 
întunecat la tot trupul şi draci ţinându-1 de amândouă părţile şi trăgându-1 spre 
sine şi căpăstrul în nasul lui punând şi pe sfântul lui înger departe mergând 
după dânsul, posomorât şi trist. Iar Pavel lăcrimând şi bătându-şi cu mâna 
pieptul, şedea înaintea bisericii, plângând foarte pe cel ce i s-a arătat lui aşa. Iar 
cei ce au văzut lucrul cel de mirare al bătrânului şi schimbarea lui cea grabnică 
care l-a pornit spre lacrimi şi plâns, îl întrebau, rugându-se, să le spună pentru 
ce plânge, socotind nu cumva deznădăjduindu-se de tot face aceasta. îl rugau să 

intre şi la slujbă cu dânşii. Dar Pavel scuturându-se de dânşii şi lepădându-se 
de aceasta, şedea afară tăcând şi tânguind mult pe cel ce aşa i se arătase lui. 
După puţin timp, isprăvindu-se slujba şi toţi ieşind afară, iarăşi lua aminte 
Pavel la fiecare, ştiind cum au intrat şi vrând să cunoască cum ies. Deci, vede pe 
bătrânul acela care avea mai înainte tot trupul negru şi întunecat, că iese din 
biserică luminat la faţă, alb la trup, şi pe draci departe mult, mergând după 
dânsul şi pe înger aproape de el, urmându-1 şi bucurându-se de dânsul foarte. 
Iar Pavel, sărind de bucurie, striga, binecuvântând pe Dumnezeu şi zicând: o, 
nespusă iubire de oameni a lui Dumnezeu! 0, îndurările Lui cele dumnezeieşti 
şi bunătatea Lui cea peste măsură! Apoi alergând şi suindu-se pe o piatră înaltă, 
zicea: veniţi şi vedeţi lucrurile lui Dumnezeu (Psalm. 45, 8], cât sunt de 
înfricoşate (Psalm. 65, 2] şi de toată spâimântarea vrednice! Veniţi şi vedeţi pe 
Cel ce voieşte ca toţi oamenii să se mântuiască şi la cunoştinţa adevărului să 
vină (I Tim. 11. 4]! Veniţi să ne închinăm şi să cădem la El (Psalm. 94, 6] şi să 
zicem: Tu singur poţi să ridici păcatele! Deci alergau toţi cu sârguinţă, vrând să 
audă cele ce se zic. Şi după ce s-au adunat toţi, a povestit Pavel cele ce văzuse 
dânsul mai înainte de intrare în biserică şi după aceasta iarăşi. Şi îl ruga pe 
bărbatul acela să spună pricina pentru care i-a dăruit Dumnezeu lui de 
năprasnă atâta schimbare. Iar omul, vădit fiind de Pavel, înaintea tuturor a 
povestit fără sfială cele despre sine, zicând: eu sunt om păcătos şi de multă 
vreme vieţuiam în curvie până acum. Iar acum, intrând în sfânta Biserică a lui 
Dumnezeu, am auzit pe sfântul prooroc Isaia citindu-se, sau mai bine zis, pe 
Dumnezeu grăind printr-însul: spălaţi-vă şi vă curăţiţi, scoateţi vicleşugurile 
din inimile voastre înaintea ochilor Mei, învăţaţi-vă a face bine şi de vor fi 
păcatele voastre ca tăciunele, ca zăpada le voi albi! Şi de veţi voi şi Mă veţi 
asculta, bunătăţile pământului veţi mânca (Isaia I, 16-20]! Iar eu curvarul, de 
cuvântul proorocului umilindu-mă la suflet şi suspinând în sufletul meu, am zis 
către Dumnezeu: Tu, Dumnezeule, care ai venit în lume să mântuieşti pe cei 
păcătoşi (I Tim, 15], Cel ce acum prin proorocul Tău ai făgăduit acestea cu 
lucrul împlineşte-le şi la mine păcătosul şi nevrednicul; că iată de acum îţi dau 
cuvântul şi mă făgăduiesc şi din inimă mă mărturisesc Ţie, că nu voi mai face 
acest fel de rău şi mă leapăd de toate fărădelegile şi îţi voi sluji de acum cu 
curată ştiinţă. De astăzi, o, Stăpâne, şi din ceasul acesta, primeşte-mă pe mine 
cel ce mă pocăiesc şi cad înaintea Ta şi mă depărtez de acum înainte de tot 
păcatul! Cu aceste făgăduinţe, am ieşit din biserică hotărând în sufletul meu să 
nu mai fac nici un rău înaintea ochilor lui Dumnezeu. Şi auzind toţi, strigau cu 
un glas către Dumnezeu: cât s-au mărit lucrurile Tale, Doamne, toate întru 
înţelepciune le-ai făcut! (Psalm. 103, 25] Cunoscând dar, o, creştinilor, din 
dumnezeieştile Scripturi şi din sfintele descoperiri, câtă bunătate are 
Dumnezeu către cei ce curat năzuiesc la Dânsul şi prin pocăinţă greşelile lor 
cele mai dinainte le îndepărtează şi care dă iarăşi bunătăţile cele făgăduite, 

nepedepsind pentru păcatele cele mai dinainte, să nu ne deznădăjduim de 
moştenirea noastră. Că precum prin Isaia proorocul s-a făgăduit să spele pe cei 
noroiţi în păcate şi ca lâna şi ca zăpada să-i albească şi de bunătăţile 
Ierusalimului celui ceresc să-i învrednicească, aşa iarăşi prin sfântul prooroc 
Iezechil, cu jurământ ne încredinţează că nu ne va pierde pe noi. Căci zice: viu 
sunt Eu, Domnul, că nu voiesc moartea păcătosului, ci să întoarcă şi să fie viu 
(Iezechil 18, 23-32]. 


-mmmiwm ceb&euun- 

Petru, preot al celor de la Dia, dacă vreodată se ruga cu vreunii, fiindcă pentru 
preoţie era silit să stea înainte cu smerită cugetare, se punea pe sineşi mai pe 
urmă, mărturisindu-se, precum este scris, la viaţa lui avva Antonie. Aceasta o 
făcea nemâhnind pe nimeni. 


XVII. ÎNCEPUTUL SLOVEI R 

- mm afli mmn* - 


1. A venit odată un călugăr râmlean [roman], care fusese dregător al palatului 
şi a locuit în Schit aproape de biserică. Avea încă un rob, care îi slujea. Văzând 
deci preotul slăbiciunea lui şi înştiinţându-se din ce fel de odihnă este, orice 
iconomisea Dumnezeu că venea la biserică, îi trimetea lui. Şi făcând douăzeci şi 
cinci de ani în Schit, s-a făcut mai înainte văzător şi însemnat. Auzind deci unul 
din egiptenii cei mari despre dânsul, a venit să-l vadă, aşteptând să afle la el 
vreo petrecere trupească mai multă. Şi intrând la dânsul, i s-a închinat lui şi 
făcând ei rugăciune, au şezut. Dar îl vedea pe el egipteanul că poartă haine moi 
şi harar şi piele sub el şi o pernă mică. Picioarele le avea curate şi cu sandale. 
Acestea văzându-le, s-a smintit, căci în locul acela nu era astfel de viaţă, ci mai 
vârtos aspră petrecere. Dar mai înainte - văzător fiind bătrânul, a înţeles că s-a 
smintit şi a zis slujitorului: fă-ne nouă praznic astăzi pentru awa! S-au 
întâmplat şi puţine verdeţuri şi le-au fiert şi la vremea cea cuviincioasă 
sculându-se, au mâncat. Avea încă bătrânul şi puţin vin, pentru slăbiciune şi au 
băut. După ce s-a făcut seară, au citit cei doisprezece psalmi şi s-au culcat. 
Asemenea încă şi noaptea. Deci sculându-se dimineaţa egipteanul, i-a zis lui: 
roagă-te pentru mine! Şi a ieşit, nefolosindu-se. După ce s-a dus puţin, vrând 
bătrânul să-l folosească, trimiţând, l-a chemat înapoi. Şi după ce a venit, cu 

bucurie, iarăşi l-a primit. Atunci l-a întrebat, zicând: din ce ţară eşti? Şi i-a 
răspuns: sunt egiptean. Dar din care cetate? Iar el a zis: nu sunt cu totul eu 
orăşean. Şi l-a întrebat: care este lucrul tău, în satul tău? Şi a răspuns: eram 
pândar. Şi i-a zis: unde dormeai? Iar el i-a zis: la ţarină. Aveai aşternut sub tine? 
Şi a zis: da, la ţarină aveam să pun aşternut sub mine. Dar cum? Şi a zis: jos. I-a 
zis lui iarăşi: dar ce aveai de mâncare la ţarină? Sau ce fel de vin beai? Şi a 
răspuns: este mâncare şi băutură la ţarină? Dar cum trăiai, răspunde? Mâneam 
pâine uscată şi de găseam, puţină pastramă şi apă. Şi răspunzând bătrânul a zis: 
mare osteneală! Dar este şi baie în sat ca să vă scăldaţi? Nu, ci în râu când voim. 
Deci, după ce l-a întrebat bătrânul de toate acestea şi a aflat strâmtoarea vieţii 
lui celei dintâi, vrând să-l folosească, i-a povestit petrecerea sa din lume, cea 
mai dinainte, zicând: pe mine smeritul care mă vezi, din cetatea cea mare a 
Romei sunt şi mare m-am făcut în palatul împăratului. Dacă a auzit egipteanul 
începutul cuvântului, s-a umilit şi asculta cu deadinsul cele ce se ziceau. Şi 
iarăşi i-a zis: deci, am lăsat cetatea şi am venit în pustia aceasta. Şi iarăşi eu, pe 
care mă vezi, aveam case mari şi lucruri multe şi defăimându-le pe acestea, am 
venit întru această chilie mică. Iarăşi, eu pe care mă vezi, paturi aveam peste 
tot de aur, cu aşternuturi scumpe şi în locul lor mi-a dat Dumnezeu aşternutul 
acesta prost şi pielea. Hainele mele erau de mare preţ şi în locul lor port aceste 
haine proaste. La prânzul meu mult aur se cheltuia şi în locul aurului mi-a dat 
Dumnezeu aceste puţine verdeţuri şi acest mic pahar de vin. Şi erau cei ce îmi 
slujeau slugi multe şi în locul acelora a orânduit Dumnezeu pe bătrânul acesta 
ce-mi slujeşte. Iar în locul băii pun puţină apă pe picioarele mele şi sandale 
pentru neputinţa mea. în locul alăutelor, citesc aceşti doisprezece psalmi. 
Asemenea şi noaptea în locul păcatelor pe care le făceam, acum cu odihnă îmi 
fac această slujbă mică. Te rog dar, avvo, nu te sminti de slăbiciunea mea. 
Acestea auzindu-le egipteanul şi în sine venindu-şi, a zis: vai mie! Că din multă 
pătimire a lumii, la odihnă am venit şi cele ce nu le aveam atunci, le am acum. 
Iar tu din multă odihnă ai venit la pătimire şi din multă slavă şi bogăţie ai venit 
la smerenie şi sărăcie. Şi mult folosindu-se, s-a dus. Şi i s-a făcut lui prieten şi 
venea la dânsul des pentru folos, căci era bărbat cu dreaptă socoteală şi plin de 
bună mireasmă a Sfântului Duh. 


2. Tot acesta a spus că era un bătrân având un ucenic bun şi din împuţinarea 
sufletului, l-a scos afară pe uşă cu cojocul lui. Iar fratele a răbdat afară şezând, 
şi deschizând bătrânul uşa, l-a aflat pe acesta şezând. Şi i-a făcut metanie 
zicând: o, părinte smerenia îndelungii tale răbdări a biruit împuţinarea 
sufletului meu. Vino înăuntru că de acum tu eşti bătrân şi părinte, iar eu tânăr 
şi ucenic! 

1. Un frate l-a întrebat pe avva Ruf: ce este liniştea? Şi care este folosul ei? Iar 
bătrânul i-a zis: liniştea este a sta în chilie cu frica şi cunoştinţa lui Dumnezeu, 
ferindu-te de pomenirea de rău şi de cugetarea înaltă. Acest fel de linişte fiind 
născător de toate faptele bune, păzeşte pe călugăr de săgeţile vrăjmaşului cele 
înfocate, nelăsându-1 să se rănească de ele. Aşa, frate, pe aceasta câştig-o, 
aducându-ţi aminte de clipa morţii tale, căci nu ştii în ce ceas vine furul; deci 
dar, trezeşte-te pentru sufletul tău! 


2. Zis-a avva Ruf, că cel ce şade întru ascultare de părinte duhovnicesc, mai 
multă plată are decât cel ce petrece singur în pustie. Şi spunea acesta, că a 
povestit unul din părinţi, zicând: am văzut patru cete în cer. în cea dintâi era 
omul care este bolnav şi mulţumeşte lui Dumnezeu. în a doua ceată era cel ce 
umblă după iubirea de străini şi în aceasta stă şi slujeşte. în a treia ceată era cel 
ce umblă după pustie şi nu vede om, şi în a patra ceată era cel ce şade în 
ascultare de părinte şi i se supune lui pentru Domnul. Şi purta cel pentru 
ascultare lanţ de aur şi pavăză şi mai multă slavă avea decât ceilalţi. Iar eu am 
zis celui ce mă povăţuia: cum acest mai mic, are slavă mai multă decât ceilalţi? 
Iar el răspunzând mi-a zis: fiindcă cel ce umblă după iubirea de străini, cu voia 
sa face şi cel ce este în pustie cu voia sa s-a dus, iar acesta care are ascultare, 
toate voile sale lăsându-şi, atârnă de Dumnezeu şi de părintele său. Pentru 
aceasta mai multă slavă a luat decât ceilalţi. Deci, fiilor, pentru aceasta este 
bună ascultarea, care pentru Domnul se face. Aţi auzit, fiilor, în parte, o puţină 
urmă a isprăvii acesteia! 0, ascultare, mântuirea tuturor credincioşilor! 0, 
ascultare, născătoarea tuturor faptelor bune! 0, ascultare, aflătoarea 
împărăţiei! 0, ascultare, care deschizi cerurile şi sui pe oameni de la pământ! 0, 
ascultare, hrănitoarea tuturor sfinţilor, din care au supt ei lapte şi prin care 
s-au făcut desăvârşiţi! 0, ascultare, care eşti locuitoare împreună cu îngerii! 


-mmsmmm- 

Vrând awa Romano să se săvârşească, s-au adunat la dânsul ucenicii lui, zicând: 
cum trebuie să ne ocârmuim? Iar bătrânul a zis: niciodată nu ştiu să fi zis 
vreunuia dintre voi să facă ceva cândva, dacă mai înainte nu mi-am făcut 

gândul meu, ca să nu se mânie, dacă nu va face ceea ce am zis să facă. Şi aşa 
toată vremea noastră am locuit-o cu pace. 


XVIII. ÎNCEPUTUL SLOVEI S 

-mmnmm- 

1. Unui frate făcându-i-se strâmbătate de către alt frate, a venit la avva Sisoe şi 
i-a zis: mi s-a făcut strâmbătate de cutare frate şi eu voi să-mi fac izbândă. Iar 
bătrânul îl ruga zicând: nu, fiule, ci lasă mai bine la Dumnezeu izbânda. Iar el 
zicea: nu voi înceta până nu voi face izbândă. Şi a zis bătrânul: să ne rugăm, 
frate! Şi sculându-se, a zis bătrânul: Dumnezeule, nu mai avem trebuinţă de 
Tine, ca să porţi grijă pentru noi, căci noi ne facem izbânda noastră. Deci, 
aceasta auzind fratele, a căzut la picioarele bătrânului, zicând: nu mă mai judec 
cu fratele, iartă-mă, awo! 


2. Un frate l-a întrebat pe avva Sisoe, zicând: ce voi face, că de multe ori merg la 
biserică şi de multe ori se face pomană şi mă ţin? I-a zis lui bătrânul: osteneală 
are lucrul. Deci l-a întrebat Avraam, ucenicul său: în călătorie fiind sâmbăta sau 
duminica şi va bea vreun frate trei pahare nu cumva este mult? Răspuns-a 
bătrânul: de nu este de la satana, nu este mult. 


3. Zicea ucenicul lui awa Sisoe, către dânsul: părinte, ai îmbătrânit, să mergem 
de acum aproape de lume. I-a zis lui bătrânul: unde nu este femeie, acolo să 
mergem. I-a zis lui ucenicul: unde este loc, care să nu aibă femeie, decât numai 
în pustie? Deci i-a zis lui bătrânul: la pustie du-mă! 


4. De multe ori îi zicea ucenicul lui avva Sisoe: awo, scoală-te, să mâncăm! Iar 
el zicea către dânsul: dar n-am mâncat, fiule? Iar ucenicul îi răspundea: nu, 
părinte. Şi zicea bătrânul: dacă nu am mâncat, adu să mâncăm. 


5. Zis-a odată avva Sisoe cu îndrăzneală: îndrăzneşte, iată treizeci de ani am de 
când nu mă mai rog lui Dumnezeu pentru păcat. Ci aşa mă rog, zicând: Doamne, 


179 



Iisuse, apără-mă de limba mea! Şi până acum în fiecare zi cad printr-însa şi 
păcătuiesc. 


6. Un frate i-a zis lui avva Sisoe: cum de nu mă părăsesc patimile? I-a răspuns 
lui bătrânul: vasele lor înlăuntru tău sunt. Dă-le lor arvună şi se duc. 


7. Şedea odată awa Sisoe în muntele lui avva Antonie singur. Şi zăbovind 
slujitorul lui să vină la dânsul, timp de zece luni nu a văzut om. Umblând prin 
munte, a găsit un faranit, care vâna dobitoace sălbatice. Şi i-a zis lui bătrânul: 
de unde vii şi câtă vreme ai aici? Iar el a zis: cu adevărat, avvo, am unsprezece 
luni în muntele acesta şi nu am văzut om decât pe tine. Şi auzind bătrânul 
aceasta, intrând în chilia lui, se bătea pe sine, zicând: iată, Sisoe, ai socotit că ai 
făcut ceva şi nici ca mireanul acesta n-ai făcut! 


8. S-a făcut pomană în muntele lui avva Antonie şi s-a aflat acolo un vas cu vin. 
Şi luând unul din bătrâni un văscior şi un pahar l-a dus la awa Sisoe şi i-a dat 
lui şi a băut. Asemenea şi al doilea şi a primit. Apoi i-a dat lui şi al treilea şi nu 
l-a luat, zicând: încetează, frate, au nu ştii că este de la satana! 


9. A venit cineva din fraţi la awa Sisoe în muntele lui awa Antonie. Şi vorbind 
ei, l-a întrebat avva Sisoe: nu am ajuns la măsurile lui awa Antonie, părinte? Şi 
i-a zis lui bătrânul: de aş fi avut unul din cugetele lui awa Antonie, m-aş fi făcut 
tot ca focul; însă ştiu un om care cu osteneală poate să poarte cugetul său. 


10. A venit odată unul din tebei la awa Sisoe, vrând să se facă călugăr. Şi l-a 
întrebat bătrânul, dacă are pe cineva în lume. Iar el a zis: am un fiu. Şi i-a zis lui 
bătrânul: du-te, aruncă-1 în râu şi atunci te faci călugăr! Deci, după ce s-a dus 
să-l arunce, a trimis bătrânul pe un frate zicându-i să-l oprească. De aceea, când 
l-a ridicat să-l arunce, i-a zis fratele: încetează, ce faci? Iar el i-a zis: awa mi-a 
zis să-l arunc. I-a zis fratele: a mai zis să nu-1 arunci. Şi lăsându-1 a venit la 
bătrânul şi s-a făcut preaiscusit călugăr pentru ascultarea lui. 


180 



11. Un frate l-a întrebat pe avva Sisoe, zicând: oare aşa alunga satana pe cei 
vechi? I-a răspuns lui bătrânul: acum şi mai mult, căci vremea lui s-a apropiat 
şi se tulbură. 


12. A fost odată ispitit Avraam, ucenicul lui avva Sisoe de un drac. Şi a văzut 
bătrânul că a căzut. Dar sculându-se, şi-a întins mâinile la cer, zicând: 
Dumnezeule, voieşti, nu voieşti, nu Te voi lăsa de nu-1 vei tămădui. Şi îndată s-a 
tămăduit ucenicul. 


13. Un frate l-a întrebat pe awa Sisoe, zicând: mă văd pe mine că aducerea 
aminte a lui Dumnezeu petrece cu mine. I-a zis lui bătrânul: nu este mare lucru 
să fie cugetul cu Dumnezeu, ci mare este să te vezi pe tine sub toată zidirea. Că 
aceasta împreună cu osteneala trupească, povăţuieşte la chipul smeritei 
cugetări. 


14. Se spunea despre avva Sisoe, că atunci când era să se săvârşească, şezând 
părinţii lângă dânsul, a strălucit faţa lui ca soarele. Şi le-a zis lor: iată avva 
Antonie a venit! Şi după puţin, a zis: iată ceata proorocilor a venit! Şi iarăşi faţa 
lui, mai mult a strălucit. Şi a zis: iată ceata apostolilor a venit. Şi s-a îndoit faţa 
lui iarăşi. Şi se părea, ca şi cum el ar fi vorbit cu cineva şi s-au rugat bătrânii de 
el zicând: cu cine vorbeşti, părinte? Iar el a zis: iată îngerii au venit să mă ia şi 
mă rog să fiu lăsat să mă pocăiesc puţin. Şi i-au zis lui bătrânii: nu ai trebuinţă 
să te pocăieşti, părinte. Şi le-a zis lor bătrânul: cu adevărat, nu mă ştiu pe mine 
să fi pus început. Atunci au cunoscut toţi că este desăvârşit. Şi iarăşi, de 
năprasnă s-a făcut faţa lui ca soarele şi s-au temut toţi. El le-a zis lor: vedeţi, 
Domnul a venit. Iar Domnul a zis: aduceţi-mi pe vasul pustiului! Şi îndată şi-a 
dat duhul. Şi s-a făcut ca un fulger şi s-a umplut toată casa de bună mireasmă. 


15. A venit awa Adelfie, episcopul Nicopolei, la awa Sisoe în muntele lui avva 
Antonie. Şi când vrea să iasă, mai înainte de a călători ei, i-a făcut să guste de 
dimineaţă, (că era post]. Şi cum a pus masa, iată nişte fraţi au bătut la uşă. Şi a 
zis avva Sisoe ucenicului său: dă-le puţină athiră (fiertură], că sunt osteniţi. I-a 
zis lui avva Adelfie: lasă-i acum să nu spună că awa Sisoe mănâncă de 
dimineaţă. Şi a luat aminte la dânsul bătrânul şi a zis fratelui: du-te, dă-le lor. 

Iar dacă au văzut athira, au zis: nu cumva aveţi oaspeţi? Şi le-a zis lor fratele: 
avem. Deci au început a se mâhni şi au zis: Dumnezeu să vă ierte pe voi, că pe 
bătrânul l-aţi lăsat să mănânce acum. Au nu ştiţi că multe zile are să se 
chinuiască? Şi i-a auzit pe ei episcopul. Atunci a făcut metanie bătrânului, 
zicând: iartă-mă, avvo, că un lucru omenesc am gândit, dar tu lucrul lui 
Dumnezeu ai făcut. Şi i-a zis avva Sisoe: dacă Dumnezeu nu îl va slăvi pe om, 
slava oamenilor nu este nimic. 


16. Au venit alţii la awa Sisoe să audă de la dânsul vreun cuvânt. Şi nimic nu 
le-a grăit lor, ci tot timpul zicea: iertaţi-mă! Dar văzându-i coşniţele i-au zis lui 
Avraam, ucenicul lui: ce faceţi cu coşniţele acestea? Iar el a zis: încoace şi încolo 
le cheltuim. Şi auzind bătrânul, a zis: şi Sisoe încoace şi încolo mănâncă. Iar ei 
auzind, foarte s-au folosit şi s-au dus cu bucurie, zidindu-se de smerenia lui. 


17. A întrebat avva Amon al Raitului pe avva Sisoe: când citesc Sfânta Scriptură, 
voieşte sufletul meu să alcătuiască cuvânt să am spre întrebare. I-a zis lui 
bătrânul: nu este trebuinţă, ci mai vârtos din curăţenia minţii câştigă-ţi ţie a fi 
fără de grijă şi a vorbi. 


18. A mers odată un mirean la awa Sisoe în muntele lui awa Antonie, având cu 
sine şi pe fiul său. Şi pe cale s-a întâmplat de a murit fiul şi nu s-a tulburat, ci l-a 
dus cu credinţă la bătrânul. Şi a căzut cu fiul său, ca şi când ar fi făcut metanie 
ca să fie blagoslovit de bătrânul şi sculându-se tatăl, a lăsat copilul la picioarele 
bătrânului şi a ieşit din chilie afară. Iar bătrânul socotind că metanie îi face, i-a 
zis lui: scoală şi ieşi afară! (Căci nu ştia că a murit]. Şi îndată s-a sculat copilul şi 
a ieşit. Şi văzându-1 tatăl lui, s-a înspăimântat şi intrând s-a închinat bătrânului 
şi i-a vestit lucrul. Auzind bătrânul s-a mâhnit, căci nu voia să se întâmple 
aceasta. Dar i-a poruncit lui ucenicul său, ca nimănui să nu spună până la 
sfârşitul bătrânului. 


19. Trei bătrâni au venit la avva Sisoe, auzind cele despre dânsul. Şi i-a zis lui 
cel dintâi: părinte, cum pot să mă mântuiesc de râul cel de foc? Iar el nu i-a 
răspuns. I-a zis cel de al doilea: părinte, cum pot să mă mântuiesc de scrâşnirea 
dinţilor şi de viermele cel neadormit? Apoi cel de treilea: părinte, ce voi face, că 

aducerea aminte a întunericului celui mai dinafară mă omoară? Şi răspunzând 
bătrânul, le-a zis: eu de nici una din acestea nu-mi aduc aminte, căci milostiv 
fiind Dumnezeu, nădăjduiesc că va face cu mine milă. Şi auzind cuvântul acesta 
bătrânii s-au dus mâhniţi. Dar nevrând bătrânul să-i lase să se ducă mâhniţi, 
întorcându-i, le-a zis: fericiţi sunteti, fraţilor, căci v-am râvnit vouă. Că cel 
dintâi dintre voi a zis despre râul de foc, cel de al doilea despre tartar şi cel de 
al treilea despre întuneric. Deci, dacă acest fel de aducere aminte vă stăpâneşte 
mintea cu neputinţă este ca voi să mai greşiţi. Dar ce voi face eu, cel împietrit 
cu inima, nefiind slobod să ştiu, că deşi este chin pentru oameni, totuşi în tot 
ceasul păcătuiesc? Şi făcându-i metanie, i-au zis: precum am auzit, aşa am văzut 
(Ps. 47, 7]. 


20. întrebat- au unii pe awa Sisoe, zicând: de va cădea vreun frate, n-are 
trebuinţă să se pocăiască un an? Iar el a răspuns: aspru este cuvântul. Iarăşi au 
întrebat: dar şase luni? Şi iarăşi a zis: mult este. Iar ei au zis: dar până la 
patruzeci de zile? Şi a răspuns: mult este. I-au zis atunci: deci de va cădea 
fratele şi va afla îndată că se face pomană, intra-va şi el acolo? Le-a zis lor 
bătrânul: nu, ci are trebuinţă să se pocăiască câteva zile. Căci cred lui 
Dumnezeu, că din tot sufletul dacă se va pocăi unul ca acesta şi în trei zile îl 
primeşte pe dânsul Dumnezeu. 


21. Venind odată awa Sisoe la locul ce se cheamă Clisma, au mers la dânsul 
nişte mireni să-l vadă. Şi multe grăind ei, nu le-a răspuns lor cuvânt. La urmă 
unul dintr-înşii a zis: de ce-1 supăraţi pe bătrân? Nu mănâncă şi pentru aceasta 
nu poate a grăi. A răspuns bătrânul: când am trebuinţă, mănânc. 


22. A întrebat awa Iosif pe awa Sisoe, zicând: în câţi ani trebuie omul să-şi taie 
patimile? I-a zis lui bătrânul: anii voieşti să-i ştii? Zis-a awa Iosif: da! Deci a zis 
bătrânul: în orice ceas vine patima, îndată tai-o. 


23. Un frate l-a întrebat pe awa Sisoe cel al Pietrei, despre petrecere. Şi i-a zis 
lui bătrânul: a zis Daniil: pâinea doririlor nu am mâncat (Daniil 10, 3.]. 

24. Se spunea despre avva Sisoe, că şezând în chilie totdeauna încuia uşa. 


25. Au venit odată nişte arieni la avva Sisoe, în muntele lui awa Antonie şi au 
început a-i cleveti pe dreptmăritori. Iar bătrânul nu le-a răspuns nimic. Şi 
chemându-şi ucenicul i-a zis: Avraame, adu-mi cartea Sfântului Atanasie şi 
citeşte. Şi tăcând ei, s-a aflat eresul lor. Şi i-a slobozit cu pace. 


26. A venit odată avva Ammun de la Rait la Clisma să se întâlnească cu avva 
Sisoe. Şi văzându-1 necăjit, căci a lăsat pustia, i-a zis: ce te necăjeşti, awo, căci 
ce mai puteai să faci de acum în pustie, după ce ai îmbătrânit aşa? Iar bătrânul 
s-a uitat la dânsul cu asprime, zicând: ce-mi spui, Ammune, dar nu-mi era 
destulă numai slobozenia gândului meu în pustie? 


27. Şedea odată avva Sisoe în chilia sa. Şi bătând în uşă ucenicul lui, a strigat la 
dânsul bătrânul, zicând: fugi, Avraame, nu intra, că acum nu au vreme cele de 
aici! 


28. Un frate l-a întrebat pe awa Sisoe, zicând: cum ai lăsat Schitul, fiind cu avva 
Or şi ai venit de ai şezut aici? Şi i-a răspuns bătrânul: când a început a se 
înmulţi Schitul, auzind eu că a adormit awa Antonie, m-am sculat şi am venit 
aici în munte; şi găsind cele de aici cu linişte, am şezut puţină vreme. I-a zis lui 
fratele: câtă vreme ai aici? I-a răspuns bătrânul: şaptezeci şi doi de ani. 


29. Zis-a avva Sisoe: când va fi vreun om care poartă grijă de tine, nu trebuie tu 
să-i porunceşti. 


30. Un frate l-a întrebat pe avva Sisoe, zicând: de vom umbla pe cale şi va rătăci 
cel ce ne povăţuieşte este trebuinţă să-i zicem ceva? I-a răspuns bătrânul: nu. 
Deci a zis fratele: dar să-l lăsăm să ne rătăcească? I-a zis bătrânul: dar ce vrei, 
să iei toiag să-l baţi? Eu ştiu fraţi care umblau şi cel ce îi povăţuia a rătăcit 
noaptea; şi erau doisprezece şi toţi ştiau că se rătăcesc. Şi s-au luptat fiecare să 

nu spună. Iar după ce s-a făcut ziuă, pricepând cel ce-i conducea că a rătăcit din 
cale, le-a zis: iertaţi-mă, am rătăcit! Şi au zis toţi: şi noi ştiam, dar am tăcut. Iar 
el auzind, s-a minunat zicând că până la moarte se stăpânesc fraţii să nu 
grăiască şi L-a slăvit pe Dumnezeu. Iar lungimea căii din care s-au rătăcit, era 
de douăsprezece mile. 


31. Au venit odată saracinii şi i-au dezbrăcat pe bătrân şi pe fratele lui. Şi ieşind 
ei în pustie ca să găsească ceva de mâncare, a găsit bătrânul baligi de cămilă şi 
scormonind au găsit în ele grăunţe de orz. Mânca deci un grăunte, iar unul îl 
punea în mâna lui şi venind fratele l-a găsit pe el mâncând şi i-a zis: aceasta 
este dragostea, să găseşti mâncare şi singur să mănânci şi să nu mă chemi şi pe 
mine? Şi i-a zis awa Sisoe: nu ţi-am făcut strâmbătate, frate; iată, partea ta în 
mâna mea am păstrat-o! 


32. Se spunea despre awa Sisoe tebeul că a rămas la Calamona Arsenoitului şi 
un alt bătrân era bolnav la cealaltă lavră. Şi dacă a auzit s-a mâhnit. Dar fiindcă 
două zile postea şi era ziua în care nu mânca, când a auzit, şi-a zis: ce voi face? 
De mă voi duce, nu cumva mă vor sili fraţii să mănânc iar de voi rămâne până 
mâine, nu cumva se va săvârşi? însă aceasta voi face: mă duc şi nu mănânc. Şi 
aşa s-a dus postind, plinind porunca lui Dumnezeu, iar petrecerea lui cea 
pentru Dumnezeu nu a stricat-o. 


33. Povestit-a unul din părinţi despre awa Sisoe calamoteanul, că vrând odată 
să-şi biruiască somnul, s-a spânzurat pe sine de prăpastia Pietrii. Şi venind 
îngerul l-a dezlegat şi i-a poruncit să nu mai facă aşa, nici pe alţii să nu-i înveţe 
acest lucru. 


34. întrebat-a unul din părinţi pe awa Sisoe, zicând: de voi şedea în pustie şi va 
veni vreun barbar vrând să mă omoare şi de voi putea asupra lui, omorî-l-voi 
pe el? Şi a zis bătrânul: nu, ci lasă-1 la Dumnezeu, căci orice fel de ispită va veni 
omului, omul să zică: pentru păcatele mele s-a întâmplat aceasta. Iar dacă 
vreun lucru bun se va întâmpla, să zică: din mila lui Dumnezeu este. 

35. Un frate l-a întrebat pe awa Sisoe tebeul, zicând: spune-mi vreun cuvânt. Şi 
i-a răspuns: ce pot să-ţi spun? Căci din Testamentul cel Nou citesc şi la cel 
Vechi mă întorc. 


36. Tot acest frate l-a întrebat pe awa Sisoe, cel al Pietrii, cuvântul cel care l-a 
zis awa Sisoe tebeul. Şi i-a zis bătrânul: eu în păcat mă culc şi în păcat mă scol. 


37. Se spune despre awa Sisoe tebeul, că după ce ieşea de la biserică, îndată se 
repezea la chilia sa, păşind iute şi asemănându-se cu unul care fugea. Iar unii 
din cei ce-1 vedeau că făcea aceasta, ziceau: drac are. Dar el făcând lucrul lui 
Dumnezeu, nu lua aminte la cei ce vorbeau despre el. 


38. Un frate l-a întrebat pe awa Sisoe, zicând: ce voi face, awo, că am căzut? I-a 
răspuns lui bătrânul: scoală-te iarăşi. Zis-a fratele: m-am sculat şi iarăşi am 
căzut. Şi a zis bătrânul: scoală-te iarăşi şi iarăşi. Deci a zis fratele: până când? 
Zis-a bătrânul: până ce vei fi apucat sau în bine, sau în cădere, căci cu ce se află 
omul, cu aceea se şi duce din lumea aceasta. 


39. Un frate l-a întrebat pe un bătrân, zicând: ce voi face, căci mă necăjesc 
pentru rucodelie, iubind împletitura, dar nu pot să o lucrez. Zis-a bătrânul: 
awa Sisoe zicea că nu trebuie să lucrăm lucrul care ne odihneşte. 


40. Zis-a awa Sisoe: caută-L pe Domnul şi nu căuta unde locuieşte. 

41. Zis-a iarăşi: ruşinea şi netemerea, de multe ori aduce păcatul. 


42. Un frate l-a întrebat pe awa Sisoe, zicând: ce voi face? Şi acesta i-a răspuns: 
lucrul pe care îl cauţi, este tăcerea multă şi smerenia. Căci scris este: fericiţi cei 
ce rămân întru aceasta; aşa poţi să stai. 

43. Zis-a awa Sisoe: fă-te defăimat şi voia ta o leapădă şi te fă fără grijă şi vei 
avea odihnă. 


44. Un frate l-a întrebat pe awa Sisoe, zicând: ce voi face pentru patimi? Şi i-a 
răspuns bătrânul: fiecare din noi se ispiteşte de pofta sa (Iacob 1, 14]. 


45. Un frate l-a întrebat pe awa Sisoe, zicând: spune-mi vreun cuvânt. Iar el i-a 
zis: de ce mă sileşti să vorbesc în zadar? Iată, ce vezi, fă. 


46. S-a dus odată awa Avraam, ucenicul lui awa Sisoe la ascultare şi câteva zile 
nu voia să-i slujească altcineva, zicând: oare voi lăsa alt om să-şi facă obicei cu 
mine, în afară de fratele meu? Şi nu a primit pe nimeni până ce nu a venit 
ucenicul lui, suferind osteneală. 


47. Se spunea despre awa Sisoe, că şezând el, a strigat un glas: o, ticăloşie! Şi a 
zis lui ucenicul său: ce ai, părinte? I-a zis lui bătrânul: caut un om să vorbesc şi 
nu găsesc. 


48. A ieşit odată awa Sisoe din muntele lui awa Antonie, la muntele cel mai din 
afară al Tebaidei, locuind acolo. Şi erau acolo meletieni, care locuiau în 
Calamona Arsenoitului. Unii, auzind că a ieşit la muntele cel mai dinafară, au 
dorit să-l vadă, dar ziceau: ce vom face, că în munte sunt meletieni? Şi ştim că 
bătrânul nu se tulbură de dânşii. Dar noi nu cumva vrând să ne întâlnim cu 
bătrânul, vom cădea în ispita ereticilor? Şi pentru ca să nu se întâlnească cu 
ereticii, nu s-au dus să-l vadă pe bătrân. 


49. Se spunea despre awa Sisoe că s-a bolnăvit. Şi şezând bătrânii lângă dânsul, 
a grăit unora. Iar ei l-au întrebat: ce vezi, awo? Şi le-a zis: văd pe unii că vin la 
mine şi-i rog să mă lase puţin să mă pocăiesc. I-a zis lui unul din bătrâni: şi de 
te vor lăsa, de acum poţi să te foloseşti spre pocăinţă? I-a zis lui bătrânul: deşi 
nu pot face, dar suspin în sufletul meu puţin şi îmi este de ajuns. 

50. Se spunea despre avva Sisoe că atunci când a venit la Clisma, s-a îmbolnăvit. 
Şi şezând el cu ucenicul lui în chilie, bătaie s-a făcut în uşă. înţelegând bătrânul, 
a zis lui Avraam, ucenicului său: zi-i celui ce a bătut în uşă: eu Sisoe în munte, 
eu Sisoe pe harar [aşternut]. Iar el auzind, s-a făcut nevăzut. 


51. A zis avva Sisoe tebeul, ucenicului său: spune-mi ce vezi la mine şi eu îţi voi 
spune ce văd la tine. I-a zis lui ucenicul: tu eşti bun la minte, dar aspru puţin. 
I-a zis bătrânul: tu eşti bun, dar molatic la minte. 


52. Se spunea despre awa Sisoe tebeul, că nu mănâncă pâine. Şi la praznicul 
Paştilor, i-au făcut lui metanie fraţii ca să mănânce cu ei şi răspunzând, le-a zis: 
una am să fac: sau pâine am să mănânc, sau câte bucate aţi făcut. Iar ei i-au zis: 
numai pâine să mănânci. Iar el a făcut aşa. 


-MM9MWM- 

1. A venit odată avva Siluan şi Zaharia, ucenicul lui, la o mănăstire; şi i-au făcut 
pe ei de au gustat puţin mai înainte de a călători. Apoi ieşind ei, a găsit ucenicul 
lui apă pe cale şi dorea să bea. Şi i-a zis lui bătrânul: Zahario, post este astăzi. 
Iar el a zis: dar n-am mâncat, părinte?! Zis-a bătrânul: ceea ce am mâncat, era al 
dragostei; dar noi postul nostru să-l ţinem, fiule! 


2. Tot acesta şezând odată cu fraţii, s-a făcut întru uimire şi a căzut cu faţa la 
pământ. Şi după puţin sculându-se, plângea. L-au rugat fraţii, zicând: ce ai, 
părinte? Iar el tăcea şi plângea. Şi silindu-1 să le spună a zis: eu la judecată am 
văzut pe mulţi din neamul nostru, că mergeau la muncă şi pe mulţi dintre 
mireni că mergeau întru împărăţie. Şi plângea bătrânul şi nu voia să iasă din 
chilie. Iar de era silit să iasă din chilie, îşi acoperea cu culionul faţa, zicând: nu 
voiesc să văd lumina aceasta vremelnică şi care nu are nici un folos! 

3. Altădată a intrat Zaharia, ucenicul lui şi l-a aflat întru uimire şi mâinile lui la 
cer întinse şi închizând uşa, a ieşit. Venind pe la ceasul al şaselea şi al nouălea, 
l-a aflat pe el în acelaşi chip. Iar pe la ceasul al zecelea a bătut în uşă. Intrând, 
l-a aflat liniştindu-se. Şi i-a zis lui: ce îţi este astăzi, părinte? Iar el a zis: m-am 
bolnăvit, fiule. Atunci ucenicul, apucându-i picioarele i-a zis: nu te voi lăsa, de 
nu-mi vei spune ce-ai văzut? Şi i-a zis bătrânul: răpit am fost la cer, şi am văzut 
slava lui Dumnezeu şi acolo am stat până acum iar acum am venit. 


4. Şezând odată avva Siluan în muntele Sinai, s-a dus Zaharia, ucenicul lui, la o 
ascultare şi i-a zis bătrânului: sloboade apa şi udă grădina. Iar el ieşind, şi-a 
acoperit faţa cu culionul şi numai picioarele i se vedeau. Deci a venit un frate la 
dânsul în acel ceas şi văzându-1 pe el de departe, a înţeles ce a făcut. Intrând 
fratele la dânsul, i-a zis: spune-mi, avvo, pentru ce ţi-ai acoperit faţa cu culionul 
şi aşa udai grădina? Iar bătrânul i-a răspuns: fiule, ca să nu vadă ochii mei 
pomii şi să se smulgă mintea mea de la lucrarea ei prin dânşii. 


5. A venit un frate la awa Siluan în muntele Sinai şi văzându-i pe fraţi lucrând, 
i-a zis bătrânului: nu lucraţi mâncarea cea pieritoare (Ioan 6, 27], că Maria 
partea cea bună şi-a ales (Luca 10, 42]. Zis-a bătrânul ucenicului său: Zahario, 
dă fratelui o carte şi pune-1 într-o chilie care nu are nimic. Când a sosit ceasul al 
nouălea, fratele lua seama la uşă, dacă vor trimite să-l cheme ca să mănânce. 
Iar după ce nu l-a chemat nimeni, sculându-se a venit bătrânul şi i-a zis: nu au 
mâncat fraţii astăzi, awo? I-a răspuns lui bătrânul: da, au mâncat. Şi fratele a 
zis: pentru ce nu m-aţi chemat? I-a zis lui bătrânul: fiindcă tu om duhovnicesc 
eşti şi nu ai trebuinţă de mâncarea aceasta. Iar noi trupeşti fiind voim să 
mâncăm şi pentru aceasta lucrăm. Tu partea cea bună ţi-ai ales (Luca 10, 42], 
citind toată ziua şi nevrând să mănânci mâncare trupească. Şi dacă a auzit 
acestea, fratele a făcut metanie, zicând: iartă-mă avvo! I-a zis lui bătrânul: 
negreşit, trebuinţă are şi Maria de Marta, căci prin Marta se laudă şi Maria. 


6. Au întrebat odată unii pe awa Siluan, zicând: ce fel de vieţuire ai făcut, 
părinte, de ai dobândit înţelepciunea aceasta? Şi i-a răspuns: niciodată n-am 
lăsat în inima mea vreun cuget care întărâtă pe Dumnezeu. 

7. Se spunea despre awa Siluan, că a şezut în chilie pe ascuns, având puţin năut, 
şi până a mâncat numai pe acela a făcut lucru de o sută de site. Şi a venit un om 
din Egipt, având un măgar încărcat cu pâini şi bătând la chilia lui, le-a pus. Deci, 
luând bătrânul sitele, a încărcat măgarul şi l-a slobozit. 


8. Se spunea despre awa Siluan, că a ieşit Zaharia, ucenicul lui, fără dânsul; şi 
luând pe fraţi, a mutat gardul grădinii şi mai mare l-a făcut. Aflând bătrânul, 
şi-a luat cojocelul său şi a ieşit, zicând fraţilor: rugaţi-vă pentru mine! Iar ei 
văzându-1 au căzut la picioarele lui, şi au zis: spune-ne, părinte, ce este, ce ai? 
Iar el a zis către dânşii: nu intru înăuntru, nici se pogoară cojocelul de pe mine, 
până ce nu veţi aduce gardul la locul lui cel dintâi. Iar ei au întors gardul şi l-au 
făcut aşa cum a fost. Abia aşa bătrânul s-a întors la chilia sa. 


9. Zis-a awa Siluan: eu sunt rob şi stăpânul mi-a zis: lucrează lucrul meu şi eu 
te hrănesc! Dar de unde iau, nu căuta: ori am, ori fur, ori mă împrumut, tu nu 
căuta. Lucrează numai şi te hrănesc. Deci, eu de lucrez, din plata mea mănânc; 
iar de nu lucrez, milostenie mănânc. 


10. A zis iarăşi: vai omului aceluia, care are numele mai mare decât fapta! 


11. A întrebat awa Moise pe awa Siluan, zicând: poate omul în fiecare zi să 
pună început? Şi i-a răspuns bătrânul: de este lucrător, poate şi în fiecare zi şi 
în fiecare ceas să pună început bun. 

12. A spus cineva din părinţi că s-a întâlnit odată oarecine cu awa Siluan şi 
văzându-i obrazul şi trupul strălucind ca al unui înger, a căzut cu faţa la pământ. 
Spunea, de asemenea, că şi alţii au avut acest dar. 


w egeffiMnns 

13. Un frate l-a întrebat pe awa Siluan, zicând: ce voi face, awo, cum voi 
câştiga umilinţă? Că sunt foarte ispitit de trândăvire, de somn şi de dormitare. 
Şi când mă scol din somn, mă lupt foarte la cântarea psalmilor şi nu pot birui 

dormitarea, nici psalmi nu zic fără de glas. Şi i-a răspuns lui bătrânul: fiule, a 
zice tu psalmii cu glas, întâi este mândrie, căci ţi se pare că tu cânţi, iar fratele 
tău nu cântă. Al doilea, îţi împietreşte inima şi nu te lasă să te umileşti. Deci, de 
voieşti umilinţa, lasă cântarea. Şi când stai făcându-ţi rugăciunile tale, să caute 
mintea ta puterea stihului şi să socoteşti că stai înaintea lui Dumnezeu, a Celui 
ce încearcă inimile şi rărunchii (Psalm 7, 10]. Iar când te scoli din somn, mai 
înainte de toate slăvească gura ta pe Dumnezeu; apoi citeşte Crezul şi Tatăl 
nostru. După aceea, începe-ţi canonul tău, încet, suspinând şi aducându-ţi 
aminte de păcatele tale şi de chinul în care va să te munceşti. Zis-a fratele: eu, 
awo, de când m-am călugărit, slujba canonului şi ceasurile, după rânduiala 
celor 8 glasuri le cânt. A răspuns bătrânul: pentru aceasta umilinţa şi plânsul 
fug de la tine. Pune în minte pe părinţii cei mari, cum ei nefiind slujitori 
bisericeşti şi nici glasuri şi nici tropare ştiind, fără numai puţini psalmi, ca nişte 
luminători în lume au strălucit; precum au fost avva Pavel cel Simplu şi avva 
Pamvo şi avva Apolo şi ceilalţi purtători de Dumnezeu părinţi, care şi morţi au 
înviat şi mari puteri au făcut şi stăpânirea cea asupra dracilor au primit-o. Nu 
cu cântări, tropare şi glasuri, ci cu rugăciunea cea cu inima zdrobită şi cu post, 
prin care şi frica lui Dumnezeu în inimă creşte necontenit şi plânsul se 
întăreşte, şi de tot păcatul curăţeşte pe om iar mintea mai albă decât zăpada o 
face. Apoi cântarea, pe mulţi la cele mai de jos ale pământului i-a pogorât, nu 
numai mireni, ci şi preoţi, fiindcă i-au moştenit şi în curvie şi în alte patimi de 
ruşine i-au prăpăstuit. Deci cântarea este a mirenilor. Pentru aceasta şi norodul 
se adaugă prin biserici. Pune înainte, fiule, câte cete sunt în Cer şi nu este scris 
despre vreuna dintre ele că cu cele opt glasuri cântă; ci o ceată cântă neîncetat: 
Aliluia! Alta: Sfânt, Sfânt, Sfânt, Domnul Savaot (Isaia 6, 3], alta: bine este 
cuvântată slava Domnului din locul şi din casa Sa (Iezechil 3, 12]. Tu dar, fiule, 
urmează părinţilor, de voieşti să câştigi umilinţă în vremea rugăciunii, păzind 
mintea, pe cât poţi, nerăspândită. Iubeşte smerenia lui Hristos şi oriunde mergi, 
nu te arăta isteţ şi dascăl, ci ca un prost şi ucenic; şi Dumnezeu îţi va da 
umilinţă! 

j 

1. A venit odată un stăpân să-l vadă pe awa Simon. Iar el auzind, şi-a luat brâul 
şi s-a dus la un finic să-l cureţe. Acela, venind a strigat: bătrâne, unde este 
pustnicul? Iar el a zis: nu este aici pustnic. Şi auzind s-a dus. 


2. Altădată iarăşi a venit alt stăpân să-l vadă pe awa Simon şi apucând înainte 
clericii, i-au spus: awo, găteşte-te, că acela auzind despre tine, vine să-l 

blagosloveşti! Iar el a zis: da, mă gătesc. Deci, îmbrăcându-se cu un chentonion 
(un fel de haină] al lui şi luând pâine şi brânză în mâinile sale, sculându-se, a 
şezut, mâncând în poartă. Venind stăpânul cu parada lui şi văzându-1, nu l-a 
băgat în seamă, zicând: acesta este pustnicul despre care am auzit? Şi îndată 
s-au întors de acolo. 


-mmtmmsm- 

L-a rugat cineva pe avva Sosipatru, zicând: dă-mi vreo poruncă, avvo şi o voi 
păzi! Iar el i-a zis: să nu intre femeie în chilia ta, să nu citeşti cărţi care se 
numesc apocrife, adică ascunse şi să nu cercetezi pentru chipul lui Dumnezeu 
în om. Că aceasta nu este eres, ci prostie a amândorura. Căci cu neputinţă este a 
fi priceput lucrul acesta de toată zidirea. 


-mmsmmm- 

1. Zis-a avva Sarmata: prefer mai bine un om care a păcătuit şi ştie că a păcătuit 
şi se pocăieşte, decât un om care nu a păcătuit şi se crede că este drept. 


2. Se spunea despre avva Sarmata, că de multe ori lua patruzeci de zile, cu 
sfatul lui avva Pimen şi ca o nimica se împlineau zilele înaintea lui. Deci a venit 
awa Pimen la dânsul şi i-a zis: spune-mi, ce-ai văzut, făcând atâta osteneală? 
Iar el a zis către dânsul: nimic mai mult. I-a zis lui avva Pimen: nu te las, de 
nu-mi vei spune. Şi i-a răspuns: una numai am aflat, că de voi zice somnului, 
du-te, se duce şi de-i voi zice, vino, vine. 


3. Un frate l-a întrebat pe avva Sarmata, zicând: gândurile îmi zic: nu lucra ci 
mănâncă şi bea şi dormi. I-a zis lui bătrânul: când îţi este foame, mănâncă; când 
îţi este sete, bea; când îţi este somn, dormi! Un alt bătrân, din întâmplare a 
venit la fratele şi i-a spus lui fratele cele spuse de avva Sarmata. Deci, i-a zis lui 
bătrânul: aşa ţi-a zis awa Sarmata? Când îţi este foame tare şi îţi va fi sete, 
încât să nu mai poţi răbda, mănâncă şi bea; şi când vei priveghea foarte mult şi 
dormitezi, dormi. Aceasta este ceea ce ti-a zis tie bătrânul. 

4. L-a întrebat iarăşi acelaşi frate pe awa Sarmata, zicând: îmi zic gândurile, 
du-te afară, mergi la fraţi! Şi i-a zis bătrânul: să nu le asculţi, ci să zici: iată, 
te-am ascultat o dată dar acum nu mai pot să te ascult. 


-MMtmmrn- 

1. A venit odată awa Serapion, trecând printr-un sat al Egiptului, şi a văzut o 
desfrânată şi i-a zis ei: gătit-ai patul? Ea a zis: da, awo! A încheiat bătrânul: 
aşteaptă-mă deseară, că voi veni la tine şi am să petrec noaptea aceasta 
aproape de tine. Iar ea răspunzând, a zis: bine, awo! Şi s-a gătit şi a aşternut 
patul şi l-a aşteptat pe bătrân cu cele de trebuinţă. Iar după ce s-a făcut seară, a 
venit bătrânul la dânsa, nimic aducând şi intrând, i-a zis ei: gătit-ai patul? Ea a 
zis: da, awo. A încuiat uşa şi i-a zis ei: aşteaptă puţin, fiindcă avem pravilă, 
până ce o voi face! Şi a început bătrânul slujba. Şi începând Psaltirea, la fiecare 
psalm făcea rugăciunea, rugându-se lui Dumnezeu pentru dânsa ca să se 
pocăiască şi să se mântuiască. Deci l-a ascultat Dumnezeu; şi sta femeia 
tremurând şi rugându-se aproape de bătrânul. Dacă a isprăvit bătrânul toată 
Psaltirea, ea a căzut la pământ. Iar bătrânul începând Apostolul, a citit mult 
dintr-însul. Şi aşa şi-a împlinit slujba. Deci, umilindu-se ea şi înţelegând că nu 
pentru păcat a venit la dânsa, ci ca să-i mântuiască sufletul, a căzut în faţa lui 
zicând: fie-ţi milă awo, şi povăţuieşte-mă, unde pot plăcea lui Dumnezeu. 
Atunci bătrânul a povăţuit-o pe dânsa la o mănăstire de fecioare şi a dat-o la 
stareţă, zicând: ia pe sora aceasta, şi nu-i pune ei jug sau poruncă, ca celorlalte 
surori; ci orice voieşte dă-i ei şi cum voieşte dă-i voie să umble! Şi după ce a 
făcut puţine zile, a zis: eu sunt o păcătoasă şi voiesc la 2 zile să mănânc. Şi după 
puţine zile a zis: eu multe păcate am şi voiesc la 4 zile să mănânc. După alte 
puţine zile s-a rugat stareţei zicând: fiindcă mult am mâhnit pe Dumnezeu cu 
fărădelegile mele, te rog, pune-mă într-o chilie şi o astupă, şi pe o gaură dă-mi 
puţină pâine şi rucodelie. Şi i-a făcut ei stareţa aşa. Aşa i-a plăcut lui Dumnezeu 
în cealaltă vreme a vieţii sale. 

j 


2. Un frate l-a rugat pe awa Serapion, zicând: spune-mi vreun cuvânt! I-a zis lui 
bătrânul: ce pot să-ţi zic? Că ai luat ale văduvelor şi ale sărmanilor, şi le-ai pus 
în fereastra aceasta? Căci a văzut-o plină de cărţi. 

3. Zis-a avva Serapion că precum ostaşii împăratului nu pot, stând înaintea lui, 
să caute de-a dreapta sau de-a stânga, tot aşa şi omul, dacă stă înaintea lui 
Dumnezeu, şi ia aminte înaintea Lui cu frică în tot ceasul, nimic dintr-ale 
vrăjmaşului nu pot să-l îngrozească. 


4. A venit un frate la awa Serapion şi-l îndemna pe el bătrânul să facă 
rugăciune după obicei. Iar el păcătos pe sine numindu-se şi nevrednic de chipul 
călugăresc, nu se pleca. A voit încă şi picioarele lui să le spele. Şi aceste cuvinte 
zicând, nu a suferit. Şi l-a făcut de a gustat. A început încă şi bătrânul a mânca, 
şi-l sfătuia pe el zicând: fiule, de voieşti să te foloseşti, rabdă în chilia ta şi ia 
aminte de tine şi de rucodelia ta! Că nu-ţi aduce asta folos să ieşi afară, cât a 
şedea înăuntru. Iar el acestea auzind, s-a amărât şi s-a schimbat la faţă, încât 
nimic n-a putut să fie tăinuit de bătrânul. Deci i-a zis lui awa Serapion: până 
acum ziceai că eşti păcătos şi te ocărai pe tine, cum că eşti nevrednic să trăieşti. 
Şi fiindcă cu dragoste te-am pomenit, atâta te-ai sălbăticit. Deci, de voieşti să fii 
smerit, cele ce ţi se aduc asupră-ţi de la alţii, învaţă-te să le suferi vitejeşte şi nu 
ţine la tine cuvinte deşarte. Acestea auzind fratele, a făcut metanie bătrânului. 
Şi mult folosindu-se, s-a dus. 


PtfffRV M SWiON, W IsS PMDKi 


Era un bărbat egiptean anume Serapion, cu porecla Sidonie, fiindcă 
niciodată aşa haină nu purta, decât un sindon, adică o haină care aşa se 
numeşte. Acesta la toată fapta bună iscusindu-se desăvârşit, cu neagoniseala 
mai pe toţi i-a întrecut. Pentru care nici a se linişti în chilie n-a putut ca să nu se 
smulgă cu mintea, sau să aibă ceva al său; ci umblând, şi hrana din toate zilele 
de la cei ce s-ar fi întâmplat luând, aşa îşi petrecea viaţa, nimic având, decât 
sindonul pe care-1 purta. Acesta, printr-un pustnic cunoscut, s-a vândut pe sine, 
într-o cetate, la un măscărici ce era elin, pe douăzeci de galbeni, pe care şi 
luându-i de la pustnic, îi păstra la sine. Deci, era slujind măscăriciului, femeii lui 
şi casei, cu mare silinţă şi cu îndemânare, mâncând numai pâine şi apă, 
neoprindu-se cu mintea şi de multe ori şi cu gura din citirea dumnezeieştilor 
Scripturi. Deci, petrecând cu dânşii vreme îndelungată şi când era vreme 
vorbindu-le despre creştinătate, întâi pe măscărici l-a umilit, apoi pe femeie, 
după aceea, toată casa lui. Şi botezându-se ei, s-au depărtat de a mai juca la 
club. După ce au venit la viaţa cea plăcută lui Dumnezeu, foarte se cucerniceau 
de bărbat. Şi îi zicea lui: vino, frate, să te slobozim, fiindcă tu din robie urâtă 

ne-ai slobozit pe noi! Atunci le-a zis lor: fiindcă a lucrat Dumnezeul meu şi voi 
împreună aţi lucrat şi s-a mântuit prin mine sufletul vostru, de acum vă voi 
descoperi vouă taina. Eu fiind pustnic slobod, de neam egiptean, fiindu-mi milă 
de voi, care petreceţi în multă rătăcire, m-am vândut pe mine vouă, ca voi 
slobozindu-vă din mari păcate, să vă mântuiţi. Deci, de vreme ce ceea ce am 
voit a făcut Dumnezeu, mă voi duce, ca şi altora să ajut. Acestea zicând, le-a dat 
lor aurul. Iar ei nu voiau să-l ia. Şi îl îndemnau pe el să dea săracilor aurul, 
zicând: arvună de mântuire ni s-a făcut nouă. Iar el le-a zis: voi dati-1 fiindcă al 

j 

vostru este. Că eu bani străini nu dăruiesc săracilor. Iar ei luând aurul, îl rugau 
să rămână cu dânşii, încredinţându-1, că asemeni unui părinte îl vor avea de 
acum înainte şi stăpân al sufletului lor. Iar după ce l-au rugat mult şi n-au putut 
să-l lămurească, îl pofteau măcar în fiecare an să-i cerceteze. Deci, luându-şi 
ziua bună de la dânşii fericitul, s-a dus de acolo în Lacedemonia şi aflând pe 
cineva din cei dintâi ai cetăţii că este maniheu de credinţă, împreună cu toată 
casa lui, iar la celelalte este bărbat îmbunătăţit şi evlavios, la acesta iarăşi în alt 
fel s-a vândut pe sine. Şi în vreme de doi ani, depărtându-1 de eres pe dânsul şi 
pe toată casa lui, i-a adus la biserică. Apoi lăsându-i şi pe aceştia, înconjura 
lumea, făcând bine oamenilor pe cât putea. 


1. Se spunea despre awa Serin că mult lucra şi doi posmagi mânca de-a 
pururea. Şi venind la dânsul awa Iosif, însoţitorul lui, (că şi el era mare 
nevoitor] i-a zis: în chilie îmi păzesc fapta mea, iar dacă ies afară, fac pogorâre 
cu fraţii. I-a zis lui awa Serin: nu este aceasta mare faptă bună când în chilie 
păzeşti rânduiala ta, ci mai vârtos când ieşi din chilia ta. 


2. Zis-a awa Serin: mi-am făcut vremea mea, secerând, cosind, împletind şi cu 
toate acestea, de nu m-ar fi săturat mâna lui Dumnezeu, nu puteam să mă satur. 


1. Despre awa Spiridon se spunea că atâta cuvioşie avea păstorul acesta, încât 
s-a învrednicit şi să se facă păstor de oameni. Căci a primit acesta ca 
răspundere episcopia uneia din cetăţile Ciprului, anume Trimitunda. Pentru 
netrufia cea multă, aproape de episcopie, păştea şi oile. Iar la miezul nopţii, 

tâlharii la stâna oilor intrând pe furiş, se sileau să fure din oi, dar Dumnezeu, 
Cel ce păzeşte pe păstor, şi pe oi le păzea. Căci tâlharii de putere nevăzută fiind 
ţinuţi, lângă stână erau legaţi. Când s-au revărsat zorile, păstorul a venit la oi şi 
după ce i-a găsit cu mâinile legate înapoi, a cunoscut ceea ce s-a făcut; şi 
rugându-se lui Dumnezeu, i-a dezlegat pe tâlhari. După ce mult i-a sfătuit şi i-a 
învăţat, ca să se silească mai bine să trăiască din osteneli drepte iar nu din 
strâmbătate, dăruindu-le un berbec, i-a slobozit şi glumind le-a zis: ca să nu vă 
arătaţi că în zadar aţi privegheat! 


2. Se spunea iarăşi că avea o fiică fecioară, evlavioasă ca tatăl său, anume Irina. 
Acesteia, un cunoscut i-a pus zălog un odor de mult preţ. Iar ea, pentru mai 
bună păstrare, l-a ascuns în pământ. Şi peste puţin timp s-a dus din viaţă. Deci, 
a venit după câtăva vreme cel ce a pus zălog şi neaflând-o pe fecioară, l-a 
apucat pe tatăl ei, pe awa Spiridon, uneori trăgându-1 iar alteori rugându-1. Dar 
fiindcă îi era jale bătrânului de paguba celui ce pusese zălogul, venind la 
mormântul fiicei sale, se ruga lui Dumnezeu ca înainte de vreme să-i arate lui 
învierea cea făgăduită. Şi, cu adevărat nu a greşit din nădejde, căci vie iarăşi s-a 
arătat fecioara tatălui său şi locul însemnându-1 unde era ascuns odorul, s-a 
dus pristăvindu-se. Şi luând zălogul bătrânul, l-a dat celui al cui a fost. 


1. Se spunea despre awa Saio şi despre awa Mue, că au petrecut unul cu altul. 
Şi avea multă ascultare awa Saio, dar era aspru foarte. Lui îi zicea bătrânul, 
ispitindu-1: du-te şi fură! Şi se ducea şi fura de la fraţi pentru ascultare şi 
mulţumea Domnului pentru toate. Iar bătrânul lua lucrurile şi le da pe ascuns. 
Odată călătorind ei, a slăbit şi l-a lăsat pe el awa zdrobit. Şi venind a zis fraţilor: 
duceţi-vă şi aduceţi-1 pe Saio căci zace zdrobit! Şi ducându-se l-au adus. 


1. Povestitu-s-a despre maica Sara, că a răbdat treisprezece ani, fiind luptată 
tare de dracul curviei şi niciodată nu s-a rugat să se depărteze războiul de la 
dânsa, ci mai vârtos zicea: Dumnezeule, dă-mi putere! 

2. A năpădit odată asupra ei mai tare acelaşi duh al curviei, punându-i în minte 
deşertăciunile lumii. Iar ea, slăbind de frica lui Dumnezeu şi de nevoinţă, s-a 
suit într-o zi în chilioara ei, să se roage. Şi i s-a arătat ei cu trup duhul curviei şi 
i-a zis: tu m-ai biruit, Saro! Iar ea a zis: nu te-am biruit eu, ci Stăpânul meu, 
Hristos! 


3. Se spunea despre dânsa că deasupra râului a petrecut, locuind şaizeci de ani 
şi nu s-a aplecat să-l vadă. 


4. Altădată au venit la dânsa doi bătrâni pustnici mari, din părţile Pilusiului. Şi 
când mergeau, ziceau între ei: să smerim pe bătrâna aceasta! Şi i-au zis: vezi să 
nu se înalţe cugetul tău şi să zici: iată pustnicii vin la mine care sunt o femeie. 
Le-a zis lor maica Sara: adevărat, cu firea sunt femeie, dar nu şi cu mintea. 


5. A zis maica Sara: de mă voi ruga lui Dumnezeu ca toţi oamenii să aibă veste 
către mine, mă voi afla cerând iertare la uşa fiecăruia; dar mai bine mă voi ruga 
ca inima mea să fie curată cu toti. 

j 


6. A zis iarăşi: pun piciorul meu pe scară să mă sui şi pun moartea înaintea 
ochilor mei, mai înainte de a mă sui pe scară. 


7. A zis iarăşi: bine este şi pentru oameni a face milostenie; că deşi este pentru 
plăcerea oamenilor, dar vine spre plăcerea lui Dumnezeu. 


8. Venit-au odată nişte schiteni la maica Sara, iar ea le-a pus lor înainte un 
paner cu poame. Ei lăsând cele bune, mâncau cele putrede. Şi le-a zis lor: 
adevărat, schiteni sunteti! 

9. A trimis maica Sara la awa Pafnutie, zicând: lucrul lui Dumnezeu ai făcut că 
ai lăsat să se necinstească fratele tău? Şi a zis bătrânul: ca cel ce fac lucrul lui 
Dumnezeu, treabă nu am cu nimeni. 


1. Zis-a maica Singlitichia: luptă şi osteneală multă este celor ce se apropie de 
Dumnezeu la început şi după aceea bucurie negrăită. Că precum cei ce vor să 
aţâţe foc, întâi se afumă şi lăcrimează şi aşa dovedesc lucrul ce-1 caută. Pentru 
că se zicea: Dumnezeul nostru este foc mistuitor (Evr. XII, 29]. Aşa trebuie şi 
noi cu noi: să aţâţăm focul cu lacrimi şi cu osteneli. 


2. Zis-a iarăşi: trebuie noi cei ce am ales cinul acesta, să ţinem curăţenia cea 
desăvârşită. Căci şi la mireni se pare că se petrece în curăţenie, dar este 
împreună cu ea şi necurăţenia fiindcă cu toate celelalte simţiri păcătuiesc: căci 
văd fără de cuviinţă şi râd fără de rânduială. 


3. Zis-a iarăşi: precum veninul fiarelor celor otrăvitoare îl izgonesc doctoriile 
cele mai iuţi, la fel şi cugetul cel spurcat, rugăciunea cu postul îl izgoneşte. 


4. Zis-a iarăşi: să nu te amăgească desfătarea mirenilor celor bogaţi, ca şi cum 
ar avea ceva de folos pentru dulceaţa cea deşartă. Ei cinstesc meşteşugul facerii 
bucatelor, iar tu, cu postul, prin cele proaste, covârşeşti îndestularea bucatelor 
acelora. Că se zice: sufletul în desfătare fiind, batjocoreşte fagurii (Pilde 27, 7]. 
Nu te sătura cu pâine şi nu vei pofti vin. 


5. întrebată a fost fericita Singlitichia de este lucru bun desăvârşit neagoniseala. 
Iar ea a zis: desăvârşită la cei ce o rabdă; că cei ce rabdă aceasta, necaz 
adevărat au cu trupul, dar şi odihnă cu sufletul. Căci precum hainele cele 
vârtoase, călcându-se şi cu sila făcându-se se spală, aşa şi sufletul cel tare, prin 
sărăcia cea de bună voie, mai mult se întăreşte. 

6. Zis-a iarăşi: de eşti în viaţă de obşte, nu schimba locul, căci te vei vătăma 
mult. Aşa precum pasărea sculându-se de pe ouă, le lasă reci şi se strică, şi 
călugărul sau fecioara, sărăceşte şi moare în credinţă, umblând din loc în loc. 


7. Zis-a iarăşi: multe sunt vicleşugurile diavolului. Prin sărăcie nu a clintit 
sufletul? Bogăţia îl aduce ca amăgire. Prin ocări şi defăimări nu a putut? Laude 
şi slavă pune înainte. Prin sănătate biruit fiind, bolnav face trupul. Cu 
desmierdările neputând să-l amăgească, prin ostenelile cele fără voie încearcă 
să facă surparea. Căci anumite boli prea grele cerând de la Dumnezeu şi prin 
acestea slăbind, tulbură dragostea cea către Dumnezeu. Dar se zdrobeşte 
trupul cu friguri cumplite şi pătimeşte de sete neastâmpărată. Dacă păcătos 
fiind, suferi acestea, adu-ţi aminte şi de munca cea viitoare şi de focul cel veşnic 
şi de pedepsele cele veşnice şi nu vei slăbi către cele de aici. Bucură-te, că te-a 
cercetat Dumnezeu. Şi cuvântul acela de laudă să-l ai pe limbă: certând, m-a 
certat Dumnezeu şi morţii nu m-a dat (Psalm. 117, 18, 19]. Fier erai dar prin 
foc lepezi rugina. Iar dacă şi drept fiind, te îmbolnăveşti de la cele mari, la cele 
mai mari sporeşti. Aur eşti, dar prin foc mai lămurit te faci. Ţi s-a dat înger 
trupului? (Corint. XII, 7] Veseleşte-te, şi vezi cui te-ai făcut asemenea? Că de 
partea lui Pavel te-ai învrednicit. Prin fierbinţeală te ispiteşti? Prin răceală te 
pedepseşti? Dar zice Scriptura: trecut-am prin foc şi prin apă şi ne-ai scos pe 
noi (Psalm. 75, 11.]. Ai câştigat-o pe cea dintâi? Aşteapt-o şi pe cea de-a doua. 
Lucrând fapta cea bună, strigă graiurile sfântului care zice: sărac şi cu durere 
sunt eu (Psalm. 78, 33.]. Desăvârşit te vei face prin aceste două necazuri. Căci 
zice: întru necaz m-ai desfătat (Psalm. IV, I]. Cu aceste deprinderi să ne iscusim 
sufletele, că-1 vedem pe vrăjmaşul înaintea ochilor. 


8. Zis-a iarăşi: dacă ne bucură boala, să nu ne mâhnim, ca şi cum pentru boala 
şi hrana trupului nu putem să cântăm cu glas. Toate acestea se făceau de noi, 
spre surparea poftelor. Căci şi postul şi culcarea pe jos pentru dezmierdări ni 
s-au legiuit nouă. Deci, dacă boala pe acestea le-a stricat, de prisos este 
cuvântul. Căci aceasta este nevoinţa cea mare: a răbda în boli şi laude de 
mulţumită a înălţa lui Dumnezeu. 

j j 


9. Zis-a iarăşi: când vei posti, nu pricinui boală. Că şi cei ce nu postesc, în 
aceleaşi boli de multe ori au căzut. Ai început binele? Nu te opri, poticnindu-te 
vrăjmaşul. Căci el cu răbdarea ta se surpă. Şi cei ce încep a călători pe mare, 

întâi nimeresc un vânt bun. După ce întind pânzele, iarăşi întâmpină vânt 
prielnic. Dar corăbiile pentru ce le-a căzut asupră, nu deşartă corabia, ci puţin 
liniştindu-se, sau şi luptându-se cu furtuna, iarăşi fac călătoria pe mare. Aşa şi 
noi, vânt potrivnic căzând asupra noastră, în loc de pânză întinzând crucea, 
fără frică vom săvârşi călătoria. 


10. Zis-a iarăşi: cei ce adună bogăţia aceasta simţită din osteneli şi primejdii ale 
mării, după ce multe au câştigat, pe cele mai multe poftesc şi pe cele ce sunt de 
faţă întru nimic le socotesc, şi la cele ce nu sunt de faţă se întind. Iar noi, din 
cele pe care le căutăm, nimic având; nimic nu voim să câştigăm pentru frica lui 
Dumnezeu. 


11. Zis-a iarăşi: urmează vameşului, ca nu împreună cu fariseul să te osândeşti. 
Blândeţele lui Moise alege-le, pentru ca inima ta care este vârtoasă, în izvoare 
de apă să o prefaci. 


12. Zis-a iarăşi: primejdios este să înveţe cel ce nu a trecut prin viaţa cea 
lucrătoare. Căci precum de va avea cineva o casă putredă, primind străini, îi va 
vătăma cu căderea casei, aşa şi aceştia, nezidindu-se pe sine mai înainte şi pe 
cei ce s-au apropiat de dânşii îi vor prăpădi. Fiindcă cu cuvintele i-au chemat 
spre mântuire, iar cu răutatea năravului au făcut strâmbătate celor ce le-au 
urmat. 


13. Zis-a iarăşi: bine este a nu te mânia. Iar dacă se va întâmpla, nici o parte din 
zi să nu ţi se lase spre patimă, zicând: să nu apună soarele (Efeseni IV, 26]; dar 
tu să aştepţi până ce toată vremea ta apune. De ce urăşti pe omul care te-a 
mâhnit? Nu este el cel ce ţi-a făcut strâmbătate, ci diavolul. Urăşte boala, iar nu 
pe cel ce boleşte! 


14. Zis-a iarăşi: pe cât sporesc nevoitorii, pe atât întâmpină mai mare luptător 
împotrivă. 

15. Zis-a iarăşi: şi de la vrăjmaşul este nevoinţa întinsă. Că ucenicii lui fac 
aceasta. Deci, cum voi deosebi nevoinţa cea dumnezeiască şi împărătească, de 
cea tirănească şi diavolească? Arătat este; că din măsura cea potrivită. Toată 
vremea ta să-ţi fie o regulă a postului. Să nu posteşti patru, sau cinci zile şi în 
cealaltă să dezlegi cu mulţime de mâncări. Că preutindeni, trecerea măsurii 
este făcătoare de stricăciune. Tânăr fiind şi sănătos, posteşte: că vor veni 
bătrâneţile cu slăbiciune. Deci, până când poţi, pune în jitniţă hrană, ca atunci 
când nu vei mai putea, să afli odihnă. 


16. Zis-a iarăşi: când suntem în viaţa de obşte, să alegem ascultarea mai mult 
decât nevoinţa. Că aceasta învaţă trecerea cu vederea, iar aceea învaţă smerita 
cugetare. 


17. Zis-a iarăşi: trebuie ca noi cu dreaptă socoteală să ocârmuim sufletul: şi 
când suntem în viaţa de obşte, să nu căutăm cele ale noastre (I Cor. X, 24], nici 
să nu sorbim socotelile noastre, ci să ne supunem celui care este părinte după 
credinţă. 

j 


18. Zis-a iarăşi: scris este, fiţi înţelepţi ca şerpii şi blânzi ca porumbeii (Mt. X, 
16]. Căci a fi înţelepţi ca şerpii a zis, înseamnă să nu se tăinuiască de către noi 
pornirile şi meşteşugirile diavolului. Cel asemenea din cel asemenea, degrabă 
se cunoaşte; iar blândeţea porumbelului arată curăţenia lucrării. 


xix. Începutul slovei t 

- mm m WHoe - 

1. Se spunea despre awa Tithoe, că nu-şi lăsa în jos degrabă mâinile, când sta 
la rugăciune şi se răpea mintea lui în sus. Deci de se întâmpla ca fraţii să se 
roage împreună cu el, se silea degrabă să-şi lase mâinile în jos, ca să nu i se 
răpească mintea şi să zăbovească. 


2. Zis-a awa Tithoe, că înstrăinare este a-şi stăpâni omul gura sa. 

3. Un frate l-a întrebat pe avva Tithoe: cum voi păzi inima mea? Şi i-a zis lui 
bătrânul: cum vom păzi inima noastră, fiind deschisă limba noastră şi 
pântecele? 


4. Spunea awa Matoe despre avva Tithoe, că nu găseşte vreun om care să-şi 
deschidă gura sa cu vreun lucru asupra lui. Ci precum aurul cel lucrat stă în 
cumpănă, aşa şi awa Tithoe. 


5. Şezând odată awa Tithoe la Clisma, gândind şi socotind, i-a zis ucenicului 
său: sloboade apă la finici, fiule! Iar acela i-a zis: suntem la Clisma, awo. Zis-a 
bătrânul: la Clisma ce fac? Du-mă iarăşi la munte. 


6. Şezând odată awa Tithoe, un frate se afla aproape de dânsul; şi neştiind, a 
suspinat. Şi n-a socotit că a fost fratele aproape de dânsul, (că era întru uimire]. 
Şi făcând metanie, a zis: iartă-mă frate, că încă nu m-am făcut călugăr. Iată am 
suspinat înaintea ta. 


7. Un frate l-a întrebat pe avva Tithoe, zicând: care este calea care duce la 
smerenie? Zis-a bătrânul: calea smereniei aceasta este: înfrânarea şi 
rugăciunea şi a te avea pe tine dedesubtul a toată zidirea. 

1. întrebat-a avva Timotei preotul pe awa Pimen, zicând: este femeie în Egipt, 
care curveşte şi plata ei o dă milostenie. Şi a zis awa Pimen: nu rămâne în 
curvie, căci se vede într-însa roada credinţei. Şi s-a întâmplat de a venit mama 
preotului Timotei la dânsul. Şi a întrebat-o pe ea, zicând: acea femeie a rămas 
curvind? Iar ea a zis: da şi şi-a mai adaos ibovnici, dar încă şi la milostenie. Şi a 
vestit avva Timotei lui awa Pimen. Iar el a zis: nu rămâne în curvie. Venind 
iarăşi mama lui awa Timotei, i-a spus: ştii că stricata aceea caută să vină cu 
mine, ca să te rogi pentru dânsa şi eu n-am primit-o. Iar el auzind, i-a spus lui 
awa Pimen. I-a răspuns awa Pimen: mai vârtos tu te du şi te întâlneşte cu 

dânsa. Şi s-a dus avva Timotei şi s-a întâlnit cu dânsa. Iar ea văzându-1 şi auzind 
de la el cuvântul lui Dumnezeu, s-a umilit şi a plâns, zicând: eu de astăzi înainte 
mă lipesc de Dumnezeu şi nu voi mai curvi. Şi îndată intrând într-o mănăstire, 
a plăcut lui Dumnezeu. 


DE LA PALADIE 

2. în Tavenia este o mănăstire de maici ca de patru sute, de cealaltă parte a 
bărbaţilor, în care era o fecioară, care pentru Hristos să prefăcea că este 
nebună, anume Isidora, smerindu-se şi defăimându-se. Pentru aceasta într-atât 
se îngreţoşau toate surorile încât nici măcar nu mâncau cu dânsa. Şi acest lucru 
cu bucurie l-a primit fecioara. Şi era fapta cea bună a ei în mănăstire foarte 
folositoare căci toată slujba o făcea; tuturor ca o roabă supunându-le, la toată 
biruinţa lor şi cu toată blândeţea. Aşadar, era fecioara ca un burete al soborului, 
precum Dumnezeu a zis: cel ce voieşte să fie mare, să fie tuturor slugă (Mat. XX, 
27. Marcu X, 44}. Şi oricui i se pare că este înţelept, nebun să se facă (I Corint. 
III, 18}. Chipul călugăresc al celorlalte era tunderea, fiindcă avea culionul pe 
cap. Iar aceasta cu o cârpă legându-şi capul făcea slujba. Dar nici una din cele 
patru sute, nu a văzut-o mâncând vreodată, nici bucăţică de pâine luând, ci 
fărâmiturile meselor cu buretele adunându-le şi oalele spălându-le, cu acestea 
se îndestula, niciodată încălţându-se. N-a ocărât niciodată pe nimeni, n-a cârtit, 
n-a grăit grai mic sau mare, măcar că era ocărâtă şi îmboldită şi blesteme 
primea şi multora le era urâtă. Pentru această prea cuvioasă a venit un înger la 
sfântul Pitirun, bărbat preaiscusit şi pustnic îmbunătăţit şi i-a zis: de ce cugeţi 
înalt pentru isprăvile tale, ca un cucernic şi care şezi într-acest loc? Vrei să vezi 
femeie mai cucernică decât tine? Du-te la mănăstirea de maici a tavenisiotilor 

j 

şi vei afla acolo fecioară, care are diademă pe cap! Aceea este mai bună decât 
tine. Căci cu atâta gloată luptându-se şi în felurite chinuri tuturor robind, 
niciodată nu şi-a lăsat mintea ca să se depărteze de Dumnezeu, măcar că toate 
se îngreţoşează de dânsa. Iar tu şezând aici, cetăţile cu mintea le năluceşti, cel 
ce niciodată n-ai văzut lume. Deci sculându-se marele Pitirun, a venit la Tavene 
şi se ruga părinţilor să treacă la mănăstirea maicilor. Deci, ca pe unul ce era 
părinte cinstit şi în nevoinţă îmbătrânit, cu îndrăzneală l-au băgat înăuntru, 
după ce a trecut râul. Şi după ce s-au rugat ei lui Dumnezeu, a cerut marele 
Pitirun să vadă la faţă toate fecioarele. Toate venind la mijloc, aceea nu se arăta. 
Le-a zis lor Pitirun: aduceţi-mi-le pe toate! Iar ele zicând că au venit toate, le-a 
zis lor: lipseşte una, pe care mi-a arătat-o îngerul. I-au zis lui: una avem la 
bucătărie şi este nebună. Zis-a marele Pitirun: aduceţi-o şi pe aceea şi lăsaţi-o 
să o văd! Iar ea nu s-a supus, simţind pricina. Deci o târau cu de-a sila, 

ducând-o şi zicând: sfântul Pitirun voieşte să te vadă, (că era renumit acesta]. 
După ce au adus-o, a văzut marele Pitirun faţa ei şi cârpa care era pe cap şi pe 
frunte. Şi căzând la picioarele ei, i-a zis: blagosloveşte-mă, maică! Căzând şi ea 
la picioarele lui, zicea: blagosloveşte-mă, tu, bunul meu părinte! Şi văzând 
aceasta, toate s-au spăimântat, zicând lui: awo, nu te face de ocară, că este 
nebună. Le-a zis lor tuturor sfântul: voi sunteti nebune; iar aceasta este mai 
bună şi decât mine. Este Amma, adică maică duhovnicească. Şi mă rog lui 
Dumnezeu, să mă aflu vrednic cu dânsa în ziua judecăţii. Acestea auzind, au 
căzut la dânsul toate plângând şi mărturisindu-se, cu ce feluri de chinuri o 
mâhneau pe sfânta aceasta. Şi una zicea: eu de-a pururea o ocăram. Alta: eu de 
chipul ei cel smerit râdeam. Şi alta: eu lăturile străchinilor de multe ori 
deasupra ei le vărsăm. Alta iarăşi: eu am bătut-o. Şi alta: eu pumni i-am dat. 
Alta: eu muştar de multe ori în nas i-am pus. în scurt, toate felurile de ocări 
le-au vestit că au făcut asupra ei. Deci, primind mărturisirea lor sfântul Pitirun 
şi rugându-se pentru dânsele împreună cu ea şi mult rugând pe cinstita lui 
Hristos roabă, să se roage pentru dânsul, aşa a ieşit. Iar acea cinstită de 
Dumnezeu şi cuvioasă, de toate fiind foarte respectată şi slăvită, nesuferind 
slava şi cinstea cea de la toată frăţimea şi îndreptările fiecăreia, peste puţine 
zile a ieşit din mănăstire. Dar unde s-a dus, sau unde s-a ascuns, sau unde s-a 
săvârşit, nimeni nu a cunoscut. 


XX. ÎNCEPUTUL SLOVEI Y 

-mmmmrn- 

1. Zis-a avva Yperehie: precum leul este înfricoşător măgarilor sălbatici, aşa 
este şi călugărul cel iscusit gândurilor poftei. 

2. Zis-a iarăşi: postul este frâu călugărului asupra păcatului. Cel ce îl lepădă cal 
turbat după partea femeiască se află. 


3. Zis-a iarăşi: călugărul cel ce nu-şi stăpâneşte limba în vremea mâniei, nici 
patimile nu-şi va stăpâni. 


4. Zis-a iarăşi: bine este să mănânci carne şi să bei vin, decât să mănânci cu 
clevetirile cărnuri de fraţi. 

j 

5. Zis-a iarăşi: şoptind, şarpele, a scos pe Eva din rai. Asemenea acestuia şi cel 
ce cleveteşte pe aproapele. Căci sufletului celui ce-1 aude, îl prăpădeşte iar pe al 
său nu-1 mântuieşte. 


6. Zis-a iarăşi: comoară este călugărului neaverea cea de bună voie. Fă, frate, 
comoară în ceruri, căci fără sfârşit sunt veacurile odihnei. 


7. Zis-a iarăşi: aducerea ta aminte totdeauna să-ţi fie pentru împărăţia 
Cerurilor şi degrabă o vei moşteni. 


8. Zis-a iarăşi: odor scump este călugărului ascultarea. Cel ce a câştigat-o va fi 
ascultat de Domnul şi cu îndrăzneală va sta înaintea Celui răstignit. Că Domnul 
Cel ce S-a răstignit; ascultător S-a făcut până la moarte. (Filipeni. II. 8.] 


XXL ÎNCEPUTUL SLOVEI F 

-mmmm- 

1. Zis-a avva Foca, din chinovia lui awa Teognie celui dintâi ierusalimneanul: 
şezând eu în Schit, a venit un avvă, anume Iacov, mai tânăr, la chilii, având şi 
tată trupesc şi duhovnicesc. Dar au chiliile două biserici, una a pravoslavnicilor, 
unde se şi împărtăşea şi una a dezbinaţilor. Deci fiindcă awa Iacov avea darul 
smeritei cugetări, era iubit de toţi şi de cei bisericeşti şi de cei dezbinaţi. Pentru 
aceea îi ziceau lui pravoslavnicii: vezi, avvo Iacove, să nu te amăgească cei 
dezbinaţi şi să te atragă la împărtăşirea lor. Asemenea încă şi dezbinaţii îi 
ziceau: să ştii, awo Iacove, că, cu cei ce cred două firi împărtăşindu-te, îţi pierzi 
sufletul căci sunt nestorieni şi asupresc adevărul. Iar awa Iacov, fără de 
răutate fiind şi strâmtorându-se de cele zise lui din amândouă părţile şi 
nedumerindu-se, a venit să se roage lui Dumnezeu. Aşadar, s-a ascuns într-o 
chilie care era afară de lavră, la loc liniştit, îmbrăcându-se cu hainele cele de 
îngropare ale lui, ca şi cum urma să moară. Că au obicei părinţii egipteni să 
păstreze până la moarte, levitonul (un fel de haină călugărească] cu care iau 
sfântul chip şi culionul şi cu dânsele să se îngroape, îmbrăcându-le numai 

duminica la Sfânta împărtăşire şi îndată strângându-le. Mergând la chilia aceea, 
rugându-se lui Dumnezeu şi slăbind de post, a căzut la pământ şi a rămas 
zăcând. Şi multe a pătimit în zilele acelea de la draci, mai vârtos cu mintea. Iar 
după ce au trecut patruzeci de zile, a văzut un copil, care a intrat la dânsul vesel 
şi i-a zis: awo Iacove, ce faci aici? Şi îndată luminându-se şi luând putere din 
vederea lui, i-a zis: Stăpâne, tu cunoşti ce am! Aceia îmi zic: nu lăsa biserica şi 
ceilalţi îmi zic: te înşeală cei ce cred două firi. Şi eu nedumerindu-mă şi neştiind 
ce voi face, am venit la lucrul acesta. Şi îi răspunde lui Domnul: unde eşti, bine 
eşti. Şi îndată cu cuvântul s-a aflat înaintea uşilor sfintei biserici drept 
măritorilor de Dumnezeu. 


2. Zis-a iarăşi awa Foca: mutându-se în Schit avva Iacov, a fost luptat tare de 
dracul curviei. Şi aproape fiind de a se primejdui, a venit la mine şi mi-a arătat 
cele despre sine şi mi-a zis: la cutare peşteră mă duc de luni. Dar te rog pentru 
Domnul, nimănui să nu spui, nici tatălui meu. Ci numără patruzeci de zile şi 
când se vor împlini, fie-ţi milă şi vino la mine, aducând Sfânta împărtăşire. Şi de 
mă vei afla mort, îngroapă-mă; iar dacă voi fi încă viu să mă împărtăşeşti cu 
Sfintele Taine. Deci acestea auzindu-le eu de la dânsul, după ce s-au împlinit 
patruzeci de zile, luând Sfânta împărtăşanie şi pâine de obşte curată şi puţin 
vin, m-am dus la dânsul. Şi numai cât m-am apropiat de peşteră, putoare multă 
am simţit, ieşind din gura lui. Şi am zis întru mine, că s-a odihnit fericitul. Şi 
intrând la dânsul, l-am găsit mai mult mort. Şi dacă m-a văzut, mişcând cu 
mâna dreaptă puţin, atât cât putea, însemna prin clătinarea mâinii pentru 
Sfânta împărtăşire. Iar eu am zis: am adus. Deci am voit să-i deschid gura dar 
era încleştată. Şi nepricepându-mă ce să fac, am ieşit în pustie şi am găsit un 
lemnişor din crâng. Şi mult ostenindu-mă, abia am putut de i-am deschis gura 
puţin. Aşa am turnat din Cinstitul Trup şi Sânge, sfărâmându-1 mărunt. Şi a luat 
putere din împărtăşirea Sfintelor Taine. Peste puţin timp muind câteva 
fărâmituri din pâinea cea de obşte, i le-am adus la gură şi imediat altele pe cât 
putea să ia. Şi aşa, prin darul lui Dumnezeu, după o zi a venit cu mine, mergând 
la chilia lui, scăpând cu ajutorul lui Dumnezeu de patima cea prăpăditoare a 
curviei. 


-MMimrm- 

Au venit la awa Fillic nişte fraţi, care aveau cu ei câţiva mireni şi i s-au rugat lui 
să le spună vreun cuvânt. Iar bătrânul tăcea. Şi fiindcă mult îl rugau, le-a zis lor: 

cuvânt voiţi să auziţi? Şi i-au zis: da, avvo. Deci a zis bătrânul: acum nu este 
cuvânt, fiindcă nu este cel ce să lucreze. Când întrebau fraţii pe bătrâni şi 
făceau cele ce le zicea lor, Dumnezeu le da cum să le grăiască. Şi auzind fraţii 
acestea, au suspinat, zicând: roagă-te pentru noi, avvo! 


-mmmfwam- 

Era unul din sfinţi, care se chema Filagrie şi locuia în pustia Ierusalimului, 
lucrând cu osteneală, să-şi scoată pâinea. Şi cum sta el în târg, să-şi vândă 
rucodelia, iată a pierdut cineva o pungă cu o mie de galbeni. Găsind-o bătrânul, 
a stat într-un loc zicând: trebuie să vină cel ce a pierdut-o. Şi iată venea 
plângând. Şi luându-1 deosebi bătrânul, i-a dat-o. Şi ţinea pe dânsul acesta, 
vrând ca să-i dea oarecare parte. Iar bătrânul nu a primit. Şi a început omul a 
striga: veniţi de vedeţi un om al lui Dumnezeu, ce a făcut! Iar bătrânul, fugind 
pe ascuns, a ieşit din cetate, ca să nu se slăvească. 


-mmmvm- 

Zis-a awa Forţa: de voieşte Dumnezeu să trăiesc eu, ştie cum mă va iconomisi; 
iar de nu voieşte, la ce îmi trebuie viaţa? Căci nu de la toţi primea ceva, măcar 
că era bolnav pe pat. Fiindcă zicea: de îmi aduce cineva ceva iar nu pentru 
Dumnezeu, nici eu nu am ce să-i dau lui, nici de la Dumnezeu nu ia plată. Că nu 
pentru Dumnezeu a adus şi se nedreptăţeşte cel ce a adus. Că trebuie cei ce 
sunt afierosiţi lui Dumnezeu şi la Dânsul numai, caută să fie cu aşa evlavie, 
încât să nu socotească vreo nedreptate, măcar de se va întâmpla de mii de ori 
să li se facă strâmbătate. 


XXII. ÎNCEPUTUL SLOVEI H 

-mrmmivM- 

Se spunea despre awa Home, că vrând să se săvârşească, a zis fiilor: să nu 
locuiţi cu ereticii, nici să aveţi cunoştinţă cu stăpânii, nici să vă fie mâinile 
voastre întinse spre a aduna, ci să fie mai vârtos întinse spre a da. 

- wmi m mon - 


Se spunea despre awa Heremon cel din Schit, că avea departe peştera de 
biserică, patruzeci mile, iar de luncă şi de apă, de unde adică aducea smicelele 
cele de finic, douăsprezece mile. Şi atâta fiind de departe, nu s-a supărat 
bătrânul, ostenindu-se spre aducerea rucodebei sale şi a apei şi spre mergerea 
la biserică în fiecare duminică, precum era rânduiala. 


XXIII. ÎNCEPUTUL SLOVEI PS 

Zis-a awa Psantaie şi awa Suru şi Psoie: auzind cuvintele părintelui nostru 
awa Pahomie, foarte ne foloseam, deşteptându-ne spre râvna lucrurilor celor 
bune. Iar văzând noi şi de tăcea el, fapta lui, care era cuvânt, ne minunam unii 
către alţii zicând că socoteam mai înainte, cum că toţi sfinţii aşa sunt făcuţi de 
Dumnezeu din pântecele maicii lor, adică sfinţi şi neschimbaţi, iar nu volnici de 
sine, şi cum că păcătoşii nu pot să trăiască cu bună credinţă, pentru că aşa s-au 
zidit ei. Acum vedem bunătatea lui Dumnezeu arătată, la părintele nostru 
acesta. Că din părinţi elini fiind, atât de cinstitor de Dumnezeu s-a făcut şi cu 
toate poruncile lui Dumnezeu este îmbrăcat. Deci şi noi putem cu toţii să-i 
urmăm lui, fiindcă urmează sfinţilor. De aceea, ceea ce este scris, aceasta este: 
veniţi către Mine toţi cei osteniţi şi împovăraţi şi Eu vă voi odihni pe voi (Mat. 
XI, 28]. Să murim dar şi împreună să trăim cu omul acesta, că drept ne 
povăţuieşte pe noi către Dumnezeu. 


XXIV. ÎNCEPUTUL SLOVEI O (MARE) 

- PflffRV OR - 

1. Au spus unii despre awa Or şi despre awa Theodor că puneau pământ pe 
chilii şi au zis unul către altul: de ne va cerceta pe noi acum Dumnezeu, ce 
facem? Şi plângând, au lăsat pământul şi s-au dus fiecare la chilia sa. 


2. Se spunea despre awa Or că nici n-a minţit vreodată, nici s-a jurat, nici a 
blestemat pe vreun om, nici a grăit fără de nevoie. 

3. Zicea awa Or lui Pavel, ucenicul său: vezi, niciodată cuvânt străin să nu aduci 
în chilia aceasta! 


4. S-a dus odată Pavel, ucenicul lui awa Or, să cumpere smicele de finic şi a 
aflat că alţii au apucat înainte şi au dat arvună; că niciodată arvună nu da awa 
Or la nimic, ci la vreme trimitea preţul şi cumpăra. Deci s-a dus ucenicul lui în 
alt loc pentru smicele de finic şi i-a zis grădinarul: cineva mi-a dat odată arvună 
şi n-a mai venit; ia tu smicelele de finic. Şi luându-le, a venit la bătrânul şi a 
vestit lui acestea. Şi dacă a auzit bătrânul, a plesnit cu mâinile, zicând: Or nu 
lucrează anul acesta. Şi n-a lăsat smicelele de finic înăuntru, până ce le-a dus pe 
ele la locul lor. 


5. Zis-a awa Or: de mă vezi că am cugetat asupra cuiva, să ştii că şi el acelaşi 
cuget îl are asupra mea. 


6. Era un comis în părţile lui awa Or, care se numea Longhin şi multe 
milostenii făcea. Şi el venind la unul din părinţi, l-a rugat să-l ducă la awa Or. 
Deci ducându-se călugărul la bătrân îl lăuda pe comis, cum că este bun şi multe 
milostenii face. Şi înţelegând bătrânul, a zis: da, bine este! Apoi a început 
călugărul a i se ruga, zicând: dă-i voie, avvo, să vină şi să te vadă. Şi răspunzând 
bătrânul, a zis: cu adevărat, nu va trece valea aceasta, nici nu mă va vedea. 


7. L-a întrebat awa Sisoe pe awa Or, zicând: spune-mi un cuvânt. Şi i-a zis: ai 
încredere în mine? Da, am. Apoi, a urmat: du-te şi ce m-ai văzut pe mine că fac, 
fă şi tu. Şi i-a zis lui: ce să văd, părinte, la tine? Şi i-a răspuns bătrânul: cugetul 
meu este mai prejos decât al tuturor oamenilor. 


8. Se spunea despre awa Or şi despre awa Teodor, că puneau început bun şi 
mulţumeau lui Dumnezeu totdeauna. 

j 

9. Zis-a awa Or: cununa călugărului este smerita cugetare. 


10. Zis-a iarăşi: cel ce este cinstit şi lăudat mai presus de vrednicie, mult se 
păgubeşte, iar cel ce nicidecum nu este cinstit de oameni, de sus va fi slăvit. 


11. Iarăşi a zis: când gând de înaltă cugetare sau de mândrie va intra în tine, 
cercetează-ţi cugetul dacă ai păzit toate poruncile, dacă iubeşti pe vrăjmaşii tăi 
şi te întristezi de scăderea lor şi dacă te socoteşti pe tine rob netrebnic şi mai 
păcătos decât toţi. Şi atunci nici aşa să nu cugeţi cele înalte, ca şi cum toate le-ai 
isprăvit, ştiind că acest gând toate le prăpădeşte. 


12. Zis-a iarăşi: la toată ispita nu învinui pe nici un om ci numai pe tine singur, 
zicând; pentru păcatele mele mi se întâmplă aceasta. 


13. A zis iarăşi: să nu cugeţi în inima ta asupra fratelui tău, zicând că eşti mai 
treaz şi mai nevoitor, ci pleacă-te darului lui Hristos, cu duhul sărăciei şi al 
dragostei celei nefăţarnice, ca să nu cazi în duhul laudei de sine şi să-ţi 
prăpădeşti osteneala. Căci scris este: celui ce i se pare că stă, să ia aminte să nu 
cadă (I Corint. X, 12], ci cu sare să fii îndulcit întru Domnul (Colos. IV, 6]. 


14. Zis-a iarăşi: sau fugind fugi de oameni, sau batjocoreşte lumea şi pe oameni, 
făcându-te nebun pe tine la cele mai multe. 


15. Zis-a iarăşi: de vei cleveti pe fratele tău şi te va mustra cugetul du-te şi îi fă 
metanie şi spune-i că l-ai clevetit şi te păzeşte ca să nu mai fii batjocorit! Că 
moarte este sufletului clevetirea. 

CAPITOLUL I 

PENTRU FĂRĂ DE GRIJĂ ŞI LINIŞTEA CU TĂCERE 


1. Zis-a un bătrân oarecare: dator este călugărul să-şi cumpere fără-de-grija, 
măcar de se va şi lipsi de alte trebuinţe trupeşti. 


2. Spunea un bătrân oarecare despre trei fraţi silitori, care s-au sfătuit 
împreună să-şi aleagă fiecare dintr-înşii câte o faptă bună, pe care păzind-o să 
se mântuiască prin ea. Deci cel dintâi şi-a ales să fie împăciuitor, adică să se 
silească să împace pe cei ce îi va vedea că sunt învrăjbiţi, după cuvântul 
Domnului ce este scris: fericiţi sunt făcătorii de pace. Cel de al doilea şi-a ales 
să cerceteze bolnavii şi să le slujească lor. Iar cel de al treilea şi-a ales 
fără-de-grija, adică viaţa liniştită şi acesta a mers şi s-a sălăşluit în pustie. 

Deci cel dintâi, care îşi alese să fie împăciuitor celor învrăjbiţi, văzând că nu 
poate să-i împace pe toţi şi supărându-se de multa lor gâlceavă, s-a lăsat de 
acea slujbă şi sculându-se a mers la fratele său care îşi alesese să slujească 
bolnavilor. Şi mergând la dânsul, l-a găsit pe el scârbit, că s-a săturat a mai sluji 
bolnavilor, văzând că nu poate nici într-un chip să le facă tuturor pe voie. Şi 
s-au sfătuit amândoi, să meargă la fratele lor cel din pustie, care şi-a ales 
fără-de-grija. Şi, aşa, sculându-se, au plecat şi au mers la dânsul şi i-au spus 
amândoi întâmplările şi supărările lor. Şi l-au rugat să le spună lor şi el, ce a 
isprăvit cu fără-de-grija lui în acea pustie? Iar el tăcând puţin şi sculându-se, a 
mers la baltă şi luând apă cu un vas, a turnat şi a umplut un pahar cu apă şi l-a 
adus la dânşii şi le-a zis lor: căutaţi, fraţilor, şi vedeţi bine cum este această apă. 
Şi era apa tulbure, pentru că atunci o luase din baltă. Zis-au lui fraţii: vedem, 
frate că este tulbure. Şi punând-o să stea puţin, s-a aşezat şi s-a limpezit apa ca 
cristalul. Atunci luând-o aşa limpede, iarăşi le-a arătat-o lor, zicând: căutaţi 
acum, fraţilor şi vedeţi apa aceea care era tulbure, cum s-a limpezit. Iar ei, 
căutând, se minunau, că îşi vedeau într-însa, ca în oglindă, feţele lor. Apoi le-a 
zis: vedeţi, fraţilor, şi înţelegând să cunoaşteţi, că precum aţi văzut apa aceasta 
cum era întâi tulbure şi întunecată, iar acum o vedeţi limpede şi luminată, aşa 

este şi acel ce trăieşte în lume cu oamenii: de tulburarea gâlcevilor lumeşti este 
tulburat şi întunecat şi nu îşi vede păcatele şi răutăţile sale. Iar dacă se 
deosebeşte pe sine şi iese din gâlceavă, atunci i se limpezeşte inima şi mintea şi 
toate simţirile lui. Astfel, îşi vede şi îşi cunoaşte păcatele şi răutăţile sale. 


3. Un frate a mers la un bătrân iscusit şi l-a întrebat zicând: ce voi face, părinte, 
că foarte mi s-a urât a mai şedea în pustie? Răspuns-a lui bătrânul, zicând: 
această urâciune, fiule, îţi este o ispită; dar rabdă puţin şi şezi în chilie cu linişte, 
rugându-te lui Dumnezeu. Şi Dumnezeu văzând răbdarea ta, îţi va trimite ţie 
mângâiere şi odihnă. 


4. Zis-a un bătrân: precum pe drumul cel bătut nu poate creşte nici un fel de 
pajişte, măcar şi sămânţă de ai semăna, pentru că este locul pururea călcat, aşa 
şi faptele bune nu pot creşte la loc călcat de gâlcevile lumeşti. Dar de te vei 
deosebi pe tine de gâlcevile lumeşti, atunci vei vedea adăugându-se şi 
crescându-ti bunătăţile tale. 

j j 


5. Un frate l-a întrebat pe un bătrân, zicând: avvo, bine este oare a trăi în pustie? 
Bătrânul i-a răspuns: fiii lui Israel, dacă au lăsat lucrurile Egiptului şi au ieşit la 
pustie, atunci au cunoscut cum se cade a se teme de Dumnezeu. Aşa şi corabia 
când se învăluie în mijlocul mării, fără de neguţătorie este, iar dacă iese la 
liman, atunci îşi face neguţătoria. Deci şi călugărul, de nu va răbda la un loc, nu 
va putea lua cunoştinţa adevărată, că de la călugări, mai vârtos decât toate 
lucrurile, tăcerea a ales-o Dumnezeu. Că zice: spre cine voi căuta, decât spre cel 
blând şi liniştit şi care se cutremură de cuvintele Mele. Zis-a fratele: dar nu se 
poate, părinte, a trăi în singurătate? Iar bătrânul i-a răspuns: ostaşul de nu se 
va osteni întâi împreună cu mulţi, nu poate să înveţe meşteşugul biruinţei 
războiului, ca să se poată bate singur cu vrăjmaşul său. Aşa şi călugărul, de nu 
se va învăţa întâi a trăi împreună cu fraţii în mănăstire şi a-şi înfrâna limba şi 
pântecele şi mânia sa şi alte patimi, a-şi alunga gândurile şi a-şi păzi mintea sa, 
unul ca acela nu va putea să trăiască deosebit în singurătate. 


6. Un frate l-a întrebat pe un bătrân, zicând: awo, ce va face omul, ca să câştige 
fapte bune? Bătrânul i-a răspuns: acel care doreşte şi voieşte să înveţe vreun 

meşteşug, toate lucrurile le lasă şi numai spre acel meşteşug se sileşte şi se 
supune, se smereşte învăţătorului său, negândindu-se la alte lucruri, până ce 
prin multă silinţă şi răbdare învaţă acel meşteşug. Aşa şi călugărul, de nu va 
lăsa toată grija şi gâlceava lumească şi nu se va dosădi şi se va smeri pe sine, 
socotindu-se mai păcătos decât toţi oamenii, nu va putea câştiga fapte bune; iar 
de se va smeri pe sine la toate lucrurile, atunci singure de sine vor fi bunătăţile 
asupra dânsului şi vor fi tari. 


7. Zis-a un bătrân: acela care a greşit, se cade să se pocăiască, deosebindu-se de 
toată dragostea şi însoţirea omenească, până când se va înştiinţa, că i-a primit 
Dumnezeu pocăinţa. Pentru că dragostea lumii acesteia ne desparte pe noi de 
dragostea lui Dumnezeu. 


8. Zis-a un bătrân: precum murind în cetate şi nu mai aude glasurile, nici 
gâlcevile, nici vorbele omeneşti, ci odată a murit şi la alt loc s-a mutat, unde nu 
sunt vorbele, lucrurile şi gâlcevile omeneşti; aşa şi călugărul, când se îmbracă 
cu sfântul chip şi se leapădă de această lume, dator este a-şi lăsa părinţii săi, 
rudele şi toate neamurile sale şi să meargă la loc unde nu este gâlceavă, nici 
tulburare, nici deşertăciunile acestei lumi. Iar cel ce se călugăreşte şi nu va ieşi 
dintre rudele şi neamurile sale, sau din oraş, sat, ori casa sa, acela este 
asemenea cu mortul, care zace neîngropat în casă, şi se umple casa aceea şi tot 
locul de putoarea lui, pe lângă care casă toţi cei ce trec se îngreţoşază de mare 
putoare se feresc şi-şi întorc feţele dintr-acolo. Aşa şi Dumnezeu se 
îngreţoşează şi îşi întoarce faţa sa de la călugărul care petrece în lume, între 
neamurile, rudele şi prietenii săi. 


9. Zis-a un bătrân: precum este carnea, care de nu va fi sărată bine, se strică, se 
împute şi toţi se îngreţoşază şi îşi întorc feţele de la dânsa, aşa este şi călugărul 
care zăboveşte cu lucrurile şi deşertăciunile lumeşti, cu gâlcevile mireneşti şi 
nu şade în mănăstire, în chilia sa, ca să-şi păzească cu frica lui Dumnezeu, cinul 
şi orânduiala gătindu-se în toate zilele de ieşirea şi mergerea sa către Domnul 
Dumnezeul său. Unul ca acela se împute şi se umple de viermi, adică de gânduri 
necuvioase, încât se îngreţoşază Dumnezeu de putoarea lui şi îşi întoarce faţa 
Sa şi îngerul de la dânsul; iar când va lăsa călugărul şi va părăsi deşertăciunile, 
lucrurile, gâlcevile şi grijile lumeşti şi va năzui la mila lui Dumnezeu, cu rugile 
şi gândurile şi faptele sufleteşti, punându-şi toată grija şi nădejdea sa cu bună 

credinţă în Dumnezeu că îl va chivernisi şi îl va hrăni, atunci îi va trimite 
Dumnezeu sarea bunătăţii duhovniceşti şi duhul iubirii de oameni şi venind 
acestea, izgonesc dintr-însul patimile. 


10. Zis-a un bătrân: precum este baia, când i se deschide adeseori uşa şi îi iese 
căldura, aşa şi sufletul, când va să grăiască, măcar şi vorbe bune de va grăi, 
deschizând uşile graiului, îşi pierde căldura sa. Deci, mult mai bună şi bine 
primită este tăcerea cu înţelegere, care este maica prea înţeleptelor gânduri. 


11. Zis-a un bătrân: se cade călugărului să se ispitească pe sine, socotindu-se 
pururea cu gândul său, ca şi cum ar ieşi dintr-această viaţă şi ar trece spre alta. 
Oare va scăpa de cei ce vor să-i oprească şi să-i încerce în văzduh? Oare, se 
izbăveşte de dânşii până încă este el în trup? Sau încă în ceva este supus robiei 
lor şi tot nu s-a slobozit? 


12. Un frate l-a întrebat pe un bătrân, zicând: cum se cade a şedea cu tăcere 
călugărul în chilia sa? Bătrânul i-a răspuns: a şedea călugărul în chilie, este, ca 
să-şi aducă aminte pururea de starea sa înaintea lui Dumnezeu şi să-şi 
păzească după putinţa sa, mintea şi inima de gândurile necuvioase, cele 
semănate de vrăjmaşul şi aceasta este a fugi de lume. Fratele i-a zis: ce este 
lumea? Iar bătrânul i-a răspuns: lumea este a lucra peste fire şi a-ţi împlini 
poftele trupului tău şi a te griji mai mult de trup decât de suflet, a-ţi petrece 
viaţa ta ostenindu-te mai mult pentru cele trupeşti decât pentru cele sufleteşti 
şi mai mult pentru agonisita trupească decât pentru cea sufletească. Aceasta 
este lumea, fiule. 


13. Zis-a un bătrân: acel ce va vrea să trăiască fără de gâlceavă, ori să meargă 
să se aşeze în pustie, ori în lavră unde sunt fraţi mulţi; iar de se va aşeza în alt 
loc, mai departe de mănăstire, atunci nu va putea fi fără gâlceavă şi supărare. 
Pentru că toţi cei ce vor trece şi vor umbla pe acolo, prin acel loc toţi se vor 
abate pe la dânsul, neavând unde să se odihnească şi nu va putea să nu-i 
primească. Dar de va fi aproape de alţi fraţi, sau în mănăstire, atunci de nu-i va 
primi el, îi va primi alţi fraţi şi el va fi liniştit. 

14. Un frate l-a întrebat pe un bătrân zicând: spune-mi mie, părinte, care este 
acea temniţă ce este scrisă în Evanghelie, unde zice: în temniţă am fost şi aţi 
venit la Mine? Iar bătrânul i-a răspuns: acea temniţă, fiule, este chilia 
călugărului, în care şezând călugărul, pururea cheamă milostivirea lui 
Dumnezeu. 


15. Un frate oarecare şedea într-un munte singur în linişte, fără gâlceavă, 
postind; la care mergând un părinte din lavra Calamoschiei, l-a întrebat, zicând: 
spune-mi, frate, de atâta vreme trăind în singurătate, în acest munte, cu tăcere 
şi cu post, ce ai săvârşit? Fratele i-a răspuns, zicând: mergi acum, avvo şi după 
cinci zile să vii la mine şi atunci îţi voi spune ce am săvârşit, şezând aici în 
singurătate. Şi aşa a mers acel părinte, iar după ce s-au plinit cinci zile, iarăşi a 
venit şi l-a găsit răposat şi în spatele lui o scrisoare scrisă aşa: iartă-mă, frate, 
că făcându-mi pravila, niciodată n-am lăsat gândul şi mintea mea pe pământ. 


16. Erau doi fraţi, care trăiau împreună în pustie, iar unul din ei când îşi aducea 
aminte de judecata lui Dumnezeu, de multe ori fugea, se depărta şi se ascundea 
în pustie, iar celălalt frate ieşea după dânsul căutându-1 până îl găsea şi îi zicea: 
pentru ce, frate, fugi aşa şi te ascunzi în pustie? Oare tu singur ai făcut păcatele 
a toată lumea? Iar el răspundea, zicând: apoi eu nu ştiu, frate, că mi s-au iertat 
mie greşalele? Adevărat: ştiu, că mi s-au iertat. însă osteneala aceasta o fac, 
fugind şi ascunzându-mă în pustie, pentru ca să nu văd în ziua judecăţii pe cei 
ce mă vor judeca. 


17. Un frate l-a întrebat pe un bătrân, zicând: avvo, ce este tăcerea şi ce folos 
am de la dânsa? Iar bătrânul i-a răspuns: fiule, tăcerea este aceasta: a şedea 
singur în chilie cu înţelepciune şi cu frica lui Dumnezeu, ferindu-ţi inima de 
gânduri şi cugete necuvioase. 0 tăcere ca aceea naşte alte bunătăţi şi-l păzeşte 
pe călugăr de săgeţile cele aprinse ale vrăjmaşului şi nu-1 lasă să fie rănit de ele. 
0, linişte fără de gâlceavă, scară cerească! 0, fără de grijă, maica umilinţei! 0, 
fără de grijă, luminătoarea sufletului! 0, tăcere vorbitoare cu îngerii! 0, tăcere, 
strălucitoarea inimii! 0, linişte fără gâlceavă, născătoare a toate bunătăţile, 
întărirea postirii, frâul limbii, înfrânarea pântecelui! 0, linişte, îndemnarea 
rugăciunii şi a citirii Sfintelor Scripturi! 0, tăcere îngrijorătoare numai pentru 

ale tale şi totdeauna cu Hristos vorbitoare şi neîncetat văzătoare a morţii 
înaintea ochilor săi şi păzitoarea luminii cei nestinse! Pe aceea, cine o păzeşte 
neîncetat, cântă zicând: gata este inima mea, Dumnezeule, gata este inima mea, 
că Ţie se cuvine lauda şi slava, în veci, amin! 


18. Zis-a un bătrân: nu se cade călugărului a se griji de pometuri dese, sau de 
izvoare bine curgătoare, sau de grădini având toate verdeţurile, sau de case 
împodobite. Să nu fie precupeţ, nici să-şi îndeletnicească mintea sa în turme de 
oi şi cirezi de boi. Mai vârtos să aibă viaţa cea cu tăcere îngerească şi neîncetată 
cuvântare de mărire şi mulţumită lui Dumnezeu. Calea vieţii acesteia să fie 
străină şi depărtată de toată dragostea cea trupească. Iar de se va slăvi şi se va 
lipi de lucrurile cele trupeşti, nu poate fi drag lui Dumnezeu, nici poate să scape 
de defăimările oamenilor, că-1 cheamă gâlcevile pentru moşii, pentru răzoare, 
pentru hotare, pentru case împodobite, pentru grădini, pentru stăpâniri şi 
pentru toate unele ca acestea se tulbură, făcându-se rob turmelor şi se 
îngrijeşte pentru lipsuri de grădini, de vii şi pofteşte a şi le câştiga. Aşa 
totdeauna se tulbură de multe gâlcevi şi certurile cel de-a pururea pe stăpân a-1 
chema în ajutor, să-şi împlinească voia. Şi, ce folos este din aceasta călugărului 
celui ce s-a lepădat de lume însă iar se încurcă cu lucrurile lumeşti? Precum 
zice apostolul: nimeni ostaş fiind, nu se leagă cu lucrurile lumeşti ca să fie 
plăcut voievodului. Să lăsăm, dar, de acum răul nărav al iubirii de argint şi 
toate cele ce îneacă mintea noastră şi o prăpădesc şi cele ce pogoară sufletul 
nostru în fundul iadului, să dezlegăm sarcina păcatelor, ca astfel şi mintea 
noastră, ca un cârmaci ce se învaţă cu gândurile, să poată ajunge cu bună tăcere 
la liman. 


19. Un frate a mers la un bătrân iscusit şi i-a zis: mă mâhnesc. Şi i-a zis bătrânul: 
şezi în chilie şi Dumnezeu îţi va da odihnă! 


20. A văzut cineva pe un iubitor de osteneală, purtând un mort într-un pat şi i-a 
zis: pe cei morţi porţi? Mergi de poartă pe cei vii! 


21. Un frate a mers la un bătrân care şedea în pustie şi a aflat pe lângă chilia lui 
nişte copii păscând dobitoace şi vorbind vorbe necuvioase. Şi dacă şi-a spus 

gândurile sale şi folosindu-se de cuvintele bătrânului, i-a zis: cum suferi, awo, 
aceşti copii şi nu le zici lor să nu facă cele fără de treabă? Bătrânul i-a zis: cu 
adevărat, frate, de multe zile vreau să le zic lor, dar mă opresc chiar pe mine a 
le zice, grăind: iată, nu pot să sufăr acest lucru, ce este puţin, dar cum voi putea 
să rabd, de vor veni asupra mea ispite? Pentru aceasta nimic nu le-am zis, ca să 
mă deprind cu ispitele ce-mi vin asupră-mi. 


22. Povestesc bătrânii de un bătrân, care avea un copil vieţuind cu dânsul şi l-a 
văzut făcându-şi lucru nefolositor şi i-a zis odată să nu mai facă acea faptă mai 
mult şi n-a voit să-l asculte şi dacă a călcat porunca, s-a scârbit bătrânul şi a 
aruncat asupra lui păcatul, iar tânărul a încuiat uşa chiliei în care era pâinea şi 
l-a lăsat pe bătrân flămând treisprezece zile şi nu i-a zis bătrânul: unde mergi, 
sau unde ai fost? Mai vieţuia încă cineva lângă bătrânul şi înştiinţându-se că 
întârzie tânărul, făcea puţină fiertură şi îi dădea prin perete, rugându-1 să guste. 
Şi-l întreba, de ce întârzie fratele. Bătrânul îi răspundea: când se va îndeletnici, 
va veni. 


23. Oarecine a povestit că nişte filosofi au voit să ispitească pe nişte monahi. 
Trecând cineva bine îmbrăcat i-au zis lui: vino încoace! Iar acela supărându-se, 
i-a certat. Deci a trecut un alt călugăr şi i-au zis lui: tu, călugăre, bătrâne rău, 
vino încoace! Iar acela a venit şi l-au lovit filosofii peste obraz, iar el a întors şi 
pe celălalt. Aceia îndată s-au sculat şi i s-au închinat lui zicând: iată, acesta cu 
adevărat este călugăr. Şi punându-1 între dânşii, îl întrebau: ce faceţi mai mult 
decât noi în pustie? Postiţi? Şi noi postim. Privegheaţi? Şi noi priveghem. Ce 
faceţi dar mai mult decât noi şezând în pustie? Bătrânul le-a răspuns: noi 
nădăjduim spre darul lui Dumnezeu şi ne păzim mintea. Şi i-au zis aceia: noi 
aceasta n-o putem face. Şi folosindu-se l-au lăsat. 


24. Povestit-a cineva din părinţii Egiptului: odată am voit să mă înstrăinez şi 
am mers în Atena şi intrând în cetate, am văzut un bătrân monah, împodobit cu 
haine, purtând o cruce mică cusută şi alergau şi alţii după dânsul. Intrând în 
cetate, l-a întâmpinat norodul mult şi îl trăgea la privelişte şi am întrebat pe un 
oarecare om: cine este acesta? Şi mi s-a răspuns că acesta este un elin, mai 
mare decât toţi filozofii şi s-a făcut creştin şi zidindu-şi mănăstire, s-a făcut 
călugăr, vieţuind cincisprezece ani; mai întâi neintrând în cetate, iar astăzi a 
intrat. Pentru aceasta alergăm să-l vedem ce va spune. Aşa am plecat şi eu cu 

dânsul; şi adunându-se cei mai de frunte ai cetăţii, l-au poftit, zicând: spune-ne 
nouă, ce vrei să ne vorbeşti? El le-a zis: nu este nici o limbă sub cer, ca cea 
creştină, şi mai frumos cin, ca cinul călugăresc; aceasta numai îi vatămă pe 
dânşii, că aduce asupra lor diavolul pizmă unul asupra altuia, zicând, că mi-a 
zis şi i-am zis şi necurăţii înaintea lor având, nu le văd. Iar aceasta auzind toţi, 
l-au proslăvit şi au plecat. 


25. A fost un patriarh în dumnezeiasca Cetate, care atât era de milostiv şi lesne 
iertător greşiţilor, că unul dintre ai casei lui a furat de la dânsul aurul şi 
temându-se a fugit în Tebaida Egiptului. Acesta umblând, l-au aflat barbarii şi 
luându-1, l-au dus la locul lor. Dar aflând arhiepiscopul, l-a cumpărat cu optzeci 
de galbeni. Deci venind el acolo, l-a primit milostivul, încât ziceau unii din 
cetăţeni că nimic n-a greşit arhiepiscopului. 


CAPITOLUL II 
PENTRU UMILINŢĂ 

jt 

1. Zis-a un bătrân: sileşte-te de îţi învaţă şi îţi deprinde inima ta a gândi şi grăi 
întru sine pentru fiecare frate, zicând: acest frate este cu mult mai cuvios şi mai 
vrednic de toată cinstea şi lauda, decât mine ticălosul. Şi aşa, încet, încet, îţi vei 
deprinde inima şi gândul tău a te ocări şi a te defăima pe tine însuţi, a te socoti 
mai nevrednic, mai ticăit şi mai păcătos decât toţi oamenii. Aşa se va sălăşlui şi 
va vieţui întru tine Sfântul Duh. Iar de te vei socoti mai vrednic de cinste, mai 
cuvios şi mai bun decât alţi fraţi şi vei începe a ocări şi a defăima pe alţii, atunci 
iese şi fuge de la tine darul Duhului lui Dumnezeu şi vine asupra ta duhul 
spurcăciunii trupeşti şi acela îţi împietreşte inima şi pleacă umilinţa de la tine. 


2. Zis-a un bătrân oarecare: nu este mai rău lucru şi mai amar decât 
deprinderea şi obiceiul rău, că multă vreme, silinţă şi osteneală trebuie unuia 
ca acela ca să-şi poată tăia şi dezrădăcina obiceiul şi deprinderea lui cea rea. 
Osteneală au avut mulţi, iar vreme n-au avut, că i-a pripit şi i-a tăiat secera 
morţii împreună cu obiceiul şi deprinderea lor şi numai însuşi Dumnezeu ştie 
ce va face cu aceia în ziua judecăţii. 


218 



3. Spunea un bătrân, că era un frate care trăia în linişte şi tăcere în chilia lui, şi 
se zăbovea pururea citind Sfintele Scripturi, patericele şi vieţile sfinţilor părinţi, 
şi aşa a petrecut douăzeci de ani. După aceea, într-una din zile, i-a venit o 
umilinţă şi un gând ca să iasă şi să meargă în pustie, să petreacă în linişte fără 
de gâlceavă, precum au petrecut şi sfinţii părinţi cei de demult. Şi aşa a ieşit din 
chilia sa şi a plecat să meargă în pustie. Mergând spre pustie, l-a întâlnit avva 
Isac, care l-a întrebat, zicând: unde mergi, fiule? Fratele i-a răspuns: douăzeci 
de ani sunt de când pururea citesc Sfintele Scripturi, vieţile şi învăţăturile 
sfinţilor părinţi, iar acum vreau să merg să încep şi cu lucrul, poruncile şi 
învăţăturile pe care le-am citit. Bătrânul făcând rugăciune l-a blagoslovit, 
zicând: Domnul Dumnezeu să te blagoslovească, fiule, să te îndrepteze şi să te 
povăţuiască, ca să mergi şi pe urma sfinţilor părinţi la calea mântuirii! 


4. Un frate oarecare, silitor fiind spre pocăinţă şi mântuirea sa, mergând la 
muntele Sinai şi găsind acolo o chiliuţă veche în care locuise un părinte din cei 
de demult, s-a sălăşluit într-însa. în ziua dintâi, când s-a aşezat în acea chiliuţă, 
a găsit o scrisoare pe un lemnişor, scrisă de un frate din cei ce trăiseră mai 
înainte în acel loc. Şi era scris acest cuvânt: Eu, Moise am venit mărturisind lui 
Teodor. El văzând acea scrisoare şi citind-o, foarte s-a umilit şi a început a 
plânge cu lacrimi, zicând: o, frate, unde eşti acum tu cel care ai scris aici, că ai 
venit mărturisind? Unde este acum mâna aceea, care a scris aici? 0, frate, în ce 
stare eşti? Şi aşa în toate zilele făcea, punând înaintea ochilor săi acel lemn 
scris, apoi plângea cu lacrimi, vorbind cu dânsul, ca şi cum ar fi fost viu de faţă 
şi aşa, aducându-şi aminte de moartea sa, plângea în toate zilele cu amară 
umilinţă. El avea lucrul mâinilor sale scrisoarea, că ştia să scrie slovă curată şi 
scria cărţi. Şi i-au adus lui fraţii hârtie, cheltuială şi plată pentru scris, iar el 
luând hârtia şi plata de la fraţi, s-a pristăvit şi n-a scris nimănui nimic, numai 
câte un text şi a pus la hârtia şi plata fiecărui frate, scriind aşa: iertaţi-mă, 
părinţilor şi fraţilor mei, că am avut puţintică treabă cu cineva şi pentru aceea 
n-am avut vreme ca să vă scriu vouă cărţile. 

j 


5. La acest frate mai sus pomenit, a mai venit şi alt frate oarecare, 
ierusalimlean, şi s-a aşezat lângă dânsul şi trăiau împreună. Acest frate şi-a 
făcut grădină de legume şi de verdeţuri, iar într-o zi a vrut să meargă la un oraş 
care era aproape ca la douăsprezece stadii de locul în care petreceau ei. Venind 
acel frate la vecinul său, scriitorul, l-a rugat, zicând: rogu-te, frate, păzeşte-mi 
grădina până voi veni eu de la târg, ca să nu mi-o strice animalele. Răspunzând 

fratele, i-a zis: bine, frate, fii nădăjduit că după cât voi putea nu mă voi lenevi. Şi 
aşa a plecat fratele la târg. Iar el a început a grăi în sine, zicând: ticăloase 
suflete al meu, nevoieşte-te acum pentru grădină până ai vreme bună! Apoi 
sculându-se şi stând la rugăciune de seara până dimineaţa, n-a încetat citind şi 
cu lacrimi rugându-se lui Dumnezeu. Aşijderea şi toată ziua aceea, că era sfântă 
Duminica mare. Dacă s-a făcut seară, a venit şi fratele vecinului lui, de la târg, şi 
a aflat grădina toată stricată de fiarele sălbatice. Şi a zis fratelui său: frate, nu 
mi-ai păzit grădina precum te-am rugat, şi mi-au stricat-o fiarele. Dumnezeu să 
te ierte, frate! Iar el răspunzând, i-a zis: Dumnezeu ştie, că eu după putinţa mea 
m-am silit s-o păzesc, că doar ne va da Dumnezeu roadă acestei grădini mici. 
Zis-a fratele: crede-mă, frate, că de tot a stricat-o. Răspuns-a lui fratele, 
scriitorul: cred lui Dumnezeu şi ştiu că iarăşi o va înverzi. Zis-a lui fratele: vino, 
frate, şi vezi. Scriitorul i-a răspuns: mergi, frate, şi păzeşte frăţia ta acum, iar eu 
voi păzi la noapte. Şi s-a făcut secetă şi s-a uscat pământul şi era în mare scârbă 
acel frate pentru grădina lui şi a zis fratelui său: să ştii, frate, că de nu ne va da 
Dumnezeu ploaie, ne va lipsi de la grădină. Scriitorul i-a răspuns: amar nouă, 
frate, că de ne vor seca izvoarele grădinii cu adevărat nu vom dobândi 
mântuirea. Aceasta o zicea el despre lacrimi. Acest frate, bun scriitor, când era 
să se pristăvească, l-a chemat pe acel frate, pe vecinul lui şi l-a rugat, zicând: 
iubite frate, iată mi-a venit vremea să mă pristăvesc, deci te rog să faci dragoste 
frăţească, să şezi astăzi lângă mine şi să nu spui nimănui că sunt eu bolnav. 
Dacă mă voi pristăvi, să iei, frate, trupul meu şi să-l duci înlăuntrul pustiului şi 
să-l arunci acolo, ca să-l mănânce fiarele şi păsările, pentru că a greşit 
Domnului Dumnezeului meu şi nu este vrednic de îngropare. Răspuns-a lui 
fratele: să mă crezi, frate, că nu voieşte sufletul şi inima mea să fac aceasta. 
Zis-a lui bolnavul: acel păcat, frate, asupra mea va fi şi iată, îţi făgăduiesc şi îţi 
dau cuvânt, că de mă vei asculta şi-mi vei face aceasta, dacă mi se va putea îţi 
voi ajuta ţie. Şi acestea zicând, s-a pristăvit. Iar fratele a făcut cum l-a rugat. 
Luând trupul mortului gol, l-a dus şi l-a aruncat în pustie, iar a treia zi după 
pristăvirea lui, s-a arătat în vis vecinului său şi i-a zis: frate, Domnul Dumnezeu 
să te miluiască, precum şi tu m-ai miluit pe mine! Să ştii, frate, că mare milă a 
făcut cu mine, pentru că nu s-a îngropat după obicei trupul meu, căci am auzit 
de la Domnul acest cuvânt glăsuindu-mi aşa: iată, pentru multă smerenia ta, am 
poruncit să fii împreună cu Antonie. Iată, frate, că m-am rugat şi pentru tine. 
Deci lasă grădina şi te nevoieşte şi te grijeşte de cealaltă grădină, că eu frate, în 
ceasul când îmi ieşea sufletul din trup, am văzut lacrimile stingând focul în care 
era să fiu aruncat pentru faptele mele. 

6. în timpul prigoanelor, când prigoneau şi omorau pe creştini pentru credinţa 
în Hristos, au prins şi pe doi fraţi călugări să-i muncească şi i-au aruncat în 
temniţă până a doua zi, ca a doua zi să-i scoată, să-i muncească şi să-i omoare. 
Aceşti doi fraţi aveau vrajbă şi pizmă între dânşii. Fiind deci ei în temniţă 
aruncaţi, bătuţi şi munciţi, unul umilindu-se cu inima a zis celuilalt: frate, iată 
mâine ne vor scoate la judecata lor şi ne vor munci şi ne vor omorî şi vom 
merge către Domnul. Pentru aceea, dar, vrajba şi pizma ce a fost şi este şi acum 
între noi, se cade să o lăsăm, să ne împăcăm, să ne iertăm unul pe altul, mai 
înainte de moartea noastră, ca să luăm, curaţi fiind, muncile şi moartea pentru 
credinţa şi dragostea lui Hristos şi aşa ne vom învrednici a lua cununile 
muceniceşti din mâinile lui Hristos şi vom fi primiţi în ceata mucenicilor. 
Acestea zicând i-a făcut metanie după obiceiul călugăresc, grăind: Iartă-mă, 
frate, ca să fii şi tu iertat de mine şi de Dumnezeu! Iar acela fiind biruit de 
vrăjmăşească pizmă, n-a vrut nicidecum să-l ierte. Iar a doua zi dacă s-a făcut 
ziuă, i-au scos pe ei din temniţă, ca să-i taie. Atunci cel care n-a vrut să se 
împace şi să ierte pe fratele său, văzând că vor să-l taie, înspăimântându-se s-a 
lepădat de Hristos, iar pe cel de lângă el crezând în numele Domnului, l-au tăiat. 
Pe cel ce s-a lepădat de Hristos, l-a întrebat: pentru ce ieri nu te-ai lepădat de 
Hristos? Ca să nu te fi chinuit? Răspuns-a lui acela: când L-am lăsat eu pe 
Dumnezeul meu şi nu m-am împăcat cu fratele meu, atunci şi pe mine m-a lăsat 
şi m-a părăsit ajutorul Lui şi rămânând gol de Dânsul, m-am lepădat de Hristos. 


7. Doi fraţi după trup s-au lepădat de lume şi au mers amândoi la muntele 
Nitriei şi petreceau acolo în sihăstrie şi în ascultare. Dumnezeu le-a dat 
amândora darul umilinţei şi lacrimi, în rugăciunile lor. Odată bătrânul 
sihăstriei a văzut în vis pe amândoi fraţii stând la rugăciune şi fiecare ţinea câte 
o hârtie scrisă în mâna lui şi udând hârtia cu lacrimile lor, se spălau slovele 
scrisorii de pe hârtie şi scrisoarea unuia lesne se spăla iar a celuilalt cu anevoie 
şi chiar dacă se spăla iarăşi se cunoşteau slovele. Bătrânul s-a rugat lui 
Dumnezeu să-i arate acea vedenie cu acei doi fraţi. Şi trimiţând Dumnezeu 
îngerul Său, i-a spus zicând: slovele şi scrisoarea scrisă pe acele hârtii pe care 
le-ai văzut ţinându-le în mâinile lor, acelea sunt păcatele lor. Unul din ei a 
păcătuit fireşte, adică după fire şi pentru aceea aceluia lesne i se spală slovele. 
Celălalt a căzut în necurăţii şi spurcăciuni peste fire. De aceea, mai multă 
osteneală îi trebuie întru pocăinţa lui. Şi de atunci totdeauna îi zicea bătrânul: 
sileşte-te, frate, osteneşte-te, frate că se cunosc slovele. Dar nu i-a arătat 
bătrânul, nici nu i-a spus aceasta, până la moartea lui, ca nu cumva 
scârbindu-se să-şi smintească silinţa sa, ci totdeauna îi zicea: sileşte-te, frate, 
căci cu multă osteneală se spală slovele zapisului. 

8. Un frate oarecare, silitor fiind, îşi făcea rugăciunea şi pravila împreună cu alt 
frate al lui şi cum începea a citi, îl biruiau lacrimile şi umilinţa sa. Pentru aceea 
nu putea să citească, ci lăsa câte un stih din psalmi. Odată l-a rugat vecinul lui 
să-i spună ce gândeşte când stă el la pravila şi rugăciunea sa, de plânge cu aşa 
amar? Iar el i-a răspuns: iartă-mă, frate, că totdeauna când stau la pravila şi 
rugăciunea mea, văd pe Judecătorul şi pe mine ca un osândit stând, întrebat şi 
mustrat fiind şi zicându-mi judecătorul: pentru ce ai făcut cutare păcat?, şi 
cutare şi de aceea eu nu mai ştiu ce voi răspunde, că mi se astupă gura de 
vădirea cugetului meu şi nu pot citi, ci las câte un cuvânt din psalmi. Mă iartă, 
frate, că şi pe tine te smintesc şi pentru aceea, frate, dacă vei vrea, să facem 
separat, fiecare pravila sa. Răspuns-a lui fratele, zicând: nu, frate, că eu măcar 
de nu am darul umilinţei, ca să pot plânge, văzându-te pe tine, mă văd şi mă 
cunosc pe mine nevrednic şi ticălos. Iar Dumnezeu văzând smerenia lui, i-a dat 
şi lui darul umilinţei şi lacrimi ca şi celuilalt. 


9. Un frate oarecare a mers la un bătrân care petrecea în muntele Sinai şi l-a 
rugat zicând: spune-mi, părinte şi mă învaţă, cum mă voi ruga lui Dumnezeu, 
pentru că mult l-am supărat. Bătrânul i-a zis: eu, fiule, aşa mă rog lui 
Dumnezeu: Doamne, învredniceşte-mă a Te iubi, precum am iubit mai înainte 
păcatul şi a-Ţi sluji Ţie, precum am slujit mai înainte satanei celui înşelător! 
însă fiule, bine este a ridica mâinile în sus, spre văzduh şi a ruga pururea cu 
osârdie pe Domnul Dumnezeu, ca în vremea ieşirii sufletului din trup, să poată 
trece sufletul nesmintit şi nesupărat de spurcaţii şi cumpliţii diavoli cei din 
văzduh. 


10. Un bătrân a trimis pe un călugăraş ucenic al său la un frate care avea 
grădină cu pomi în Sinai, poftindu-1 să-i trimită puţine poame. Mergând 
călugăraşul, s-a închinat după obicei zicând: părintele, bătrânul meu, m-a 
trimis poftindu-te, dacă ai poame în livadă, să-i trimiţi câteva. Fratele i-a 
răspuns: sunt, fiule, mergi în livadă şi ia-ţi din care vrei şi câte vei putea. După 
ce şi-a luat călugăraşul poame, l-a întrebat pe frate, zicând: părinte, aici este 
mila lui Dumnezeu? Iar fratele auzind aceasta, a tăcut şi căutând la pământ, 
gândea şi se minuna de acea întrebare. După aceea i-a zis: ce ai zis, fiule, ce ai 
întrebat, că nu am înţeles? Zis-a lui călugăraşul: am întrebat, părinte, este aici 
mila lui Dumnezeu? Iar fratele iarăşi a tăcut ca un ceas, gândind în sine, ce-i va 

răspunde şi neştiind ce să-i răspundă, a suspinat şi a zis: Domnul Dumnezeu să 
te ajute, fiule! Şi aşa a trimis pe călugăraş cu poamele la bătrânul său. După ce a 
mers călugăraşul, acel frate îndată părăsindu-şi chilia şi livada şi luându-şi 
haina, a ieşit în pustie, zicând în sine: de vreme ce nu am putut să dau răspuns 
unui copil ce mă întreba, când va să mă întrebe Dumnezeu, ce voi face? Pentru 
aceea merg să caut mila lui Dumnezeu. 


11. Un frate oarecare trăia la Ierusalim în muntele Eleonului şi odată a mers în 
sfânta Cetate şi ducându-se la stăpânul şi judecătorul cetăţii, şi-a mărturisit 
faptele şi răutăţile sale înaintea acestuia şi a supuşilor lui, rugându-se foarte, 
să-l pedepsească după lege, pentru răutăţile lui. Stăpânul cetăţii, socotind în 
sine, i-a zis: omule, de vreme ce tu însuţi îţi mărturiseşti faptele şi răutăţile tale, 
poate că Dumnezeu te-a iertat şi pentru aceea eu nu îndrăznesc să te judec şi să 
te pedepsesc pentru acele fapte pe care tu însuţi de bunăvoie le mărturiseşti; 
că acea judecată nu este a noastră ci a lui Dumnezeu. Mergi, deci, omule, la 
locul tău şi îţi păzeşte tăcerea şi rugăciunea. Şi ieşind a mers la chilia sa şi şi-a 
pus el însuşi câtuşi mari de fier în picioare şi în grumaji şi aşa s-a încuiat în 
chilie. Iar când mergea cineva din oameni la dânsul şi îl întreba cine l-a pus în 
câtuşi cumplite ca acelea şi pentru ce, el răspundea: judecătorul m-a pus 
pentru răutăţile mele. Şi aşa a petrecut până la moartea sa, iar mai înainte cu o 
zi de pristăvirea lui, au căzut singure cătuşele din picioarele şi grumajii lui şi 
venind ascultătorul care îl slujea, l-a găsit slobod de cătuşe şi minunându-se, l-a 
întrebat zicând: părinte, cine te-a slobozit? Iar el a răspuns: Cel ce mi-a 
dezlegat păcatele. Acela mi s-a arătat mie ieri, zicând: iată, pentru multa 
smerenie şi răbdarea ta, te dezleg de toate păcatele tale şi atingându-se cu 
mâna de câtuşi, au căzut din picioarele şi de pe grumajii mei. Acestea spunând 
el ascultătorului său, a răposat şi s-a dus către Domnul. 


12. Era un ostaş oarecare la Schitopol, care multe răutăţi făcuse şi în multe 
chipuri îşi pângărise şi îşi spurcase trupul său. Acesta, cu mila lui Dumnezeu, 
venindu-şi în fire şi în cunoştinţa sa umilindu-se, s-a lepădat de lume şi a ieşit 
în pustie unde, găsind o vale adâncă, s-a pogorât acolo şi şi-a făcut chilie şi s-a 
aşezat în acea adâncime, plângându-şi păcatele şi rugându-se lui Dumnezeu 
pentru mântuirea sa. înştiinţându-se de dânsul cunoscuţii lui, au început a-i 
trimite acolo pâine şi finice şi de toate ce-i trebuiau. El însă văzându-se în 
odihnă şi nimic lipsindu-i, zicea întru sine: această odihnă a mea mă va izgoni 
din cealaltă odihnă, de vreme ce eu nu sunt vrednic de o odihnă ca aceasta. Şi 

lăsând acel loc şi chilia sa, a fugit zicând: să mergem de aici, suflete, la scârbă, 
că mie mi se cade să-mi fie mâncarea iarbă, ca a dobitoacelor, fiindcă şi eu fapte 
dobitoceşti am făcut. 


13. Ne spuneau nouă nişte fraţi care veniseră la noi în Rait, despre un bătrân 
oarecare nevoitor, care şedea într-o peşteră mai sus de locul ce se cheamă 
„Israel", că aşa era de treaz cu mintea, încât ori încotro mergea, sta adeseori 
să-şi încerce şi să-şi socotească gândul său, grăind singur în sine: ce este, frate? 
Unde suntem acum? Să luăm seama! Şi de-şi găsea gândul său întru 
preamărirea şi rugăciunea către Dumnezeu, era bine, iar de-1 găsea depărtat 
într-alte lucruri, îndată începea a se defăima şi a se dosădi zicând: întoarce-te, 
ticăloase, degrabă la lucrul tău! Şi totdeauna vorbea în sine, zicând aşa: frate, 
aproape este vremea mergerii tale şi încă nici un lucru bun în tine nu văd. 
Acestui bătrân i s-a arătat odată diavolul şi i-a zis: bătrâne, ce te osteneşti în 
zadar, căci să mă crezi că nu te vei mântui. Bătrânul i-a răspuns: nu purta tu 
grijă de aceasta, ori mă voi mântui, ori nu mă voi mântui; căci chiar de nu mă 
voi mântui totuşi deasupra capului tău voi fi, iar tu în munci mai dedesubtul 
tuturor vei arde. Acestea auzind diavolul, s-a făcut nevăzut. 


14. Zis-a un bătrân: de la călugărul cel nevoitor şi silitor pentru mântuirea sa, 
aceste două lucruri mai vârtos le cere Dumnezeu: neagoniseala şi fără-de-grija; 
căci aceste două lucruri, adică agoniseala şi gâlceava smintesc pe călugăr de la 
învăţătura lui Iisus Hristos şi de la umilinţă. 


15. Zis-a iarăşi: amar ţie, ticăloase suflete, că te-ai deprins numai a întreba şi a 
auzi dumnezeieştile cuvinte şi învăţăturile cele de mântuire, iar din cele ce auzi 
şi citeşti, nimic nu faci! Amar ţie, ticăloase trupule, că ai cunoscut şi pururea 
cunoşti cele ce te spurcă pe tine şi totdeauna acelea le cauţi: mâncările şi 
săturarea! Amar tânărului care îşi îmbuibă pântecele şi se supune voii sale, căci 
în zadar a făcut ieşirea şi lepădarea sa de lume! 


16. Zis-a un bătrân: şezând cu tăcere în chilia ta, să ai pururea pe Dumnezeu în 
gândul tău şi leapădă de la sufletul tău tot păcatul şi toată răutatea şi 
fărădelegea şi se va sălăşlui în tine frica lui Dumnezeu. 

17. Zis-a un bătrân: cel ce are frica de Dumnezeu, acela are o vistierie plină de 
toate bunătăţile, pentru că frica de Dumnezeu păzeşte pe om de tot păcatul. 


18. Un bătrân oarecare a şezut în singurătate, în chilia sa, şaizeci de ani şi 
niciodată nu şi-a smintit pocăinţa şi pururea zicea: fiilor, această puţină viaţă, 
numai pentru pocăinţă ne-a dat-o Domnul Dumnezeu şi de vom pierde această 
puţină vreme ce-o avem pentru pocăinţă, trăind în păcate fără de pocăinţă şi în 
răutăţi, mult o vom căuta şi vom dori această vreme şi nu vom găsi-o. 


19. Zis-a un bătrân oarecare: de eşti neputincios şi slab cu trupul tău, după 
putinţa ta fă-ţi pravila şi postul tău, dar nu te sili peste putinţa ta, ca nu cumva 
să cazi în boală şi vei pofti atunci unele şi altele, îngreunând pe fratele care îţi 
slujeşte ţie. Iar de te tulbură gânduri spurcate şi necuviincioase, nu le tăinui, ci 
îndată le spune duhovnicescului tău părinte şi le vădeşte. Căci cu cât îşi 
ascunde şi îşi tăinuieşte omul gândurile cele rele, cu atât se înmulţesc şi mai 
vârtos se întăresc în inima lui. 


20. Zis-a iarăşi: precum şarpele, dacă iese din vizuina sa, îndată fuge, aşa şi 
gândurile rele descoperindu-se, îndată pier. Şi precum cariul strică şi mănâncă 
lemnul, aşa şi gândurile cele rele şi spurcate strică şi mănâncă inima omului. 
Cel ce îşi descopere şi îşi arată gândurile sale, îndată se tămăduieşte, iar cel ce 
îşi acoperă şi îşi tăinuieşte gândurile sale, acela are mândrie. De nu vrei să te 
încredinţezi şi nimănui să-ţi descoperi şi să-ţi arăţi gândurile, apoi este semn 
că nu ai smerenie; că smerenia toate bunătăţile le are. Sfinţii se socoteau şi se 
vedeau pe dânşii mai greşiţi şi mai păcătoşi decât toţi oamenii. Iar de va chema 
omul din tot sufletul său pe Dumnezeu şi atunci va merge şi va întreba pe 
vreun om, cerând sfat pentru gândurile sale, îi va răspunde lui acel om şi mai 
vârtos Dumnezeu, Cel ce-a deschis gura asinei lui Valaam, Acela va deschide şi 
gura acelui om, pe care-1 vei întreba spre folosul tău, măcar de va fi chiar şi 
păcătos omul acela. 

21. Zis-a iarăşi: de sunt morminte cu oase de oameni, aproape de locul în care 
trăieşti, mergi adeseori acolo şi deschizând mormintele, vezi pe cei ce zac acolo, 
gândeşte-te şi-ţi adu aminte că şi tu peste puţină vreme aşa vei fi, şi aceasta 
mai ales atunci când te supără gândurile cele spurcate trupeşti. 


22. Zis-a iarăşi: de vei auzi că o să se pristăvească vreunul din fraţi către 
Domnul, mergi şi fii lângă dânsul în acea zi şi vezi cum se desparte sufletul de 
ticălosul trup. De-ţi va zice cineva să te rogi lui Dumnezeu pentru dânsul, 
răspunde-i aşa: Domnul Dumnezeu, frate, pentru rugăciunile sfinţilor 
părinţilor noştri, să ne miluiască pe mine şi pe tine, după voia Lui! 


23. Zis-a iarăşi: de te vei îngreuia cândva cu mâncarea, atunci nevoieşte-te cu 
un lucru oarecare, de-ţi osteneşte trupul ca să ţi se uşureze trupul tău mai 
înainte de noapte şi nu vei vedea năluciri şi visuri rele în somnul tău. Şi aşa fii 
luptător viteaz împotriva diavolului şi dincotro te loveşte acesta, dintr-acolo 
loveşte-1 şi tu. De te îngreuiază cu mâncarea, îngreuiază-1 pe el cu privegherea. 
Iar de te slăbeşte cu somnul, slăbeşte-1 şi tu cu osteneala trupului. Iar de te 
înşeală cumva cu înălţarea, fă şi tu un lucru oarecare, prin care să te 
necinstească oamenii; căci să ştii aceasta, că de nimic nu se scârbeşte, nu se 
necăjeşte şi nu se topeşte satana mai mult, ca de aceasta, când doreşte însuşi 
omul şi îşi iubeşte necinstea şi smerenia. 


24. Zis-a un bătrân: de eşti tânăr, fugi de vin ca de şarpe şi de ţi se va întâmpla 
să bei puţin pentru dragostea frăţească, numai să-l guşti, iar restul lasă-1. Măcar 
de te-ar şi blestema cel ce te sileşte să bei, sau de te-ar ruga, făcându-ţi ţie 
metanii, tu nu băga în seamă blestemul acela, rugămintea şi metaniile lui, 
pentru că să ştii că satana îndeamnă pe unii ca aceia, să-i silească pe călugării 
cei tineri să bea vin, fiindcă ştie vicleanul că vinul şi femeile depărtează pe 
călugări de Dumnezeu. 


25. Zis-a iarăşi: de ţi se va întâmpla o călătorie la un loc străin, între oameni 
necunoscuţi şi făcându-se seară, vei merge la oameni ca să găzduieşti şi să te 
odihneşti şi nimeni nu te va primi în casă, fiind străin, tu nu te scârbi. Ci zi în 

gândul tău aşa: de aş fi eu vrednic, Dumnezeu mi-ar face mie odihnă şi i-ar 
îndemna pe oameni de m-ar primi. 


26. Zis-a iarăşi: de te va chema cineva la masă pentru dragostea lui Hristos şi te 
va pune să şezi la locul cel mai de jos, tu să nu te scârbeşti ci zi aşa în gândul 
tău: eu nici pe acest loc nu sunt vrednic să şed; căci iată, zic ţie, că nici cinstea, 
nici scârba, ori în ce chip ar fi, nu vine omului fără ştirea şi voia lui Dumnezeu, 
pentru ispitirea şi îndreptarea lui, sau pentru păcatele lui. Şi cine nu gândeşte 
şi nu crede acestea, căci Dumnezeu este Drept Judecător? 


27. Zis-a iarăşi: de ţi se va întâmpla să trăieşti în pustie, păzeşte-ţi mintea, ca să 
nu-şi facă dracii batjocoră de tine, aducându-ţi ţie gânduri, ca acestea, zicând: 
iată acum trăieşti bine, cu pace, iată acum te-ai despărţit de gâlcevi şi te-ai 
izbăvit de clevetirile şi vorbele oamenilor. Fă, deci, acum slujbă puţină şi 
trebuinţa ta în odihnă. Acestea de le vei gândi în cugetul tău, atunci Dumnezeu 
îşi va lua ajutorul Său de la tine şi îţi vei cunoaşte neputinţa; însă trăind tu în 
pustie, acestea ţi se cade să zici pururea în gândul tău: o! amar mie, ticălosului, 
de vreme ce eu cu trupul trăiesc aici în pustie, iar cu mintea şi cu gândul meu 
sunt totdeauna în lume şi oamenii mă socotesc că trăiesc aici viaţa părintească 
- şi nu ştiu ei, că eu aici vieţuiesc cu multă lenevire şi gânduri spurcate, 
mâncând, bând şi dormind, în zadar petrecându-mi zilele vieţii mele! 


28. Zis-a iarăşi: când vrei să mergi ca să-ţi descoperi gândurile şi cugetele tale 
unui părinte duhovnicesc şi să-l întrebi să-ţi spună cele pentru folosul 
sufletului tău, după obiceiul călugăresc, atunci ţi se cade să te rogi lui 
Dumnezeu, zicând: Doamne, Dumnezeul meu, cele ce vrei Tu şi le ştii că sunt 
spre folosul sufletului meu, acelea dă-le în gura acelui părinte, ca să mi le zică şi 
eu să primesc ca din gura Ta cuvintele lui şi să mă folosesc de dânsele! 
întăreşte-te bine în cuvintele acestea, de vreme ce osteneala, tăcerea, sărăcia şi 
pătimirea nasc omului smerenia, iar smerenia iartă toate păcatele. 

29. Zis-a iarăşi: de vei auzi că cutare te-a clevetit, te-a grăit de rău şi te-a 
defăimat şi de va veni acela la tine, să nu îl vădeşti, ci veseleşte-te împreună cu 
dânsul şi fii cu faţa veselă către dânsul, ca să ai îndrăzneală către Dumnezeu în 
rugăciunea ta. 


30. Zis-a iarăşi: de va veni la tine un frate, atunci pentru fratele acela lasă-ţi 
treaba şi pravila şi umilinţa ta, plângerile şi lacrimile de le vei avea şi 
ascunde-le în inimă, până când se va duce fratele. Dacă va ieşi şi se va duce, 
apucă-te iar cu umilinţă de pravilă, de vreme ce se tem dracii văzând umilinţa 
ta. 


31. Zis-a iarăşi: de te vor supăra pe tine cândva gândurile mândriei, zi-i acelui 
drac aşa: du-te de la mine, satano, de vreme ce zice Domnul că tot cel ce se va 
înălţa, smeri-se-va, iar de îmi zici că sunt om bun şi cucernic, eu abia atunci mă 
voi pricepe că sunt bun, când voi avea smerenie! 


32. Zis-a iarăşi: de vei cădea în vreun păcat şi după aceea îl vei părăsi şi vei 
începe a te umili, a te scârbi şi a te căi de acel păcat, ia aminte ca până la 
moartea ta, neîncetat să te căieşti, să te scârbeşti şi să suspini către Domnul 
Dumnezeu. De nu te vei scârbi de păcatele tale, iarăşi vei cădea într-însele. Că 
scârba pentru păcate este sufletului frâu tare şi nu îl lasă să cadă. 


33. Când vezi că te miluieşte Dumnezeu şi începe a-ţi veni umilinţa în inimă, 
satana văzând, îndată îţi aduce în gând o treabă oarecare în chilie, zicând: 
cutare lucru şi cutare trebuie să-l faci acum, să mergi la cutare frate pentru 
cutare trebuinţă. Acestea şi altele îţi aduce în gând - nişte lucruri şi treburi, ca 
şi cum ar fi de mare trebuinţă, - vrând vrăjmaşul cu acestea să te smintească şi 
să te lipsească de folositoarea umilinţă pe care o vedea că vine în inima ta. Dar 
tu, fiule, ia aminte şi cunoaşte vicleşugul şi meşteşugul vrăjmaşului şi nu-1 
asculta, nici te supune îndată gândurilor tale. Iar dacă vede vrăjmaşul că îi 
cunoşti meşteşugul şi vicleşugul lui şi nu primeşti nici nu te supui gândului pe 
are îl aduce el, ci îţi păzeşti cu osârdie şi cu umilinţă rugăciunea ta, silindu-te 
pentru sufletul tău, atunci el îţi aduce altă ispită într-alt chip, ori de la vreun om 
oarecare, ori altă pricină ori scârbă. Dacă vede că îi stai tare împotrivă şi nu i te 

supui, atunci te săgetează la inimă cu arma lui cea mai tare şi mai veninoasă, 
adică îţi aruncă din săgeata lui focul mâniei în inimă şi îndată te umpli şi te 
aprinzi de mânie. Căci ştie vrăjmaşul că nici un alt lucru rău ca mânia şi iuţimea, 
nu alungă aşa de tare, umilinţa şi frica lui Dumnezeu din inima omului. 


34. Zis-a iarăşi: de nu îşi va pedepsi călugărul trupul său, ca pe un vrăjmaş şi 
potrivnic, nimic făcând pe voia şi plăcerea lui, nu se va putea slobozi de 
lanţurile vrăjmaşului, că lanţurile şi mreaja diavolului este trupul, mai ales al 
călugărului celui tânăr. 


35. Un bătrân oarecare şedea în Rait şi avea acest fel de lucrare: şedea în chilia 
sa umilit, aplecat spre pământ, clătinând cu capul şi zicând cu oftare: dar ce va 
să fie? Şi iar şedea tăcând şi lucra la fâşii şi iar clătea cu capul, acelaşi cuvânt 
zicând: dar ce va să fie? Şi aşa şi-a sfârşit toate zilele vieţii sale, întristându-se 
pururea de ieşirea sa din trup. 


36. Zis-a un bătrân: de petreci împreună cu fraţii ia seama, să nu le porunceşti 
ca şi cum ai stăpâni peste dânşii, ca să nu se înalţe inima ta, ci opreşte 
îndrăznirea cu chipul său, iar cu sufletul socoteşte-te rob şi mai mic decât toţi. 


37. Zis-a iarăşi: de voieşti să ai darul plângerii, iubeşte sărăcia şi smerenia şi să 
nu doreşti a avea în chilia ta nici un lucru bun, căci când va pofti sufletul tău 
ceva şi nu va afla, oftează şi se smereşte şi atunci îl mângâie Dumnezeu, şi îi 
dăruieşte umilinţă. Când va gusta sufletul din dulceaţa lui Dumnezeu, atunci 
urăşte şi haina pe care o poartă şi însuşi trupul său. Iată, îţi zic ţie, fiule: de nu 
va urî omul trupul său ca pe un vrăjmaş şi potrivnic al său nefăcând nici într-un 
lucru plăcerea lui, nu va putea scăpa de laţurile vrăjmaşului. Căci laţul 
diavolului asupra călugărilor şi mai vârtos asupra celor tineri este trupul 
nostru, precum ne învaţă avva Isaia, zicând: nu apuca pe altul de mână, nici să 
scarpini trupul altui om, afară de mare boală, şi aceasta cu frică, nici să laşi a se 
atinge cineva de tine, nici să te atingi de vreun trup străin, ci şi la al tău cu frică 
uită-te. Să nu zici cuiva: ia ceva de pe capul meu, sau de pe barbă, sau din 
tiviturile hainelor tale. Să nu dormi cu cineva la un loc în toată viata ta. Să nu 

dai sărutare celui tânăr, ce este fără barbă, nici măcar în biserică, nici vreunui 

străin ce va veni, nici să şezi aproape de el, ca să nu se atingă de tine! De vreme 
ce mulţi nebăgând de seamă lucrurile acestea, ca şi cum ar fi mici şi de nimic, 
au căzut din acestea în mari prăpăstii şi au pierit. Fiindcă tot lucrul bun sau rău, 
din lucrurile cele mici începe apoi se face mare. Cel ce se păzeşte, fiule, păzeşte 
plângerea şi umilinţa, iar cel ce nu bagă în seamă acestea, fără de plângere este 
şi fără lacrimi. Cel ce nu are acestea, nu are cu sine pe Dumnezeu care îl apără 
şi îl păzeşte. 


38. Lângă un bătrân oarecare vieţuia un frate care era cam leneş. Acesta 
urmând să moară, zăcea în preajma unuia din părinţi, şi îl vedea bătrânul uşor 
ieşind din trup. Vrând bătrânul a încredinţa pe fraţi, i-a zis lui: frate, să mă 
crezi, că noi toţi ştim, că n-ai fost frate nevoitor spre postire şi cum de ieşi aşa 
cu osârdie din trup? Fratele i-a răspuns: cred, părinte, că adevărat ai zis dar de 
când m-am făcut monah nu mai ştiu să fi judecat pe vreun om. Deci vreau să zic 
către Dumnezeu: Tu ai zis, Stăpâne, nu judecaţi şi nu veţi fi judecaţi, lăsaţi şi vi 
se va lăsa vouă! Zis-a lui bătrânul: pace ţie, fiule! Şi s-a mântuit fără osteneală. 


39. Iarăşi, alt oarecare părinte petrecea în muntele Rait, în locul care se 
numeşte Mideno. La acesta a venit unul din bătrâni şi i-a zis: awo, mă necăjesc 
când trimit pe fratele la slujbă, mai ales când va zăbovi. Şi i-a zis şi acela: şi eu 
când trimit ucenic la trebuinţă, şezând la uşă privesc iar când îmi zice gândul: 
oare când va veni fratele, atunci îi zic: dar de va grăbi a veni alt frate, adică 
îngerul şi va veni să te ia către Domnul, ce va fi? Aşa, în toată ziua privind la uşă, 
mă întristez şi plâng de păcatele mele zicând: oare ce frate va veni mai degrabă: 
cel de sus, sau cel de jos? Şi foarte folosindu-se bătrânul, a plecat şi de atunci a 
apucat şi el aceeaşi faptă. 

CAPITOLUL III 
PENTRU GRIJĂ Şl PLÂNGERE 

1. Un bătrân oarecare a adormit în Domnul şi peste puţină vreme iar a înviat, 
iar fraţii au început a-1 întreba, să le spună, ce a văzut acolo. El le-a răspuns, 
zicând: fiilor, eu acolo încă n-am apucat să merg să văd ceva, decât am auzit 
ţipete şi vaiete, cu glasuri de mulţime de noroade strigând: vai şi amar mie! Aşa 
ni se cade şi nouă pururea a plânge în viaţa aceasta şi a zice: Vai! Vai! Şi: amar 
mie, că am scârbit pe Domnul Dumnezeul meu! 

2. întrebat-a un frate pe un bătrân oarecare, zicând: ce să fac, părinte, să mă 
mântuiesc? Bătrânul i-a răspuns: mergi, fiule şi şezi cu linişte şi cu tăcere în 
chilia ta şi sileşte-ţi inima să plângi şi să verşi lacrimi din ochii tăi! Aşa fă şi te 
vei mântui. 


3. Ne spunea nouă un bătrân oarecare, că era un tânăr care dorea şi voia să iasă 
din lume şi să meargă la o mănăstire să se facă călugăr şi nu-1 lăsa mama sa 
nicidecum să facă aceasta. El totdeauna zicea mamei sale: lasă-mă să merg la 
mănăstire după dorinţa mea, căci vreau să-mi mântuiesc sufletul! Iar ea, de 
multe ori oprindu-1 n-a mai putut să-l oprească, ci l-a slobozit şi el s-a dus. Aşa 
mergând la o mănăstire, s-a călugărit şi a început a trăi în trândăvie şi lenevie, 
neavând nici o purtare de grijă pentru mântuirea sa. După câtăva vreme i-a 
murit mama, iar el petrecându-şi zilele sale aşa, în multă lenevie şi nepurtare 
de grijă i s-a întâmplat de s-a îmbolnăvit de o boală foarte grea, leşinând, a 
văzut o vedenie foarte înspăimântătoare. A fost răpit şi dus în temniţele iadului, 
unde sunt sufletele oamenilor celor osândiţi la muncile cele veşnice. Acolo a 
găsit-o pe mama lui zăcând împreună cu cei osândiţi. Ea, dacă l-a văzut s-a 
mirat şi i-a zis: dar aceasta ce este, fiul meu? Şi tu eşti osândit aici, în acest loc, 
care este al celor osândiţi? Unde este cuvântul tău, fiule, în care spuneai că 
mergi la mănăstire să te călugăreşti, să-ţi mântuieşti sufletul? El s-a ruşinat de 
acele cuvinte ale mamei şi neavând ce să-i răspundă tăcea mâhnit. Aşa tăcând, 
a auzit glas poruncind şi zicând: luaţi-1 pe acesta de aici şi-l duceţi acolo, de 
unde l-aţi luat, căci nu v-am trimis să-l aduceţi aici, ci pe cutare din cutare 
mănăstire, care este numit cu acelaşi nume. Acestea grăindu-se, s-a deşteptat, 
şi venindu-şi în fire, a spus tuturor fraţilor înspăimântătoarea vedenie. Iar ei 
auzind, se minunau. Apoi au trimis la acea mănăstire să-l vadă pe călugăr, la 
care s-a trimis să-l ia şi să îl ducă la locul osândirilor. Mergând trimisul, l-a găsit 
răposat. Şi aşa mai vârtos se minunau toţi fraţii, încredinţându-se de acea 
vedenie înspăimântătoare. Iar acestui frate, cu mila lui Dumnezeu, a început a-i 
fi mai bine. Curând după aceea l-a lăsat înfricoşata vedenie pe care i-a arătat-o 
Domnul Dumnezeu. Şi s-a închis într-o chilie şi şezând, plângea cu lacrimi ziua 
şi noaptea în toată viaţa sa, îngrijindu-se pentru mântuirea sufletului şi 
căindu-se pentru viaţa lui cea de mai dinainte, petrecută în lenevire şi în deşert. 
Şi atâta îi dăduse Dumnezeu lui umilinţă, lacrimi şi plângere, încât de multe ori 
mergeau fraţii la dânsul şi voiau să-l mângâie să nu înnebunească de atâta 
plângere. El însă nu voia nicidecum să se mângâie, ci le zicea lor aşa: fraţilor, de 
vreme ce n-am putut de ruşine să sufăr dojenirea de la maica mea, cum voi 

putea suferi ruşinea cea care va fi înaintea lui Hristos şi a sfinţilor Săi îngeri în 
ziua judecăţii? 


4. Zis-a un bătrân oarecare: la înfricoşata a doua venire a lui Hristos, după 
învierea morţilor, de s-ar putea să mai moară oamenii toţi, ar muri de frică şi 
de marea spaimă ce va fi atunci. Că înfricoşat este a vedea cerul desfăcându-se 
şi Dumnezeu arătându-se cu mânie şi urgie, cu oaste de îngeri fără număr; şi 
toţi oamenii câţi s-au născut pe pământ, de la Adam până atunci, împreună de 
faţă vor sta, aşteptând fiecare hotărârea la judecată. Pentru aceea, acestea 
gândindu-le pururea şi aşteptându-le noi, datori suntem a trăi ca şi cum am fi 
în toate zilele întrebaţi şi cercaţi pentru viaţa noastră, de însuşi Domnul 
Dumnezeu. 


5. Un frate l-a întrebat pe un bătrân, zicând: oare, părinte, pentru ce îmi este 
inima aşa de împietrită, încât n-am nicidecum frica lui Dumnezeu în inimă? 
Bătrânul i-a răspuns: mi se pare, fiule, că deoarece nu are omul mustrarea 
inimii, pentru aceasta nu dobândeşte frica lui Dumnezeu. Şi i-a zis lui fratele: 
dar ce este părinte, acea mustrare a inimii? Zis-a lui bătrânul: mustrarea inimii 
aceasta este, să se mustre omul pe sine totdeauna în toate lucrurile sale, zicând 
aşa: adu-ţi aminte, ticăloase, că după scurtă vreme o să stai înaintea lui 
Dumnezeu şi o să dai răspuns pentru toate lucrurile şi vorbele, gândurile şi 
cugetele tale. Deci dar, de ce trebuie să şezi cu oamenii la vorbă deşartă? întru 
acestea, fiule, învăţându-te şi deprinzându-te a le vorbi pururea în gândul tău, 
îţi va veni frica lui Dumnezeu în inimă şi te vei mântui. 


6. Zis-a un bătrân: precum umbra noastră pururea o avem cu noi, ori încotro 
mergem, aşa ni se cade nouă să avem umilinţa şi plângerea pururea cu noi, ori 
încotro vom merge şi ori unde vom fi. 


7. Un frate l-a întrebat pe un bătrân oarecare, zicând: spune-mi mie, părinte, ce 
voi face, că doreşte sufletul meu lacrimi şi nu am, că-mi este inima foarte 
împietrită pentru umilinţă, măcar că citesc vieţile sfinţilor părinţi sau le aud; şi 
nicidecum nu-mi pot umili inima şi foarte scârbit e sufletul meu de aceasta. 
Bătrânul i-a răspuns: fiii lui Israil după 40 de ani au intrat în Pământul 

Făgăduinţei, în care, dacă au intrat, nu s-au mai temut de războaie. Aşa şi nouă 
ne-a poruncit Dumnezeu, să ne mâhnim şi să ne scârbim pentru mântuirea 
noastră. Căci scris este: cu multe scârbe ni se cade să intrăm întru împărăţia 
Cerului, iar fără de scârbe, nu vom putea intra în Pământul Făgăduinţei. Ascultă, 
fiule, să-ţi spun o istorie a unui tânăr. Era un tânăr care dorind viaţă 
călugărească, a mers la muntele Nitriei şi acolo s-a făcut călugăr. Şi era chilia lui 
aproape de chilia unui frate, pe care îl auzea în toate zilele plângându-şi cu 
mare tânguire şi lacrimi păcatele sale, iar inima lui era împietrită şi nu-i venea 
umilinţă şi lacrimi ca să poată plânge. Deci se mustra pe sine zicând: nu vrei 
ticăloase, să plângi şi să verşi lacrimi pentru păcatele tale acum până ai vreme 
şi eşti fără de simţire şi nebăgător de seamă! Să ştii, că dacă nu vrei să plângi, 
eu te voi face şi te voi învăţa să plângi. Şi avea o funie tare împletită şi luând 
acea funie, se dezbrăca de haine şi se bătea cu funia peste spatele gol, până 
când i se rănea foarte trupul lui şi nu mai putea suferi şi atunci începea să 
plângă. Iar acel frate, care era aproape de dânsul cu chilia, luând seama ce face 
şi văzându-1 de multe ori făcând aşa, bătându-se şi însuşi muncindu-se, se 
minuna foarte. Şi a început a se ruga lui Dumnezeu ca să-i arate dacă este 
plăcut lui Dumnezeu lucrul acelui frate, care se bate el însuşi şi se munceşte aşa? 
Şi i-a arătat lui Dumnezeu. într-o noapte în vis l-a văzut fiind în ceata 
mucenicilor, purtând cunună mucenicească pe cap şi îl arăta lui cineva cu 
degetul, zicând: vezi, iată mucenicul cel bun, care rabdă pentru Hristos! Acesta 
împreună cu mucenicii fiind primit, s-a încununat. Aşa şi tu, fiule, sileşte-te 
pentru Hristos să pătimeşti şi să rabzi toate scârbele ce ţi se vor întâmpla şi aşa 
nu numai umilinţa şi lacrimile pe care le doreşti ţi le va da Dumnezeu, ci şi cu 
cunună mucenicească te va încununa. 


8. Un frate l-a întrebat pe un bătrân zicând: ce voi face, părinte, ca să mă 
mântuiesc? Spune-mi un cuvânt de învăţătură! Bătrânul i-a răspuns: când a 
bătut şi a certat Dumnezeu Egiptul, atunci nu era acolo nici o casă în care să nu 
fie plângere. Aşa fă şi tu, fiule, de vrei să te mântuieşti: lăcrimează şi plângi şi 
Dumnezeu te va mântui şi te vei mântui. 


9. Ne spuneau nouă părinţii că şezând ei odinioară la masa unui frate şi pentru 
dragoste ospătând, a râs un frate la masă. Şi văzând aceasta avva Ioan, a plâns 
şi a zis: ce este în inima fratelui frate de a râs, fiind dator a plânge, fiindcă 
mănâncă din osteneală străină? 

10. Un bătrân l-a văzut pe un frate râzând şi i-a zis: frate, dar nu ştii că avem să 
dăm cuvânt de toată viaţa noastră înaintea lui Dumnezeu Celui ce este peste 
cer şi peste pământ şi tu râzi în loc să plângi? 


CAPITOLUL IV 

PENTRU SMERENIE ŞI UMILINŢĂ 

1. Un părinte oarecare trăia aproape de fericitul Antonie, în lunca de cealaltă 
parte de râu. Şi a mers odată în Egipt pentru oarecare trebuinţă, luând cu sine 
şi pe ucenicul său şi mergând în oraşul ce se chema Kint, a zăbovit acolo o 
săptămână. Zăbovind ei acolo, au văzut în toate dimineţile bărbaţi şi femei 
ieşind şi mergând la morminte şi plângându-şi fiecare morţii cu mare tânguire, 
până la al treilea ceas din zi, căci aşa le era lor obiceiul. Bătrânul i-a zis 
ucenicului său: vezi, fiule, ce fac oamenii aceştia. Cum se scoală aşa de 
dimineaţă şi merg la morminte şi plâng cu atâta tânguire pe morţii lor? Să ştii, 
fiule, că de nu vom face şi noi aşa, la pieire vom merge. Deci, întorcându-se la 
chiliile lor, îndată şi-au făcut morminte, departe unul de altul. Şi aşa, 
sculându-se de dimineaţă, în toate zilele, mergea fiecare la mormântul său şi-şi 
plângea cu mare umilinţă şi tânguire sufletul ca pe un mort, până la al treilea 
ceas din zi. Când se întâmpla de adormea ucenicul său dimineaţa la acea vreme, 
îl aştepta bătrânul zicând: scoală-te, fiule, că egiptenii acum plâng la 
mormintele lor! Iar ucenicul zicea: părinte, ce să fac că îmi este foarte 
împietrită inima şi nu pot să plâng? Bătrânul răspunzând, i-a zis: sileşte-te, 
fiule, şi te osteneşte răbdând puţintel şi văzând Dumnezeu osteneala ta, îţi va 
trimite darul Său şi îţi va ajuta ţie şi după aceea nu te vei mai osteni. Căci îţi zic 
ţie, fiule, când Dumnezeu răneşte inima omului spre plângere, atunci nu mai 
fuge umilinţa şi plângerea de la acela, ci petrec cu dânsul până la moarte şi 
oriunde va merge şi oriunde va fi, plângerea, umilinţa şi lacrimile pururea cu 
dânsul sunt şi ori de lucrează, ori de mănâncă, ori de doarme, sau altceva face, 
inima lui pururea plânge, căci este rănită fără de vindecare. 


2. într-una din zile l-a văzut bătrânul pe ucenicul său mâncând peste măsură, 
fiindcă veniseră oarecari fraţi pentru cercetarea bătrânului şi chemându-1 
deosebi, i-a zis: fiule, nu ştii că plângerea este ca o lumânare ce luminează şi de 
nu o vei păzi bine, se va stinge? Aşa este plângerea: iar mâncarea şi băutura cea 
peste măsură, dormirea şi somnul mult, clevetirea, vorba multă şi toată odihna 
trupească o vor pierde. 

3. Un bătrân oarecare, foarte silitor spre mântuirea sa, avea un frate mai 
trândav şi mai leneş spre mântuire care văzându-1 pe bătrân postind şi câte 
şase zile nemâncând, a zis: părinte, eu am citit că postirea multă aduce omului 
mândrie. Bătrânul i-a răspuns: frate, de vom socoti noi aceea, apoi prin 
lenevire şi prin nepurtarea de griji şi prin nesilinţă, ne va veni umilinţa. Dacă 
este aşa, frate, să lăsăm dar pustia şi să mergem de aici în lume să ne luăm 
femei, să mâncăm carne şi să bem vin! Amar nouă, frate, că suntem înşelaţi şi 
batjocoriţi de vrăjmaşul. Nouă, frate, ni se cade în toată vremea şi în tot ceasul 
şi tot lucrul nostru să gândim şi să zicem aşa: de mă va certa Dumnezeu acum 
cu moartea, oare, ce fapte de îndreptare am cu care să mă arăt Judecătorului? 
Şi ia aminte ce îţi va răspunde ţie către acestea cugetul tău. De te judecă pe tine 
şi te învinuieşte cu ceva cugetul sau pentru vreun lucru te înalţă gândul tău, 
atunci îndată să te laşi de acel lucru şi să te apuci de altul, prin care să te 
nădăjduieşti că Dumnezeu îţi va ajuta ţie printr-însul. Căci se cade călugărului 
să fie gata în tot ceasul de ieşirea călătoriei sale, când va ieşi sufletul său din 
trup. Pentru aceea, frate, ori de mănânci, ori de bei, ori altceva de lucrezi, 
totdeauna zi în gândul tău: oare, de mă va chema Dumnezeu astăzi, ce voi face, 
ca să fiu primit şi plăcut Domnului? Atunci ia aminte cum cugetul tău te va 
sfătui şi te va învăţa ce să faci şi să te sileşti să faci ce îţi va zice. Iar de te vei 
îndrepta şi vei începe a petrece cu post, cu priveghere, cu nevoinţă şi cu 
osteneală şi după aceea ele vor slăbi, să nu fii, frate, împuţinat la suflet, ci iar 
începe şi nu înceta a te nevoi şi a păzi acestea până la moarte. Căci în ce fapte te 
va găsi moartea, în acele fapte vei fi judecat. Ori în post, ori în priveghere, în 
silinţă şi osteneală, ori în lenevire şi în trândăvire şi într-alte fapte lumeşti 
nefolositoare şi în nepurtare de grijă. Pentru aceea, frate, datori suntem în 
toate zilele, în toată vremea şi în tot ceasul, a ne cerca şi a ne ispiti, oare la ce 
sporire a faptelor bune ne aflăm. Oare sporesc eu în lucrurile şi faptele prin 
care să aibă nădejde mântuirea mea: în priveghere, în rugăciuni, în post, sau în 
tăcere liniştită? Sau mai ales decât toate, în smerenie, căci aceasta este sporirea 
cea adevărată a sufletului, ca în tot ceasul să fii mai smerit şi tuturor plecat, 
zicând în sine, că tot omul este mai vrednic şi mai bun decât tine. Fără de 
această smerenie, departe este călugărul de Dumnezeu şi fără smerenie nu este 
nici o nădejde de mântuirea lui. Iar de vei merge la vreun bătrân ca să-l întrebi 
de vreun lucru folositor de suflet şi după rugăciune îţi va zice să şezi, tu 
închinându-te, zi-i lui cu smerenie: părinte, spune-mi un cuvânt de învăţătură 
pentru mântuire şi viaţa veşnică, cum s-o dobândesc şi te roagă, părinte, lui 
Dumnezeu pentru mine, că multe păcate am! Şi după aceste cuvinte taci cu 
smerenie şi să nu zici nici un cuvânt, până nu te va întreba de ceva. De îţi va 
spune vreun frate taina sa, iar alt frate te va blestema cu blestem, ca să-i arăţi 
acea taină a acelui frate care ti-a încredintat-o tie, ia aminte ca nu cumva să te 
înşele să i-o spui, măcar de te va blestema, căci blestemul lui peste dânsul se 

întoarce, iar tu curat rămâi. De n-ai, frate, umilinţă în inima ta, atunci să ştii şi 
să pricepi, că ai oarecare înălţare în inimă şi ea nu lasă umilinţă, ci îţi 
împietreşte inima pentru umilinţă. De îţi va lipsi ceva din cele ce sunt pentru 
trebuinţa vieţii trupului, nu cere aceea de la oameni, ci mai vârtos aruncă spre 
Domnul grija ta şi nu-L uita pe Dumnezeu şi Dumnezeu nu te va lăsa. Iar cel ce 
cere de la oameni, acela nu are credinţă, căci Dumnezeu poate să-i ajute şi să-l 
chivernisească. De îti va aduce vreun om şi îti va da tie ceva de cele ce-ti 
trebuiesc, primeşte cu mulţumire, ca din mâna lui Dumnezeu, socotind că 
însuşi Dumnezeu ţi-a trimis acea milă. Iar de îţi va aduce şi îţi va da vreun lucru 
ce nu-ţi trebuie, să nu primeşti, ca să nu te ispitească vrăjmaşul să primeşti cele 
ce nu-ţi trebuie ţie. Opreşte-ţi, fiule şi îţi învaţă ochii tăi a nu se uita spre trup 
străin, şi de s-ar putea nici trupul tău să nu-1 vezi. De îţi va da ţie Dumnezeu 
umilinţă şi plângere - şi acesta este darul cel de mai mare milă al lui Dumnezeu, 
- să nu cumva să te înalţi cu gândul în inimă, socotind că mare lucru faci 
înaintea lui Dumnezeu, pentru că plângi şi lăcrimezi, ci mai vârtos te smereşte, 
te dosădeşte, te defaimă şi te ocărăşte, căci Dumnezeu când îl vede pe om 
înălţându-se cu gândul şi lăudându-se în inima sa pentru plângerea şi lacrimile 
ce le-a dobândit, atunci El ia de la dânsul umilinţa, plângerea şi lacrimile şi se 
învârtoşează şi se împietreşte ca piatra inima lui. Şi aşa îl lasă şi îl părăseşte 
Dumnezeu, ca să se smerească şi să-şi cunoască neputinţa. De nu ai, frate, 
smerenie duhovnicească, nevoieşte-te şi te sileşte de-ţi câştigă măcar smerenia 
cea trupească şi din smerenia cea trupească îţi va veni smerenia cea 
duhovnicească. Iar fără de smerenie, în zadar îţi este osteneala. De vei merge la 
vreun părinte duhovnicesc şi îl vei întreba vreun cuvânt de folos sufletesc, 
sileşte-te, fiule, să faci cele ce ţi-a zis acel părinte, iar peste puţin de vei slăbi şi 
nu le vei face, sau le vei uita, să nu-ţi fie greu a merge şi a-1 mai întreba acel 
cuvânt. Că cel ce nu se leneveşte a merge şi a întreba, dorind să audă cuvântul 
de învăţătură, acela măcar şi de nu poate să împlinească şi să facă cuvântul şi 
învăţătura pe care o aude, însă auzind, dobândeşte umilinţă şi smerenie în 
inima lui, prin care află şi câştigă folos. Iar cel care nici nu doreşte să audă 
cuvântul de învăţătură, nici nu întreabă pe nimeni, acela nici nu face şi nici nu-i 
vine umilinţă şi smerenie în inimă şi nici nu dobândeşte folos şi milă. De te va 
lăuda un om, fiind tu de faţă, atunci îndată adu-ţi aminte de păcatele tale şi zi-i 
lui aşa: frate, pentru Dumnezeu, te rog, nu mă lăuda, că sunt un ticălos şi nu 
sunt vrednic de o laudă ca aceea. Iar de va fi un om mare acel care te va lăuda, 
te închină cu smerenie şi zi-i: iartă-mă! Şi te roagă lui Dumnezeu în gândul tău 
zicând: Doamne, acoperă-mă şi mă izbăveşte de lauda aceasta! De vei cădea în 
curvie şi va fi aproape de tine acel loc unde trăieşte acel obraz cu care ai căzut, 
fugi şi te depărtează căci nu te vei putea pocăi, fiind aproape de acel loc. De vei 
vedea cu ochii tăi pe un frate făcând curvie, sau alt păcat, să nu-1 osândeşti, ci fă 

rugăciune către Dumnezeu pentru dânsul, zicând: Doamne, păzeşte-1 pe fratele 
meu şi pe mine de înşelăciunea aceasta! Şi zi: blestemat să fii tu, diavole, că al 
tău lucru este acesta, căci fratele meu n-ar fi făcut aceasta, de nu l-ai fi înşelat! 
întăreşte-ţi inima şi te păzeşte să nu-1 osândeşti, ca să nu se depărteze de la 
tine Duhul Sfânt. De va cleveti cineva către tine pe fratele său, să nu adaugi 
cuvânt la clevetirea lui, ci ori taci, ori zi aşa: eu, frate, însumi mă aflu foarte 
păcătos şi osândit, aşa încât nu îndrăznesc şi nici nu pot să osândesc pe alţii; şi 
aşa vei mântui şi sufletul aceluia şi pe tine de osândire. De vei cădea într-o 
boală şi vei cere ceva de la cineva şi nu-ţi va da, ia aminte ca nu cumva să te 
scârbeşti cu inima spre dânsul, ci zi în gândul tău aşa: de aş fi fost eu vrednic să 
mi se dea ceea ce am poftit şi am cerut de la acel om, i-ar fi grăit Dumnezeu în 
inima lui şi îndată mi-ar fi dat ce am cerut; însă amar mie, că nu sunt vrednic. 
Trei cete erau desăvârşite între sfinţii părinţi: cei dintâi nu primeau uşor de la 
cineva ceva. Cei de mijloc nu cereau de la nimeni să le dea ceva. Cei mai de pe 
urmă, de le aducea cineva ceva şi le da de bună voie lor pentru Dumnezeu, ei 
primeau şi luau cu mulţumire, ca din mâna lui Dumnezeu trimisă lor. De vei fi, 
frate, neputincios şi nu poţi lucra ca să-ţi câştigi cu osteneala mâinilor tale 
hrana, îmbrăcămintea şi trebuinţa ta, atunci să ceri cu smerenie cele ce îţi 
trebuiesc, de la creştinii cei iubitori de Dumnezeu, defăimându-ţi şi ocărându-ţi 
însuţi ticăloşia ta. De-ţi va trimite Dumnezeu lacrimi şi umilinţă, în puţină 
vreme sau în multe zile, atunci să laşi tot lucrul mâinilor tale şi dacă cunoşti că 
îţi este de folos, petreci în acea umilinţă şi plângere, pentru că îţi este aproape 
ziua morţii tale şi pentru aceasta ţi-a trimis Dumnezeu umilinţă şi lacrimi, ca 
prin acestea să afli milă. Căci precum diavolul mai vârtos, la sfârşitul vieţii 
omului, se sileşte să-l piardă, aşa şi Dumnezeu, la sfârşitul vieţii omului cu o 
pricină îl mântuieşte. Sculându-te din somn, întâi proslăveşte pe Dumnezeu cu 
buzele tale şi îndată începe-ţi rugăciunea şi pravila ta cu toată smerenia şi 
umilinţa, cu luare aminte, cu tot gândul tău şi cu frica lui Dumnezeu, ca şi cum 
ai sta de faţă înaintea lui Dumnezeu şi cu Dânsul vorbind, de vreme ce mintea 
omului întru cele ce se îndreaptă de dimineaţă, întru acelea petrece şi peste zi. 
Precum este şi piatra morii: ce bagi într-însa dimineaţa, aceea macină şi peste 
zi, ori grâu ori neghină. Pentru aceea şi tu, te sileşti de dimineaţă a băga 
totdeauna grâu mai înainte, până nu va băga vrăjmaşul tău pleavă sau neghină. 
De vei vedea în vis nălucindu-se ţie o femeie oarecare, cu ochii, cu faţa şi vorba 
înşelătoare, după ce te vei deştepta din somn păzeşte-te, frate, şi ia aminte să 
nu-ţi fie gândul tău la dânsa, pentru că gândul la ea îţi va spurca sufletul. Când 
te vei culca pe patul tău, fiule, adu-ţi aminte de mormântul tău, în care o să zaci 
peste puţină vreme, zicând în tine: nu ştiu, voi ajunge dimineaţa să mă scol, sau 
nu. Mai înainte de culcare roagă-te Domnului Dumnezeu cu toată osârdia, cu 
smerenia inimii şi aşa însemnându-ţi faţa ta cu semnul Cinstitei Cruci, culcă-te! 
Şi după ce te vei culca, ia aminte ca nu cumva să gândeşti ceva lucru spurcat şi 

necuvios, nici la vreun obraz femeiesc să nu gândeşti în gândul tău, măcar de ar 
fi femeie sfântă, ci mai vârtos rugându-te lui Dumnezeu, gândeşte-te la ziua 
judecăţii, cum o să stai înaintea Prea Dreptului Judecător şi să dai răspuns de 
toate faptele, cuvintele şi gândurile. Că ce gândeşte omul ziua, în gândul său, 
aceea s-a obişnuit a i se năluci noaptea, în vis. Sunt duhuri necurate spre acea 
treabă rânduite de satana lor, care, dacă se culcă omul, mai ales călugărul, pe 
patul lui, şed lângă dânsul şi-i aduc în gând aducerea aminte de oarecare 
femeie şi de spurcăciunea ei şi-i aprinde trupul lui spre spurcata poftă 
trupească, până îi spurcă inima şi sufletul. La fel şi îngerii sunt rânduiţi de la 
Dumnezeu, care şed lângă om, şi-l păzesc de laţurile şi mrejele vrăjmaşului. De 
te va îndemna inima ziua şi noaptea, zicând: scoală-te şi te roagă lui Dumnezeu, 
atunci să ştii că sfântul înger al lui Dumnezeu care te păzeşte, acela îţi grăieşte 
ţie: scoală-te şi te roagă! 

Deci, de te vei scula tu şi el se va scula şi va sta la rugăciune împreună cu tine, 
întărindu-te în nevoinţă şi izgonind de la tine duhul cel necurat care te înşală şi 
răcneşte ca un leu asupra ta. Iar de nu te vei scula, îndată se va depărta de la 
tine îngerul şi atunci vei cădea în mâinile vrăjmaşului. De vei lucra ceva de 
obşte împreună cu fraţii, să nu cumva să te arăţi tu cum că lucrezi mai mult 
decât alţii; iar de te vei lăuda, îţi pierzi plata ta. Păzeşte-te, fiule, de vorbă multă, 
de vreme ce tăcerea cu înţelepciune este mai bună, iar vorba multă, măcar de 
se întâmplă uneori de este şi de folos, se amestecă în ea şi cuvinte nefolositoare. 
Păzeşte-te, fiule, în vorbele tale, să nu te căieşti după ce ai vorbit, căci mulţi 
pentru vorba lor şi-au pierdut cinstea, iar alţii şi viaţa. De vei avea un lucru 
[rucodelie] în chilia ta şi va veni ceasul de rugăciune, să nu cumva să zici: să 
mai las puţin până voi săvârşi acest lucru, ci îndată scoală-te, fiule şi 
închinându-te lui Dumnezeu te roagă Lui cu osârdie, ca să-ţi îndrepteze 
Domnul viaţa, să te păzească şi să te izbăvească de toţi vrăjmaşii văzuţi şi 
nevăzuţi şi să te învrednicească împărăţiei Sale. 


4. Zis-a un bătrân oarecare, învăţându-1 pe ucenicul său: fiule, de te vei lenevi a 
te scula noaptea la slujba utreniei, în acea zi nu se cade să dai trupului tău 
mâncare, căci scrie Apostolul, că pe degeaba nu se cade a mânca. Iarăşi, zic ţie, 
că mireanul de va fura, este vinovat. Aceeaşi vină o socoteşte Dumnezeu 
fiecărui frate, care se va lenevi şi nu se va scula la slujba bisericii, afară de boală, 
sau de o mare împiedicare. însă şi de la cel bolnav şi ostenit aşteaptă 
Dumnezeu rugăciune duhovnicească, căci aceasta poate să o facă şi cel bolnav 
şi neputincios. De ai clevetit cumva pe vreun frate şi te mustră cugetul tău, 
mergi cu smerenie la acel frate şi te închină până la pământ, zicând: iartă-mă, 
frate, că am greşit şi te-am clevetit! Şi de aici înainte păzeşte-te şi nu mai 

cleveti pe nimeni, căci clevetirea este moartea sufletului. De îţi va aduce ţie un 
frate vreun lucru, orice ar fi şi ţi-1 va dărui pentru dragostea frăţească şi ştiind 
că acel frate este mai sărac şi mai neputincios decât tine, atunci sileşte-te şi 
dăruieşte-i şi tu lui ceva îndoit mai mult decât ţi-a dăruit el ţie. Iar de nu vei 
avea ce să-i dai şi să-i răsplăteşti, atunci închină-i-te până la pământ cu 
smerenie, zicând: iartă-mă pentru Dumnezeu, iubite frate, că eu nu am ce să-ţi 
dăruiesc! Domnul Dumnezeu să-ţi plătească pentru dragostea ce-o arăţi către 
mine. De vei citi sau vei auzi vieţile sfinţilor părinţi, începe şi te nevoieşte a 
face şi a vieţui şi tu aşa, chemându-L pe Dumnezeu în ajutorul tău, ca să te 
întărească şi să-ţi ajute şi rabdă fără slăbire în lucrul ce vei începe, lăudând şi 
mulţumind lui Dumnezeu. Iar de ai început şi nu ai săvârşit, atunci defaimă-ţi 
neputinţa ta, ocărăşte-ţi cugetul tău şi smereşte-ţi gândul, ca pe un rău, leneş şi 
trândav; pururea neîncetat mustră-ţi sufletul pentru că ce ai început n-ai 
sfârşit. De ai greşit şi ai făcut păcat trupesc, nu te mai gândi după aceea la 
dânsul, cum l-ai făcut, căci gândind la dânsul iarăşi ţi se aprinde trupul şi ţi se 
spurcă sufletul. De-ţi vei deosebi viaţa ta şi ieşind vei merge şi te vei aşeza în 
pustie, când vei cunoaşte că te cercetează Domnul Dumnezeu, să nu cumva să 
te înşeli, frate, să te înalţi cu inima zicând că mare lucru faci că şezi în pustie şi 
pentru aceea te cercetează Dumnezeu, căci de te vei înălţa şi te vei lăuda în 
inima ta, gândind acestea, atunci Dumnezeu îţi va lua ajutorul său şi tu îţi vei 
cunoaşte neputinţa. Ci, mai vârtos, frate, cu smerenia inimii tale, zi aşa în 
gândul tău: eu pentru slăbiciunea, ticăloşia şi neputinţa mea, şed aici, în 
această pustie, iar Prea Bunul Dumnezeu pentru bunătatea Sa îşi face cu mine 
nevrednicul mila Sa, ca să nu slăbesc, ci să rabd. De vei da orice lucru, vreunui 
frate, pentru dragostea lui Hristos, iar mai pe urmă îţi va aduce vrăjmaşul 
căinţă de aceasta în gândul tău, zicând: rău am făcut că m-am grăbit de am dat 
acel lucru care îmi trebuia foarte mult, sau că acel lucru nu era de obrazul 
aceluia, sau prea mult i-am dat lui, tu, frate, nu asculta acel gând, căci este al 
vrăjmaşului, ci venindu-ţi acel gând să-i răspunzi aşa: eu am dat împrumut acel 
lucru lui Hristos însuşi. Şi aşa, vrăjmaşul se va duce de la tine ruşinat, iar tu vei 
lua plată mare de la Dumnezeul Hristos. 


5. Zis-a un bătrân: dator este călugărul când şade cu fraţii la masă, să caute 
pururea în jos, spre pământ, iar nu la faţa fraţilor, mai ales a celor tineri şi să 
aibă gândurile lui pururea către Dumnezeu, că mare şi nesuferită scârbă face 
călugărul diavolului, atunci când are gândul la cer, către Părintele lui. 

6. Zis-a un bătrân: gândurile cele rele şi necurate din inima omului sunt 
asemenea şoarecilor care umblă în casă, pe care de-i vei omorî câte unul, 


239 



îndată ce-i vei vedea, nu te vei osteni, iar de îi vei lăsa până se vor înmulţi şi vor 
umplea casa, atunci multă osteneală vei avea izgonindu-i şi neputându-i alunga, 
ţi se va urî şi vei lăsa de se va pustii casa ta. 


7. Zis-a un bătrân oarecare: călugărul care a greşit înaintea lui Dumnezeu, 
scârbindu-L pe Făcătorul său, şi-i va veni oarecare umilinţă şi îşi va cunoaşte 
greşeala şi va voi să se pocăiască de păcatele sale, unuia ca acela i se cade să se 
depărteze de lume, să se deosebească de alţi fraţi, să iasă şi să se aşeze singur 
la un loc liniştit, cu tăcere; şi aşa umilindu-se şi smerindu-se înaintea lui 
Dumnezeu, pururea să-şi plângă păcatele sale, ziua şi noaptea, curăţindu-şi 
mintea şi inima de gândurile lumeşti. Să se păzească foarte mult, ca să nu 
scârbească sau să dosădească pe cineva, ci pe sine pururea să se dosădească, să 
se ocărască, să se mustre şi să se defăimeze, pentru că a păcătuit scârbind pe 
Domnul Dumnezeu şi Făcătorul său. Şi aşa, cu multă înfrânare a trupului şi a 
patimilor, cu multă umilinţă, plângere şi lacrimi rugându-L pe Dumnezeu, va 
dobândi milă şi iertare. 


8. Spunea un oarecare bătrân, zicând: odată am mers cu oarecari fraţi în Kanop, 
care este ca la cincisprezece stadii departe de cetatea Alexandria, la părintele 
Teodor, pustnicul cel mare, care avea darul răbdării. Şi vorbind cu noi bătrânul 
şi mult folosindu-ne, între alte vorbe, ne-a spus şi aceasta: era un frate care 
trăia într-o chiliuţă, afară din cetatea Alexandria, în dosul zidului şi acel frate 
avea darul lacrimilor. Odată, într-o zi, în urma dorinţei inimii sale, i-a venit 
umilinţă şi plângere mai mult decât altădată; iar el văzându-se în atâta umilinţă 
şi mulţime de lacrimi, zicea în sine, aşa: cu adevărat, acesta este semnul că se 
apropie ziua morţii mele. Şi când gândea aceasta, plângerea şi lacrimile mai 
mult se adăugau. Iar dacă el vedea aşa adăugându-se şi înmulţindu-se lacrimile 
şi umilinţa lui, iarăşi zicea: cu adevărat, aproape este vremea ieşirii mele. Şi aşa, 
în toate zilele plângea cu amar. Iar noi auzind şi mult folosindu-ne de vorbele şi 
povestirile acestui bătrân, l-am întrebat despre lacrimi, zicând: oare, părinte, 
ce este acest lucru, că uneori vin umilinţa şi lacrimile singure, sau uneori prin 
multă osteneală abia vine omului o picătură de lacrimă? Şi răspunzând, ne-a zis 
nouă bătrânul: fiilor, lacrimile sunt asemenea cu ploaia sau ninsoarea, iar 
călugărul este ca un lucrător grădinar sau vier, care când vede că vine ploaia, se 
cade să lase toate celelalte lucruri ale sale şi să alerge şi să se nevoiască, să-şi 
curăţească toate jgheaburile grădinii sau ale viei şi să nu lase să curgă pâraiele 
ploii pe dinafară de grădină, ci să se silească să le îndrepteze pe jgheaburile lui, 

în grădina sa, ca să curgă şi să adape toată grădina. Căci zic vouă, fiilor, că decât 
toate zilele anului, mai mult folos face o zi de ploaie care răsare, creşte şi 
înmulţeşte toate roadele grădinii. Aşa sunt şi lacrimile. Deci, când simţim că ne 
cercetează Dumnezeu şi ne vine umilinţa în inimă, ni se cade să lăsăm îndată 
toate celelalte lucruri şi treburi şi cu toată osârdia să ne rugăm lui Dumnezeu, 
căci nu ştim, găsi-vom aşa o altă zi, în care să ne vină cercetarea lui Dumnezeu? 


9. Şi iar l-au întrebat pe avva Teodor, zicând: spune-ne nouă, awo, cum pot să 
se păzească lacrimile când vin la om? Bătrânul ne-a răspuns: fiilor, când vin 
omului lacrimile şi umilinţa, atunci mai înainte de toate se cade să se păzească 
să nu vorbească cu nimeni şi să nu iasă afară din chilia lui, păzindu-se de 
mâncare multă şi dormire. Tot aşa, să-şi păzească inima de gânduri, să nu 
gândească în sine că face mare şi bun lucru pentru că plânge şi lăcrimează. Ci 
mai mult atunci, cu toată osârdia să se roage lui Dumnezeu, citind Sfintele 
Scripturi. însă când îi va veni omului umilinţă şi plângere, acestea-1 vor învăţa 
ce să facă. 


10. Zis-a lor iarăşi bătrânul: fiilor, eu am văzut un frate oarecare şezând în 
chilia lui şi împletind coşurile (rucodelia sa] şi când îi venea umilinţă şi lacrimi, 
îndată lăsând lucrul, se scula la rugăciune şi cum se scula şi începea a se ruga, 
îndată fugeau umilinţa şi lacrimile de la dânsul. Iar dacă şedea jos şi începea a 
lucra lucrul său şi lucrând îşi aduna gândurile, îndată îi veneau lacrimile şi iar 
se scula la rugăciune şi iar îi trecea umilinţa. Iar când lua vreo carte să citească, 
cum începea a citi îndată îi veneau lacrimile şi plângea. Şi atunci a zis acel frate: 
bine au zis sfinţii părinţi că plângerea este învăţător, căci îl învaţă pe om tot 
folosul. 


11. Zis-a lor iarăşi: fiilor, bătrânul meu avea obicei de a se îndepărta totdeauna 
în adâncul pustiului şi acolo îşi petrecea viaţa în tăcere şi linişte. Iar eu odată 
i-am zis: pentru ce, părinte, totdeauna fugi de noi şi te depărtezi în adâncul 
pustiului? Nu este mai bine să trăieşti aproape de oameni, ca ei văzând 
nevoinţa ta cea bună, să se folosească şi alţii iar tu vei avea mai mare plată de 
la Dumnezeu? Bătrânul i-a răspuns: crede-mă, fiule, că măcar de ar fi cineva 
asemenea cu marele prooroc al lui Dumnezeu, Moise şi va trăi împreună cu 
oamenii, nu poate nicidecum să se cheme fiu al lui Dumnezeu după dar şi să-şi 
folosească sufletul său. Eu sunt fiu al lui Adam şi precum Adam, părintele meu, 

văzând roada frumoasă şi bună la gust, n-a răbdat să nu ia să guste, prin care a 
şi murit, aşa sunt şi eu, când văd rodul păcatului: îndată îl poftesc, din care 
luând şi gustând mor. Pentru aceea prea cuvioşii noştri fugeau din lume în 
pustie, ca să-şi omoare patimile şi poftele dulceţilor, acolo unde nu aflau 
mâncarea care naşte poftele păcatului. 


12. Zis-a iarăşi: de se va da însuşi omul de bună voia sa spre greutate, scârbă, 
supărare şi răbdare pentru Dumnezeu, eu cred că pe acela cu sfinţii mucenici îl 
va împărtăşi Dumnezeu, pentru că acea greutate şi scârbă pe care o rabdă 
cineva pentru Dumnezeu, în loc de sânge se primeşte. 


13. Zis-a iarăşi: fiilor, precum tot păcatul pe care-1 face omul, afară de trup este, 
iar cel ce face curvie în trupul său greşeşte, pentru că dintr-însul iese 
spurcăciunea şi îi spurcă tot trupul, aşa şi toate bunătăţile afară de trup sunt. 
Iar cel ce plânge pentru mântuirea sufletului său, acela îşi curăţeşte şi trupul 
său, pentru că lacrimile care ies din ochii lui, acelea tot trupul şi sufletul lui îi 
spală. 


14. Un frate l-a întrebat pe un oarecare bătrân, zicând: te rog, părinte, 
spune-mi, ce să facă omul ca să i se umilească inima şi să-i vină lacrimi şi 
plângere? Bătrânul i-a răspuns: fiule, lacrimile şi plângerea vin la om din 
aducere aminte de păcatele sale pe care le-a făcut în viaţa sa, înaintea ochilor 
lui Dumnezeu şi că are să dea răspuns înfricoşatului Judecător pentru dânsele. 
La fel, celui ce va să-i vină umilinţă şi lacrimi, i se cade pururea să aibă 
aducerea aminte de sfârşitul şi moartea sa, că peste puţină vreme are să iasă şi 
să se despartă sufletul lui de ticălosul trup, rămânând trupul ca o stricăciune 
împuţită spre putreziciune, iar cu sufletul va merge gol prin groaznice, 
înfricoşate şi cumplite locuri, până va ajunge şi va sosi la locul unde i s-a gătit 
după faptele sale, aşteptând ziua înfricoşatei judecăţi ca să-şi ia hotărâtul 
răspuns după fapte. Asemenea, să-şi aducă aminte pururea în gând de 
înfricoşata şi groaznica zi a judecăţii, în care tot neamul omenesc, de la Adam 
până atunci, vor sta goi înaintea înfricoşatului şi Prea Dreptului Judecător, 
plângând cu amar şi aşteptând răspunsul cel cu hotărâtă judecată, ori în 
muncile focului veşnic, ori în veselia vieţii celei nesfârşite, după faptele lui şi de 
groaznica mânie, mustrare şi urgie a Prea Dreptului Judecător şi de trimiterea 
cea cu urgie fără de nici o milostivire şi aruncarea în pedeapsa cumplitelor şi 

veşnicilor munci ale întunecatului iad, din care munci, după aceea nu mai este 
nădejde de ieşit vreodată, de sfârşit sau de moarte, că acolo nu este moarte, 
nici sfârşit sau slăbire a cumplitelor munci, ci pedeapsă fără de sfârşit. Să-şi 
aducă apoi aminte în gândul său, de răposaţii săi părinţi, cum au murit şi au 
putrezit, de s-au făcut ţărână şi pământ. Şi cum şi el peste puţină vreme aşa se 
va face şi oare unde sunt sufletele părinţilor săi? Fratele i-a zis: se cade, părinte, 
ca un călugăr să se gândească la părinţii săi? Bătrânul i-a zis: de vei cunoaşte că 
îţi vine umilinţă şi lacrimi, pentru gândirea la răposaţii tăi părinţi, acel gând îţi 
este foarte de folos. Căci dacă îţi vin lacrimile, atunci poţi să le întorci încotro îţi 
este voia, ori pentru păcatele tale, ori pentru alt oarecare gând bun. Acestea, 
fiule, se cade a gândi cel ce doreşte lacrimi şi plângere, căci din aceste gânduri 
vin omului umilinţa, lacrimile şi plângerea. Zis-a fratele: cu adevărat, aşa este, 
părinte, mult m-am folosit acum de părinteştile tale cuvinte. Zis-a lui bătrânul: 
eu, fiule, am văzut un frate care era foarte iubitor de osteneală şi nevoitor 
pentru mântuirea sa, însă inima lui era împietrită şi nu-i venea umilinţă şi 
lacrimi şi de multe ori se bătea singur şi se chinuia, până când îşi rănea trupul 
şi atunci, de usturime şi de durere, îi veneau lacrimi şi plângere. Iar el întorcea 
alte lacrimi şi plângere şi plângea pentru păcatele sale, şi aşa Dumnezeu l-a 
miluit şi el s-a mântuit. 


15. Zis-a iarăşi bătrânul: fiilor, să ştiţi că smerenia pe mulţi fără nici o osteneală 
i-a mântuit şi mărturisesc aceasta vameşul şi fiul cel rătăcit, care puţine cuvinte 
au grăit către Dumnezeu şi s-au mântuit. Iar ostenelile şi faptele cele bune ale 
omului îl pierd, dacă nu va avea smerenie, căci osteneala şi faptele cele bune pe 
mulţi i-au tras la mândrie şi au pierit, precum şi fariseul acela care se lăuda cu 
faptele lui cele bune şi se mândrea. 


16. Zis-a iarăşi un bătrân: vorba cea multă de iscodire pentru dumnezeire şi 
citirea cea cu multă cercare a cuvintelor celor pentru credinţă, usucă lacrimile 
şi golesc umilinţa de la om. Tu, fiule, citeşte vieţile şi graiurile sfinţilor şi prea 
cuvioşilor părinţi şi ele îţi vor lumina sufletul. 


17. Zis-a iarăşi: postul smereşte trupul şi privegherea luminează mintea, 
tăcerea liniştită aduce umilinţă şi lacrimi, iar lacrimile şi plângerile îl fac pe 
călugăr desăvârşit şi fără de păcate. 

18. Odată fiind praznic la Schit, au venit şi s-au adunat toţi părinţii de prin 
pustie. Şi şezând la masă, au adus şi vin ca să le dea lor, iar fratele care era 
rânduit să dea vin la masă, umplând un pahar, a dat unuia din părinţi şi acela 
uitându-se la frate s-a mâniat zicând: fiule, te rog, nu-mi da acel şarpe veninos. 
Auzind aceasta părinţii, nici unul n-a vrut să primească vin să bea, iar care 
apucaseră mai înainte de băură câte un pahar, se căiau foarte şi se defăimau. 


19. Un frate oarecare s-a mâniat pe alt frate şi stând la rugăciune, cerea de la 
Dumnezeu răbdare şi să ia de la dânsul fără de ispită, acea mânie. Rugându-se 
astfel, a văzut ca un fum ieşind din gura lui şi îndată i-a trecut mânia. 


20. Un frate oarecare flămânzind a vrut să mănânce de dimineaţă şi se lupta cu 
gândul să nu mănânce, până nu se vor împlini trei ceasuri din zi. Şi luând 
posmagi i-a pus în apă să se moaie, iar dacă au trecut trei ceasuri din zi, a şezut 
să mănânce şi căutând spre mâncare cu mare poftă, fiind foarte flămând, şi-a 
zis: mai bine este să mai aştept puţin să nu mănânc până ce se vor împlini nouă 
ceasuri din zi. Iar dacă s-au împlinit, s-a sculat şi a stat la rugăciune şi atunci a 
văzut cu ochii lui pe vrăjmaşul diavol ca un fum ieşind de sub şervetul care era 
aşternut unde-şi gătise el să mănânce pâine. Şi îndată i-a trecut foamea, 
scăpând şi de lăcomia pântecelui şi de nesăturare. 


21. Un bătrân oarecare era bolnav de multă vreme şi multe zile n-a mâncat, nici 
n-a băut, iar ucenicul lui văzând că atâtea zile n-a mâncat nimic, i s-a făcut milă 
de dânsul şi îl ruga, zicând: te rog, părinte, mănâncă ceva, cât de puţin şi ţi se va 
mai deschide gustul şi te vei mai răcori din boală. Şi îndată făcând foc, a pus de 
i-a gătit puţină mâncare. Căci avea două vase: în unul avea puţină miere, iar în 
altul puţin ulei de cânepă, pe care îl ţinea de multă vreme pentru candelă şi 
care era rânced, amar şi împuţit. Deci, fratele voind să ia puţină miere ca să 
îndulcească bucatele pe care le făcuse pentru bătrânul său, n-a luat seama bine 
din care vas să ia şi în loc să ia miere a greşit şi a luat ulei rânced şi amar, şi a 
pus în bucatele bătrânului său şi a dus la bătrânul rugându-1 să guste. Iar 
bătrânul luând o dată şi gustând, îndată a cunosut greşeala fratelui şi a tăcut, 
nezicând nimic. Fratele îl ruga cu osârdie să mai guste măcar o dată sau de 
două ori. însă bătrânul nu mai voia să guste, zicând: ajunge, fiule. Fratele însă, 

îl silea să mai guste, zicând: te rog, mai gustă, părinte, că foarte bune bucate 
ţi-am făcut. Iată că şi eu am să mănânc cu tine. Şi luând cu lingura şi gustând, 
atunci a văzut ce a făcut şi căzând la picioarele bătrânului, i-a zis: amar mie, 
ce-am făcut! Iartă-mă, părinte, că ţi-am greşit şi n-am ştiut şi în loc de miere 
ţi-am pus în bucate ulei rânced şi amar şi te-am prăpădit şi nu mi-ai spus când 
ai luat o dată de ai gustat, socotind poate, că eu înadins am făcut aceasta, 
punând asupra mea acel păcat. Bătrânul i-a zis: nu te scârbi de aceasta, fiule, că 
de ar fi vrut Dumnezeu ca să-mi pui miere în bucate, miere mi-ai fi pus, iar 
acum, ce a vrut Dumnezeu, aceea mi-ai pus. Şi aceasta zicând bătrânul, îndată 
s-a simţit desăvârşit sănătos şi sculându-se din patul lui, a mulţumit lui 
Dumnezeu, mângâindu-1 şi pe ucenicul său. 


22. Un frate a mers la muntele Feremului, la un oarecare bătrân mare cu viata 
şi foarte iscusit cu fapte bune. închinându-se după obicei, l-a întrebat zicând: ce 
voi face, părinte, căci îmi piere sufletul? Bătrânul a zis: pentru ce îţi piere 
sufletul? Fratele i-a răspuns: când eram în lume, în viaţa mirenească, foarte 
mult posteam, rugăciuni şi privegheri făceam şi multă râvnă sufletească, 
umilinţă şi lacrimi aveam, iar dacă m-am lepădat de lume şi m-am făcut călugăr, 
nici una din acele bunătăţi nu văd în mine. Bătrânul i-a zis: să mă crezi, fiule, că 
acele bunătăţi care-mi spuseşi că le făceai când erai mirean, toate pentru 
mândria şi lauda oamenilor le făceai, căci aveai îndemnător spre ele pe cel ce în 
taină se lupta cu tine şi acele fapte ale tale nu erau primite de Dumnezeu. 
Pentru aceea diavolul nu te băga în seamă, nici îţi sta împotrivă cu război, ca să 
ia sporirea ta. Acum vede că ai ieşit ca la război, asupra lui şi pentru aceea şi el 
se înarmează asupra ta. Mai plăcut şi mai primit este lui Dumnezeu un psalm 
ce-1 vei citi acum cu smerenie, decât o mie de psalmi pe care-i citeai în viaţa 
mirenească cu mândrie. Zis-a iarăşi fratele: eu, părinte, acum nici să postesc nu 
pot şi toate lucrurile şi faptele bune s-au luat de la mine. Bătrânul i-a zis: frate, 
îţi ajunge ce ai, rabdă cu mulţumire şi te vei folosi. Iar el ţinea tot una, zicând: 
cu adevărat, părinte, pierdut este sufletul meu. Atunci bătrânul a început a-i 
zice lui aşa: crede-mă, frate, că nu voiam să-ţi zic cele ce ţi-am zis, ca să nu-ţi 
slăbească gândul, căci te văd foarte înşelat de vrăjmaşul diavol şi eşti aruncat 
în trândăvie şi în deznădăjduire; ci ascultă sfatul meu şi lasă părerea pe care o 
ai că vieţuiai şi făceai bine când erai în viaţa mirenească, de vreme ce toate 
acele fapte ale tale din viaţa mirenească erau pentru mândrie, precum şi a 
fariseului aceluia care pentru bunătăţile lui cele cu multă mândrie i se părea că 
este mai plăcut decât toţi oamenii lui Dumnezeu, şi cu acea părere, a mândriei, 
şi-a pierdut toate ostenelile. Iar tu acum smerindu-te înaintea lui Dumnezeu şi 
părându-ţi-se că nu faci nici o faptă bună înaintea Lui; această smerenie, fiule, 

îţi ajunge pentru mântuirea sufletului, ca şi vameşul care nici o bunătate nu 
făcuse şi cu o smerenie ca aceasta s-a îndreptat. Că mai plăcut lui Dumnezeu 
este omul păcătos şi leneş şi cu inima înfrântă şi smerită, decât cel ce face 
multe bunătăţi şi se înalţă în gândul său, socotindu-se, că mai plăcut este 
înaintea lui Dumnezeu. Acestea auzind fratele, a luat mare folosinţă şi multă 
mângâiere sufletului său şi s-a închinat bătrânului până la pământ, zicând: să 
ştii, părinte, că astăzi mi-ai mântuit sufletul, şi aşa s-a dus mulţumind lui 
Dumnezeu. 


CAPITOLUL V 

ÎNTRU POST ŞI ÎNFRÂNARE, NU NUMAI DE BUCATE, CI ŞI DE ALTE 
PATIMI VĂTĂMĂTOARE DE SUFLET 


1. Zis-a un bătrân: unii oameni sunt din firea lor tăcuţi posomorâţi şi nu grăiesc, 
nici vorbesc mult, ci tăcerea acelora nu câştigă dar. Alţii sunt tăcuţi pentru 
lauda şi slava omenească, şi aceia nu se folosesc cu nimic din tăcerea lor. Iar 
alţii sunt tăcuţi pentru Dumnezeu şi aceasta este cu adevărat faptă bună şi 
dobândesc dar de la Dumnezeu. 


2. Ne spunea nouă un ucenic al unui bătrân, despre bătrânul său, că douăzeci 
de ani nu s-a culcat să doarmă şi dormirea lui era şezând pe un scăunaş, 
lucrând lucrul său, iar mâncarea lui era la două zile, uneori la trei şi chiar la 
cinci zile. 


3. încă ne spunea nouă şi aceasta, zicând: într-una din zile, ne citeam noi 
pravila după obicei împreună cu bătrânul meu, şi citind eu psalmii, am greşit şi 
am sărit un cuvânt dintr-un psalm şi n-am priceput. După ce am săvârşit slujba, 
mi-a zis bătrânul: eu, fiule, când îmi fac pravila şi rugăciunea, atunci mi se pare 
că arde foc sub mine şi nu poate să umble mintea şi gândul meu încoace şi 
încolo. Ţie unde îţi era mintea şi gândul tău când citeai psalmii, de ai trecut un 
cuvânt din psalmi? Nu ştii, că în vremea când îţi faci rugăciunea înaintea lui 
Dumnezeu stai şi cu însuşi Dumnezeu grăieşti? 

4. Un bătrân oarecare s-a îmbolnăvit de o boală foarte grea şi curgea sânge din 
lăuntrul lui iar unui frate, făcându-i-se milă de dânsul i-a fiert puţină mâncare 
şi aducându-i l-a rugat să mănânce, zicând: rogu-te, părinte, gustă şi mănâncă 
puţin din această mâncare, că ţi-am adus şi poate o să-ţi fie de folos. Bătrânul 
căutând la dânsul, i-a zis: Domnul să-ţi primească dragostea, frate, dar adevăr 
zic ţie, că aş vrea să mă lase Dumnezeu aşa, în această boală, chiar şi până la 
treizeci de ani. Şi n-a vrut să guste. Iar fratele mirându-se de această răbdare a 
acelui bătrân, s-a dus luând mult folos. 


5. Un bătrân oarecare, pustnic, se înfrâna să nu bea apă patruzeci de zile, şi 
când era căldură mare, îşi spăla paharul cel de băut apă şi umplându-1 cu apă îl 
punea înaintea sa. Odată l-au întrebat fraţii, zicând: de ce faci asta părinte, că 
de apă posteşti şi nu bei, iar paharul îl umpli cu apă şi-l pui înaintea ta? 
Bătrânul le-a răspuns: pentru ca văzând paharul plin cu apă înaintea mea mai 
multă sete şi poftă să-mi fie, şi să mă silesc să pătimesc şi să rabd, ca mai multă 
plată să iau de la Dumnezeu. 


6. Ne spunea un bătrân, zicând: fiilor, eu am petrecut în adâncul pustiului cu 
alţi părinţi şaptezeci de ani, postind, şi mâncarea noastră acolo nu era alta 
decât legume şi puţine finice [curmale]. 


7. Zis-a un bătrân: fraţilor, îmbuibarea pântecelui este maica curviei iar postul 
şi înfrânarea este bogăţia sufletului; deci aceasta să ne silim să o câştigăm cu 
smerită înţelepciune, păzindu-ne de mândrie, plăcere şi de lauda oamenilor 
care este maica tuturor răutăţilor. 

j 


8. Zis-a iarăşi: fiilor, bine este a-1 sătura pe cel sărac şi flămând şi aşa să 
posteşti. 


9. Zis-a iarăşi: fiilor, trebuie ca noi mai mult cu cuvintele cele dumnezeieşti să 
ne hrănim şi cu învăţăturile sfinţilor părinţi să prăznuim, nu numai pântecele 
să-l hrănim şi să-i săturăm şi de suflet să nu purtăm grijă, ci duhovniceşte să 
prăznuim veselindu-ne. 

10. Spuneau părinţii despre un bătrân înduhovnicit care trăia în lavra 
părintelui Petru, că a şezut într-o peşteră cincizeci de ani, şi în acei ani nici 
pâine n-a mâncat, nici vin n-a băut, ci numai pâine de tărâţe, de trei ori pe 
săptămână. 


11. Un sihastru oarecare trăia în adâncul pustiului de treizeci de ani. Mâncarea 
lui era o buruiană oarecare, ce creştea în acea pustie. Mai târziu a început a 
gândi şi a grăi în sine, zicând: în zadar mă necăjesc de atâţia ani aici, în această 
pustie şi nu mănânc decât această buruiană şi nici o descoperire sau vedenie în 
vis sau aievea nu văd, sau nici o minune n-am făcut, precum făceau alţi părinţi 
înainte de mine. Ci mai bine să las această pustie fără de nici un folos şi să ies în 
lume, că şi acolo cel ce vrea să se mântuiască, se mântuieşte. Aceasta gândind el 
şi vroind să plece din pustie în lume, i s-a arătat îngerul Domnului şi stându-i 
înainte, i-a zis: ce vrei să faci, bătrânule? Pentru ce primeşti în inima ta acele 
gânduri şi sfaturi vrăjmaşe? Adică, pentru că nu faci minuni, să ieşi în lume? 
Dar ce minune mai mare decât aceasta doreşti, că de atâţia ani trăieşti, aici în 
această pustie şi Dumnezeu te hrăneşte, te întăreşte, te păzeşte şi nimic nu-ţi 
lipseşte ca şi unuia din lavră? Deci, pentru ce te supui sfatului vrăjmaşului? De 
acum să nu te mai supui gândurilor şi sfatului vrăjmaş şi şezi aici, în acest loc 
până la sfârşitul tău, şi te roagă lui Dumnezeu ca să-ţi dea smerenie şi răbdare! 
Iar el fiind întărit de sfatul îngerului, a petrecut acolo toată vremea vieţii sale şi 
s-a mântuit. 


12. Zis-a un bătrân: de vrei să vorbeşti de greşeala şi păcatul vreunui frate, 
socoteşte că de vei crede că îl vei îndrepta pe el, sau îl vei folosi pe altul, atunci 
să grăieşti, iar în alt chip de vei vorbi, adică cu răutate numai ca să-l mustri şi 
să-i descoperi, să-i arăţi greşeala şi păcatul lui înaintea altora, să ştii că nu o să 
scapi de dumnezeiasca certare, ci şi tu singur în aceeaşi greşeală şi păcat, sau 
într-altul mai rău vei cădea, părăsindu-te ajutorul lui Dumnezeu şi de alţii fiind 
mustrat, te vei ruşina. 

13. Zis-a un bătrân oarecare: fiilor şi fraţilor, să înţelegeţi şi să ştiţi toţi, că nici 
una din faptele cele bune nu este aşa de iubită şi plăcută lui Dumnezeu, şi de 
nici una nu se bucură Dumnezeu aşa de mult, ca atunci când se întâmplă 
omului să cadă în vreo scârbă oarecare, ori în ce chip ar fi, iar el cu mulţumire 
rabdă bucuros, până la sfârşit. La fel şi de la cel ce este bolnav cu trupul său, nu 

cere Dumnezeu, nici cearcă de la dânsul post, înfrânare la mâncare şi băutură, 
sau altă osteneală de nevoinţă a trupului, decât răbdare, mulţumită şi 
rugăciune duhovnicească şi să-i fie mintea şi gândul pururea la Dumnezeu. Iar 
postul şi osteneala trupească le face omul pentru înfrânarea zburdărilor 
necuratelor pofte şi a patimilor trupului, căci boala trupului este mai presus şi 
mai tare decât postul şi decât orice altă nevoinţă şi osteneală a trupului. Pentru 
aceasta de la bolnav nu se cere, nici se cearcă post, înfrânare şi alte osteneli, ci 
datoria lui este să mulţumească pururea, cu osârdie şi cu toată inima lui 
Dumnezeu, rugându-se să-i dea răbdare. 


14. Zis-a un bătrân oarecare: se bucură călugărul tânăr, când se apropie ziua 
vreunui praznic, ştiind că atunci o să se pună la masă mai bune bucate, iar celui 
ce este adevărat călugăr, mâncarea cea mai bună şi băutura lui sunt umilinţa şi 
lacrimile. 


15. Zis-a un bătrân oarecare, ucenicului său, învăţându-1: fiule, păzindu-te, 
poartă grijă ca niciodată să nu iasă cuvânt rău şi necuvios din gura ta. 


16. Odată preotul Schitului a mers la arhiepiscopul Alexandriei pentru o 
trebuinţă bisericească. Dacă s-a întors şi a venit la Schit, îl întrebau fraţii, 
zicând: cum ai umblat, awo? Ce ai văzut în oraş? Răspuns-a lor: eu, fraţilor, altă 
faţă de om n-am văzut în cetate, decât pe arhiepiscopul. Iar ei auzind aceasta, 
se minunau şi după acest cuvânt al lui au început toţi fraţii foarte tare a păzi 
acel obicei, adică a-şi păzi ochii lor de vederile nefolositoare. 


17. Un frate oarecare avea o soră după trup, care era călugăriţă într-o 
mănăstire de maici şi auzind el că s-a îmbolnăvit sora lui şi urma să moară, a 
mers să o cerceteze de boala ei, fiindcă n-o văzuse de multă vreme. Ea însă 
fiind foarte înţeleaptă şi cuvioasă, se păzea să nu vadă niciodată bărbat cu ochii, 
nu numai străini, dar nici pe fratele ei, nu voia să-l vadă. Deci surorile i-au spus 
că a venit fratele ei şi aşteaptă la poartă, vrând să intre în mănăstire, s-o vadă şi 
s-o cerceteze în boala ei. Ea auzind că a venit fratele ei cu atâta dorinţă să o 

j 

vadă a lăcrimat şi a suspinat din inimă şi chemând pe o soră care era mai 
bătrână şi foarte înţeleaptă şi cu frica lui Dumnezeu, a rugat-o să meargă afară 

la poarta mănăstirii, unde stă şi aşteaptă fratele ei şi să-i spună aşa: aceste 
cuvinte ţi-a spus ţie sora ta: prea dulcele şi prea doritorul meu frate, pentru 
osteneala ce ai făcut de ai venit aici, dorind să mă vezi şi să mă cercetezi pe 
mine, sora ta, Domnul Dumnezeul nostru să-ţi plătească cu darul şi mila 
bunătăţii Sale. Iar, ca să mă vezi cu ochi tăi aici, în acest veac, de nici un folos 
sau mângâiere adevărată nu ne este nouă. Ci mergi, frate, şi te întoarce cu pace 
la chilia ta şi fii îngăduitor şi ne vom vedea în veacul viitor, unde este bucuria şi 
mângâierea cea adevărată. Acestea auzind el, s-a întors şi a venit cu mult folos 
cu mare mângâiere şi nădejde la chilia lui. 


18. Spunea un frate că umblând prin nişte munţi mari, a găsit un bătrân în 
vârful unui munte înalt, având chilie bună, zidită şi făcută din piatră şi 
acoperită cu lespezi late şi o ogradă împrejurul chiliei, unde se afla un izvor de 
apă curată. Şi-mi spunea mie acel bătrân, zis-a fratele, că i s-au împlinit lui 
cincizeci de ani de când nu s-a pogorât din vârful acelui munte înalt, iar hrana 
lui erau rădăcinile şi buruienile care creşteau pe vârful muntelui şi băutura lui 
apă de izvor. 


19. Au fost doi fraţi care vieţuiau aproape, iar unul din ei băga în ascuns pâine 
în pâinile cele cinci ale celuialt, sau altceva băga în taină în lucrurile celuilalt 
frate de aproape. Acela însă nepricepând, se mira că se înmulţesc ale lui. într-o 
zi venind în pripă, l-a prins făcând acestea şi a început a se certa cu el zicându-i: 
cu cele trupeşti ale tale ai furat cele duhovniceşti ale mele şi cerea de la el 
făgăduinţă să nu mai facă mai mult aceasta şi aşa l-a iertat. 


20. Au povestit unii despre un bătrân că a poftit odinioară să mănânce o 
smochină şi luând-o a spânzurat-o înaintea ochilor săi şi se muncea căindu-se, 
că a venit în poftire, nebiruindu-se de poftă. 


21. Se povestea şi un lucru ca acesta: era un bătrân mare şi văzător cu mintea şi 
s-a întâmplat ca el odată să şadă cu mai mulţi fraţi la masă şi când mâncau ei, 
lua aminte bătrânul cu duhul şi vedea că unii mănâncă miere, alţii pâine, iar 
alţii baligă. Şi se minuna şi se ruga lui Dumnezeu, zicând: Doamne, 
descopere-mi taina aceasta, că aceleaşi bucate fiind puse pe masă înaintea 

tuturor, când mănâncă se văd aşa schimbate. Şi i-a venit lui glas de sus, zicând: 
cei ce mănâncă miere, sunt cei ce cu frică, cu cutremur şi cu bucurie 
duhovnicească şed la masă şi neîncetat se roagă şi rugăciunea lor ca tămâia se 
suie la Dumnezeu. Cei ce mănâncă pâine, sunt cei ce mulţumesc pentru 
împărtăşirea celor dăruite de la Dumnezeu, iar cei ce mănâncă baligă sunt cei 
ce cârtesc şi zic: aceasta este bună, aceasta este putredă. Deci nu trebuie să 
zicem acestea sau aşa să socotim, ci mai vârtos să proslăvim pe Dumnezeu şi 
laude să-i înălţăm Lui, ca să se plinească cuvântul cel zis de Apostol: ori de 
mâncaţi, ori de beţi, ori altceva de faceţi, toate spre slava lui Dumnezeu să le 
faceţi. 


22. Un frate l-a întrebat pe un bătrân, zicând: iată, mă duc undeva cu fraţii şi ne 
pune nouă înainte să mâncăm şi poate fraţii, ori pentru înfrânare, ori după 
masă fiind, nu voiesc să mănânce, iar mie îmi este foame. Ce voi face? Şi i-a 
răspuns bătrânul: dacă ţie îţi este foame, ia aminte la cei ce şed câţi sunt! 
Socoteşte şi cele puse înainte şi partea ce socoteşti că ţi se cuvine ţie, aceasta 
mănânc-o şi nu-ţi este ţie greşeală; trebuinţa ta ţi-ai împlinit. Iar de te vei birui 
şi vei mânca mai mult, aceasta îţi este ţie prihană. 


CAPITOLUL VI 

PENTRU MULTE FELURI DE PATIMI ŞI RĂZBOAIE ALE CURVIEL CE SE 
RIDICA ASUPRA ROBILOR LUI DUMNEZEU 

1. La un frate oarecare s-a ridicat dracul curviei cu mare şi iute război asupra 
lui, atât de mult, încât ardea ca focul înfierbântarea necuvioasă în trupul său. 
Iar el se întărea şi se împotrivea atât de tare, încât nici gândul său nu-1 lăsa să 
se abată spre acea necurăţie. Şi aşa, multă vreme luptându-se şi 
împotrivindu-se acelui război diavolesc, cu darul lui Dumnezeu a biruit şi a 
fugit de la dânsul acel război, neputând nimic să-i facă împotriva răbdării lui. Şi 
îndată a simtit strălucire de lumină sufletească în inimă. 

j 

2. A zis un bătrân către un frate ce era supărat de curvie: frate, au doară 
dormind vrei să te mântuieşti? Du-te, lucrează, osteneşte-te, caută şi vei afla. 
Priveghează în rugăciune, bate şi ţi se va deschide şi aşa Domnul Dumnezeu, 
văzând silinţa şi răbdarea ta, îţi va da biruinţă asupra acestei ispite! 

3. Zis-a un bătrân că războiul curviei în acest chip este: ca şi cum ar trece 
cineva pe lângă târg sau pe lângă cârciumă, şi trecând îi va veni lui în nas 
mirosul fierturilor şi a fel de fel de fripturi. Deci, de se va birui şi se va supune, 
ca o muscă, acelor mirosuri, el îşi va lăsa drumul său, se va abate acolo şi va 
mânca până se va sătura. Iar de nu va băga de seamă şi nu va vrea să se abată 
să mănânce, măcar de îi şi vor mirosi bucatele acelea, el tace şi trece şi îşi 
păzeşte calea, scuturându-şi gândul cel spurcat din inimă, rugându-se lui 
Dumnezeu şi zicând: Doamne, Iisuse Hristoase, Fiul lui Dumnezeu, ajută-mi 
mie şi izgoneşte pe vrăjmaşii ce se luptă cu mine! Aceasta să îţi fie împotriva a 
toate gândurile vrăjmaşe şi aşa vor fugi de la tine. 


4. Un frate oarecare, fiind supărat de gândurile cele din pofta curviei, a mers la 
un bătrân mare şi l-a rugat, zicând: rogu-te, părinte, fă rugăciune lui Dumnezeu 
pentru mine, că mă supără foarte războiul curviei, şi pentru rugăciunea sfinţiei 
tale mă va izbăvi Dumnezeu de acea supărare! Răspuns-a lui bătrânul: bine, 
fiule, voi face rugăciune. Şi aşa bătrânul a început a se ruga lui Dumnezeu 
pentru dânsul, iar fratele s-a dus la chilia lui. Şi după câteva zile iar a venit 
fratele la acel bătrân, jeluindu-se că nu se poate izbăvi de acea supărare şi 
rugându-1 să se roage cu deadinsul lui Dumnezeu pentru dânsul. Iar bătrânul 
iar a început a se ruga lui Dumnezeu pentru dânsul, zicând: Doamne, arată-mi 
mie fapta acestui frate şi de unde-i vine lui acea deznădăjduire şi lucrare 
diavolicească într-însul, că m-am rugat Ţie pentru el şi nu s-a izbăvit de 
supărare. Şi Dumnezeu i-a descoperit lui pe acel frate şi l-a văzut pe el şezând 
şi duhul curviei aproape de dânsul cu care glumea şi râdea şi se mângâia. Pe 
îngerul lui îl vedea stând departe şi mâniindu-se pe el pentru că nu alerga la 
ajutorul lui Dumnezeu, ci se îndulcea cu necuvioasele sale gânduri şi tot gândul 
şi-l da spre mângâierea vrăjmaşului. Şi a priceput bătrânul că partea fratelui 
este pricina războiului său şi chemându-i, i-a zis: fiule, eu am cunoscut că 
pricina acelui război eşti tu însuţi, pentru că te îndulceşti şi te mângâi şi te 
dezmierzi cu acele gânduri spurcate pe care însuţi de voia ta le gândeşti şi le 
primeşti. Şi aşa l-a învăţat cum să se împotrivească şi să stea împotriva 
gândurilor sale. Iar fratele, mult folosindu-se cu rugăciunea bătrânului, a mers 
la chilia sa. 

5. Un bătrân oarecare, l-a văzut pe ucenicul său că este foarte supărat şi necăjit 
de dracul curviei. Şi i-a zis lui: fiule, vrei să-l rog pe Dumnezeu să depărteze de 
la tine şi să te părăsească acel război? Iar el a zis: ba nu, părinte, că de mă 
supără şi mă necăjeşte acel război şi mă ostenesc muncindu-mă, dar văd din 
osteneală roada răbdării întru mine. Pentru aceasta mai vârtos te roagă pentru 
mine, părinte, să-mi dea Dumnezeu răbdare ca să pot purta cu mulţumire 
această ispită. Zis-a lui bătrânul: acum, fiule, am cunoscut că eşti în sporire şi că 
mă întreci. 


6. Era în Schit un frate oarecare foarte silitor şi nevoitor spre mântuirea sa. 
Acestui frate i-a adus vrăjmaşul în gând aducerea aminte de o femeie foarte 
frumoasă pe care o văzuse în Egipt şi îl supăra gândul cu acea femeie şi avea 
pururea război mare şi se muncea. Apoi, după iconomia lui Dumnezeu, a venit 
la Schit un frate din Egipt. Şi întrebându-1 pe el fraţii unele şi altele şi ce veste 
are din Egipt, între alte vorbe, el a spus şi aceasta: cutare femeie a cutărui om a 
murit şi aceasta era chiar femeia pentru care avea război acel frate. Iar fratele 
auzind că a murit femeia la care pururea îi era gândul, muncindu-1 pofta curviei, 
s-a bucurat. Şi sculându-se, a mers în Egipt la locul unde era ea şi dacă a ajuns 
acolo, a găsit un copil aproape de mormântul unde era îngropată. Chemându-1 
pe acel copil, l-a întrebat zicând: fiule, ştii unde este îngropată cutare femeie? 
Zis-a copilul: ştiu, părinte, că am fost şi eu acolo când au îngropat-o. Zis-a lui 
fratele: dacă ştii, fiule, unde este îngropată, te poftesc dar să mergi cu mine 
să-mi arăţi mormântul ei pentru ca să fac o rugăciune la mormânt că ea mi-a 
fost rudenie! Şi a mers copilul cu dânsul şi i-a arătat mormântul ei. Iar el a 
aşteptat până s-a făcut seară. Şi dacă a înoptat, s-a apucat şi a dezgropat pe 
acea femeie şi luând ştergarul a şters putrejunea trupului ei cel împuţit şi 
astupând iarăşi mormântul cu ţărână, s-a întors la chilia lui. Iar când îi veneau 
gânduri de poftă spurcată, el scotea acel ştergar cu spurcăciunea şi îl punea 
înaintea ochilor săi, zicând în sine: iată, ticăloase, pofta care doreşti, 
îndulceşte-te dar! Şi aşa se lupta cu spurcatele gânduri, până când s-a luat şi s-a 
depărtat de la dânsul acel război. 


7. Doi fraţi au mers împreună la un târg, ca să-şi vândă lucrul mâinilor lor şi 
dacă au intrat în târg, s-au despărţit unul de altul. Iar unul cu meşteşugul şi 
îndemnarea diavolului, s-a înşelat şi a căzut în păcatul curviei. După aceea, 
aflându-1 pe el fratele, i-a zis: să mergem, frate, la locul şi chiliile noastre. 
Acesta a zis: eu, frate, astăzi nu voi merge cu tine. Iar fratele auzind acel cuvânt, 

s-a minunat şi l-a întrebat zicând: pentru ce, frate, zici că nu vei merge cu mine? 
El a oftat şi i-a spus, zicând: eu, frate, după ce te-ai dus tu şi te-ai depărtat de 
mine, am căzut cu o femeie în păcatul curviei şi de aceea nu voi merge acum cu 
tine la chilia mea. Fratele auzind acestea şi văzându-1 foarte mâhnit, scârbit şi 
deznădăjduit şi vrând ca să-i scoată sufletul din pieirea deznădăjduirii, i-a zis: 
frate şi eu dacă m-am despărţit de tine, am căzut în acelaşi păcat. Pentru aceea 
dar, frate, să mergem degrabă la chiliile noastre şi cu osârdie să ne pocăim şi 
Dumnezeu ne va ierta greşeala şi păcatul nostru. Şi aşa, ascultând fratele, a 
mers la chilia sa şi mergând la bătrânul, şi-au mărturisit amândoi împreună 
căderea lor în păcatul curviei. Iar bătrânul le-a dat canon de pocăinţă; şi 
amândoi, cu dragoste primind canonul, se rugau lui Dumnezeu unul pentru 
altul. Văzând Dumnezeu silinţa şi osteneala pe care o făcea fratele cel ce nu 
căzuse în păcat pentru dragostea şi mântuirea fratelui său, peste puţine zile i-a 
iertat păcatul. Şi l-a înştiinţat Dumnezeu pe bătrânul, că pentru multa dragoste 
a fratelui ce n-a greşit, s-a iertat păcatul celui ce a greşit. Iată fraţilor, a zis 
bătrânul, aceasta este dragostea cea adevărată, ca să-şi pună cineva sufletul 
său pentru mântuirea fratelui. 


8. Un frate l-a întrebat pe un bătrân, zicând: ce voi face, awo, că mă supără 
pururea gândurile curviei şi nu-mi dau odihnă nici măcar un ceas şi pentru 
aceasta mare scârbă are sufletul meu! Răspuns-a lui bătrânul, zicând: fiule, 
doctoria acestei boli, adică a gândurilor spurcate, este aceasta: când vei simţi 
că-ţi seamănă diavolul gânduri spurcate în inimă, nu le primi, nici nu le lăsa să 
înceapă a se înrădăcina în inima ta, ci îndată mută-ţi gândul tău la orice alt 
lucru şi aşa nu vor putea prinde rădăcină gândurile vrăjmaşului. Iar de vei lăsa 
cât de puţin şi nu-ţi vei muta gândul într-altă parte, la alt lucru oarecare, atunci 
acel gând spurcat îndată prinde rădăcină şi începe pofta necurăţiei. Căci 
obiceiul vrăjmaşului diavol aşa este: aruncă gânduri necurate şi le seamănă în 
inima noastră, însă nu ne sileşte spre săvârşirea răutăţii, ci ne lasă în voia 
noastră, ori să primim gândurile şi sfaturile lui, ori să nu le primim. Zis-a 
fratele: dar ce voi face, părinte, că eu sunt foarte neputincios şi nu pot să stau 
împotriva spurcatelor gânduri? Răspuns-a bătrânul: păzeşte-te, fiule, pricepe şi 
cunoaşte gândurile şi sfaturile vicleanului vrăjmaş; care când le vei simţi 
semănându-se în inima ta, nu le răspunde, nici nu zăbovi cu dânsele, ci îndată 
scoală-te şi te închină lui Dumnezeu până la pământ, rugându-te aşa: Doamne, 
Iisuse Hristoase, Fiul lui Dumnezeu, ajută-mi şi mă miluieşte, pe mine 
păcătosul! Zis-a lui fratele: eu, părinte, aceasta mă silesc şi o zic, dar nu simt 
folos şi umilinţă în inima mea, fiindcă nu este în limba noastră această 
rugăciune şi nu înţeleg ce zic şi ce mă rog. Zis-a lui bătrânul: fiule, nu te îndoi 

de aceasta, că nu este pe limba ta şi nu înţelegi ce zici, sileşte-te cu tot 
dinadinsul şi zi-o şi Dumnezeu îţi va ajuta ţie. Căci precum a zis avva Pimen şi 
alţi mulţi sfinţi părinţi, că şi descântătorii care descântau şi cheamă şerpii şi vin, 
nici aceia nu înţeleg ce zic, căci acel descântec nu-1 zic în limba lor, însă auzind 
descântecul vin şi se supun, că înţeleg puterea acelor cuvinte. Aşa şi noi, fiule, 
măcar de nu sunt în limba noastră acestea şi nu le înţelegem, însă dracii auzind 
că zicem noi cuvintele şi înţelegând ei puterea lor fug şi se depărtează. 


9. Doi fraţi dintr-o mănăstire, fiind foarte supăraţi şi biruiţi de războiul şi pofta 
curviei, neputând să mai sufere acel foc şi război în trupul lor, s-au sfătuit 
împreună şi ieşind din mănăstire, s-au dus la ţară la un sat, şi s-au însurat şi 
trăiau cu soţiile lor aproape unul de altul. Iar după câtăva vreme, a început 
amândorura a le veni urâciune, simţire, cunoştinţă, căinţă şi umilinţă în inimi. 
Şi aşa au început iar amândoi a se sfătui, zicând: frate, ce-am câştigat şi ce folos 
am dobândit noi, că ne-am supus spurcatei pofte şi patimi trupeşti, lepădând 
sfântul cin îngeresc şi venind în această spurcată viaţă după care vom merge în 
muncile cele veşnice? Deci, frate, să lăsăm soţiile şi să mergem iarăşi în pustie, 
să ne pocăim. Iar Dumnezeu văzând căinţa şi pocăinţa noastră, îşi va face milă 
de noi şi ne va ierta, precum şi pe alţi mulţi păcătoşi câţi s-au pocăit, i-a iertat şi 
i-a miluit. Acestea sfătuindu-se ei şi învoindu-se şi aşa tăinuindu-se de soţii, 
le-au lăsat şi au venit în pustie la mănăstirea din care ieşiseră şi căzând cu 
umilinţă la picioarele părintelui lor, l-au rugat să-i primească, mărturisindu-şi 
căderea şi păcatul lor. Iar părintele văzând căinţa şi umilinţa lor, făcându-i-se 
milă de dânşii, i-a primit şi le-a dat canon de pocăinţă şi de iertare. A poruncit 
iconomului său să-i pună la închisoare un an deplin neieşiţi, la locuri deosebite 
unul de altul şi să le dea mâncare şi băutură pâine şi apă amândorura întocmai. 
Iar dacă s-a plinit anul închisorii şi al canonului lor, a poruncit părintele şi i-a 
scos de la închisoare. Şi unul era galben la faţă şi uscat ca chipul mortului, iar 
celălalt era vesel şi luminat la faţă ca şi cum ar fi fost la o mare desfătare de 
care lucru foarte se minunau fraţii, ştiind că pâine şi apă li se dăduse 
amândorura la fel. Şi l-au întrebat pe cel galben şi uscat la faţă să spună cum 
trăia şi ce făcea şi ce gânduri îl luptau pe el şezând la închisoare. Iar el le-a spus, 
zicând: eu, fraţilor, alte gânduri nu aveam, decât mă gândeam la răutăţile 
faptelor pe care le-am făcut şi la veşnicele munci şi de frica aceea mi s-a lipit 
trupul de oase. După aceea l-au întrebat şi pe celălalt zicând: iar tu ce gândeai 
şezând la închisoare? Răspuns-a lor acela zicând: eu nu gândeam altceva, fără 
numai mulţumeam şi slăveam pe Dumnezeu că m-a miluit şi m-a scos din viaţa 
cea spurcată şi m-a izbăvit din robia lumească şi de muncile cele veşnice şi iar 

m-a adus în viaţă şi cinul îngeresc. Şi au cunoscut părinţii că amândoi au făcut 
întocmai pocăinţa lor către Dumnezeu şi aşa s-au mântuit. 


10. Era un părinte bătrân în Schit şi căzând într-o boală mare, îi slujeau lui 
fraţii. Iar el văzând că pururea se ostenesc şi se necăjesc fraţii pentru dânsul 
slujindu-i la boală, s-a sfătuit în sine, zicând: decât să se ostenească şi să se 
necăjească fraţii, slujindu-mi mie la boală, mai bine să merg eu în Egipt, la o 
rudenie oarecare a mea. Deci, gătindu-se el, voia să meargă aşa bolnav precum 
era. Avva Moise şi cu alţi părinţi îl sfătuiau zicând: lasă-te, părinte, nu merge în 
Egipt, căci vei cădea în curvie! Iar el auzind acestea, s-a supărat pe ei zicând: 
dar nu vedeţi că zilele vieţii mele au trecut peste optzeci de ani şi trupul meu 
s-a veştejit şi a amorţit? Cum gândiţi şi grăiţi acestea despre mine? Şi 
neascultând sfatul părinţilor, a plecat şi a mers în Egipt, la rudenia lui. Şi auzind 
de dânsul iubitorii de Hristos creştini, îi aduceau hrană şi cele ce îi trebuiau. 
Auzind şi o fecioară oarecare, iubitoare de Hristos de venirea acelui părinte, s-a 
bucurat foarte; pentru dragostea lui Hristos venea acea fecioară de multe ori la 
dânsul şi-i slujea ca unui părinte bătrân şi sfânt. După câtăva vreme s-a ridicat 
din boală, iar din lucrarea şi meşteşugirea şi înşelăciunea diavolului, s-a 
poticnit şi a căzut cu acea fecioară în păcatul curviei, şi îndată a luat ea şi a 
zămislit în pântece. Oamenii văzând-o cu pântecele mare, au adus-o la 
judecător şi judecătorul a întrebat-o cu cine a greşit şi cine este cel ce a 
stricat-o. Iar ea a spus, zicând: sihastrul cel bătrân de care aţi auzit că a venit 
bolnav de la Schit, acela m-a stricat. Judecătorul auzind aceasta despre acest 
părinte bătrân şi sfânt, n-a crezut-o. Bătrânul însă auzind că a chemat 
judecătorul pe fată şi a întrebat-o cu cine a greşit şi cine a stricat-o, a spus ea cu 
cine a greşit dar n-au crezut-o. S-a sculat el singur şi s-a dus la judecător şi a 
spus el însuşi şi a mărturisit păcatul lui înaintea tuturor, zicând: cu adevărat, 
eu am făcut acest păcat, eu am greşit, eu am stricat această nevinovată fecioară, 
eu sunt vrednic de pedeapsă, iar ea este nevinovată. Ci vă rog, dacă va naşte 
pruncul ce este zămislit într-însa, să-l ţină şi să-l păzească până îl va înţărca şi 
după ce îl va înţărca să mi-1 dea mie şi ea să rămână nevinovată şi fără nici o 
grijă. Atunci a zis judecătorul cu toţi împreună: bine ai zis, părinte, aşa să fie! Şi 
aşa a şi făcut. Căci fata a născut prunc de parte bărbătească şi l-a ţinut până l-a 
înţărcat, iar după ce l-a înţărcat, l-a dus şi l-a dat lui, fiindcă a aşteptat şi el 
acolo până la aceea vreme. După ce i-a dat pruncul şi a venit vremea 
praznicului Schitului, s-a sculat şi a plecat de acolo luând pruncul cu sine şi a 
venit la Schit în ziua praznicului, fiind adunată mulţime de părinţi şi oameni. 
Intrând în biserică cu copilul în braţe s-a închinat părinţilor cu glas mare, 
zicând: iertaţi-mă, părinţi sfinţi, că eu am călcat porunca voastră şi nu v-am 

ascultat când mă sfătuiati să nu ies în lume că voi cădea în curvie. Iată, acesta 
este rodul neascultării! Păziţi-vă, fraţilor şi vă rugaţi lui Dumnezeu pentru 
mine păcătosul, că eu iată, acum la bătrâneţele mele am pătimit aceasta. Iar 
părinţii auzind şi văzând aceasta, au plâns toţi şi s-au rugat lui Dumnezeu 
pentru dânsul. El, după ce a ieşit din biserică, a mers la chillia lui şi iarăşi a pus 
început bun vieţii sale, rugându-se lui Dumnezeu, căindu-se şi plângând în 
toate zilele. 


11. Un frate oarecare era supărat foarte de dracul curviei şi patru duhuri 
necurate se luptau cu dânsul, închipuindu-se în chipul unor femei frumoase. 
Patruzeci de zile l-au luptat pe el, vrând să-l înşele şi să-l spurce. Iar el 
îmbărbătându-se vitejeşte împotriva patimii, a rămas nebiruit. Şi văzând 
Dumnezeu nevoinţa lui cea bună şi răbdarea lui, n-a mai slobozit de atunci 
ispită spurcată asupra lui. 


12. Un frate oarecare din Tebaida ne spunea nouă, zicând: eu, fraţilor am fost 
feciorul unui jertfitor idolesc. Deci, când eram copil, îl vedeam pe tatăl meu de 
multe ori seara şi dimineaţa mergând în capişte, închinându-se şi tămâind 
idolii. Odată am mers şi eu după tatăl meu în taină, neştiindu-mă el că văd ce 
face, dacă merge în capişte şi cum se închină. Iar dacă am mers şi am intrat în 
capişte, l-am văzut pe satana şezând ca un împărat pe un scaun împărătesc şi 
toţi ostaşii lui stând înaintea sa. Şi a venit unul din draci şi i s-a închinat. Iar el 
l-a întrebat, zicând: de unde vii şi ce ai făcut? Răspuns-a dracul şi a zis: iată în 
cutare parte am fost şi am ridicat sfadă, război mare şi multă vărsare de sânge 
am făcut între oameni şi am venit să-ţi spun. Zis-a lui satana: în câte zile ai 
făcut acestea? Răspuns-a dracul: în treizeci de zile. Mâniindu-se a poruncit şi 
l-a bătut pe el, zicând: numai această slujbă mi-ai făcut în atâtea zile? Apoi a 
venit altul, închinându-i-se, iar el l-a întrebat şi pe acela, zicând: de unde ai 
venit? Răspuns-a: am fost pe mare şi am ridicat furtună asupra unei corăbii cu 
mulţime de oameni şi s-au înecat toţi şi am venit să-ţi spun. Apoi l-a întrebat, 
zicând: în câte zile ai făcut aceasta? Răspuns-a: în douăzeci de zile. Şi a poruncit 
de l-au bătut şi pe el, zicând: pentru ce numai aşa puţin lucru şi aşa puţină 
slujbă mi-ai făcut în atâtea zile? Iată şi al treilea a venit şi i s-a închinat. Atunci 
l-a întrebat şi pe el: de unde ai venit? Iar acela a răspuns zicând: în această 
cetate s-a făcut o nuntă. Şi am pornit sfadă şi război mare între nuntaşi, între 
mire şi mireasă şi multă vărsare de sânge am făcut şi am venit, să-ţi spun. Şi l-a 
întrebat pe dânsul, zicând: în câte zile ai făcut aceasta? Şi a zis: în cinci zile. Şi a 

poruncit ca să-l bată şi pe acela, zicând: pentru ce în cinci zile numai atâta 
slujbă şi lucru mi-ai făcut? După aceasta a venit altul şi i s-a închinat. Şi l-a 
întrebat şi pe acela, zicând: dar tu de unde ai venit? Răspuns-a acela, zicând: eu, 
stăpâne, patruzeci de ani sunt de când pururea mă lupt cu un călugăr sihastru 
în pustie, iar în această noapte l-am împins şi l-am aruncat în curvie. Satana 
auzind aceasta, s-a sculat şi l-a sărutat şi luând cununa care era pe capul lui, a 
pus-o pe capul aceluia. Şi l-a pus pe scaun aproape de dânsul, zicând: cu 
adevărat, bun lucru şi plăcută slujbă mi-ai făcut, vrednic eşti de cinstea mea că 
ai făcut o biruinţă ca aceasta. Acestea eu văzându-le cu ochii mei şi cu urechile 
mele auzindu-le, am cunoscut că mare este cinul călugăresc. Şi aşa, lăsând 
lumea, am venit în pustie, povăţuindu-mă Domnul Dumnezeu la calea mântuirii. 


13. Era un călugăr sihastru care trăia într-un munte în pustie, aproape de locul 
lui Antonie. Şi era cucernic foarte, silitor şi nevoitor pentru mântuirea sa şi 
mulţi părinţi s-au folosit de viaţa şi cuvintele lui. Fericita viaţă a acestuia 
zavistuindu-o pizmaşul bunătăţilor, diavolul, i-a pus în gândul lui aceasta, în 
chip de smerenie, că nu este vrednic să se ostenească fraţii pentru dânsul şi 
să-i slujească, căci veneau fraţii la dânsul pentru învăţătura şi folosul sufletesc 
şi luându-i lucrul mâinilor lui, mergeau la târg şi îl vindeau şi alte slujbe cu 
mare evlavie îi făceau. Deci s-a socotit că nu este vrednic ca să-i slujească fraţii, 
ci s-ar cădea mai vârtos pentru smerenie, să slujească el fraţilor şi măcar slujba 
sa să şi-o facă el însuşi. Mai bine să meargă el însuşi la târg să-şi vândă lucrul 
mâinilor lui, şi cumpărându-şi cele ce îi trebuiesc, să se întoarcă iarăşi în pustie, 
la locul şi chilia sa, să nu-i mai îngreuieze pe alţii cu slujba lui. Acestea îl sfătuia 
pe el vrăjmaşul diavol, zavistuindu-i viaţa cea liniştită şi folosul celor mulţi ce 
veneau la dânsul de se foloseau. Căci pretutindeni se sileşte şi se nevoieşte 
vrăjmaşul să prindă pe cineva în cursele sale şi să împiedice pe cei ce se 
nevoiesc întru Domnul. Iar el nepricepând şi necunoscând meşteşugul şi 
vicleşugul vrăjmaşului, s-a supus ca unui sfat bun şi folositor acelui gând, ca să 
facă aşa. Şi a ieşit din chilie şi s-a pogorât din munte, plecând la târg să-şi vândă 
lucrul mâinilor sale. Aşa cel ce mai înainte era slăvit şi minunat, şi de mulţi 
cunoscut pentru viaţa lui cea multă, mai pe urmă a fost batjocorit de vrăjmaş şi, 
pentru nesocotinţa sa, s-a poticnit, vai! Căci vorbind cu o femeie oarecare, a 
căzut cu dânsa în spurcată curvie. Abia atunci a cunoscut şi a priceput, că acel 
gând şi sfat a fost al diavolului; căruia s-a supus şi s-a înşelat. Şi s-a bucurat 
vrăjmaşul de căderea lui. Bătrânul voia să se arunce pe sine în deznădăjduire, 
zicând: o, vai mie! Ce-am făcut, că pe Duhul lui Dumnezeu l-am scârbit şi pe 
sfinţii îngeri, şi am smintit pe sfinţii părinţi, care mulţi trăind prin mijlocul 
târgurilor, l-au biruit pe diavol? Iar eu nici unuia dintr-aceia nu m-am 


258 



asemănat. Şi aşa, de multă scârbă şi supărare fiind cuprins, nu ştia ce să facă. Şi 
de împuţinarea sufletului, nu gândea că este pocăinţă şi primirea celor ce se 
întorc cu adevărată pocăinţă către Dumnezeu, şi cărora li se trimite iarăşi darul 
lui Dumnezeu. Ci de multă scârbă a inimii sale îl îndeamnă diavolul în gândul 
lui, să se arunce pe sine şi să sară într-o apă mare ce trecea pe acolo, ca să se 
înece, fiind deznădăjduit de mântuirea lui. Iar spre mai mare bucurie a 
diavolului, şi de multă durere a sufletului său, i-a slăbit trupul. Şi de nu l-ar fi 
ajutat Domnul Dumnezeu cu mila Sa să nu moară cu moarte rea ca aceea şi 
vremelnică şi veşnică, s-ar fi sălăşluit sufletul lui în iad. încetul cu încetul 
venindu-şi în fire, s-a gândit în sine să adauge osteneală peste osteneală, 
nevoinţă peste nevoinţă şi rugându-se cu lacrimi şi cu tânguire lui Dumnezeu, 
s-a întors în munte, la chilia sa, şi închizându-se şedea fără ieşire, rugându-se 
lui Dumnezeu cu lacrimi, cu post, cu multă priveghere şi cu umilinţă, pururea 
plângându-şi căderea sa. Şi citind învăţătura Sfintelor Scripturi, s-a topit şi i s-a 
uscat trupul, rugându-se şi cerând de la Dumnezeu semn de înştiinţare pentru 
iertarea sa. Iar fraţii veneau de multe ori la dânsul, ca şi mai înainte, pentru 
folosul sufletesc, şi băteau în uşa lui după obicei, dar el grăia către dânşii 
dinăuntrul chiliei, zicând: iertaţi-mă, părinţilor şi fraţilor, şi nu mă supăraţi, de 
vreme ce m-am făgăduit cu toată inima mea şi am dat cuvântul Domnului 
Dumnezeului meu ca să mă pocăiesc în acest an. Deci nu voi deschide uşa 
nimănui din cei ce vor veni la mine. Ci vă rog, părinţilor şi fraţilor, să rugaţi pe 
Dumnezeul nostru pentru mine păcătosul! însă nu îndrăznea să spună cuiva 
căderea sa, ca nu cumva auzind fraţii, să se îngreţoşeze şi să se smintească. Şi 
aşa a petrecut tot acel an, postind şi căindu-se din tot sufletul. Când a venit ziua 
Paştilor, a învierii lui Hristos a găsit o candelă şi a pus într-însa untdelemn. 
Apoi a început cu osârdie a ruga pe Dumnezeu să-l ierte de acea greşeală şi 
cădere a sa. Iar de-şi va face milă să-l ierte să-i arate semn lui, adică însuşi 
Domnul Dumnezeu să-i aprindă candela cu dumnezeiescul foc şi aşa îşi va 
cunoaşte iertarea sa. Şi a pus candela înaintea icoanei, neaprinsă şi a 
îngenunchiat şi a pus capul şi faţa sa la pământ şi a început a se ruga, zicând 
aşa: Dumnezeule îndurate şi mult milostive, care nu voieşti moartea 
păcătosului, ci să se întoarcă şi să-şi vină întru cunoştinţa sa cea adevărată, 
către Tine am alergat, Mântuitorul lumii, mântuieşte-mă şi pe mine care Te-am 
mâniat pe Tine cu mulţimea fărădelegilor mele şi nu mă da până în sfârşit 
bucuriei diavolului! Că iată, ascultând eu sfatul vicleanului, m-am depărtat de 
Tine şi m-am omorât cu faptele mele cele rele. Căci Tu, Stăpâne, n-ai venit să 
chemi pe cei drepţi, ci pe cei păcătoşi la pocăinţă. Şi Tu înveţi ca să miluim pe 
aproapele nostru. Miluieşte-mă şi pe mine ticălosul, milostiveşte-Te spre 
smerenia mea, că eşti bun şi milostiv spre zidirea Ta şi Ţie toate ţi se pot! Că 
iată, s-a apropiat de iad sufletul meu, fă şi cu mine mila Ta, că făptura Ta sunt! 
Tu în ziua cea de pe urmă a înfricoşatei judecăţi, trupurile cele risipite şi 

putrezite vrei să le înviezi; ridică-mă şi pe mine care zac jos, în păcate! Auzi-mă 
şi pe mine, Doamne, Dumnezeul meu, că a slăbit sufletul meu şi mi s-a topit 
trupul meu pe care l-am spurcat! De aceea, nu mai pot să trăiesc, fiind cuprins 
de frica Ta, pentru că n-am nici un semn de înştiinţare pentru iertarea 
păcatelor mele. Ci mă rog părinteştii Tale bunătăţi, înviază-mă pe mine risipitul 
şi mă curăţeşte pe mine spurcatul şi porunceşte să se aprindă candela aceasta 
cu focul Tău cel din cer, ca să văd şi spre mine nevredicul mila Ta şi să-mi 
cunosc iertarea păcatelor! Să trăiesc de acum înainte viaţa mea, păzind sfintele 
Tale porunci şi întru frica Ta cu toată inima mea să-Ţi slujesc Ţie în toate zilele 
vieţii mele. Aşa rugându-se cu multă umilinţă şi lacrimi, a săvârşit rugăciunea. 
După ce a sfârşit rugăciunea şi-a ridicat capul de la pământ şi a căutat să vadă, 
oare aprinsu-s-a candela. Dacă a văzut că este întuneric şi nu i s-a aprins 
candela, iar a pus capul la pământ, rugându-se şi zicând aşa: ştiu, Doamne şi 
văd că am fost biruit şi n-am căutat cu ochii mei şi rău înaintea Ta am făcut şi în 
loc să fiu încununat, am voit pentru spurcata dulceaţă a poftei trupeşti să merg 
în muncile cele veşnice! Ci nu Te lepăda de mine, Doamne, Dumnezeul meu, ci 
mă iartă şi mă miluieşte după mare mila Ta! Iată, iar îmi mărturisesc toată 
ruşinea mea înaintea iubirii Tale de oameni, şi înaintea sfinţilor Tăi îngeri şi a 
tuturor sfinţilor. Şi de nu s-ar face sminteală, aş mărturisi şi înaintea tuturor 
oamenilor, spurcata mea faptă cea de ruşine. Pentru aceea, Te rog pe Tine, 
Dumnezeul meu, milostiveşte-Te spre mine şi mă miluieşte şi mă învaţă să fac 
voia Ta, că Tu eşti Dumnezeul meu! După aceasta, iar a mai ridicat capul de la 
pământ să vadă dacă nu i s-a aprins candela, şi a văzut că nu s-a aprins. Şi iarăşi 
a pus capul şi faţa sa la pământ şi a început cu mai mare umilinţă a se ruga cu 
plângere mare, cu tânguire, cu strigare şi cu suspinare dintru adâncul inimii 
sale. Şi lacrimi ca nişte izvoare slobozea din ochi. Şi aşa, cu mare umilinţă şi cu 
multă osârdie, de trei ori rugându-se, l-a ascultat şi l-a miluit Dumnezeu. Căci 
sculându-se şi ridicându-şi capul de la pământ, a văzut candela aprinsă şi 
arzând cu multă strălucire de lumină. Şi s-a bucurat foarte, şi s-a întărit cu 
nădejdea în bucuria inimii sale. Şi se minuna de mila şi de darul lui Dumnezeu, 
că l-a înştiinţat şi l-a încredinţat de iertarea lui, netrecând cu vederea 
rugăciunea. Cu mare bucurie a ridicat mâinile sale, mulţumind lui Dumnezeu, şi 
zicând aşa: mulţumescu-Ţi Ţie, Doamne, Dumnezeul meu, că eu spurcat şi 
nevrednic fiind, m-ai miluit cu acest mare şi minunat nou semn! Cu 
milostivirea Ta rniluieşti făptura Ta. Şi aşa mărturisindu-se şi mulţumind lui 
Dumnezeu, s-a luminat de ziuă şi bucurându-se şi veselindu-se întru Domnul, a 
uitat de mâncarea trupească şi atunci şi-a descuiat uşa chiliei lui. Iar acel foc 
din candelă l-a păzit cu multă grijă toată viaţa sa, pururea turnându-i 
untdelemn ca nu cumva să se stingă. De atunci iar s-a sălăşluit în dânsul darul 
Sfântului Duh. Şi s-a făcut slăvit de toţi; numit şi îmbunătăţit cu viaţa sa, smerit 

şi blând întru mărturisire şi întru frica lui Dumnezeu. Iar când i s-a apropiat 
vremea sfârşitului şi a ieşirii sale din trup, i s-a înştiinţat cu câteva zile mai 
înainte ziua morţii sale. Şi aşa, cu pace adormind a mers la veşnica odihnă. 


14. Un frate oarecare a mers într-un loc la un pârâu, ca să ia apă şi a găsit acolo 
o femeie spălând cămăşi în pârâu şi prin lucrarea diavolului îndată a căzut cu 
dânsa în păcatul curviei. După săvârşirea păcatului luând apă în vasul său, a 
plecat să meargă la chilie cu apa. Iar diavolul vrând să-l arunce în 
deznădăjduire, îi aducea gânduri rele înainte, zicându-i aşa: o, ticăloase, pentru 
ce mai mergi tu acum la chilia ta, fiindcă păcat mare ai făcut şi l-ai mâniat pe 
Dumnezeu atât de mult, încât nu mai este nici o nădejde de mântuirea Ta; ci 
mai bine de acum du-te în lume! Fratele cunoscând că aceste gânduri sunt 
sfaturi ale vrăjmaşului, care vrea până la sfârşit să-l înşele şi să-l piardă, a zis 
către acele gânduri: de unde aţi venit voi la mine şi mă îndemnaţi să mă 
deznădăjduiesc şi să mă duc în lume? Nu vă ascult, nici nu voi face după sfatul 
vostru, că nu am greşit nimic. însă de am greşit, iarăşi este pocăinţă şi 
milostivirea lui Dumnezeu este gata pururea. Aşa mergând la chilia lui, şedea în 
linişte, rugându-se lui Dumnezeu şi păzindu-şi orânduiala sa nesmintită, după 
obiceiul său, rugându-se lui Dumnezeu cu lacrimi, cu plângere şi cu suspinare 
pentru iertarea păcatului. Iar Domnul Dumnezeu, văzând bărbăţia şi pocăinţa 
lui, a descoperit aceasta unui părinte bătrân, ce era aproape cu chilia lui de 
dânsul, zicând aşa: cutare frate a căzut şi iar s-a sculat, şi îmbărbătându-se, a 
biruit. Iar bătrânul înţelegând acestea pentru acel frate, a mers la dânsul şi l-a 
întrebat, zicând: fiule, cum te mântuieşti?(Cum petreci?] Răspuns-a lui fratele: 
bine, cu rugăciunile tale! Zis-a bătrânul: nu ţi s-a întâmplat vreo ispită oarecare 
în aceste zile? Zis-a fratele: nu, părinte! Zis-a bătrânul: fiule, nu tăinui de mine 
ceea ce ţi s-a întâmplat, că Dumnezeu mi-a arătat ce ţi s-a întâmplat, căci ai 
căzut, şi sculându-te ai biruit! Atunci fratele i-a spus toată întâmplarea. Iar 
bătrânul i-a zis: cu adevărat, socotinţa ta şi priceperea ta, fiule, au risipit şi au 
surpat puterea vrăjmaşului. Şi aşa, bătrânul a mers la chilia sa, iar fratele a 
petrecut întru pocăinţă toate zilele vieţii sale şi aşa pentru pocăinţa lui s-a 
mântuit. 


15. Un frate oarecare fiind trimis de bătrânul său cu ascultare la ţară şi 
mergând pe drum a ajuns la un pârâu aproape de un sat, în câmp. Văzând el o 
femeie tânără, singură la câmp, spălând cămăşi în pârâu, i s-a aprins foarte 
trupul lui de spurcata poftă trupească. Văzând că nu este nimeni să-l vadă, a 

mers la dânsa şi a început a-i grăi şi a o pofti să-i facă voia. Ea, măcar că era 
tânără, era foarte înţeleaptă şi i-a răspuns aşa: părinte, acest lucru pentru care 
mă pofteşti, nu este lucru mult şi cu zăbavă şi pot prea lesne şi fără de zăbavă 
a-ţi face voia după pofta ta. Dar, de voi face eu aceasta după voia ta, voi fi 
pricinuitoare de multă scârbă supărare şi osteneală pentru tine. Zis-a ei fratele: 
cum şi pentru ce să fii pricinuitoarea scârbei mele şi ce scârbă să am eu, sau 
osteneală, cum zici? Răspuns-a femeia, zicând: părinte, după săvârşirea 
păcatului, îndată te vei vedea foarte înşelat şi va începe să te mustre cugetul. 
După aceea, ori te vei deznădăjdui de mântuire, ori multă pocăinţă şi osteneală 
îţi trebuie, ca să revii în rânduiala şi măsura în care eşti acum. Eu te sfătuiesc să 
te laşi de acel lucru rău şi necuvios şi mergi curat, nevinovat şi fără prihană în 
calea ta şi roagă-te lui Dumnezeu şi pentru mine păcătoasa! Iar el auzind de la 
dânsa aceste cuvinte, s-a umilit cu inima şi a plecat în calea sa minunându-se 
de înţelepciunea acelei femei şi mulţumind lui Dumnezeu că l-a izbăvit de 
căderea în acel păcat. După ce s-a săvârşit slujba şi ascultarea sa, s-a întors şi a 
venit la bătrânul său şi i-a spus toată întâmplarea cu acea femeie. Atunci s-a 
mirat şi bătrânul de înţelepciunea ei. Apoi l-a rugat fratele pe bătrânul său să 
nu-1 mai trimită din mănăstire în lume. Şi aşa a petrecut neieşind din mănăstire 
până la moartea sa. 


16. Un frate l-a întrebat pe un bătrân, zicând: ce voi face, părinte, că mă supără 
gândurile curviei? Răspuns-a lui bătrânul: fiule, de aceste gânduri se cade să te 
păzeşti după cât îţi este ţie cu putinţă. Pentru că din aceste gânduri, dacă omul 
cade în păcat, ajunge la deznădăjduire. Căci precum este corabia pe mare, care 
este purtată de valurile mării şi de i se va rupe cârma, pătimeşte şi se necăjeşte, 
dar tot înoată, tot aşa şi lemnul vetrelei de se va rupe, tot mai are oarecare 
nădejde, fiind corabia întreagă, iar dacă se va sparge corabia şi începe a se 
cufunda, nu mai este nădejde de mântuire. Aşa şi călugărul, de se supără de alte 
patimi, nădăjduieşte că le va birui prin pocăinţă. Iar de cade în spurcata curvie, 
îndată urmează şi deznădăjduirea. 


17. întrebat-a un frate pe un bătrân, zicând: ce voi face, părinte, că mă supără 
spurcatele gânduri ale curviei? Răspuns-a lui bătrânul: aceasta fă, fiule: de 
socoteşti că vor fi de vreun folos acele gânduri, primeşte-le şi te supune şi 


262 



urmează lor! Iar de socoteşti că nu vor fi de folos, dacă vin la tine, nu le primi, ci 
îndată leapădă-le, izgoneşte-le şi le depărtează de la tine! 


18. Spuneau părinţii despre un bătrân, care mergând pe un drum, a văzut urme 
de femeie pe nisip, pe lângă drum: Iar el mergând, tot astupa cu piciorul acele 
urme, zicând: ca nu cumva să le vadă vreun frate neputincios şi din vederea 
acestora să înceapă a-1 supăra pe el gândurile şi războiul curviei. 


19. Spuneau părinţii despre un bătrân înduhovnicit, că mergând la o mănăstire, 
a văzut acolo un copil învăţând carte şi n-a vrut să şadă câtuşi de puţin acolo, ci 
îndată a ieşit din acea mănăstire, deşi îl rugau părinţii să petreacă cu dânşii. 
Atunci fraţii care erau cu dânsul, l-au întrebat: de ce, awo, dacă l-ai văzut pe 
acel copil, nu ai vrut să mai zăboveşti câtuşi de puţin în acea mănăstire? Au 
doară, awo şi tu te temi? Răspuns-a lor bătrânul: eu nu mă tem, fiilor, dar 
pentru ce să primesc fără de nici o nevoie războiul pe care îl urăşte sufletul 
meu? 


20. Spuneau părinţii că închipuindu-se diavolul în chipul unui bătrân virtuos, a 
mers la o mănăstire şi bătând în poarta mănăstirii, a ieşit un copil înaintea lui 
ca să-l întrebe; iar diavolul văzându-1 pe copil, i-a zis: dacă trăieşti tu aici, eu nu 
am ce face, că toată treaba mea o vei face tu şi tu le vei sluji fraţilor în locul meu. 


21. Ziceau părinţii că pe copiii care vin în mănăstiri şi în sihăstrii, nu-i aduce 
Dumnezeu, ci diavolul, ca să smintească şi să răzvrătească pe cei ce vor vrea să 
petreacă cu linişte în curata şi cinstita viaţă călugărească. 


22. Un frate oarecare trăia în pustie şi îl supăra foarte pe el dracul curviei. Iar el 
văzându-se întru atâta supărare de atâta foc şi poftă spurcată şi găsind un 
bârlog de urs, a intrat acolo şi a şezut şase zile, nemâncând nimic. Când a venit 
ursul văzându-1 fratele, s-a temut şi s-a spăimântat foarte şi a strigat, zicând: 
Doamne, de ştii Tu că voi cădea în păcatul necurăţiei ca să-mi spurc trupul meu, 
mai bine voiesc să fiu mâncat de această fiară! Iar de ştii că nu voi cădea în 
păcatul necurăţiei, izbăveşte-mă de fiara aceasta! Şi îndată a auzit glas grăind: 

castraţi-1 şi-l lăsaţi aşa! Imediat a simţit că s-a luat de la dânsul acel război şi 
supărarea. Şi venind ursul a şezut lângă el şi nu i-a făcut nimic. Iar el ieşind, a 
mers cu pace la chilia sa. 


23. Un frate oarecare fiind supărat de pofta curviei, a mers la un bătrân şi şi-a 
mărturisit neputinţa şi supărarea sa. Apoi l-a poftit, să-L roage pe Dumnezeu 
pentru dânsul, să-l izbăvească din aceea supărare. Bătrânului făcându-i-se milă 
de acel frate, s-a rugat lui Dumnezeu cu osârdie timp de şapte zile. în a opta zi 
iarăşi a venit fratele după cum i-a fost lui porunca şi l-a întrebat pe el bătrânul, 
zicând: cum îţi mai este, fiule? Zis-a lui fratele: nicicum, părinte, nu m-am simţit 
mai uşurat. Bătrânul auzind acestea, s-a mirat şi dacă s-a făcut seară şi noapte, 
iar a început a se ruga pentru fratele. Şi cu osârdie rugându-se el pentru fratele, 
a venit diavolul şi stând înaintea lui, a zis: crede-mă, bătrâne, că din ziua dintâi 
când ai început a te ruga lui Dumnezeu pentru acel frate, îndată am fugit şi 
m-am depărtat de la dânsul. Dar el are dracul lui şi pricina războiului lui sunt 
gâtlejul şi pântecele, iar eu cu acestea nici o treabă nu am. El însuşi îşi este 
pricinuitor războiului său, mâncând bine şi dormind fără măsură. De acolo vine 
războiul de care sufere el. 


24. Un frate oarecare, ce trăia în Enat, în mănăstirea Alexandriei, a căzut în 
păcatul curviei şi după cădere, de multa lui scârbă l-a adus pe el vrăjmaşul la 
deznădăjduire. El mai venindu-şi în fire şi văzându-se biruit de scârbă şi 
deznădăjduit, singur ca un doctor iscusit fiind, a pus gândul său spre buna 
nădejde, zicând: cred în marea milostivire a lui Dumnezeu, că va face şi cu mine 
păcătosul şi mă va ierta! Iar când grăia el întru sine acestea, diavolii i-au zis: 
cum ştii tu că îşi va face milă cu tine? Şi le răspundea lor, aşa: dar voi cine 
sunteţi şi ce grijă aveţi, de îşi va face Dumnezeu milă cu mine ori de nu îşi va 
face? Că voi sunteţi fiii întunericului, ai gheenei şi ai pieirii veşnice, iar 
Dumnezeu este bun şi milostiv. Voi ce treabă aveţi? Acestea grăindu-le lor 
fratele au fugit dracii ruşinaţi de la dânsul, neputând să-i mai facă nimic. Iar 
fratele cu nădejdea şi cu ajutorul lui Dumnezeu, s-a pocăit şi s-a mântuit. 


25. Zis-a un bătrân: precum amărăciunea pelinului sminteşte şi strică dulceţile 
mierii, aşa şi păcatul trupesc sminteşte şi lipseşte pe om de împărăţia Cerului, 
şi-l dă pe el gheenei. Iar tu, smeritule călugăr, fugi, fereşte-te şi te depărtează 
de spurcatul păcat trupesc, ca să nu fii lipsit de împărăţia Cerurilor! 

26. întrebat-a un frate pe un bătrân oarecare zicând: spune-mi mie, părinte, ce 
voi face ca să mă mântuiesc? Zis-a lui bătrânul: păzeşte, fiule, ce îţi voi zice şi te 
vei mântui. întâi sileşte-te de învaţă psalmi şi rugăciuni sufleteşti către 
Dumnezeu, pentru că acelea te vor păzi de robia vrăjmaşului şi să nu-ţi laşi 
pravila ta ca să nu cazi în mâinile vrăjmaşilor tăi. Iubeşte toată pătimirea rea şi 
scârba întru răbdare şi se vor smeri întru tine patimile tale. Ia aminte foarte, ca 
întru nimic să nu te socoteşti pe tine că eşti ceva căci din aceasta îţi va veni 
umilinţă şi plângere pentru păcatele tale. Păzeşte-te şi-ţi fereşte limba de 
minciună, căci ea izgoneşte frica lui Dumnezeu de la om! Mărturiseşte-ţi toate 
faptele tale, toate cugetele şi gândurile tale duhovnicescului tău părinte şi 
ajutorul lui Dumnezeu te va acoperi! Sileşte-te cu toată osârdia ta spre lucrul 
mâinilor tale, prin care se va sălăşlui întru tine frica lui Dumnezeu. Păzeşte-te 
de vorba multă cu femeile, mai vârtos cu cele tinere! Să nu ai multă iubire cu 
cei tineri, nici să dormi într-un aşternut cu dânşii! Păzeşte-ţi ochii când ţi se 
întâmplă să te dezbraci, ca să nu-ţi vezi goliciunea trupului! Că şi din vederea 
goliciunii trupului se ridică război necurat asupra călugărului. De ţi se va 
întâmpla să stai la vreo masă cu oameni cinstiţi şi te vor sili să bei vin, pentru 
cinstea şi dragostea lor primeşte până la trei pahare, iar mai mult să nu 
îndrăzneşti! De vei vedea că te silesc să bei mai mult, atunci mai bine scoală-te 
şi fugi de la masa lor decât să calci porunca sfinţilor părinţi. De la locul în care 
ţi se întâmplă ţie adeseori poticnirea şi căderea în spurcatul păcat şi îl mânii pe 
Dumnezeu, fugi şi te depărtează, pentru că altfel nu vei putea să te pocăieşti! 
Aceste porunci, fiule, de le vei păzi, crede lui Dumnezeu că te vei mântui. 


27. Zis-a un bătrân: sarea este din apă şi când se apropie de apă, se topeşte şi 
piere! Aşa şi călugărul, din femeie este născut şi de se va apropia de ea, se va 
topi şi va pieri. 


28. Ne spunea nouă un frate oarecare o întâmplare a lui, zicând: odată mi s-a 
întâmplat mie tulburarea gândurilor şi foarte mare poftă de femeie, încât nu 
ştiam ce să fac de supărarea aceea şi cu nălucirile de noapte. Şi eram aproape 
cu gândul să las pustia şi să mă întorc în lume. Aşa tulburat fiind, mi-a venit un 
gând: să merg în adâncul pustiului, să-i cercetez pe părinţii care se află acolo. Şi 
îndată am ieşit şi am plecat umblând douăzeci de zile în pustie, şi cercetând pe 
părinţii care au îmbătrânit acolo cu pustnicească viaţă. între ei am găsit mai 
mare în iscusinţă, în înţelegere şi pustnicească viaţă pe sfântul părinte Pamvo. 

Lui am îndrăznit a-i spune toate gândurile mele. Iar bătrânul mi-a zis: fiule, nu 
te mira de acest lucru, că aceasta nu doar din slăbiciune o pătimeşti, ci din 
nevoinţa şi silinţa ta. Că la această patimă mai vârtos se cade călugărului a 
părăsi grijile cele multe din afară, din lume şi vorba multă cu oamenii. De 
vreme ce războiul curviei este în trei chipuri: întâi se ridică asupra călugărului, 
când este trupul lui sănătos; al doilea din gândirea faptelor celor mai dinainte 
şi al treilea din zavistia diavolească şi dintr-alte pricini. Căci iată, fiule, mă vezi 
că sunt bătrân şi sunt şaptezeci de ani de când trăiesc aici, în această chilie, 
îngrijindu-mă de mântuirea mea şi la bătrâneţe şi vârstă ca aceasta am ispită şi 
supărare. Şi să crezi, fiule, că doisprezece ani neîncetat, ziua şi noaptea, m-a 
supărat dracul curviei, ziua cu gânduri spurcate, iar noaptea cu arătări şi cu 
năluciri necuvioase, aşa încât socoteam în gândul meu că s-a depărtat 
Dumnezeu de mine şi pentru aceasta sunt biruit de patimi. însă eu mai bucuros 
doream să mor decât să-mi spurc trupul. Aşa am mers în pustie, ca să mă dau 
mâncare fiarelor şi aflând vizuină de urs, am intrat într-însa şi m-am aruncat 
jos la pământ, ca venind ursul să mă mănânce. Şi făcându-se seară, au venit 
urşii şi m-au mirosit de la picioare până la cap şi socoteam că mă vor mânca, 
însă ei după ce m-au mirosit peste tot trupul, m-au lăsat şi ieşind afară din 
vizuină, s-au dus nefăcându-mi nimic rău. Atunci am cunoscut că m-a miluit 
Dumnezeu şi ieşind de acolo am mers la chilia mea şi nu după multă vreme iar 
a început să mă supere dracul curviei, încât de atâta supărare şi scârbă 
începuse a-mi veni gânduri de hulă împotriva lui Dumnezeu. Iar vrăjmaşul 
văzându-mă pe mine aşa de tulburat, s-a prefăcut în chipul unei fete arabe pe 
care o văzusem odată în vremea secerişului strângând spice pe urma 
secerătorilor şi care venind la mine, a şezut în braţele mele. Iar mie aşa mi s-a 
întunecat mintea, încât mi se părea că săvârşesc păcatul trupesc. Dar 
scârbindu-mă foarte, cu mare mânie am lovit-o cu palma peste obraz şi îndată 
s-a făcut nevăzută. însă din lovitura aceea, doi ani n-am putut duce mâna la 
gură, de mare şi spurcată putoare nesuferită. De aceea, de mare scârbă şi 
împuţinare a sufletului îmi venea deznădăjduire. Şi de multă supărare, iar am 
mers în pustie, unde umblând aşa supărat am găsit un pui de aspidă şi 
prinzându-1 l-am luat şi l-am pus pe trupul meu cel de taină şi-l frecam cu capul 
de trupul meu, că doar mă va muşca să mor însă nicidecum n-a vrut să mă 
muşte. Atunci am auzit glas de sus grăind şi zicându-mi: Pamvo, întoarce-te şi 
mergi la chilia ta şi nu te mai scârbi de acestea. Căci pentru aceasta te-am lăsat 
să fii în aceste ispite, ca să nu te înalţi cu firea, socotindu-te în gândul tău că eşti 
mare, nici să socoteşti că vei putea face ceva fără ajutorul lui Dumnezeu. De 
acum să-ţi cunoşti neputinţa şi să nu te nădăjduieşti în faptele şi în bunătăţile 
tale, ci în mila şi ajutorul lui Dumnezeu. Aşa m-am întors şi am venit la chilia 

mea şi de atunci nu m-a mai supărat acel război, ci cu ajutorul lui Dumnezeu 
sunt în pace şi mi-am dat în seama lui Dumnezeu toată grija mea. 


29. Un frate oarecare petrecând multe ispite de la neprietenul, cădea totdeauna 
în curvie şi petrecea nevoindu-se a nu-şi lăsa chipul călugăresc, ci făcea câte 
puţină slujbă şi se ruga lui Dumnezeu cu suspinuri, zicând: Doamne, ori de 
voiesc, ori de nu voiesc, mântuieşte-mă! Şi zicea acestea în toate zilele şi de 
cădea în curvie şi de nu cădea. Odată a căzut în obiceiul păcatului noaptea şi s-a 
sculat şi îndată a început a cânta un canon. Iar dracul se mira de nădejdea lui şi 
de nemâhnirea lui şi i s-a arătat în vederea ochilor şi i-a zis, când cânta: cum nu 
te ruşinezi cu totul a sta înaintea lui Dumnezeu, sau a pomeni numele Lui? I-a 
zis fratele: ştii că limba aceasta este nicovală, odată vei lovi cu ciocanul şi odată 
vei lua, iar eu voi răbda luptându-mă cu tine până la moarte, oriunde te voi 
ajunge în ziua de apoi şi cu jurământ îţi fac ţie încredinţare, că aşa să-mi ajute 
Cel ce a venit să mântuiască pe păcătoşi, că nu voi înceta pârându-te pe tine lui 
Dumnezeu, până ce vei înceta a te lupta cu mine şi voi vedea cine va birui, tu 
sau Dumnezeu. Dacă a auzit dracul acestea, a zis către dânsul: într-adevăr, de 
acum nu mă voi mai lupta cu tine, ca să nu-ţi agonisesc ţie cunună, 
luptându-mă pentru răbdarea ta; şi s-a dus dracul. 


30. Un călugăr oarecare din mănăstirea părintelui Severian, a fost trimis la 
ascultare de părintele lui în părţile Elefteropolului. Acolo a venit la un oarecare 
bărbat iubitor de Hristos şi avea acel om numai o fată, iar mama fetei murise 
mai înainte de vreme. Şi a şezut acel călugăr, în casa acelui om, câteva zile, iar 
cel ce pururea urăşte binele creştinesc, diavolul, băga fratelui gânduri viclene 
şi-i da război de curvie spre fată şi cerca vreme îndemânatică să strice fecioara. 
Diavolul care dădea război, a aflat şi vremea cea la îndemână. Căci tatăl său se 
dusese la Ascalon pentru o treabă. Iar dacă a văzut fratele că nu este nimeni în 
casa lor, decât el şi fata, a mers la dânsa vrând să o apuce cu sila, dar ea dacă l-a 
văzut pe dânsul tulburat şi întru tot aprins de poftă, i-a grăit: nimic să nu te 
tulbure, nici să-mi faci mie ceva necuvios, căci tatăl meu nici astăzi, nici mâine 
nu va veni. Ci întâi mă ascultă pe mine ce-ţi voi grăi şi ştie Dumnezeu că şi eu 
cu osârdie voi face ceea ce pofteşti. După aceea cu smerenie a grăit către dânsul: 
într-adevăr, părinte şi frate, câţi ani sunt de când eşti în mănăstirea ta? Iar el a 
răspuns: şaptesprezece. Şi i-a zis lui: dar ai ştiinţă ce este femeia? Nu!, i-a 
răspuns, fratele. Grăit-a fata: dar voieşti să-ţi pierzi osteneala de atâţia ani 
într-un ceas? Şi câte lacrimi ai vărsat, ca să-ţi pui trupul tău curat înaintea lui 

Hristos, iar acum pentru puţină dulceaţă voieşti să fii lipsit de acea osteneală 
multă? Ascultă: de vrei să curveşti cu mine, ai unde mă duce să mă ţii şi să mă 
hrăneşti? Şi a grăit fratele: nu! Atunci a răspuns fata iarăşi: într-adevăr, nu te 
mint, că de mă vei spurca, o să fii vinovat de multe răutăţi. A grăit ei călugărul: 
pentru ce? Răspuns-a ea: întâi o să-ţi pierzi sufletul, al doilea o să dai seamă şi 
pentru sufletul meu. Şi aceasta să o mai ştii, sfinte părinte, căci cu jurământ îţi 
spun, şi aşa să-mi ajute Cel ce a venit să mântuiască pe cei păcătoşi, că de mă 
vei spurca, singură, cu o funie mă voi spânzura şi te vei afla că ai făcut şi 
ucidere, şi la judecata lui Hristos vei fi judecat ca un ucigaş de suflete. Ci te rog, 
părinte, mai înainte să fii tu vinovat de atâtea răutăţi, du-te cu pace la 
mănăstirea ta şi apoi roagă-te mult în rugăciunile tale şi pentru mine. Iar 
fratele, venindu-şi întru sine, s-a umilit şi îndată a ieşit din casa ei şi s-a dus la 
mănăstire, la părintele lui, a făcut metanie şi i-a spus toate. Şi s-a rugat 
părintelui, ca de acum să nu-1 mai scoată din mănăstire afară. Aşa a făcut în 
mănăstire trei luni şi s-a dus către Domnul. 


31. Spusu-ne-a nouă Părintele Teodor că a fost în muntele Eleonului un 
sihastru foarte nevoitor şi-l bântuia pe dânsul foarte mult dracul curviei. Iar 
odată tare supărându-1, a început bătrânul a sta împotriva dracului şi i-a grăit: 
până când mă vei supăra aşa? De acum depărtează-te de la mine că ai 
îmbătrânit cu mine. Şi i s-a arătat lui dracul şi i-a zis la arătare: jură-te mie, 
călugăre, că nu vei spune nimănui ce-ţi voi zice şi de acum nu te voi mai bântui. 
Şi s-a jurat bătrânul grăind: mă jur pe Cel ce locuieşte în cer, că nu voi spune 
nimănui din ce-mi vei zice. Atunci i-a grăit dracul: nu te mai închina acelui chip 
şi nu te voi mai bântui. Bătrânul avea zugrăvit chipul Stăpânei noastre, Prea 
Cinstitei Născătoarei de Dumnezeu, ţinând în mâini pe Domnul nostru Iisus 
Hristos. Şi a grăit bătrânul către drac: lasă-mă să mă mai gândesc. Iar a doua zi 
a spus părintelui Teodor, - care ne-a spus nouă aceasta, că el locuia atunci la 
mănăstirea ce se cheamă Fara. Iar bătrânul i-a zis: adevărat, frate, batjocorit 
eşti, că te-ai jurat dar bine ai făcut că ai spus, iar mai de folos îţi este 
într-această parte să nu laşi nici o curvă să rămână, decât să nu te închini 
chipului Domnului nostru Iisus Hristos cu Maica Lui. Şi l-a învăţat şi l-a întărit 
cu mai multe cuvinte şi s-a dus la locul lui. Şi iar i s-a arătat lui dracul şi a grăit: 
ce poate fi aceasta, călugăre, oare nu te-ai jurat că nu vei spune nimănui? Cum 
ai spus toate câte am vorbit către tine? îţi grăiesc ţie, călugăre: ca un călcător 
de jurământ o să fii judecat în ziua judecăţii. Şi i-a răspuns lui bătrânul: ce 
m-am jurat, m-am jurat şi că sunt călcător de jurământ încă ştiu dar, Stăpânului 
meu sunt călcător de jurământ, iar pe tine nu te voi asculta, că de la tine este 

sfatul cel rău şi călcarea de jurământ ca un vinovat ce eşti acestora. Iar în ziua 
judecăţii, Domnul va căuta. 


32. Era un bătrân oarecare şi avea un ucenic, care era luptat de dracul curviei, 
şi-l îndemna bătrânul zicând: rabdă, fiule, de vreme ce este război drăcesc. El 
însă i-a răspuns: de acum nu mai pot răbda, avvo, de nu voi merge să fac fapta. 
Şi s-a făcut bătrânul că şi el are luptă şi i-a zis: şi eu am război, să mergem 
dimpreună şi să facem fapta aceasta şi să ne întoarcem la chilia noastră. Deci, 
avea bătrânul un galben şi luându-1 îl ducea cu sine. Dacă au ajuns la locul ştiut, 
grăi bătrânul către ucenicul său: stai afară să intru eu mai întâi, iar tu mai pe 
urmă. Şi intrând bătrânul, a dat galbenul curvei şi o ruga să nu-1 spurce pe 
ucenicul lui. Şi a dat femeia cuvânt bătrânului că nu-1 va spurca pe fratele. Şi 
ieşind bătrânul a zis fratelui: intră! Deci, intrând el, i-a zis femeia: mai aşteaptă, 
frăţioare, că deşi sunt păcătoasă, însă am lege şi ni se cade nouă a o împlini mai 
întâi. Deci, i-a poruncit lui să stea deoparte şi să facă cincizeci de metanii şi ea 
în altă parte la fel. Dacă au făcut douăzeci, sau treizeci de metanii, s-a umilit 
fratele şi i-a zis: cum, rugându-mă lui Dumnezeu, voi să fac această faptă 
pângărită? Şi îndată a ieşit nespurcându-se. Şi văzând Dumnezeu osteneala 
bătrânului, a ridicat războiul de la fratele şi s-a întors la chilia lui slăvindu-L pe 
Dumnezeu. 


33. Era un episcop oarecare şi i s-a întâmplat o boală cumplită, încât nu mai 
trăgea nimeni nădejde de viaţă. Deci era acolo o mănăstire de femei şi 
înştiinţându-se stareţa că nu mai trag nădejde de episcopul lor, luând cu ea 
două bătrâne surori a mers să-l cerceteze. Şi dacă a vorbit cu dânsa episcopul, 
una din uceniţele ei stând la picioarele episcopului, s-a atins de piciorul lui, 
vrând a pricepe cum îi este. Acestuia din pipăit i-a venit război şi a rugat pe 
bătrâna, zicându-i: de vreme ce nu am pe cineva din cei adevăraţi să-mi 
slujească, lasă pe sora ta să-mi slujească. Iar ea negândind ceva rău, a lăsat-o. 
Deci luând putere de la diavolul, i-a zis ei: fă-mi puţină fiertură să mănânc şi i-a 
făcut precum i-a zis. Apoi, mâncând el, s-a şi culcat cu ea şi a făcut păcatul; iar 
ea luând în pântece, au apucat-o clericii, zicându-i: spune-ne nouă, cine te-a 
făcut aşa? Iar ea nu voia să spună. Episcopul le-a zis: lăsaţi-o, că eu am făcut 
acest păcat şi ridicându-se din boală, a intrat în biserică, a pus omoforul său pe 
prestol şi ieşind a luat un toiag în mână şi a plecat la mănăstire, unde nu-1 ştia 
nimeni. Episcopul mănăstirii aceleia avea darul mai înainte vederii şi a 
cunoscut că va să vină episcopul la mănăstire şi a poruncit portarului, zicând: 

păzeşte, frate, că episcopul va să vină astăzi aici. Portarul socotea, că pe apă va 
veni şi n-a înştiinţat pricina. Egumenul, însă înştiinţându-se, a ieşit în 
întâmpinarea lui şi sărutându-1, i-a zis: bine ai venit, stăpâne! Iar el se mira 
foarte că a fost cunoscut şi dorea să fugă la o altă mănăstire, însă egumenul i-a 
zis: oriunde vei merge, cu tine merg şi rugându-1 mult, l-a băgat în mănăstire. 
Acolo, episcopul pocăindu-se cu pocăinţa cea adevărată a şi răposat cu pace, 
încât şi semne s-au făcut la ieşirea sufletului lui. 


34. Un frate l-a întrebat pe un bătrân, zicând: ce voi face, părinte, că pântecele 
meu mă supără şi nu pot să-l opresc? De aceea zburdă trupul meu. Zis-a lui 
bătrânul: de nu vei pune întru el frică şi post, nu vei îndrepta paşii tăi pe 
cărarea lui Dumnezeu. Şi i-a adus această pildă, grăind: un om avea un măgar şi 
dacă îl încăleca, îl da în lături din drum şi îl purta încoace şi încolo. Şi luând 
omul un toiag, îl bătea şi-i zicea măgarul: nu mă bate, că de acum mă voi 
îndrepta pe cale. Şi dacă au mers puţin, a descălecat de pe el şi a pus toiagul pe 
dânsul şi nu ştia măgarul că este toiagul deasupra lui. Şi dacă l-a văzut pe 
stăpân nepurtând toiag, nu l-a băgat în seamă şi a început a se abate încoace şi 
încolo prin ţarină. Atunci stăpânul lui a alergat şi luând toiagul l-a bătut până 
ce s-au îndreptat picioarele a merge drept. Aşa se cade a face pentru trup şi 
pentru pântece. 


35. Pogorâtu-s-a odată o corabie în laturile Diochiei şi s-a lipit de marginea 
muntelui unde erau călugări. Şi o femeie ieşind din corabie şedea într-un dâmb. 
Venind după aceea un frate şi văzând-o, s-a întors la bătrânul grăind: iată o 
femeie stă lângă apă, lucru care n-a fost niciodată aici. Iar bătrânul, dacă a auzit, 
luând un toiag a ieşit şi alergând striga: ajutaţi, fraţilor, că au venit aici tâlharii! 
Şi văzându-1 toţi, alergau cu beţe asupra corăbiei şi dacă au văzut corăbierii 
pornirea lor, au priceput şi luând femeia din deal şi trăgând funiile, au 
îndreptat corabia să meargă în larg. 


36. Un bătrân oarecare avea pe lângă dânsul doisprezece ucenici. Deci, s-a 
întâmplat, din ispita diavolului, ca unul dintr-înşii să meargă în sat şi să cadă cu 
o femeie în curvie şi totdeauna pleca după utrenie în sat şi venea doar 
dimineaţa încă fiind întuneric. Apoi, a aflat bătrânul şi fraţii fapta şi pentru ca 
să-l acopere nu-1 vedeau. Iar fraţii de multe ori au strigat asupra egumenului, 
zicând: cum îl laşi pe el aşa şi nimic nu-i zici? Odată însă a mers bătrânul la 

fratele, încă de dimineaţă fiind şi l-a aflat numai ce venise din sat. Şi se 
întâmplase de schimbase în grabă mantia sa şi o lăsase pe aceea şi luase haina 
femeii. Deci, i-a zis lui bătrânul: unde ai fost frate? Iar el a minţit, zicând: până 
în cutare loc am fost pentru o trebuinţă. Şi i-a zis bătrânul: a cui este haina 
aceasta? Şi dacă a văzut fratele că este a femeii, s-a aruncat la picioarele 
bătrânului, zicând: iartă-mă, stăpâne, că nu voi mai face aceasta de acum 
înainte! Bătrânul l-a iertat şi l-a mângâiat, zicându-i: păzeşte-te de acum 
înainte, fiule, că ce câştigi, sau ce folos ai din acea spurcăciune, decât numai aici, 
de la oameni, ocară şi ruşine iar în veacul ce va să fie, focul nestins şi viermii 
cei neadormiţi şi fără de sfârşit. Nu mai face, fiule, nu mai face, mă rog ca să nu 
te mai tăvăleşti cu această faptă urâtă. Şi cu iubirea de oameni a lui Dumnezeu 
şi cu îndelunga răbdare a bătrânului, s-a întors fratele cel cu totul spurcat şi s-a 
făcut monah iscusit şi toţi fraţii dimpreună au mulţumit lui Dumnezeu pentru 
îndreptarea lui. Şi au zis bătrânului: rugămu-te, părinte, spune-ne nouă, pentru 
ce ai răbdat atâta fratelui? Iar el le-a zis: îl vedeam pe diavolul de o mână 
ţinându-1 şi trăgându-1 în lume iar eu îl ţineam cu îndelungă răbdarea mea de 
cealaltă mână, ca nu cumva dojenindu-1 să meargă în lume. Iar când a vrut 
Dumnezeu să mântuiască făptura sa, l-am apucat şi de cealaltă mână şi l-am 
văzut cu totul mântuit. Deci, bună este răbdarea împreună cu rugăciunea, când 
se va întâmpla fratelui nostru ispitire că doar fiind cumva îmbunat Dumnezeu, 
se va îndura şi va mântui pe cel ce a greşit. Că dojana şi înfruntarea cea fără de 
vreme nu face nici un bine. 


37. Un frate călătorea împreună cu mama sa, bătrână fiind. Ajungând ei la un 
râu, nu putea bătrâna să treacă. Deci, luând fiul ei haina sa, şi-a învelit mâinile 
şi aşa luând-o a trecut de cealaltă parte. Apoi i-a zis lui mama: fiule, pentru ce ai 
înfăşurat mâinile tale? Iar el a zis: pentru că trupul femeii foc este şi din aceasta 
vine pomenirea altor femei şi de aceea am făcut aşa, să nu mă ating de trupul 
tău gol. 


38. Un sihastru oarecare din părţile Egiptului, şedea singur într-o chilie în 
pustie şi era vestit. Dar din lucrarea diavolului, o femeie neruşinată auzind 
despre dânsul, zicea celor tineri: ce îmi veţi da, să-l surp pe sihastrul acesta? 
Iar ei s-au tocmit să-i dea orice. Şi ieşind ea seara, a venit la chilia lui, ca şi cum 
s-ar fi rătăcit şi stând la uşă, a bătut. Iar bătrânul ieşind şi văzând-o, s-a 
tulburat şi a zis: cum ai venit aici? Ea însă plângând a răspuns: rătăcindu-mă, 
am venit aici, ci fă milă cu mine şi nu mă lăsa să mă mănânce fiarele. Deci 

făcându-i-se lui milă, a băgat-o înăuntru. Apoi noaptea a început diavolul să-i 
semene gândurile curviei. Iar el cunoscând războiul vrăjmaşului, a zis întru 
sine: meşteşugurile vrăjmaşului întuneric sunt, iar Fiul lui Dumnezeu lumină 
este. Şi sculându-se a aprins lihnariul (candela] şi fiindcă flacăra poftei încă 
creştea într-însul şi cumplit îl aprinsese pe bărbat, a zis iarăşi întru sine: cei ce 
fac acestea merg în chinuri. Deci, de aici te cearcă de poţi suferi focul cel veşnic. 
Şi punându-şi degetul său în focul lihnariului, nu l-a luat până ce nu a ars cu 
totul. Căci pentru mulţimea înfocării trupului arzând, el de foc nu simţea atât. 
Deci, după ce a ars cel dintâi, l-a pus pe cel de-al doilea, după aceea pe cel de-al 
treilea; şi aşa făcând până dimineaţă, toate degetele mâinilor lui le-a ars. Iar 
ticăloasa aceea văzând ce a făcut bătrânul, de frică a încremenit şi cu totul a 
amortit. Tinerii ce se tocmiseră cu ea, făcându-se dimineaţă, au venit la 
sihastru şi l-au întrebat, zicând: venit-a aseară aici o femeie? Şi le-a răspuns lor: 
a venit şi doarme înăuntru. Iar ei intrând, au aflat-o moartă. Apoi i-au zis lui: 
awo, a murit. Atunci bătrânul descoperindu-şi mâinile sale, le-a arătat lor, 
zicând: iată ce mi-a făcut fiica diavolului, mi-a prăpădit degetele! Şi 
povestindu-le lor cele despre sine, a zis: scris este, nu răsplăti rău pentru rău, ci 
să ne rugăm să învieze. Şi făcând el rugăciune, a sculat-o şi a slobozit-o. Iar ea 
ducându-se, s-a înţelepţit de aici înainte. 


39. Un sihastru oarecare era feciorelnic şi nu ştia nicidecum de femeie şi ce 
este curvia şi zicea că mădularul acesta îl are omul pentru a deşerta udul, 
precum este la butoi canaua spre a deşerta apa dintr-însul. Şi căutând el cu 
ochii săi a văzut pe draci ca pe nişte arapi împrejurul lui, pornindu-i patima. 
Deci, se aprindea şi poftea, dar din neştiinţă nu ştia ce pofteşte. într-una din 
zile i-a arătat lui diavolul un bărbat făcând păcatul cu o femeie şi văzând 
Dumnezeu răutatea cea mare a dracului, l-a acoperit pe frate, povăţuindu-1 să 
meargă la un bătrân iscusit, care, învăţându-1 cum trebuie să se lupte împotriva 
dracilor, l-a slobozit. Şi întorcându-se fratele, s-a luptat rugându-se lui 
Dumnezeu şi i-a dat Dumnezeu de a sporit atât de mult, încât de mare dar s-a 
învrednicit. Căci cunoştea pentru sufletul fiecăruia din fraţii ce mureau, de se 
află în bine sau în rău şi unde va să meargă fiecare. 


40. A zis cineva din părinţi, despre gândurile curviei care se nasc în inimă şi nu 
se săvârşesc cu lucrul: precum cel ce va vedea vie şi va pofti cu toată inima să 
mănânce struguri, dar temându-se să nu fie prins şi ca un fur să fie omorât nu 
va intra, ci pe lângă gard trecând, pândeşte în vie şi se uită împrejurul ei şi 

aceasta făcând, de va fi prins, nu este omorât unul ca acesta, că nici n-a sărit 
peste gard, nici a gustat, dar bătăi ia, că poftind s-a aflat pândind aşa şi cel ce 
pofteşte, dar nu săvârşeşte păcatul cu lucrul, vrednic este, nu de moarte, ci de 
bătăi. 


41. Un frate călătorea împreună cu altul şi l-au biruit gândurile spre curvie şi 
mergând a vestit părinţilor, zicând: ce voi face, că nu mi se mângâie inima 
pentru că m-am aplecat războiului vrăjmaşului. Sunt ca şi cum aş fi făcut 
păcatul. Şi i-au zis lui părinţii: nu este păcat săvârşit, căci vrăjmaşul a venit să 
te ispitească, iar Dumnezeu te-a acoperit. Fratele auzind aceasta, nu s-a 
încredinţat, fiind biruit de scârbă. Şi i-au povestit lui părinţii, zicând: doi fraţi 
trimişi fiind din chinovie la un sat, călătoreau împreună. Şi asupra unuia s-a 
sculat război de la diavolul de cinci ori să păcătuiască. El însă sculându-se, 
făcea rugăciune şi nu s-a biruit de gânduri, dar s-a supărat tare. Deci, 
întorcându-se ei către părintele lor, era faţa fratelui aceluia tulburată şi 
întrebându-se care este pricina tulburării, a pus metanie, zicând: roagă-te, 
părinte, pentru mine, că am căzut în curvie, şi i-a povestit cum a fost luptat de 
gânduri. Iar bătrânul fiind văzător cu mintea, a văzut pe capul lui cinci cununi 
şi i-a zis: îndrăzneşte, fiule, că nu te-ai biruit ci mai vârtos ai biruit cu faptul că 
nu ai săvârşit păcatul. Deci şi tu frate, a zis bătrânul, îndrăzneşte şi nu te scârbi, 
că nu ai făcut păcatul, fiindcă mare luptă este când omul având prilej, se 
înfrânează. Şi mare plată ia pentru aceasta. Căci nu este război mai tare decât 
acesta şi mai iute. Pentru aceea a-1 birui pe acesta este foarte greu şi cu 
osteneală. Că ce socoteşti despre fericitul Iosif: oare fără osteneală a isprăvit el 
un lucru ca acesta? Nu, ci cu multă osteneală şi luptă şi ca într-o privelişte era 
ceea ce se făcea şi însuşi Dumnezeu şi mulţimile sfinţilor îngeri priveau de sus 
spre nevoitorul luptându-se cu diavolul şi cu toată oastea lui cea rea, aprinzând 
pofta bărbatului şi pe femeie mai mult sălbătăcind-o. Deci, când a biruit 
nevoitorul, toate oştile îngerilor cu mare glas au dat laudă lui Dumnezeu, 
zicând: a biruit nevoitorul, făcând biruinţă străină! Bine este, deci, frate; a nu 
face răul nici cu gândul, iar de eşti ispitit, nevoieşte-te ca să nu te biruieşti şi să 
faci cu lucrul. 


42. A zis un bătrân: dacă curvia se luptă cu trupul tău, vezi din care pricină s-a 
pornit războiul asupra ta şi o îndreptează. Sau din desfătare, sau din somn mult, 
sau din mândrie, sau de te socoteşti pe tine mai bun decât pe altul, sau ai 

osândit pe cineva când greşea. Fiindcă afară de acestea nu se luptă omul spre 
curvie. 


CAPITOLUL VII 

PENTRU MULTE FELURI DE NĂLUCIRI ŞI ÎNŞELĂCIUNI DIAVOLICEŞTI... 

PENTRU MULTE FELURI DE NĂLUCIRI ŞI ÎNŞELĂCIUNI DIAVOLICEŞTI, CU 
CARE AMĂGEŞTE ŞI ÎNŞEALĂ VRĂJMAŞUL PE MULŢI, VRÂND CA SĂ-I 
SMINTEASCĂ DIN CALEA MÂNTUIRII, SĂ-I DEPĂRTEZE DE DUMNEZEU ŞI SĂ 
LE FIE ÎN ZADAR OSTENEALA LOR 

1. Era un oarecare sihastru iscusit şi trăia în pustie cu multă înfrânare, postire 
şi priveghere şi alte osteneli pentru mântuirea sa, atât încât se socotea pe sine 
că a ajuns la măsura părinţilor celor de demult. Pe acesta a început vrăjmaşul 
diavol a-1 amăgi şi a-1 înşela cu năluciri diavoleşti. I se arăta lui adesea în chip 
de înger, ca şi cum ar fi de la Dumnezeu trimis pentru pustnicească lui viaţă cea 
iscusită, ca să-l povăţuiască şi să-l înveţe cele ce i se cad lui. Şi aşa, multă vreme 
arătându-i-se în chipul îngerului luminat, multe lucruri neştiute îi arăta şi îi 
spunea. Iar el nesocotind vicleşugul vrăjmaşului, s-a încredinţat cum că este 
îngerul şi îi slujeşte pentru viaţa sa plăcută lui Dumnezeu. Tatăl acestui 
sihastru încă era viu şi trăia la ţară. Şi după multă vreme auzind el despre 
feciorul lui sihastru, unde trăieşte şi în ce loc în pustie, a dorit să meargă acolo, 
să-l mai vadă cu ochii mai înainte de moartea sa, fiindcă numai pe acel fecior îl 
avea şi de mulţi ani nu-1 văzuse. Şi aşa, luându-şi traista şi o secure în mână, a 
plecat şi a ajuns în acea pustie. Apropiindu-se de acel loc, unde era chilia 
sihastrului, acel înger al satanei care pururea se arăta sihastrului, i-a grăit lui 
zicând: păzeşte-te şi ia aminte de tine că diavolul s-a închipuit în chipul tatălui 
tău şi vine la tine cu o traistă şi cu o secure în mână vrând să te omoare. Deci, 
ia-ţi şi tu degrabă securea în mână şi ieşi înaintea lui şi apropiindu-te de dânsul, 
apucă înainte şi-l loveşte cu securea şi-l omoară. Iar el încredinţându-se acelui 
înger şi ascultându-1 a ieşit şi văzându-şi tatăl venind cu securea în mână, 
precum i-a spus, s-a apropiat de el şi lovindu-1 cu muchea securii în cap, l-a 
omorât şi îndată l-a apucat necuratul duh şi l-a muncit până l-a omorât şi pe el. 


2. Un frate oarecare când a părăsit lumea şi a venit în pustie să se călugărească, 
având un copilaş, l-a luat cu sine şi venind în pustie s-a călugărit şi îşi ţinea şi 
copilaşul său cu dânsul. Acestui frate adeseori i se arăta diavolul în chilie, în 

chip de înger luminat şi multe lucruri neştiute îi spunea şi despre cele viitoare 
ce aveau să fie. I le spunea lui şi se izbândeau şi erau aşa, se împlineau toate 
cum i le spunea, până s-a încredinţat bine, cum că este îngerul lui Dumnezeu 
trimis la dânsul ca să-l înveţe şi să-l povăţuiască spre lucrurile şi faptele cele 
folositoare şi plăcute lui Dumnezeu. Deci, odată a început a-i povesti lui şi a-i 
spune despre patriarhul Avraam, cum i-a poruncit Dumnezeu să-l junghie pe 
Isaac, fiul său cel iubit, jertfă bine primită lui Dumnezeu. Despre aceasta auzind 
Avraam, nimic n-a cârtit, ci îndată l-a luat pe Isaac, fiul său cel iubit şi l-a dus 
fără nici o milă, să-l junghie după poruncă şi pentru acest lucru l-a blagoslovit 
Dumnezeu pe Avraam şi l-a făcut mare şi slăvit. Deci şi tu fă acum acest lucru 
bine primit şi foarte iubit lui Dumnezeu, mai vârtos decât toate bunătăţile lumii. 
Ia-ţi fiul acesta şi-l du la cutare loc, şi-l înjunghie acolo cu cuţitul şi aşa vei fi 
blagoslovit de Dumnezeu şi mai mult vei fi slăvit decât Avraam în zilele acestea, 
însă el nepricepând şi necunoscând vicleşugul vrăjmaşului, a făcut aşa cum i-a 
zis lui. A luat copilul său şi l-a dus la locul unde i s-a arătat lui vicleanul vrăjmaş 
şi scoţând cuţitul l-a ascuţit şi apucând copilul şi vrând să-l pună la pământ cu 
faţa în sus, să-l junghie, copilul fiind priceput, a cunoscut ce vrea să-i facă şi 
smucindu-se din mâinile lui, a fugit şi aşa a scăpat. 


3. Era un sihastru iscusit, ce trăia în pustie şi care se închisese într-o peşteră şi 
cu multa lui înfrânare, cu postul, cu privegherea întru rugăciuni, cu alte 
nevoinţe, osteneli şi fapte bune, întrecea şi îi covârşea pe alţii. Dar 
nepăzindu-se şi nesocotind înşelăciunea vicleanului diavol, fu batjocorit de 
vrăjmaşul şi a căzut în cumplită ispită. Căci amăgindu-1 pe el vrăjmaşul, îi arăta 
lui în vis feluri şi feluri de vedenii şi cele ce vedea el în vis se izbândeau aievea, 
până s-a încrezut bine visurilor. După ce s-a încrezut bine visurilor într-o 
noapte i-a arătat lui diavolul neamul şi soborul creştinesc cu apostolii şi cu 
mucenicii, fiind la un loc întunecat ponegrit şi pedepsit, de tot binele lipsit, plin 
de toată ruşinea şi necurăţia şi erau toţi mâhniţi şi scârbiţi. Iar în dreptul lor 
era neamul jidovesc, cu Moise şi cu toţi proorocii, într-un loc luminat, liniştit, 
plin de lumină, de toată mângâierea, bucuria şi veselia. Şi îl sfătuia înşelătorul, 
zicând: iată, acum vezi şi neamul vostru creştinesc la ce loc şi în ce chip se află 
şi neamul jidovesc. Deci, de vei vrea să fii însoţit şi împărtăşit fericirii şi 
bucuriei neamului jidovesc, te sfătuiesc să mergi şi să primeşti tăierea împrejur, 
legea şi credinţa jidovească. Iar el, după cum am zis, fiind foarte încredinţat 
visurilor, a făcut aşa precum l-a sfătuit vrăjmaşul. Ieşind din peştera lui şi 
lăsând pustia şi viaţa pustnicească, a venit în lume, deşi erau şaizeci de ani de 
când nu ieşise din pustie şi mergând la şcoala şi soborul jidovilor, le-a spus lor 
cum a văzut în vis neamul creştinesc în loc întunecat şi pedepsit, iar neamul 

jidovesc la loc luminat, plin de bucurie şi de veselie. Iar jidovii auzind aceasta, 
s-au bucurat şi l-au îndemnat să primească legea lor. Iar el cu mare bucurie a 
primit tăierea împrejur pe trupul său şi toată legea lor şi aşa a pierit. Aceasta i 
s-a întâmplat lui, pentru că n-a câştigat dreapta socoteală, şi s-a deprins din 
tinereţile sale numai voii şi sfaturilor gândurilor sale a se supune, iar sfatul cel 
bun şi folositor al părinţilor şi al fraţilor, niciodată nu l-a încercat. 


4. La un frate oarecare, într-o noapte citindu-şi pravila şi rugându-se lui 
Dumnezeu, pe la miezul nopţii, după obiceiul său, vicleanul diavol 
prefăcându-se în chip de înger luminat, a intrat în chilie şi a început a-1 ferici, 
zicând: fericit eşti, robule şi ostaşule cel bun al lui Dumnezeu, că nu te leneveşti 
să te scoli din somnul tău la rugăciunea şi slujba lui Dumnezeu. Şi l-a întrebat 
fratele, zicând: dar cine eşti tu, de ai venit la mine să mă fericeşti şi să mă lauzi 
aşa? Răspuns-a acela, zicând: eu sunt îngerul lui Dumnezeu şi am venit la tine 
să te păzesc şi să te izbăvesc de toate cursele şi înşelăciunile vrăjmaşului, să te 
povăţuiesc spre faptele cele bune şi plăcute lui Dumnezeu. Zis-a lui fratele: de 
ai fi tu cum zici, îngerul lui Dumnezeu, n-ai veni la mine noaptea, să-mi 
sminteşti pravila şi rugăciunea, ci ai veni ziua. Deci, eu nu te socotesc a fi 
îngerul lui Dumnezeu, deşi eşti aşa de strălucitor, ci mi se pare că eşti îngerul 
întunericului, căci pentru aceea te arăţi tu noaptea, nu ziua. Vicleanul vrăjmaş 
auzind aceasta, n-a mai putut suferi nici nu a putut să mai zică ceva, decât atât: 
o, călugăr rău fii blestemat, şi aceasta zicând, s-a făcut nevăzut. 


5. Unui frate oarecare i s-a arătat diavolul într-o noapte, în chip de înger 
luminat şi i-a zis lui: eu sunt Gavriil şi sunt trimis la tine să-ţi aduc o veste bună. 
Iar fratele i-a răspuns: cred că vei fi fost trimis la alţii, căci eu sunt păcătos şi nu 
sunt vrednic să văd înger. Aceasta zicând, el îndată a pierit vicleanul dinaintea 
lui şi s-a făcut nevăzut. 


6. Spuneau părinţii despre un bătrân oarecare, că şezând în chilia lui şi 
nevoindu-se pentru mântuire îl vedea aievea pe diavol umblând şi-l hulea. Iar 
diavolul văzându-se pe sine că de multe ori este batjocorit de acest bătrân, i s-a 
arătat lui, zicând: eu sunt Hristos! Bătrânul văzându-1, şi-a închis ochii. Zis-a 
diavolul: pentru ce îţi închizi ochii? Caută de mă vezi, că eu sunt Hristos. 
Răspuns-a lui bătrânul: eu nu voi să-L văd pe Hristos cu ochii mei în lumea 
aceasta. Acestea auzind diavolul, s-a făcut nevăzut. 

7. Ne spunea nouă avva Or, zicând: eu, fiilor, ştiu un om oarecare în pustia 
aceasta, care zece ani mâncare pământească n-a mâncat. Ci îngerul lui 
Dumnezeu îi aducea lui o dată la trei zile mâncare cerească şi-i da în gură şi 
aceea îi era în loc de mâncare şi de băutură. Şi ştiu pe un om ca acela, la care a 
venit un pâlc de diavoli luminaţi, strălucind în chipul unei cete de îngeri şi o 
căruţă de foc, cu cai de foc şi mulţime de ostaşi înarmaţi, întocmai cum ar veni 
un împărat. Venind şi apropiindu-se de dânsul, i-au zis: omule, tu ai isprăvit 
toate faptele cele bune, vino acum şi te închină mie şi te voi lua în căruţa 
aceasta şi te voi înălţa de pe pământ la cer, ca pe Ilie Tesviteanul şi te voi aşeza 
la un loc împreună cu dânsul. El auzind acestea, zicea în gândul său: eu în toate 
zilele şi nopţile mă închin împăratului şi Dumnezeului meu. Acesta cine este de 
îmi zice mie să mă închin lui? Acestea socotindu-le în gândul său, a răspuns 
aceluia ce-i zicea să i se închine: eu îl am pe Domnul Iisus Hristos; împăratul şi 
Dumnezeul şi Mântuitorul meu, căruia pururea mă închin ziua şi noaptea. Iar 
ţie ţi se închină cei ce sunt cu tine. Acestea auzind diavolul, îndată a pierit şi s-a 
făcut nevăzut cu căruţa cu cai şi cu toate oştile lui. Acestea le spunea bătrânul 
ca despre altcineva, tăinuindu-şi viaţa sa. Iar părinţii care erau cu dânsul, ne-au 
spus nouă, că el însuşi era acela, căruia i s-au întâmplat acestea. 


8. Un frate oarecare şedea cu tăcere liniştită în chilia lui, păzindu-şi pravila şi 
orânduiala. Vrăjmaşul diavol, vrând să-l amăgească şi să-l înşele, într-o noapte 
culcându-se fratele în chilia lui, s-a închipuit vicleanul în chip de înger luminat 
şi mergând la dânsul l-a deşteptat, zicând: scoală-te, robul lui Dumnezeu, la 
rugăciunea şi pravila ta! Fratele deşteptându-se din somn, l-a văzut pe el 
strălucind luminat, dar îndată s-a făcut nevăzut. Sculându-se fratele, s-a apucat 
de rugăciune şi de obişnuita lui pravilă, socotind că îngerul lui Dumnezeu este 
acel ce l-a deşteptat. Când a fost a doua noapte, dacă s-a culcat fratele şi numai 
a adormit, iarăşi a venit vicleanul şi l-a deşteptat, zicând: scoală-te, robul lui 
Dumnezeu, la rugăciunea şi pravila ta! Şi aşa de multe ori, în multe nopţi 
făcându-i, cum adormea, venea şi îl deştepta. Odată a mers fratele la un bătrân, 
care nu era prea departe de dânsul şi i-a spus, zicând: părinte, pe mine, de 
câtăva vreme, în toate nopţile, dacă mă culc şi adorm, îndată vine îngerul şi mă 
deşteaptă la rugăciune. Zis-a lui bătrânul: dar în ce chip vine la tine îngerul şi 
cum te deşteaptă? Răspuns-a lui fratele: după ce mă culc şi adorm, îndată vine 
la mine îngerul, strălucind luminat şi apropiindu-se mă deşteaptă, zicând: 
scoală-te, robul lui Dumnezeu, la rugăciunea şi pravila ta! Iar eu 
deşteptându-mă şi deschizând ochii îl vâd pe dânsul strălucind luminat şi 

îndată fuge şi se face nevăzut. Aşa îmi face în toate nopţile şi nici cât de puţin 
nu mă lasă să dorm. Zis-a lui bătrânul: fiule, acela nu este îngerul care doreşte 
binele şi mântuirea ta, ci este vicleanul diavol, care vrea şi îţi doreşte pieirea şi 
vrea să te amăgească până te vei încredinţa lui bine. Apoi te va înşela şi te va 
pierde, precum şi pe mulţi alţii i-a pierdut. Deci, tu, fiule, nu-i asculta, ci când va 
mai veni la tine să te deştepte, zi-i aşa: eu, când îmi va veni vremea de sculat şi 
îmi va fi voia să mă scol, mă voi scula şi fără de tine, iar pe tine nu te ascult şi 
nici nu te voi asculta. Această învăţătură luând fratele, de la acel bătrân, a mers 
la chilia sa. Iar dacă a venit noaptea şi s-a culcat fratele să doarmă, vicleanul 
îndată ce a adormit a şi venit la dânsul şi l-a deşteptat, după cum se obişnuise, 
zicând: scoală-te, robul lui Dumnezeu, la rugăciunea şi pravila ta! Iar fratele i-a 
răspuns, după cum îl învăţase pe el bătrânul: eu, când îmi va veni vremea şi voi 
vrea să mă scol, mă voi scula fără deşteptarea ta iar pe tine nu te ascult, nici nu 
te voi asculta. Acestea auzind vicleanul, a oftat, zicând: o, călugăr nebun şi fără 
de minte şi blestemat, ai mers la bătrânul cel rău şi mincinos şi te-a înşelat. La 
acel bătrân a mers ieri un frate, şi l-a rugat foarte, ca să-i facă lui bine, să-l 
împrumute cu un galben, fiindu-i de mare trebuinţă, dar n-a vrut să-l 
împrumute, ci a minţit zicând că nu are şi avea un galben. Deci, din aceasta să 
ştii şi să cunoşti că acela este un bătrân rău şi mincinos şi te-a înşelat, fiind 
prost şi fără minte. Acestea zicând vicleanul, s-a făcut nevăzut. Iar fratele, după 
ce s-a făcut ziuă, a mers la acel bătrân şi i-a spus, cum i-a zis el vicleanului 
diavol, precum l-a învăţat pe el şi ce i-a răspuns lui vicleanul şi cum i-a spus lui 
un frate ce a venit de s-a rugat să-i facă lui bine, să-l împrumute cu un galben şi 
nu l-a împrumutat zicând că nu are deşi avea. Deci l-a întrebat pe bătrân: sunt 
aşa acestea, părinte? Răspuns-a lui bătrânul, zicând: cu adevărat aşa este, fiule! 
A venit la mine un frate şi a cerut să-i dau un galben împrumut şi am un galben, 
însă am zis că nu am, pentru că ştiam că nu îi este de folos acel lucru pentru 
care cere galbenul, ci mai vârtos de vătămarea sufletului îi era. Pentru aceea 
am socotit mai bine să spun o minciună şi să-l izbăvesc pe frate de vătămarea 
sufletească. Astfel nu i-am dat galbenul, zicând că nu am. Ci tu, fiule, păzeşte-te 
şi cunoaşte-1 pe vicleanul vrăjmaş, care umblă să te înşele! Şi mult fiind învăţat 
şi întărit de bătrânul, a mers la chilia sa. 


9. Un frate oarecare, Avramie, trăia în pustie şi era foarte îndărătnic, 
neascultător şi nesupus, umblând numai după voia gândului său şi a părerii 
sale. Acesta cu foarte multă dorinţă poftea sfânta preoţie şi multe năluciri şi 
vedenii îi arăta lui înşelătorul noaptea în vis pe care el socotindu-le cu 

amănuntul, le credea că sunt adevărate. Şi de vreme ce multe din cele ce vedea 
în vis, se izbândeau aievea, se încredea foarte mult visurilor sale. Odată a venit 
la dânsul diavolul în vis în chipul lui Hristos şi cu îngerii Săi şi i-a zis: văzut-am 
multa şi marea ta poftă şi dorinţă, pe care de mult o ai pentru sfânta preoţie. 
Bun şi ales lucru doreşti, căci în vremile acestea cu mare nevoie se câştigă 
preoţia şi numai cei ce sunt bogaţi şi de neam slăvit o pot câştiga. Căci arhiereii 
s-au făcut acum toţi lacomi, mândri, măreţi şi iubitori de cinste. Pentru aceea 
eu însumi am venit la tine, văzându-ţi multa şi marea ta dorinţă, să te 
hirotonesc şi să te fac preot. Acestea zicând, au început îngerii a cânta cântare 
dulce şi veselă: axios, adică vrednic! Şi aşa l-au tuns pe el şi l-au făcut preot şi 
după ce l-au preoţit, l-au lăsat şi s-au ridicat cu îngerii înălţându-se la cer. 
Aceasta făcându-se, s-a deşteptat fratele din somnul său şi se minuna şi se 
bucura foarte de acel vis minunat. Aşa a crezut că este preot cu adevărat. Şi 
mulţumea lui Hristos că l-a făcut preot şi a început a-şi citi pravila cu începere 
preoţească. După aceea a mers la biserica părinţilor, ca să liturghisească, fiind 
ziua duminicii. Şi se adunaseră părinţii de prin pustie la biserică. Atunci a venit 
şi el şi intrând în biserică, a mers drept în altar şi cu mare îndrăzneală a luat 
sfintele veşminte să se îmbrace, neîntrebând pe nimeni. Dar preoţii bisericii 
care erau în altar, văzându-1 că ia sfintele veşminte preoţeşti, l-au întrebat, 
zicând: ce vrei să faci? Pentru ce iei veşmintele? El le-a răspuns: eu vreau să mă 
îmbrac, să liturghisesc astăzi. Zis-au lui: dar cum vrei să faci tu aceasta, nefiind 
preot şi cum îndrăzneşti de intri în sfântul altar, unde numai preoţii şi slujitorii 
lor intră? Şi cum îndrăzneşti de iei veşmintele preoţeşti, de care nu ţi se cade 
ţie nici să te atingi? Au doară ai înnebunit? Răspuns-a lor, zicând: nu! nu am 
înnebunit, ci şi eu sunt preot ca şi voi. Iar ei ştiind că nu este preot, l-au scos 
afară din sfântul altar. Atunci a început a se gâlcevi şi a striga în gura mare, 
zicând: pentru ce să mă scoată pe mine afară din altar, că şi eu sunt preot şi 
m-a preoţit însuşi Domnul Hristos cu sfinţii îngeri. Iar părinţii văzând şi auzind 
acestea de la dânsul, l-au cunoscut că este amăgit şi înşelat de vrăjmaşul diavol. 
Atunci au cunoscut părinţii că pentru îndărătnicia, neplecarea şi nesupunerea 
lui, i s-a întâmplat aceasta. Şi au poruncit părinţii de i-au pus fiare mari în 
picioare şi l-au trimis la o mănăstire afară din pustie şi au poruncit să fie acolo 
în pază şi să-l smerească cu ascultări grele, fără de odihnă, până ce se va smeri 
şi îşi va cunoaşte neputinţa şi înşelăciunea sa. Şi aşa i-au făcut, până ce a venit 
el întru cunoştinţă şi a cunoscut înşelăciunea şi smerindu-se s-a pocăit. 


10. Spunea cineva despre un călugăr că se ruga lui Dumnezeu să-l 
învrednicească să fie ca Isaac patriarhul. Şi după multă rugăminte a lui i-a venit 
un glas de la Dumnezeu, grăind lui: nu vei putea să fii ca Isaac patriarhul. Şi a 

zis călugărul: de nu voi putea să fiu ca Isaac, măcar să fiu ca Iov. Glasul iar a 
grăit către dânsul: de vei birui pe diavolul ca şi el, vei putea să fii ca el. Şi s-a 
făgăduit călugărul aşa şi a auzit glas: mergi în chilia ta şi te trezeşte! Iar după 
câteva zile, i s-a arătat diavolul în chipul unui voinic oarecare şi a venit la 
călugăr, zicând: părinte, rogu-mă sfinţiei tale, fie-ţi milă de mine, că sunt un 
voinic izgonit de împăratul şi ia acestea de la mine, adică două sute de lire de 
aur, o fată şi un fecior, şi-i păzeşte la tine într-un loc ascuns, că eu mă voi duce 
într-altă ţară. Şi călugărul neştiind vânarea diavolului, a zis: fătul meu, nu voi 
putea să iau eu, că sunt un om slab şi nu voi putea să-i păzesc. Şi-l îndemna 
vicleanul voinic pe călugăr şi iar i-a zis călugărul: mergi, fătul meu, la acea 
piatră de te ascunde! Iar mai pe urmă l-a ascultat călugărul şi a luat aurul, 
copilul şi fata, batjocorit fiind de dracul. Iar după puţine zile a ridicat război 
călugărului spre fată şi a stricat-o şi s-a căit de lucrul ce făcuse şi a ucis-o. După 
aceea i-a zis lui gândul: ucide-1 şi pe fecior, să nu ţi se vădească, lucrul. Aşa l-a 
ucis şi pe fecior şi i-a zis lui gândul iarăşi: ia aurul ce ţi-a dat şi fugi în altă ţară 
pentru gâlceava celui ce ţi-a dat aurul. Şi sculându-se de acolo, s-a dus într-alt 
loc şi a început din aur a zidi biserică. Şi sfârşind el lucrul, iată a venit diavolul 
în chip de voinic şi a început a striga, şi a grăi acolo: nevoie mare, ajutaţi-mi! 
Acest călugăr din aurul ce i-am dat eu a ridicat biserica aceasta. Şi s-a sculat 
norodul acelui loc şi cu toată ocara l-a izgonit pe acel viclean voinic. Dar el 
lăudându-se, a mers de acolo grăind că altele va face călugărului, care nu i-a 
trecut prin minte vreodată şi aşa lăudându-se s-a dus. Iar călugărul nu se 
odihnea nici noaptea, nici ziua, luptându-se cu cugetele, până ce l-a biruit 
cugetul a se duce din acel loc, zicând: a ajuns a se vădi lucrurile mele, aşa că 
lua-voi aurul ce mi-a rămas şi mă voi duce într-altă cetate mai departe, unde 
voinicul acela nu va mai putea veni. Deci a mers într-altă cetate şi a căzut acolo 
în curvie cu fata unui călău, pe care stăpânul locului aceluia îl avea la tăierea 
vinovaţilor. Şi vorbind tatăl ei, a luat-o lui nevastă. După câtăva vreme a murit 
tatăl fetei şi a venit stăpân nou în locul stăpânului cel vechi. Şi a căutat după 
tocmeala crăiască, un om să-i slujească la tăierea vinovaţilor şi au zis oamenii: 
nouă aşa ne este obiceiul: cel ce a luat fata mortului, acela să ia şi slujba, măcar 
de n-ar şi voi. Şi este la noi unul ca acela, care şi cinul călugăresc ni se pare că a 
ţinut. Iar el a zis: mergeţi de-1 aduceţi la mine. Şi-l aduseră la stăpân şi i-a zis 
să-i slujească neapărat. Şi a căzut un om oarecare în osândă de moarte şi a 
primit poruncă cel care odinioară fusese călugăr, iar acum ucigător. De mă vei 
crede, firea milosârdiei nu mă lasă fără de lacrimi a trece povestea acestui 
sărac. Şi i-a poruncit lui stăpânul să adune smoală şi alte chinuri, pentru cei 
osândiţi. Făcând el aceasta, iată şi satana a venit în chip de voinic şi a început a 
striga unele ca acestea, încât şi norodul se strânsese la glasul lui, căci cerea de 
la stăpânitor dreptate şi izbândire cu stăruinţă. Răspuns-a stăpânul şi a zis 

către dânsul: conteneşte, voinice şi ia aminte şi mai cu înţelegere spune despre 
tine! Nu striga lătrând ca un câine. Iar voinicul a grăit către stăpân: acest călău 
era odată călugăr. Iar eu fiind izgonit de oarecari vrăjmaşi ai mei, i-am dat aur 
mult, un copil al meu şi o fată. Deci porunceşte să-mi iau înapoi ce i-am dat. 
Stăpânul a primit cu dulceaţă aceste lucruri şi l-a întrebat pe cel ce era 
odinioară călugăr, iar acum călău: oare cuvintele acestui voinic adevărate sunt? 
Iar el zise: aşa este. Şi ispitindu-1 a întoarce cele date lui, a spus despre uciderea 
feciorului, a fetei şi cheltuirea aurului dar neavând stăpânul ce lua de la dânsul, 
a poruncit să fie pedepsit cu moartea blestematul călău. Astfel ducându-1 la 
locul de pierzare, i-a ieşit înainte voinicul şi vrăjmaşul lui şi i-a zis: oare ştii, 
părinte, cine sunt eu? Iar el zise: adevărat, tu eşti voinicul de la care acum 
cunosc tot răul. Voinicul a zis către dânsul: eu sunt de care ai auzit: Satana. Eu 
i-am înşelat pe Adam şi Eva, cei dintâi zidiţi, eu bat război cu oamenii şi nu las 
pe niciunul să se mântuiască, sau să fie ca Isaac, sau ca Iacob, ci mă nevoiesc 
să-i fac ca Ahitofel, sau ca Iuda Iscarioteanul, sau ca şi Cain şi ca bătrânii cei din 
Babilon şi ca cei ce sunt asemenea lor. Să mă crezi că şi tu fuseseşi batjocorit de 
mine şi nu ai ştiut să te lupţi cu războiul cel ascuns. Şi dracul zicând acestea şi 
altele multe decât acestea, numaidecât s-a făcut nevăzut. Iar acel sărac călugăr 
şi vârtos ucigaş, a pătimit moarte de spânzurare, batjocorit fiind de dracul, 
pentru mărirea deşartă şi înălţarea minţii lui. 


11. Doi fraţi s-au dus în pustia cea mai dinăuntru şi şase zile se despărţeau unul 
de altul, iar în a şaptea zi întâlnindu-se, făceau rugăciunile şi mâncau împreună, 
nimic mai mult vorbind între dânşii. Deci, mergând dracii la unul dintr-înşii, îl 
amăgeau în multe feluri şi îi arătau mai înainte veniri de fraţi şi cele ce se 
făceau în multe locuri. Acestea văzându-le şi auzindu-le el că se fac întocmai, 
credea lor, socotind că sunt îngeri cei ce îi vestesc lui mai înainte acestea. L-au 
oprit să se mai ducă şi la fratele său în ziua cea orânduită. Deci, s-a dus odată 
să-l cerceteze pe un frate în mănăstire şi a arătat unora din mănăstire, 
întrebând ca pentru altul de este cu putinţă ca cineva să ştie cele din lume. Iar 
ei auzind şi cunoscând că el este cel înşelat, l-au cercetat, zicând: dacă te 
îndeletniceşti cu acestea, să nu mai vii la noi. Şi îndată s-a pocăit, lepădând 
toate. întorcându-se la locul său, au venit iarăşi dracii după obicei, să-l 
amăgească, dar el îi numea mincinoşi şi îi certa. Şi îndată s-au prefăcut în 
dobitoace necuvântătoare şi îngrozindu-1, s-au dus. 

12. Spuneau unii despre un bătrân, că şezând în chilia sa şi nevoindu-se, îi 
vedea pe draci aievea şi îi defăima. Iar diavolul văzându-se biruit de bătrânul, a 
venit şi i s-a arătat, zicând: eu sunt Hristos! Bătrânul văzându-1, şi-a închis ochii 

iar diavolul a zis: pentru ce îţi închizi ochii? Eu sunt Hristos! Răspuns-a 
bătrânul: eu pe Hristos nu voiesc să-l văd aici. Iar demonul auzind aceasta, s-a 
făcut nevăzut. 


13. Către alt bătrân au zis dracii: voieşti să-L vezi pe Hristos? Şi le-a răspuns: 
anatema vouă şi celui pentru care ziceţi! Căci în Hristosul meu cred, care a zis: 
de va zice vouă cineva, iată aici este Hristos, iată acolo este, voi să nu credeţi. Şi 
auzind dracii, s-au făcut nevăzuţi. 


CAPITOLUL VIII 

PENTRU GÂNDURILE CELE DE HULĂ CARE VIN ÎN INIMA OMULUI, 
HULITOARE SPRE DUMNEZEU, SPRE PREACURATA FECIOARĂ MAICA 
LUI HRISTOS DUMNEZEU, SPRE SFINŢII LUI DUMNEZEU ŞI SPRE 
SFINTELE TAINE 


ÎNTREBARE (Dintre ale lui Anastasie Sinaitul, puţin schimbată]: 

1. Oare, de unde se întâmplă de vin şi intră în inima omului, fără de voia şi 
învoirea lui, nişte gânduri rele, necurate şi hulitoare spre însuşi Domnul 
Dumnezeu şi spre Preacurata şi pururea Fecioara Maria, Maica lui Hristos 
Dumnezeu şi spre sfinţii lui Dumnezeu, în vremea rugăciunii şi în vremea 
cuminecării cu Sfintele Taine? Pentru care mulţi au căzut întru deznădăjduire, 
socotindu-se pe sine fără Dumnezeu şi mai răi decât păgânii şi decât 
dobitoacele cele necuvântătoare, atât de mult, încât de aceea nici creştini nu se 
mai socoteau a fi şi mulţi de această supărare s-au oprit de la Sfânta 
împărtăşire. Unii au vrut ori să sară în apă să se înece, ori într-alt chip să se 
omoare, socotindu-se că ei nu mai au iertare de păcatul acesta, nici nu mai este 
nădejde de mântuirea lor, pentru că au hulit pe însuşi Domnul Dumnezeu, 
aducându-şi aminte şi socotind cuvântul Domnului ce este scris în Sfânta 
Evanghelie, care zice: tot păcatul şi hula se va ierta oamenilor, iar hula care 
este asupra Duhului Sfânt nu se va ierta, nici în acest veac, nici în veacul ce va 
să fie. Deci, de unde vin în inima omului nişte gânduri rele şi spurcate şi 
hulitoare de Dumnezeu, ca acelea care sunt fără voia omului? Şi în ce chip 
poate omul să se izbăvească şi să scape de pieirea acelor gânduri pierzătoare 
de suflet? 

RĂSPUNS 


2. De acea ispită, de vei citi cu luare aminte, vei afla folos, că ispită ca aceea se 
întâmplă la mulţi dacă-1 sloboade Dumnezeu pe diavol, ca să-i ispitească pentru 
înălţarea şi mândria lor, ca să-i smerească şi să-şi vină întru cunoştinţă, să-şi 
cunoască neputinţa lor şi să se pocăiască de mândria lor. Iar unora fiind smeriţi 
şi cucernici, li se întâmplă lor o ispită ca aceea, din zavistia şi pizma 
vrăjmaşului diavol. Pentru aceea şi multora din prea cuvioşii părinţi care trăiau 
prin pustie cu multă înfrânare şi pustnicească viaţă, li se întâmpla lor de 
cădeau în acea boală şi în ispita diavolicească a gândurilor rele şi hulitoare 
asupra dumnezeirii. Precum zice sfântul Ioan Scărarul şi alţi sfinţi părinţi, că de 
multă supărare şi scârbă ce aveau pentru acele gânduri diavoliceşti hulitoare 
de Dumnezeu, cădeau în deznădăjduire, întru slăbiciune şi boală sufletească şi 
trupească, încât li se veştejeau şi li se schimbau feţele de multe osteneli, foame 
şi sete, răbdare cu privegheri şi rugăciuni, că doar s-ar izbăvi de acele gânduri 
hulitoare, dar nu se puteau izbăvi. Şi când le veneau lor acele gânduri hulitoare 
asupra lui Dumnezeu, li se părea că se va desface pământul şi-i va înghiţi, sau 
va cădea foc din cer şi-i va arde. Dar toate le pătimeau şi le răbdau pentru 
nesocotinţa, neştiinţa şi nepriceperea lor, că nu se socoteau, nici ştiau, nici 
pricepeau aceasta, că tot adevăratul dreptmăritor creştin care se teme de 
Dumnezeu şi face pouncile Lui, nevinovat este de nişte gânduri spurcate, rele şi 
hulitoare de Dumnezeu ale vicleanului diavol care nu sunt cu voia şi învoirea 
omului, ci sunt nişte năvăliri diavoleşti asupra omului, fără de voia lui. Pentru 
care gânduri omul nu are nici o vină sau păcat, nici pedeapsă de la Dumnezeu, 
fiindcă omul nu le primeşte nici nu le urmează lor, ci îi cad lui năpastă. Căci 
cum ar putea cineva din creştini să-L hulească pe Dumnezeu, căruia I se 
închină şi I se roagă? Noi creştinii Aceluia ne închinăm şi ne rugăm şi-L 
binecuvântăm ziua şi noaptea, în toată vremea şi în tot ceasul. Aceluia îi 
mulţumim şi pe Dânsul îl preamărim. Aceluia îi slujim, pe Acela îl chemăm 
pururea întru ajutorul nostru, înaintea Lui stăm şi îl rugăm şi pe El Unul îl ştim 
Dumnezeu, Tatăl, Fiul şi Sfântul Duh, într-o Dumnezeire, slăvit de toată făptura. 
Pentru Acela toate chinurile şi mucenicia cu bucurie le primim, le răbdăm şi le 
pătimim. De aceea suntem necăjiţi şi supăraţi şi luptaţi de vrăjmaşi, pentru 
Acela suntem izgoniţi, pentru Acela ne lepădăm de lume şi de toate cele ce sunt 
într-însa. De aceea îi lăsăm pe părinţii, fraţii şi surorile noastre şi ne lăsăm 
soţiile şi fiii noştri, încă şi viaţa noastră şi trupul nostru le dăm la munci şi la 
pedepse cu osârdie. Cum s-ar putea ca să hulim şi să grăim de rău şi să-L 
ocărâm pe Dumnezeul nostru, pentru care în toate zilele murim? însă acele 
gânduri rele şi hulitoare sunt ispitele vicleanului duh al satanei, care vrea să ne 
smintească şi să ne despartă pe noi de Dumnezeul nostru. Nimeni nu poate să 
facă aceasta precum mai sus am zis, să se închine lui Dumnezeu şi să-L 

hulească, nici chiar elinii cei păgâni. Nici chiar diavolii, care ne aduc şi ne 
aruncă în inimi gânduri rele şi hulitoare ca acelea, nu îndrăznesc să-L hulească 
pe Dumnezeu. Precum despre aceasta mărturiseşte sfântul Apostol Iacov, 
fratele Domnului, zicând: tu crezi că este un Dumnezeu şi bine faci, că şi dracii 
cred şi se cutremură. Deci, lucru arătat este, că ei nu îndrăznesc să-L hulească, 
încă şi de Domnul Hristos cu frică şi cu cutremur se rugau să nu-i trimită pe ei 
în chinuri şi îl mărturiseau şi îl grăiau de bine, zicând: ce este nouă şi Ţie, 
Iisuse, Fiul lui Dumnezeu, Celui viu? Ai venit mai înainte de vreme să ne 
munceşti? Ştimu-Te pe Tine cine eşti, Sfântul lui Dumnezeu. Precum de aici 
este arătat şi cunoscut lucru că diavolii vrăjmaşi fiind neamului omenesc şi 
având pururea mare pizmă şi zavistie asupra noastră, aruncă aceste gânduri 
spurcate şi hulitoare de Dumnezeu în inima omului, socotind vrăjmaşul căci cu 
acele gânduri hulitoare asupra Dumnezeirii ar putea omul să se scârbească şi 
să se deznădăjduiască de mântuire, şi cu aceasta să-l despartă şi să-l 
îndepărteze de Dumnezeu. Dar noi creştinii şi credincioşii lui Hristos, pentru 
acele gânduri străine ale vrăjmaşului diavol, nici o osândă, cercetare, sau 
pedeapsă nu avem de la Dumnezeu. Că de ar fi ale noastre şi din inima noastră 
acele gânduri hulitoare, pe care le-am grăi noi şi le-am zice cu gura noastră. 
Dar noi mai mult voim să fim arşi în foc decât să grăim cu gura noastră cuvinte 
de hulă asupra Dumnezeului nostru. De acestea noi înştiinţându-ne şi 
încredinţându-ne, nici într-o seamă să nu băgăm acele gânduri, ci când îţi va 
aduce diavolul şi va arunca în inima ta nişte gânduri hulitoare ca acelea, să-i 
zici şi să-i răspunzi în gândul tău aşa: să se întoarcă boala ta pe capul tău şi pe 
creştetul tău şi hula ta să se pogoare asupra ta, viclene diavole şi duhule 
necurate! Iar eu, Domnului Dumnezeului meu totdeauna mă închin, îl laud şi îl 
slăvesc şi niciodată nu-L voi huli, căci cum aş putea eu să hulesc şi totodată să 
proslăvesc pe Domnul Dumnezeul meu? Cum aş putea să-L ocărăsc când în 
toate zilele şi în tot ceasul, cu tot sufletul şi inima mea îl preamăresc şi îl rog pe 
Dânsul? Iar hula ta, viclene diavole, să se întoarcă pe capul tău! Şi în acest chip 
poţi să te izbăveşti de acea ispită diavolească, nesocotindu-le şi nebăgând în 
seamă acele gânduri ale lui, ci ocărându-1 şi batjocorind pe vrăjmaşul diavol, 
ştiind şi cunoscând noi că de la el şi ale lui sunt acele gânduri hulitoare iar nu 
de la noi, nici ale noastre. Ci de la noi şi ale noastre sunt alte gânduri şi patimi 
care se nasc, adică: curvia, preacurvia, îmbuibarea pântecului, beţia, zavistia, 
mânia, pizma, iubirea de argint, clevetirea, învrăjbirea, scumpetea, 
nemilostivirea, tirania, minciuna şi altele asemenea acestora. Aceste patimi 
sunt din voia noastră, de le vom face ori de nu le vom face. Şi de le vom gândi 
ori de nu le vom gândi, în cele ce facem noi cu voia noastră, vinovaţi şi greşiţi 
suntem înaintea lui Dumnezeu şi numai de acele patimi şi păcate şi gânduri 
rele vom fi şi noi cercaţi şi întrebaţi, care sunt sub puterea şi stăpânirea şi voia 

noastră. Iar de cele ce nu sunt în voia şi stăpânirea noastră nu vom fi cercaţi, 
nici întrebaţi şi gândurile cele hulitoare de Dumnezeu nu sunt în voia şi 
stăpânirea noastră, ci sunt nişte lucruri străine ale diavolului, pentru care 
gânduri noi nevinovaţi suntem. Cade-se a şti că aceste gânduri hulitoare de 
Dumnezeu, nu le duce diavolul să le arunce în inimile necredincioşilor păgâni 
şi ereticilor, pentru că spre aceia nu are el zavistie, nici pizmă, nici război 
fiindcă ei, cu necredinţa şi eresul lor, nu-i sunt potrivnici, ci îi sunt supuşi. Ci 
toată silinţa şi nevoinţa lui este împotriva dreptmăritorilor creştini, ca să-i 
împiedice şi să-i smintească din credinţa lor, să-i scârbească, să-i 
deznădăjduiască, să-i depărteze şi să-i înstrăineze de Dumnezeu. Că ne spunea 
un părinte oarecare din Schit, că multă scârbă şi supărare avea de spurcatele şi 
hulitoarele de Dumnezeu gânduri diavoleşti. Iar odată neştiind ce să mai facă 
de mare scârbă şi supărare ce avea din acele gânduri drăceşti, a mers la 
fericitul Petru, arhiepiscopul Alexandriei, mucenic şi s-a jeluit lui şi i-a spus 
toată scârba şi supărarea ce o are din pricina acelor gânduri hulitoare asupra 
Dumnezeirii şi asupra credinţei creştineşti. Iar fericitul arhiepiscop i-a răspuns, 
zicând: mergi, fiule şi te îngrijeşte pentru alte greşeli ale tale, iar acel păcat 
pentru gândurile hulitoare asupra Dumnezeirii şi asupra credinţii creştineşti 
care zici că te supără, lasă-1 să fie asupra mea. Că tot creştinul dreptmăritor, 
care slujeşte şi se închină lui Dumnezeu cu credinţă, nu este vinovat de acele 
diavoleşti gânduri hulitoare de Dumnezeu, ci diavolul le aruncă în inima 
omului fără voia lui, pentru pizma şi zavistia lui cea mare, ce o are asupra 
omului creştin. Că şi mie, fiule, odată mi s-a întâmplat de mă supărau gândurile 
hulitoare şi mergând m-am jeluit şi i-am spus sfântului Pafnutie mărturisitorul 
şi mucenicul. Iar el m-a întărit, zicând aşa: când m-au prins pe mine 
prigonitorii şi m-au dus să mă muncească pentru mărturisirea lui Hristos, 
tocmai atunci, la acea judecată şi muncă, când mă chinuiau şi îmi ardeau trupul 
pentru Domnul Hristos şi cu cârlige de fier mă strujeau, vicleanul diavol îmi 
aducea gânduri de hulă către Dumnezeu, iar eu îi răspundeam cu mânie, zicând: 
o, duh viclean şi necurat, eu sufletul şi trupul şi toată viaţa mea mi le dau 
chinurilor şi morţii pentru Dumnezeul meu şi tu îmi aduci mie gânduri de hulă 
către Domnul Dumnezeu? Că de L-aş huli pe Domnul Dumnezeul meu, după 
vicleanul şi vrăjmăşescul tău sfat, nu mi-aş da trupul şi sângele chinurilor şi 
focului pentru Dânsul; ci hula să se întoarcă pe capul tău, viclene diavole! 
Acestea spunându-le fericitul Petru arhiepiscopul, acelui părinte, l-a mângâiat 
şi l-a întărit. Deci, din atâta putem noi să cunoaştem că acele gânduri diavoleşti 
hulitoare asupra Dumnezeirii nu se pot izgoni cu altceva nici într-alt chip nu se 
poate izbăvi omul cel supărat de dânsele, fără numai să nu le bage niciodată în 
seamă. Că nu pot nimic să-ţi strice ţie acelea, fiindcă acele gânduri nu sunt de la 
tine, ci de la diavol. Pentru aceea tu n-ai să dai seamă de acele gânduri. Şi prea 
cuviosul părintele nostru Pamvo, ne spunea nouă, zicând: eu, fiilor, trăind în 

adâncul pustiului şi rugându-mă lui Dumnezeu pentru iertarea şi îndreptarea 
vieţii mele, odată mi-a adus şi mi-a aruncat diavolul în inimă gânduri hulitoare 
asupra lui Dumnezeu şi a sfinţilor Lui şi foarte tare mă supărau. Iar eu neştiind 
ce să fac de scârba şi supărarea ce aveam, am început cu osârdie a mă ruga lui 
Dumnezeu să izgonească şi să depărteze de la mine aceste gânduri rele. Şi cu 
aşa de mare osârdie rugându-mă lui Dumnezeu, am auzit glas de sus 
grăindu-mi aşa: Pamvo, nu avea nici o grijă de păcatele străine, ci de ale tale 
îngrijeşte-te că acele gânduri hulitoare sunt ale vicleanului diavol. 


3. Un frate l-a întrebat pe unul din părinţi despre gândul hulei, zicând: se 
necăjeşte sufletul meu, awo, de dracul hulii, ci fă milă şi spune-mi, din ce mi se 
întâmplă şi ce voi face? Răspuns-a bătrânul: un gând ca acesta ni se întâmplă 
nouă din clevetire, defăimare şi osândire, dar mai vârtos din mândrie şi din a-şi 
face cineva voile sale şi a se lenevi în rugăciunea sa, şi din mânie şi iuţime care 
sunt semne ale mândriei, căci aceasta ne aruncă pe noi în patimile ce s-au zis şi 
de acolo se naşte gândul hulii şi de va zăbovi în suflet îl dă dracul hulii la cel al 
curviei şi de multe ori îl aduce până la ieşirea din minţi, iar de nu se va deştepta 
omul, piere. 


CAPITOLUL IX 

CUM TREBUIE RUGĂCIUNEA SĂ FIE AJUTATĂ DE FAPTĂ. CARE SUNT 
FAPTELE CARE FAC CA RUGĂCIUNEA SĂ FIE NEPRIMITĂ 


1. A întrebat un bătrân dacă se folosesc cei ce cer de rugăciunile părinţilor iar 
ei se lenevesc. Şi i-a răspuns: mult poate rugăciunea dreptului, precum este 
scris; însă care se face, adică aceea care se ajutorează de cel ce cere rugăciunea, 
păzindu-se cu toată osârdia şi cu durere în inimă de gânduri şi fapte rele. Că de 
va petrece cu nebăgare de seamă, de nici un folos nu-i va fi, chiar dacă sfinţii se 
vor ruga pentru el. Că unul zidind şi altul surpând, ce au folosit, fără numai 
osteneli? A adaos încă şi acest fel de povestire, zicând: era un sfânt părinte al 
unei chinovii, împodobit cu toată fapta bună, dar mai vârtos cu smerita 
cugetare, cu blândeţe, cu milostivirea către săraci şi cu dragostea. Acesta se 
ruga mult lui Dumnezeu, zicând: Doamne, mă ştii pe mine cât sunt de păcătos, 
dar nădăjduiesc în îndurările Tale, să mă mântuiesc prin mila Ta. Deci, mă rog 
bunătăţii Tale, Stăpâne, să nu mă desparţi de obştea mea, ci împreună cu mine 

şi pe aceia îi învredniceşte împărăţiei Tale, pentru nespusa Ta bunătate. Deci, 
această rugăciune neîncetat făcând-o, l-a încredinţat iubitorul de oameni 
Dumnezeu în acest chip: trebuia să se săvârşească pomenire de sfinţi la o altă 
mănăstire, care nu era departe de dânşii, şi îl chemau părinţii acelei mănăstiri 
pe el împreună cu ucenicii lui. Iar el se lepăda. Dar a auzit în vis, zicându-i-se să 
meargă şi să trimită întâi pe ucenicii săi, apoi să meargă singur. Deci, 
ducându-se ucenicii lui, zăcea un înger în chip de sărac bolnav, în mijlocul 
drumului. Venind ucenicii la locul acela şi văzându-1 văitându-se, l-au întrebat, 
care e pricina. Iar el a zis: sunt bolnav şi eram călare pe dobitoc, care 
trântindu-mă a fugit, şi iată nu are cine să-mi ajute. Iar ei au zis: ce putem să-ţi 
facem, awo? Noi suntem pe jos. Şi lăsându-1, s-au dus. Apoi, după puţin timp a 
venit şi părintele lor şi l-a aflat zăcând şi suspinând şi înştiinţându-se de 
pricină i-a zis: nu au venit nişte monahi şi nu te-au aflat aşa? Iar el a zis: ba da, 
au venit, dar neştiinţându-se de pricină, au trecut zicând: noi suntem pe jos, ce 
putem să-ţi facem? Zis-a lui awa: poţi să umbli puţin şi să mergem? Iar el a zis: 
nu pot! Atunci awa i-a zis: vino să te iau în spate şi Dumnezeu ne va ajuta şi 
vom merge. Iar el a zis: cum poţi atâta depărtare să mă duci în spate? Mergi şi 
te roagă pentru mine! Iar awa a zis: nu te voi lăsa, ci iată piatra aceea; te voi 
pune pe dânsa şi mă voi apleca şi te voi lua în spate. Şi aşa a făcut. La început îl 
simţea că este greu, ca un om mare, apoi se făcea mai uşor, tot mai uşor, încât 
se minuna cel ce îl purta pe spate. Şi deodată s-a făcut nevăzut şi a venit glas 
către el: pururea te rugai pentru ucenicii tăi să se învrednicească împreună cu 
tine de împărăţia cerurilor şi iată că altele sunt măsurile tale şi altele ale lor. 
Deci fă-i pe ei să vină la lucrarea ta şi vei dobândi cererea, căci eu sunt Dreptul 
Judecător, răsplătind fiecăruia după faptele lui. 


2. Un frate s-a dus la unul din bătrâni în lavra lui Suca, deasupra Ierihonului, şi 
i-a zis: cum trăieşti, părinte? Răspuns-a lui bătrânul: rău. Zis-a lui fratele: 
pentru ce trăieşti rău, părinte? Iar bătrânul i-a zis: iată, am treizeci de ani de 
când stau înaintea lui Dumnezeu în toate zilele rugându-mă, şi în rugăciunea 
mea uneori mă blestem pe mine zicând către Dumnezeu: să nu Te milostiveşti 
spre toţi cei ce fac fărădelegea. Şi: blestemaţi sunt cei ce se abat de la poruncile 
Tale, de la care eu pururea mă abat, şi fărădelegea o lucrez. Alteori către 
Dumnezeu iarăşi zic: vei pierde pe toţi cei ce grăiesc minciună şi eu în fiecare zi 
grăiesc minciuna şi în inima mea cugetând rele, zic către Dumnezeu că 
cugetarea inimii mele înaintea Ta este pururea. Şi neavând post câtuşi de puţin, 
zic: genunchii mei au slăbit de post. Şi iarăşi dacă am pomenire de rău asupra 
fratelui meu, zic către Dumnezeu: iartă-ne nouă precum şi noi iertăm! Şi toată 
grija având la a mânca pâinea mea, zic: am uitat a mânca pâinea mea. Şi 

dormind până dimineaţa, cântând zi la miezul nopţii m-am sculat ca să mă 
mărturisesc Ţie. Neavând umilinţă câtuşi de puţin, zic: ostenit-am întru 
suspinul meu, sau: făcutu-s-au lacrimile mele mie pâine ziua şi noaptea. Şi cu 
totul fiind plin de mândrie şi de odihnă trupească, mă batjocoresc pe mine şi 
cânt: vezi smerenia mea şi osteneala mea şi lasă toate păcatele mele! Negătit 
fiind zic: gata este inima mea, Dumnezeule! Pe scurt deci toată pravila şi 
rugăciunea mea mi se face mie spre mustrare şi ruşine. Zis-a fratele: eu 
socotesc, părinte, că acestea le-a făcut David pentru sine. Iar bătrânul 
suspinând, a zis: ce zici, frate? De nu vom păzi cele ce cântăm înaintea lui 
Dumnezeu, la pierzare vom merge. 


3. A zis un bătrân: în Schit era un frate osârduitor la slujba sa, dar leneş la 
celelalte. Şi într-o zi se arată satana către unul din bătrâni, şi îi zice: o, minune! 
Cutare monah mă strânge în braţele sale ca să nu mă duc de la dânsul făcând 
voile mele şi în tot ceasul zice către Dumnezeu: Doamne, izbăveşte-mă de cel 
rău! 


4. Ziceau bătrânii că oglinda călugărului este rugăciunea. Şi iarăşi ziceau ei, că 
precum este cu neputinţă a-şi vedea cineva faţa sa în apă tulbure aşa şi sufletul 
nu poate să se roage de nu se va curăţi de cele străine. 


5. A zis un bătrân: când omul se va păzi, să nu-1 nedreptăţească pe aproapele, 
atunci are îndrăzneală cu gândul său că rugăciunea lui s-a primit la Dumnezeu. 
Iar dacă cineva îl va nedreptăţi pe aproapele, rugăciunea lui este urâtă şi 
neprimită. Căci suspinul celui nedreptăţit nu lasă rugăciunea celui ce l-a 
nedreptăţit să intre. 


6. Povestit-a unul din părinţi: la Schit când făceau Sfânta Liturghie clericii, se 
pogora ca un vultur peste Jertfa cea de taină şi nimeni nu-1 vedea, decât clericii, 
într-o zi a cerut unul de la diacon ceva. Iar el i-a zis: nu am vreme acum. Apoi 
venind diaconul la Jertfa cea de taină, nu s-a pogorât asemănarea vulturului 
după obicei. Şi a zis preotul către diacon: pentru ce nu a venit vulturul după 
obicei? Negreşit pentru că în mine sau în tine este vreo greşeală care a oprit 
darul. Depărtează-te deci de la mine şi de se va pogorî se va cunoaşte că pentru 

tine nu s-a pogorât. Depărtându-se diaconul, îndată s-a pogorât vulturul. Iar 
după ce s-a sfârşit slujba, a zis preotul către diacon: spune-mi, ce ai făcut? Iar el 
a zis: nu mă ştiu pe mine să fi greşit, fără numai că venind un frate şi 
cerându-mi cutare lucru, i-am răspuns că nu am vreme. Şi i-a zis lui: deci 
pentru tine nu s-a pogorât, fiindcă s-a mâhnit fratele asupra ta. Şi ducându-se 
diaconul, s-a pocăit înaintea fratelui. 


7. Un frate l-a întrebat pe un bătrân oarecare, zicând: oare pentru care păcat nu 
primeşte Dumnezeu rugăciunea omului? Răspuns-a lui bătrânul: pentru pizma 
şi ţinerea de minte a răului precum zice Domnul: de vei aduce darul tău la altar 
şi acolo îţi vei aduce aminte că fratele tău are ceva asupra ta, lasă darul tău 
înaintea altarului şi mergi mai întâi de te împacă cu fratele tău şi apoi venind, 
adu darul tău. Iar de ai vreo vrajbă şi pizmă asupra cuiva, atunci să ştii că 
rugăciunea ta şi jertfa ta nu este primită de Dumnezeu, ci mai vârtos scârbeşti 
şi mânii pe Dumnezeu în rugăciunea ta. 


CAPITOLUL X 

PENTRU MULTE GRAIURI ŞI CUVINTE DE ÎNVĂŢĂTURĂ ALE PREA 
CUVIOŞILOR ŞI PURTĂTORILOR DE DUMNEZEU PĂRINŢI, PENTRU 
SMERENIE 


1. Zis-a un bătrân: de este cineva cinstit şi lăudat de oameni mai mult decât 
măsura lui, unul ca acela de mult bine se lipseşte. Iar cel ce nu este nici cât de 
puţin cinstit şi lăudat de oameni aici pe pământ, acela va fi proslăvit de Domnul 
Dumnezeu în cer. 


2. Un frate l-a întrebat pe un bătrân, zicând: spune-mi mie, părinte, oare, ce ar 
face cineva vrând să-şi poată câştiga lui smerenia? Răspuns-a lui bătrânul, 
zicând: smerenia, fiule, este cununa de pietre scumpe a călugărului. Şi cel ce va 
vrea să câştige smerenia, acela pururea să se silească să-şi deprindă firea sa în 
a-şi vedea numai ale sale greutăţi şi păcate şi a le cunoaşte, a se mâhni, a se 
defăima şi a se îngriji pentru dânsele. Iar păcatele altora să nu le ispitească, nici 
să osândească pe nimeni din fraţi. 

3. Zis-a un bătrân: să nu cumva să gândeşti vreodată în gândul tău că tu eşti 
mai silitor şi mai nevoitor spre faptele cele sufleteşti decât ceilalţi fraţi, şi că 
mai mult posteşti şi că te osteneşti, ci smereşte-te cu darul lui Hristos şi cu 
dragoste nefăţarnică la toţi fraţii, ca să nu cazi în duhul mândriei şi aşa să-ţi 
pierzi osteneala. Căci scris este: cel ce i se pare că stă, să se păzească să nu cadă. 
Ci cu dragostea să fii ca şi cu sare îndulcit pururea către fratele tău. 


4. De vei porunci ceva fratelui tău cu smerenie şi cu frica lui Dumnezeu să facă 
vreo treabă oarecare, el se va supune cuvântului tău, cel cu smerenie şi va face 
ceea ce îi vei zice lui. Iar de vei porunci lui cu stăpânire, ca şi cum l-ai stăpâni 
pe el, iar nu cu smerenie şi cu frica lui Dumnezeu, atunci Dumnezeu care vede 
şi cunoaşte tainele inimilor, nu-i dă lui îndemnare în inimă să te asculte, şi să 
facă cele ce îi porunceşti lui cu stăpânire. De vreme ce arătat este lucrul care se 
face pentru Dumnezeu, aşijderea şi lucrul care se face cu porunca stăpânitoare. 
Căci lucrul care este al lui Dumnezeu este cu smerenie, cu rugăminte şi cu 
blândeţe. Iar poruncirea cu stăpânire este plină de mânie, de mâhnire şi de 
tulburare, fiind lucrul vicleanului. 


5. Un frate a mers la un bătrân şi l-a întrebat, zicând: părinte, ce voi face, că mă 
supără mândria şi înălţarea? Răspuns-a lui bătrânul: bine faci, fiule, că doar tu 
ai făcut cerul şi pământul. Aceasta auzind fratele, s-a umilit cu inima şi făcând 
metanie până la pământ bătrânul a zis: iartă-mă, părinte, că nici una din 
acestea n-am făcut. Zis-a lui bătrânul: dacă cel ce a făcut cerul şi pământul S-a 
smerit pentru noi, noi care suntem tină şi ţărână, pentru ce să ne înălţăm? Şi 
aşa s-a smerit fratele de cuvintele acelui bătrân, şi cu mult folos a mers la chilia 
sa, smerindu-se şi umilindu-se în inima lui. 


6. Un bătrân oarecare a mers la un târg, să-şi vândă lucrul mâinilor lui. Şi 
mergând el pe drum a întâlnit un om îndrăcit muncindu-se. Apropiindu-se 
îndrăcitul l-a lovit pe bătrân cu palma peste obraz, iar bătrânul a întors şi 
cealaltă parte a obrazului să-l mai lovească. Iar dracul văzând smerenia 
bătrânului n-a putut răbda, ci îndată a ieşit din om şi a fugit. Şi omul a rămas 
sănătos şi a căzut la picioarele bătrânului, mulţumindu-i lui că l-a izbăvit pe el, 
cu rugăciunea lui, de muncirea cumplitului diavol. 

7. Zis-a un bătrân: când îţi va aduce diavolul în inimă gândul mândriei şi al 
înălţării şi va începe a-ţi ridica şi a-ţi înălţa inima, socotind în mintea ta că ai 
împlinit toate poruncile lui Dumnezeu, atunci opreşte-ţi acel gând şi începe a-ţi 
da seama cu amănuntul şi a te ispiti, şi vezi, oare aşa este, cum îţi zice ţie acel 
gând, sau nu? Adică ispiteşte-ţi inima, oare iubeşti pe vrăjmaşii tăi? Oare te 
bucuri de binele lor? Oare îţi pare rău de scârba lor şi de căderea lor? Oare te 
socoteşti pe tine întru toate ca un ticălos şi netrebnic şi mai păcătos decât toţi 
oamenii? Şi măcar de vei şi plini acestea toate, nici aşa să nu te înalţi cumva în 
gândul tău, pentru că un gând ca acela strică şi risipeşte faptele cele bune, pe 
care le săvârşeşte omul. 


8. Şi iar a zis: cel ce este mult cinstit şi slăvit de oameni în lumea aceasta, acela 
în lumea cea viitoare va fi lipsit de slavă şi de cinste. Pentru că cinstea şi slava 
sa, şi-a luat-o de la oameni în lumea aceasta. Iar cel ce nu este slăvit nici cinstit 
de oameni în lumea aceasta, acela va fi cinstit în lumea cea viitoare. 


9. Zis-a un bătrân: în toate supărările şi scârbele ce ţi se vor întâmpla, 
defaimă-te şi ticăloşeşte-te, zicând: pentru păcatele mele mi s-a întâmplat 
această scârbă şi deci mulţumesc Dumnezeului meu. 


10. Un frate l-a întrebat pe un bătrân, zicând: care este lucrul străinului? 
Răspuns-a lui bătrânul: eu am văzut odată pe un frate străin, care a venit la noi 
în biserică în vremea slujbei. Iar după sfârşirea slujbei, a mers în trapeză şi a 
şezut şi el cu fraţii la masă să mănânce bucate. Iar unii din fraţi i-au zis: dar tu, 
frate, fiind străin, de ce faci îndrăzneală ca aceasta, de ai şezut fără 
blagoslovenie împreună cu noi la masă? Scoală-te de la masă şi ieşi de aici afară! 
Iar el auzind aceasta, îndată s-a sculat de la masă şi a ieşit afară. Iar alţi fraţi 
s-au scârbit pentru aceasta şi mergând iar l-au chemat pe fratele cel străin 
înăuntru şi i-au zis să şadă iar la masă. Atunci el îndată a intrat şi a şezut la 
masă, precum i-au zis lui, nimic îndoindu-se sau mâhnindu-se. Şi după ce a 
mâncat bucate şi s-a sculat de la masă, l-au întrebat pe el fraţii, zicând: 
spune-ne nouă, frate, ce gândeai în inima ta când te-au scos afară de la masă? 
Credeam că te vei scârbi foarte mult. Răspuns-a lor fratele, zicând: nu m-am 
scârbit, ci eu am pus în gândul meu să mă aseamăn cu un câine, care când îl 

izgoneşte cineva afară, el iese şi când îl cheamă, iar vine. Acestea auzindu-le 
fraţii, foarte s-au folosit toti de smerenia acelui frate străin. 

j ' j 


11. Odată au mers nişte oameni mireni în Tebaida la un bătrân, luând cu dânşii 
un om îndrăcit, ca să-l poftească pe acel bătrân să se roage lui Dumnezeu 
pentru dânsul şi să-l izbăvească de acea muncă diavolească. Iar bătrânul fiind 
poftit de dânşii, a început a se ruga cu osârdie lui Dumnezeu pentru dânsul, şi 
după ce a săvârşit rugăciunea a grăit necuratului duh, care era într-acel om şi a 
zis: ieşi, duh necurat, din zidirea lui Dumnezeu! Zis-a lui duhul cel necurat din 
om: voi ieşi dacă te voi întreba un cuvânt şi îmi vei răspunde. Zis-a lui bătrânul: 
întreabă şi zi ce ai de zis! Şi a zis diavolul: aceasta voi să te întreb şi să-mi spui 
mie: ce sunt caprele şi ce sunt oile? Răspuns-a lui bătrânul: caprele eu sunt, iar 
oile Dumnezeu le ştie. Acestea auzind diavolul, a strigat cu glas mare şi a zis: 
iată, pentru smerenia ta ies! Şi îndată, în acel ceas a ieşit, iar omul a rămas 
sănătos şi aşa s-a dus la casa lui mulţumind şi slăvind pe Dumnezeu. 


12. Zis-a un bătrân: voiesc să fiu biruit şi să am smerenie, decât să fiu biruitor 
şi să am mândrie. 


13. Un frate l-a întrebat pe un bătrân, zicând: ce este smerenia? Şi i-a zis 
bătrânul: smerenia este a se socoti omul pe sine mai nevrednic şi mai păcătos 
decât toţi şi tuturor supus. Şi a zis fratele: cum este aceea, a fi tuturor supus? 
Zis-a bătrânul: să nu încerci să vezi păcatele străine, ci ale tale păcate şi răutăţi 
să le vezi şi neîncetat să te rogi lui Dumnezeu pentru iertarea ta. 


14. Un frate l-a întrebat pe un bătrân, zicând: spune-mi mie, părinte, un cuvânt 
pe care păzindu-1, să mă mântuiesc! Răspuns-a lui bătrânul, zicând: de vei 
putea răbda cu smerenie toate dosădirile şi ocările, de la oricine ţi se vor 
întâmpla ţie, te vei mântui, căci acesta este lucru mare şi mai de preţ decât 
toate bunătăţile. 

j 

15. Zis-a un bătrân: nu te sili să ai îndrăzneală multă către cel mai mare şi nu 
merge adeseori la dânsul, că dintru aceasta începe a se naşte înălţarea şi 
mândria în inima fratelui şi începe a dori să fie mai mare şi poruncitor altora. 


16. Un sihastru oarecare trăia în pustie şi avea un frate mirean la ţară, într-un 
sat. Iar după câtăva vreme a murit fratele lui, şi i-a rămas un copilaş de trei ani. 
Iar sihastrul auzind de moartea fratelui său, a mers acolo, a luat pruncul şi l-a 
dus cu sine în pustie la chilia lui, hrănindu-1 cu finice şi cu alte verdeţuri din 
pustie. Şi n-a văzut copilul nici un om, decât pe bătrânul sihastru care îl hrănea 
- de când l-a dus în pustie - nici muieri, nici sat, nici pâine n-a mâncat, nici n-a 
ştiut ce este şi cum este viaţa lumii acesteia. Totdeauna era în pustie cu 
bătrânul, postind, rugându-se şi lăudând pe Dumnezeu. Şi aşa a petrecut 
optsprezece ani şi a murit apoi copilul. Iar după îngroparea lui, a început 
sihastrul a se ruga lui Dumnezeu ca să-i descopere lui pentru acel copil, în care 
ceată de sfinţi este pus? Şi i-a arătat Dumnezeu, căci după multă rugăciune cu 
osârdie ce a făcut, a adormit şi a văzut în vis un loc întunecat şi plin de toată 
scârba şi în mijlocul acelui loc era copilul aruncat, zăcând în mare scârbă şi 
supărare nespusă. Aceasta văzând bătrânul, s-a mirat şi a început a grăi către 
Dumnezeu, zicând: Doamne, ce este nedreptatea aceasta? Au doară nu era 
curat acest copil de toate spurcăciunile trupeşti şi necurăţiile lumeşti? El, care 
în toate zilele şi nopţile Te preamărea şi Te lăuda pe Tine, postea, priveghea şi 
se ostenea şi cu nici un păcat lumesc nu era atins! Dar acum ce este aceasta, 
de-1 văd la acel loc de scârbă pedepsit? Iar noi, care suntem născuţi, crescuţi şi 
îmbătrâniţi în păcate, ce nădejde de mântuire o să avem? 0, amar şi vai mie! 
Acestea şi mai multe cu plângere şi cu tânguire grăindu-le bătrânul, a stat 
înaintea lui îngerul Domnului şi a zis: ce plângi aşa, bătrâne şi te tânguieşti 
pentru acel copil, care cu adevărat de păcatele cele trupeşti şi lumeşti neatins a 
fost şi l-ai învăţat a posti, a priveghea şi a se ruga. Dar smerenia, adică a se 
smeri, pentru ce nu l-ai învăţat? Că avea mândrie mare şi înălţare în inima sa, 
socotindu-se pe sine pentru curăţenia şi viaţa lui cea neatinsă de lume că este 
om mare şi sfânt, mai vârtos decât toţi cei din lume şi cu acea gândire înaltă în 
inimă a şi murit. Deci, să cunoşti că nu este nedreptate la Dumnezeu, căci tot 
cel ce se înalţă pe sine cu gândul său, necurat este înaintea lui Dumnezeu, 
precum zice proorocul. Acestea zicând lui îngerul, s-a făcut nevăzut. Iar 
bătrânul şi-a venit în fire şi în cunoştinţă şi a tot plâns neîncetat pentru pieirea 
copilului, până la sfârşitul vieţii sale. 

17. Zis-a un bătrân: să ştiţi că alt drum către mântuire nu este decât smerenia, 
după cum scrie Evanghelia vameşului. De va fi cineva neatins de păcate 
spurcate, să nu cumva să se înalţe cu gândul său, socotindu-se pe sine fără de 
păcate ci unul ca acela mai vârtos să se smerească şi să se păzească, 
socotindu-se mai păcătos decât toţi oamenii. Iar de se va înălţa cu gândul său, 
socotindu-se că este neatins de păcate spurcate pentru că n-a căzut în nici un 
păcat trupesc şi lumesc, ci este curat tot şi pururea gata şi vrednic de 
împărtăşirea Sfintelor Taine; iar pe altul, pe care îl ştie el că a căzut cândva în 
vreun păcat, îl socoteşte nevrednic de Sfintele Taine, unul ca acela cu astfel de 
gând înalt şi fără de smerenie, este nevrednic, necurat şi urât lui Dumnezeu şi 
în pieire merge şi nu-i va folosi curăţenia lui, neavând smerenie. Că mult mai 
plăcut şi mai iubit este de Dumnezeu păcătosul smerit decât dreptul mândru. 


18. Un frate l-a întrebat pe un bătrân, zicând: ce este, părinte, că Domnul 
Hristos zice în Sfânta Evanghelie: fericiţi sunt cei ce plâng, că aceia se vor 
mângâia? Iar sfântul apostol Pavel porunceşte în cartea sa, zicând: bucuraţi-vă 
pururea şi iarăşi zic, bucuraţi-vă! Deci, cum şi în ce chip va face omul să plângă 
şi să se bucure şi cum poate să încapă aceasta şi să fie amândouă împreună: şi 
plângerea şi bucuria? Răspuns-a lui bătrânul, zicând: plângerea este grija 
pentru Dumnezeu şi pentru poruncile Lui, care naşte pocăinţa, iar pocăinţa 
naşte cunoştinţa, postirea, rugăciunea şi învăţătura. Iar bucuria este liniştea în 
Dumnezeu şi blândeţea. Când adică se arată cineva bun şi cinstit la cuvânt, cu 
dragoste şi cu faţă veselă către cei ce vin la dânsul, iar în inima lui are plângere 
şi faţa lui este veselă şi cuvântul lui cu dragoste. Şi aşa pot fi şi pot încăpea 
amândouă şi plângerea şi bucuria. 


19. Era un sihastru oarecare bătrân, care de mulţi ani trăia în pustie. Acestuia 
i-a venit gând în inimă, socotindu-se că el a săvârşit şi a împlinit toate 
bunătăţile şi poruncile lui Dumnezeu şi a început cu mare osârdie a se ruga lui 
Dumnezeu, zicând: Doamne, Dumnezeul meu, arată-mi mie de mi-a mai rămas 
ceva nesăvârşit din faptele bune, să le săvârşesc pe toate! Iar văzătorul de inimi, 
Dumnezeu, vrând ca să-i smerească acel gând înalt, i-a descoperit lui în gând şi 
i-a grăit, zicând: mergi la cutare mănăstire, la arhimandrit şi ce îţi va zice ţie, 
aşa să faci! Iar el deşteptându-se din somn foarte s-a bucurat de acea vedenie 
dumnezeiască şi mulţumea lui Dumnezeu. Şi îndată a plecat la acel arhimandrit 
şi apropiindu-se de acea mănăstire Dumnezeu i-a descoperit arhimandritului 
despre venirea lui, zicând: iată cutare sihastru de la cutare pustie, vine la tine 

ca să te întrebe, să-i spui cuvânt pentru mântuirea sufletească. Deci, dacă va 
veni aşa să-i faci tu: să-i dai o prăjină în mână şi să-i încredinţezi porcii 
mănăstirii în seama lui şi să-i porunceşti să-i păzească. între timp a sosit şi 
sihastrul la poarta mănăstirii şi a început a bate la poartă ca să-i deschidă şi 
auzind portarul, a mers, i-a deschis şi a intrat înăuntru la arhimandrit, s-au 
închinat unul altuia şi s-au sărutat după obicei şi au şezut. După aceea l-a 
întrebat pe el arhimandritul: de unde vii, avvo şi pentru ce este osteneala 
venirii tale la noi? Ai venit până aici sau mai departe mergi? Răspuns-a 
sihastrul şi a zis: eu, cinstite părinte, sunt cutare sihastru de la cutare pustie şi 
auzind şi înţelegând de folositoarea învăţătură a cuvintelor cuvioşiei tale, 
într-adins numai până aici am venit, la cuvioşia ta, ca să-mi spui şi mie vreun 
cuvânt de folosul mântuirii sufletului, precum îţi va da ţie Domnul cuvânt. Zis-a 
lui arhimandritul: cu adevărat, awo, din depărtat loc ai făcut osteneala până 
aici. Dumnezeu să te blagoslovească şi să-ţi răsplătească osteneala ta! Iar dacă 
îţi voi spune ţie precum pofteşti cuvânt de folosul mântuirii sufletului, oare vei 
face după cum îţi voi zice? Răspuns-a sihastrul şi i-a zis: iată, mă făgăduiesc 
înaintea lui Dumnezeu, că orice-mi vei zice, cu bucurie voi face după cuvântul 
ce-mi vei spune! Că pentru aceasta mi-am ostenit bătrâneţele mele de am 
călătorit atâta şi am venit la cuvioşia ta, ca să fac după cuvântul ce-mi vei zice. 
Atunci arhimandritul sculându-se de pe scaunul său şi luând o prăjină pe care 
mai înainte de venirea sihastrului i-o gătise pentru acea treabă, i-a dat-o, 
zicând: iată, frate, acesta este cuvântul pe care voi să ţi-1 spun pentru 
mântuirea sufletului tău. Primeşte acest toiag şi mergi de paşte porcii acestei 
sfinte mănăstiri! Iată, ţi-am spus ce să faci. Mergi şi fă aşa precum ţi-am zis! Şi 
aceasta zicând, îndată a poruncit de a adus toţi porcii mănăstirii şi i-a dat în 
seama lui şi l-a trimis la câmp să-i pască. Iar el la aceasta n-a îndrăznit să 
răspundă nimic, ci supunându-se a primit porcii în seama sa şi ieşind cu dânşii 
la câmp a început a-i paşte. Iar oamenii care îl ştiau, pentru că era foarte vestit 
şi multora ştiut pentru viaţa lui cea îmbunătăţită, auzind unde este şi că paşte 
porcii la câmp, se mirau de aceasta şi minunându-se spuneau unul altuia, 
zicând: iată, sihastrul cel mare şi vestit de la cutare pustie, a înnebunit şi şi-a 
ieşit din minte şi a pribegit din pustie, de la locul şi chilia lui, iar acum umblă de 
paşte porcii la câmp. Acestea vorbind oamenii unii cu alţii, de multe ori se 
întâmpla să audă şi el aceste vorbe. Căci mulţi, şi din cei ce nu ştiau, nici îl 
cunoşteau, vorbeau şi spuneau despre dânsul, fiind de faţă. Iar alţii ziceau: 
sihastrul cel mare s-a îndrăcit şi umblă pe câmp împreună cu porcii. Iar el 
auzind, răbda cu smerenie şi aşa, cu multă răbdare şi smerenie trei ani a păscut 
porcii acelei mănăstiri. După ce s-au împlinit trei ani păscând porcii, văzând 
Dumnezeu răbdarea şi smerenia lui, a poruncit arhimandritului să-l cheme şi 
să-l sloboade să meargă iarăşi la locul şi chilia lui. Iar arhimandritul, după 
descoperirea şi porunca lui Dumnezeu, i-a poruncit să dea porcii în seama altui 

om, pe care l-a trimis să-i pască, iar el să vină la mănăstire, zicând că-i este 
trebuincios. Şi aşa, după porunca arhimandritului, dând porcii în seama acelui 
om, a venit la mănăstire. De când i-a dat porcii în seama lui şi l-a trimis la câmp 
ca să-i pască, de atunci el nu a mai venit pe la mănăstire, nici arhimandritul cu 
dânsul nu a mai vorbit, ci vara umbla cu porcii la câmp de-i păştea, iar iarna 
şedea cu ei de-i hrănea în afara metocului sau odaia dobitoacelor, care era la o 
moşie departe de mănăstire. Iar dacă a mers la arhimandrit, şi arhimandritul 
dacă l-a văzut pe el aşa schimonosit şi cu faţa schimbată şi stricată de vânturi şi 
de arsura soarelui, cu barba afumată de multul fum al odăii şi hainele feştelite 
şi rupte, încât nu mai se ţineau de trup, s-a umilit cu inima şi cu mare plângere 
a căzut la picioarele lui, zicând: iartă-mă, robule al lui Hristos că te-am necăjit 
atâta vreme cu acea ascultare dosăditoare. Să ştii, frate, că nu de la mine ţi-am 
făcut aceasta, ci după arătarea şi porunca lui Dumnezeu, pentru vreo greşeală 
ce vei fi făcut înaintea lui Dumnezeu în gândul tău cândva, neluându-ţi seama. 
Pentru că mie mai înainte de a veni la mine, mi-a descoperit Dumnezeu şi mi-a 
spus de venirea ta şi mi-a poruncit ca îndată să-ţi dau porcii mănăstirii în 
seamă şi să te trimit cu dânşii la câmp, ca să-i paşti, precum ţi-am şi făcut. Iar 
acum, frate, văzând Dumnezeu răbdarea şi smerenia ta, s-a milostivit şi te-a 
iertat de acea greşeală ce vei fi făcut şi pentru care te-a trimis la această ispită. 
Căci acum mi-a poruncit Dumnezeu, să-ţi iau porcii din seama ta şi să te slobod 
să mergi la locul şi chilia ta şi să-ţi păzeşti iarăşi rânduiala. Atunci a răspuns 
bătrânul cu multă umilinţă şi lacrimi: adevărat, părinte, eu am greşit Domnului 
Dumnezeului meu, pentru care pe dreptate mi s-a făcut mie aceasta. Căci eu 
văzându-mă pe mine de atâţia ani trăind în pustie şi în toate zilele şi în toată 
vremea nevoindu-mă şi silindu-mă după puterea mea să fac cele plăcute lui 
Dumnezeu şi să împlinesc toate poruncile Lui, mi-a venit în gând, că eu acum 
am săvârşit toate faptele bune şi poruncile lui Dumnezeu. Şi am început cu 
mare osârdie a mă ruga lui Dumnezeu să-mi arate de mi-a mai rămas cumva 
vreo faptă bună nesăvârşită, să o săvârşesc şi pe aceea. Aşa rugându-mă, mi-a 
arătat Dumnezeu şi mi-a poruncit, să vin la cuvioşia ta şi cele ce-mi vei zice să 
le fac. Şi aşa eu, cu mare bucurie, după porunca lui Dumnezeu, am plecat şi am 
venit la prea cuvioşia ta, negândind de o întâmplare ca aceasta. Zis-a 
arhimandritul: adevărat, frate, mari şi neajunse de mintea omenească şi drepte 
sunt judecăţile lui Dumnezeu şi mare este purtarea Lui de grijă pentru noi! Iar 
noi de nu ne vom sili să câştigăm smerenia, în zadar ne vor fi osteneala şi 
faptele noastre, care ne par că sunt bune şi plăcute lui Dumnezeu şi nimic nu 
ne vor folosi, de nu vor fi acoperite cu smerenia. Căci mulţi, cu multe şi mari 
bunătăţi, neavând smerenie, au pierit şi nu i-au folosit pe ei bunătăţile şi 
faptele lor cele bune, cu îngâmfare şi fără de smerenie. Căci bunătăţile şi 
faptele cele bune, de nu vor avea smerenie, îl înalţă pe om la mândrie şi-l pierd, 

precum şi ţie, frate, ţi s-a întâmplat, pentru că n-ai avut smerenia cu care să-ţi fi 
acoperit bunătăţile tale, ca să nu le vadă şi să le ştie vrăjmaşul. însă pe tine, 
frate, Dumnezeu te-a canonisit, te-a miluit şi te-a iertat. Acum întoarce-te şi te 
du iarăşi la locul şi chilia ta şi-ţi păzeşte orânduiala şi de acum te păzeşte foarte 
şi te fereşte de părerea înaltă şi te sileşte cu toată osârdia, de îţi este de folos 
smerenia, că smerenia e acoperemântul faptelor bune! Şi de vei şi face vreo 
faptă bună, îndată să o acoperi pe ea cu smerenia, ca să nu răsufle, căci fapta 
bună neacoperită cu smerenie răsuflă şi se împute şi este urâtă de Dumnezeu. 
Aşa fă, frate şi mă iartă pentru necazul ce ţi-am făcut atâta vreme şi mă 
pomeneşte şi pe mine, nevrednicul, în sfintele tale rugăciuni către Dumnezeu! 
Şi i-a dat cele ce-i trebuiau lui şi aşa închinându-se şi sărutându-se cu 
părintească sărutare, l-a blagoslovit şi l-a slobozit. Şi a plecat şi a mers iar în 
pustie, la chilia sa, găsind chilia curată şi măturată precum a lăsat-o, ca şi cum 
ar fi îngrijit-o cineva, neavând mucezeală sau putoare a pustie, ca în ziua în 
care a plecat dintr-însa, de care lucru foarte se minuna. 


20. Un frate l-a întrebat pe un bătrân oarecare, zicând: părinte, de va voi vreun 
frate să-mi vorbească şi să-mi spună nişte cuvinte nefolositoare sau glume 
lumeşti şi vorbe deşarte, oare mi se cade a-i zice să tacă, să nu vorbească vorbe 
deşarte şi nefolositoare şi glume lumeşti? Răspuns-a lui bătrânul: nu, fiule, 
nicidecum nu ţi se cade să-i zici să tacă, orice va vorbi. Că de-i vei zice să tacă, 
să nu vorbească vorbă fără de treabă, atunci cu acel cuvânt îl ocărăşti pe fratele 
tău şi-l ruşinezi, ca şi cum l-ai lovi cu palma peste obraz. Şi peste puţin şi tu 
însuţi vei vorbi vorbe deşarte şi fără de treabă. Şi, în zadar, spre păcatul tău, ai 
ocărât şi ai osândit cu mândrie pe fratele tău, poruncindu-i să tacă. Dar dacă nu 
îţi place a vorbi vorbă fără de treabă, atunci nu vorbi, ci taci cu smerenie, şi aşa, 
cu tăcerea şi smerenia ta, îi vei da lui şi altora chip bun. 


21. Un frate l-a întrebat pe un bătrân, zicând: awo, ce este smerenia? 
Răspuns-a lui bătrânul: smerenia este aceasta, fiule, să nu socoteşti cândva 
întru părerea ta, cum că ai făcut ceva lucru bun şi plăcut lui Dumnezeu. Ci mai 
vârtos să te socoteşti pururea fără de nici o faptă bună şi plăcută lui Dumnezeu, 
între oameni fiind, să te socoteşti şi să te vezi mai păcătos şi mai nevrednic 
decât toţi. Celui ce-ţi face rău, să te sileşti să-i faci bine, după putinţa ta. Iată, 
fiule, ţi-am spus ce este smerenia, mergi dar şi fă aşa şi te vei mântui! 

22. în zilele împăratului Teodosie, care se chema cel Mic, a venit un bătrân din 
părţile Egiptului şi s-a aşezat în pustie aproape de Constantinopol şi era slăvit 

de toţi. Iar odată, trecând împăratul pe drumul acela, aproape de chilia acestui 
sihastru, a vrut însuşi să meargă să-l vadă. Şi lăsându-şi suita, a mers singur la 
chilia sihastrului în chipul unui ostaş. Bătând la uşă, i-a deschis bătrânul şi l-a 
primit cu bucurie, ca pe un ostaş, neştiind că este însuşi împăratul. Şi făcând 
rugăciune după obicei, au şezut amândoi. Apoi a început împăratul a-1 întreba, 
zicând: cum trăiesc părinţii în Egipt? Zis-a lui bătrânul: bine, cu mila şi darul lui 
Dumnezeu! Ei se roagă pururea pentru pacea şi mântuirea a toată lumea. După 
aceea i-a pus lui bătrânul masă, scoţând dintr-un săculeţ posmagi uscaţi, şi 
muindu-i cu apă a mai pus pe ei, dintr-un ulcior, puţin oţet, untdelemn şi sare şi 
i-a pus pe masă; asemenea şi un pahar cu apă. Şi-l poftea, zicând: ospătează, 
fiule, din ce mi-a dat mie Dumnezeu! Iar împăratul a mâncat cu mare poftă şi a 
băut şi apă. L-a întrebat pe bătrân oaspetele, zicând: spune-mi mie, părinte, ştii 
cine sunt eu? Răspuns-a bătrânul: nu, fiule, nu te cunosc! Atunci a zis lui 
împăratul: eu sunt împăratul Teodosie! Acestea auzind bătrânul, îndată s-a 
închinat la picioarele lui. Şi i-a zis împăratul: fericiţi sunteţi voi, părinte, că v-aţi 
ales viaţă liniştită, fără de gâlceavă şi grijă. Adevărat îţi zic ţie, părinte, că eu în 
palat sunt născut şi hrănit şi crescut, dar niciodată n-am mâncat cu aşa poftă, 
precum am mâncat şi am băut la tine. Deci iarăşi zic: fericiţi sunteţi voi, părinte 
şi fericită este viaţa voastră! Şi aşa luând blagoslovenie de la bătrânul, a ieşit şi 
a mers la ostaşii săi, care îl aşteptau în drum. Iar pe bătrânul, după aceea, au 
început a-1 cinsti şi a-1 slăvi toţi dregătorii şi oamenii. Pustnicul însă, neiubind 
acea cinste şi slavă omenească, a fugit şi a mers iarăşi în Egipt. 


23. Zis-a un bătrân: să nu nesocoteşti pe cel ce îţi slujeşte ţie, că tu nu ştii, că 
poate este mai mult duhul şi darul lui Dumnezeu într-însul decât în tine. Pentru 
aceea, să nu fim nesocotitori spre cei ce ne slujesc nouă. 


24. Zis-a un bătrân: cade-se nouă cu toată osârdia, pururea să ne silim să ne 
câştigăm smerenia, care este acoperământul faptelor bune. De vom face, 
cândva vreo faptă bună, îndată să o acoperim cu smerenia, ca să nu o vedem şi 
să începem a ne ferici pe noi. Căci pentru acea fericire îşi pierde călugărul plata 
ostenelilor sale şi sloboade Dumnezeu pe diavolul care ne aduce ispite şi 
gânduri spurcate. Nouă ni se cade să ne smerim şi să ne osândim pururea. 
Pentru că noi nu numai că nu facem nici un bine, dar nici datoria noastră 
pentru care suntem datori, nu o împlinim. 

25. Un frate l-a întrebat pe un bătrân iscusit, zicând: avvo cum zic unii că de 
multe ori văd arătare îngerească? Răspuns-a lui bătrânul, zicând: fiule, fericiţi 
sunt cei ce văd păcatele lor, iar nu cei ce văd arătări şi alte lucruri! 


26. Un frate oarecare avea scârbă asupra altui frate. Iar acel frate, înţelegând 
cum că cutare frate are scârbă asupra lui, a mers la dânsul, vrând să i se 
smerească, să-şi ceară iertare şi să se împace cu dânsul. Bătând el la uşa 
fratelui, acela n-a vrut să-i deschidă şi să-l primească. Acesta, dacă a văzut că 
nu-i deschide, s-a scârbit şi el. Şi mergând la un bătrân, i-a spus, jeluindu-se 
cum că are scârbă asupra unui frate şi a mers la dânsul să-şi ceară iertare şi să 
se împace cu dânsul şi nu l-a primit, nici nu i-a deschis uşa. Bătrânul i-a zis: 
caută fiule, şi-ţi ia seama, că poate ai vreun gând în inima ta, cum că tu nu eşti 
cu nimic vinovat, nici nu i-ai făcut lui nici un rău, ci el a făcut rău şi el este 
vinovat! Astfel, pe tine însuţi te îndreptezi, iar pe el îl învinovăţeşti. Pentru 
aceea nu-i dă Dumnezeu lui îndemnare să-ţi deschidă şi să te primească, 
pentru că nu cu adevărată pocăinţă mergi la dânsul, ci cu făţărie. Mergi şi pune 
în inima ta, cum că tu ai greşit şi tu eşti vinovat, iar pe dânsul să-l îndreptezi. Şi 
aşa Dumnezeu îi va da lui îndemnare şi umilinţă să se smerească şi să se 
împace cu tine. Şi i-a spus lui această poveste: erau doi mireni în Egipt, în 
ţinutul Alexandriei şi erau amândoi cu bună cucernicie şi cu viaţă bună. Aceştia 
sfătuindu-se, au lăsat lumea şi s-au călugărit amândoi. Şi auzind ei citindu-se 
cuvântul cel scris în Sfânta Evanghelie, care zice: „unii s-au scopit pe sine 
pentru împărăţia cerurilor" şi râvnind acestui cuvânt al Evangheliei, s-au 
scopit amândoi. Şi neştiind ei puterea dumnezeieştii Scripturi, li se părea că 
foarte mare bunătate au făcut cu acel lucru, pentru împărăţia cerurilor. 
Arhiepiscopul auzind de acest lucru, i-a despărţit de Sfânta Biserică. Iar ei 
cârteau asupra arhiepiscopului zicând că din pizmă şi fără dreptate i-a 
despărţit de Biserică. Şi s-au sfătuit să meargă la arhiepiscopul Ierusalimului, 
să se jeluiască şi să-şi spună pricina şi acela îi va blagoslovi şi îi va împărtăşi 
iarăşi Bisericii. Deci, au mers la arhiepiscopul Ierusalimului şi au început a se 
jelui pentru strâmbătatea ce le-a făcut-o lor arhiepiscopul Alexandriei, de i-a 
despărţit de Biserică, spunându-i şi pentru ce pricină. Arhiepiscopul 
Ierusalimului auzind acestea, le-a zis: şi eu vă despart! Ei, auzind aceasta, s-au 
scârbit foarte şi sfătuindu-se, au zis unul către altul: să mergem, frate, la 
arhiepiscopul Antiohiei şi acela văzând scârba şi strâmbătatea ce răbdăm, 
nefiind vinovaţi, îşi va face milă şi ne va primi! Aşa că au mers la arhiepiscopul 
Antiohiei şi i-au spus plângerea şi pricina lor, iar arhiepiscopul auzind, le-a zis: 
şi eu vă despart! Iar ei, în loc de nădejdea pe care o aveau, că îi va bucura acel 
arhiepiscop, au auzit şi pe ceilalţi, zicând: şi eu vă despart! Deci s-au sfătuit să 

meargă la Roma, la papa, zicând: să mergem noi, frate, la papa şi el ne va primi 
şi ne va izbândi. Şi aşa au plecat la Roma, la papa şi s-au jeluit şi au spus papei 
toată pricina lor şi cum toţi arhiepiscopii, necăutându-le dreptatea şi 
nevinovăţia, i-au despărţit de Sfânta Biserică. Papa auzind acestea, le-a zis lor: 
şi eu vă despart! Auzind ei şi de la papa acelaşi cuvânt pe care l-au auzit de la 
ceilalţi arhiepiscopi, se vedeau în sine, zicând: ce vom face, frate, că aceştia 
sunt toţi uniţi la un cuvânt, fiindcă ei se adună la soboare şi se sfătuiesc şi se 
unesc să ţină toţi una şi să fie într-un cuvânt! Iar noi frate, să mergem la sfântul 
Epifanie, arhiepiscopul Ciprului şi să ne jeluim şi să-i spunem toată pricina 
noastră. Şi acela fiind om sfânt şi prooroc şi cunoscător, ne va cunoaşte 
supărarea şi nevinovăţia noastră şi scârba ce-o tragem fără de dreptate şi ne va 
primi. Ieşind din cetatea Romei, au plecat la ostrovul Ciprului şi dacă s-au 
apropiat de cetatea unde era sfântul Epifanie, Dumnezeu i-a descoperit lui 
despre venirea celor doi călugări şi lucrul şi pricina lor. Iar sfântul Epifanie 
înştiinţându-se, îndată a trimis un cleric al său în întâmpinarea lor să le spună 
ca în cetatea lui să nu îndrăznească să intre, căci nu-i primeşte. Ei auzind 
aceasta, s-au umilit cu inimile şi s-au smerit, vorbind unul către altul: cu 
adevărat, frate, noi am greşit lui Dumnezeu. Pentru ce umblăm 
zbuciumându-ne, vrând ca să ne îndreptăm? Fie şi cum socoteam noi, adică toţi, 
fără dreptate şi fără nici o vină, unul după altul ne-au despărţit de Sfânta 
Biserică. Iar acesta, la care încă nici n-am mers să ne jeluim şi să ne spunem 
pricina noastră, şi nici nu ne-a văzut, fiind om sfânt şi prooroc cunoscător, 
însuşi Dumnezeu i-a descoperit şi i-a arătat venirea şi greşeala noastră, pentru 
care, iată că ne-a poruncit nici în cetate să nu intrăm. Pentru aceea, frate, în 
zadar ne ostenim umblând ca să ne îndreptăm, că noi am greşit lui Dumnezeu 
şi Dumnezeu i-a arătat greşeala noastră. Şi aşa, nu numai că nici faţa nu ne 
primeşte să i-o vedem, ci nici în cetate nu ne primeşte. Deci, au început a se 
umili, a plânge şi a se smeri, cunoscându-şi greşeala şi păcatul. Iar văzătorul de 
inimi Dumnezeu, văzându-i că şi-au cunoscut greşeala şi şi-au umilit inimile şi 
se smeresc, căindu-se de păcatul săvârşit, i-a descoperit şi a arătat iarăşi 
pentru dânşii sfântului Epifanie, cum că şi-au cunoscut păcatul şi se smeresc, 
căindu-se. I-a poruncit acestuia să trimită să-i cheme şi să-i primească, că şi-au 
cunoscut greşeala şi acum smerindu-se, se căiesc. Aşa, sfântul Epifanie a trimis 
după dânşii şi i-a chemat la sine şi cu multe cuvinte de folos i-a învăţat şi i-a 
mângâiat primindu-i în Sfânta Biserică şi împărtăşindu-i cu Sfintele Taine. Şi a 
scris pentru dânşii la arhiepiscopul Alexandriei, zicând: primeşte frate, pe fiii 
tăi, că adevărat acum s-au smerit! Aşa i-a trimis la locul lor. Această povestire 
spunând-o bătrânul fratelui, i-a zis: iată, fiule, aceasta este cu adevărat 
tămăduirea sufletului, ca în toate lucrurile să ne smerim, defăimându-ne şi 
ocărându-ne, descoperindu-ne şi vădindu-ne înaintea lui Dumnezeu păcatele 

noastre iar nu ale fratelui nostru. Auzind fratele, s-a umilit cu inima şi 
făgăduindu-se că va face după cuvântul bătrânului, s-a dus iarăşi cu smerenie 
la acel frate care avea scârbă asupra lui, să se roage să-l ierte. Bătând la uşa 
chiliei, îndată a auzit acela şi i-a deschis. Dar mai înainte să se închine el şi să-şi 
ceară iertare, acela i s-a închinat lui cu smerenie, zicând: iartă-mă, frate, că 
te-am scârbit! Şi aşa, cu dragoste şi din tot sufletul sărutându-se unul cu altul, 
s-a făcut mare bucurie între dânşii. 


27. Erau doi fraţi călugări care de multă vreme trăiau în dragoste împreună la 
un loc. Iar vrăjmaşul diavol, zavistuindu-le traiul lor cel bun, a vrut să-i 
despartă pe unul de celălalt. Deci, a făcut între dânşii pricină ca aceasta: fratele 
cel mai mic a aprins lumânarea şi a pus-o la locul ei. Iar diavolul făcând pacoste, 
a doborât lumânarea şi s-a stins. Fratele cel mare scârbindu-se de aceasta, l-a 
lovit cu mânie pe fratele său peste obraz, iar el cu smerenie i s-a închinat lui 
până la pământ, zicând: iartă-mă, frate, că te-am scârbit, ci aşteaptă puţin până 
o voi aprinde iar. Dar puterea lui Dumnezeu l-a muncit pe acel diavol până ce 
s-a făcut ziuă. Dacă s-a făcut ziuă, diavolul a mers în capiştea idolească şi se 
jeluia mai marelui său, spunându-i toată întâmplarea şi ce a făcut acelor 
călugări şi cum s-a smerit călugărul cel mic celui mai mare. Pentru această 
smerenie l-a muncit pe el puterea lui Dumnezeu până la ziuă. Acestea diavolul 
spunându-le şi jeluindu-se stăpânului său în capiştea idolească, iar templierul 
întâmplându-se în acel ceas acolo şi auzind cele ce se jeluia acel drac, se mira 
de neputinţa lor şi umilindu-se în inimă, a mers la o mănăstire şi s-a făcut 
călugăr iscusit şi smerit. El spunea fraţilor: smerenia risipeşte puterea 
vrăjmaşului, căci eu am auzit dracii grăind şi vorbind între dânşii, cum că de 
vom face oarecare tulburare şi gâlceavă între călugări şi se va întoarce unul 
dintr-înşii şi smerindu-se se va închina fratelui său, atunci acela toată puterea 
noastră o risipeşte. Aceasta auzind noi, fraţilor, să ne silim să câştigăm 
smerenia, care risipeşte puterea diavolului. Şi aşa Dumnezeul păcii va fi cu noi 
şi ne va feri de toate laţurile vrăjmaşului. A căruia este slava în vecii vecilor, 
amin. 


28. Povestesc unii despre un bătrân oarecare că a petrecut şaptezeci de 
săptămâni mâncând o dată în săptămână. Deci, se ruga lui Dumnezeu pentru 
un cuvânt din Scriptură să i-1 descopere şi nu-i descoperea lui Dumnezeu. 
Astfel, a zis în sine: deşi am făcut atâta osteneală, încă nimic n-am câştigat. Voi 
merge de acum la un frate şi-l voi întreba. Şi dacă a închis chilia, vrând să plece, 

a fost trimis îngerul Domnului la dânsul, grăind: şaptezeci de săptămâni ai 
postit şi nu s-a apropiat rugăciunea ta de Dumnezeu. Iar când te-ai smerit a ieşi 
la fratele tău, sunt trimis să-ţi vestesc ţie cuvântul; şi acestea spunându-i-le a 
plecat de la dânsul. 


29. Zis-a un bătrân: aceasta este vindecarea omului şi aceasta vrea Dumnezeu: 
să-şi arunce omul greşeala asupra sa înaintea lui Dumnezeu. 


30. A fost un episcop într-o cetate şi din lucrarea satanei a căzut în curvie. 
Făcându-se adunare în biserică pentru slujbă şi neştiind nimeni de păcatul lui, 
el singur a mărturisit înaintea norodului, zicând: eu am căzut în curvie. Şi a pus 
omoforul său pe prestol, zicând: de acum nu vă mai pot fi episcop. Şi a strigat 
tot norodul cu plângere, zicând: păcatul acesta asupra noastră, numai rămâi în 
episcopie. Iar el a zis: de voiţi să rămân în episcopie, faceţi ceea ce vă voi zice. 
Şi poruncind să se închidă uşile bisericii, s-a aruncat pe sine la o fereastră cu 
faţa în jos şi a zis: nu are parte de Dumnezeu cel ce ieşind nu va călca pe mine. 
Şi au făcut după cuvântul lui şi călcând peste el, ieşeau. Şi când a ieşit cel de pe 
urmă, s-a făcut glas din cer, zicând: pentru multa lui smerenie i-am iertat 
păcatul. 


31. A zis un bătrân: cel ce are smerenie, smereşte pe draci, iar cel ce nu are 
smerenie, este batjocorit de draci. 


32. A zis iarăşi: nu numai cu cuvintele să te smereşti, ci şi cu mintea. Căci a te 
înălţa în lucrurile cele după voia lui Dumnezeu, este cu neputinţă fără smerita 
cugetare. 


33. Către un sihastru mare care a zis: de ce mă lupţi aşa satano?, i-a răspuns 
satana, zicând: tu eşti cel ce mă lupţi pe mine, prin smerita cugetare. 

34. S-a întrebat un bătrân: când dobândeşte sufletul smerenie? Şi şi-a răspuns: 
când se îngrijeşte de răutăţile sale. 


35. A zis un bătrân: precum pământul niciodată nu cade, aşa nici cel ce se 
smereşte. 


36. Un frate l-a întrebat pe un bătrân, zicând: ce este sporirea omului către 
Dumnezeu? Şi i-a răspuns bătrânul: sporirea omului este smerenia, căci pe cât 
se pogoară cineva în smerenie, pe atâta se înalţă în sporire. 


37. A zis un bătrân: dacă, smerindu-te, vei zice cuiva: „iartă-mă", îi arzi pe draci. 


38. Un frate era la Chilii şi la atâta smerenie a ajuns, încât acesta se ruga 
totdeauna: Doamne, trimite-mi trăznet, căci fiind sănătos nu Te ascult. 


CAPITOLUL XI 
PENTRU RĂBDARE 


1. întrebat-a un frate pe un părinte iscusit, zicând: rogu-te, părinte, spune-mi, 
care faptă este mai folositoare şi mai odihnitoare omului? Răspuns-a lui 
bătrânul: fiule, fapta cea mai folositoare şi mai odihnitoare omului este aceasta: 
unirea voii omului cu voia lui Dumnezeu. Zis-a fratele: spune-mi, părinte, în ce 
chip şi cum este această unire a voii omului cu voia lui Dumnezeu? Zis-a lui 
bătrânul: fiule, unirea voii omului cu voia lui Dumnezeu este aceasta şi în acest 
chip: Doamne, iată de acum înainte îmi unesc toată voia mea cu a Ta, ca de 
acum înainte să nu se mai împotrivească, nici să mai bănuiască voia mea voii 
Tale, ci orice va vrea şi va fi iubit voii Tale, aceea va vrea şi va iubi voia mea. De 
va vrea şi va fi plăcut voii Tale să nu-mi vină mie scârbe şi supărări şi 
neajunsuri, sau boală trupului meu, sau orice alte primejdii, sau pedeapsă, 
acelea le va vrea şi vor fi plăcute şi bineprimite şi voii mele. Aşijderea, de va 
vrea şi va fi primit şi bine plăcut voii Tale şi se va porni un frate oarecare 

asupra mea cu mare ocară şi sudalmă şi defăimare până şi cu bătaie, acestea 
vor fi plăcute şi bine primite şi voii mele. Toate care vor fi primite, plăcute şi 
iubite voii Tale, acelea vor fi plăcute, iubite şi primite şi voii mele şi de acum 
înainte voia mea din voia Ta nu va ieşi, nici nu se va despărţi, ştiind că voia Ta 
este totdeauna spre binele şi folosul meu şi fără de voia Ta nimic nu se lucrează 
nici nu se face în lume. De mi-a făcut mie cineva vreo scârbă sau supărare, voia 
Ta aşa a vrut şi voia mea aşa voieşte. Iată, fiule, ţi-am spus care faptă e mai 
folositoare şi mai odihnitoare omului şi ţi-am arătat în ce chip este unirea voii 
omului cu voia lui Dumnezeu. Deci, mergi şi fă aşa şi vei fi pururea odihnit şi te 
vei mântui! 


2. Un frate l-a întrebat pe un părinte oarecare, zicând: dacă se va întâmpla să se 
pornească un frate asupra mea cu mânie sau cu mândrie şi va începe înaintea 
oamenilor a mă ocărî, a mă defăima şi a mă batjocori, spune-mi, părinte, ce voi 
face atunci, ca să nu mi se tulbure inima asupra acelui frate, auzind eu atâta 
ocară, defăimare şi batjocură înaintea atâtor oameni cinstiţi? Răspuns-a 
bătrânul: la o întâmplare ca aceasta ne-a lăsat nouă chip de mare folos fericitul 
David, regele Ierusalimului, când se ridicase asupra lui cu mare putere 
Abesalom, feciorul lui şi alerga după el, să-l ajungă şi să-l omoare şi să-i ia 
împărăţia. Şi fugind el şi oştenii şi slujitorii casei lui, mergea pe sub un deal. Iar 
un om oarecare, ce se chema Simei, a început să strige în gura mare din acel 
deal, să-l ocărască şi să-l defaime pe împărat în auzul lui şi a tuturor slugilor lui. 
încă şi cu pietre arunca din deal asupra împăratului. Iar oştenii şi slujitorii care 
erau cu împăratul, nemaiputând suferi ocara şi batjocura acelui om fără de 
omenie, au grăit împăratului, zicând: împărate, pentru ce taci? Porunceşte să 
tăiem capul acelui câine rău, că nu mai putem suferi o ocară şi batjocură ca 
aceasta asupra stăpânului nostru, de la un câine ca acela! Zis-a lor împăratul: 
nu, nici un rău să nu-i faceţi că Dumnezeu îi porunceşte să mă ocărască şi să mă 
blesteme şi să îmi zică acele cuvinte. Deci şi tu, fiule, când se va porni un frate 
cu mândrie sau cu mânie asupra ta şi te va ocărî şi te va batjocori înaintea 
oamenilor, atunci socoteşte şi zi în gândul tău aşa: acestui frate Dumnezeu îi 
porunceşte să-mi zică mie aceste cuvinte. Şi acestea zicând în gândul tău, 
îndată se va limpezi şi se va linişti tulburarea inimii tale. Aşa fă, fiule şi vei fi 
liniştit. 

3. Zis-a un părinte oarecare: stejarul de nu va fi clătinat de vânturi, nici nu va 
creşte, nici rădăcină nu va slobozi. Aşa şi călugărul: de nu va pătimi şi nu va 
răbda, nu poate să fie ostaş al lui Hristos. 


4. Zis-a un părinte: fiilor, pentru aceasta nu sporim în fapte bune nici nu 
cunoaştem măsura noastră, pentru că nu avem răbdare în lucrurile pe care le 
începem. Noi fără osteneală voim să câştigăm bunătăţile, umblăm din loc în loc 
vrând să aflăm loc de odihnă unde nu este diavol, căci călugărul care se sileşte 
şi se osteneşte câteva zile, apoi se trândăveşte şi slăbeşte şi iar se sileşte şi iar 
se leneveşte. Unul ca acesta nu sporeşte nimic, nici răbdare nu poate să câştige. 


5. Un frate oarecare, dacă a venit ziua începerii Sfântului şi Marelui Post, a pus 
în sine hotărâre şi făgăduinţă înaintea lui Dumnezeu, că nu va ieşi din chilia lui 
afară până în ziua Sfintelor Paşti. Şi aşa şi-a gătit în chilia sa toate cele ce-i 
trebuiau lui în timpul postului până la Paşti. Şi s-a închis tare ca să nu poată 
intra nimeni la dânsul. Iar vrăjmaşul diavol, neputând răbda hotărârea şi 
făgăduinţa acelui frate şi începerea cea bună şi silinţa lui, a vrut să-l smintească 
din hotărârea sa, să-l scoată afară din chilie şi să-şi calce făgăduinţa pe care a 
făcut-o înaintea lui Dumnezeu. Şi aşa i-a umplut chilia cu păduchi de lemn 
puturoşi, atât de mulţi, încât nu era nicăieri loc în chilie, cât ai pune vârful 
degetului unde să nu fie păduchi. Peste tot era plin şi nu se vedeau pereţii 
chiliei, nici podelele, nici pâinea, nici apa şi toate vasele erau pline. Iar el 
văzând atâta urâciune şi grozăvie şi o pedeapsă ca aceea în chilie, se mira 
foarte. Şi a cunoscut că este ispită diavolească, dar răbda mereu vitejeşte şi se 
întărea, zicând în cugetul său: măcar de mă va pedepsi Dumnezeu până la 
moarte, dar eu din chilie afară până în ziua Paştilor nu voi ieşi. După cum am 
făgăduit lui Dumnezeu, aşa voi face. Iar Dumnezeu văzând bărbăteasca lui 
răbdare, când a fost în duminica a treia a Sfântului Post, a poruncit furnicilor să 
intre în chilia lui, să-i scoată toţi păduchii din chilie. Şi aşa au venit şi au intrat 
în chilia lui o mulţime de furnici, ca la un război cu mare vitejie şi cu mânie 
asupra păduchilor de lemn. Şi au acoperit mulţimea furnicilor toţi păduchii. 
Fratele stând, căuta şi se minuna de un lucru ca acesta, că fiecare furnică ieşea 
din chilie pe ferestre, pe unde intrase, trăgând câte un păduche de lemn afară. 
Şi aşa, într-un ceas i-au scos şi i-au curăţit pe toţi din chilie. Pentru aceea, 
fraţilor, bună este răbdarea în ispite, pentru că cei ce rabdă cu mulţumită, 
ajung la bun sfârşit. 

6. Odată a venit un om la Schit, având supărare de duh necurat. Petrecând el 
multă vreme la Schit, n-a simţit nici un folos sau uşurare. Iar unui părinte 
oarecare făcându-i-se milă, a făcut rugăciune către Dumnezeu pentru dânsul şi 
l-a însemnat pe faţă cu semnul cinstitei Cruci. Iar dracul fiind strâmtorat şi 
necăjit de acel părinte, i-a grăit, zicând: mă izgoneşti pe mine din acest om, dar 
să ştii că dacă mă izgoneşti, la tine voi veni. Zis-a lui acest părinte: vino la mine, 
că eu cu bucurie te voi primi. Şi aşa ieşind necuratul duh din acel om, a mers şi 
s-a lipit de părintele. Şi îndată a început a-1 îngreuia şi a-1 necăji şi aşa, 
doisprezece ani l-a necăjit cu fel de fel de ispite. Iar bătrânul răbda şi se ruga 
lui Dumnezeu cu priveghere şi cu mult post, muncind duhul care petrecea cu 
dânsul. Mâncarea lui era în toate zilele numai câte doisprezece sâmburi de finic. 
După doisprezece ani nemaiputând necuratul duh să-l sufere pe călugăr, l-a 
părăsit şi a fugit de la dânsul. Iar bătrânul văzând dracul că a fugit, i-a zis: 
pentru ce mă părăseşti şi fugi de la mine? Mai întoarce-te şi mai petreci cu 
mine! Zis-a lui dracul: Dumnezeu să te pedepsească călugăre, că numai Acela 
va putea să te biruiască! Şi acestea zicând, s-a dus cu ruşine. 


7. Zis-a un părinte oarecare: ceara de nu se va înfierbânta în foc, să se moaie, 
nu se va putea tipări pecetea ce vei pune peste dânsa. Aşa şi omul: de nu va fi 
muiat de fierbinţeala focului scârbelor, bolilor, ostenelilor, suferinţelor şi a 
ispitelor, nu se poate tipări într-însul pecetea Sfântului Duh. Că pentru aceasta 
zice Domnul sfântului apostol Pavel: ajungă-ţi darul Meu, că puterea Mea întru 
neputinţe se săvârşeşte. Şi însuşi Pavel zice: cu dulceaţă este mie a mă lăuda 
pentru neputinţele mele, ca să se sălăşluiască în mine puterea lui Hristos. Aşa 
şi tu, fiule, după putinţa ta rabdă pentru Domnul cu mulţumire scârbele, 
necazurile, năprasnele, bolile şi ispitele ce-ţi vor veni după voia lui Dumnezeu 
pentru folosul tău; că numai prin răbdarea scârbelor cu mulţumire va intra 
omul în împărăţia lui Dumnezeu, precum însuşi Domnul zice: cu multe scârbe 
se cade a intra în împărăţia cerurilor. 


8. Un frate l-a întrebat pe un părinte iscusit în înţelegerea Sfintelor Scripturi: ce 
este, părinte, că toate scrierile sfinţilor părinţi învaţă şi mărturisesc că scârbele 
şi ispitele sunt darurile cele mai mari şi mai cinstite şi mai iubite lui Dumnezeu? 
Şi că primirea scârbelor cu bucurie şi răbdarea lor cu mulţumire, este fapta cea 
mai iubită şi mai plăcută lui Dumnezeu de la fiii oamenilor şi mai folositoare 
omului decât toate celelalte bunătăţi. Deci, acestea fiind darurile lui Dumnezeu 
cele mai mari, mai iubite şi mai folositoare omului decât toate celelalte 

bunătăţi, pentru ce nu le primesc oamenii cu bucurie şi nu le rabdă cu 
mulţumire? Ci de se întâmplă şi vine cuiva cu vrerea lui Dumnezeu vreo scârbă 
oarecare, sau boală trupească, el îndată tânjeşte şi se mâhneşte şi nu este 
bucuros omul în toată viaţa lui să aibă scârbe şi supărare şi ispită sau boală 
trupească în lumea aceasta. Răspuns-a lui bătrânul: aceasta, fiule, este din 
neadevărata şi neîntreaga şi necurata credinţă pe care o au oamenii către 
Dumnezeu. Căci tot creştinul şi mai ales călugărul, care nu primeşte cu bucurie 
şi nu rabdă cu mulţumire ispitele şi scârbele ori în ce chip, acela să se ştie că nu 
are credinţa cea adevărată şi întreagă în Hristos Dumnezeu, ci credinţa lui este 
necurată, amestecată cu necredinţă şi creştinătatea lui este amestecată cu 
păgânătate şi unuia ca acela să nu i se pară că va câştiga vreun dar de la 
Dumnezeu, pentru că darurile lui Dumnezeu prin primirea şi răbdarea 
scârbelor se câştigă, precum însuşi Dumnezeu zice: prin răbdarea voastră vă 
veţi câştiga sufletele voastre. Iar creştinul, mai ales călugărul, care are 
adevărată, întreagă, curată şi bună credinţă către Dumnezeu, acela cu mare 
bucurie primeşte şi cu mare mulţumită rabdă ispitele şi scârbele ce-i vin după 
voia şi slobozirea lui Dumnezeu, ştiind şi crezând că ele sunt cununile şi toată 
cinstea vieţii veşnice. Zis-a lui fratele: adevărat, aşa este părinte, foarte mult 
m-am folosit de cinstitele tale cuvinte. 


9. Zis-a un părinte: de-ţi va trimite Dumnezeu vreo boală trupului, să nu cumva 
să te mâhneşti sau să te scârbeşti, ca unul din cei necredincioşi, de vreme ce 
Stăpânul şi Făcătorul tău vrea să-ţi lămurească şi să-ţi curăţească sufletul cu 
boala şi pedeapsa trupului, ca un pururea purtător de grijă ce este pentru viaţa 
şi mântuirea ta. Tu, făptură fiind, pentru ce să te mâhneşti şi să te scârbeşti 
asupra Făcătorului tău, care te-a făcut din nefiinţă întru fiinţă şi dintru ce nu 
erai întru ceea ce eşti? Acela, văzându-ţi şi cunoscându-ţi stricăciunea şi 
bolnăvirea sufletului, pe care ai câştigat-o prin păcatele trupului tău, vrea 
iarăşi să o lămurească şi să o tămăduiască prin boala şi pedeapsa trupului tău, 
precum însuşi ştie cum şi ce să facă. Iar tu, frate, cu tot sufletul şi voinţa, 
primeşte toate întocmai, cele ce îţi vin ţie după voia Lui, cele iuţi şi amare ca şi 
cele dulci, căci toate sunt bune şi folositoare care îţi vin cu voia lui Dumnezeu. 
Mulţumeşte bunei Lui voinţe şi te roagă Lui să-ţi dea răbdare până în sfârşit. 
Aşa fă, frate, şi te vei mântui. 


10. Un bătrân oarecare avea un ucenic iscusit şi foarte înţelept. Odată 
mâniindu-se pe el, l-a izgonit de la sine. Acela fiind izgonit şi ieşind din ograda 

şi chilia bătrânului său, şedea afară, răbdând bărbăteşte. După aceea, ieşind 
bătrânul afară din chilie şi văzându-1 pe dânsul şezând şi plângând, s-a umilit 
cu inima şi s-a bucurat foarte de acesta, căci el socotea că dacă l-a izgonit se va 
fi dus şi de aceea nu mai avea nădejde să-l mai vadă vreodată, ştiind că fără nici 
o vină, cu mânia sa, l-a izgonit şi-i părea foarte rău de el. Iar dacă l-a văzut, de 
bucurie i s-a închinat până la pământ, zicând: o, slugă bună şi ucenice al lui 
Hristos, iată, smerenia şi răbdarea ta au biruit mânia, iuţimea şi neputinţa mea! 
Mergi, frate, în chilie şi de acum înainte tu să-mi fii mie bătrân şi eu voi fi ţie 
ucenic, de vreme ce tu cu smerenia şi răbdarea ta ai întrecut bătrâneţele mele. 


11. Zis-a un părinte oarecare: când vei vedea întărâtarea, tulburarea şi venirea 
păgânilor asupra creştinilor, atunci fugi şi tu şi te ascunde, pe cât vei putea, dar 
să nu te dai pe tine în mâinile păgânilor prigonitori, părându-ţi-se că mare 
lucru vei face de te vei da singur în mâinile lor. Că Dumnezeu nu voieşte cele ce 
sunt mai presus de putinţă, deşi sfinţii mucenici singuri, de bună voia lor s-au 
dus şi s-au dat în mâinile prigonitorilor; dar prin oarecare descoperire 
dumnezeiască făceau aceasta. Iar tu, când ţi se va întâmpla fără de voia ta să 
cazi cumva în mâinile păgânilor prigonitori, cu bună nădejdea lui Hristos să 
rabzi vitejeşte toate ispitele şi muncile ce ţi se vor întâmpla, până la moarte. Iar 
cel ce nu fuge de ispite, ci se dă singur de bună voia sa într-însele, acela să piară 
într-însele, că noi avem poruncă să ne păzim de ispite pe cât vom putea şi să ne 
rugăm pururea lui Dumnezeu, zicând: Doamne, nu ne duce pe noi întru ispite! 


12. A fost întrebat un bătrân de către un frate, care zicea: pentru ce mă 
trândăvesc în chilia mea, şezând? Şi a răspuns: pentru că încă nu ai văzut nici 
odihna aceea care se nădăjduieşte, nici munca aceea care va să fie. Că de le-ai fi 
văzut, chiar de ar fi fost chilia ta plină cu viermi, încât să fii înfundat într-înşii 
până în gât, ai fi răbdat fără a te trândăvi. 


13. Un frate l-a întrebat pe un bătrân, zicând: gândurile mele se răspândesc şi 
eu mă necăjesc. Răspuns-a lui bătrânul: tu şezi în chilia ta şi ele iarăşi vin. Că 
precum o măgăriţă de va fi legată, iar mânzul ei fiind slobod va alerga încoace 
şi încolo şi oriunde se va duce, iarăşi la mamă se va întoarce, aşa şi gândurile 
celui ce rabdă pentru Dumnezeu în chilia sa, deşi puţin se vor răspândi, iarăşi 
se întorc la el. 

14. Povestit-a unul din părinţi, zicând: fiind eu în Exorinho, au venit fraţi săraci 
acolo sâmbătă seara, să ia milostenie şi când dormeam noi, unul dintr-înşii 
având numai o rogojină din care jumătate era pe deasupra lui şi jumătate 
dedesubt, îngheţa de frig, căci era ger mare. Deci eu ieşind pentru trebuinţa 
udului, l-am auzit când se chinuia şi tremura de frig, cum se mângâia pe sine 
zicând lui Dumnezeu: mulţumesc, Ţie, Doamne, pentru toate bunătăţile Tale pe 
care le faci cu mine, căci câţi sunt acum în fiare, iar alţii cu picioarele băgate în 
butuc şi nici udul lor nu pot să şi-l facă, iar eu ca un împărat îmi întind 
picioarele. Eu auzindu-1, am povestit acestea fraţilor spre zidirea şi folosul lor. 


15. Un frate fiind în pustie şi liniştindu-se în chilie, era luptat de trândăvie ca să 
iasă din chilie şi-şi zicea: pentru ce te trândăveşti, ticăloase şi cauţi să ieşi din 
chilie? Au nu-ţi este ţie de ajuns aceasta, deşi nici un lucru bun nu faci? Pe 
nimeni nu sminteşti şi nu necăjeşti, şi nici tu singur nu te sminteşti şi te 
necăjeşti de cineva. Cunoaşte de câte rele te-a izbăvit Domnul. Nu grăieşti 
cuvinte deşarte, nu auzi cele ce nu sunt de folos, nu vezi cele ce te vatămă. 
Numai un război ai, al trândăviei şi puternic este Dumnezeu ca şi pe acesta să îl 
strice, dacă cu smerenie şi cu zdrobire de inimă neîncetat vei cădea la El şi vei 
chema ajutorul Lui. îţi cunoaşte Dumnezeu şi neputinţa ta cea întru toate şi nu 
sloboade asupra ta să te ispiteşti mai presus de ceea ce poţi. Acestea şi altele ca 
acestea zicând fratele către sine, multă mângâiere primea prin darul lui 
Dumnezeu. Această învăţătură o avea el de la sfinţii părinţi care îmbătrâniseră 
în pustie şi din nevoinţă se îmbogăţiseră cu mare apropiere către Dumnezeu. 


16. A fost întrebat un bătrân: pentru ce niciodată nu te-ai trândăvit? Şi a 
răspuns: pentru că în fiecare zi aştept să mor. 


17. Se povestea despre episcopul Oxirinhului, anume Ap fi, că atunci când era în 
pustie, multe nevoinţe şi grele pătimiri făcea, iar după ce s-a făcut episcop a 
voit să facă aceleaşi nevoinţe şi grea pătimire şi în lume, dar nu a putut. De 
aceea s-a aruncat înaintea lui Dumnezeu, zicând: nu cumva pentru episcopie 
s-a depărtat de la mine darul? Şi i s-a descoperit cum că nu s-a depărtat, ci că 
era acolo pustie şi nefiind om Dumnezeu îl ajuta; iar aici este lume şi oamenii îl 
ajută. 

18. Pe un frate l-a muşcat odată un şarpe şi a intrat într-o cetate ca să caute să 
se vindece. Iar o femeie evlavioasă şi temătoare de Dumnezeu l-a primit şi îl 
îngrijea. Deci după ce a simţit puţină uşurare, a început diavolul să-i semene 
gânduri rele spre ea, iar aceea venind să-l trateze, fratele a apucat-o de mână. 
Ea, pricepând războiul vrăjmaşului, i-a zis lui: nu aşa, părinte, ai pe Hristos, eşti 
îmbrăcat întru Hristos, eşti îmbrăcat în chip îngeresc. Adu-ţi deci aminte de 
scârba şi de căinţa pe care o s-o ai multă vreme şezând în chilie! Adu-ţi aminte 
de suspinurile şi lacrimile pe care o să le verşi multă vreme şi de altă rea 
pătimire, pe care o s-o pătimeşti pentru puţină şi rea dulceaţă. Iar el auzind 
acestea de la acea înţeleaptă femeie, s-a ruşinat şi nici la faţa ei nu putea să 
caute şi de aceea voia să fugă. Dar ea, luându-1 cu milostivirea lui Hristos, i-a zis: 
nu te ruşina şi nu te duce, nevindecându-te încă desăvârşit, ci mai aşteaptă 
puţin că mai ai trebuinţă ca să te cauţi, iar gândurile acelea nu au fost ale 
sufletului tău cel curat, ci de la vrăjmaşul diavol. Şi aşa, înduplecându-1 să mai 
aştepte puţin şi vindecându-1, l-a slobozit cu merinde, în pace. 


CAPITOLUL XII 
PENTRU DRAGOSTE 


1. Un bătrân s-a bolnăvit la Schit şi poftea să mănânce pâine proaspătă. 
Auzindu-1 unul din fraţii cei nevoitori, a luat cojocul şi în el pâini uscate şi s-a 
dus în Egipt. Şi schimbând pâinile, a dus bătrânului. Văzându-le ei calde s-au 
minunat. Bătrânul însă nu voia să guste, zicând că sângele fratelui lui este. Şi 
l-au rugat bătrânii zicând: pentru Domnul mănâncă, să nu se facă jertfa 
Domnului deşartă! Şi fiind rugat, a mâncat. 


2. Un pustnic aflând un om îndrăcit şi care nu putea să postească, s-a rugat lui 
Dumnezeu să se mute la dânsul dracul şi acela să se slobozească. L-a ascultat 
deci Dumnezeu şi a intrat dracul în pustnic, depărtându-se de la omul acela. Iar 
pustnicul fiind îngreuiat de drac, răbda nevoindu-se în post şi rugăciune. După 
puţine zile, pentru dragostea lui, mai mult a izgonit Dumnezeu şi de la dânsul 
dracul. 

3. Un monah avea sub ascultare un alt monah, care era într-o chilie departe cu 
zece mile. Deci, i-a zis lui gândul: cheamă-1 pe fratele să vină să ia pâinea. Şi 
iarăşi a socotit: de ce pentru pâine să supăr eu pe fratele să vină zece mile? Mai 
vârtos să o duc eu. Şi luând-o, a plecat la el, dar mergând, s-a lovit cu piciorul 
de o piatră şi rănindu-i-se degetul, curgea sânge mult. De durere a început să 
plângă. Atunci îndată a venit la el îngerul, zicând: de ce plângi? Iar el arătându-i 
rana, a zis: pentru aceasta plâng. Zis-a îngerul: nu plânge pentru aceasta, că 
paşii tăi pe care îi faci, pentru Domnul se numără şi spre marea răsplătire 
înaintea feţei lui Dumnezeu se văd. Atunci mulţumind pustnicul lui Dumnezeu, 
călătorea bucurându-se. Şi venind la fratele, i-a adus pâinile şi i-a povestit lui 
iubirea de oameni a lui Dumnezeu şi dându-i pâinea, s-a întors. A doua zi luând 
iarăşi pâine, a plecat la alt monah să o ducă. Şi s-a întâmplat de venea şi acela la 
el şi s-au întâlnit pe cale amândoi. Astfel a zis cel ce mergea, către cel ce venea: 
o comoară avem şi ai căutat să mi-o furi? Şi el a zis lui: au doară uşa cea 
strâmtă numai pe tine te încape? Lasă-ne şi pe noi să venim împreună cu tine. 
Şi îndată vorbind ei, li s-a arătat îngerul Domnului şi le-a zis: prigonirea aceasta 
a voastră s-a suit la Dumnezeu ca un miros de bună mireasmă! 


4. Zis-a un bătrân oarecare: mai mare dragoste decât aceasta nu este, a-şi pune 
cineva viaţa pentru fratele său. Iar cel ce aude de la cineva din fraţi cuvinte de 
ocară asupra lui şi ar putea să-i zică şi el aşa, şi nu-i zice, ci se sileşte să-i rabde 
vitejeşte şi să nu-i răsplătească răul cu rău, unul ca acela îşi pune sufletul şi 
viaţa pentru fratele său. 


5. Un frate l-a întrebat pe un bătrân oarecare, zicând: părinte, sunt doi fraţi şi 
unul dintr-înşii şade cu tăcere în chilia sa şi posteşte cu mare înfrânare toată 
săptămâna şi mult lucru lucrează în toate zilele. Celălalt slujeşte bolnavilor în 
bolniţă cu osârdie şi silinţă. Deci, al cărui lucru dintre aceşti doi fraţi este mai 
iubit şi mai primit de Dumnezeu? Răspuns-a bătrânul: cel ce şade cu tăcere în 
chilia lui şi multă rugăciune face şi posteşte şase zile, dar nu are dragoste şi 
milostenie către fraţi, şi de s-ar spânzura de nările lui, nu poate să fie asemenea 
celui ce slujeşte bolnavilor. 


6. Un frate l-a întrebat pe un părinte oarecare, zicând: pentru ce, părinte, acum 
fraţii care se ostenesc prin pustie şi prin mănăstiri, nu pot câştiga darurile lui 
Dumnezeu precum câştigau părinţii cei de demult? Răspuns-a lui bătrânul, 

zicând: fiule, părinţii cei de demult aveau dragostea frăţească cea desăvârşită şi 
fiecare ridica în sus, spre cer, pe fratele său. Acum, fiindcă s-a stins dragostea 
între preoţi fiecare îl trage în jos pe fratele său, şi pentru aceea nu câştigă fraţii 
noştri darul lui Dumnezeu ca părinţii cei de demult. 


7. Zis-a un bătrân oarecare: părinţii noştri cei de demult aveau obicei: care 
erau mai bătrâni, cercetau pururea pe cei mai tineri, mergeau la chilia lor şi 
luau seama cum petrec la chilii, cu ce se îndeletnicesc şi cum îşi păzesc pravila, 
rugăciunea şi datoria lor. Şi luau seama, dacă nu cumva au oarecare mândrie şi 
părere întru ei, părându-li-se că fac lucruri bune şi plăcute lui Dumnezeu, prin 
care se socotesc a fi vrednici de toată sfinţenia şi darurile lui Dumnezeu. Sau 
dacă nu cumva li se arată lor ceva vedenie şi năluciri deşarte în visuri sau 
aievea şi părându-li-se lor că sunt lucruri dumnezeieşti şi îngereşti, se încred 
acelora, şi se biruiesc de trândăvie şi lenevie şi nu-şi păzesc rânduiala după 
datoria lor: pravila, rugăciunea, lucrul mâinilor. Sau de sunt cumva surpaţi de 
gânduri rele şi necuvioase, sau de spurcata poftă şi războiul curviei. Pentru 
acestea părinţii cei mai bătrâni pururea cercetau şi ispiteau pe fraţii cei mai 
tineri şi-i învăţau din sfintele şi dumnezeieştile Scripturi şi-i întăreau spre 
buna nevoinţă. Fraţii cei mai tineri mergeau adesea la părinţii cei mai bătrâni 
cu cuvioasă smerenie şi plecăciune şi-şi arătau patimile, gândurile şi cugetele 
lor şi-i întrebau, ce se cade a face ca să fie plăcuţi lui Dumnezeu şi să-şi 
mântuiască sufletele. Iar Domnul, văzând cuvioasa smerenie şi plecăciune ale 
celor tineri către cei bătrâni şi dragostea celor bătrâni către cei tineri, le da lor 
îndestulat darul Său în inimile lor şi cuvântul Său în gândurile bătrânilor. Când 
mergeau fraţii cei mai tineri la părinţii cei mai bătrâni, cu smerenie şi 
plecăciune se jeluiau de neputinţele şi patimile şi supărările lor şi-i întrebau ce 
vor face pentru folosul şi mântuirea sufletului lor. Atunci bătrânii 
deschizându-şi gurile, le da Dumnezeu cuvânt şi îndată ştiau ce vor zice şi ce 
vor răspunde fraţilor celor ce îi întrebau, ca să-i folosească şi îndată îi foloseau. 
Şi de era fratele cât de căzut şi deznădăjduit, dacă mergea la vreun părinte şi îi 
spunea căderea şi scârba sa, bătrânul îndată îl ridica şi îl mângâia. Şi aşa unii pe 
alţii se întăreau, se îmbărbătau şi se îndemnau spre nevoinţă mântuirii. Iar 
acum a început să se stingă şi să se răcească dragostea dintre fraţi, căci părinţii 
cei mai bătrâni n-au părintească iubire către fraţii cei mai tineri, nici purtare de 
grijă pentru cercetarea, învăţătura, îndemnarea şi mântuirea lor, ci fiecare 
numai pentru sine se îngrijeşte, iar pentru povăţuirea şi îndreptarea fratelui 
său nici nu gândeşte. Fraţii cei mai tineri n-au cuvioasa smerenie şi plecăciune 
către părinţii cei mai bătrâni, nici nu merg la dânşii să-şi arate lor patimile, 
neputinţele şi supărările şi să-i întrebe cuvânt de folosul mântuirii, ci fiecare se 

socoteşte pe sine a fi îndestulat cu ştiinţa, priceperea şi înţelepciunea sa. 
Pentru aceea, Dumnezeu văzând atâta mândrie, neiubire şi nebăgare de seamă 
între fraţi, a început a ridica şi a lua darul Său dintre fraţi şi cuvântul Său cel de 
învăţătură folositoare din gurile bătrânilor; atât de mult, încât de ar şi merge 
cineva la vreun cuvânt pentru folosul mântuirii, el nu ştie ce să răspundă ca 
să-l folosească pe fratele. Cuvântul lui Dumnezeu s-a luat din gura bătrânilor. Şi 
aşa, fraţilor, cei ce voiţi să vă folosiţi şi să vă mântuiţi sufletele cu acest 
părintesc şi smerit cin călugăresc, pe care l-aţi iubit şi l-aţi primit şi în care 
v-aţi îmbrăcat, deşteptaţi-vă şi luaţi seama, cercaţi-vă pururea şi vă ispitiţi şi 
vedeţi, oare mergeţi pe urmele şi calea fraţilor prea cuvioşilor părinţilor noştri 
celor mai dinainte, al căror cin şi orânduială aţi primit, sau pe alt drum, 
într-altă parte rătăciţi şi mergeţi. Şi cunoscând fiecare rătăcirea sa din urmă şi 
calea prea cuvioşilor părinţi, îndată să vă întoarceţi la calea şi obiceiurile prea 
cuvioşilor şi fericiţilor părinţi. Şi aşa Dumnezeu iarăşi vă va da îndestulat darul 
Său în inimile voastre şi cuvântul Său în gurile bătrânilor voştri, asemenea 
părinţilor noştri celor dinainte. Şi vă veţi învăţa şi vă veţi îndrepta, 
povăţuindu-vă şi folosindu-vă unul pe altul şi vă veţi mântui toţi şi nici unul din 
voi nu va pieri. Iar de nu veţi urma prea cuvioşilor părinţi celor mai dinainte şi 
nu veţi păzi obiceiurile, rânduiala şi învăţăturile lor, să ştiţi că în zadar aţi 
primit şi purtaţi cinul şi orânduiala călugărească şi trăiţi prin mănăstiri şi prin 
pustii, neavând răbdare, smerenie şi dragoste frăţească. în zadar este tăcerea 
voastră şi pravila şi citirea voastră cea multă, în care vă nădăjduiţi şi vă pare că 
vă va mântui. în zadar este rugăciunea voastră cea întru multă vorbă şi postul 
şi înfrânarea voastră. Acestea nimic nu vă vor folosi vouă, căci cu toate acestea, 
în pieirea veşnică veţi merge de nu veţi urma sfinţilor părinţi şi obiceiurilor şi 
orânduielilor lor cu răbdare, smerenie şi dragoste frăţească. Să ştiţi, că alt 
drum şi alt chip nu este călugărului, decât numai drumul sfinţilor prea 
cuvioşilor părinţi al căror chip şi cin îl purtaţi. 


8. Un frate oarecare l-a întrebat pe un părinte, zicând: cum şi în ce chip este, 
părinte, dragostea de fraţi? Dar nedragostea? Răspuns-a lui bătrânul, zicând: 
dragostea de fraţi, aceasta este, fiule: să îndemni pururea şi să înveţi şi să 
povăţui şi pe fratele tău, mai ales pe cel mai tânăr şi de curând călugărit, la 
calea mântuirii şi spre faptele cele bune, folositoare şi plăcute lui Dumnezeu şi 
să mângâi pe cel necăjit, supărat şi deznădăjduit, să cercetezi pe cel bolnav şi să 
adăposteşti pe cel străin. Aceasta este dragostea frăţească şi acestea sunt, fiule, 
faptele dragostei frăţeşti. Iar nedragostea frăţească, aceasta este: a nu purta 
grijă pentru cercetarea, îndemnarea, învăţătura şi povăţuirea celor mai tineri 
spre calea mântuirii şi spre faptele cele bune şi folositoare şi plăcute lui 

Dumnezeu şi a nu mângâia, după putinţa ta, pe cel scârbit, supărat şi 
deznădăjduit, a nu odihni pe cel străin, a nu cerceta pe cel bolnav, ci numai de 
sine şi pentru sine a te îngriji. Cel ce face acestea, este iubitor de sine, nu de 
fraţi. Aceasta este, fiule, nedragostea de fraţi, pentru care Dumnezeu ridică şi ia 
darul Său de la purtătorii în zadar ai cinului şi numelui călugăresc. 


9. Zis-a un bătrân oarecare: fiilor, eu niciodată, din tinereţile mele, n-am vrut să 
mă folosesc numai pe mine, iar pe fratele meu să-l las nefolosit. Totdeauna 
m-am silit după putinţa mea, ca să-l folosesc pe fratele meu întâi şi apoi pe 
mine, ştiind că folosul fratelui meu este roada mea. 


10. Un frate oarecare, foarte cucernic şi iubitor de Dumnezeu, avea mare 
dragoste către un sihastru iscusit. Odată mergând după obiceiul său la acel 
sihastru, (precum de multe ori mergea la dânsul pentru cercetarea şi dragostea 
frăţească], l-a aflat pe el mort. Cercetându-i el hainele, a găsit într-însele opt 
galbeni de aur, pe care văzându-i, se mira şi luându-i a început să plângă şi să 
se tânguiască cu amar, socotind că se va fi mâniat Dumnezeu pe acel bătrân 
pentru acei bani şi-l va fi pedepsit. Şi aşa plângând şi tânguindu-se, s-a rugat lui 
Dumnezeu ca să-i descopere şi să-i arate lui un semn. Rugându-se el, i s-a 
arătat îngerul Domnului şi i-a grăit, zicând: ce-ţi este ţie de plângi aşa pe acest 
sihastru? Zis-a lui fratele: plâng, căci iată, am găsit la dânsul opt galbeni, pentru 
care mi se pare că se va fi scârbit Dumnezeu de dânsul şi-l va fi trimis la 
pedeapsă de vreme ce sihaştrilor trăind în pustie, nu li se cade să strângă şi să 
ţină la sine bani, că nu le sunt trebuitori. Răspuns-a îngerul: de voieşti ca să te 
înştiinţez de aceasta, adu-ţi aminte de milostivirea lui Dumnezeu şi iubirea Lui 
de oameni, că de ar fi toţi cu totul desăvârşiţi, unde s-ar arăta milostivirea lui 
Dumnezeu şi iubirea Lui? Acestea zicând îngerul, s-a făcut nevăzut. Iar fratele a 
cunoscut prin aceasta că a dobândit iertare sihastrul şi s-a mângâiat, 
mulţumind lui Dumnezeu pentru negrăita iubire de oameni şi aşa, îngropând 
trupul bătrânului, a mers la chilia sa. 


11. Ziceau bătrânii că ceea ce este al aproapelui trebuie fiecare să simtă şi să 
pătimească împreună cu el întru toate, să se bucure împreună şi să plângă 
împreună. Şi aşa să se afle, ca şi cum ar fi purtat trupul aceluia, precum este 
scris: un trup suntem întru Hristos. Şi iarăşi: a celor ce au crezut, inima era una 
singură. 

12. Povestit-a un bătrân: patru bătrâni s-au prins între dânşii să trăiască 
într-un suflet împreună în veacul acesta şi iarăşi împreună să se afle în ceruri, 
crezând cuvântul stăpânesc ce zice: dacă doi din voi se vor uni pe pământ 
pentru tot lucrul ce îl vor cere, va fi lor de la Tatăl Meu care este în ceruri. Deci 
trei dintre dânşii petrecând în nevoinţă, se linişteau în pustie. Iar celălalt le 
slujea la trebuinţele lor. S-a întâmplat că doi s-au sfârşit în Hristos şi s-au dus la 
loc de odihnă, iar doi au rămas pe pământ, slujitorul adică şi unul din cei ce se 
linişteau. Şi din zavistia vrăjmaşului, slujitorul a căzut în curvie. Şi s-a 
descoperit unuia din bătrânii cei văzători cu mintea, că cei doi ce s-au săvârşit, 
se rugau lui Dumnezeu pentru fratele slujitor, zicând: dă ca fratele să fie 
mâncat de leu, sau altă fiară, ca spălându-se de păcat, să vină în locul acesta în 
care suntem şi să nu rămână jos unirea noastră. Şi pe când se întorcea fratele 
de la ascultarea sa, l-a întâlnit un leu şi căuta să-l omoare dar a cunoscut ce s-a 
întâmplat şi cel ce se liniştea, căci i se descoperise lui. De aceea, sta la 
rugăciune, rugându-se lui Dumnezeu pentru fratele şi îndată a stat leul. Iar cei 
doi părinţi, care acum se săvârşiseră, se rugau lui Dumnezeu, zicând: 
rugămu-ne, Ţie, Stăpâne, să fie mâncat de leu şi să vină împreună cu noi în 
fericirea aceasta şi nu asculta, Sfinte, pe cel ce se roagă Ţie pe pământ! Iar 
bătrânul cu lacrimi se ruga lui Dumnezeu să fie miluit fratele şi să scape de leu. 
Şi a ascultat Dumnezeu rugăciunea lui şi a zis celor ce erau în cer: drept este 
să-l ascult pe el, căci voi aici sunteţi întru odihnă, izbăvindu-vă de sudorile şi 
ostenelile vieţii, iar acela, obosit este întru ostenelile trupului şi apoi se luptă 
cu duhurile răutăţii. Drept este aceluia să-i dau darul. Deci îndată s-a depărtat 
leul de la frate, care venind la chilie l-a aflat pe bătrân încă plângând pentru 
dânsul. Apoi i-a povestit lui toate câte i s-au întâmplat şi a mărturisit păcatul pe 
care l-a făcut şi cunoscând că l-a umilit Dumnezeu, s-a pocăit şi în puţină vreme 
a venit la măsura cea dintâi, ostenindu-se împreună cu el şi bătrânul. Apoi au 
adormit şi ei şi s-a descoperit bătrânului celui cu mintea văzător, cum că toţi 
patru s-au aşezat la un loc, după făgăduinţele cele nemincinoase ale Domnului 
nostru Iisus Hristos. 


13. A venit odinioară un frate la un bătrân şi i-a zis: părinte, fratele meu mă 
slăbănogeşte, ducându-se aici şi acolo şi mă necăjeşte. Iar bătrânul l-a rugat, 
zicând: poartă neputinţa fratelui tău şi Dumnezeu văzând lucrul răbdării tale, îl 
întoarce pe el, că nu este lucru cuviincios să porţi pe cineva cu asprime, căci 
drac pe drac nu scoate, ci mai vârtos cu bunătatea, fiindcă şi Dumnezeul nostru 
cu binele îi poartă pe oameni. Şi a povestit bătrânul, zicând: erau în Tebaida doi 
fraţi. Unul luptat fiind de războiul curviei şi stăpânit de gânduri, zicea către 
celălalt: mă duc în lume. Iar celălalt plângând, zicea: nu te las, frate, să mergi în 

lume şi să-ţi pierzi toate ostenelile tale şi fecioria ta. Dar acela nu-1 asculta, 
zicând: nu şed, de nu mă voi duce. Deci sau vino cu mine şi iarăşi mă voi 
întoarce cu tine, sau slobozeşte-mă şi voi rămâne în lume. Nedumerindu-se 
fratele, s-a dus la un bătrân şi i-a povestit lui acestea. Iar bătrânul i-a zis: du-te 
cu dânsul şi Dumnezeu pentru osteneala ta nu-1 va lăsa să cadă! Şi sculându-se 
au venit în lume. După ce au ajuns la un sat, văzând Dumnezeu osteneala cea 
pentru dragostea fratelui, a ridicat războiul de la fratele cel ce se lupta şi 
uşurându-se acela, i-a zis lui: iată, frate, socoteşte că am păcătuit, dar ce am 
dobândit din aceasta? Să ne întoarcem la chilie. Şi s-au întors nevătămaţi 
amândoi. 


14. A zis un bătrân că smerenia poate mai mult decât toată sila şi a povestit şi 
un lucru ca acesta: erau doi episcopi aproape unul de altul şi erau odinioară 
supăraţi unul asupra celuilalt. Unul era bogat şi puternic, iar celălalt smerit. Şi 
căuta cel puternic să facă rău celuilalt. Iar cel smerit auzind aceasta, zicea către 
clerul său: o să-l biruim cu darul lui Dumnezeu. Şi i-au zis clericii: stăpâne, cine 
poate să-l biruiască? Iar el zicea: răbdaţi, fiilor şi veţi vedea mila lui Dumnezeu! 
Aşadar pândea şi când avea acela un praznic de sfinţii mucenici, a luat clerul, a 
ieşit şi le-a zis: veniţi după mine şi orice mă veţi vedea pe mine că fac, faceţi şi 
voi şi o să-l biruim. Deci mergând după dânsul îşi ziceau: oare ce are să facă? Şi 
după ce au venit l-au aflat făcând slujbă şi toată cetatea era adunată acolo. 
Atunci episcopul a căzut în genunchi la picioarele celui puternic împreună cu 
clerul său, zicând: iartă-ne pe noi, stăpâne, robii tăi suntem! Acela 
spăimântându-se de ceea ce a făcut, umilindu-se, căci Dumnezeu schimbase 
inima lui, l-a prins de picioare, zicând: tu eşti stăpân şi părinte! Şi de atunci s-a 
făcut mare dragoste între dânşii. Şi zicea cel smerit către clerul său: nu vă 
ziceam vouă, fiilor, că vom birui prin bunătatea lui Dumnezeu? Deci şi voi când 
aveţi vrajbă cu cineva, aceasta faceţi şi veţi birui cu darul lui Dumnezeu. 


15. Un frate slujea unui bătrân bolnav şi s-a întâmplat de s-a slăbănogit trupul 
bătrânului şi a scos o bubă cu putoare şi îi zicea fratelui gândul: fugi, că nu poţi 
suferi putoarea aceasta. Iar fratele luând un hârb, lua puroiul bolnavului şi îi 
zicea lui gândul: fugi! El răspundea gândului: de voi vrea să fug, din acesta voi 
bea. Şi iar îi zicea gândul: nici nu fugi, nici nu bei putoarea aceasta! Iar fratele 
se ostenea şi răbda slujind bătrânului. Şi văzând Dumnezeu osteneala fratelui, 
l-a vindecat pe bătrân. 

16. Nişte fraţi din Schit au şezut să cureţe funii. Unul dintr-înşii bolnav fiind 
din pricina nevoinţei şi tuşind, scuipa şi fără să vrea ajungea scuiparea asupra 
unui frate şi se supăra acela de gândul său să-i zică bolnavului: încetează să 
scuipi asupra mea! Dar tot el se punea împotriva gândului, zicând: de voieşti să 
mănânci din scuipat, zi-i! Şi gândului zicea: nici mănâncă, nici nu-i zice! 


17. Doi fraţi erau la chilii şi cel care era cel mai bătrân, îl ruga pe cel mai tânăr, 
zicând: să petrecem împreună, frate. Iar el zicea: eu sunt păcătos şi nu pot să 
petrec împreună cu tine, avvo. Acela îl ruga pe dânsul, zicând: cu adevărat 
putem. Şi era bătrânul curat şi nu voia să audă că fratele are gânduri de curvie. 
Deci i-a zis fratele: lasă-mă o săptămână şi iarăşi vom vorbi! Şi după o 
săptămână, vrând cel mai tânăr să-l încerce, i-a zis: în mare ispită am căzut, 
awo, săptămâna aceasta, că ducându-mă în sat pentru o trebuinţă, am căzut cu 
o femeie. Zis-a lui bătrânul: este pocăinţă? Răspuns-a fratele: este, cu adevărat. 
Zis-a bătrânul: eu port jumătate din păcat şi tu cealaltă jumătate. Atunci i-a zis 
lui fratele: acum putem să fim împreună. Şi au petrecut împreună până la 
sfârşitul lor. 


18. S-au dus odinioară trei fraţi la seceriş şi şi-au luat lor şaizeci de măsuri de 
arătură. Unul dintr-înşii s-a bolnăvit în chiar ziua dintâi la chilia sa. Şi a zis unul 
din doi, celuilalt: iată, frate, vezi că s-a îmbolnăvit fratele nostru! Sileşte-ţi tu 
puţin gândul şi eu şi vom secera partea lui prin rugăciunile sale! După ce s-a 
sfârşit lucrul, vrând să meargă şi să-şi ia plata l-a chemat pe fratele, zicând: 
vino, ia-ţi plata ta, frate! Acela a zis: care plată să iau, nesecerând? Iar ei au zis: 
cu rugăciunile tale am făcut şi secerişul tău şi vino, ia-ţi plata ta! El însă nu 
credea. Deci multă îndoială făcându-se între dânşii, s-au dus să se judece la un 
bătrân mare. Şi i-a zis fratele: părinte, am mers toţi trei să secerăm şi în ziua 
cea dintâi m-am îmbolnăvit şi mă silesc fraţii pe mine care nici un ceas nu am 
secerat, să iau plata pentru secerişul pe care ei l-au secerat. Şi a mai zis: toţi 
trei am luat şaizeci de măsuri de arătură să le secerăm. Şi de am fi fost toţi trei 
nu am fi putut să le secerăm, iar cu rugăciunile fratelui amândoi degrabă am 
săvârşit secerişul. Noi îi zicem lui: ia-ţi plata ta dar el nu vrea. Iar bătrânul 
auzind, s-a minunat şi a zis fratelui celui ce era împreună cu ei: sună, să se 
adune toţi fraţii! Şi după ce au venit toţi, le-a zis lor bătrânul: veniţi, fraţilor, 
auziţi astăzi judecată dreaptă! Şi le-a vestit lor toate. Iar ei l-au obligat pe 
fratele să-şi ia plata şi să facă cu ea ce va voi. Şi s-a dus fratele plângând şi 
mâhnit. 

CAPITOLUL XIII 

PENTRU CEI SĂRACI DE BUNĂVOIA LOR, CARE NESILIŢI LASĂ ŞI 
PĂRĂSESC BUNĂTĂŢILE ŞI BOGĂŢIILE LUMII ACESTEIA ŞI PRIMESC 
SĂRĂCIA PENTRU ÎMPĂRĂŢIA CERULUI 

1. Fost-a oarecine din cei de frunte, care voia să se lepede de lume şi i-a zis 
unuia din bătrâni: vreau să mă călugăresc! Şi a răspuns bătrânul: nu poţi. Iar el 
a zis: pot! Zis-a lui bătrânul: de voieşti, mergi de te leapădă de toată averea ta şi 
venind, şezi în chilie! Deci, mergând el, a dat tot ce avea, oprind o sută de 
galbeni şi a venit la bătrânul. Bătrânul i-a zis: mergi de şezi în chilie! Iar el 
mergând a şezut. Şi stând el aşa, i-au zis gândurile că poarta este veche şi 
trebuie schimbată. Deci venind el a zis bătrânului: îmi zic gândurile că poarta 
este veche şi trebuie schimbată. I-a răspuns bătrânul: nu te-ai lepădat de lume, 
ci mergi de te leapădă şi venind şezi aici! Acesta mergând a împărţit nouăzeci 
de galbeni şi venind a zis bătrânului: de acum m-am lepădat! Şi a răspuns 
bătrânul: mergi şi şezi! însă i-au mai zis gândurile: acoperământul este vechi şi 
mi-ar fi voia să se schimbe. Şi mergând a zis bătrânului: awo, îmi zic gândurile 
că acoperământul este vechi şi mi-ar fi voia să se schimbe. Zis-a bătrânul: 
mergi de te mai leapădă de lume! Iar el a dat şi cei zece galbeni şi mergând a zis 
bătrânului, că s-a lepădat de acum. Apoi aşezându-se el în chilie, i-au zis 
gândurile: toate sunt vechi aici şi venind leul mă va mânca. Şi mergând a spus 
bătrânului gândurile sale. Şi i-a zis bătrânul: zi şi tu gândurilor: mie mi-ar fi 
voia să vină toate fiarele asupra mea şi leul, ca să mă mănânce şi degrabă să mă 
izbăvesc! însă tu mergi şi şezi în chilia ta şi te roagă lui Dumnezeu pentru 
păcatele tale şi nu te mai teme! Şi aşa făcând fratele, s-a odihnit. 


2. Zis-a un bătrân: de doreşti împărăţia cerurilor, eşti dator să nu socoteşti 
averile, căci nu poţi să vieţuieşti după Dumnezeu, fiind iubitor de dulceţi şi 
iubitor de argint. 


3. Povestea cineva din bătrâni că a fost unul din bătrâni care s-a învrednicit de 
mare dar de la Dumnezeu şi s-a înştiinţat pretutindeni numele lui, pentru viaţa 
lui cea cu fapte bune. A ajuns de aceea numele lui până la împăratul. Iar 
împăratul trimiţând l-a chemat şi dacă a luat rugăciune de la dânsul, a vorbit cu 

el şi folosindu-se mult, i-a dat aur, iar bătrânul luând aurul a mers întru ale sale 
şi a început a face ţarină cu vii şi alte adunături. Deci au adus un îndrăcit la 
dânsul după obicei şi a zis bătrânul, dracului: ieşi din zidirea lui Dumnezeu! Iar 
dracul i-a răspuns: nu te voi asculta! Zis-a bătrânul: pentru ce nu mă asculţi? 
Zis-a dracul: fiindcă te-ai făcut şi tu ca unul dintre noi, lăsând aducerea aminte 
de Dumnezeu, pe care o aveai şi te-ai apucat de grijile cele pământeşti! Pentru 
aceasta nu te voi asculta, nici nu voi ieşi din om. 


4. Un pustnic oarecare a fost supărat de iubirea de argint. Acesta a adunat din 
lucrul mâinilor sale un galben, apoi doi, după aceea trei şi aşa nevoindu-se, a 
câştigat cinci. După aceea, îndată a căzut la pat şi picioarele i-au putrezit şi a 
dat doctorului cei cinci galbeni, dar boala nu mai înceta. Venind într-o 
dimineaţă doctorul, i-a zis: trebuie să ţi se taie un picior; că de nu, va putrezi 
tot trupul tău. El însă s-a dat pe sine morţii şi dacă a sosit noaptea plângea şi a 
venit către dânsul îngerul Domnului şi cum zăcea, l-a apucat de picior şi 
netezindu-i rana, grăia: mai aduna-vei cinci? Şi îndată tămăduindu-1, s-a făcut 
nevăzut. Făcându-se ziuă, a venit doctorul şi a bătut la uşa lui, iar el 
sculându-se, l-a întâmpinat pe acesta. Doctorul când l-a văzut s-a mirat foarte 
şi înştiinţându-se de ceea ce s-a întâmplat, s-a făcut creştin. 


5. Zis-a un bătrân: omului ce a gustat neaverea, îi este grea şi haina care o 
poartă şi vasul de apă. Căci se supără de unele ca acestea, fiindcă mintea lui 
aparte priveşte şi se deprinde. 


6. Zis-a un bătrân: cel ce n-a urât averea, când va putea să-şi urască sufletul, 
după porunca Mântuitorului? 


7. întrebat a fost un bătrân de către un frate: spune-mi, avvo, cum mă voi 
mântui şi mă voi face să fiu plăcut lui Dumnezeu? Iar bătrânul dezbrăcând 
levitonul său (cămaşa sa] şi încingând mijlocul său şi ridicând mâinile sale la 
cer, a zis: în acest chip se cade a fi călugărul faţă de averile lumii: a fi răstignit 
de patimi şi a fi gata la tot necazul pentru Dumnezeu. 

8. Un tânăr oarecare căuta să se lepede de lume şi pornindu-se şi ieşind din 
cetate, să meargă la o mănăstire, îl întorceau iarăşi gândurile încurcându-1 cu 
oarecare lucruri şi griji, ce se păreau de nevoie, căci era bogat. într-o zi, 
pornindu-se el asemenea şi ieşind, după ce l-au înconjurat iarăşi gândurile, 
ridicând asupra sa mult praf şi punându-i înainte pricini oarecare de nevoie ca 
să-l întoarcă iarăşi şi simţind războiul şi sila gândurilor şi neavând ce să mai 
facă, dezbrăcându-se deodată de hainele pe care le purta aruncându-le, alerga 
gol, vrând să meargă la mănăstire. Iar Dumnezeu i-a descoperit unui bătrân 
către care mergea tânărul, zicând: scoală-te şi primeşte-1 pe nevoitorul Meu! 
Iar bătrânul sculându-se, a ieşit şi l-a întâmpinat şi înştiinţându-se de acel 
lucru, s-a minunat. Şi primindu-1, îndată l-a învrednicit de chipul călugăresc. 
Deci, când veneau vreunii la bătrânul să-l întrebe de gânduri, întrebat fiind 
pentru altele, el răspundea, iar dacă vorbeau pentru lepădarea de lume, îi 
trimitea la acela, zicând: întrebaţi-1 pe fratele! 


9. Un monah era bolnav şi l-a luat un părinte din chinovie şi îl îngrijea ca pe 
unul ce nu ar fi avut cele de trebuinţă şi zicea fraţilor celor de sub ascultarea sa: 
siliţi-vă puţin ca să-l odihnim pe bolnav! Iar bolnavul avea o oală plină de aur şi 
săpând sub aşternutul pe care zăcea, a ascuns-o. Nu după multă vreme, s-a 
întâmplat de a murit bolnavul. Şi murind, nimic nu a mărturisit despre aur, iar 
după ce l-au îngropat, părintele a zis fraţilor: ridicaţi aşternutul acesta de aici! 
Iar ei strângând aşternutul, au aflat aurul îngropat, pentru că se cunoştea din 
săpătura locului, şi l-au adus la părinte. Părintele văzând aurul şi 
înştiinţându-se cum s-a aflat, a zis: de vreme ce nici trăind el, nici murind, n-a 
mărturisit despre aur, ci la el îşi avea nădejdea, nu mă ating de el. Mergeţi 
precum este şi îngropaţi-1 cu el. Deci s-au dus şi l-au pus în mormânt şi 
întorcându-se au văzut că s-a pogorât foc din cer şi a căzut peste mormânt şi a 
ţinut multe zile nestingându-se, până ce a mistuit şi pietrele şi ţărâna şi toate 
cele ce erau în mormânt. Şi toţi cei ce vedeau se înspăimântau şi se minunau. 


CAPITOLUL XIV 

NU SE CADE A-ŞI ARĂTA CINEVA VIAŢA ŞI FAPTELE SALE CELE BUNE 
ÎNAINTEA OAMENILOR PENTRU LAUDĂ, CA SĂ-L LAUDE ŞI SĂ-L 

FERICEASCĂ PE EL OAMENII 


1. Zis-a un bătrân oarecare: cel ce îşi descoperă şi îşi arată faptele sale cele 
bune pentru fericirea, lauda şi slava oamenilor, acela este asemeni cu omul 
care seamănă sămânţa sa pe deasupra pământului şi nu umblă cu grapa peste 
dânsa ca s-o acopere şi venind păsările cerului, mănâncă toată sămânţa şi-i 
rămâne în zadar toată osteneala. Iar cel ce îşi tăinuieşte şi îşi ascunde faptele 
sale cele bune, acela este asemenea omului care, semănându-şi sămânţa sa, 
îndată o acopere cu ţărână şi ea rămâne, răsare, creşte şi rodeşte. 


2. Zis-a un părinte: călugărul care se sileşte să fie bine plăcut oamenilor, ca să-l 
laude, să-l fericească şi să-l slăvească unul ca acela îşi pierde bunătăţile lui şi 
rămâne fără de roadă şi uscat. 


3. Odată fiind la Schit praznicul hramului bisericii, s-au adunat din toate părţile 
mulţime de părinţi, după cum le era obiceiul. Şi după slujba bisericii, au mers în 
trapeză după obicei şi au şezut toţi la masă şi au început a mânca. Iar un bătrân 
oarecare din cei străini care veniseră la praznic, nu mânca nimic altceva, decât 
pâine goală. Egumenul luând seama că nu mănâncă, l-a poftit ca să ospăteze, 
neştiindu-i obiceiul postirii. Acesta răspunzând, a zis egumenului în auzul 
tuturor părinţilor: iartă-mă, părinte, că eu nu mănânc niciodată fiertură, decât 
pâine cu sare. Şi sculându-se un bătrân, i-a grăit: mai bine ar fi fost de ai fi 
mâncat totdeauna carne de trei ori pe zi la chilia ta, decât să-ţi arăţi şi să-ţi spui 
viaţa şi postirea ta, în vederea şi auzirea a tot soborul, postire care îţi este 
zadarnică. 


4. Era într-un loc un bătrân oarecare foarte postitor, atât încât pâine nu mânca 
niciodată. Acesta a mers odată la un oarecare bătrân mare. Iar la acel bătrân se 
întâmplase în acea vreme de veniseră mulţi părinţi pentru învăţătura şi folosul 
sufletesc, căci era foarte iscusit în cunoştinţa şi înţelegerea Sfintelor Scripturi şi 
în lucrurile duhovniceşti. Deci văzând el că s-au adunat la dânsul aţâţi cinstiţi 
părinţi şi fiind zilele Praznicului Rusaliilor, care sunt după Paşti, a poruncit 
ucenicului său să fiarbă bucate şi să le facă lor masă, să-i ospăteze, fiindcă unii 
dintr-înşii veniseră foarte de departe. Şi dacă s-au gătit bucatele şi au pus masă, 
i-a poftit pe toţi părinţii să şadă la masă şi să se ospăteze întru slava lui 

Dumnezeu. Şi aşa au şezut toţi şi au început a mânca. Iar acel bătrân postitor 
şezând şi el la masă, n-a vrut să mănânce bucate, din care mâncau toţi părinţii, 
ci scoţând bob muiat din desagii săi şi-a pus dinainte. După scularea de la masă, 
l-a chemat pe el bătrânul deoparte şi i-a zis în taină: frate, de vrei să te foloseşti 
de înfrânarea şi postirea ta, oriunde vei merge şi îţi vor pune ţie masă, 
mănâncă cele ce îţi vor pune ţie dinainte, de nimic îndoindu-te, după cuvântul 
Domnului Hristos! Dar să nu-ţi arăţi viaţa, înfrânarea şi postirea pe care o ai la 
chilie, părându-ţi-se că de vei mânca din acele bucate la masă, îţi vei sminti şi-ţi 
vei strica postul. Nu, frate, de vei mânca întru slava lui Dumnezeu, de nimic 
îndoindu-te, pentru ca să nu te arăţi oamenilor că posteşti, atunci nu-ţi vei 
sminti, nici îţi vei strica postul tău, ci mai vârtos îl vei lămuri şi îl vei lumina. Iar 
de te vei îndoi şi nu vei vrea nicidecum să mănânci şezând cu fraţii la masă din 
bucatele ce ţi se vor pune înainte, şi din care mănâncă şi alţi fraţi şi părinţi, 
atunci, frate, nu ţi se cade să ieşi, să mergi nicăieri, niciodată de la chilia ta. Ci 
şezi şi-ţi păzeşte obiceiul şi postirea la chilie. Şi aşa fiind învăţat de acel sfânt 
părinte, s-a smerit şi s-a supus ascultării şi mult s-a folosit de cuvintele lui. Şi 
de aici înainte, când i se întâmpla să meargă undeva, afară, la lume, şi-i punea 
cineva masă, atunci el şedea şi primea şi mânca întru slava lui Dumnezeu, fără 
nici o îndoială, din cele ce i se puneau pe masă. Iar dacă mergea la locul şi chilia 
lui, iar îşi păzea obiceiul şi postirea. Şi pururea se arăta, mulţumind bătrânului 
ce l-a îndreptat pe el şi aşa s-a mântuit. 


5. Un frate oarecare l-a întrebat pe un bătrân mare şi iscusit foarte întru ştiinţa 
învăţăturilor şi înţelegerea Sfintelor Scripturi, zicând: părinte, ce voi face când 
mi se va întâmpla să merg undeva, afară la ţară, sau la vreo mănăstire şi acolo 
îmi vor pune mie masă, sau mă vor pofti să şed la masă, să mănânc bucate cu 
dânşii? Iar bucatele ce mi le vor pune pe masă, vor fi toate de care eu postesc şi 
nu le mănânc? Deci, părinte, oare bine va fi să-i poftesc, de vor avea ca să-mi 
pună mie alte bucate de care mănânc eu, sau mai bine va fi să mă scol şi să ies 
de la masa lor, ca să nu-mi smintesc şi să-mi stric obiceiul postirii? Răspuns-a 
lui bătrânul, zicând: fiule, la aceasta avem noi poruncă şi învăţătură din gura 
însăşi a Domnului şi Dumnezeului şi Mântuitorului nostru Iisus Hristos, a 
Purtătorului de grijă pentru tot binele, folosul şi mântuirea noastră, zicând: 
nicidecum să nu vă arătaţi oamenilor postind, ci oriunde veţi merge şi vă vor 
pune vouă masă, cele ce se vor pune vouă dinainte, mâncaţi de nimic 
îndoindu-vă, şi nu arătaţi postirea voastră înaintea oamenilor. Deci, fiule, cine 
sunt eu ca să te învăţ şi să te sfătuiesc pe tine alt sfat şi altă învăţătură mai 
bună şi mai de folos ţie, decât Domnul Hristos? Ci mai vârtos şi eu, după 
cuvântul Domnului, aşa îţi zic şi te sfătuiesc: oriunde vei merge şi îţi vor pune 

ţie masă, mănâncă cele ce ţi se vor pune înainte întru slava lui Dumnezeu, de 
nimic îndoindu-te. Iar dacă te vei întoarce şi vei merge la chilia ta, atunci îţi 
păzeşte obiceiul postirii tale, în taină! De nu vei vrea să faci aşa, atunci nu ţi se 
cade nicidecum să ieşi, ca să mergi undeva afară din chilia ta. 


6. Un bătrân oarecare, duhovnicesc, dintr-o mănăstire, a văzut odată la 
fereastra chiliei unui frate doi draci, care stăteau şi ascultau la fereastra 
fratelui şi ascultând puţin, începeau a sălta; şi iar stând, ascultau şi iar începeau 
a sălta şi aşa făceau câtva timp. Iar bătrânul văzând, s-a sculat de unde şedea şi 
privea şi a mers la chilia acelui frate, să vadă pricina de atâta bucurie şi săltare 
a acelor spurcaţi diavoli. Şi apropiindu-se bătrânul de chilia fratelui, dracii, 
văzându-1 venind asupra lor, ruşinându-se s-au dat în lături ca nişte câini, unul 
într-o parte, altul într-alta şi aşa depărtându-se, au fugit. Iar bătrânul 
apropiindu-se de fereastra chiliei fratelui unde stau săltând acei draci, l-a auzit 
pe acela în chilie citindu-şi pravila cu glas mare la fereastră. Şi îndată a 
priceput şi a cunoscut bătrânul, că pricina bucuriei şi săltării spurcaţilor draci 
este citirea fratelui cu glas mare şi intrând la dânsul în chilie, l-a găsit stând la 
fereastră şi citind. Fratele, îndată lăsându-şi citirea, s-a închinat după obicei, cu 
smerenie. Atunci bătrânul i-a zis: fiule, mai de folos ti-ar fi tie de te-ai culca în 
chilia ta şi să dormi toată ziua decât să citeşti cu aşa sunet în glas, precum 
citeşti. Căci nu-ţi este de nici un folos, ci este bucurie şi veselie şi săltare 
dracilor. Acum, iată am izgonit doi draci de la fereastra ta, care se bucurau şi 
săltau ascultând şi auzind glasul citirii tale şi pe care i-am văzut de la chilia 
mea, ascultând şi săltând la fereastră. Dintr-adins am venit la tine, fiule, ca să-ţi 
părăseşti acel sunet de glas în rugăciunea şi citirea ta, şi să-ţi citeşti pravila şi 
rugăciunea călugăreşte, în taină, după cum ne-a poruncit nouă Domnul Hristos 
şi sfinţii părinţi, iar nu cu sunet de glas întru auzirea oamenilor şi a dracilor. 
Zis-a fratele: dar ce să fac, părinte, că eu aşa m-am obişnuit şi m-am deprins a 
citi şi în alt chip nu pot să citesc? Că de voi citi în taină, îmi pare că nu înţeleg, şi 
nici nu ştiu ce citesc şi de citirea în taină eu nu mă îndulcesc, nici nu simt 
umilinţă, sau ceva de folos pentru inima mea. Zis-a lui bătrânul: dacă nu simţi, 
fiule, umilinţă în inima ta şi zici că nu te foloseşti de rugăciunea şi citirea ta 
când te rogi şi citeşti în taină, apoi cum te vei umili şi te vei folosi de 
rugăciunea şi citirea ta, pe care o faci cu sunet şi cu glas întru auzirea 
oamenilor şi a dracilor, întru lauda, fericirea şi slăvirea oamenilor şi întru 
bucuria, mângâierea şi săltarea dracilor? Această citire Dumnezeu nu o iubeşte 
şi sfinţii părinţi nu o primesc. Cum şi în ce chip trebuie să ne citim rugăciunea 
şi pravila, însuşi Domnul şi Dumnezeul şi Mântuitorul nostru Iisus Hristos, ca 
Cel ce este pururea purtător de grijă pentru binele, folosul şi mântuirea noastră, 

cu însăşi gura Sa ne-a învăţat pe noi şi pururea ne învaţă la Sfânta Evanghelie 
zicând: când vei vrea să te rogi şi să-ţi citeşti pravila, intră în cămara ta şi 
închide uşa ta. Aşa citeşte şi te roagă în taină Părintelui tău. Şi Părintele tău, 
care vede şi aude tainele, Acela îţi va da ţie la arătare mila şi darurile Sale. Şi 
iarăşi zice: când vă rugaţi, nu grăiţi multe vorbe în rugăciunea voastră, ci în 
scurtă vorbă şi deasă să fie rugăciunea şi citirea voastră! Deci din citirea şi 
rugăciunea săvârşită în acest chip, se naşte umilinţa şi folosul sufletului spre 
mântuire. în acest chip toţi sfinţii părinţi îşi citeau pravila şi rugăciunea lor. Şi 
pentru aceasta toţi părinţii, când îşi făceau chilia, îşi făceau şi cămară osebită, 
să le fie pentru rugăciunea şi pravila lor. Deci, şi tu, fiule, de vrei să te foloseşti 
şi să-ţi fie primită rugăciunea, citirea şi pravila, aşa urmează şi te vei mântui. 
Iar de nu vei voi să urmezi şi să faci aşa, să ştii că în zadar îţi va fi toată zăbava 
citirii, a pravilei şi a rugăciunii. 


7. Părinţii de la Schit aveau obicei, când se descoperea cuiva vreo faptă bună pe 
care o avea el în taina sa, acela de aici înainte nu o mai socotea bună de ar fi 
fost oricât de folositoare, ci o socotea păcat şi lucru răsuflat şi neplăcut lui 
Dumnezeu. Aşa îşi acopereau şi îşi ascundeau lucrurile lor cele bune, de slava 
omenească. 


8. Zis-a un bătrân: plăcerea omenească, toată măduva omului o pierde şi îl lasă 
sec. 


9. Zis-au iarăşi: ori fugind să fugi de oameni sau râzând râzi de lume şi de 
oameni, făcându-te pe tine de mai multe ori nebun. 


10. A zis iarăşi: cel ce-şi arată lucrurile cele bune ale sale, este asemenea cu cel 
ce seamănă sămânţa pe pământ şi venind păsările cerului o mănâncă. Iar cel ce 
îşi ascunde petrecerea sa, este întocmai cu cel ce seamănă pe brazde în pământ 
şi care va strânge roadă multă. 

11. Un chinoviarh avea mare slavă de la oameni şi era părinte peste două sute 
de călugări. La chinovia acestora a venit Hristos în chipul unui bătrân sărac, 
cunoscut lui mai înainte şi-l ruga pe portar să spună părintelui că este cutare 
frate. Iar portarul abia înduplecându-se, a intrat să-l vestească dar l-a aflat pe 
părintele vorbind cu oarecari străini şi aşteptând puţin, i-a spus despre acel 
bătrân sărac. Chinoviarhul i-a răspuns cu mânie, zicând: nu vezi că vorbesc cu 
oamenii? Lasă acum! Şi sfiindu-se portarul, s-a dat în lături şi întorcându-se, a 
spus celui ce se părea că este bătrân sărac cuvântul proestosului. Iar Domnul 
cel îndelung răbdător a petrecut şezând la poartă. Şi pe la al cincelea ceas a 
venit la chinovie un bogat, pe care degrabă ascultându-1 portarul, i-a deschis şi 
a vestit chinoviarhului despre el. Iar el ieşind, cu osârdie l-a întâmpinat la uşă. 
Şi văzându-1 pe el Cel bogat întru milă Dumnezeu, care venise în chip de bătrân 
sărac, îl ruga, zicând: voiesc să vorbesc cu tine, părinte! Iar el, de nici un 
răspuns învrednicindu-1, a intrat împreună cu bogatul, sârguindu-se să-i 
gătească masă. După ce a prânzit bogatul, l-a petrecut părintele până la uşă şi 
s-a întors înapoi, fiind robit de multele griji şi a uitat rugăciunea bătrânului 
sărac şi fără de răutate. Făcându-se seară, după ce nimeni nu l-a chemat pe acel 
blagoslovit sărac, apropiindu-se iarăşi de portar i-a poruncit să spună acestea 
proestosului: de vreme ce voieşti slava oamenilor, Eu pentru osteneala ta cea 
de mai înainte şi multele tale nevoinţe, îţi voi trimite vizitatori din cele patru 
părţi ale lumii. Dar din bunătăţile împărăţiei Mele nu vei gusta. Şi din acele 
cuvinte s-a cunoscut Săracul Cel Atottiitor. 

j 


CAPITOLUL XV 

SĂ NE PĂZIM, SĂ NU JUDECĂM NICIODATĂ 

1. Fost-a un bătrân oarecare, ce mânca în toată ziua câte trei posmagi 
[pesmeţi]. Cândva, a venit la el un frate şi şezând ei să mănânce pâine, a pus 
fratelui trei posmagi şi văzând bătrânul că încă îi mai trebuie, i-a adus alţi trei 
posmagi. Iar dacă s-a săturat, s-au sculat. Deci, l-a judecat bătrânul pe fratele şi 
i-a zis: nu trebuie frate, să slujim trupului! Iar fratele cerând iertare de la 
bătrânul, a plecat. A doua zi a venit vremea să mănânce bătrânul şi şi-a pus pe 
masă trei posmagi după obicei şi iarăşi îi era foame dar s-a înfrânat. A doua zi 
la fel a pătimit. Deci a început a slăbi şi a priceput bătrânul că i s-a întâmplat 
depărtarea lui Dumnezeu şi s-a aruncat înaintea Domnului Dumnezeu cu 
lacrimi. Şi se ruga pentru depărtarea ce i s-a întâmplat şi îndată a văzut un 
înger care îi zicea: pentru că l-ai judecat pe fratele ţi s-a întâmplat aceasta. Să 

ştii dar, că cel ce poate să se înfrâneze pe sine, sau altă faptă bună oarecare face, 
nu de voia sa le face, ci darul lui Dumnezeu este cel care îl întăreşte pe om. 


2. La un sihastru oarecare obişnuia un preot să meargă pentru aducerea 
Sfintelor Taine, fiindcă el nu ieşea afară. Deci a venit cineva la sihastru şi l-a 
pârât pe preot grăind nenumărate prihăniri asupra lui. Când preotul a venit, 
după obicei, pentru aducerea Sfintelor Taine, nu i-a deschis sihastrul, fiind 
scârbit. Atunci preotul s-a întors înapoi. Şi iată glas către sihastru, grăind: au 
luat oamenii judecata Mea. Şi odată cu glasul a avut o vedenie: a văzut un puţ 
de aur şi o ciutură de aur şi funia de aur şi apa foarte bună şi limpede şi a văzut 
un oarecare bubos ce scotea şi turna. Vrând sihastrul să bea din apă, s-a sfiit şi 
nu a băut, căci era bubos cel ce scotea apă. Şi iată glas către dânsul iarăşi zicând: 
pentru ce nu bei din apă, ce pricină are bubosul ce scoate apă, că scoate şi 
toarnă? Venindu-şi în sine sihastrul şi luând seama vedeniei, l-a chemat pe 
preot şi l-a făcut pe el să-i slujească în continuare. 


3. Au fost doi fraţi mari într-o mănăstire de obşte şi s-au învrednicit a vedea un 
dar oarecare unul către altul. Odată, a ieşit unul într-o zi de vineri afară din 
mănăstire şi a văzut pe cineva mâncând de dimineaţă şi i-a zis: cum de mănânci, 
frate, aşa devreme, căci este vineri? Iar de dimineaţă a fost Sfânta Liturghie 
după obicei şi căutând fratele asupra lui, a văzut darul depărtat de la dânsul şi 
s-a întristat şi dacă a venit la chilie, i-a zis: ce-ai făcut, frate, că n-am văzut darul 
lui Dumnezeu peste tine? Iar el i-a răspuns: eu nu mă ştiu pe mine nici cu lucrul, 
nici cu gândul să fi făcut ceva rău. I-a răspuns fratele: nu cumva ai zis cuiva 
vreun cuvânt? Şi aducându-şi aminte, a zis: ieri l-am văzut pe un frate mâncând 
afară din chilie de dimineaţă şi i-am zis: într-acest ceas mănânci vinerea? 
Acesta este păcatul meu, ci te osteneşte cu mine două săptămâni şi să rugăm pe 
Dumnezeu să-mi ierte păcatele! Şi aşa au făcut şi după două săptămâni a văzut 
fratele darul lui Dumnezeu venit peste fratele său şi s-a mântuit mulţumind 
Domnului. 


4. Un bărbat sfânt a văzut pe cineva păcătuind şi lăcrimând cu amar şi a zis: 
acesta astăzi a greşit, iar eu mâine voi greşi negreşit. Şi acesta se va pocăi 
negreşit, iar eu nu mă voi pocăi negreşit. 


326 



5. Un frate l-a întrebat pe cineva din bătrâni: iată, mi se întâmplă să văd un om 
făcând o faptă şi o spun altuia. Oare nu este aceasta clevetire? Şi i-a răspuns 
bătrânul: de grăieşti cu gând de iubire de clevetire, ca şi cum ai avea ceva 
asupra lui, clevetire este, iar de nu este după patimă, eşti slobod. însă, de nu 
este clevetire, ca să nu răsară răul, mai bine este să taci. Deci a zis fratele: de 
voi veni către vreun bătrân şi îl voi întreba dacă pot să mă aşez la cutare şi ştie 
că nu-mi este de folos, ce o să-mi răspundă? De-mi va zice să nu merg, oare nu 
judecă cu gândul? Această isteţime nu o au mulţi. Că de va avea vreo patimă, şi 
cu patimă va grăi, urând şi prihănind, acela pe sine se vatămă şi nici nu are 
cuvântul său vreo putere. De folos era să zică, nu ştiu şi să se izbăvească pe sine 
de patimă. De este slobod de patimă, nu osândeşte pe nimeni ci pe sine 
învinuindu-se, zice: cu adevărat, eu sunt neştiutor şi poate nu îţi este de folos şi 
de va fi cel ce întreabă priceput, nu va merge la bărbatul acela pentru care a 
întrebat, fiindcă nu a zis bătrânul din răutate, ci ca să nu crească răul, adică 
purtând grijă de mântuirea celui ce a întrebat. Pentru aceea, puternic este 
cuvântul, să-l încredinţeze pe ascultător, dacă şi acela cu pricepere fiind, îl va 
primi cu credinţă. 


6. Auzit-a oarecare dintre sfinţi, că a căzut un frate în curvie şi a zis: o, rău a 
făcut! Iar după puţine zile a răposat fratele. Şi a venit îngerul cu sufletul fratelui 
către bătrânul zicând: iată-1 pe cel pe care l-ai judecat, s-a mutat! Unde 
porunceşti să-l aşezăm. în împărăţie sau la chinuri? Şi a petrecut bătrânul până 
la moartea sa rugându-se lui Dumnezeu, să câştige iertare de aceasta, plângând 
şi foarte mult ostenindu-se. 


7. Zis-a oarecare dintre sfinţi: nu este poruncă mai mare decât aceasta: să nu 
judeci pe fratele tău şi pentru aceasta nu vei fi judecat. Iar de-1 vezi pe fratele 
tău greşind şi nu-i vei zice să-şi recunoasă greşelile, din mâinile tale se va cere 
sângele lui. Iar de va auzi şi nu se va întoarce de la păcatele sale, el va da seamă 
pentru greşelile sale. Deci bine este a înfrunta cu dragoste, iar nu a cleveti şi a-1 
ocări ca pe un vrăjmaş. 

8. Un oarecare bătrân mare şedea în Siria, între hotarele Antiohiei şi avea un 
frate, care era gata să judece, de vedea pe vreun frate greşind. Deci, de multe 
ori îl învăţa pe dânsul bătrânul, grăind: cu adevărat, fiule, te înşeli şi-ţi pierzi 
sufletul, de vreme ce nu ştie nimeni ce este în om, decât duhul care este 
într-însul. Căci de multe ori înaintea oamenilor fac fapte rele, iar în taină se 
pocăiesc înaintea lui Dumnezeu. Păcatul îl vedem, dar pocăinţa şi faptele cele 

bune ce le-au făcut, numai Dumnezeu le ştie. Pentru aceasta şi cu ochii de vei 
vedea pe om păcătuind, nici cât de puţin nu-1 judeca pe el, că numai unul 
Dumnezeu este Judecător. Că tot omul ce judecă pe altcineva, se află ca un 
antihrist al lui Hristos, de vreme ce l-a răpit dregătoria şi stăpânirea ce l-a dat 
Tatăl, făcându-se el judecător mai înainte decât Dânsul. 


9. Aproape de un bătrân trăia un frate care era puţin mai trândav în nevoinţă. 
Lângă acesta, când trăgea să moară, şedeau unii din fraţi şi văzând bătrânul că 
se duce din trup vesel şi cu bucurie, vrând să-i zidească pe fraţii care şedeau 
aproape, i-a zis: frate, noi toţi ştim că nu erai prea osârdnic la nevoinţă şi de 
unde aşa cu osârdie te duci? Şi i-a răspuns fratele: crede, părinte, adevărul îl 
grăieşti, însă de când m-am făcut monah, nu ştiu să fi judecat om, sau să fi ţinut 
pomenire de rău asupra cuiva, ci de s-a întâmplat cândva vreo prigonire cu 
cineva, în acel ceas m-am împăcat cu el. Deci voi să zic lui Dumnezeu: Stăpâne, 
Tu ai zis: nu judecaţi, şi nu veţi fi judecaţi, ci, iertaţi şi vi se va ierta vouă! Deci 
i-a zis bătrânul: pace ţie, fiule, că şi fără osteneală te-ai mântuit! 


10. Povestit-a un bătrân: şezând eu odinioară într-o pustie adâncă, a venit un 
frate de la chinovie să mă caute. Şi eu l-am întrebat: cum se află părinţii? Iar el 
mi-a zis: bine, cu rugăciunile tale. Apoi l-am întrebat şi despre un frate care 
avea nume rău şi mi-a zis: crede, părinte, că încă nu s-a izbăvit de acel nume. 
Iar eu, cum am auzit, am zis: uf! Şi îndată ce am zis aceasta, mi-a venit somn şi 
am fost răpit, şi m-am văzut că stau înaintea sfântului loc al Căpăţânii şi pe 
Domnul nostru Iisus Hristos între doi tâlhari răstignit şi m-am pornit să mă 
închin. Iar dacă am mers aproape, a poruncit sfinţilor îngeri, care stăteau lângă 
El, cu glas mare zicând: scoateţi-1 afară, că antihrist îmi este, deoarece mai 
înainte de a judeca Eu, el l-a judecat pe fratele său. Deci izgonit fiind eu, am dat 
să ies şi mi-am apucat haina de uşa ce s-a închis degrabă şi lăsând-o acolo, am 
ieşit şi îndată m-am deşteptat. Socotind cele văzute, am zis fratelui celui ce 
venise: rea este ziua aceasta pentru mine. Iar el a zis: pentru ce, părinte? Atunci 
i-am povestit cele ce am văzut. Şi am zis: haina aceea a mea, era acoperământul 
lui Dumnezeu, care era peste mine şi de care m-am lipsit. După aceea am făcut 
şapte ani rătăcind prin pustie, nici pâine gustând, nici sub acoperământ intrând, 
nici cu om vorbind, până ce iarăşi L-am văzut pe Domnul meu tot la locul 
Căpăţânii, poruncind să mi se dea haina. 

11. A zis un bătrân: douăzeci de ani am petrecut luptându-mă cu un gând şi 
rugându-mă lui Dumnezeu ca pe toţi oamenii să-i văd ca unul. 


12. A zis un bătrân: de vei vedea pe cineva râzând sau mâncând prea mult, să 
nu-1 judeci, ci mai vârtos să zici: fericit este acesta, neavând păcate şi pentru 
aceasta se bucură sufletul lui. 


13. A zis un bătrân: de vei vedea cu ochii tăi pe cineva căzând, îndată zi: 
anatema ţie, satano, că acesta vină nu are! Şi întăreşte-ţi inima să nu-1 judeci pe 
fratele tău, că se duce Duhul Sfânt de la tine. Zi iarăşi către tine: precum acesta 
a fost biruit, aşa şi eu, şi plângi, şi cere ajutorul lui Dumnezeu. Pătimeşte 
împreună cu Cel ce a pătimit fără de voie, că nimeni nu voieşte să greşească lui 
Dumnezeu, ci toţi ne amăgim. 


14. A zis un bătrân: nu-1 judeca pe cel curvar, dacă eşti tu curat, căci de 
asemenea calci legea. Căci Cel ce a zis: să nu curveşti, a zis şi să nu judeci! 


CAPITOLUL XVI 

PENTRU PRIMIREA DE STRĂINI 


1. Un monah antiohian, de neam cucernic, de la mănăstirea lui Casian, a mers la 
Sfintele Locuri pentru rugăciuni şi zăbovind el acolo a sfârşit cele ce avea de 
trebuinţă, dar nu ştia ce să facă. Şi şezând în biserică se scârbea de aceasta. 
Plecând, a adormit puţin şi l-a văzut pe Domnul nostru Iisus Hristos grăindu-i: 
du-te la iconomul Sfintei învieri şi să-i zici lui: m-a trimis Iisus la tine, să-mi dai 
pentru dânsul un galben şi-ţi voi da zapis la mână, şi când va veni Iisus ţi-1 va 
da! Deşteptându-se monahul şi rugându-se, a crezut cuvântului, şi mergând l-a 
aflat pe iconom căruia i-a zis precum i-a poruncit lui. Şi a zis iconomul: dar 
când are să vină Iisus să mi-1 dea? Iar monahul a răspuns: eu precum am auzit, 
ţi-am spus, tu cum ştii, aşa să faci. Atunci a zis iconomul: fă-ţi zapisul! Şi a şezut 
monahul de a scris aşa: eu, Ion călugărul de la Antiohia Siriei, mărturisesc că 
am luat un galben de la tine, Ştefan preotul, iubitorul de Dumnezeu, iconomul 

Sfintei învieri, trebuindu-mi! Şi pentru încredinţare am făcut acest zapis al meu 
şi când va veni Iisus Hristos, ţi-1 va da. Apoi, luând galbenul, a plecat. Iar în 
noaptea următoare, a văzut iconomul în vis pe cineva grăindu-i: ia-ţi galbenul 
şi să-mi întorci zapisul monahului! El însă nu voia, grăind: acela a zis că Iisus va 
veni şi-mi va plăti. Iarăşi a zis: eu sunt Iisus, ia-ţi dar galbenul şi-mi dă zapisul 
călugărului. Sau vrei să iei mai mult? Iată, este al tău! Şi deşteptându-se, a 
trimis nişte oameni după monah, zicându-le: oriunde îl veţi afla pe acel monah, 
să-l aduceţi la mine! Şi aflându-1, i-a zis: mergi, că te cheamă iconomul! Acesta, 
temându-se, zicea întru sine, că s-a căit şi vrea să-i ia galbenul. De aceea, 
mergea cu sfială, iar acela văzându-1, i-a zis: părinte, mai ia şi alţi galbeni, câţi 
vei voi, şi-mi fă zapis! Părintele i-a răspuns: iartă-mă, dar mai mulţi nu-mi 
trebuie, destul îmi este acesta, că nu mi-a zis Domnul să iau mai mult de un 
galben. Iar cei ce au auzit, s-au mirat şi au proslăvit făgăduinţele Domnului cele 
nemincinoase. 


2. Povestesc unii despre un bătrân, că vieţuia în Siria, lângă calea pustiului şi 
aceasta era lucrarea lui: în ce ceas venea vreun călugăr din pustie, cu bună 
nădejde îi făcea odihnă. Deci a venit oarecând un sihastru la dânsul şi i-a făcut 
lui odihnă, dar acela nu voia, zicând că posteşte astăzi. Şi, i-a zis lui: nu trece cu 
vederea pe robul tău, rogu-mă ţie, să pleci aşa, ci vino să ne rugăm şi iată aici 
un copac, care se va apleca, plecându-ne noi genunchii. Plecându-şi dar 
sihastrul genunchii la rugăciune, nimic nu s-a întâmplat! Deci şi-a plecat şi 
primitorul de străini genunchii şi îndată s-a aplecat şi copacul cu dânsul şi 
încredintându-se, a mulţumit lui Dumnezeu. 


3. Un monah tebeu, avea darul slujbei de la Dumnezeu, ca pe fiecare să-l 
socotească cu cele ce-i trebuiesc. Şi s-a întâmplat odinioară într-un sat a da 
milostenie şi iată a venit o femeie la dânsul să ia milostenie, purtând haine 
vechi. Văzând-o cu vechituri îmbrăcată, a băgat mâna să-i dea mult şi s-a 
zgârcit mâna de a scos puţin. Apoi a venit alta către el, îmbrăcată în haine bune 
şi văzându-i hainele, a băgat mâna vrând a-i scoate puţin şi a întins mâna de a 
scos mult. Şi a întrebat pentru amândouă şi a primit răspuns: cea care poartă 
haine bune este de neam mare şi a sărăcit şi numai pentru curăţie a câştigat 
hainele. Iar cealaltă, pentru ca să ia milostenie, s-a îmbrăcat în vechituri. 

4. Mers-au oarecând doi fraţi la un bătrân, iar obiceiul bătrânului era de nu 
mânca toată ziua. Dacă i-a văzut pe fraţi i-a părut bine şi a zis că şi postul are 
plată, iar cel ce mănâncă pentru dragoste, două porunci împlineşte, pentru că 
şi-a lăsat voia sa şi porunca lui Dumnezeu a săvârşit-o şi aşa i-a odihnit pe fraţi. 


5. Era careva din sfinţi vieţuind în Egipt, în loc pustiu. Era şi altul, mai departe 
de dânsul şi acela era preot maniheist. Şi odată mergând să viziteze pe cineva 
din neamul lui, a înserat unde era sihastrul cel pravoslavnic şi era în necaz, căci 
se temea de bătrânul să intre şi să rămână la dânsul, ştiind că îl va cunoaşte că 
este maniheist. însă, primejduindu-se şi neavând unde merge, a bătut la uşă, 
iar bătrânul deschizând l-a şi cunoscut. Deci l-a primit de bună voie şi l-a silit 
să facă rugăciune şi odihnindu-1, au adormit. Iar maniheul venindu-şi în sine 
noaptea, gândea mirându-se, cum n-a luat nici o îndoire asupra lui şi a zis: cu 
adevărat robul lui Dumnezeu este. Apoi a căzut la picioarele lui, grăind: avvo şi 
eu sunt pravoslavnic! Şi aşa a petrecut cu dânsul, după aceea, cealaltă vreme a 
vieţii sale. 

j 


6. Un frate a mers la un sihastru şi plecând de la dânsul, i-a zis: iartă-mă, awo, 
că te-am smintit de la rugăciunea ta! Celălalt răspunzând, i-a zis: rugăciunea 
mea este să te odihnesc pe tine şi să te petrec cu dragoste. 


7. Un sihastru oarecare şedea lângă Nicopole, făcând multe fapte bune. Deci s-a 
întâmplat de au venit câţiva fraţi din chinovie şi l-au nevoit mai înainte de 
vreme să mănânce. Apoi au zis fraţii: nu te-ai scârbit astăzi, avvo? Iar el le-a 
răspuns, zicând: scârba mea este dacă voi face voia mea. 


8. Povestit-a cineva din părinţi, că un oarecare filosof însemnat din Cetatea lui 
Dumnezeu, bărbat cucernic, a venit la un sihastru, şi-l ruga să-l primească şi 
călugăr să-l facă. Şi i-a zis bătrânul: de pofteşti să te primesc, mergi şi vinde 
averea ta cea după poruncă, şi o dă lipsiţilor şi te voi primi! Şi mergând, a făcut 
după cuvântul bătrânului. După aceea i-a dat o altă poruncă: să te păzeşti a nu 
vorbi cu nimeni! Iar el s-a făgăduit să nu grăiască şi doi ani n-a grăit. Au început 
după aceea oamenii să-l laude şi i-a zis bătrânul: nu-ţi este de folos să stai aici, 
ci te trimit la o mănăstire de obşte. Şi l-a trimis. Dar trimiţându-1, nu i-a zis să 

grăiască, sau să nu grăiască. Deci, acela păzind porunca ce i s-a dat, a petrecut 
negrăind. Vrând a-1 ispiti egumenul cu fapta când l-a primit, de este mut, sau se 
preface, l-a trimis cu o trebuinţă, în vremea revărsării apei râului, ca nevoind 
să grăiască, să poată zice că n-a putut trece apa. Şi a trimis după dânsul în taină, 
să vadă ce va face. Acela, dacă a ajuns la râu şi a văzut că nu poate trece, a 
plecat genunchii spre rugăciune şi venind un crocodil l-a luat în spinare şi l-a 
trecut în cealaltă parte a apei. După împlinirea poruncii, a venit iarăşi la apă şi 
iarăşi l-a luat în spate crocodilul şi l-a trecut dincoace. Deci, venind fratele cel 
trimis după dânsul, a spus bătrânului şi fraţilor şi s-au mirat. Nu după multă 
vreme a murit călugărul. Şi a trimis egumenul la bătrânul lui, grăind: mut de ar 
fi fost, însă îngerul Domnului a fost. Atunci a vestit sihastrului că n-a fost mut, 
ci mult vorbitor, dar păzind porunca ce i-a dat dintru început, a petrecut 
negrăind. Şi s-au mirat toţi şi l-au proslăvit pe Dumnezeu. 


9. Un bătrân oarecare avea un ucenic şi vrând a-1 ţine cu sine, l-a făcut să aibă 
ascultare desăvârşită. Deci, i-a zis bătrânul: aprinzându-se cuptorul foarte, 
mergi de ia cartea din care citim în biserică şi o aruncă în cuptor. Iar el 
mergând, a şi făcut fără de nici o cârtire şi fiind aruncată cartea, s-a stins focul. 
Deci, aceasta este puterea ascultării celei cu înţelegere, căci ascultarea este 
scara cea cerească. 


10. Un om, după ce a ieşit din lume, s-a dus într-o chinovie, având pe fiul său cu 
sine. Şi i-a zis egumenul: mi-e voia să nu vorbeşti cu fiul tău, ci să-ţi fie ca un 
străin. Iar acela i-a răspuns: aşa voi face, după cuvântul tău, avvo! Şi a petrecut 
mulţi ani şi n-a vorbit cu copilul său. Iar când i-a venit chemarea fiului său şi 
urma să moară, a zis egumenul: mergi de acum şi vorbeşte cu fiul tău! Şi 
răspunzând, i-a zis: de porunceşti, păzim porunca până în sfârşit. Şi a răposat 
fiul lui şi n-a grăit cu dânsul şi s-au mirat toţi, cum a primit cu bucurie porunca 
şi a păzit-o până la sfârşit. 


11. Un frate cuprins de întristare îl supăra pe bătrânul, grăind: ce voi face, că 
mă supără gândurile grăindu-mi: fără de vreme te-ai lepădat de lume şi nu poţi 
să te mântuieşti. I-a răspuns bătrânul: chiar de nu vom putea să intrăm în 
Pământul Făgăduinţei, mai bine este să cadă oasele noastre în pustie, decât să 
ne întoarcem în Egipt. 

12. Un bătrân a venit la o apă şi aflând acolo papură, a şezut. Şi smulgând 
frunze de pe mal, împletea coşniţe şi le da pe apă. în acest chip se nevoia până 
când au venit oamenii şi l-au văzut şi atunci s-a sculat şi a plecat. Căci nu 
pentru trebuinţă lucra, ci pentru osteneala şi liniştea sa. 


13. Povestit-a oarecare din bătrâni că un frate ce petrecea în Egipt, mergea pe 
drum şi sosind noaptea, a intrat într-un mormânt să se adăpostească de frig. 
Trecând nişte draci pe acolo, au grăit unul către altul: vedeţi câtă îndrăzneală 
are acest călugăr de doarme în mormânt? Hai să-l îngrozim! Şi a răspuns altul: 
ce să-l mai înspăimântăm, că acesta este al nostru, făcându-ne voia noastră: 
mâncând, bând, clevetind şi negrijind de slujba sa. Ci mai vârtos până când va 
zăbovi el întru aceasta, să mergem şi să-i necăjim pe cei ce ne necăjesc pe noi şi 
cu rugăciunea ne luptă ziua şi noaptea. 


14. A zis un bătrân: de vor veni la tine vreunii şi îi vei vedea de departe că vin, 
mai înainte de a se apropia, să stai la rugăciune şi să zici: Doamne, Iisuse 
Hristoase, izbăveşte-ne pe noi de clevetire şi de ocară! Şi cu pace trimite-i din 
locul acesta. 


15. A zis un bătrân: de va veni la tine vreun frate, ridică plânsul de pe faţa ta şi-l 
ascunde în inimă până când va pleca fratele şi apoi iarăşi pune plânsul pe faţă. 
Că fug dracii văzând plânsul acesta cu tine. 


16. Un bătrân mergând la Schit, a călătorit împreună cu el un frate. Deci, vrând 
să se despartă unul de altul, i-a zis bătrânul: să gustăm împreună, frate! Şi era 
dimineaţă şi începutul săptămânii. Deci, au mâncat şi sculându-se s-au dus. Iar 
după ce au trecut celelalte zile şi a venit sâmbăta, sculându-se de dimineaţă 
bătrânul, s-a dus la fratele acela şi a zis: oare ai flămânzit, frate, de când am 
mâncat? Răspuns-a: frate, nu! Căci în fiecare zi mâncând, nu flămânzesc. Zis-a 
lui bătrânul: cu adevărat, fiule, de atunci nu am mâncat. Iar fratele auzind, s-a 
umilit şi s-a folosit. 

17. Un episcop, iubitor de Dumnezeu, se ducea în fiecare an la Schit, la părinţi. 
Acolo, l-a întâlnit un frate şi l-a dus la chilia sa punându-i înainte pâine şi sare, 
şi zicând: iartă-mă, că nimic altceva nu am să-ţi pun înainte! Şi i-a răspuns lui 
episcopul: voiesc ca la anul, venind, să nu aflu aici nici sare. 


18. A zis un bătrân: dacă încă eşti tânăr, fugi de vin ca de şarpe şi de vei fi silit 
la adunare să bei, puţin bând, încetează! Şi măcar de te vor jura cei ce te-au 
chemat, să nu iei aminte de jurămintele lor! Căci de multe ori satana îi sileşte 
pe monahi; chiar şi pe bătrâni, să-i silească pe cei mai tineri la băutură de vin şi 
la mâncare multă. Ci tu să nu te pleci lor, căci vinul şi femeile îi despart pe 
călugări de Dumnezeu. 


19. Odinioară la chilii, făcându-se praznic, mâncau fraţii la biserică. Şi era acolo 
un frate şi a zis celui ce slujea: nu mănânc fiertură, ci sare! Şi a chemat acela un 
alt frate înaintea norodului, zicând: cutare nu mănâncă fiertură: adu-i sare! 
Atunci s-a sculat unul din bătrâni zicând: mai de folos îti era astăzi la chilia ta 

să mănânci carne, decât să aud acest cuvânt înaintea norodului. 


20. Un frate de la Schit nemâncând pâine, s-a dus la un bătrân mare, dar s-a 
întâmplat să fie acolo şi alţi străini. Şi a făcut bătrânul puţină fiertură pentru 
dânşii şi după ce au şezut să mănânce, pustnicul şi-a pus lui numai năut muiat 
să mănânce. După ce s-au sculat ei de la masă, luându-1 bătrânul deoparte, i-a 
zis: frate, când te duci la cineva, nu-ţi arăta petrecerea ta! Iar de voieşti să ţii 
nevoinţa ta, şezi în chilia ta şi nicăieri nu ieşi! Iar el, înţelepţindu-se de cuvântul 
bătrânului, s-a făcut iconomicos întru întâmpinarea fraţilor. 


21. Zis-a un bătrân: când te vei duce undeva, să nu-ţi arăţi petrecerea ta, sau că 
nu mănânci untdelemn, sau peşte, sau fiertură! Ci numai la vin să nu deslegi, de 
te temi de război. Şi de te vor prihăni vreunii, să nu ai nici o grijă. 


22. Un frate l-a întrebat pe un bătrân, zicând: de mă voi afla la masă cu părinţii, 
ce să fac? Răspuns-a bătrânul: în loc de post înfige rugăciune fără măsură cu 

smerenie. Zis-a fratele: şi cum pot să mănânc şi auzind pe unii vorbind, să mă 
rog? Zis-a lui bătrânul: truda toate le poate şi de voieşti să fii monah, aceasta 
pururea ţine, că cel ce nu o are pe aceasta, nu este monah. 


23. Un bătrân şedea cu un frate şi avea viaţă de obşte; iar bătrânul era milostiv. 
Făcându-se foamete, au început unii să vină la uşa lui, să ia milostenie, că 
bătrânul da tuturor celor ce veneau. Văzând fratele ce se întâmplă, a zis 
bătrânului: dă-mi partea de pâine, iar cu partea ta fă cum voieşti! Atunci a 
împărţit bătrânul pâinile şi făcea milostenie din partea sa. Şi mulţi alergau la 
bătrânul, auzind că tuturor dă. Iar Dumnezeu văzându-i voinţa cea bună, i-a 
blagoslovit pâinile şi pe cât da el, pe atât se înmulţeau pâinile. Iar fratele 
mâncându-şi pâinile sale, a zis bătrânului: fiindcă mai am puţin din acele pâini, 
părinte, ia-mă iarăşi de obşte! Şi a zis bătrânul: precum voieşti, fac. Aşa au 
şezut iarăşi împreună. Şi fiind mulţi cei ce veneau şi neîntorcându-se nici unul 
deşert, a văzut fratele că i-au lipsit pâinile. Iar după întâmplare a venit un sărac 
bătrân şi i-a zis: mergi şi caută cu de-amănuntul. Deci intrând fratele, a aflat 
vasele în care se punea pâinea, pline de pâine. Aceasta văzând, s-a spăimântat. 
Şi luând a dat săracului. Apoi minunându-se de credinţa şi fapta cea bună a 
bătrânului, a proslăvit pe Dumnezeu. 


CAPITOLUL XVII 

PENTRU MILOSTENIE ŞI PENTRU NEAVEREA LA CARE S-A FĂGĂDUIT 
MONAHUL 


1. Unul a adus bani unui bătrân şi-l ruga să-i ia, să-i aibă spre a sa trebuinţă. 
Bătrânul însă nu i-a primit, zicând că se îndestulează cu lucrul mâinilor sale. Iar 
acesta, rugându-1 să-i primească măcar pentru trebuinţa săracilor, a răspuns 
bătrânul: acest lucru este o îndoită ruşine, frate, că cele ce nu-mi trebuiesc 
primesc şi cele străine dând, mă mândresc în deşert. 


2. Zis-a un bătrân: de vei da milostenie şi se va necăji gândul tău că ai dat mult, 
să nu iei aminte la gând, că este de la satana! însă pe cât poţi, cu sărăcie şi cu 
smerenie petrece-ţi viaţa, ca tu mai vârtos să ai trebuinţă a lua milostenie 
totdeauna. Că cel ce dă se bucură, socotind că bun lucru face iar cel ce nu are ci 

petrece întru sărăcie, la mare smerenie ajunge socotind că nici un bine nu face, 
nici nu dă cuiva ceva, ci mai vârtos el are trebuinţă de milostenie. Aşa au trăit 
părinţii noştri, aşa l-a aflat pe Dumnezeu părintele nostru Arsenie. 


3. A venit odinioară la Rait un om bogat, străin, şi a dat fraţilor milostenie câte 
un ban. Asemenea a trimis şi unui sihastru, care şedea într-o chilie. Şi în 
noaptea aceea a văzut bătrânul o ţarină plină de mărăcini şi pe unul care îi 
zicea: ieşi, seceră în ţarina celui ce ţi-a dat milostenie! Dimineaţa a trimis 
sihastrul de l-a chemat pe iubitorul de Hristos, cel ce i-a trimis banul şi i l-a dat 
înapoi, zicând: primeşte-ţi, frate, banul că nu pot să secer mărăcini străini! 0, 
de aş fi putut să-i smulg pe ai mei! 


4. A zis un bătrân: nevoitorii cei desăvârşiţi nu primesc degrabă lucru de la 
cineva, iar cei de mijloc nu zic cuiva să le dea lor ceva. Dacă cineva singur le va 
da, primesc cele trimise, ca de la Dumnezeu. Iar dacă vreunul este foarte 
bolnav, să ceară trebuinţa sa cu multă smerenie, prihănindu-se însă pe sine 
totdeauna. 


5. Am auzit despre un frate sărac şi lipsit, că de îi aducea cineva bucatele de 
trebuinţă, le primea. Iar după aceea, de s-ar fi întâmplat şi altul să-i aducă ceva, 
nu primea, zicându-i: acum m-a hrănit Domnul meu! 


6. A venit un străin, aducând cu sine mult aur la Schit şi-l ruga pe preot, să-l dea 
fraţilor. Iar preotul a zis: nu au fraţii trebuinţă. Şi mult fiind silit, a pus aurul 
într-o coşniţă şi l-a pus la uşa bisericii. Deci venind fraţii, le-a zis lor preotul: cel 
ce are trebuinţă, să ia! Dar nimeni nu s-a atins. Iar unii nici n-au privit la aur. Şi 
zicea preotul către cel ce a adus aurul: Dumnezeu a primit dragostea ta. Ia-1 şi 
mergi de-1 dă săracilor! Şi folosindu-se omul, s-a dus. 


7. Un frate l-a întrebat pe un bătrân, zicând: voieşti ca să ţin la mine doi bani 
sub cuvânt de boală trupească? Şi a răspuns bătrânul: nu este bine să ţii mai 
mult decât este trebuinţa. Deci de vei ţinea aceşti doi bani, va sta nădejdea ta în 

ei. Şi de se vor pierde doar Dumnezeu poartă grijă de tine. Să aruncăm deci la 
Dânsul grija noastră, că El va purta grijă de noi. 


8. Au venit unii din elini la Ostrachin, să dea milostenie şi au luat cu dânşii pe 
iconomi, să le arate pe cei ce au trebuinţă. Astfel i-au dus la un bubos şi i-au dat 
lui, însă el nu a luat, zicând: iată, ostenindu-mă împletesc aceste câteva smicele 
de finic şi mănânc pâinea mea, agonisind-o dintr-însele şi de mai mult nu am 
trebuinţă. Şi iarăşi s-au dus la chilia unei văduve, care avea o fată şi bătând în 
uşă, a auzit fata, fiind înlăuntru şi care purta o haină ruptă ce abia îi acoperea 
părţile cele de nevoie ale trupului. Deci, văzând-o ieşind afară, i-au dat haine şi 
bani. Dar ea nu a primit zicând: mi-a spus maica astăzi că a găsit de lucru şi cu 
voia lui Dumnezeu, avem hrana noastră. Mama ei era spălătoreasă şi se dusese 
să lucreze. Când a venit de la lucru, au rugat-o să ia, dar nici ea n-a vrut zicând: 
eu purtător de grijă îl am pe Dumnezeu şi voiţi să-L luaţi de la mine? Şi auzind, 
au proslăvit pe Dumnezeu. 


9. Zis-a un bătrân: să nu ai în chilia ta haină spânzurată netrebuincioasă, că 
moarte îţi este. Căci mulţi tremură, poate mai drepţi fiind decât tine. Şi tu 
păcătos fiind, pentru ce să ai de prisos. 


10. Zis-a iarăşi: să nu dobândeşti vas de prisos, aflându-se fără treabă, căci 
atunci nu mai poartă grijă de tine Dumnezeu! Dacă îţi va cădea ţie de undeva 
aur, de ai trebuinţă de el pentru nevoia ta, adică pentru hrană sau pentru haină, 
îndată cumpără-le! Dar de nu ai trebuinţă, să nu doarmă împreună cu tine, 
adică să nu stea la tine, ci dă-1 săracilor, mai înainte de a se însera! 


11. Zis-a iarăşi: vas de argint sau de aur, să nu pipăie mâinile tale în chilia ta, 
până la cel mai mic! Adică nu numai să cugeţi a nu dobândi nimic, şi trimis de 
va fi de la cineva pentru vreo trebuinţă, către tine, un vas ca acesta să nu-1 pipăi! 


12. Zis-a iarăşi: cuţit la brâul tău să nu atârni, că acestea toate opresc de la tine 
umilinţa şi plânsul. Toate: aşternutul tău şi vasele tale, încălţămintea şi brâul, 

să fie în aşa fel, încât de vor unii să le fure, să nu le placă lor să ia ceva din toate 
acestea şi din cele ce sunt în chilia ta. 


13. Un frate l-a întrebat pe un bătrân, zicând: spune-mi, părinte, cum mă voi 
mântui? Şi dezbrăcându-se bătrânul de haină şi încingându-se peste mijloc şi 
spânzurându-şi mâinile sale, a zis: aşa este dator monahul să fie, gol de materia 
lumii şi răstignit în ispite. 


14. Zis-a un bătrân: iubeşte sărăcia foarte şi să nu voieşti să ai lucruri fine în 
chilia ta! Căci când caută sufletul vreun lucru şi nu-1 află, suspină şi se smereşte 
şi atunci îl mângâie Dumnezeu şi îi dă umilinţă. Iar sufletul de va gusta dulceaţa 
lui Dumnezeu, urăşte până şi însuşi trupul său. Că de nu va urî omul trupul său, 
socotindu-1 ca pe un vrăjmaş potrivnic şi cu nimic făcându-i mângâierea lui, 
afară de trebuinţa cea de nevoie, nu va putea cândva să se izbăvească de cursa 
diavolului. 


15. Povestit-a cineva din părinţi, că era un magistrat trimis cu o solie 
împărătească şi pe cale a găsit un mort sărac, zăcând gol şi făcându-i-se milă, a 
zis slugii sale: ia calul şi mergi puţin mai-nainte! Acela pogorându-se s-a 
dezbrăcat de una din hainele sale şi a pus-o peste mort şi s-a dus. Apoi, după 
puţin, trimis fiind tot cu o sobe şi ieşind afară din cetate, a căzut de pe cale şi i 
s-a frânt piciorul. Şi ducându-1 la casa sa, se lupta cu mari chinuri şi doctorii 
încercau să-l vindece. După ce au trecut cinci zile, i s-a înegrit piciorul. Şi 
aceasta văzând doctorii, au hotărât să-i taie a doua zi piciorul, să nu 
putrezească şi trupul. De aceasta înştiinţându-se magistratul s-a supărat şi 
plângea de acea primejdie şi de mâhnire nici nu putea să doarmă, ci în noaptea 
aceea a rămas treaz. Deci luminând candela, a văzut la miezul nopţii că se 
pogoară un om pe fereastra cea de sus şi vine la dânsul, şi stând lângă dânsul, 
i-a zis: de ce plângi, de ce te scârbeşti? Iar el a răspuns: Doamne, cum să nu 
plâng, că mi s-a frânt piciorul şi mâine vin doctorii să-l taie? Iar el a zis: 
arată-mi piciorul tău! Şi arătându-1, l-a uns cel ce s-a arătat şi i-a zis: scoală-te şi 
umblă. Bolnavul însă zicea: Doamne, nu pot că este frânt. Iar el a zis către 
dânsul: sprijineşte-te de mine! Şi sprijinindu-se, s-a sculat şi a mers sănătos. 
Apoi a zis iarăşi cel ce s-a arătat: iată, te-ai făcut sănătos! Deci culcându-te, 
odihneşte-te şi nu te scârbi! Vorbindu-i şi despre milostenie i-a spus înainte 
câteva cuvinte, zicând, că a zis Domnul: fericiţi cei milostivi că aceia se vor 

milui! Şi fără de milă este judecata la cel ce nu a făcut milă. Şi altele ca acestea. 
Apoi i-a mai zis: mântuieşte-te! Magistratul l-a întrebat: te duci? Zis-a lui acela: 
ce mai voieşti, dacă te-ai vindecat? Şi iarăşi magistratul: pentru Dumnezeu care 
te-a trimis, spune-mi cine eşti. Răspuns-a cel ce s-a arătat: caută la mine! Şi 
după ce l-a privit i-a zis: cunoşti haina aceasta, pe care o port? I s-a răspuns: da, 
Doamne, a mea este! Şi iarăşi a zis acela: eu sunt cel pe care l-ai văzut mort, 
aruncat în drum, şi mi-ai aruncat haina ta şi acum m-a trimis Dumnezeu să te 
vindec. Mulţumeşte deci totdeauna lui Dumnezeu! Şi acestea zicând, a ieşit prin 
fereastra prin care a intrat. Iar bolnavul vindecat nu a încetat mulţumind lui 
Dumnezeu, dând săracilor din cele ce avea. 


16. A adus cineva la un bătrân bani, zicând: ia-i spre cheltuiala ta, căci ai 
îmbătrânit şi eşti bolnav! Că era bubos. Răspuns-a lui bătrânul: şaizeci de ani 
am în boala aceasta şi de nimic nu am fost lipsit, fiindcă Dumnezeu îmi dă şi mă 
hrăneşte, şi tu acum ai venit să-L ridici pe Hrănitorul meu? Şi nu a primit banii. 


17. Povestit- au părinţii despre un grădinar, că lucra şi toată osteneala lui o da 
milostenie, ţinând numai pentru cheltuială. Mai pe urmă însă i-a pus în minte 
satana, zicând: strânge-ţi nişte bani, nu cumva când vei îmbătrâni şi te vei 
îmbolnăvi să nu ai de cheltuială! Şi a adunat şi a umplut un borcan cu bani 
după care s-a întâmplat de s-a îmbolnăvit şi i-a putrezit piciorul şi a cheltuit 
banii la doctori dar nu i-a folosit. Mai pe urmă a venit un doctor iscusit şi i-a zis: 
de nu ţi se va tăia piciorul, tot trupul o să putrezească. Şi s-a hotărât să i se taie 
piciorul a doua zi. în noaptea aceea venind grădinarul întru sine şi căindu-se 
pentru ceea ce a făcut strângând bani şi nădăjduind mai mult în ei decât în 
Dumnezeu care ocârmuieşte toate şi le hrăneşte, a suspinat şi a zis: adu-ţi 
aminte Doamne, de lucrurile mele cele proaste de mai dinainte, pe care le 
făceam lucrând şi dând fraţilor mei, dar mai vârtos mai-nainte de acestea, 
adu-ţi aminte de bunătatea Ta şi de îndurările Tale cele nenumărate şi mă 
miluieşte după mare şi bogată mila Ta! Şi acestea zicând el, a stătut înaintea lui 
îngerul Domnului şi i-a zis: unde sunt banii, pe care i-ai strâns? Unde este sfatul, 
pe care l-ai primit! Iar el umilindu-se foarte şi lăcrimând, a zis: greşit-am, 
Doamne, iartă-mă, că de acum nu voi mai face aceasta! Atunci s-a atins îngerul 
de piciorul lui şi îndată s-a vindecat. Şi sculându-se dimineaţa s-a dus să 
lucreze. Iar după puţin timp a venit doctorul să-i taie piciorul, după hotărâre şi 
neaflându-1, întreba de dânsul. Şi i-au spus lui: azi dimineaţă s-a dus să lucreze 
la ţarină. Iar doctorul s-a dus la ţarina aceea în care lucra, vrând să-l vadă. Şi 

văzându-1 săpând pământul, l-a proslăvit pe Dumnezeu, Cel ce l-a vindecat cu 
proslăvire. 


18. Un pustnic luptându-se cu iubirea de argint, lucra mult ostenindu-se foarte 
şi din lucrul mâinilor sale a adunat un galben, apoi al doilea, apoi al treilea, apoi 
s-a silit de a făcut cinci. Şi după ce i-a adunat îndată a căzut în boală trupească 
şi umflându-i-se piciorul, s-a umplut de răni. Iar el chemând pe doctori, a 
cheltuit acei cinci galbeni. Şi nevindecându-se patima ci şi mai rea făcându-se, 
piciorul lui desăvârşit putrezind, a venit doctorul şi i-a zis că trebuie să-i taie 
piciorul, căci tot trupul său o să putrezească. Iar el de nevoie s-a plecat la tăiere 
şi s-a hotărât a doua zi să i se taie piciorul. Noaptea plângând şi rugându-se lui 
Dumnezeu, a venit îngerul la el şi i-a zis: mai faci cinci galbeni? Şi ca prin 
minune, l-a apucat îngerul de picior şi cu mâna ştergând rana, îndată l-a 
vindecat şi s-a făcut nevăzut. Atunci bolnavul, venindu-şi întru sine şi 
cunoscând că s-a vindecat, a mulţumit lui Dumnezeu. Deci, dimineaţa când a 
venit doctorul, după hotărâre, a bătut în uşă. Iar el sculându-se, l-a întâmpinat. 
Şi văzându-1 doctorul că umblă, s-a minunat şi înştiinţându-se de ceea ce s-a 
petrecut, s-a făcut creştin, căci era elin. 


19. Zis-a un bătrân: sfinţii având pe Dumnezeu întru sine şi pe cele de aici le 
moştenesc, adică nepătimirea, şi pe cele de dincolo, căci şi acestea şi acelea 
sunt ale lui Hristos. Iar cei ce îl au pe El, au şi cele ale Lui. Iar cel ce are lumea, 
adică patimile, deşi are lumea, nimic nu are, fără numai patimile ce-1 stăpânesc. 


20. Zis-a un iubitor de Hristos, că dator este cel ce dă milostenie, aşa să dea, ca 
şi cum el ar lua. Că o milostenie ca aceasta îl apropie de Dumnezeu. 


21. Un iubitor de Hristos mergând pentru o trebuinţă, a întâlnit pe cale un 
sărac gol şi făcându-i-se milă de dânsul, i-a dăruit lui haina sa. Iar săracul 
ducându-se, a vândut-o. Iar acela, înştiinţându-se de ceea ce făcuse săracul, s-a 
întristat. în noaptea următoare Hristos a stat înaintea lui, în vis, purtând acea 
haină şi arătând-o a zis: nu te scârbi, că iată, port ceea ce Mi-ai dat! 

22. Un frate foarte cucernic avea mamă săracă. Făcându-se foamete mare, a 
luat pâini şi mergea să le ducă mamei sale. Şi iată un glas s-a făcut către dânsul, 
zicând: tu îngrijeşti de maica ta, sau Eu să îngrijesc? Fratele cunoscând puterea 
glasului, s-a aruncat cu faţa la pământ rugându-se şi zicând: Tu, Doamne, 
poartă de grijă de noi! Şi sculându-se s-a întors la chilia sa. Iar a treia zi a venit 
mama la el, zicând: cutare monah mi-a dat puţin grâu. Ia-1 şi fă-ne câteva pâini 
să ne hrănim! Iar fratele auzind acestea, L-a slăvit pe Dumnezeu şi cu nădejde 
întărindu-se, sporea cu darul Lui la toată fapta bună. 


23. Era un monah care avea un frate mirean sărac şi orice lucra monahul îi da 
lui şi cu cât îi da cu atât mai mult sărăcea cel ce lua. Iar monahul mergând, a 
vestit unui bătrân lucrul acesta. Bătrânul i-a zis: de vrei să mă asculţi, să nu-i 
mai dai, ci zi-i: frate, când aveam, îţi dam ţie. Deci şi tu, ceea ce poţi, din cele ce 
lucrezi, adu-mi mie! Şi orice va aduce, ia de la dânsul! Şi unde ştii străin, sau 
bătrân sărac, dă-le şi roagă-i să facă rugăciune pentru dânsul! Iar fratele 
mergând, a făcut aşa. Şi venind mireanul, i-a grăit lui după cuvântul bătrânului 
şi auzind acela s-a scârbit. însă în ziua dintâi, luând din osteneala lui câteva 
verdeţuri, le-a adus monahului. Acela luându-le, le-a dat bătrânilor şi i-a rugat 
să se roage pentru el. Apoi blagoslovindu-se s-a întors la casa sa. După puţin 
timp iarăşi a venit la monah şi i-a adus verdeţuri şi trei pâini. Şi luându-le pe 
acestea monahul, a făcut ca şi mai înainte şi blagoslovindu-se mireanul de 
bătrâni, s-a dus. Apoi a venit a treia oară şi i-a adus multe bunătăţi, vin şi peşte. 
Şi văzând monahul, s-a minunat şi i-a chemat pe săraci şi i-a odihnit. Apoi i-a 
zis mireanului: nu cumva ai trebuinţă de puţină pâine? Iar el a răspuns: nu! 
Când luam de la tine ceva, ca focul intra în casa mea şi mistuia şi lucrul cel mai 
mic pe care îl aveam. Iar de când nu mai iau de la tine, mă blagosloveşte 
Dumnezeu. Deci mergând fratele, a vestit bătrânului toate cele ce s-au 
întâmplat. Şi i-a zis lui bătrânul: au nu ştii că lucrul monahului este foc şi 
oriunde intră arde? însă aceasta îi este mai de folos lui. Să facă milostenie din 
osteneala sa şi să ia rugăciune de la sfinţi şi aşa se blagosloveşte. 


24. Povestit-a unul din părinţi că a fost un bătrân care se învrednicise de mari 
daruri de la Dumnezeu şi era vestit pentru viaţa lui cea cu fapte bune. Şi a ajuns 
numele lui până la împărat şi a trimis împăratul de l-a chemat ca să se 
învrednicească de rugăciunile lui. Deci vorbind cu el şi folosindu-se, i-a adus 
aur iar el l-a primit şi întorcându-se la ale sale, a început a agonisi ţarină şi altă 
avere. Tot aşa, după obicei i-au adus lui un îndrăcit şi a zis dracului bătrânul: 

ieşi din zidirea lui Dumnezeu! Iar dracul a zis: nu te ascult pe tine! Zis-a 
bătrânul: pentru ce? Dracul i-a răspuns: pentru că te-ai făcut ca unul din noi, 
lăsând grija cea către Dumnezeu şi îndeletnicindu-te cu grija pământească. 


CAPITOLUL XVIII 

PENTRU ÎNDELUNGA RĂBDARE ŞI NEPOMENIREA DE RĂU 

1. Un sihastru s-a făcut episcop. Acesta pentru evlavie şi linişte nu certa pe 
nimeni, suferind cu îndelungă răbdare greşelile fiecăruia. Dar iconomul lui nu 
ocârmuia lucrurile bisericeşti cum se cădea. Şi i-au zis unii episcopului: pentru 
ce nu-1 cerţi pe iconom căci se poartă cu aşa defăimare? Iar acela a lăsat 
certarea pe a doua zi. în ziua următoare au venit la dânsul cei ce l-au prihănit 
pe iconom. Iar episcopul aflând, s-a ascuns într-un loc. După ce l-au căutat mult, 
abia l-au aflat şi i-au zis: pentru ce te-ai ascuns de noi? Iar el a zis: pentru că 
cele ce am săvârşit în şaizeci de ani, rugându-mă lui Dumnezeu, voi voiţi să le 
jefuiţi în două zile. 


2. A zis un bătrân: patimile de care sunt cuprinşi oamenii afară de fire, elinii le 
făceau dumnezei şi li se închinau lor, iar pe cei ce nu voiau să se închine, îi 
chinuiau, îi omorau şi îi făceau fără voie, mucenici. Deci şi noi dacă ne supunem 
patimilor, cu nimic nu ne deosebim de închinătorii la idoli. Căci cel ce este 
biruit de iuţeală şi de mânie şi nu-şi taie turbarea patimii, se leapădă de Iisus şi 
are întru sine pe Marte ca dumnezeu şi se închină idolului turbării, ca şi elinii. 
Iar iubitorul de argint, cel ce-şi închide milostivirea sa spre fratele său şi nu-1 
miluieşte pe vecinul, este tot închinător la idoli, cinstind idolul lui Mercur şi 
slujeşte făpturii, iar nu Făcătorului. Aceasta se întâmplă şi la celelalte patimi, 
căci de orice patimă este biruit, el se face rob, după cuvântul apostolului, care a 
numit iubirea de argint a doua închinare la idoli. Iar cel ce a biruit acestea şi 
le-a izgonit de la sine sau s-a înfrânat dumnezeilor celor mulţi s-a şi făcut 
mucenic fără sânge. 

3. Povestit-au unii din părinţi despre un bătrân mare că de venea cineva să-l 
întrebe vreun cuvânt, îi zicea: iată, eu iau faţa lui Dumnezeu şi şed pe scaunul 
Judecăţii! Ce voieşti dar să-ţi fac? De vei zice: miluieşte-mă, îţi zice ţie 
Dumnezeu: miluieşte şi tu pe fratele tău! Iar de vei zice: iartă-mă, îţi zice ţie: 
iartă şi tu vecinului tău! Este oare nedreptate la Dumnezeu? Să nu fie! Deci, de 
voim să ne mântuim, de noi atârnă mântuirea noastră. 

4. Un frate din Libia a venit la awa Siluan în muntele Panefo şi i-a zis: părinte, 
am un vrăjmaş care mi-a făcut multe rele, că şi ţarina mea, când eram în lume, 
mi-a răpit-o şi de multe ori m-a vrăjmăşit. Iar acum a pornit şi oameni 
otrăvitori, să mă omoare şi aş vrea să-l dau în judecată. Zis-a lui bătrânul: 
precum te împaci, fiule, fă! Zis-a fratele: cu adevărat, părinte, de va fi pedepsit, 
îi va fi de folos sufletului. Răspuns-a bătrânul: cum socoteşti, fiule, fă! Şi a zis 
fratele: scoală-te, părinte, să facem rugăciune şi voi merge la dregător! Deci, 
sculându-se şi rugându-se amândoi, când a venit să zică: şi ne iartă nouă 
greşalele noastre, precum şi noi iertăm greşiţilor noştri, a zis bătrânul: şi nu ne 
ierta nouă greşalele noastre căci nici noi nu iertăm greşiţilor noştri! Apoi a zis 
bătrânului fratele: nu aşa, părinte! Iar bătrânul a zis: ba aşa, fiule! Căci cu 
adevărat, de vei voi să mergi la dregător, să-ţi facă ţie dreptate, Siluan altă 
rugăciune nu-ţi va face ţie. Şi punând fratele metanie, l-a iertat pe vrăjmaşul 
său. 


5. Unul văzând pe un iubitor de osteneli purtând un mort pe pat, i-a zis: pe cei 
morţi îi porţi? Mergi de poartă pe cei vii! 


6. Un frate l-a întrebat pe un bătrân, zicând: voiesc să mărturisesc pentru 
Dumnezeu. Şi i-a zis lui bătrânul: dacă în vreme de nevoie, îşi va suferi cineva 
vecinul, este întocmai cu cuptorul celor trei tineri din Babilon. 


7. Zis-a un bătrân: de se va întâmpla între tine şi altul cuvânt de scârbă şi va 
tăgădui cuvântul, nu-1 aţâţa zicând că ai spus. Fiindcă se întoarce şi zice: aşa am 
zis şi ce? Şi se face mare vrajbă. Ci şi tu lasă cuvântul şi se face mare pace. 


8. Zis-a fericitul Zosima: ce lucru greu este acesta, adică lăsând cineva 
împătimirea pentru lucrurile veacului acestuia şi cearta cu oamenii pentru 
dânsele, să se îmbogăţească numai în Dumnezeu şi să nădăjduiască la Cel ce l-a 
făcut şi îl ocârmuieşte şi să poftească împărăţia Lui. Acesta nu are nici o 
greutate, că obişnuim şi de frica mării, sau de năvălirea tâlharilor, pe toate cele 
ce le avem să le defăimăm şi lucrurile noastre fără de preget să le aruncăm, ca 

să ne scăpăm această puţină viaţă, pe care după puţin şi nevrând noi, o va risipi 
moartea. Şi spre întărirea celor zise, povestea o istorisire ca aceasta, pe care o 
auzise de la alţii. Deci a zis: odinioară un lucrător de pietre, un giuvaiergiu, 
având pietre scumpe şi mărgăritare, s-a suit într-o corabie cu copiii săi, vrând 
să se ducă la un târg să neguţătorească. Deci, s-a întâmplat să aibă el prieten pe 
un tânăr din oamenii corăbiei, care îi slujea la trebuinţele cele de nevoie şi 
mânca cu el la masă. într-una din zile i-a auzit tânărul acela pe corăbieri 
şoptind între dânşii şi vrând să-l arunce pe giuvaiergiu în mare şi să-i ia 
pietrele şi toate câte avea. Şi auzind, s-a întristat. Deci, venind tânărul să facă 
obişnuita slujbă şi văzându-1 giuvaiergiul trist şi mâhnit, l-a întrebat de pricina 
posomorârii. Atunci el la început nimic nu i-a răspuns, păzind să-i spună în altă 
vreme ceea ce a auzit. Dar fiindcă acela sta cerând să-i arate pricina mâhnirii, 
tânărul suspinând şi lăcrimând, i-a vestit lui sfatul pe care îl cunoscuse, cum 
adică se sfătuiseră corăbierii pentru dânsul. Iar el gândindu-se puţin, chemă 
copiii şi le-a poruncit să facă fără preget cele ce le va porunci. întinzând un 
cearceaf le-a poruncit să aducă vasele în care erau pietrele şi mărgăritarele, şi 
aducându-le, le-a deschis, a scos toate pietrele şi mărgăritarele şi le-a întins pe 
cearceaf zicând: pentru acestea mă lupt eu cu marea, primejduindu-mă şi duc o 
astfel de viaţă. După puţin murind eu, am să le las în lumea aceasta şi nimic nu 
iau cu mine. Aruncaţi-le în mare! Şi îndată apucând el de cearceaf împreună cu 
copiii, le-a aruncat pe toate în noian. Iar corăbierii văzând s-au spăimântat şi 
au stricat sfatul plănuit asupra lui. Să socotim dar, fraţilor, că atunci când s-a 
pornit gândul lui, măcar că era om prost şi mirean, îndată a stricat împătimirea 
şi s-a făcut filosof în lucru şi în cuvinte şi aceasta ca să dobândească această 
puţină şi vremelnică viaţă. Povestit-a acelaşi părinte, că odată a poruncit unui 
copist bun, să-i scrie nişte cărţi. După ce le-a săvârşit, trimiţând i-a spus că sunt 
gata şi orice va socoti, va trimite şi să le ia. Iar un frate înştiinţându-se de 
aceasta, mergând ca din partea sa către acel copist şi dând plata ce a socotit, a 
luat cărţile. Eu însă neştiind ce s-a făcut, a zis bătrânul, am trimis un frate din 
cei ce erau cu mine, cu scrisori şi cu plata ca să le ia. După ce a mers fratele şi a 
înţeles copistul că l-a înşelat cel ce a luat cărţile, tulburându-se a zis: cu 
adevărat voi merge şi-l voi scârbi pentru că m-a înşelat şi a luat cele ce nu erau 
ale lui. Iar eu aceasta auzind, trimiţând i-am vestit: ştii, fratele meu, cărţile 
pentru aceasta le dobândim, ca să învăţăm dintr-însele; dragoste, smerenie, 
blândeţe. Iar dacă începutul dobândirii cărţilor este vrajba, atunci nu voiesc să 
dobândesc carte, să nu mă cert, căci zice apostolul: sluga Domnului nu trebuie 
să se certe. 

9. Zis-a un bătrân că cel ce se nedreptăţeşte de bună voie şi îl iartă pe 
aproapele, fireşte că este al lui Iisus. Iar cel ce nici nu nedreptăţeşte, nici se 
nedreptăţeşte, fireşte că este al lui Adam. Iar cel ce nedreptăţeşte, sau dobânzi 
cere, sau înşeală, fireşte că este al diavolului. 


10. Au venit odată la un bătrân tâlharii şi i-au zis: am venit să luăm toate cele ce 
se află în chilia ta. Iar el le-a răspuns: cât vă place, fiilor, luaţi! Şi au luat toate 
câte au aflat în chilie şi s-au dus. Dar au uitat un săculeţ care era spânzurat 
într-un colţ. Atunci bătrânul luând săculeţul a alergat după ei strigând şi zicând: 
fiilor, luaţi ce aţi uitat în chilia voastră! Iar aceia spăimântându-se pentru 
nerăutatea bătrânului, i-au adus înapoi în chilie toate câte au luat. Şi s-au 
pocăit, zicând între dânşii: cu adevărat, omul lui Dumnezeu este acesta. 


11. Alt bătrân având trebuinţă de o haină, s-a dus în târg şi a cumpărat una, 
care costa puţini bani. Luând el haina, a pus-o şi a şezut pe ea. Şi dând preţul 
vânzătorului, număra banii pe lespedea ce era acolo. Iar cineva venind prin 
spatele lui, trăgea haina, vrând să o ia pe sub ascuns. Simţind bătrânul că 
oarecine, trage haina, s-a uşurat pe sine, întinzându-se oarecum spre locul 
acela unde număra banii, până când cel ce trăgea haina, a luat-o şi s-a dus. Şi 
aşa bătrânul plătind tot preţul s-a dus neluând nimic. 


12. Doi monahi locuiau într-un loc şi s-a dus la dânşii un bătrân, ca să-i cerce şi 
a luat un toiag şi a început a sfărâma verdeţurile unuia. Fratele văzând, s-a 
ascuns până ce le-a sfărâmat pe toate. După ce a rămas o rădăcină, i-a zis 
bătrânului: părinte, de voieşti, las-o pe aceasta să o fierb şi să gustăm împreună. 
Atunci a pus bătrânul metanie fratelui, zicând: pentru nerăutatea ta, se 
odihneşte Duhul Sfânt peste tine, frate. 


13. Un frate a făcut o cheie şi deschidea chilia unuia din bătrâni şi îi lua 
bănişorii. Iar bătrânul a scris o hârtie, zicând: iubite frate, oricare vei fi, fii bun 
şi-mi lasă jumătate spre trebuinţa mea! Şi făcând bănişorii două părţi, a pus 
hârtia. Iar acela iarăşi intrând şi rupând hârtia, a luat tot. După doi ani 
bolnăvindu-se el şi apropiindu-se de moarte, îi sta sufletul muncindu-se şi 
neieşind. Astfel trimiţând l-a chemat pe bătrân şi i-a zis: roagă-te pentru mine, 

părinte, că eu am fost cel ce îţi furasem bănişorii! Şi i-a zis bătrânul: pentru ce 
nu ai spus mai degrabă? Şi rugându-se el, îndată şi-a dat acela duhul. 


14. Spuneau părinţii despre un frate care locuia lângă un mare bătrân, că 
intrând în chilia bătrânului, fura. Iar bătrânul vedea şi nu-1 mustra, ci lucra mai 
mult, zicând că poate fratele are trebuinţă. Şi avea bătrânul multă strâmtorare, 
cu greu câştigându-şi pâinea. Când a fost să moară bătrânul l-au înconjurat 
fraţii şi văzându-1 pe cel ce-1 fura, i-a zis: apropie-te de mine! Şi i-a sărutat 
mâinile zicând: mulţumesc mâinilor acestora, că printr-însele mă duc în 
împărăţia Cerurilor! Iar acela, umilindu-se şi pocăindu-se, s-a făcut şi el monah 
iscusit, din faptele pe care le-a văzut la acel mare bătrân. 


15. A fost un bătrân iubitor de fraţi şi plin de multă dragoste, nesocotind 
niciodată răul. Iar un frate furând vase, le-a dus şi le-a pus la dânsul, neştiind 
nimic bătrânul despre acel lucru. După vreo câteva zile, s-au găsit vasele acelea 
şi pârât fiind bătrânul, a pus metanie, zicând: iartă-mă, că mă pocăiesc! După 
puţin timp a venit fratele care furase vasele şi le pusese la el şi i-a făcut vorbă 
zicând bătrânului: tu ai furat vasele? Şi bătrânul punea metanie fratelui, zicând: 
iartă-mă! încă şi altul din fraţi, de greşea cândva şi tăgăduia, el punea metanie, 
zicând: iertaţi-mă! Atâta era de cucernic şi de smerit cuviosul, încât nici cu 
cuvântul nu a rănit cândva pe cineva. 


16. Povestit-a unul din bătrâni, că era un bătrân beţiv şi lucra o rogojină în 
fiecare zi pe care o vindea în sat şi bea preţul ei. Mai pe urmă a venit un frate la 
dânsul şi a rămas petrecând cu el şi lucra şi el în fiecare zi o rogojină, iar 
bătrânul o lua şi pe aceea şi vânzând-o, bea preţul amândorura, fratelui 
aducându-i pâine seara. Trei ani făcând aceasta, nimic nu-i zicea lui fratele. 
După aceea însă a zis fratele întru sine: iată gol sunt şi pâinea mea cu lipsă o 
mănânc! Mă voi scula şi mă voi duce de aici. Dar iarăşi a socotit întru sine, 
zicând: unde să mă duc să şed iarăşi, căci eu pentru Dumnezeu şed împreună. 
Şi îndată i s-a arătat lui îngerul, zicând: nicăieri să nu te duci, că vin mâine la 
tine. A doua zi l-a rugat fratele pe bătrânul, zicând: părinte, astăzi să nu mergi 
nicăieri, că vin ai mei să mă ia! După ce a venit ceasul în care se ducea bătrânul, 
i-a zis lui: nu vin astăzi, fiule, că au zăbovit. Iar el a zis: cu adevărat, părinte, 
negreşit vin. Şi vorbind cu bătrânul, a adormit. Bătrânul văzând, a început a 
plânge, zicând: vai mie, fiule, că mulţi ani am petrecut întru lenevire, iar tu în 

puţină vreme ţi-ai mântuit sufletul tău cu răbdare! Şi de atunci s-a înţelepţit şi 
el şi s-a făcut iscusit. 


17. Un bătrân locuia la chiliile pustniceşti, afară de Alexandria şi era bătrânul 
foarte iute, puţin la suflet şi nerăbdător. Deci, auzind despre dânsul un frate 
mai tânăr, a făcut legământ cu Dumnezeu, zicând: Doamne, pentru toate 
păcatele pe care le-am făcut în lume voi merge şi voi petrece cu bătrânul şi-i 
voi sluji şi-l voi odihni. Deci, îl ocăra bătrânul ca pe un câine în toate zilele. 
Dumnezeu văzând smerenia şi răbdarea fratelui, după şase ani de supunere 
către bătrânul, i-a arătat în somn pe cineva care ţinea o hârtie mare, jumătate 
ştearsă şi jumătate scrisă. Şi îi arăta fratelui hârtia zicând: iată, jumătate din 
datoriile tale le-a curăţit Stăpânul Dumnezeu, sileşte-te şi pentru celelalte! Şi 
era alt bătrân duhovnicesc locuind aproape de el, care ştia cele despre fratele şi 
auzea totdeauna cum îl ocăra bătrânul şi-l necăjea cu nedreptate şi cum acesta 
îi punea lui metanie iar bătrânul nu făcea pace cu el. întâlnindu-1 pe fratele, 
acest duhovnic bătrân l-a întrebat: ce este, fiule, cum a trecut ziua de astăzi? 
Oare am dobândit ceva, oare am şters de pe hârtie ceva? Şi dacă cândva trecea 
vreo zi în care nu ar fi fost ocărât, sau n-ar fi fost scuipat, sau n-ar fi fost izgonit 
de bătrân, se ducea seara la bătrânul cel de aproape şi zicea, plângând: vai mie, 
părinte, că rea mi s-a făcut mie ziua de astăzi, căci nu am dobândit nimic, ci în 
odihnă am petrecut-o. După alţi şase ani, a adormit fratele şi mărturisea 
bătrânul cel duhovnicesc, că l-a văzut pe el stând împreună cu mucenicii şi 
rugându-se lui Dumnezeu pentru bătrânul lui, cu multă îndrăzneală şi zicând: 
Doamne, precum m-ai miluit pe mine prin acela, miluieşte-1 şi pe el pentru 
îndurările Tale cele multe şi pentru mine robul Tău! Şi după patruzeci de zile 
l-a luat la sine şi pe bătrânul în locul cel de odihnă. Iată ce fel de îndrăzneală 
dobândesc cei ce pentru Dumnezeu suferă necazurile. 


18. Un iubitor de Hristos fiind dat la mucenicie de slujnica sa, când era dus să 
se săvârşească, a văzut-o pe slujnica cea care îl dăduse şi îl vânduse. Şi luând 
inelul de aur pe care îl purta, i l-a dat ei zicând: mulţumescu-ţi ţie, că de astfel 
de bunătăţi mântuitoare mi te-ai făcut mie. 

j 


19. Doi fraţi oarecare, în vremea prigoanei fiind prinşi, au fost duşi ca să 
mărturisească şi chinuindu-i i-au pus în temniţă. Dar din ispita diavolească s-a 
făcut între dânşii oarecare prigonire şi ceartă. Astfel, unul căindu-se, îndată a 

pus metanie fratelui, zicând: poate să se întâmple ca mâine să ne săvârşim. Să 
lăsăm vrajba ce-o avem unul asupra celuilalt şi să facem binele. Iar celălalt nu 
se înmuia. Deci, a doua zi aduşi fiind iarăşi la divan, au fost puşi la chin. Şi cel ce 
nu a primit pocăinţă, din cea dintâi bântuială s-a biruit. Deci, i-a zis lui 
dregătorul: pentru ce ieri, atâta fiind chinuit, nu te-ai plecat? Iar el răspunzând, 
a zis: pentru că ieri aveam iubire faţă de fratele meu şi darul lui Dumnezeu mă 
întărea. Acum ţin pomenire de rău către dânsul şi pentru aceasta m-am golit de 
mângâierea şi acoperemântul lui Dumnezeu. 


20. Zis-a un bătrân: de vei auzi despre cineva că te urăşte şi te ocărăşte, 
trimite-i sau dă-i lui puţină blagoslovenie după puterea ta, ca să ai îndrăzneală 
să zici în ceasul judecăţii: iartă-ne nouă, Stăpâne, greşelile noastre, precum şi 
noi am iertat greşiţilor noştri! 


21. Un frate călătorind şi rătăcindu-se, a întrebat pe nişte oameni să-l 
înştiinţeze să cunoască drumul, iar aceia fiind tâlhari l-au rătăcit în locuri pustii. 
Şi mergând unul după dânsul să-l jefuiască şi poruncindu-i să treacă un şanţ, 
acolo unde treceau ei, a năpădit un crocodil asupra tâlharului. Iar fratele 
văzând fiara că s-a pornit asupra omului, nu a trecut cu vederea, ci a strigat 
către tâlhar, arătându-i pornirea fiarei. Fugind acela a mulţumit fratelui, 
minunându-se de dragostea lui. 


22. Zis-a un bătrân: de-ţi vei aduce aminte de cel ce te-a necăjit sau te-a 
necinstit sau te-a păgubit, dator eşti să-ţi aduci aminte de el ca de un doctor 
trimis de Hristos şi să-l ai pe el ca un făcător de bine, că însuşi necazul tău 
însemnează că-ţi boleşte sufletul. Că de nu boleai, nu pătimeai. Deci, dator eşti 
să mulţumeşti fratelui şi să te rogi pentru dânsul, că prin el cunoşti boala ta şi 
vei primi cele de la el ca pe nişte doctorii trimise de la Iisus. Iar de te scârbeşti 
asupra fratelui, zici ca şi lui Iisus: nu voiesc să primesc doctoriile tale, ci voiesc 
să putrezesc întru rănile mele. Deci, cel ce voieşte să se vindece de rănile cele 
sufleteşti, dator este să sufere cele ce sunt aduse de doctor, în orice chip ar fi. 
Căci nici celui ce boleşte trupeşte nu-i pare bine să se taie sau să se ardă, sau să 
aibă curăţenie, ci cu greaţă îşi aduce aminte de acestea. însă încredinţat fiind, 
că este cu neputinţă în chip a se izbăvi el de boală, decât prin acestea, le sufere 
cu vitejie, mulţumind doctorului şi ştiind că prin greaţă se va izbăvi din 
îndelungata boală. Fier arzător de bolnavi al lui Iisus este cel ce te necinsteşte 

sau te ocărăşte, dar te izbăveşte de slava deşartă. Curăţenie a lui Iisus este cel 
ce îţi aduce ţie pagubă sau ocară, dar te izbăveşte de lăcomie. De fugi de ispită 
folositoare, fugi de viaţa veşnică. Căci cine a dăruit sfântului Ştefan atâta slavă, 
pricinuită lui de cei ce l-au împroşcat cu pietre, dacă nu răbdarea? 


23. A zis un bătrân: cel ce fură sau cel ce minte sau cel ce face alt păcat, de 
multe ori îndată după ce a săvârşit păcatul, suspină şi se prihăneşte pe sine şi 
vine întru pocăinţă. Cel ce are în suflet pomenire de rău, ori mănâncă, ori 
doarme, ori umblă, ca de rugină este ros. Şi păcatul totdeauna nedespărţit îl are 
şi rugăciunea lui devine blestem. Toată osteneala lui este neprimită, chiar de îşi 
va vărsa sângele său pentru Hristos. 


24. Un frate supărat fiind de cineva, s-a dus la un bătrân la chilie şi i-a zis: 
părinte, un frate m-a necăjit şi mă supără dracul, ca să-i răsplătesc şi eu lui. 
Zis-a lui bătrânul: ascultă-mă fiule, şi mergi la chilia ta şi linişteşte-te, 
rugându-te lui Dumnezeu cu deadinsul pentru fratele cel ce te-a nedreptăţit şi 
degrabă te vei izbăvi de patimă. Deci a făcut fratele precum l-a sfătuit bătrânul. 
Şi într-o săptămână a şters Dumnezeu iuţimea de la dânsul, pentru nevoinţa la 
care s-a silit pe sine şi pentru ascultarea pe care a arătat-o către bătrânul. 


25. A zis unul din părinţi: de te va ocărî pe tine cineva, blagosloveşte-1! Şi de va 
primi, bine va fi amândurora, iar de nu va primi, el va lua de la Dumnezeu 
ocară şi tu blagoslovenie. 


26. Zis-a un bătrân: Crucea lui Hristos o vedem şi Patimile Lui le cinstim. 
Atunci pentru ce nu suferim măcar ocară? 

27. Doi bătrâni aveau scârbă între dânşii şi s-a întâmplat de s-a îmbolnăvit 
unul dintre ei. Deci, a venit la dânsul un frate să-l viziteze şi l-a rugat bătrânul 
pe frate, zicând: scârbă avem, eu şi cutare bătrân şi voim ca să-l rogi să ne 
împăcăm. Răspuns-a fratele: cum ai poruncit, părinte, eu îl voi ruga şi ieşind 
fratele, socotea întru sine cum să iconomisească lucrul, căci se temea, ca nu 
cumva să nu primească bătrânul rugăciunea sau şi mai mare ură se va face. Şi 
după iconomia lui Dumnezeu, unul din fraţi i-a adus lui cinci smochine şi 

câteva dude şi luându-le, fratele le-a dus în chilia sa. Alegând o smochină şi 
câteva dude, le-a dus la bătrânul către care avea să meargă şi a zis: awo, 
acestea le-a adus unul la cutare bătrân ce este bolnav şi întâmpinându-mă 
acolo mi-a zis: primeşte acestea şi dă-le cutărui bătrân, iar eu le-am adus la tine. 
Bătrânul auzind, a stat uimit multă vreme şi a zis: acestea mie mi le-a trimis? A 
răspuns fratele: da şi le-a luat bătrânul zicând: bine ai venit! Apoi 
întorcându-se fratele la chilia sa, a luat din smochine două şi din dude câteva şi 
le-a dus şi celuilalt bătrân care era bolnav. Şi făcând metanie lui, a zis: primeşte 
acestea, părinte, căci ţi le-a trimis cutare bătrân. Iar el bucurându-se a zis: 
ne-am împăcat. Fratele a zis: da, părinte, cu rugăciunile tale. Şi a zis bătrânul: 
slavă lui Dumnezeu! Şi s-au împăcat bătrânii cu darul lui Dumnezeu şi cu 
înţelepciunea fratelui, care i-a unit pe ei cu pace, cu trei smochine şi câteva 
dude şi nu au cunoscut bătrânii ce a făcut fratele. 


28. Era un sihastru cu mare socoteală şi dorea să petreacă la chilii şi nu afla 
chilie. Alt bătrân înştiinţându-se despre sihastrul şi având acolo o chilie 
deşartă l-a rugat pe acela să vadă în acea chilie, până când se va afla alta. Acela 
mergând, a şezut într-însa. Iar unii din cei ce vieţuiau în locul acela veneau la 
dânsul ca la un străin, aducându-i ceea ce putea fiecare şi el luându-le, îi 
primea pe dânşii. Iar bătrânul cel ce îi dăduse chilia, a început a-1 zavistui, a-1 
grăi de rău şi a zice: eu câţi ani am aici de multă nevoinţă şi nimeni nu vine la 
mine, iar acesta puţine zile are şi câţi vin la dânsul! Şi a zis ucenicului său: 
mergi şi îi zi: du-te de aici, că îmi trebuie chilia! Iar ucenicul venind la el, a zis: 
întreabă părintele meu, cum te afli? El a zis: să se roage pentru mine, că mi s-a 
îngreuiat stomacul. Şi întorcându-se cel ce l-a trimis, a spus: bătrânul iată caută 
altă chilie şi se duce. După două zile, a zis iarăşi ucenicului: du-te şi îi zi lui, că 
de nu se va duce, vin eu şi îl scot cu toiagul! Iar fratele mergând iar, a zis către 
sihastru: a auzit Părintele meu că eşti bolnav şi iarăşi se mâhneşte şi m-a trimis 
să te cercetez. Răspuns-a acela: spune-i că cu rugăciunile lui sunt sănătos! Deci 
a venit la bătrânul său şi i-a zis: a spus că până duminică iese cu voia lui 
Dumnezeu. Iar după ce a venit duminica şi nu a ieşit sihastrul din chilie, luând 
bătrânul un toiag s-a dus să-l bată şi să-l izgonească. La plecare i-a zis ucenicul: 
merg eu mai înainte, nu cumva să fie acolo vreunii şi se vor sminti. Iar bătrânul 
i-a dat voie. Şi apucând fratele mai înainte, a zis către sihastru: Părintele meu 
vine să te mângâie şi să te ia la chilie. Acesta cum a auzit dragostea bătrânului, 
a ieşit în întâmpinarea lui şi i-a pus metanie de departe, zicând: eu vin la sfinţia 
ta, nu te supăra părinte! Iar Dumnezeu văzând lucrarea tânărului, l-a umilit pe 
bătrânul şi aruncând toiagul a alergat spre închinarea lui şi i s-a închinat 
aducându-1 la chilia sa ca pe unul care nu ar fi auzit nimic din cele ce i-a zis el. 


350 



Şi a zis către ucenic: nimic nu i-ai spus din cele ce ţi-am spus ţie? Acesta a 
răspuns: nimic. Auzind bătrânul, foarte s-a bucurat şi a cunoscut că era zavistia 
vrăjmaşului. Apoi l-a odihnit pe bătrânul, după care i s-a închinat ucenicului, 
zicând: tu să-mi fii mie părinte şi eu ţie ucenic, căci prin lucrarea ta s-au 
mântuit sufletele amândurora. 


CAPITOLUL XIX 
PENTRU POCĂINŢĂ 


1. Un frate şedea într-o chilie din Egipt, în multă smerenie petrecând. Şi avea 
acesta o soră care curvea în cetate pricinuind pierzare la multe suflete. De 
multe ori supărându-1 bătrânii, mai pe urmă trimiţându-1 pe fratele la dânsa, 
doar sfătuind-o se va strica păcatul cel ce se lucra printr-însa. După ce a ajuns 
el la locul acela, văzându-1 unul din cunoscuţi, a alergat mai înainte şi a vestit 
surorii lui, zicând: iată, fratele tău este lângă uşă. Atunci ea împungându-se la 
cele dinăuntru şi lăsând pe ibovnicii cărora le slujea, a ieşit cu capul gol în 
întâmpinarea fratelui său. Dând să-l îmbrăţişeze i-a zis fratele: sora mea cea 
adevărată, fie-ţi milă de sufletul tău, că mulţi pier din cauza ta! Cum vei putea 
suferi munca cea veşnică şi amară? Iar ea cutremurându-se, i-a zis: crezi că mai 
este mântuire pentru mine de acum? Răspuns-a fratele: de vei voi, este 
mântuire. Ea aruncându-se la picioarele fratelui său, îl ruga să o ia în pustie, 
împreună cu el. El i-a zis: pune-ţi acoperământul pe cap şi vino după mine! 
Atunci ea i-a zis: să mergem, că mai de folos îmi este să fac această necuviinţă 
să merg cu capul gol, decât să intru în cursa fărădelegii. Şi mergând ei, o sfătuia 
fratele său la pocăinţă. Când vedea pe unii venind înspre ei, de vreme ce nu toţi 
ştiu că eşti sora mea, dă-te în lături puţin din cale, până ce vor trece cei ce vin. 
Iar ea s-a abătut. După aceea i-a zis: să mergem soro, în calea noastră! Dar ea 
nu i-a răspuns. Şi apropiindu-se el de dânsa, a găsit-o moartă. A văzut şi tălpile 
picioarelor ei însângerate, căci era desculţă. Şi fratele vestind bătrânilor cele ce 
s-au întâmplat şi iscându-se neînţelegere între dânşii, s-a descoperit unuia din 
bătrâni despre dânsa, că de vreme ce nu a purtat grijă de nici un lucru trupesc, 
ci şi-a defăimat şi trupul, nesuspinând întru atâta rană, pentru aceasta i s-a 
primit pocăinţa. 


DE LA SFÂNTUL AMFILOHIE 


351 



2. Un frate biruindu-se de curvie, în toate zilele se afla săvârşind păcatul şi în 
toate zilele îl îmblânzea pe Stăpânul său cu lacrimi şi cu rugăciuni. Şi aşa făcând, 
amăgindu-se de obiceiul cel rău, săvârşea păcatul. Apoi iarăşi, după săvârşirea 
păcatului, se ducea la biserică. Şi văzând Cinstitul Chip al Domnului nostru 
Iisus Hristos, se arunca înaintea lui cu amare lacrimi, zicând: miluieşte-mă, 
Doamne, şi ridică de la mine această vicleană ispită, că mă trudeşte cumplit şi 
mă răneşte cu amărăciunea desmierdărilor! Că nu am obraz, Stăpâne, a căuta şi 
a vedea Chipul Tău cel sfânt şi mai strălucit decât soarele, ca să se îndulcească 
inima mea şi să se veselească. Acestea zicând şi ieşind din biserică, cădea în 
noroi, dar nu se deznădăjduia de mântuirea sa. Căci de la păcat întorcându-se 
la biserică, striga către iubitorul de oameni, Dumnezeu, zicând: pe Tine, 
Doamne, Te pun chezaş de acum că nu voi mai face păcatul acesta! Numai 
iartă-mi mie, Prea Bunule, cele ce dintru început şi până în ceasul acesta Ţi-am 
greşit! Şi după ce făcea el aceste înfricoşate făgăduinţe iarăşi se afla întru acel 
păcat rău. Şi se vedea iubirea de oameni a lui Dumnezeu, cea prea dulce şi 
nemărginita Lui bunătate, că suferea în toate zilele călcarea şi necunoştinţa 
fratelui cea neîndreptată şi rea. Din multa milă căuta şi aştepta pocăinţa şi 
întoarcerea lui. Că nu un an a făcut aceasta, nici doi, nici trei, ci zece ani şi mai 
mult. Vedeţi, fraţilor, răbdarea cea nemăsurată şi iubirea de oameni cea 
nemărginită a Stăpânului, cum totdeauna îndelung rabdă, suferind fărădelegile 
şi păcatele noastre cele cumplite! Că de acel lucru trebuie să ne înspăimântăm 
şi să ne minunăm: de îndurările cele bogate ale lui Dumnezeu, că făgăduindu-se 
fratele că nu va mai face altădată păcatul, se afla mincinos. Deci, într-una din 
zile, făcând fratele păcatul, a alergat la biserică, plângând, suspinând, 
tânguindu-se şi silind îndurările Prea Bunului Stăpân ca să se milostivească 
spre dânsul să scape de noroiul înverşunării. Şi cum îl ruga el pe iubitorul de 
oameni, Dumnezeu, văzând începătorul răutăţii şi pierzătorul sufletelor 
noastre, diavolul, că nimic nu foloseşte, ci cele ce el prin păcat alcătuia, fratele 
prin pocăinţă le risipea, neruşinându-se, i s-a arătat de faţă, căutând în obrazul 
lui şi strigând către cinstita icoană a Domnului nostru Iisus Hristos: o, ce-mi 
este mie şi Ţie Iisuse Hristoase? Milostivirea Ta cea nemărginită mă biruieşte şi 
mă surpă, căci primeşte pe acest curvar, care în toate zilele minte înaintea Ta, 
defăimând stăpânirea Ta! Pentru ce nu-1 arzi, ci îndelung rabzi şi suferi? Căci 
Tu vei judeca pe curvari, pe preacurvari şi pe toţi păcătoşii o să-i pierzi. Cu 
adevărat, nu eşti Drept Judecător, ci unde vrea stăpânirea Ta, treci cu vederea 
şi pe mine pentru o mică călcare a înălţării, din ceruri m-ai aruncat jos iar 
acestuia mincinos fiind şi curvar, fiindcă zace înaintea Feţei Tale, uşor îi 
dăruieşti blândeţea Ta. Pentru ce, dar, Te numesc pe Tine Judecător Drept? 
Precum văd şi Tu primeşti făpturi din multa Ta bunătate şi treci cu vederea 
dreptatea. Şi acestea zicea diavolul iuţindu-se de multă amărăciune şi pară de 

foc scoţând din nări, apoi a tăcut. Şi s-a făcut glas ca de la jertfelnic, zicând: o, 
balaure prea viclean şi pierzătorule, nu te-ai săturat de socoteala ta cea rea, că 
ai sorbit lumea, iar pe cel ce a venit la mila cea nespusă te sileşti să-l hrăneşti şi 
să-l sorbi? Ai atâtea greşeli ca să pui şi să tragă întocmai cu Sângele cel scump, 
pe care l-am vărsat pe Cruce pentru dânsul? Iată Junghierea Mea şi Moartea 
Mea a afundat fărădelegile lui. Când păcătuieşte, nu îl izgoneşti, ci îl primeşti cu 
bucurie şi nu-1 opreşti, nădăjduind să-l dobândeşti şi Eu, Cel atât de milostiv şi 
iubitor de oameni, care am poruncit verhovnicului Meu, lui Petru apostolul, să 
ierte celui ce greşeşte în fiecare zi până la şaptezeci de ori câte şapte, oare nu îl 
voi ierta pe el, oare nu-1 voi milui? Aşadar, cu adevărat, de vreme ce aleargă la 
Mine, nu Mă voi întoarce de la el, până ce îl voi moşteni. Căci pentru păcătoşi 
M-am răstignit şi preacuratele Mele pălmi pentru dânşii le-am întins, ca cel ce 
va voi să se mântuiască, să alerge şi să se mântuiască. De la nimeni nu mă 
întorc, pe nimeni nu alung, măcar de va greşi de nenumărate ori într-o zi şi de 
tot atâtea ori va veni către Mine, nu va ieşi afară scârbit. Căci nu am venit să 
chem pe cei drepţi, ci pe cei păcătoşi la pocăinţă. Şi auzindu-se glasul acesta, 
diavolul sta tremurând şi neputând să fugă. Apoi iarăşi s-a făcut glas, zicând: 
ascultă, amăgitorule, pentru ce zici că sunt nedrept? Căci Eu cu toţi sunt drept, 
în ceea ce aflu pe cineva, în aceea îl judec. Iată deci, pe acesta l-am aflat stând 
înaintea picioarelor Mele şi biruitor peste tine arătându-se. îl voi lua şi-i voi 
mântui sufletul, fiindcă n-a deznădăjduit de mântuire. Iar tu vezi cinstea lui şi 
crapă de zavistie şi ruşinează-te. Fratele stând cu faţa în jos şi tânguindu-se, 
şi-a dat duhul. Şi îndată urgie mare, ca focul a căzut peste satana şi l-a mistuit. 
De aici să cunoaştem, fraţilor, milostivirea şi iubirea de oameni cea nemăsurată 
a lui Dumnezeu şi niciodată să nu deznădăjduim de mântuirea noastră. 


3. Alt frate, iarăşi, după ce s-a pocăit, s-a liniştit. Dar s-a întâmplat că el îndată 
s-a lovit de-o piatră şi şi-a rănit piciorul şi din acea rană a curs atâta sânge 
încât a leşinat şi şi-a dat sufletul. Apoi au venit dracii să-i ia sufletul. Dar le-au 
zis îngerii: căutaţi la acea piatră şi vedeţi sângele lui, pe care l-a vărsat pentru 
Domnul. Aceasta zicând îngerii, i s-a izbăvit sufletul. 


4. La un frate care căzuse în păcat, s-a arătat satana şi i-a zis: nu eşti creştin? 
Iar fratele i-a răspuns: orice sunt, tot sunt mai bun decât tine. Iar satana iarăşi a 
zis: îţi spun ţie, că te duci la chinuri. Şi a zis fratele: nu eşti tu judecătorul meu, 
nici Dumnezeul meu. Şi nimic isprăvind satana, s-a dus, în timp ce fratele s-a 
pocăit înaintea lui Dumnezeu în chip curat şi s-a făcut iscusit. 

5. Un frate fiind stăpânit de mâhnire, l-a întrebat pe un bătrân: ce voi face, 
că-mi zic gândurile că fără de vreme m-am lepădat de lume şi nu pot să mă 
mântuiesc. Şi i-a răspuns bătrânul: deşi nu putem să intrăm în Pământul 
Făgăduinţei, mai de folos ne este să ne rămână oasele în pustie, decât să ne 
întoarcem în Egipt. 


6. Alt frate l-a întrebat pe acelaşi bătrân, zicând: părinte, ce vrea să înţeleagă 
proorocul când zice: nu este mântuire în Dumnezeul lui? Şi i-a zis bătrânul: 
vrea să înţeleagă gândurile deznădăjduirii, care vin de la draci la cel ce greşeşte 
şi-i zic: de acum nu mai găseşti mântuire în Dumnezeu, şi se ispitesc să-l 
arunce în deznădejde. Cu aceştia trebuie să se lupte, zicând: Domnul este 
scăparea mea şi El va scoate din cursă picioarele mele. 


7. Un frate l-a întrebat pe un bâtrân, zicând: de se va întâmpla cineva, din 
lucrarea diavolului, să cadă în curvie, ce se întâmplă cu cei ce s-au smintit? Şi a 
povestit bătrânul, zicând: un diacon era vestit într-o chinovie a Egiptului, iar un 
om din cetate fiind izgonit de judecător a venit cu toată casa sa la acea chinovie. 
Şi din ispita diavolului, a căzut diaconul cu o femeie din cele ce veniseră cu 
omul şi a făcut tuturor ruşine, fiindcă s-a cunoscut lucrul. Iar el s-a dus la un 
bătrân preţuit al său şi i-a vestit ceea ce s-a întâmplat. Şi avea bătrânul 
înăuntrul chiliei sale o ascunzătoare, pe care o ştia şi diaconul. Şi l-a rugat să 
intre acolo să se îngroape ca şi de viu, neştiind nimeni altul ceea ce se făcuse, 
numai bătrânul acela. Şi s-a plecat bătrânul. Deci intrând diaconul în 
întunericul acela, s-a pocăit înaintea lui Dumnezeu, plângându-şi păcatul 
totdeauna şi nehrănindu-se decât cu pâine, şi cu apă, pe care i le da bătrânul la 
o vreme. Apoi trecând un timp, n-a crescut apa râului ca de obicei. Şi toţi 
făcând litanie, şi rugându-se lui Dumnezeu cu deadinsul, s-a descoperit unuia 
din sfinţi, că de nu va veni cutare diacon, care este ascuns la cutare monah, apa 
râului nu creşte. Acela primind răspunsul, a povestit tuturor cele ce i s-au făcut 
lui cunoscute de la Dumnezeu. Şi auzind cei de faţă s-au minunat şi venind l-au 
scos din locul în care era ascuns silindu-1 să se roage. Şi rugându-se, îndată a 
crescut apa. Astfel cei ce s-au smintit mai înainte, cu mult mai mult s-au folosit 
de pocăinţa lui şi L-au proslăvit pe Dumnezeu. 

8. Un frate s-a luptat de dracul curviei şi s-a întâmplat să treacă printr-un sat al 
Egiptului unde a văzut o femeie frumoasă, care era fata preotului elinilor. 
Văzând-o, s-a rănit cu dânsa. Apoi mergând a zis tatălui ei: dă-mi-o de soţie! Iar 
el răspunzând, i-a zis: nu pot să ţi-o dau, de nu mă voi înştiinţa mai întâi de la 
dumnezeul meu. Şi mergând către drac, l-a întrebat zicând: iată un monah a 
venit şi o cere pe fiica mea. Oare, să i-o dau? Şi a răspuns dracul: întreabă-1 pe 
el dacă se leapădă de Dumnezeul lui, de botez şi de cinul călugăresc! Şi 
întorcându-se slujitorul păgân către fratele, i-a zis: te lepezi de Dumnezeul tău, 
de botez şi de cinul călugăresc? Iar el s-a făgăduit. Şi îndată a văzut că i-a ieşit 
din gură un porumbel şi a zburat la cer. Deci s-a dus slujitorul la drac şi i-a spus: 
iată, s-a făgăduit. Atunci i-a zis lui dracul: nu-i da fata de soţie că Dumnezeul lui 
nu s-a depărtat de la dânsul, ci încă îl ajută. Reîntorcându-se spurcatul slujitor, 
i-a zis fratelui: nu pot să ţi-o dau pentru că Dumnezeul tău cu tine este şi încă 
îţi ajută. Iar fratele auzind s-a umilit şi şi-a zis: dacă eu, ticălosul de atâtea 
bunătăţi învrednicindu-mă de la Dumnezeu numai pentru bunătatea Lui, m-am 
lepădat de Dânsul, de botez şi de cinul călugăresc, iar El încă îmi ajută şi nu s-a 
depărtat de mine, cum să nu fiu dator să alerg la Domnul şi să nădăjduiesc în 
bunătatea Lui cea nemărginită? Deci, revenind în sine, a ieşit în pustie şi 
mergând la un bătrân, i-a povestit acestuia întâmplarea. Şi i-a zis bătrânul: şezi 
cu mine în peştera aceasta şi posteşte trei săptămâni, adică câte două zile şi a 
treia zi dezleagă. Şi mă voi ruga lui Dumnezeu şi eu pentru tine. Şi s-a ostenit 
bătrânul pentru fratele şi L-a rugat pe Dumnezeu, zicând: mă rog, Doamne, 
dăruieşte-mi sufletul acesta şi primeşte pocăinţa lui. Şi l-a ascultat pe el 
Dumnezeu. După ce s-a împlinit o săptămână, a venit bătrânul la frate şi l-a 
întrebat: văzut-ai ceva? Iar el a răspuns: da, am văzut porumbelul sus, la 
înălţimea cerului, în dreptul capului meu. Şi i-a zis bătrânul: ia aminte de tine şi 
roagă-te lui Dumnezeu cu deadinsul! Apoi s-a dus. După ce a trecut şi a doua 
săptămână, a mers iarăşi bătrânul la fratele şi l-a întrebat zicând: văzut-ai ceva? 
Şi i-a răspuns: am văzut porumbelul aproape de capul meu. Poruncindu-i iarăşi 
bătrânul să fie treaz şi să se roage, s-a dus de la el. Apoi, după ce s-a împlinit şi 
săptămâna a treia, venind la el bătrânul, i-a zis: nu cumva ai văzut ceva mai 
mult? Iar el a răspuns: am văzut porumbelul că a venit şi a stătut deasupra 
capului meu şi am întins mâna să-l prind, iar el a intrat în gura mea. Şi auzind 
bătrânul a mulţumit lui Dumnezeu, spunând fratelui: iată, Dumnezeu a primit 
pocăinţa ta! De acum ia aminte de tine! Iar el a zis: de acum voi fi cu tine, 
părinte şi nu mă voi despărţi de tine până la moarte. Şi a petrecut după aceea 
fratele cu bătrânul nedespărţiţi. 

9. Spuneau părinţii despre un bătrân, că îi ziceau lui gândurile: lasă astăzi că 
mâine te vei pocăi! El le răspundea: nu! Astăzi mă voi pocăi şi mâine fie voia lui 
Dumnezeu. 


10. Doi fraţi după trup s-au lepădat de lume. Unul şezând în muntele Eleonului, 
într-una din zile aprinzându-se tare la inimă, de umilinţă s-a pogorât în Sfânta 
Cetate. Şi mergând la judecător i-a mărturisit păcatele sale spunând: 
pedepseşte-mă după pravilă! Judecătorul minunându-se a socotit în sine şi i-a 
zis fratelui: cu adevărat, omule, de vreme ce tu singur ai mărturisit, nu 
îndrăznesc să te judec mai înainte de Dumnezeu, căci poate că El te-a şi iertat. 
Şi mergând fratele şi-a pus fiare la picioare şi la gât şi s-a încuiat într-o chilie. 
Dacă mergea cineva şi-l întreba cine i-a pus acele fiare, răspundea: judecătorul. 
Mai înainte de moartea lui cu o zi, venind îngerul la el au căzut fiarele de pe el 
numaidecât. A doua zi venind slujitorul şi întrebându-1 cine i-a dezlegat fiarele 
a răspuns fratele: Cel ce mi-a dezlegat păcatele. Căci mi s-a arătat ieri 
zicându-mi: pentru răbdarea ta dezlegatu-s-au toate păcatele tale. Şi s-a atins 
cu degetul de fiare şi îndată au căzut. Acestea zicând fratele degrabă a adormit. 


11. Alt frate şedea singur, aparte, în mănăstirea Monidriilor zicând această 
rugăciune neîncetat către Dumnezeu: Doamne, nu mă tem de Tine! Pentru 
aceasta, trimite-mi săgeată de fulger, sau alt chin, sau boală, sau drac, ca aşa 
măcar sufletul meu cel împietrit să capete frică! Rugându-se iarăşi, zicea: Ştiu 
că multe am greşit Ţie, Stăpâne, şi nenumărate sunt greşelile mele. Pentru 
aceea nu îndrăznesc să zic să mă ierţi, ci de se poate, pentru îndurările Tale, 
iartă-mă! Iar de nu se poate, pedepseşte-mă aici şi nu mă pedepsi acolo! Dacă şi 
aceasta este cu neputinţă, răsplăteşte-mi aici o parte din chin şi acolo îmi fă 
mai uşor chinul! Numai să începi de acum să mă pedepseşti, însă cu milă şi nu 
cu mânia Ta, Stăpâne. Aşa, un an întreg pocăindu-se şi acestea cu lacrimi 
fierbinţi din tot sufletul cerând şi zdrobindu-şi trupul cu post şi cu priveghere 
şi în cealaltă rea pătimire şi sufletul său smerindu-şi, într-o zi sta el jos şi 
plângea după obicei, tare tânguindu-se. Din multa supărare i-a venit lui 
dormitare şi a adormit. Atunci a apărut de faţă Hristos, zicând cu glas blând: ce 
ai omule? De ce plângi aşa? Iar el cunoscându-L pe Iisus cine este, a răspuns 
înspăimântat: am greşit, Doamne! Iisus i-a zis: scoală-te! Cel ce plângea 
răspunde: nu pot Stăpâne, de nu-mi vei da mâna. Şi întinzând mâna şi 
apucându-1, Iisus, l-a sculat. Dar sculându-se, foarte tare plângea. I-a zis iarăşi 
Cel ce s-a arătat tot cu glas lin şi blând: de ce plângi, omule? De ce te mâhneşti? 

Răspuns-a fratele: nu vrei, Doamne, să plâng şi să mă mâhnesc, căci cu atâtea 
Te-am supărat, eu cel ce am dobândit de la Tine atâtea bunătăţi? Iar Acela 
întinzându-şi din nou mâna a pus-o pe capul fratelui Şi i-a zis: de acum nu te 
mai întrista, că de vreme ce tu te-ai întristat pentru Mine, nu mă voi mai scârbi 
asupra ta! Căci dacă Sângele Meu L-am dat pentru tine, cu mult mai vârtos îţi 
voi da iertare şi ţie şi la tot sufletul care se pocăieşte curat. Venindu-şi în sine 
fratele, din acea vedere şi-a aflat inima plină de toată bucuria. Aşa s-a 
încredinţat că a făcut Dumnezeu milă cu dânsul. De atunci a petrecut totdeauna 
în multă smerenie, multumindu-i Lui. 


12. Zis-a un bătrân: de vei cădea în păcat şi îl vei părăsi şi vei veni la scârbă şi 
pocăinţă, vezi să nu încetezi a te scârbi şi a suspina către Domnul până la ziua 
morţii tale, de vreme ce iarăşi, degrabă vei cădea în aceeaşi groapă. Căci 
întristarea către Dumnezeu este zăbală a sufletului şi nu-1 lasă să cadă. 


13. Un frate căzând în ispită, din întristare a pierdut rânduiala călugărească. Şi 
vrând să pună început, din cauza mâhnirii se oprea, zicându-şi: când am să mai 
fiu cum am fost odată? Şi pregetând, nu putea să facă început de lucru 
călugăresc. De aceea, a venit la un bătrân, şi i-a povestit cele despre sine. 
Auzind bătrânul scârba lui, i-a povestit o pildă ca aceasta: un om avea o ţarină 
şi din lenea lui s-a înţelenit şi s-a umplut de spini şi de ciulini. Iar mai pe urmă 
a socotit să o lucreze. Şi a zis fiului său: mergi de curăţeşte ţarina! Fiul său 
mergând să o cureţe, a văzut mulţimea spinilor şi s-a împuţinat, zicându-şi: 
când voi putea să smulg eu toate acestea şi să curăţesc ţarina? Şi culcându-se, a 
adormit. Apoi s-a deşteptat şi căutând din nou la mulţimea spinilor şi 
trândăvindu-se, a petrecut zăcând. Uneori se culca, alteori întorcându-se ici şi 
colo, ca uşa în ţâţână, precum zice Scriptura, a cheltuit fără lucru multe zile. 
După acestea a venit tatăl lui, să vadă ce-a făcut. Şi l-a găsit că nimic n-a lucrat 
şi i-a zis: pentru ce n-ai lucrat nimic până acum? Iar el i-a spus: tată, cum 
veneam să lucrez, văzând mulţimea spinilor, mă slăbănogeam şi de scârbă mă 
culcam şi dormeam. De aceea nimic n-am lucrat. Atunci i-a zis lui tatăl: fiule, 
atâta cât ţine aşternutul tău, fă în toate zilele. Şi aşa sporeşte-ţi lucrul şi nu 
slăbi. Iar tânărul a făcut aşa. Şi în puţină vreme a curăţit ţarina. Aşadar şi tu 
frate, câte puţin lucrează şi nu te împuţina. Căci Dumnezeu cu darul Său iarăşi 
te aşază la rânduiala cea dintâi. Iar fratele auzind, şezând cu răbdare, făcea cum 
l-a învăţat bătrânul. Şi cu darul lui Dumnezeu a aflat odihnă. 

14. Era un sihastru prin părţile Iordanului, nevoindu-se mulţi ani şi care, 
acoperit de Dumnezeu, nu primea bântuieli de la vrăjmaş, căci de neînvins era. 
Aşadar, pentru toţi cei ce veneau la dânsul pentru folos, el defăima pe satana 
şi-l ocăra, zicând că nimic nu este şi că nu are nici o putere asupra nevoitorilor 
de nu va afla pe cei asemenea lui spurcaţi, robiţi totdeauna păcatului, care fără 
să simtă îi slăbănogeşte. Iar acestea le zicea neştiind darul Celui de sus, care nu 
lasă pe satana să-l robească. Şi când i s-a apropiat sfârşitul, după slobozirea lui 
Dumnezeu, a venit diavolul adevărat şi i-a zis: ce am cu tine, părinte? De ce mă 
ocărăşti? Au, te-am supărat vreodată cu ceva? Iar el scuipând asupra lui, iarăşi 
zicea aceleaşi cuvinte: mergi înapoia mea, satano, că nimic nu poţi asupra 
robilor lui Hristos! Şi satana i-a răspuns: aşa! Aşa! Alţi patruzeci de ani să 
trăieşti şi nici un ceas în atâţia ani nu voi încerca să-ţi pun piedică. Şi aceasta 
zicând, s-a făcut nevăzut. Iar monahul a început îndată să se lupte cu gândurile 
şi să zică în sine: am atâţia ani ticăloşindu-mă aici. Şi încă alţi patruzeci de ani 
voieşte Dumnezeu ca să trăiesc. Mă voi duce dar în lume şi voi vedea rudeniile 
mele şi voi petrece cu dânsele vreo câţiva ani şi iarăşi mă voi întoarce şi mă voi 
apuca de nevoinţa mea. Deci, socotind el acestea, le împlinea cu fapta şi ieşind 
afară din chilie, s-a apucat de drum. Dar nu departe mergând el, iubitorul de 
oameni, Dumnezeu, miluindu-1 şi nevrând a i se pierde ostenelile i-a trimis un 
înger spre ajutor. Şi întâmpinându-1, îngerul i-a zis: unde mergi, părinte? El i-a 
răspuns: în cetate. Iar îngerul: întoarce-te la chilie. Şi el, venindu-şi în sine, s-a 
întors la chilia sa şi mai trăind trei zile s-a săvârşit. 


15. Zis-a un bătrân: în vremea când lucrez, cobor undreaua şi pun moartea 
înaintea ochilor mei, mai înainte de a ridica undreaua. 


16. Tot acesta a zis: omul care are moartea înaintea ochilor, în tot ceasul 
biruieşte împuţinarea de suflet. 


17. Zis-a un bătrân: la tot lucrul pe care vrei să-l faci, să zici: de mă va certa 
Dumnezeu acum ce va fi? Vezi ce răspunde gândul. Şi de te va osândi, lasă-1 
îndată şi aruncă lucrul pe care-1 ţii şi ia altul, ca să ai nădejde la el. Căci trebuie 
lucrătorul să fie gata în tot ceasul să meargă pe calea sa. Şi la lucru de vei şedea, 
chiar de vei umbla pe drum, aceasta zi-o totdeauna: de ne va chema Dumnezeu 
acum, cum va fi? Şi vezi ce-ţi răspunde conştiinţa. Şi grăbeşte de fă orice îţi zice. 
Iar de voieşti să cunoşti dacă s-a făcut milă cu tine, întreabă-ţi conştiinţa! Şi nu 

înceta să faci aceasta, până ce se va încredinţa inima ta şi conştiinţa îţi va zice: 
credem în îndurările lui Dumnezeu, că negreşit va face milă cu noi. însă ia 
aminte la inima ta, nu cumva să spună acest cuvânt din îndoială. Iar de se va 
îndoi în credinţă până la un fir de păr, departe este de tine mila. 


18. Zis-a un bătrân: de ar fi fost cu putinţă la venirea lui Hristos după înviere să 
iasă iarăşi sufletele oamenilor din trupuri, toată lumea ar fi murit de frică, de 
cutremur şi de spaimă. Căci cum va suferi cineva să vadă cerurile 
deschizându-se şi pe Dumnezeu descoperindu-se cu urgie şi cu mânie iar oştile 
cele nenumărate ale puterilor cereşti împreună cu El pogorându-se şi toată 
omenirea la un loc adunându-se? Deci acestea pururea socotindu-le, să trăim 
ca cei ce vrem să stăm înaintea unui astfel de Judecător şi divan înfricoşător şi 
să răspundem pentru lucrurile ce le-am lucrat în viaţă. 


19. Un bătrân s-a dus la unul din părinţii ce şedeau în Rait şi i-a zis: avvo, când 
îl slobozesc pe fratele cel ce şade împreună cu mine la vreo slujbă, mă necăjesc 
mai tare dacă va zăbovi. Răspuns-a acela: eu când îl trimit pe slujitorul meu 
pentru vreo treabă, şed aproape de uşă şi privesc. Şi când îmi zice mie gândul: 
oare când va veni fratele? zic şi eu către gând: apoi de va apuca mai înainte alt 
frate, adică îngerul de va veni să mă ia la Domnul, ce va fi? Şi aşa, în toate zilele 
şed privind la uşă purtând grija, plângându-mi păcatele şi zicând: oare, ce frate 
va apuca mai înainte şi va veni: cel de sus, sau cel de jos? Şi umilindu-se 
bătrânul, s-a dus şi ţinea aşa lucrarea aceluia. 


20. Un bătrân şedea în Rait şi avea acest fel de lucrare: şezând pururea în chilia 
sa, era îngrijit cu mintea, plecat la pământ şi clătinându-şi capul, zicea cu 
suspin: oare ce va fi? Şi tăcea puţin. Şi iarăşi zicea acelaşi cuvânt, făcând la fel şi 
lucrând funia de coşniţă. Astfel şi-a petrecut zilele sale, îngrijindu-se pentru 
ieşirea din trup. 

21. Pe unul din părinţi îl rugau fraţii să înceteze ostenelile cele mari. Iar el a 
răspuns: vă spun, fiilor, că Avraam are să se căiască, văzând darurile cele mari, 
pentru că nu s-a nevoit mai mult. 

22. Un bătrân s-a dus odată într-o cetate să-şi vândă vasele şi după întâmplare 
a şezut la poarta unui bogat, care stătea să moară. Şi şezând, lua aminte şi 
vedea nişte bărbaţi negri, plini de frică, călări pe cai negri, şi având în mâinile 
lor tobe de foc. Ajungând la poartă, au lăsat caii afară, iar ei au intrat înăuntru 
şi văzându-i bolnavul, a strigat cu glas mare: Doamne, miluieşte-mă şi îmi ajută! 
Au zis lui aceia: acum când a apus soarele, ţi-ai adus aminte de Dumnezeu? 
Pentru ce, când strălucea ziua, nu L-ai căutat? Acum nu mai ai nădejde de 
mântuire, nici mângâiere. Şi aşa, cu sila smulgându-i sufletul, s-au dus. 


23. Povestit-a un bătrân, că era o fecioară bătrână, foarte sporită în frica lui 
Dumnezeu, care întrebată fiind de mine, pentru pricina depărtării sale de lume, 
a povestit aşa: eu, o, minunatule, copilă fiind, aveam un tată foarte blând şi 
liniştit cu obiceiul, dar bolnav şi neputincios cu trupul, încât cea mai multă 
vreme a vieţii lui o cheltuia zăcând pe pat. Şi aşa trăia, încât abia rar şi cândva 
se întâlnea cu cineva. Cu lucrul pământului se îndeletnicea când se întâmpla de 
era sănătos şi acolo viaţa petrecându-şi roadele le aducea în casă şi atâta tăcere 
avea, încât se părea celor ce nu-1 ştiau, că ar fi mut. însă maica era cu totul 
împotriva tatălui. Ea iscodea şi cele peste patria noastră şi atât era de limbută 
cu toţi, încât niciodată nu o vedeam câtuşi de puţin tăcând, ci uneori 
certându-se, iar alteori grăind lucruri necuviincioase şi fără rânduială. Chiar şi 
de beţii cu bărbaţi desfrânaţi mai mult petrecea şi ca o curvă era mult 
cheltuitoare şi rău ocârmuia cele din casă, încât averile deşi nu erau puţine, nu 
erau cu putinţă a ne ajunge. Căci ei i se încredinţase de la tatăl meu iconomia 
celor din casă. Şi aşa vieţuind ea, nu i s-a întâmplat vreodată vreo boală 
trupească, nu a simţit vreo durere cât de mică, ci în toată viaţa ei era sănătoasă 
cu trupul şi întreagă. Deci topindu-se tatăl de îndelungată boală, s-a întâmplat 
de a murit şi îndată s-a pornit aerul şi s-au făcut tunete şi fulgere dese şi ploaie 
atât de multă şi aşa de necurmată se pogora de sus, încât nici puţin măcar a ieşi 
noi din casă nu puteam până la trei zile, timp în care şi tatăl sta neîngropat în 
casă. Iar oamenii satului văzând aceasta multe grăiau asupra răposatului 
zicând: cu adevărat vrăjmaş al lui Dumnezeu a fost acesta. Pentru aceasta nici 
nu îl lasă să se îngroape. însă noi, ca să nu se împută trupul înăuntru şi să ne 
facă neumblată casa, scoţându-1 afară, deşi ploaia era foarte mare, cum am 
putut l-am îngropat. Iar mama, luând mai multă slobozenie, mai fără de ruşine 
s-a dat la desfrânare şi făcând casa de ruşine, cheltuia averea în desfătări, încât 
mai de toate eram lipsiţi. După multă vreme, sosindu-i moartea, aşa îngropare 
a dobândit, încât se părea că şi aerul ajuta la îngroparea ei. Deci, după 
îngroparea mamei, eu trecând de vârsta copilărească şi poftele trupului 
sculându-se asupră-mi şi zădărnicindu-mă, într-o seară mi-a venit o socoteală: 

oare viaţa tatălui meu să aleg şi în blândeţe, cinste şi păzire să vieţuiesc? Dar 
acela nici un bine nu a dobândit, aşa petrecând, ci totdeauna de boli şi de 
necazuri topindu-se, s-a dus de aici, nici ca ceilalţi oameni putând fi îngropat. 
Deci, de i-ar fi plăcut lui Dumnezeu această petrecere, pentru ce a pătimit 
atâtea rele? Dar viaţa mamei care era? Oare nu pururea petrecea în desfrânări 
şi dezmierdări, şi s-a dus din viaţa aceasta sănătoasă şi fără nici o pătimire? 
Aşadar, trebuie şi eu să vieţuiesc. Că mai bine este a crede ochilor mei, decât 
cuvintelor altora. După ce am socotit eu, ticăloasa să urmez urmele maicii, a 
sosit noaptea şi eu adormind, a venit asupra mea un bărbat mare la trup şi 
înfricoşat la vedere şi căutând spre mine sălbatic şi cu mânie, mă întreba cu 
glas aspru zicând: spune-mi, care sunt gândurile inimii tale? Şi cu totul 
înspăimântată fiind, nici nu îndrăzneam a căuta la dânsul. Iar acela iarăşi, cu 
glas groaznic a grăit: vesteşte-mi mie, care sunt socotelile tale? Şi văzându-mă 
că de frică eram cu totul slăbănogită şi din minţi ieşită, îmi aduceam aminte de 
toate câte cugetam în mintea mea. Dar venindu-mi în fire, nu puteam să le 
tăgăduiesc, ci spre rugăminte m-am întors şi mă rugam, să mă învrednicească 
de iertare. Iar el luându-mă, mi-a zis: vino să vezi pe tatăl tău şi pe mama ta şi 
după aceea, oricare viaţă vei voi, alege-ţi! Aşadar, scoţându-mă m-a dus într-un 
loc şes cu livadă, în care erau pomi de multe feluri, care biruiesc descrierea 
frumuseţii, încărcaţi cu tot felul de roade. Acolo împreună cu el umblând eu, 
m-a întâlnit tatăl meu şi cuprinzându-mă m-a sărutat, numindu-mă fiică dorită, 
iar eu îmbrăţişându-1, îl rugam să petrec împreună cu dânsul. El însă a zis: 
acum nu este cu putinţă să se facă aceasta. Dar de vei urma urmele mele, nu 
după multă vreme vei veni aici. Eu încă mai rugându-mă să rămân împreună cu 
el, m-a tras îngerul de mână, zicându-mi: vino să vezi şi pe mama ta, ca să 
cunoşti din lucruri, la care viaţa este de folos să te pleci. Ducându-mă la o casă 
foarte întunecoasă, plină de scrâşnire şi de tulburare, mi-a arătat un cuptor 
arzând cu foc şi vâlvâind şi pe câţiva cumplit stând lângă cuptor. Iar eu căutând 
în cuptor, o văd pe mama mea până la gât afundată în foc şi mulţime 
nenumărată de viermi din toate părţile mâncând-o, iar ea de usturime 
scrâşnind cu dinţii şi clănţănind. Văzându-mă şi ea pe mine, plângând mă 
chema: vai mie, fiica mea, pentru durerile cele nesuferite! Vai mie, pentru 
muncile cele fără de sfârşit! Vai mie ticăloasei, că pentru puţină dezmierdare, 
ce chinuri mi-am pricinuit! Vai mie, ticăloasei, că în locul dezmierdărilor celor 
vremelnice, veşnic mă chinui! Miluieşte-mă, fiica mea, pe mine, maica ta, că ard 
şi mă topesc! Adu-ţi aminte de hrana care ai dobândit de la mine, şi mă 
miluieşte, şi-mi dă mâna şi mă scoate de aici! Iar eu, lepădându-mă de acei 
cumpliţi, care stăteau aproape, fără a mă apropia mama iarăşi cu lacrimi striga: 
fiica mea, ajută-mă şi nu trece cu vederea tânguirile maicii tale, nu trece cu 
vederea pe cea care aşa cumplit în gheena focului se chinuie şi de viermele cel 
neadormit este roasă! Iar eu, milostivindu-mă cu sufletul de dânsa, am întins 

mâna să o trag. Focul însă, atingându-se puţin de mâna mea, mare usturime am 
simţit şi am început a urla şi a suspina cu plâns. Cei ce erau în casă, 
deşteptându-se de vaiete şi sculându-se şi aprinzând focul, alergau la mine şi 
mă întrebau adeseori de pricina vaietelor. Eu în sine-mi venind, cele ce am 
văzut le-am povestit lor şi de atunci am urmat vieţii tatălui şi mă rog să-l 
dobândesc pe el şi partea cea împreună cu dânsul, încredinţându-mă cu darul 
lui Dumnezeu, ce fel de cinste şi slavă sunt gătite celor ce aleg a vieţui cu 
dreptate şi în bună credinţă. De asemenea, ce fel de munci primesc cei ce îşi 
cheltuiesc viaţa în pofte şi dezmierdări. 


24. Odată doi fraţi s-au hotărât şi s-au făcut călugări. După ce au isprăvit 
faptele cele bune, au socotit să-şi zidească chilii depărtate şi fiecare din ei s-a 
dus deosebi pentru linişte. Mulţi ani nu s-au văzut unul cu altul, pentru că nu 
ieşeau din chilii. S-a întâmplat însă ca unul dintre dânşii să se bolnăvească şi au 
venit părinţii să-l cerceteze şi l-au văzut uneori uimindu-se, alteori trezindu-se. 
Şi l-au întrebat zicând: ce ai văzut? Iar el le-a zis: îngerii lui Dumnezeu i-am 
văzut venind. Ei m-au luat pe mine şi pe fratele meu şi ne-au dus la cer şi ne-au 
întâmpinat puterile cele potrivnice, nenumărate şi înfricoşate la vedere şi mult 
ostenindu-se ele, n-au putut asupra noastră. După ce le-am trecut, au început a 
striga: mare îndrăzneală este curăţenia. Acestea zicând fratele, a adormit. Iar 
părinţii văzând, au trimis un frate să vestească fratelui său că a adormit. 
Mergând ei l-au aflat şi pe el aşa. Şi s-au minunat toţi slăvind pe Dumnezeu. 


CAPITOLUL XX 

PENTRU LEPĂDAREA DE LUME ŞI CEL CE SE LEAPĂDĂ DE LUME 
TREBUIE SĂ SE ÎNSTRĂINEZE. CARE ESTE ÎNSTRĂINAREA CEA 
ADEVĂRATĂ 


1. Zis-a un bătrân: de ştie monahul vreun loc care are sporire şi pentru 
trebuinţele trupului nu se duce acolo, unul ca acesta nu crede că este 
Dumnezeu. 

2. Un frate l-a întrebat pe un bătrân zicând: cum, părinte, neamul nostru nu 
poate să ştie nevoinţa părinţilor? Şi a răspuns bătrânul: pentru că nu-L iubeşte 
pe Dumnezeu, nici nu fuge de oameni, nici nu urăşte materia lumii. La omul ce 
fuge de oameni şi de materie, de la sine îi vine pocăinţă şi nevoinţa. Căci 
precum cel ce voieşte să stingă focul care s-a aprins în holda sa, de nu va apuca 
mai înainte să taie partea cea din faţa focului, nu poate să-l stingă, aşa şi omul, 
de nu se va duce la loc unde cu osteneală să-şi afle pâinea sa, nu poate să 
dobândească nevoinţa. Căci sufletul de nu va vedea, nu va pofti degrabă. 


3. Un frate l-a întrebat pe un bătrân zicând: care este lucrul înstrăinării? Şi i-a 
răspuns bătrânul: ştiu un frate înstrăinat, care s-a aflat la biserică şi 
întâmplător s-a făcut agapă şi a şezut să mănânce cu fraţii la masă. Iar unul a 
zis: cine l-a oprit pe acesta? Şi i-au spus fratelui: scoală-te, şi du-te afară! Şi el 
sculându-se, a ieşit, iar alţii mâhnindu-se s-au dus şi l-au adus înăuntru. După 
aceea l-au întrebat: oare, ce este în inima ta, că ai fost scos afară şi iarăşi ai fost 
adus înăuntru? Iar el le-a răspuns: m-am gândit în inima mea, că sunt întocmai 
ca un câine care, când este alungat se duce şi când este chemat, vine. 


4. Povestit-a unul din părinţi: erau doi fraţi aproape de el, unul străin şi altul 
cunoscut. Şi cel străin era puţin mai lenevos, iar cel cunoscut foarte osârduitor. 
Şi s-a întâmplat de a murit mai înainte cel străin. Bătrânul fiind văzător cu 
mintea, a văzut mulţime de îngeri, cum îi povăţuiau sufletul. Şi dacă au ajuns la 
cer şi era aproape să intre, s-a făcut cercetare pentru dânsul şi a venit glas de 
sus zicând: vădit este că era puţin trândav, dar pentru înstrăinarea lui, 
deschideţi-i! Apoi a adormit şi cel cunoscut, adică cel de loc şi în vremea morţii 
au venit toate rudeniile lui. Şi a văzut bătrânul, că nu este nici un înger nicăieri 
şi s-a minunat. Atunci, a căzut cu faţa la pământ înaintea lui Dumnezeu zicând: 
Doamne, cum cel străin fiind trândav, a dobândit astfel de slavă, iar 
osârduitorul acesta nu s-a învrednicit de nimic de acest fel? Şi i-a venit glas 
către el, zicând: osârduitorul când era să moară, a deschis ochii săi şi şi-a văzut 
rudeniile plângând şi i s-a mângâiat sufletul. Dar cel străin, deşi era trândav, pe 
nimeni dintre ai săi n-a văzut şi suspinând a plâns iar Dumnezeu l-a mângâiat 
pe el. 

5. Un frate înstrăinându-se, l-a întrebat pe un bătrân: vreau să mă duc la ale 
mele. Şi i-a zis lui bătrânul: aceasta s-o ştii, frate, că venind din lume aici, aveai 
pe Domnul care te povăţuia. Dar de te vei întoarce, nu-L vei mai avea. 


6. Un frate cerea binecuvântare de la un bătrân, silindu-se să meargă în cetate. 
Iar bătrânul a zis către el: nu te sili să mergi în cetate, ci sileşte-te să fugi de 
cetate şi aşa te vei mântui. 


7. Doi fraţi trupeşti s-au dus să locuiască într-o mănăstire, dintre care unul 
pustnic, iar celălat cu ascultarea şi orice îi zicea lui părintele, fără iscodire făcea. 
Astfel, îi zicea de multe ori: mănâncă de dimineaţă, şi mânca. Şi iarăşi: nu 
mânca până seara şi nu mânca şi altele asemenea. Orice îi poruncea, cu bucurie 
împlinea. Pentru ascultarea lui, era slăvit de toţi în mănăstire. Fratele lui însă, 
pustnicul, zavistuindu-1, a zis întru sine: să-l încerce pe el de are ascultare. Şi 
mergând la părintele, i-a zis: trimite-1 pe fratele împreună cu mine, să mergem 
pentru o trebuinţă. Şi l-a slobozit pe el awa. Deci, după ce au venit ei la râu, în 
care era mulţime multă de crocodili, a zis fratelui pustnicul: pogoară-te în râu 
şi treci. Şi s-a pogorât şi venind crocodilii îi lingeau trupul şi nu l-au vătămat. 
Iar pustnicul văzând i-a zis: ieşi din râu, şi a ieşit nevătămat. Aşa, călătorind ei 
au găsit un trup, aruncat pe cale. Şi a zis pustnicul: de am fi avut vreo haină 
veche am fi pus peste dânsul. Răspuns-a fratele: mai vârtos să ne rugăm, poate 
va învia. Şi au stat la rugăciune şi rugându-se ei a înviat mortul. Şi se mândrea 
pustnicul zicând: pentru pustnicia mea a înviat mortul. Iar Dumnezeu a 
descoperit părintelui mănăstirii toate. Şi întorcându-se ei, a zis părintele către 
pustnic: fiindcă l-ai ispitit aşa pe fratele tău la râu, pentru ascultarea lui a înviat 
mortul. 


8. Zis-a un bătrân: deşi s-au ostenit aici sfinţii, au luat de acum şi partea la 
odihnă. Aceasta o zicea pentru că erau slobozi de grija lumii. 


9. Zis-a un bătrân: monahul cel care după ce s-a lepădat de lume, se dă pe sine 
iarăşi la răspândirea şi osteneala acestei ticăloase vieţi, la a da şi a lua, este 
asemenea cu un sărac ticălos şi lipsit de hrana cea de nevoie. Cu aceasta 
neaflând cum să se hrănească şi să se îmbrace, din multa lenevire se da la somn 

şi se vedea în vis bogat, dezbrăcat de hainele cele întinate şi îmbrăcat în haine 
strălucite şi de bucurie deşteptându-se, află sărăcia cea de faţă. Aşa şi monahul 
care nu se trezeşte, ci îşi cheltuie zilele în răspândire, batjocorit este de gânduri 
şi înşelat de dracii care îşi bat joc de el. Ei îi pun în minte că pentru Dumnezeu 
este răspândirea şi osteneala lui şi pentru aceasta va avea plată; unul ca acesta 
în ceasul depărtării sufletului de trup, se află pe sine gol, sărac şi lipsit de toată 
fapta bună. Abia atunci va înţelege de câte bunătăţi pricinuitoare este trezvia şi 
luarea-aminte de sine, şi de câte munci este aducătoare răspândirea vieţii 
acesteia. 


10. Zis-a un bătrân: mai bine este a locui cu trei care se tem de Domnul decât 
cu mulţi care nu au frică de Dumnezeu. Căci în zilele cele mai de pe urmă la 
chinovii, dintr-o sută abia de se vor afla câţiva care se mântuiesc. Iar între 
cincizeci nu ştiu de se vor afla. Căci toţi se vor abate, iubind mesele, îmbuibarea 
pântecelui şi iubirea de argint. Aşadar, mulţi sunt chemaţi, dar puţini aleşi. 


11. Un frate l-a întrebat pe un bătrân: de voi vedea pe vreunii din cei ce petrec 
cu mine că se întorc la lume, cum pot să mă smintesc? Şi i-a răspuns bătrânul: 
trebuie să iei aminte la câinii care vânează iepurii: precum acolo unul din câini 
văzând iepurii, aleargă neoprindu-se până îl va ajunge, pe când ceilalţi nu pe 
iepure, ci numai pe câinele ce aleargă văzându-1 aleargă şi ei până la un loc. Pe 
urmă, înţelegând se întorc înapoi. însă cel ce a văzut iepurele aleargă după el şi 
nu încetează din alergare până ce îl va ajunge. El nu caută la cei ce s-au întors 
înapoi, nici nu se sperie de prăpăstii şi de mărăcini. Ci numai la acela căutând, 
după care aleargă. Aşa şi cel ce-L caută pe Stăpânul Iisus Hristos şi se sileşte 
să-L ajungă, la Cruce neîncetat luând aminte, toate le trece cu vederea şi 
păşeşte peste smintelile pe care le întâmpină, până va ajunge pe Cel răstignit 
şi-L va apuca viu şi aşteptându-1 pe alergător. 


12. Un frate l-a întrebat pe un bătrân: cum cei ce vieţuiesc în lume, trecând cu 
vederea postul şi defăimând rugăciunea, depărtându-se de privegheri şi de 
toată mâncarea săturându-se şi după poftele lor făcând de a da şi a lua, între 
dânşii mâncându-se şi în jurăminte cea mai mare parte a zilei cheltuind-o, nu 
cad, nici nu zic că au greşit, şi nici de la împărtăşanie nu se depărtează? Iar noi 
monahii de-a pururi suntem în posturi şi în privegheri, la culcatul pe jos şi la 
mâncarea uscată pironiţi, de toată trupeasca odihnă lipsiţi, plângem, ne căim şi 

zicem că ne-am prăpădit şi suntem vinovaţi de gheenă. Atunci bătrânul 
suspinând, a zis: frate, nu cad mirenii. După ce au căzut cu cădere straşnică şi 
cumplită, nu se pot scula, nici n-au unde să cadă, căci în căderea cea dintâi 
petrecând ei pentru multă neştiinţă, nici nu ştiu că au căzut. Şi ce grijă are 
diavolul să se lupte cu cei ce totdeauna zac? Iar monahii arătaţi, 
împotrivindu-se vrăjmaşului, de-a pururi se luptă cu satana. Pentru aceea şi 
biruiesc uneori, iar alteori sunt biruiţi Şi nu încetează să cadă şi să se scoale, să 
necăjească şi să fie necăjiţi, să lovească şi să fie loviţi, până ce cu darul lui 
Dumnezeu îl vor birui şi slab şi neputincios pentru dânşii îl vor face. Abia 
atunci desăvârşit împăcându-se cu Dumnezeu şi dobândind alinarea şi bucuria 
Lui înăuntrul lor, totdeauna se odihnesc. 


13. Zis-a un bătrân: un frate era ispitit de un gând de nouă ani şi din evlavie se 
osândea zicând: mi-am pierdut sufletul. Şi aceasta o zicea fiindcă se socotea pe 
sine pricinuitor al ispitei. Mai pe urmă îngreuindu-se şi deznădăjduindu-se, 
precum nu se cuvenea de mântuirea sa, a zis: mă voi duce în lume, de vreme ce 
m-am prăpădit. Iar după ce a dat să se ducă, i-a venit un glas pe cale, zicând: cei 
nouă ani, în care ai fost ispitit, cununi ţi-au pricinuit ţie. Pentru aceea, 
întoarce-te la locul tău şi te vei uşura de gânduri. Şi întorcându-se fratele a aflat 
odihnă. De unde înţelegem că războaiele pricinuiesc cununile. 


14. Zis-a un bătrân: la începutul lepădării monahului de lume nu se slobod 
dracii să-l ispitească pe om cu silnicie, ca nu spăimântându-se de lucru să se 
întoarcă la lume degrabă. Iar dacă va spori cu vremea şi cu lucrul monahul, 
atunci se slobod asupră-i războaiele poftelor trupeşti şi ale celorlalte 
dezmierdări, poate şi al mâniei, al urâciunii şi al celorlalte patimi. Atunci are 
nevoie omul să se smerească şi să plângă, osândindu-se şi prihănindu-se numai 
pe sine. Şi aşa, prin ispite se învaţă răbdarea iscusită şi dreapta socoteală, apoi 
aleargă la Dumnezeu cu lacrimi. Iar unii tulburându-se de lucrul acesta şi 
îngreuindu-se de scârbă nesuferită, au căzut în adâncul deznădăjduirii şi s-au 
întors iarăşi cu inima în lume, iar unii şi cu trupul. Noi însă fraţilor, niciodată să 
nu deznădăjduim sau să ne împuţinăm, ci vitejeşte şi cu îndelungă răbdare să 
suferim ispitele, mulţumind lui Dumnezeu pentru toate câte ni se întâmplă 
nouă. Căci mulţumirea către Dumnezeu risipeşte toate meşteşugurile 
vrăjmaşului. 

15. Zis-a un bătrân: dacă atunci când facem noi cele rele ne iartă Dumnezeu, 
îndelung răbdând, oare nu mult mai mult ne va ajuta nouă când vom voi să 
facem cele bune? 


16. Au venit odată şapte fraţi din Alexandria, la avva Macarie, ispitindu-1 şi i-au 
zis: spune-ne nouă, părinte, cum să ne mântuim? Iar bătrânul suspinând le-a 
zis: o, fraţilor, fiecare din noi ştie cum să se mântuiască, dar nu vrem să ne 
mântuim. Atunci ei au zis către dânsul: mult dorim să ne mântuim, dar nu ne 
lasă gândurile cele rele. Ce vom face? Iar bătrânul le-a răspuns: de sunteţi 
monahi (adică singuratici], ce căutaţi cu mirenii, sau pentru ce vă duceţi unde 
petrec mirenii? Cei ce s-au lepădat de lume şi s-au îmbrăcat în cinul cel sfânt 
dar petrec între mireni, se amăgesc. Căci, în zadar le este toată osteneala şi 
departe sunt de frica lui Dumnezeu. De la mirean nimic nu dobândim, decât 
odihnă trupească. Şi unde este odihnă trupească, acolo frica lui Dumnezeu nu 
poate locui şi mai ales în monah. Monahul pentru aceasta se cheamă monah, 
adică singuratic, pentru că noaptea şi ziua vorbeşte cu Dumnezeu şi cugetă 
numai cele ce sunt ale Lui, nimic având pe pământ. Iar monahul cel ce petrece 
cu mirenii şi zăboveşte cu dânşii vreodată mai mult decât o zi, sau cel mult 
două, şi asta pentru trebuinţa cea de nevoie şi pentru că nu poate să trăiască 
altfel, (adică să-şi vândă lucrul mâinilor sale şi să cumpere cele spre trebuinţa 
sa] trebuie să se întoarcă degrabă şi să se întoarcă înaintea lui Dumnezeu curat, 
pentru acele una sau două zile pe care le-a făcut în lume pentru nevoia firii. 
Deci, cel ce nu face aşa, ci adeseori merge la mireni, nesilindu-1 vreo nevoie, sau 
zăboveşte împreună cu ei, nu este cu adevărat monah, nici nu se va folosi 
cândva, ci necazuri va dobândi din petrecerea cu mirenii. La început, când se 
apropie de ei, îşi înfrânează limba, posteşte şi se smereşte până ce se va face 
cunoscut şi-i va ieşi vestea cum că cutare monah este robul lui Dumnezeu, 
îndată satana pune în mintea mirenilor să-i aducă toată trebuinţa de vin şi de 
untdelemn, de aur şi de tot felul, zicând despre dânsul: Sfântul! Sfântul! Iar el 
auzind cuvântul acela, se trufeşte şi începe să şadă cu ei, mâncând şi bând, 
odihnindu-se şi la cântarea de psalmi sculându-se unde îşi înălţa glasul ca să 
zică mirenii că cutare monah cântă şi priveghează şi să-l laude. Primind laude, 
mai mult se trufeşte şi se înalţă. Astfel pleacă de la el cu totul smerenia. Deci, de 
îi va zice cineva vreun cuvânt aspru, el răspunde mai aspru. Şi aşa mânia 
ajutorându-se de slava deşartă, creşte în el. încă şi pofta mai tare se aprinde în 
el văzând adeseori femei şi copii sau auzind cuvinte lumeşti. Pentru aceea şi 
preacurveşte în toate zilele şi nu simte, căci se zice: tot cel ce caută la femeie 
spre a o pofti a preacurvit cu ea în inima sa. Se mai ispiteşte să adune cele de 
trebuinţă peste an, pentru sine şi pentru cei ce vin la el, după care le îndoieşte 

spre mai multă părută odihnă a celor ce vin la el. Şi din această pricină adună 
aur şi argint. Deci nu încetează a adăuga la răutăţile sale, până ce dracii îl vor 
amăgi desăvârşit, depărtându-1 de la Dumnezeu şi aruncându-1 în prăpastia 
iubirii de argint. Căci iubirea de argint este rădăcină a tuturor răutăţilor, 
precum a zis apostolul. Şi pe cât este departe cerul de pământ, atât de departe 
este de slava lui Dumnezeu monahul cel iubitor de argint. Şi nu este răutate 
mai presus decât răutatea monahului iubitor de argint. Monahul cel ce 
întâmpină vorbe lumeşti, are trebuinţă de multe rugăciuni ale sfinţilor părinţi 
căci de nu vor putea ceva puţin să-l folosească pe el, ca acelui ce se aruncă pe 
sine la moarte, cine îl va ajuta? Nu iubiţi lumea, nici cele ce sunt în lume! De 
iubeşte cineva lumea, dragostea lui Dumnezeu nu este cu el. Şi Iacov, fratele 
Domnului grăieşte: de se pare cineva că este prieten lumii, vrăjmaş lui 
Dumnezeu se face, căci dragostea lumii acesteia este vrajbă către Dumnezeu. 
Deci, să fugim fraţilor, de lume, precum fuge cineva de şarpe, că cel ce este 
muşcat de şarpe, sau moare, sau abia se face sănătos. De folos ne este nouă să 
avem un război iar nu multe şi nenumărate. Spuneţi, fraţilor, părinţii noştri 
unde au dobândit fapta cea bună? în lume sau în pustie? Ştim că în pustia cea 
neumblată de mireni. Iar noi de suntem în lume, cum vom putea să dobândim 
fapta cea bună? Căci de nu vom flămânzi şi nu vom înseta şi nu vom pătimi de 
frig şi de nu ne vom depărta de materiile lumii şi nu vom muri voilor trupului, 
cum vom fi vii cu sufletul? Cum vom dobândi împărăţia Cerurilor? Ostaşul de 
nu va lupta în război şi să biruie (după care va lua şi bani], nu se învredniceşte 
de cinste. Iar noi, mâncând şi bând şi între mireni petrecând, între care am fost 
şi mai înainte, cum ne vom învrednici de împărăţia Cerurilor? Monahul cel ce 
are aur, argint, sau materie, nu crede că poate Dumnezeu să-l hrănească, Cel ce 
hrăneşte şi fiarele şi peştii mării. Şi dacă nu poate să ne dea nouă pâine, nici 
împărăţia Lui nu poate să ne-o dea. Aşadar, la ce ne ostenim? Spuneţi-mi 
fraţilor! îngerii în cer, aur şi argint grămădesc sau slava lui Dumnezeu? Şi noi, 
pentru ce ne-am lepădat de lume? Ca iarăşi bani şi materie să adunăm, sau să 
ne facem îngeri? Oare nu ştiţi că ceata care a căzut din cer se împlineşte cu 
monahi? Căci aceasta înseamnă chipul nostru îngeresc, după cum zic toţi. 


17. Zis-a un bătrân: trebuie să fugim de toţi cei ce lucrează fărădelegea, chiar 
prieteni sau rude de ne vor fi, dregătorie preoţească sau împărătească de vor 
avea. Căci depărtarea de la cei ce lucrează fărădelegea ne dăruieşte nouă 
dragostea şi îndrăzneala către Dumnezeu. 

18. Tot aceasta a zis: nu este de folos să se lipească cineva de călcătorii de lege, 
nici în biserică, nici în târg, nici la alt lucru, ci trebuie să se depărteze de 
prietenia lor. Tot călcătorul de lege este vrednic să fie ocolit, fiind părtaş 
muncii celei veşnice. 


CAPITOLUL XXI 

NU SE CUVINE CA CINEVA SĂ SE MUTE LESNE, CĂCI PĂRINŢII NICI DIN 
CHILIE NU SE STRĂMUTAU CU ÎNLESNIRE 

1. Zis-a un bătrân: dacă în locul unde este cineva se va strădui să facă vreun 
bine şi nu va putea, să nu socotească că în alt loc va putea să-l facă. 


2. Un frate şezând la chinovie, era supărat de gânduri să se mute. Deci, într-o zi 
luând o hârtie şi şezând, a scris pe ea toate pricinile pentru care îi ziceau lui 
gândurile să se mute din chinovie. Şi după ce le-a numărat pe toate, mai pe 
urmă s-a scris şi pe el întrebând: suferi toate? Apoi a adăugat, ca şi cum ar fi 
răspuns: aşa, cu adevărat, întru numele lui Iisus Hristos, Fiul lui Dumnezeu, 
sufăr! Şi învelind hârtia, a legat-o la brâul său. Deci, când i se pornea vreo 
pricină pentru care i se da război şi mai înainte năvăleau asupra lui gândurile 
mutării, mergând deoparte, lua hârtia şi o citea până afla acel cuvânt: întru 
numele lui Iisus Hristos, Fiul lui Dumnezeu rabd, şi zicea către sine: vezi 
ticăloase? Nu vreunui om, ci lui Dumnezeu te-ai făgăduit. Şi îndată se odihnea 
şi aşa totdeauna făcea fratele. Când se ivea vreo tulburare, petrecea netulburat 
şi în celelalte pricini. Deci, ceilalţi fraţi cunoscând ceea ce făcea fratele şi cum 
petrecea citind hârtia, în timp ce ei de multe ori se tulburau de zavistie, din 
ispita diavolului, se porneau cu urâciuni asupra fratelui. Şi mergând la 
părintele lor, ziceau: fratele acela este fermecător şi în brâu are fermecătorie. 
Pentru aceasta noi nu putem să petrecem împreună cu el. Deci, sau pe el sau pe 
noi, slobozeşte-ne de aici! Părintele, cunoscând vicleşugul vrăjmaşului, (căci 
ştia smerenia şi evlavia fratelui] le-a zis lor: mergeţi de vă rugaţi şi mă voi ruga 
şi eu şi după trei zile vă voi da răspuns. Iar noaptea, când dormea fratele, 
mergând părintele încetişor, i-a dezlegat brâul şi citind hârtia, l-a încins pe el 
iar şi s-a dus. După ce au trecut cele trei zile, au venit fraţii la părintele pentru 
răspuns. Părintele, chemându-1 pe frate, i-a zis: pentru ce sminteşti fraţii? Iar el 
îndată căzând la pământ, a zis: am greşit, iartă-mă şi vă rugaţi pentru mine! Şi a 
zis părintele către fraţi: ce aţi zis despre fratele acesta? Răspunzând ei, au zis: 
este fermecător şi fermecătoria lui este în brâu. Iar părintele: scoateţi 

fermecătoriile lui. Atunci ei s-au pornit să-i dezlege brâul şi nu-i lăsa fratele. 
Dar awa le-a spus: tăiaţi-i brâul! Şi tăindu-1, au aflat într-însul hârtia, pe care 
au dat-o la unul din diaconi, poruncindu-i să stea la un loc înalt şi să o citească, 
ca şi vicleanul cel ce a semănat această prihană, mai mult să se ruşineze. După 
ce s-au citit cele de pe hârtie precum şi cuvântul acela: „întru numele lui Iisus 
Hristos rabd", auzind fraţii, de ruşine nu aveau ce să se facă. Şi au pus metanie 
părintelui lor, zicând: am greşit! Iar el le-a zis: nu-mi puneţi mie metanie, ci lui 
Dumnezeu şi fratelui asupra căruia aţi minţit, ca să vă ierte. Atunci ei au făcut 
aşa. Şi i-au zis părintelui: să ne rugăm lui Dumnezeu, ca să-i ierte! Şi s-au rugat 
pentru dânşii. 


3. Zis-a un bătrân: cei vechi nu degrabă se mutau din locul lor, fără numai când 
li se întâmpla una din aceste trei lucruri, adică: de va avea cineva vecin scârbit 
asupra lui din zavistie, adică pomenitor de rău şi toate cele spre vindecarea lui 
făcând, nu va putea să-l schimbe. Sau de vor merge mulţi la dânsul şi îi vor 
aduce multe lucruri pe care să le primească şi îl vor slăvi prea mult. Sau de se 
va întâmpla să cadă în ispita curviei, locuind adică femei pe aproape. Dacă 
cineva din aceste trei pricini se va muta din acel loc nu va fi mutarea lui fără de 
cuvânt. Iar acestea nu se potrivesc celor ce petrec în viaţa de obşte, ci celor ce 
locuiesc singuri şi se liniştesc. 


4. Ziceau părinţii: de ţi se va întâmpla ispită în locul în care locuieşti, să nu laşi 
locul în vremea ispitei! Iar de nu, oriunde vei merge vei afla înaintea ta lucrul 
de care fugi. Ci rabdă până va trece ispita, ca fără sminteală să se facă ducerea 
ta şi în vremea păcii să nu pricinuiască despărţirea ta vreo mâhnire la cei ce 
locuiesc în locul acela. 


5. Zis-a un bătrân: precum pomul răsădindu-se de mai multe ori nu poate să 
facă roade, aşa şi monahul mutându-se din loc în loc, nu poate săvârşi vreo 
faptă bună. 


6. Un frate şezând în chinovie şi supărat fiind de gândurile mutării, i-a vestit 
părintelui său. Dar acela i-a zis: mergi şi şezi în chilia ta, dându-ţi trupul zălog 

peretelui chiliei şi să nu ieşi de acolo cu trupul! Iar gândul lasă-1 să gândească 
ce voieşte! 


7. Zis-a un bătrân: chilia monahului este cuptorul Babilonului, unde cei trei 
tineri L-au aflat pe Fiul lui Dumnezeu. Şi stâlpul de nor, de unde Dumnezeu 
grăia cu Moise. 


8. Un frate a petrecut nouă ani, luptându-se să iasă din viaţa de obşte şi în 
fiecare zi îşi pregătea cojocul să iasă. Şi când se făcea seară, zicea întru sine: 
mâine mă voi duce de aici. Şi dimineaţa îi zicea gândului: să ne silim să răbdăm 
şi astăzi pentru Domnul! După ce s-au împlinit nouă ani, aşa făcând, a uşurat 
Dumnezeu toată ispita de la dânsul. 


9. Un bătrân şedea în pustie, departe de apă ca la douăsprezece mile. Şi 
mergând într-o zi să aducă apă, s-a supărat şi a zis: de ce este nevoie de 
osteneala aceasta? Voi veni şi voi petrece aproape de apă. Aceasta zicând, a 
simţit pe cineva venind după dânsul. Şi întorcându-se, l-a văzut pe cel ce venea 
după el, că îi număra paşii. Şi l-a întrebat bătrânul: cine eşti? Iar el i-a zis: 
îngerul Domnului sunt şi sunt trimis să număr paşii tăi şi să-ţi dau plata. 
Aceasta auzind bătrânul, întărindu-se cu sufletul, s-a făcut mai osârduitor. Şi a 
mai adăugat încă cinci mile, adică a locuit mai înăuntrul pustiei, departe de apă 
şaptesprezece mile. 


10. Zis-a un bătrân: şederea cea buna în chilie umple pe monah de tot binele. 


11. Zis-a tot acesta: dator este monahul, dacă vreodată i se va întâmpla vreo 
vătămare trupească, să o defaime şi printr-însa să-şi cumpere liniştea sa. 


12. Un frate a mers la un bătrân iscusit şi i-a zis: pătimesc, părinte. I-a răspuns 
bătrânul: şezi în chilia ta şi Dumnezeu îţi va da ţie uşurare! 

13. Un chinoviarh l-a întrebat pe cel întru sfinţi părintele nostru Chirii, 
patriarhul Alexandriei: cine este mai mare întru vieţuire, noi cei ce avem fraţi 
sub noi şi cu multe chipuri pe fiecare îl povăţuim spre mântuire, sau cei ce se 
mântuiesc numai pe sine în pustie? Răspuns-a patriarhul: între Ilie şi Moise nu 
se poate face deosebire, căci amândoi au plăcut lui Dumnezeu. 


14. Zis-a un bătrân: eu cred că nu este nedrept Dumnezeu, ca să ia din temniţă 
şi să bage în temniţă. 


15. Zis-a un bătrân: spre tăcere nevoieşte-te, de nimic nu purta grijă! Ia aminte 
de cugetarea ta, culcându-te şi sculându-te cu frica lui Dumnezeu şi de 
năvălirile păgânilor nu te vei teme! 


16. Doi prieteni s-au făcut călugări şi mare nevoinţă şi viaţă înaltă au arătat. 
Dar s-a întâmplat de s-a făcut unul începător de viaţă de obşte. Celălalt, 
petrecând în sihăstrie şi desăvârşit nevoindu-se, făcea multe şi mari minuni. El 
vindeca îndrăciţi, tămăduia bolnavi şi spunea mai înainte cele ce erau să fie. 
Deci, chinoviarhul auzind că prietenul său s-a învrednicit de atâtea daruri, 
separându-se de oameni trei săptămâni, se ruga lui Dumnezeu cu deadinsul 
să-i descopere, cum acela face minuni şi este cinstit de Dumnezeu, iar el de 
nimic din acestea nu s-a învrednicit. Şi s-a arătat lui îngerul Domnului, zicând: 
acela şade suspinând către Dumnezeu şi plângând ziua şi noaptea, flămânzind 
şi însetând pentru Domnul. Iar tu pentru multe îngrijindu-te, ai cercetarea 
celor mulţi şi de-ajuns îţi este ţie mângâierea oamenilor. 


17. Zicea un bătrân: nu trebuie ca cineva să poarte grijă de nimic, decât frica de 
Dumnezeu. Că eu deşi mă voi fi silit să mă îngrijesc de trebuinţă trupească, 
niciodată, mai înainte de vreme nu am gândit la dânsa. 


18. Un frate l-a întrebat pe un bătrân: cum trebuie să se liniştească cineva în 
chilie? Şi i-a răspuns bătrânul: să nu aibă pomenirea vreunui om nicidecum, 

când şade în chilie. Zis-a fratele: şi care lucrare trebuie să o aibă inima pentru 
ca să se îndeletnicească cu ea? Zis-a bătrânul: aceasta este lucrarea cea 
desăvârşită a monahului: să ia aminte la Dumnezeu totdeauna fără răspândire. 


19. Un frate era la o chinovie şi era în mare nevoinţă. Auzind fraţii de la Schit 
despre dânsul, au venit să-l vadă, intrând la locul unde el lucra. Atunci el 
sculându-se, li s-a închinat lor şi întorcându-se, a început iar să lucreze. Văzând 
fraţii ceea ce a făcut, i-au zis: Ioane, cine ţi-a pus chipul călugăresc şi te-a făcut 
călugăr şi nu te-a învăţat când va veni la tine vreun frate, să-l întâmpini, să-i iei 
cojocul şi să-i zici să se roage, sau să şadă? Iar el a zis: păcătosul Ioan nu se 
îndeletniceşte cu aceasta. 


20. Un frate l-a întrebat pe un bătrân: ce fel de gânduri trebuie să am în inima 
mea? Răspuns-a lui bătrânul: toate câte gândeşte omul de la cer în jos, sunt 
deşertăciuni. Iar cel ce stăruieşte la pomenirea lui Iisus, acesta în adevăr este. 


21. Tot acest bătrân a fost întrebat cum trebuie să fie monahul? Şi a răspuns: 
după mine, fiecare monah să-L aibă pe Dumnezeu pururea în mintea lui. Că 
precum strugurele zăcând la pământ se face netrebuincios, tot aşa şi gândul 
celui ce se linişteşte dacă se smulge de la cele pământeşti. 


22. Câţiva sfinţi sihaştri, trei la număr, întâlnindu-se la un loc, au cerut unul de 
la altul să spună fiecare ce lucrare a minţii are în chilia sa. Şi a zis cel dintâi 
dintre dânşii: eu, fraţilor, de când am început a mă linişti, cu totul m-am 
răstignit pe mine lucrurilor celor din afară, punând în minte ceea ce este scris: 
să rupem legăturile lor şi să lepădăm de la noi jugul lor. Şi făcând zid între 
sufletul meu şi cele trupeşti, am zis în cugetul meu că precum cel dinăuntru de 
zid nu vede pe cel ce stă afară, aşa nici tu să nu voieşti să vezi lucrurile rele din 
afară. Ci, ia aminte la tine, aşteptând în fiecare zi nădejdea lui Dumnezeu! Să fii 
ca un străin şi nemernic şi ca mâine o să te izbăveşti. Pune în minte şi îngerii 
cei ce în tot ceasul se suie şi pogoară la chemarea sufletelor. Şi totdeauna 
aşteptând sfârşitul, zic: gata este inima mea, Dumnezeule şi privesc şi îngerul 
cel ce stăruieşte lângă mine, că stă aproape de mine. Pe acesta văzându-1 
totdeauna înaintea mea, mă păzesc pe sine-mi, temându-mă de el ca de cel ce 

îmi pândeşte căile mele. Căci îl văd în fiecare zi suindu-se la Dumnezeu şi 
arătând lucrurile mele şi cuvintele şi gândurile. Al doilea a zis: eu adunarea 
puterilor celor din gând pururea o privesc şi pe Domnul slavei în mijlocul ei 
strălucind mai presus de toţi. Şi când mă trândăvesc, mă întorc şi socotesc 
frumuseţile cele minunate ale îngerilor şi a laudelor pe care ei le înalţă 
neîncetat către Dumnezeu şi mă uimesc de glasurile şi versul lor, iar toate cele 
de pe pământ le socotesc gunoaie. Al treilea a zis: eu de dimineaţă mă îndrept 
către Domnul meu şi închinându-mă Lui, mă arunc cu faţa în jos, 
mărturisindu-mi greşelile. Apoi pogorându-mă, mă închin îngerilor Lui, 
rugându-i să se roage pentru mine lui Dumnezeu şi pentru toată zidirea. După 
ce fac aceasta, mă pogor în adânc şi înconjor chinurile privind mădularele mele 
care se muncesc şi plâng împreună cu ele, socotind că şi eu o să mă osândesc 
împreună cu ele. Şi văd acolo ţipete şi lacrimi neîncetate şi nepotrivite şi mare 
de foc clocotind şi vâlvâind cumplit şi valuri de foc ridicându-se într-însa, mai 
presus de munţii cei prea înalţi şi înlăuntrul ei oameni nenumăraţi aruncaţi şi 
păziţi de îngeri sălbateci şi cruzi şi ca nişte găteji arzând toţi şi nemistuindu-se 
în foc pururea petrecând şi cu dinţii scrâşnind şi tare plângând şi văietându-se. 
Apoi îndurările lui Dumnezeu le văd întoarse de la dânşii pentru fărădelegile şi 
păcatele lor. împreună cu acestea tânguindu-mă, ţin plânsul în inima mea; 
încât, după cum este scris, pâine lacrimile îmi sunt, ziua şi noaptea. 


23. Spuneau părinţii despre un bătrân care era la chilii, că era închis şi îşi avea 
viaţa cu totul retrasă, nici la biserică venind. El avea un frate trupesc care 
şedea în altă chilie. Şi bolnăvindu-se, a trimis la bătrânul, să vină să-l vadă mai 
înainte de a ieşi din trup. Iar el a răspuns către cel trimis: nu pot veni, căci frate 
trupesc îmi este! Iar acela iar a trimis zicând: măcar noaptea vino, să te văd. Şi 
i-a răspuns iarăşi bătrânul: nu pot, că de te voi vedea, nu voi avea inima curată 
către Dumnezeu. Şi s-a stins cel bolnav şi nu s-au văzut unul cu altul. 


24. Pe un frate îl lupta gândul, zicându-i: trebuie să mergi şi să-l cercetezi pe 
cutare bătrân. Iar el amâna zi după zi, zicând că mâine se va duce. Şi aşa, trei 
ani s-a luptat cu gândul. Iar mai pe urmă şi-a zis: iată, socoteşti că te-ai dus la 
bătrânul. Şi a zis, ca şi cum ar fi vorbit către bătrânul acela: cum te afli, părinte, 
eşti sănătos? De câtă vreme doream să te văd! Apoi adăugă ca din partea 
bătrânului: bine ai venit, frate! Iartă-mă, că pentru mine te-ai ostenit. Domnul 
să-ţi dea plata. Şi punând lighean s-a spălat. Apoi făcând fiertură a mâncat şi a 
băut de ajuns. Şi îndată s-a dus războiul de la dânsul. 

25. Un frate l-a întrebat pe un bătrân: ce voi face, că mă înconjoară gândurile cu 
pricină să merg pe la bătrâni. Iar bătrânul i-a răspuns: de vei vedea gândurile 
tale că pentru strâmtorare voiesc să te scoată din chilia ta, fă-ţi mângâiere în 
chilie şi să nu ieşi afară. Iar dacă pentru folosul sufletului voieşti să te duci, 
încearcă gândul tău şi ieşi. Căci am auzit despre un bătrân, că atunci când îl 
supărau gândurile să meargă la cineva, se scula şi-şi lua cojocul său şi ieşea şi 
încunjura chilia sa apoi intra şi îşi făcea mângâiere de străini şi se odihnea de 
sila gândurilor. 


26. Un bătrân avea un ucenic, care mulţi ani petrecea cu folos în ascultare. Dar 
încă nefiind desăvârşit, dorea să se liniştească, şi într-o zi venind către bătrânul, 
a pus metanie, zicând: fă-mă părinte, monah, să locuiesc singur, aparte! Şi i-a 
zis bătrânul: caută loc îndemânatic şi-ţi voi face chilie! Iar el mergând 
depărtare de un semn, a aflat loc şi venind a vestit bătrânul şi i-a făcut chilie. A 
zis bătrânul către frate: iată, ceea ce ai cerut! Şezi în chilie şi când ai trebuinţă, 
mănâncă, bea, dormi, numai din chilia ta să nu ieşi până sâmbătă! Abia atunci 
vino la mine. Şi acestea poruncindu-i bătrânul, s-a dus. Iar fratele a făcut două 
zile după poruncă, şi în a treia zi trândăvindu-se, a zis către sine: de ce mi-a 
făcut mie aceasta bătrânul? Şi sculându-se, a cântat mulţi psalmi şi a mâncat, 
după ce a apus soarele. Şi rugându-se, s-a dus să se culce pe rogojină. Atunci a 
văzut un arap stând jos şi scrâşnind cu dinţii asupra lui. Şi fratele degrabă 
lăsând chilia, a ieşit şi s-a dus la bătrânul şi bătând în uşă, a zis: părinte, 
miluieşte-mă şi deschide! Iar bătrânul nu i-a răspuns până dimineaţa. 
Dimineaţa deschizând bătrânul uşa l-a văzut rugându-se şi zicând cu lacrimi: 
miluieşte-mă, rogu-te şi primeşte-mă să petrec aproape de tine, căci am văzut 
un arap scrâşnind cu dinţii asupra mea, şezând pe rogojină când m-am dus să 
mă culc şi nu mai pot locui acolo! Iar bătrânului făcându-i-se milă, l-a băgat 
înăuntru şi l-a învăţat după puterea lui celelalte ale vieţii călugăreşti; şi câte 
puţin acesta s-a făcut monah iscusit. 


27. Zis-a un bătrân că este câte un om care face o sută de ani în chilie şi nu 
învaţă cum trebuie să şadă în chilie. 

CAPITOLUL XXII 
PENTRU RUGĂCIUNE 

1. Povestit-a unul din părinţi că un călugăr iubitor de osteneli lua aminte de 
sine, dar s-a întâmplat că s-a lenevit puţin. Şi pe când se lenevea, prihănindu-se 
zicea: suflete, până când te leneveşti de mântuirea ta şi nu te temi de judecata 
lui Dumnezeu? Vezi, nu cumva să fii apucat în lenevirea aceasta şi să te dai 
chinurilor celor veşnice! Acestea zicând întru sine, se ridica la lucrul lui 
Dumnezeu. într-una din zile însă, făcându-şi pravila, au venit dracii şi l-au 
tulburat. Iar el a zis către ei: până când mă necăjiţi? Nu vă îndestulaţi cu 
lenevirea vremii celei trecute? Zis-au lui dracii: când erai în lenevire nici noi nu 
aveam grijă de tine. După ce te-ai sculat asupra noastră şi noi ne-am sculat 
asupra ta. Aceasta auzind fratele, se îndemna pe sine la lucrul lui Dumnezeu şi 
sporea cu darul lui Hristos. 


2. Zis-a un bătrân: de voieşti să trăieşti după legea lui Dumnezeu, omule, vei 
avea ajutor pe Făcătorul Legii. Iar de voieşti să nu asculţi poruncile lui 
Dumnezeu, vei afla ajutor pe diavolul la căderea ta. A zis iarăşi: dă voinţă şi 
primeşti putere. 


3. Un frate, ispitindu-se de draci, s-a dus la un bătrân şi i-a vestit ispitele pe 
care le pătimea. Şi i-a zis bătrânul: frate, să nu te înspăimânte pe tine ispitele 
cele ce ţi se întâmplă! Căci cu cât văd vrăjmaşii sufletul înălţându-se şi 
unindu-se cu Dumnezeu, cu atât se scârbesc, topindu-se de zavistie. Dar cu 
neputinţă este, când se ispiteşte omul, să nu fie de faţă Dumnezeu şi îngerii Lui 
şi să-i dea mână de ajutor. Deci, nu înceta să te îndrepţi către El şi să-L chemi 
cu smerenie spre ajutor. încă în vremea ispitei, pune în minte puterea Lui cea 
nebiruită şi neputinţa noastră şi cruzimea vrăjmaşului nostru şi vei dobândi 
degrabă ajutorul lui Dumnezeu. 


4. Zis-a un bătrân: de vei lucra lucrul mâinilor tale în chilia ta şi va sosi ceasul 
rugăciunii tale, să nu zici: să sfârşesc aceste puţine smicele de finic şi aşa mă 
voi scula. Ci scoală-te la fiecare ceas şi dă-i lui Dumnezeu datoria. Fiindcă de 
vreme ce este puţin te obişnuieşti să te leneveşti la rugăciune şi la pravilă, 

sufletul tău se face pustiu de tot lucrul trupesc şi duhovnicesc. Căci de 
dimineaţă se vede osârdia ta. 

j 


5. Zis-a un bătrân: dacă monahul, când stă la rugăciune, numai atunci se roagă, 
unul ca acesta nicidecum nu se roagă. 


6. Povestit-au nişte fraţi, zicând: odată am mers la un bătrân şi după obicei, 
făcându-se rugăciune, după ce ne-am închinat între noi, am şezut. Şi după ce 
am vorbit, vrând să ne ducem, am cerut să se facă rugăciune. Iar unul din 
părinţi a zis către noi: de ce? Dar nu v-aţi rugat? Şi-am zis: când am intrat, 
părinte, s-a făcut rugăciune şi am vorbit până acum. Zis-a bătrânul: iertaţi, 
fraţilor, că şezând cu voi un frate şi vorbind, a făcut o sută şi trei rugăciuni. 
După ce a zis el aceasta, a făcut rugăciune şi i-a slobozit. 


7. Zis-a un bătrân: omul are trebuinţă să se teamă de judecata lui Dumnezeu, să 
urască păcatul, să iubească fapta bună şi să se roage lui Dumnezeu totdeauna. 


8. Pe un frate care sta la rugăciune, l-a muşcat o scorpie la picior şi atât s-a 
atins durerea de inima lui, încât puţin a fost să nu-şi dea sufletul. Dar deşi se 
afla aşa şi suferea dureri, nu s-a îndepărtat până ce nu şi-a împlinit rugăciunea. 


9. Un frate l-a întrebat pe un bătrân: pentru ce, când stau la rugăciune, mai 
mult mă trage gândul la alte griji? Şi i-a răspuns bătrânul: diavolul dintru 
început nevrând să se închine Dumnezeului tuturor, s-a lepădat din ceruri şi 
străin s-a făcut de împărăţia lui Dumnezeu. Pentru aceasta se sileşte şi pe noi 
să ne tragă de la rugăciune la alte zăbăvi, vrând să lucreze şi în noi ceea ce a 
pătimit el. 


10. Un monah care petrecea singur, nu lucra nimic, ci neîncetat se ruga. Iar 
seara intra în chilia sa şi-şi afla pâinea sa şi o mânca. Deci, într-una din zile a 
venit un frate având smicele de finic şi l-a făcut de a lucrat. Făcându-se seară, a 

intrat să mănânce după obicei şi nu a aflat nimic. Atunci, s-a culcat mâhnit şi i 
s-a descoperit lui de sus: zăbovindu-te împreună cu Mine, te hrăneam. Dar 
după ce ai început să lucrezi, caută-ţi hrana din lucrul mâinilor tale. 


11. Era cândva un bătrân în muntele Sinai şi ieşind de acolo l-a întâmpinat un 
frate, care suspinând i-a zis bătrânului: părinte, ne mâhnim pentru neploaie. 
Iar el i-a răspuns: pentru ce nu vă rugaţi lui Dumnezeu, ca să plouă? Zis-a 
fratele: ne rugăm şi facem litanie, dar nu plouă. Atunci a zis bătrânul: cu 
adevărat, nu vă rugaţi cu deadinsul. Dacă voieşti să cunoşti că aşa este, să stăm 
la rugăciune. Şi întinzând mâinile către cer, s-a rugat. Şi îndată s-a pogorât 
ploaia. Iar fratele văzând, s-a înfricoşat şi căzând s-a închinat. Apoi bătrânul a 
fugit îndată de acolo. 


12. Un frate, supărându-se de gândurile rele, cu multă smerenie zicea că 
acestea gândind, nu are măsură de mântuire. Deci, mergând la un bătrân 
iscusit, l-a rugat să se roage să i se uşureze gândurile. Şi a zis bătrânul către el: 
nu-ţi este de folos, fiule! Dar el sta silindu-1 pe bătrân şi rugându-se bătrânul, a 
ridicat Dumnezeu războiul de la frate. Şi îndată a căzut în înaltă cugetare şi 
mândrie. De aceea, mergând, l-a rugat pe bătrân să-i vină iarăşi gândurile şi 
smerenia pe care le-a avut mai înainte. 


13. Zis-a un bătrân: sunt unii care îşi petrec zilele în lenevie şi cu cuvântul şi cu 
gândul caută să se mântuiască, dar cu lucrul nu se ispitesc, ci vieţile sfinţilor le 
citesc. Smerenia acestora şi neagoniseala, înfrânarea şi privegherea, 
rugăciunea şi plecarea genunchilor, culcarea pe jos, liniştea şi celealte nevoinţe, 
nu le lucrează. Ci cu lenevirea şi părerea lor fac mincinoase vieţile sfinţilor, 
zicând că nu este cu putinţă vreunui om să sufere unele ca acestea, nesocotind 
ei, că unde va locui Dumnezeu prin darul botezului şi prin lucrarea poruncilor, 
acolo se fac lucruri şi daruri mai presus de fire. 


14. Un bătrân petrecea într-o capişte de idoli şi venind dracii îi ziceau: du-te 
din locul nostru! Iar el le-a zis: voi nu aveţi loc nicăieri. Şi au început ei să 
împrăştie toate smicelele de finic ale bătrânului. Bătrânul sta şi le aduna. Apoi 
dracul apucându-1 de mână l-a tras afară. Ajungând bătrânul la uşă, cu cealaltă 

mână ţinea uşa strigând: Iisuse, ajută-mi! Şi îndată a fugit dracul lăsându-1, iar 
bătrânul a început a plânge. Şi i-a venit lui glas de sus, zicând: de ce plângi? 
Răspuns-a bătrânul: fiindcă îndrăznesc ei să-l apuce pe om şi să facă aşa! Glasul 
iarăşi i-a zis: tu te-ai lenevit, căci când M-ai căutat, văzut-ai cum M-am aflat la 
tine îndată. Şi mulţumind bătrânul, se ţinea de lucrarea cea după Dumnezeu. 


15. Un frate l-a întrebat pe un bătrân: ce sunt, părinte, nălucirile cele de noapte? 
Şi i-a răspuns bătrânul: precum ziua ne trage pe noi diavolul la gânduri străine 
să nu ne îndeletnicim cu rugăciunea şi cu cugetările cele bune tot aşa şi 
noaptea ne tulbură mintea cu năluciri mari şi de multe feluri, ca să facă 
netrebnică şi rugăciunea cea de noapte, pizmaşul oamenilor. Pentru aceea nu 
trebuie să luăm aminte la el nicidecum. 


16. Un frate l-a întrebat pe un bătrân: care este plugăria sufletului, ca să 
rodească? I-a răspuns bătrânul: plugăria sufletului este liniştea trupului, 
rugăciunea trupească cea multă şi neluarea aminte la greşelile oamenilor, ci 
numai la ale tale. De va petrece omul întru acestea, nu va zăbovi să-i rodească 
sufletul. 


17. Un frate l-a întrebat pe un bătrân: ce lucrare trebuie să aibă inima, ca să se 
îndeletnicească cu dânsa. Şi i-a răspuns bătrânul: aceasta este lucrarea cea 
desăvârşită a monahului: să ia aminte la Dumnezeu fără răspândire. Zis-a 
fratele: dar gândurile cele rele nu lasă mintea să ia aminte la Dumnezeu 
pururea. Cum trebuie să le izgonească? Şi a zis bătrânul: nu poate mintea de la 
sine să facă aceasta, că nu are o astfel de putere, ci când vor bântui gândurile, 
trebuie degrabă să alerge la Dumnezeu şi Acela le va topi ca ceara, căci 
Dumnezeul nostru este foc mistuitor. Zis-a fratele: cum dar părinţii Schitului 
întrebuinţau gândul cel împotrivă grăitor? Răspuns-a bătrânul: şi lucrarea 
aceea este mare şi bună, dar are osteneală şi nu este cu folos pentru toţi. Zis-a 
fratele: cum nu este cu folos pentru toţi? Zis-a bătrânul: când gândul va veni 
asupra sufletului şi va putea sufletul prin nevoinţă să-l izgonească, altul 
năpădind îl va cuprinde. Şi aşa toată ziua grăind împotriva mişcărilor 
gândurilor, niciodată nu se va îndeletnici la privirea lui Dumnezeu. întrebat-a 
fratele: cu ce meşteşug aleargă dânsul la Dumnezeu? Zis-a bătrânul: de va veni 
la tine gândul curviei, îndată smulgând mintea, înalţ-o cu osârdie către 
Dumnezeu şi nu zăbovi. Zis-a fratele: dar de va veni gândul slavei deşarte, nu 

trebuie să grăiesc împotriva gândului? Răspuns-a bătrânul: în oricare ceas va 
grăi împotrivă cineva, mai tare se face gândul acela şi mai puternic. Căci va grăi 
împotriva mai multe decât tine, şi nici Duhul Sfânt nu îţi va ajuta ţie atât. Căci te 
afli ca şi cum te-ai mândri şi socoteşti că eşti în stare să te lupţi cu patimile. 
Atunci mai vârtos trebuie să alergi către Dumnezeu. Căci precum cel ce are 
părinte duhovnicesc, părintelui lasă toate şi el este fără de grijă. Aşa şi tu, 
dându-te lui Dumnezeu, nu trebuie să ai grijă nicidecum de gând, să-i grăieşti 
împotrivă, sau să-l laşi să intre. Dacă va intra, du-1 sus către părintele şi zi-i: eu 
nu am nimic. Iată părintele meu, el ştie! Şi ducându-1 în mijlocul căii lăsându-te, 
va fugi. Căci nu poate să meargă cu tine la acela, nici să stea înaintea altuia. 
Deoarece ca această lucrare, nu este mai mare şi mai fără de grijă în toată 
Biserica. 


18. Un bătrân povestea: un episcop s-a dus într-un sat într-o duminică şi a zis 
diaconilor săi: căutaţi-1 pe preotul satului, să ne facă mâine Sfânta Jertfă a 
Sfintelor Taine! Şi căutându-1 l-au aflat pe preot, om sătean şi fără vicleşug şi 
l-au dus la episcop. Apoi l-a îndemnat episcopul să facă Sfânta Liturghie. Când 
preotul intra în sfântul altar, l-a văzut episcopul că îndată ce a stat în faţa 
Sfintei Mese era tot un foc şi nu ardea. După ce s-a sfârşit Sfânta Liturghie, l-a 
chemat episcopul pe preot în veşmântărie şi a zis către dânsul: 
blagosloveşte-mă vrednicule rob al lui Dumnezeu! Iar preotul a zis: cum este cu 
putinţă să fie blagoslovit episcopul de către preot, care este hirotonit de acesta? 
Ci tu blagosloveşte-mă, părinte! Iar episcopul a răspuns: nu pot blagoslovi pe 
cel ce stă în foc şi aduce Sfintele Daruri lui Dumnezeu. Căci totdeauna cel mai 
mic se blagosloveşte de cel mai mare. Şi preotul a zis: se poate, Sfinţite stăpâne, 
ca vreun episcop sau preot să stăruiască la Sfintele Taine, şi să nu stea în 
dumnezeiescul foc? Aceasta auzind episcopul, s-a minunat de curăţenia 
preotului şi de nerăutatea lui şi folosindu-se s-a dus. 

19. Povestesc unii despre un bătrân că a petrecut patru luni umblând la un 
frate oarecare la Schit şi niciodată nu l-a aflat fără îndeletnicire. Iar mai târziu 
venind odată şi stând în afara uşilor, l-a auzit plângând şi grăind singur: 
Doamne, de când mă ostenesc atâta, rugându-mă Ţie să mă miluieşti! Urechile 
Tale oare să nu prindă de veste, când strig să mă miluieşti? 


20. Spunea cineva din bătrâni, că a mers dracul la un bătrân, în chip de monah 
şi bătând la uşă i-a deschis bătrânul şi a zis: fă rugăciune! Iar dracul i-a zis: şi 

acum şi pururea şi în vecii vecilor. Şi iar a zis bătrânul: roagă-te şi zi: Slavă 
Tatălui şi Fiului şi Sfântului Duh şi acum şi pururea şi în vecii vecilor! Iar dracul, 
fiind ars ca de foc, a fugit. 


21. Zis-a un bătrân: odinioară m-am sculat să-mi fac pravila şi când am început, 
am auzit trâmbiţe de război şi m-am mâhnit. Apoi am zis în mine: oare război 
să fie acesta? Şi a răspuns dracul: război este şi zarvă. Iar de-ţi este voia să nu 
fii luptat, nu purta război ci mănâncă, bea, dormi şi nu mă voi lupta cu tine! 


22. Zis-au bătrânii: oglinda călugărului este rugăciunea. 


23. Zis-a oarecare din bătrâni, că precum nu este cu putinţă a-şi vedea cineva 
faţa în apă tulbure, aşa şi sufletul, de nu se va curăţi de gândurile străine, nu 
poate să se roage cu mintea. 


24. Ziceau bătrânii despre un frate, că niciodată nu şi-a lăsat lucrul mâinilor 
sale şi rugăciunea lui neîncetat urca la Dumnezeu. Şi era foarte smerit şi 
cucernic. 


25. Zis-a un bătrân: când se păzeşte omul să nu-1 asuprească pe aproapele, 
atunci îndrăzneşte cu gândul, căci rugăciunea lui este primită la Dumnezeu, iar 
de va asupri cineva pe aproapele său, rugăciunea lui este urâtă şi neprimită, 
căci suspinul celui asuprit nu lasă rugăciunea celui ce l-a asuprit să intre şi să 
stea înaintea lui Dumnezeu. 


26. Zis-a iarăşi: de vei auzi despre cineva că te-a ocărât şi va veni la tine, să nu-i 
arăţi că ştii ceva, ci vorbeşte cu dragoste cu el şi arată-ţi faţa veselă către el, ca 
să ai îndrăzneală la rugăciune. 

27. Un bătrân oarecare rugându-se, îi sta mult împotrivă diavolul, căci atunci 
când îşi ridica el mâinile, se prefăcea dracul în chip de leu şi apucându-1 cu 
labele cele dinainte îşi înfigea unghiile în amândouă părţile în coapsele 
nevoitorului şi nu-1 lăsa până ce nu îşi slobozea mâinile. Sfântul nu slăbea deloc 
însă până ce îşi împlinea rugăciunile sale obişnuite. 


28. Un bătrân sfânt rugându-se în pustie au venit dracii şi o săptămână l-au 
trântit şi l-au scuturat, ridicându-1 în sus cu rogojina dar n-au putut să-i 
pogoare mintea de la rugăciunea cea fierbinte. 


29. Alt bătrân, tot iubitor de Dumnezeu, având pentru rugăciune purtarea de 
grijă şi prin pustie umblând, au venit doi îngeri la dânsul şi alături de dânsul, 
mergeau de amândouă părţile. El însă câtuşi de puţin n-a căutat la ei, ca să 
nu-şi piardă comoara cea de mare preţ. Căci îşi aducea aminte de cuvântul 
apostolului care zice: nici îngerii, nici începătoriile, nici puterile nu vor putea 
să ne despartă pe noi de dragostea lui Iisus Hristos. 


30. Zis-a un bătrân: precum este mai mare vederea decât toate simţurile, aşa şi 
rugăciunea este mai mare decât toate faptele bune. 


31. Zis-a un bătrân: roagă-te blând şi cântă lin după rânduială şi cu înţelegere 
şi vei fi ca un pui de vultur, purtându-te în slavă! 


32. Un bătrân se ducea să-şi vândă coşniţele. Dar diavolul, întâmpinându-1, i 
le-a răpit şi le-a făcut nevăzute. Atunci bătrânul, întorcându-se la rugăciune, 
zicea: Dumnezeule, mulţumescu-Ti Ţie că m-ai izbăvit de osteneală! Şi 
nesuferind diavolul mulţumirea bătrânului, a strigat, zicând: iată-ţi coşniţele, 
bătrâne! Iar bătrânul, luându-le le-a vândut. 


33. Monahul cel ce este gata să sufere vitejeşte cele ce se întâmplă, puţin se va 
mâhni în vremea ispitei. Iar cel ce nu primeşte ispita, mai mult se va scârbi. 

Tulumbele se aduc în ziua aprinderii şi lacrimile în vremea ispitei. Apa stinge 
flacăra cea aprinsă pe casă şi lacrimile, la rugăciune, poftele cele rele. 


34. Povestit-a un ucenic despre stareţul său că timp de douăzeci de ani nu a 
dormit pe coaste, ci pe scaunul la care lucra, şezând, dormea. Şi în toţi anii 
aceştia mânca la două zile o dată, sau la patru, sau la cinci. Iar când mânca, avea 
o mână întinsă la rugăciune, iar cu cealaltă mânca. Şi întrebându-1 eu - zice 
ucenicul - pentru ce făcea aceasta, a răspuns bătrânul: judecata lui Dumnezeu 
am pus-o înaintea ochilor mei şi nu o pot suporta. Odată ieşind bătrânul şi 
aflându-mă în curte dormind, a stat deasupra mea şi a plâns şi tânguindu-se 
zicea: oare, unde este gândul acestuia, că doarme fără de grijă! 


35. Un bătrân şedea în chinovia Sfântului Teodosie chinoviarul, care timp de 
treizeci de ani acest canon păzea: în fiecare săptămână o singură dată gusta 
pâine şi apă şi lucra neîncetat iar din biserică niciodată nu ieşea. 


36. Un bătrân avea un îngrijitor care locuia la sat şi s-a întâmplat că odată 
zăbovind îngrijitorul i-au lipsit cele de trebuinţă bătrânului. Şi încă zăbovind, 
i-au lipsit cu totul cele de trebuinţă şi lucrul mâinilor lui, pe care îl lucra la 
chilie. Şi se necăjea, fiindcă nici nu putea lucra, nici cele trebuincioase nu avea. 
Şi a zis ucenicului său: te duci până în sat? Iar el a zis: cum voieşti, aşa voi face, 
căci se temea şi fratele să se apropie de sat, pentru sminteală. Dar ca să nu se 
arate neascultător către părintele său, s-a hotărât să meargă. Şi i-a zis lui 
bătrânul: mergi şi cred că Dumnezeu te va acoperi de toată ispita! Şi făcând 
rugăciune, l-a trimis. Iar fratele venind în sat şi aflând casa îngrijitorului, stând 
lângă uşă, a bătut. Dar s-a întâmplat atunci, că îngrijitorul şi toţi ai casei lui se 
duseseră afară din sat la o pomenire. Acasă a rămas o fecioară a lui, care cum 
l-a văzut pe fratele, i-a deschis. Şi văzându-1 şi aflând ce voieşte, îl îndemna să 
intre înăuntru. El însă nu voia. Dar mult silindu-1 l-a biruit şi l-a tras la dânsa. 
Ucenicul cum s-a cunoscut înconjurat de gânduri, suspinând din adânc, a zis 
către Dumnezeu: Doamne, pentru rugăciunile părintelui meu, mântuieşte-mă 
în ceasul acesta! Şi aceasta zicând, îndată s-a aflat la râu, urcând spre munte şi 
a ajuns fără de vătămare la părintele său. 

37. Ucenicul unui stareţ mare, luptat fiind spre curvie, s-a dus în lume şi s-a 
logodit. Iar bătrânul scârbindu-se s-a rugat lui Dumnezeu, zicând: Doamne, 
Iisuse Hristoase, nu-1 slobozi pe robul Tău să se spurce! Deci, culcându-se 
fratele cu logodnica şi-a dat duhul, nespurcându-se. 


CAPITOLUL XXIII 

PENTRU ACEASTA, CĂ TOTDEAUNA SE CADE SĂ NE TREZIM 

1. Povestesc unii despre un bătrân, că şezând în chilie, a venit la dânsul 
noaptea un frate şi l-a auzit înăuntru sfătuindu-se cu cineva şi zicând: o, răule, 
până când? Du-te de la mine! Vino încoace, iubite! Intrând fratele, i-a zis: 
părinte, cu cine grăiai? Şi i-a răspuns: gândurile cele rele le izgoneam, iar pe 
cele bune le chemam. 


2. Zis-a un bătrân: omul cel ce are în tot ceasul înaintea sa moartea, biruieşte 
slăbirea sufletului. 


3. Zis-a iarăşi: aurul sau argintul de îl va pierde cineva, poate în locul lui să afle 
altul. Dar vremea pierzând-o, alta nu va mai putea afla în locul ei. 


4. Venit-a odinioară un bătrân la alt bătrân. Şi vorbind ei, a zis unul: eu am 
murit lumii. I-a răspuns celălalt: să nu nădăjduieşti în tine, frate, până când vei 
ieşi din trup, că deşi zici tu că ai murit lumii, diavolul este viu. 


5. Zis-a un bătrân: ostaşul sau vânătorul ieşind la război nu se mai îngrijeşte de 
nimic, dacă se va răni sau va scăpa, căci amândoi numai de sine se îngrijesc. 
Aşa se cade şi călugărului să fie. 


6. Zis-a un bătrân: precum nimeni nu poate nedreptăţi pe cel ce şade aproape 
de împărat, aşa şi satana nu poate să ne strice nimic nouă, de va fi sufletul 

nostru aproape de Dumnezeu. Căci Dumnezeu zice: apropiaţi-vă de Mine şi Eu 
mă voi apropia de voi! Când ne răspândim cu mintea totdeauna, lesne răpeşte 
vrăjmaşul sufletul nostru cel ticălos şi îl pogoară în patimile necurăţiei. 


7. Grăiau bătrânii: trei puteri ale satanei sunt care merg înaintea a tot păcatul: 
uitarea, neîngrijirea şi pofta. Dacă vine uitarea, se naşte neîngrijirea şi negrija 
naşte pofta. Cel ce nu este în uitare, nu cade în negrijă, iar cel ce nu cade în 
negrijă, nu ajunge la poftă şi cel ce nu pofteşte, nu cade niciodată de la darul lui 
Hristos. 


8. Zis-a un bătrân: deprinde-te cu tăcerea şi nu te îngriji de nimic! Ia aminte la 
învăţătura ta, culcându-te şi sculându-te cu frica lui Dumnezeu şi nu te vei teme 
de năravurile tale cele necurate! 


9. Zis-a un bătrân către un frate: diavolul este vrăjmaşul, iar tu eşti casa. Deci, 
vrăjmaşul nu încetează să arunce în casa ta orice află, toată răutatea turnând-o. 
însă tu să nu te leneveşti ci să mături afară tot. Dar de te vei lenevi, se va umple 
casa ta de toată necurăţia şi după aceea nu vei mai putea intra în ea. Ci, îndată 
ce aruncă el, mătură şi va fi casa ta curată, cu darul lui Hristos. 


10. Zicea unul din bătrâni: când se acoperă ochii boului, atunci el se suceşte şi 
umblă în rânduială, iar de nu îi acoperi ochii, nu se supune. Aşa şi diavolul: de 
va apuca să închidă ochii omului, îl duce la tot păcatul, iar de se vor lumina 
ochii lui, lesne va putea scăpa de meşteşugurile vicleanului. 

11. Povestit-au unii că în muntele lui Antonie şedeau şapte fraţi şi pe vremea 
curmalelor păzeau pe rând, să alunge păsările. Şi era acolo un bătrân, care când 
îi venea ziua, striga: fugiţi de aici, gândurile mele cele dinăuntru şi păsările cele 
din afară. 


12. Povestesc unii despre un bătrân, că trăgea să moară în Schit şi i-au 
înconjurat fraţii patul şi iertându-1, au început să plângă. Iar el deschizându-şi 
ochii, a râs, şi iarăşi a râs. A râs şi a treia oară. Şi l-au rugat fraţii, grăind: ce este, 

părinte, că noi plângem şi tu râzi? El le-a răspuns: râdeam pentru că vă temeţi 
toţi de moarte şi am mai râs pentru că nu sunteţi gata. A treia oară am râs că de 
la osteneală merg la odihnă. Şi îndată a adormit bătrânul. 


13. Spunea ucenicul unui bătrân iscusit: cândva mergând noi se cam oprea 
bătrânul şi i-am zis: părinte, mai mergi măcar un pic. Şi mi-a răspuns: oare, nu 
auzi că îngerii cântă în ceruri? Iar noi nu ne trezim, pentru că a zis părintele 
Antonie: nu se cade monahului să se îngrijească de nimic, decât pentru 
mântuirea sufletului său. 


14. Zis-a un bătrân: de la mic până la mare, tot ce facem, să privim la roada lor 
ce o vor naşte: ori cu gândul, ori cu lucrul. 


15. Doi filosofi au mers la un bătrân şi l-au rugat să le spună un cuvânt de folos. 
Dar bătrânul tăcea. Iarăşi i-au zis filosofii: nu ne spui, părinte, nimic? Atunci 
le-a răspuns bătrânul: că sunteţi iubitori de vorbă, iar nu filosofi adevăraţi; ştiu 
şi vă spun până când vă veţi învăţa a vorbi, neştiind ce grăiţi. Aceasta să vă fie 
filosofia: să vă deprindeţi pentru cele de moarte şi pentru linişte şi să vă păziţi 
pe voi cu tăcere. 


16. Un bătrân oarecare şedea la Tebaida într-o peşteră şi avea un ucenic iscusit. 
Şi avea obicei bătrânul, seara, să-l sfătuiască cele de folos şi după sfătuire făcea 
rugăciune şi-l slobozea să doarmă. Odată însă nişte mireni cucernici, care ştiau 
nevoinţa cea multă a bătrânului, s-au întâmplat de au venit la el şi i-au făcut 
mângâieri. Şi după ce s-au dus, a şezut iarăşi bătrânul seara după obicei, 
sfătuindu-1 pe frate şi în timp ce vorbea cu el, a adormit. Iar fratele a aşteptat să 
se trezească bătrânul şi să-i facă rugăciune. Dar, mult şezând şi 
nedeşteptându-se bătrânul, s-a supărat şi nu s-a dus. Şi a suferit aşa de şapte 
ori la rând, supărându-se şi împotrivindu-se şi nu s-a dus. Apoi, trecând o 
vreme din noapte, s-a deşteptat bătrânul şi văzându-1 pe ucenic şezând, i-a zis: 
nu te-ai dus până acum? Iar el a zis: nu, că nu m-ai slobozit, părinte. Şi a zis 
bătrânul: pentru ce nu m-ai deşteptat? I-a răspuns fratele: nu am îndrăznit să 
te mişc, ca să nu îţi stric somnul. Aşa, au citit pravila cea de dimineaţă şi după 
sfârşitul ei, l-a slobozit bătrânul pe frate şi şedea singur. Atunci a fost răpit şi 

iată cineva îi arată lui un loc slăvit, cu un scaun strălucit în el şi deasupra 
scaunului şapte cununi strălucitoare. Iar el l-a întrebat pe cel ce i le arăta: ale 
cui sunt acestea? Şi i-a răspuns acela: ale ucenicului tău. Şi locul şi scaunul i le-a 
dăruit Dumnezeu pentru ascultarea lui, iar cele şapte cununi în noaptea 
aceasta le-a luat. Deci, venindu-şi în sine bătrânul, l-a chemat pe frate şi i-a zis: 
spune-mi, ce-ai făcut în noaptea aceasta? Iar el a răspuns: iartă-mă, părinte, dar 
nimic n-am făcut! Bătrânul, socotind că smerindu-se nu mărturiseşte, i-a zis: nu 
te slobozesc de nu-mi vei spune ce-ai făcut, sau ce-ai gândit în noaptea aceasta! 
Fratele, nimic ştiind să fi făcut, nu avea ce să-i zică. Şi i-a zis părintelui: părinte, 
nimic nu am făcut decât aceasta: că supărat fiind de gânduri de şapte ori, să mă 
duc fără de slobozenia ta, nu m-am dus. Iar bătrânul auzind, a înţeles că de câte 
ori s-a luptat împotriva gândului, a primit cunună de la Dumnezeu. Şi fratele 
nimic din cele ce a văzut nu i-a spus. Dar pentru folos le-a povestit acestea la 
bărbaţi duhovniceşti, ca să cunoaştem că şi pentru mici osteneli ne dăruieşte 
nouă Dumnezeu cununi strălucite. Să ne mai învăţăm şi a cere cu osârdie 
rugăciunile părinţilor şi să nu îndrăznim să facem ceva, sau câtuşi de puţin să 
ne despărţim de ei, fără blagoslovenie. 


CAPITOLUL XXIV 

CUM TREBUIE SĂ PRĂZNUIASCĂ IUBITORII DE DUMNEZEU ŞI CARE 
ESTE OSPĂTAREA PĂRINŢILOR LA PRAZNICE 


1. Zis-a un bătrân: de îţi va zice ţie gândul să faci multe feluri de bucate la 
praznic, să nu-1 asculţi pentru că necreştineşte prăznuiţi, căci aceia aşa gătesc. 
Iar hrana cea mai bună a monahului este plânsul şi lacrimile. 


2. Zis-a unul din părinţi: ştiu un frate la chilii, care a postit săptămâna Paştilor. 
Şi cum s-au adunat seara, a fugit să nu mănânce la masă. Şi-a făcut doar puţină 
sfeclă fiartă şi a mâncat-o fără de pâine. 


3. Zis-a un bătrân: cu cuvinte dumnezeieşti să ne desfătăm şi cu vieţile sfinţilor 
părinţi să prăznuim, nu cu pântecele desfătându-ne, ci duhovniceşte 
veselindu-ne! 


387 



4. Un monah lucra de ziua unui mucenic. Văzându-1 alt monah, i-a zis: oare ti se 
cade să lucrezi astăzi? Iar el a răspuns: astăzi a fost schingiuit robul lui 
Dumnezeu, muncit, pedepsit, dar eu să nu mă nevoiesc cu puţină osteneală 
astăzi? 


5. Ne-a povestit nouă avva Pavel capadocianul acestea: în vremea când s-a 
făcut pustiirea perşilor, am fugit şi noi de la mănăstirea noastră şi ne-am risipit. 
Deci intrând eu în Constantinopol, am aflat după întâmplare o corabie care 
trebuia să meargă la Alexandria. Şi dându-i plata, am intrat într-însa. Şi în 
puţine zile am ajuns la Alexandria. Aflând eu acolo monahi din muntele Nitriei, 
am călătorit împreună cu ei. Când am ajuns la munte, am locuit împreună cu 
unul din bătrâni. Şi petrecând cu dânsul un an şi trei luni, m-am dus la 
egumenul muntelui şi i-am zis: fă milă, awo şi dă-mi o chilie, ca să mă odihnesc, 
că nu pot să trăiesc împreună cu un bătrân care nu păzeşte pravila monahilor, 
ci a mirenilor! Acesta mă sileşte să postesc duminica, în celelalte sărbători şi în 
cele cincizeci de zile. Iar ce este mai rău, că nici nu mă lasă să cânt canoanele şi 
troparele, pe care toţi le cântă. în zilele Sfântului Post, afară de sâmbătă şi de 
duminică, nici pâine, nici vin, nici untdelemn nu gustăm, ci cu poame ne 
îndestulăm, la două zile. Şi a răspuns egumenul muntelui: întoarce-te, frate şi 
locuieşte împreună cu bătrânul de voieşti să te mântuieşti! Că cel ce pofteşte 
mântuirea, nici în praznic, nici în ziua duminicii nu trebuie să petreacă fără 
preamărirea lui Dumnezeu, care cu post şi priveghere se întăreşte şi se păzeşte. 
Căci precum peştele fără apă nu poate trăi, tot aşa, nici monahul fără rugăciune 
neîncetată, fără post şi priveghere, nu poate să trăiască şi să petreacă după 
Dumnezeu. încă îndoite zile de post, numai sihaştrilor li se cuvin. La fel, poame 
să guste, iar de pâine să se depărteze nu este lucru de folos, nici lăudat, căci are 
semn de slavă deşartă. Iar patruzeci de zile de înfrânare în Sfântul şi Marele 
Post, cu dezlegare şi odihnă de la Paşti până la Pogorârea Duhului Sfânt, 
mirenilor şi bogaţilor li se cuvine, nu monahilor. Troparele şi canoanele de 
cântat şi glasurile preoţilor celor din lume şi celorlalţi li se cuvin. Căci pentru 
aceasta şi norodul obişnuieşte în biserică să se adune. Iar monahilor care 
petrec departe de tulburările lumii, un lucru ca acesta nu numai le este 
folositor, dar de multe ori şi pricinuitor de vătămare. Căci precum pescarul cu 
undiţa şi cu viermele vânează peştele, aşa şi diavolul cu aceste tropare şi cu 
cântarea, cufundă monahul în slavă deşartă, în veselia oamenilor, în iubirea de 
dulceaţă şi poate chiar şi în curvie. în depărtarea de cântare se află mântuirea 
pentru monahul cel ce cu adevărat voieşte să se mântuiască. 

CAPITOLUL XXV 


PENTRU SOCOTINŢĂ 

* 

1. Un frate a zis unui bătrân: nu văd nici un bine înaintea mea. I-a răspuns 
bătrânul: tu eşti cu patru uşi iar cel ce voieşte va intra şi va ieşi prin tine şi tu 
nu pricepi. însă de te vei scula şi vei închide uşile şi nu vei lăsa să intre prin ele 
gândurile cele rele, atunci le vei vedea afară stând şi luptându-se cu tine. 


2. Şi iarăşi a fost întrebat: pentru ce mă trândăvesc adeseori? Şi i-a răspuns: 
pentru că n-ai înştiinţat încă starea ta. 


3. Şi iarăşi l-a întrebat: ce se cade călugărului să facă? Şi i-a răspuns: toată fapta 
bună să o facă şi de la tot răul să se depărteze. 


4. Zis-au părinţii: la tot gândul ce îţi vine, să îi zici: al nostru eşti sau al 
vrăjmaşilor noştri? Şi ştiu că îţi va spune ţie. 


5. Şi iarăşi a zis: sufletul este asemenea izvorului: de-1 vei curăţi, va izvorî iar de 
îl vei astupa, va pieri. 


6. Şi iarăşi a zis: socotinţa este mai mare decât toate faptele cele bune. 


7. Au zis bătrânii: de vei vedea pe cel tânăr, de voia sa suindu-se la ceruri, 
apucă-1 de picior şi trage-1, căci nu îi este de folos. 


8. Zis-a un bătrân: neamul acesta nu caută ziua de astăzi, ci ziua de mâine. 

9. Iarăşi a zis: îndrăzneala şi râsul sunt asemenea focului care arde paiele. 


10. Iarăşi a zis: omul care se nevoieşte pentru Dumnezeu, asemenea este 
mucenicului. 


11. Iarăşi: de se va face cineva nebun pentru Dumnezeu, îl va înţelepţi pe el 
Dumnezeu. 


12. Şi iarăşi: acestea le cere Dumnezeu de la om: mintea, cuvântul şi lucrul. 


13. Şi iarăşi: acestea este dator omul să facă: să se teamă de judecata lui 
Dumnezeu, să urască păcatul, să iubească faptele cele bune şi să se roage 
totdeauna lui Dumnezeu. 


14. Un frate l-a întrebat pe unul din părinţi, dacă îşi spurcă cineva mintea cu 
gândurile cele spurcate. Şi s-a pus întrebarea aceasta mai multora şi unii ziceau 
că se spurcă, iar alţii că nu. Dacă nu, nu putem să ne mântuim cei proşti. Ci mai 
degrabă aceasta este: să nu faci cu trupul păcat. Iar fratele mergând la un 
bătrân iscusit, l-a întrebat şi i-a răspuns bătrânul: după măsura fiecăruia este 
întrebat fiecare. Deci, se ruga fratele, bătrânului, zicând: tâlcuieşte-mi acest 
cuvânt! Şi i-a răspuns bătrânul: iată un vas poftit! Şi au intrat doi fraţi, unul 
având poftă mare, iar celălalt mai mică. Şi de va zice gândul celui desăvârşit: aş 
vrea să am acest vas şi nu va zăbovi în aceasta, ci o va tăia de la sine, nu s-a 
spurcat, neajungând la măsură mare. Iar de va pofti şi va zăbovi gândind şi 
nu-şi va scoate gândul, s-a spurcat pe sine. 


15. Zis-a un bătrân: nu vom fi judecaţi atât pentru gândurile cele dinăuntrul 
nostru, cât mai ales pentru gândurile primite dinafară. Că se întâmplă uneori a 
se prăpădi din gânduri şi alteori a se încununa din gânduri. 

16. Zis-a un bătrân: proorocii au făcut cărţile şi venind părinţii, au trăit după 
Scriptură. Cei de după dânşii le-au învăţat pe de rost şi le-au şi scris pe când cei 
de pe urmă, le-au pus deşarte pe ferestre. 


17. Nişte fraţi ieşind din chinovie, au mers în pustie la un sihastru. Acesta i-a 
primit cu părere de bine şi precum este obiceiul sihaştrilor, văzându-i osteniţi, 
le-a pus masa mai înainte de vreme şi din cele ce avea le-a pus dinainte şi i-a 
odihnit. Iar dacă s-a făcut seară, au cântat cei doisprezece psalmi. La fel şi 
noaptea. Iar bătrânul priveghea singur şi i-a auzit pe amândoi, grăind unul 
către altul: sihaştrii cei din pustie se odihnesc mai mult decât noi, la 
mănăstirile cele mari. Dimineaţa, vrând ei să plece la un bătrân aproape de 
sihastru, le-a zis: închinaţi-vă bătrânului din partea mea şi să-i ziceţi să nu ude 
buruienile. Şi au făcut aşa. Iar acela auzind, a priceput cuvântul bătrânului şi i-a 
ţinut până seara nemâncaţi. Dacă s-a făcut seară, au făcut slujbă mare şi după 
aceea le-a zis: să mai odihnim, pentru voi, de vreme ce sunteţi osteniţi. Şi le-au 
pus dinainte pâine uscată şi sare, grăind că se cade a prăznui pentru ei şi a 
turnat puţin oţet în sare. Apoi, sculându-se, au făcut priveghere până la ziuă şi 
le-a zis: nu putem săvârşi pentru voi pravila toată, de aceea, odihniţi-vă, de 
vreme ce sunteţi călători! Şi făcându-se ziuă, voiau să fugă, dar el îi ruga: mai 
şedeţi puţin la noi, măcar trei zile, după obiceiul pustiului. Ei însă, n-au vrut să 
şadă, dar văzând că nu-i lasă, au fugit fără ştirea bătrânului. 


18. Un frate l-a întrebat pe un bătrân: de mi se va întâmpla să mă îngreuiez de 
somn şi va trece vremea pravilei mele şi nu vreau să mai încep de supărare 
slujba, ce să fac? Şi i-a răspuns bătrânul: de ţi se va întâmpla să dormi până 
dimineaţa, sculându-te, închide uşa şi ferestrele şi fă-ţi slujba, pentru că scris 
este: a Ta este ziua şi a Ta este noaptea, căci în toată vremea este slăvit 
Dumnezeu. 


19. Zis-a un bătrân: este un om care mănâncă mult şi încă nu se satură şi este 
altul care mănâncă puţin şi se satură. Deci, cel ce mănâncă mult şi încă i-ar mai 
trebui, are mai mare plată decât cel ce mănâncă puţin şi se satură. 

20. Un frate l-a întrebat pe un călugăr mic: oare, bine este să taci, sau să grăieşti? 
Şi i-a răspuns: de sunt cuvinte deşarte, lasă-le, iar de sunt bune, dă-le loc bun şi 
grăieşte-le! însă şi bune de sunt, să nu zăboveşti cu ele, ci îndată să le tai de la 
tine şi te vei odihni. 


21. Ieşit-au oarecând nişte călugări din Egipt la Schit. Şi văzând cei de la oraş 
pe cei de la Schit mâncând degrabă, s-au smintit. înştiinţându-se de aceasta 
preotul, a vrut să-i mângâie şi a propovăduit în biserică, zicând poporului: 
postiţi şi lungiţi rânduiala postului vostru, fraţilor! Atunci au dat să plece 
egiptenii care veniseră dar au fost opriţi şi dacă n-au mâncat în ziua cea dintâi, 
s-au îngreuiat. Aşa că i-au făcut să mănânce tot a doua zi. Cei de la Schit însă 
n-au mâncat toată săptămâna. Iar dacă a venit sâmbăta, au şezut egiptenii cu 
bătrânii să mănânce. Şi fiindcă egiptenii se temeau să mănânce, unul din 
bătrâni l-a apucat pe un egiptean de mână şi i-a zis: mănâncă cu socoteală, ca 
un călugăr! Acela şi-a smucit mâna, zicând: lasă-mă, că mor de foame în această 
săptămână, nemâncând fiertură! Şi i-a zis bătrânul: dacă pieriţi mâncând a 
doua zi, cum de vă smintiţi de cei ce postesc totdeauna câte o săptămână? Iar ei 
cerând iertare, au plecat bucurându-se. 


22. Zis-a un bătrân: dacă va petrece cineva într-un loc şi nu se va asemăna 
locului, însuşi locul îl izgoneşte pe acesta, căci nu face fapta locului. 


23. Zis-a un bătrân: de face cineva lucrul lui Dumnezeu, aşa fiindu-i voia, nu 
este pentru Dumnezeu lucrul lui. De este cu neştiinţă, ştiu că va veni la calea lui 
Dumnezeu, neumblând la cei mai bătrâni să asculte, ci ca şi cum ar şti însuşi, se 
socoteşte pe sine, cu anevoie va veni la calea lui Dumnezeu. 


24. Iarăşi a zis: de va petrece lucrătorul la locul unde nu sunt lucrători, nu va 
spori. însă poate să se nevoiască ca să nu se pogoare. Iar cel ce nu lucrează, 
dacă va petrece cu lucrătorii, şi se va trezi, va spori, iar de nu, nici în jos nu se 
va pogorî. 

25. Iarăşi a zis: sufletul de va avea cuvânt iar fapte nu va avea, este asemenea 
cu pomul ce are numai frunze, iar roade nu are. Căci precum pomului, care este 
încărcat de roadă şi frunză, îi şade bine, aşa se aseamănă cuvântul, sufletului 
care are lucruri bune. 


26. Au mers odinioară trei fraţi la Schit, la un bătrân sfânt şi a zis unul: am 
învăţat, părinte, Vechiul Testament de rost. Şi i-a răspuns bătrânul: ai umplut 
văzduhul de cuvinte. Al doilea a zis: eu mi-am şi scris Testamentul Vechi şi cel 
Nou. Şi i-a zis bătrânul: tu ai umplut ferestrele de hârtii. Iar cel de al treilea a 
zis: mie mi-au crescut buruieni pe vatra focului. Şi i-a zis bătrânul: tu ai izgonit 
iubirea de străini de la tine. 


27. Un frate l-a întrebat pe un bătrân: pentru ce slăbesc cu sufletul făcând 
slujba mea cea puţină? Iar bătrânul răspunzând, i-a zis: aşa se înţelege 
dragostea către Dumnezeu, când face cineva cu toată inima lucrul lui 
Dumnezeu, cu umilinţă şi cu gând alinat. 


28. Un frate oarecare, fugind din mănăstire şi luând chipul cel călugăresc, s-a 
închis zicând că este sihastru. Auzind părinţii, au venit să-l izgonească şi i-au 
dat canon să umble pe la chiliile monahilor şi să facă metanie, zicând: 
iertaţi-mă, că nu sunt sihastru, ci nou începător! 


29. Au mers cândva cinci fraţi la Schit, la un bătrân sfânt şi a zis bătrânul celui 
dintâi: ce lucrezi, frate? Iar el a răspuns: împletesc, avvo. Deci, i-a zis bătrânul: 
Dumnezeu să-ţi împletească cunună, frate! L-a întrebat pe al doilea: tu ce 
lucrezi? Iar el i-a răspuns: rogojini fac. I-a zis: Dumnezeu să te întărească, fiule! 
Apoi pe al treilea: tu ce lucrezi? Iar el i-a răspuns: ciururi fac. Deci, i-a zis şi 
aceluia: Dumnezeu să te păzească, fiule! Celui de al patrulea: dar tu ce lucrezi? 
El a zis: eu sunt scriitor bun. Lui i-a răspuns bătrânul: tu ştii! Zis-a şi celui de al 
cincelea: ce lucrezi? Iar el a răspuns: sunt ţesător. Deci, i-a zis bătrânul: nu-i cu 
folos! A zis pe urmă bătrânul: cel ce împleteşte de îşi va păzi mintea (adică de 
va avea trezvie] cu Dumnezeu este şi-şi împleteşte lui-şi cunună. La rogojină 
trebuie virtute, fiindcă este cu osteneală. Celui ce face ciururi, îi trebuie pază, 
de vreme ce le vinde în sate. Iar scriitorul cel bun trebuie să-şi smerească inima, 

căci lucrează cu înălţarea minţii. Iar din ţesătura pânzei nu iese folosul 
(sufletului], pentru că face negustorie. Când va vedea cineva de departe pe 
cineva purtând coşniţe, sau rogojini, sau ciururi, va zice: iată, călugări sunt. Dar 
de va vedea pe cineva vânzând pânză, va zice: iată, au venit negustorii! Căci 
acest meşteşug este al mirenilor şi călugărilor nu este de folos. 


30. Zis-a un bătrân: glasul care strigă către om, până la răsuflarea cea de pe 
urmă acesta este: astăzi, îndreptaţi-vă! 


31. Iarăşi a zis: Iosif cel din Arimateea a luat Trupul lui Iisus, l-a înfăşurat în 
giulgiu curat, şi l-a pus în mormânt nou, adică în om. Să se silească dar fiecare 
cu deadinsul să nu greşească, ca să nu defaime pe Dumnezeu Cel care 
vieţuieşte în el şi să-L alunge din sufletul lui. Fiindcă lui Israel i-a fost dată 
mană în pustie să mănânce, iar lui Israel cel adevărat, Trupul lui Iisus Hristos i 
s-a dat. 


32. Un frate l-a întrebat pe un bătrân, zicând: părinte, umblu la bătrâni şi îmi 
spun de mântuirea sufletului meu şi nimic nu pricep din cuvintele lor! Ce să fac? 
Oare să nu merg să mai întreb, de vreme ce nu fac nimic şi sunt cu totul în 
necurăţie? Şi avea bătrânul două vase goale şi i-a zis: mergi de adu un vas din 
acelea şi toarnă untdelemn şi clătinându-1 varsă-1 şi pune-1 la loc! Dacă a făcut 
aşa, de două ori, i-a zis: adu-le pe amândouă acum şi vezi, care este mai curat! 
I-a răspuns fratele: mai curat este cel în care am turnat untdelemn. I-a zis 
bătrânul: aşa este şi sufletul! Chiar de nu va ţine minte nimic din cele ce 
întreabă, tot mai mult se curăţeşte decât cel ce nu întreabă nimic. 


33. întrebat a fost un bătrân, despre cei ce umblă şi cer rugăciuni altora, iar 
singuri fiind petrec în lene. Şi răspunzând a zis: „mult poate rugăciunea 
dreptului, care se face", adică: împreună ajutând şi nevoindu-se cel ce cere acea 
rugăciune. Pentru că de va vieţui fără socoteală, nu va avea nici un folos, de vor 
fi şi sfinţi cei ce se vor ruga pentru el. Că unul zidind, iar altul risipind, amândoi, 
nu dobândesc decât osteneli! 

34. Povestesc unii despre un sfânt, că pe vremea prigoanei a mărturisit şi a fost 
chinuit, încât l-au pus să şadă pe un scaun de aramă înfierbântat. Atunci 
ajungând împărat fericitul Constantin, au fost sloboziţi creştinii cei închişi şi 
tămăduindu-se sfântul acesta, s-a întors la chilia sa. Şi când a văzut-o, de 
departe, a zis: amar mie, că spre multe osteneli vin, gândind la luptele şi 
nevointele dracilor. 

j 


35. Zis-a un bătrân: de vei vedea pe cineva căzut în apă şi poţi să-l ajuţi, dă-i 
băţul şi-l trage la mal, iar de nu poţi să-l tragi, lasă-i braţul tău. Dacă-ţi întinde 
mâna şi nu poţi să-l tragi, te va trage el în jos şi veţi muri. Aceasta a zis-o 
pentru cei ce se aruncă în ispite, să ajute altora mai presus de puterea lor. 


36. Unui călugăr care petrecea în Schit i-a fost pârât feciorul lui la stăpânire şi 
l-au prins. Deci, i-a dat de ştire maica tânărului, grăind: să scrii stăpânului să-l 
slobozească. Călugărul i-a răspuns: de îl va slobozi pe el, nu va prinde pe altul 
în locul lui? Iar trimisul i-a răspuns: aşa este, va prinde pe altul. Deci, 
răspunzând monahul, a zis: ce folos am eu, dacă îl va lăsa pe acela, aducând 
bucurie în inima maicii sale şi luând întristarea de la ea o va arunca în inima 
altei mame? 


37. Acelaşi părinte lucra rucodelie multă şi lăsa o mică parte pentru nevoia sa, 
iar cealaltă o împărţea lipsiţilor. Dar fiind foamete, a trimis o maică pe fiul ei la 
dânsul să le dea câteva pâini. Auzind aceasta bătrânul, a zis către fiu: mai sunt 
şi alţii în oraş să le trebuie ca şi vouă? Iar el a răspuns: sunt mulţi. Şi a închis 
uşa după el şi lăcrimând, a zis: mergi, fiule! Cel ce are purtarea de grijă pentru 
toţi, Acela să facă şi pentru voi. Deci, l-a întrebat un frate, zicându-i: dar nu ţi-a 
fost milă de l-ai lăsat aşa pe fiul tău? Bătrânul i-a răspuns: de nu se va nevoi 
omul pentru tot lucrul, plată nu va avea. 


38. Zis-a un bătrân: tot vicleşugul care nu este deplin vicleşug, acela nu este 
vicleşug şi toată dreptatea care nu este deplină, nu este dreptate. Căci se 
aseamănă omul care nu are nici gânduri bune nici gânduri rele, pământului din 
Sodoma şi Gomora, care de vreme ce este sărat nu face nici roadă, nici neghină. 
Pe când pământul cel bun răsare şi grâu şi neghină. 

39. Iarăşi a zis: copilul cel ce îşi rosteşte cuvântul între cei mai mari ai săi, este 
asemenea cu omul ce vâră foc în sânul fratelui său. 


40. Un bătrân a fost întrebat: ce înseamnă pentru cuvântul cel deşert să dăm 
seamă? Răspuns-a bătrânul: orice cuvânt s-ar grăi despre pricina trupului, 
vorbă deşartă este. Numai ce se grăieşte despre mântuirea sufletului nu este 
vorbă deşartă. Mai bine este însă decât toate să tăcem. Dacă începi a grăi de 
bine, la mijloc vine vorbă deşartă. 


41. Zis-a un bătrân, cel ce fură şi cleveteşte sau alt păcat face şi după săvârşirea 
păcatului suspină şi se defaimă pe sine, vine la pocăinţă. Dar cel ce are ură în 
inima sa, ori mănâncă, ori bea, ori doarme, ori umblă, îl mănâncă pe el ca un 
venin. De unde se vede că nedespărţit are cu sine păcatul iar rugăciunea i se 
face spre blestem şi toată osteneala îi este neprimită, chiar de şi-ar vărsa 
sângele său pentru Hristos. 


42. Zis-a un bătrân: eu urăsc slava deşartă a tinerilor, de vreme ce se ostenesc 
şi plată nu au, căutând spre slava omenească. Iar alt bătrân mai iscusit i-a zis: 
eu le-o iubesc, că mai bine este şi mai de folos, celui tânăr a se slăvi iar nu a se 
lenevi. Căci am văzut mărindu-se, înfrânându-se, priveghind, goi umblând şi 
dragoste câştigând şi necazuri suferind pentru laudele cele omeneşti. Dar 
vieţuind aşa, îi vine darul lui Dumnezeu şi îi zice: de ce nu te osteneşti pentru 
tine, ci pentru oameni? Atunci nu mai râvneşte să caute spre slava omenească, 
ci spre slava lui Dumnezeu. Şi auzind bătrânul cel dintâi, a zis: aşa este, cu 
adevărat. 


43. Un bătrân a fost întrebat: oare, bine este să înveţi dumnezeiasca Scriptură? 
Iar el a răspuns: oile primesc păşunea cea bună de la păstor şi se îndulcesc să 
mănânce, iar de mănâncă şi lucruri din pustie şi când le prinde jeg de spinii 
pustietăţii, rumegă acea păşune şi li se îndulcesc gurile şi se astâmpără jegul de 
spini. Aşa şi pentru om, bună este deprinderea Sfintelor Scripturi spre 
pizmuirile dracilor. 

44. Un frate l-a întrebat pe un bătrân, grăind: care este fapta sufletului care să 
facă roadă? Şi i-a răspuns bătrânul: fapta sufletului este liniştea trupului, 
rugăciunea cea multă a trupului, să nu vezi greşelile străine, numai ale tale. Şi 
de va suferi omul acestea, nu va zăbovi să aducă roadă sufletului. 


45. Un frate l-a întrebat pe un bătrân: cum au unii descoperiri şi arătări 
îngereşti? I-a răspuns bătrânul: fericit este cel ce îşi vede păcatele sale 
totdeauna, căci acesta totdeauna se ţine treaz. Şi i-a zis fratele: eu am văzut un 
frate izgonind dracii din alt frate. Şi i-a zis bătrânul: eu nu voiesc să izgonesc 
draci şi să tămăduiesc neputinţe, ci doresc şi-L rog pe Dumnezeu să mă urască 
pe mine diavolul şi să mă curăţesc de gândurile cele spurcate şi aşa voi fi mare. 
De îşi va curăţi cineva inima şi-şi va face fără lene slujba ştiut este, că împreună 
cu părinţii cei purtători de minuni se va învrednici împărăţiei celei cereşti. 


46. Zis-a un bătrân: minciuna este omul cel vechi, care se strică după poftele 
înşelăciunii, iar adevărul este omul cel nou care s-a zidit după Dumnezeu. Zis-a 
iarăşi: rădăcina lucrurilor bune este adevărul iar minciuna este moartea 
acestora. 


47. Zis-a un bătrân: şezând eu cândva aproape de alt bătrân, a venit la dânsul o 
fecioară, grăind: părinte, am postit doi ani, doar a şasea zi mâncând pâine şi am 
învăţat de rost Testamentul cel Vechi şi cel Nou. Ce-mi mai lipseşte să fac? I-a 
răspuns bătrânul: şi care este roada acestora la tine? Făcutu-ţi-s-a ocara ca 
cinstea? Zis-a aceea: nu! Paguba ta o socoteşti ca pe o dobândă, sau pe străini 
ca pe rudeniile cele după trup, sau lipsa ca îndestularea? Iar ea i-a zis: 
nicidecum! I-a răspuns bătrânul: nici n-ai postit câte şase zile, nici n-ai învăţat 
de rost Testamentul Vechi şi Nou, ci te înşeli pe tine însuţi. Mergi de acum şi 
începe a lucra, că nimic nu ai dobândit! 


48. A zis unul din părinţi despre smerita cugetare, o pildă, cum că cedrii au zis 
trestiilor: cum voi, slabe şi neputincioase fiind, nu vă frângeţi în vremea vijeliei, 
iar noi atât de mari fiind, ne sfărâmăm? Uneori şi din rădăcină suntem scoşi. Şi 

au răspuns trestiile: noi, când vine vijelia şi suflă vânturile, ne aplecăm 
împreună cu vânturile într-o parte şi în alta şi pentru aceasta nu ne rupem. Iar 
voi, împotrivindu-vă vânturilor, vă primejduiţi. Şi a zis bătrânul: trebuie să ne 
dăm în lături când se întâmplă cuvânt de ocară şi să dăm loc mâniei şi să nu ne 
împotrivim şi să cădem în necuviincioase gânduri, cuvinte şi lucruri. 


49. Doi bătrâni, de mulţi ani şedeau împreună şi niciodată nu a fost ceartă între 
dânşii. Şi a zis unul către celălalt: să ne certăm şi noi ca oamenii. Iar celălalt a 
zis: nu ştiu cum se face cearta. Al doilea a zis: iată, pun o cărămidă în mijloc şi 
zic că este a mea. Tu zici nu, că este a ta. Şi de aici se face începutul. Deci, au pus 
în mijloc cărămida şi a zis unul către celălalt: aceasta este a mea! Şi a primit 
răspuns: nu, că este a mea! Şi i s-a spus: dacă este a ta ia-o şi mergi. Şi s-au dus, 
neputând să se certe între dânşii. 


50. A zis un bătrân: cearta îl dă pe om mâniei, mânia îl dă orbirii, şi orbirea îl 
face de lucrează tot răul. 


51. Un frate l-a întrebat pe un bătrân, zicând: cum se cuvine să săvârşesc 
măsura postului? Şi i-a zis bătrânul: nimic să nu faci mai mult decât ceea ce 
este rânduit. Căci mulţi vrând să se ridice mai presus de alţii, pe urmă câtuşi de 
puţin n-au putut săvârşi. 

52. S-a întrebat un bătrân: care este lucrul monahului? Şi şi-a zis: dreapta 
socoteală. 


53. Zis-a un bătrân: mintea când rătăceşte, o face de stă citirea, privegherea şi 
rugăciunea. Pofta când se prinde, o veştejeşte foamea, osteneala şi sihăstria. 
Mânia când se tulbură, o încetează cântarea de psalmi, îndelunga răbdare şi 
mila. Acestea dacă se vor face în cuviincioase vremi şi măsuri. Căci cele fără de 
vreme şi măsură ţin puţin. Iar cele ce ţin puţin, sunt mai mult vătămătoare şi 
nefolositoare. 


398 



54. Zis-a un bătrân: să nu faci ceva înainte de a cerceta inima ta, dacă se face 
după Dumnezeu ceea ce vrei să faci! 


55. Zis-a un bătrân: toate cele peste măsură sunt de la draci. 


56. Ziceau bătrânii: precum focul arde lemnele, aşa lucrul călugărului trebuie 
să ardă patimile. 


57. Un frate l-a întrebat pe un bătrân: spune-mi un cuvânt, să mă mântuiesc! 
Iar el a zis: să ne silim să lucrăm câte puţin şi vom fi vii! 


58. Era un monah în Tebaida care avea mare nevoinţă şi petrecere. Şi acesta se 
îndeletnicea neîncetat cu privegheri şi rugăciuni arătând neagoniseală în chip 
desăvârşit. El lua aminte la post, încât, o dată pe săptămână, duminica spre 
seară, se hrănea, mângâindu-şi neputinţa firii cu legumele ce se întâmplau, sau 
cu verdeţuri sălbatice. Şi multă vreme a petrecut aşa. Dar aflătorul răutăţii, 
diavolul, zavistuindu-1 pentru fapta lui cea bună, s-a silit să-l surpe cu păcatul 
mândriei în care şi el a căzut. Deci, i-a pus în minte gândurile puterii, zicându-i 
că face prea multă nevoinţă pe care nimeni altul nu poate s-o facă. Trebuie să 
faci şi minuni - a zis diavolul - ca şi spre nevoinţă mai osârduitor să te faci şi pe 
oameni să-i zideşti, ca văzând ei minunea lui Dumnezeu să slăvească pe Tatăl 
nostru cel din ceruri. Să cerem lucrarea minunilor, căci însuşi Mântuitorul a zis: 
cereţi şi vi se va da vouă! Deci această rugăciune cu neîncetată cerere trebuie 
să o aduci lui Dumnezeu. Iubitorul de oameni, Dumnezeu însă, Cel ce voieşte ca 
toţi oamenii să se mântuiască, văzând înşelăciunea lui şi aducându-şi aminte de 
osteneala şi nevoinţă sa, nu l-a lăsat să fie biruit de vrăjmaş. Aşa i-a venit lui în 
minte şi a socotit, că zice apostolul: „Nu suntem din destul a socoti ceva de la 
sine". Deci, dacă unul ca acesta a zis: „nu sunt din destul", cu cât mai vârtos am 
eu trebuinţă de învăţătură! Mă voi duce dar la cutare sihastru şi ceea ce îmi va 
zice şi mă va sfătui, ca de la Dumnezeu voi primi povăţuire spre mântuire. Şi 
era părintele la care avea să meargă mare şi vestit, sporit în privirea minţii şi 
mult i-a folosit pe cei ce mergeau la dânsul. Deci, ieşind din chilie a venit la el. 
Când a intrat fratele înăuntru, a văzut părintele două maimuţe şezând pe 
umerii fratelui şi cu lanţ de fier legându-i gâtul şi la sine fiecare trăgându-1. 

Bătrânul a cunoscut că aceştia sunt draci, cel al slavei deşarte şi cel al mândriei, 
căci era bătrânul de Dumnezeu învăţat. Deci, suspinând, a lăcrimat în ascuns. Şi 
după rugăciune şi după sărutarea frăţească, a şezut tăcând un ceas, fiindcă 
acesta era obiceiul la părinţii de acolo. Apoi a zis călugărul care mersese: 
părinte, foloseşte-mă şi dă-mi sfaturi ale căii de mântuire! Bătrânul i-a răspuns: 
nu mă pricep, fiule, la aceasta, căci şi eu am nevoie de îndreptare. Iar el a zis: nu 
te feri avvo, să mă foloseşti că am încredere în tine şi m-am hotărât să primesc 
sfatul tău! Iar el iarăşi nu se pleca, zicând: nu mă vei asculta şi pentru aceasta 
mă opun. Celălalt sta şi îl încredinţa, zicând: orice îmi vei zice, te voi asculta ca 
pe îngerul Domnului. Atunci i-a zis lui bătrânul: ia banul acesta şi mergi în 
cetate şi cumpără zece pâini, zece măsuri de vin, zece ocale de carne şi adu-le 
aici! Fratele auzind, s-a întristat, însă primind, s-a dus. Pe cale multe gânduri îi 
veneau şi nedumerindu-se, îşi zicea în sine: ce a socotit bătrânul cu aceasta? Şi 
cum voi cumpăra bunurile? Că se vor sminti mirenii, când le voi lua. Deci, 
plângând şi ruşinându-se, s-a dus în cetate şi prin altcineva a cumpărat pâinea, 
prin altcineva vinul, dar pentru carne nu se lămurea, zicând: vai mie ticălosul, 
cum voi cumpăra eu carnea, singur, sau prin altul? însă, găsind un mirean i-a 
dat acestuia un ban şi cumpărând, i-a adus carne călugărului. Acela luând 
carnea şi celelalte, le-a dus la bătrânul. Atunci, i-a zis bătrânul: ştii că mi-ai dat 
cuvânt, că orice îţi voi zice asculţi! Ia, dar, aceasta şi după rugăciune, mănâncă 
o pâine şi câte o oca de carne şi bea câte o măsură de vin în fiecare zi şi, după 
zece zile, vino iarăşi la mine! Dar el auzind şi neîndrăznind a se împotrivi, 
luându-le, s-a dus plângând şi zicând întru sine: vai mie, din ce fel de post, la ce 
am ajuns! Oare voi face, sau nu? De nu voi face, voi fi călcător de făgăduinţă 
către Dumnezeu. Că mi-am dat cuvântul că orice îmi va cere bătrânul, am să fac, 
primind ca de la Dumnezeu şi acum, Doamne, caută spre ticăloşia mea şi mă 
miluieşte, iertându-mi păcatele, că iată, sunt silit să fac peste voia şi socoteala 
pe care am avut-o pentru înfrânarea mea! Şi aşa plângând, a venit la chilie. Şi 
precum i-a poruncit bătrânul, aşa a făcut. Când trebuia să mănânce, uda 
bucatele cu lacrimi, zicând către Dumnezeu: pentru ce m-ai părăsit? Şi a 
petrecut aşa cele zece zile, plângând, tânguindu-se şi pe sine socotindu-se 
nevrednic de călugărie. Dumnezeu luând aminte la smerenia lui, i-a dat 
mângâiere în inimă şi a cunoscut pentru ce i s-a întâmplat să fie nebăgat în 
seamă, după cum se socotea. Mulţumind Iubitorului de oameni, Dumnezeu, a 
zis întru sine: cu adevărat, toată dreptatea omului este ca o cârpă lepădată. Şi 
iarăşi: de nu va zidi Domnul casa şi nu va păzi cetatea, în zadar priveghează cel 
ce o zideşte, sau cel ce o păzeşte. Deci s-a întors la bătrânul, trudit cu trupul 
mai mult decât când se nevoia, nemâncând în celelalte săptămâni. Şi văzându-1 
bătrânul aşa smerit şi maimuţele făcute nevăzute, s-a veselit şi bucurându-se, 
l-a primit. Şi făcând ei rugăciune, au şezut tăcând. Apoi a zis bătrânul: fiule, 

Iubitorul de oameni, Dumnezeu, te-a certat şi nu l-a lăsat pe vrăjmaşul să te 
stăpânească. Căci obişnuieşte vicleanul, ca pe cei ce se nevoiesc, când nu va 
putea să-i împiedice de la nevoinţă, să-i îndemne la cele peste măsură, ca prin 
aceasta să-i cufunde în groapa mândriei. Şi nu este un lucru mai urât de 
Dumnezeu decât patima aceasta. Deci, tu călătoreşte, precum zice Scriptura, pe 
calea împărătească şi nu te abate în dreapta sau în stânga, ci măsura cea din 
mijloc întrebuinţând-o la mâncare, cu măsură mănâncă în fiecare seară. Iar 
de-ţi va veni ţie nevoie, pentru vreo patimă, sau pentru altă pricină, să strici 
ceasul cel rânduit, sau iarăşi peste o zi să mănânci şi să nu te îndoieşti. Că nu 
suntem sub lege, ci sub dar. însă când mănânci, să nu te saturi, ci ţine-te în 
înfrânare, mai vârtos pentru bucatele cele poftitoare şi îndemnătoare spre 
lăcomie. Cele proaste iubeşte-le totdeauna şi inima ta păzeşte-o în tot chipul, 
căutând la smerenie. Că jertfa lui Dumnezeu, precum zice proorocul, duhul 
umilit, inima înfrântă şi smerită, Dumnezeu nu o va urgisi". Şi iarăşi: 
„smeritu-m-am şi m-a mântuit Domnul". Deci, toată nădejdea ta, fiule, 
aruncând-o spre Dumnezeu, mergi cu pace pe calea ta! El va scoate ca o lumină 
dreptatea ta şi judecata ta ca miază-zi. Deci, aşa folosindu-1 pe frate şi 
întărindu-1, l-a slobozit. Iar fratele se bucura, mulţumea Domnului şi zicea: „să 
mă întoarcă pe mine cei ce se tem pe Tine şi cei ce ştiu mărturiile Tale, 
Doamne": Şi: „certându-mă, m-a certat Domnul dar morţii nu m-a dat". Şi: 
„certa-mă-va Dreptul cu milă şi mă va mustra" Şi către sine: „întoarce-te, 
suflete al meu, la odihna ta, că Domnul ţi-a făcut bine ţie!", şi celelalte. Şi aşa 
intrând în chilie, a vieţuit după sfaturile bătrânului şi a ajuns monah iscusit. 


59. Zis-a un bătrân: credeţi-mi mie, fiilor, că pe cât e de mare lauda şi slava 
unui împărat ce se leapădă şi se face monah, pe atât este de mare ruşinea unui 
monah care lasă călugăria şi se face împărat. Pentru că cele ce se înţeleg de 
către gând şi de către minte, sunt mult mai cinstite decât cele simţitoare. 


60. Fost-a un bătrân mare văzător cu mintea şi învăţa aşa: puterea pe care am 
văzut-o stând la lumânare, aceeaşi am văzut-o şi la îmbrăcămintea monahului 
când este primit în mănăstire. 


61. Un frate de la Schit mergând la seceriş, s-a dus la un bătrân şi i-a zis: 
spune-mi, părinte, ce să fac la seceriş? Zis-a lui bătrânul: de îţi voi zice, mă vei 
asculta? Răspuns-a fratele: da, te voi asculta! Zis-a bătrânul: de mă asculţi, 

lasă-te de secerişul acesta şi întorcându-te în chilie, fă cele cincizeci de zile, 
mâncând seara pâine uscată cu sare şi după aceea vino şi-ţi voi vesti ce trebuie 
să faci! Iar fratele mergând şi făcând cum i-a poruncit, după cincizeci de zile a 
venit iarăşi la bătrân. Bătrânul cunoscând că este lucrător, i-a spus cum trebuie 
să şadă în chilie. Aşa că, s-a aruncat la pământ cu faţa în jos trei zile, plângând 
înaintea lui Dumnezeu. Apoi i-au zis gândurile: te-ai înălţat, te-ai făcut mare. 
Iar el îşi aducea neajunsurile lui înaintea sa, zicând: unde sunt toate greşelile 
mele? Şi apoi le număra. Deci, i-au zis iarăşi gândurile, schimbându-se: multe 
greşeli ai făcut şi nu poţi să te mântuieşti. Dar se împotrivea şi el: voi face 
slujbe lui Dumnezeu şi cred că în bunătatea Lui cea nespusă, va avea milă de 
mine. Deci, aşa luptându-se, într-o vreme biruite fiind duhurile, au stat înaintea 
lui simţitor grăind: ne-am tulburat de tine. Iar el le-a zis: pentru ce? 
Răspuns-au acelea: când te înălţăm, alergi la smerenie, iar când te smerim, te 
înalţi. Şi certându-le, acelea s-au făcut nevăzute. 


62. Un om avea trei copii şi lăsându-i în cetate, s-a dus la o mănăstire. 
Petrecând în mănăstire trei ani, au început să-l supere gândurile, care îi 
puneau în minte aducerea aminte şi dorinţa de copii şi el se mâhnea pentru 
dânşii. Nu vestise însă stareţului dintru început că are copii. Aşadar, văzându-1 
pe el părintele mâhnit, i-a zis: ce ai de eşti mâhnit? Şi i-a povestit părintelui că 
are trei copii în cetate şi voieşte să-i aducă pe ei la mănăstire. Şi i-a dat voie 
părintele. Deci, mergând fratele, a aflat că doi dintr-înşii muriseră, iar unul 
trăia. Luând copilul, s-a întors la mănăstire şi căutându-1 pe stareţ, l-a aflat în 
pitărie şi i-a adus copilul. Părintele, luând copilul, l-a îmbrăţişat şi l-a sărutat. 
Apoi a zis tatălui: îl iubeşti? Acesta i-a răspuns: da! Atunci a zis părintele: Ia-1 
şi-l aruncă în cuptor, aşa cum arde! Şi luând acela fiul cu mâinile sale, l-a 
aruncat în cuptor. Şi s-a făcut îndată văpaia ca rouă şi nu a ars copilul. Iar tatăl 
lui a primit slavă ca patriarhul Avraam. 


63. Zis-a un bătrân, obişnuieşte-ţi inima câte puţin să zică către fiecare din fraţi: 
acesta mă întrece în râvnă pentru Dumnezeu. Şi iarăşi: acesta este mai 
osârduitor decât mine. Şi aşa ajungi să fii dedesubtul tuturor şi locuieşte în tine 
Duhul lui Dumnezeu. Iar de vei defăima vreun om, se depărtează darul lui 
Dumnezeu de la tine şi te dă întinăciunilor trupeşti şi ţi se împietreşte inima şi 
nici o umilinţă nu se află în tine. 

j 

64. Un bătrân şi-a trimis ucenicul în Egipt să aducă o cămilă să-şi ducă 
coşniţele. Iar după ce a adus fratele cămila la Schit, l-a întâmpinat alt bătrân şi 
i-a zis: de ştiam că te duci în Egipt ţi-aş fi zis să-mi aduci şi mie o cămilă. Şi 
mergând fratele a spus părintelui său cuvântul bătrânului. Iar el auzind, i-a zis 
fratelui: ia cămila şi du-o la el, şi zi-i: iată, nu ne-am terminat coşniţele! Ia 
cămila şi fă-ţi treaba şi mergi împreună cu el în Egipt. Apoi adu iarăşi cămila, ca 
să luăm şi vasele noastre. Şi mergând fratele, a încărcat cămila cu coşniţele 
bătrânului, şi s-au dus împreună în Egipt. După ce a descărcat cămila, luând-o, 
i-a zis bătrânului: roagă-te pentru mine! Iar acesta i-a zis: unde te duci? Zis-a 
fratele: la Schit, ca să aduc coşniţele noastre. Bătrânul auzind aceasta s-a smerit 
şi a pus metanie plângând şi zicând: iertaţi-mă, că dragostea voastră cea multă 
mi-a luat roada! 


65. Se povestea despre un frate, că făcând coşniţe şi punându-le toarte, l-a auzit 
pe vecinul lui, zicând: ce să fac, că târgul este aproape şi nu am toarte să pun la 
coşniţele mele? Şi mergând acela a dezlegat toartele coşniţelor lui şi le-a adus 
la frate, zicând: iată, acestea îmi prisosesc, pune-le la coşniţele tale! Şi a făcut 
de a sporit lucrul fratelui, iar pe al său l-a lăsat. 


66. Un frate mergând pe drum, a găsit un lemn care căzuse de la o cămilă 
încărcată cu lemne şi luându-1, l-a adus în chilie. Stareţul văzând lemnul, i-a zis 
fratelui: unde l-ai găsit? Iar fratele a zis: pe drum. Zis-a lui bătrânul: dacă nu 
cumva era aruncat de vânt, dacă nimeni nu l-a pierdut, ci vântul din întâmplare 
luându-1 din pădure, adu-1 înăuntru! Dacă nu, mergi şi-l pune la locul lui! Şi 
întorcându-se fratele, l-a aruncat iarăşi în drum. 


67. Zis-a un bătrân: satana este împletitor de funii; pe cât îi dai şuviţe, 
împleteşte. Iar aceasta o zic despre gânduri. Pe cât le primeşti, pe atât se 
înmulţesc şi asupra ta se întăresc. 


68. Un frate l-a întrebat pe un bătrân: cum trebuie să alunge mintea gândurile 
cele rele? Şi i-a răspuns: nu poate de la sine nicidecum să facă aceasta, căci nu 
are o putere ca aceasta. Ci când năpădesc asupra sufletului, îndată trebuie să 
alerge cu rugăciune către Cel ce l-a făcut pe el şi Acela le topeşte ca ceara. 

69. Zis-a un bătrân: este unul care face lucruri bune şi vicleanul îi pune în 
minte preţ mare la un lucru mic, ca să piardă plata tuturor bunătăţilor pe care 
le face. Şezând eu odată în Oxirinh, la un preot ce făcea milostenie, a venit o 
văduvă cerând puţin grâu. Şi i-a zis ei: adu o pânză şi-ţi voi da. Iar ea a adus şi 
apucând haina cu mâna şi căutând-o, a zis: mare este! Şi a ruşinat-o pe văduvă. 
Deci, i-am zis lui: avvo, oare ai vândut grâul? Răspuns-a acela: nu, ci cu 
milostenie i l-am dat. Atunci eu iarăşi am zis: dacă l-ai dat ei cu milostenie, de 
ce te scumpeai la măsură şi ai ruşinat-o? 


70. Un frate se lupta cu gândul mândriei, zicând: acum, suflete, ai isprăvit 
faptele bune. Şi vrând fratele să-l biruiască, şi-a apropiat mâna sub cazanul 
unde ardea foc şi a zis către sine: iată te arzi, nu te mai înălţa cu cugetul! Că cei 
trei tineri în mijlocul văpăii fiind şi nearzându-se, nu s-au înălţat cu inima, ci cu 
multă smerenie lăudându-L pe Dumnezeu în mijlocul cuptorului, ziceau: cu 
suflete umilite şi cu duhuri plecate să fim primiţi înaintea Ta. Iar tu la odihnă 
stând, cugeţi înalt. Şi cu aceasta a biruit dracul mândriei. 


71. Zis-a un bătrân: de se va osteni omul, să se mustre totdeauna şi să-şi 
defaime sufletul în ascuns, îl încredinţează că este mai necinstit decât câinii şi 
decât fiarele. Că acelea n-au mâniat pe Făcătorul lor şi nu vin la judecată, decât 
să mă scoale şi să mă muncească veşnic. 


72. Zis-a un bătrân: de şezi în pustie liniştindu-te, să nu socoteşti că faci vreun 
lucru mare, ci mai vârtos să te socoteşti câine izgonit de oameni şi legat, pentru 
că muşti şi sari asupra lor. 


73. Zis-a un bătrân: de vei locui în pustie şi vei vedea că poartă Dumnezeu grijă 
de tine, să nu ţi se înalţe inima, căci ridică Dumnezeu ajutorul Său de la tine. Ci 
mai vârtos zi că pentru supărarea şi neputinţa ta face Dumnezeu milă cu tine, 
ca să rabzi şi să nu te trândăveşti. 

74. Zis-a un bătrân: de vei auzi despre vieţuirile cele mari ale sfinţilor părinţi şi 
aprinzându-te, vei voi să le urmezi, apucă-te şi tu, chemând numele Domnului, 
ca să te întărească pentru lucrul pe care l-ai ales. Şi dacă cu ajutorul lui 
Dumnezeu vei săvârşi, mulţumeşte Celui ce ţi-a ajutat! Iar de nu vei putea să 
săvârşeşti, cunoaşte-ţi neputinţa şi slăbiciunea şi defăimându-te, smereşte-ţi 
gândul până la moarte, socotindu-te nevrednic, sărac şi nerăbdător! Astfel 
mustră-ţi sufletul totdeauna, ca unul care ai început şi nu ai săvârşit! Şi aşa poţi 
şi tu să te mântuieşti. 


75. Era un frate la o viaţă de obşte şi toate greutăţile fraţilor le purta şi până la 
curvie se prihănea, cum că el a făcut. Iar unii din fraţi neştiind lucrarea lui, au 
început să cârtească asupra lui zicând: câte răutăţi face acesta şi nimic nu 
lucrează. Iar avva ştiind lucrarea lui, le zicea fraţilor: mai bine o rogojină a lui 
cu smerenie, decât toate ale voastre cu mândrie. Dacă vreţi, chiar de la 
Dumnezeu am să vă încredinţez. Deci, a poruncit să se aprindă foc şi 
aducându-se cele trei rogojini ale acelora şi rogojina fratelui, a poruncit să fie 
aruncate în foc. După ce le-au aruncat, îndată au ars toate şi a rămas numai a 
fratelui. Şi văzând cei ce mai înainte l-au prihănit pe el, s-au înfricoşat şi i-au 
pus metanie. Aşa l-au cinstit de aici înainte, ca pe un părinte. 


76. Un monah întâlnind pe nişte călugăriţe, s-a ferit din calea lor. Văzând 
stareţa lucrul făcut de fratele, a zis căutând la dânsul: bine ai făcut, fiule, pentru 
neputinţa ta! De erai monah desăvârşit, nu ai fi luat aminte la noi, ca la nişte 
femei. 


77. Zis-a un bătrân: oriunde vei merge, ia aminte de tine totdeauna, că lăcaşul 
Erodiului povăţuieşte mai înainte de ele (sau de ei]. Adică, monahul se 
aseamănă cu Erodiul de a avea mereu de lucru şi iubirea de pustie. Oriunde va 
merge, lăcaşul său îl are mai înainte de dânsul, povăţuind şi tot locul îi este 
lăcaş. Sileşte-te, ca în orice loc te vei afla, să-ţi faci canonul şi să nu te leneveşti 
la rugăciunile cele rânduite! Poartă grijă încă şi de gânduri, pe cât poţi, şi tot 
necazul să-l ai înaintea ochilor tăi. Iar acestea nu se pot isprăvi fără de luare 
aminte şi multă osteneală. 

78. Se povestea despre avva Macarie, că mergând odată la biserică să citească 
pravila, a văzut în afara chiliei unuia dintre fraţi, mulţime de draci, din care unii 
se închipuiau în muieri ce rosteau cuvinte necuviincioase, alţii în copilandri ce 
vorbeau cuvinte de ocară, alţii jucau, iar alţii se schimbau în multe forme. 
Bătrânul fiind văzător cu mintea, a cunoscut pricina. Şi suspinând, şi-a zis: 
negreşit, fratele petrece în lenevire şi pentru aceasta duhurile cele viclene îi 
înconjoară chilia. După ce a isprăvit pravila, a intrat în chilia fratelui şi i-a zis: 
sunt necăjit frate şi cred că de te vei ruga pentru mine, cu adevărat mă va uşura 
Dumnezeu de necazul acesta. El punând metanie bătrânului, i-a zis: awo, nu 
sunt vrednic să mă rog pentru tine. însă bătrânul sta rugându-1 pe frate şi 
zicând: nu mă duc, de nu-mi vei da cuvânt că vei face pentru mine câte o 
rugăciune în fiecare seară. Aşa, a ascultat fratele porunca bătrânului. Acest 
lucru l-a făcut bătrânul, vrând să-i dea pricină să se roage noaptea. Şi, 
sculându-se fratele în noaptea viitoare, a făcut o rugăciune pentru bătrânul. 
Apoi umilindu-se, a zis: ticălosule suflete, pentru un bătrân ca acesta te-ai rugat, 
dar pentru tine nu te rogi? Deci, a făcut şi pentru sine o rugăciune. Apoi aşa 
făcând el în fiecare noapte şi săvârşind cele două rugăciuni, în duminica 
următoare, bătrânul ducându-se la biserică, i-a văzut pe draci, stând afară din 
chilia fratelui, ca şi mai înainte, dar trişti şi posomorâţi. Şi a cunoscut că pentru 
rugăciunea fratelui s-au întristat dracii. Astfel, bucurându-se, a intrat la fratele 
şi a zis: rogu-te mai fă pentru mine încă o rugăciune! El a ascultat şi făcând 
pentru bătrânul două rugăciuni, iarăşi s-a umilit şi şi-a zis: o; ticălosule suflete, 
adaugă şi pentru tine o rugăciune! Deci, aşa petrecând el şi săptămâna aceea şi 
făcând în fiecare noapte câte patru rugăciuni, duminică iarăşi venind bătrânul, 
i-a văzut pe draci mai întristaţi şi tăcând. Şi mulţumind lui Dumnezeu, când s-a 
întors, a intrat iarăşi la frate şi l-a rugat să mai adauge pentru dânsul încă o 
rugăciune. Acesta primind şi adăugând şi pentru sine încă o rugăciune făcea în 
fiecare noapte şase rugăciuni. Când a trecut bătrânul, duminică i-a văzut pe 
draci, stând departe de chilia lui. Dar cum l-au văzut intrând la frate, l-au ocărât, 
mâhnindu-se pentru mântuirea fratelui. Iar bătrânul, proslăvind pe Dumnezeu, 
a intrat la frate şi l-a sfătuit să nu se lenevească, ci neîncetat să se roage. Şi aşa, 
făcându-se fratele osârduitor la rugăciuni, cu darul lui Dumnezeu, s-au dus 
dracii cu totul de la dânsul. 


406 



CAPITOLUL XXVI 
PENTRU RĂBDAREA ÎN BOLI 


1. Un bătrân adeseori pătimea şi se îmbolnăvea. Şi s-a întâmplat într-un an să 
nu se îmbolnăvească şi s-a întristat cumplit şi plângea, zicând: m-a părăsit 
Dumnezeu şi nu m-a cercetat. 


2. Un bătrân oarecare şezând deosebi la chilie, s-a îmbolnăvit. Neavând cine 
să-i slujească, sculându-se mânca orice găsea în chilie. Şi aşa a făcut multe zile, 
fiindcă nu a venit nimeni să-l caute. După ce au trecut treizeci de zile, de vreme 
ce nu venise nimeni la el, a trimis Dumnezeu un înger să-i slujească şi a 
petrecut cu el şapte zile. Apoi şi-au adus aminte fraţii şi au venit să-l caute. 
Bătând ei la uşă, s-a dus îngerul. Iar bătrânul striga dinăuntru: duceţi-vă de aici 
fraţilor! Dar ei stricând uşa, au intrat şi l-au întrebat, pentru ce striga. El le-a 
răspuns: treizeci de zile am pătimit şi nimeni nu m-a cercetat şi iată, şapte zile 
sunt de când a trimis Dumnezeu un înger care îmi slujea şi cum aţi intrat voi, 
s-a depărtat de la mine. Acestea zicând, a adormit, iar fraţii minunându-se, au 
proslăvit pe Dumnezeu. 


3. Zis-a un bătrân: de-ţi va veni boală, să nu te scârbeşti! Căci dacă vrea 
Stăpânul să pătimeşti cu trupul, tu cine eşti de te necăjeşti? Oare nu El poartă 
grijă de tine în toate? Sau fără Dânsul trăieşti? Rabdă, şi roagă-1 pe El, să-ţi dea 
cele de folos! Aceasta este voia Lui, şi deci şezi cu îndelungată răbdare şi 
mănâncă din milostenie! 


4. Un monah nevoindu-se împotriva satanei, s-a împuns la ochi din greşeală 
dar nu s-a rugat să mai vadă, ci răbda şi pentru răbdarea lui i-a dăruit 
Dumnezeu vedere şi iarăşi a văzut. 

CAPITOLUL XXVII 

DARUL LUI DUMNEZEU LA CEI DESĂVÂRŞIŢI SE FACE TOATE: ŞI HRANĂ 
ŞI BĂUTURĂ ŞI HAINĂ 

1. S-a dus unul din părinţi la alt părinte. Şi venind ceasul al şaselea, bătrânul 
care l-a primit, a zis ucenicului său: fă-ne puţină linte şi udă pesmeţii! Şi a făcut 
ucenicul aşa. Iar bătrânul a petrecut vorbind despre lucruri duhovniceşti, de la 
ceasul al şaselea până a doua zi la acelaşi ceas şi nu şi-a adus aminte de hrană. 
Atunci iarăşi a zis bătrânul ucenicului: fă-ne nouă puţină linte, fiule! Şi i s-a 
răspuns: de ieri am făcut-o, avvo. Şi aşa au mâncat bătrânii. 


2. Alt bătrân oarecare s-a dus la unul din părinţi, iar acela fierbând puţină linte, 
fiindcă sosise seara, a zis celui ce venise: să citim puţin din pravilă! Astfel unul 
a sfârşit toată Psaltirea, iar celălalt, a rostit din minte cei doi prooroci mari. Şi 
făcându-se dimineaţă, închinându-i-se, s-a dus. Aşa că, pentru rugăciune, au 
uitat şi hrana. 


3. Povestit-a ucenicul unui bătrân iscusit, despre părintele său, că odată venind 
ceasul al nouălea, a voit să guste ceva. Şi punând masa, a stat împreună cu el la 
rugăciune. După ce au cântat doi psalmi, a început bătrânul a grăi pe de rost, 
adică fiind în răpire, grăia cuvinte potrivite răpirii. Şi a petrecut aşa până a 
doua zi. La al nouălea ceas, a doua zi a încetat, căci mintea îi privea sus, spre 
tainele cereşti. 


4. Teodor cel ce a fost episcop la Rossu povestea: un bătrân cunoscut de mine a 
venit odată la mine la lavra Pirghiilor, aproape de Iordan, unde şedeam eu. Şi 
mi-a zis: frate Teodore, fii bun şi vino cu mine la muntele Sinai. Eu, neputând să 
calc cuvântul bătrânului, i-am zis: să mergem! După ce am trecut Iordanul, mi-a 
zis bătrânul: frate Teodore, vino să punem metanie, ca până la muntele Sinai 
nici unul din noi să nu mănânce. Răspuns-am: cu adevărat, părinte, eu nu pot 
să fac aceasta. Auzind bătrânul, depărtându-se puţin de mine, a pus metanie 

rugându-se lui Dumnezeu. Apoi sculându-se, am călătorit mai departe şi până 
la sfântul munte Sinai, nimic n-a gustat. Iar acolo, la Sinai, cum am ajuns, 
împărtăşindu-se cu Sfintele Taine, a luat şi a mâncat. Şi iarăşi de la Sinai ne-am 
dus la Sfântul Mina, în Alexandria. Când a sfârşit bătrânul şi drumul acesta, 
postind şi acolo, împărtăşindu-se, iarăşi a mâncat. Apoi am venit înapoi la 
Sfânta Cetate (Ierusalim] şi bătrânul n-a mâncat nimic pe cale. Ci 
împărtăşindu-se asemenea cu Sfintele Taine, la Sfânta înviere a lui Hristos, 
Dumnezeul nostru, a luat şi hrană. în toată călătoria aceasta, atât de 
îndelungată, nu a mâncat bătrânul decât de trei ori, fiindcă avea darul lui 
Dumnezeu, care îl întărea. 


CAPITOLUL XXVIII 

LA SFÂRŞITUL VIEŢII, MAI TARE NĂPĂDESC DRACII ASUPRA OMULUI 
PENTRU CARE TREBUIE FOARTE A LUA AMINTE 

(în Patericul cel vechi urmează şi capitolul 28, dar întrucât acest capitol nu este 
decât o reproducere a celor cuprinse la începutul slovei R, nu s-a mai trecut 
aici.] 

ADAUS (DE LA PALADIE] 

1. Un oarecare Evloghie, scolastic alexandrin, fiind rănit de dragoste 
dumnezeiască, lepădându-se de lume şi risipind cele ale sale, afară de puţine ce 
şi-a lăsat spre chiverniseală şi neputând lucra, a socotit cum să pună în 
rânduială cele pentru sine. Că nici în sobor de părinţi nu îndrăznea să intre, nici 
singur să petreacă nu voia. Deci aşa aflându-se, a găsit un bubos, lepădat în târg 
care nu avea nici mâini, nici picioare, decât limba întreagă şi milă aştepta de la 
oricine trecea pe lângă dânsul. Văzându-1 Evloghie, şi umilindu-se la inimă, s-a 
rugat lui Dumnezeu şi a făcut făgăduinţă Domnului, zicând: Doamne, pentru 
numele Tău iau acest bubos şi îl odihnesc, până la ziua morţii lui, ca şi eu 
printr-însul, să mă mântuiesc. Dăruieşte-mi dar, Doamne, răbdare de a-i sluji! 
Apoi, apropiindu-se de bubos, i-a zis: voieşti să te iau în casa mea şi să te 
odihnesc? Zis-a acela: măcar de ai vrea dar eu sunt nevrednic. Şi i-a zis 
Evloghie: mă duc să aduc un măgar şi te iau acolo. Deci s-a învoit acela cu multă 
bucurie. Şi aducând măgarul, l-a ridicat şi l-a dus la gazda sa. Şi îngrijea de 
dânsul cu toate cele de trebuinţă, spălându-1, ungându-1, purtându-1 şi cu 
osârdie întru toate slujindu-i, cincisprezece ani. Apoi a năpădit diavolul asupra 
bubosului şi sălbăticindu-1 fără socoteală împotriva lui Evloghie, l-a întărâtat 
spre ocări şi vorbe rele. Acela a început să-l ocărască pe Evloghie, zicând: 

mâncătorule de stăpân, ai furat bani străini şi poate rob fiind, l-ai prădat pe 
stăpânul tău şi cu neputinţa mea vrei să tăinuieşti ca şi cu o facere de bine şi 
m-ai luat la casa ta ca prin mine să te mântuieşti. Iar Evloghie i se ruga, zicând: 
nu! Nu-mi zice astfel de cuvinte! Spune-mi cu ce te-am mâhnit şi mă îndreptez! 
Iar el zicea: nu-ţi voiesc aceste momeli, du-mă şi mă leapădă în târg! Mai bun 
îmi este mie târgul acela decât odihna ta. Evloghie zicea: mă rog, odihneşte-te, 
de orice te mâhneşti. Iar el mai vârtos sălbăticindu-se de mânie, strigând zicea: 
nu doresc să fiu cu tine singur! Gloate voiesc! I-a zis Evloghie: eu îţi aduc acum 
mulţime de fraţi. Iar el necăjindu-se iarăşi, i-a zis: vai mie ticălosului! Faţa ta nu 
vreau s-o văd şi nici să-mi aduci pe cei asemenea ţie mâncători în zadar! Şi 
scuturându-se, iarăşi a strigat: nu voiesc, nu voiesc! în târg voiesc! 0, silă! 
Aruncă-mă unde m-ai găsit! Dacă ar fi avut mâini, n-ar fi pregetat să se 
spânzure, sau cu sabie să se omoare, într-atâta l-a sălbăticit dracul. Atunci 
Evloghie, nepricepând ce să facă, cu sfatul pustnicilor cei aproape de dânsul, a 
hotărât să meargă la marele Antonie cu bubosul şi să-i spună pricina şi cum va 
zice acela, aşa să facă. Momindu-1 şi punându-1 în luntre s-a dus la mănăstirea 
ucenicilor marelui Antonie, unde se zicea că vine sfântul din munte, uneori, la 
zece zile, alteori la douăzeci, spre folosul celor adunaţi. S-a întâmplat că după 
ce a venit Evloghie, a doua zi a venit şi marele Antonie, seara târziu, îmbrăcat 
cu o haină de piele (precum Cronie mi-a povestit, care atunci era de faţă]. 
Heretisindu-i pe toţi cei ce erau acolo şi şezând, întâi pe Evloghie l-a chemat pe 
nume, cu toate că niciodată nici nu l-a văzut, nici despre dânsul n-a auzit ceva. 
Evloghie, cu toate că de trei ori a fost chemat de marele Antonie pe nume, n-a 
răspuns, socotind că altcineva este chemat de Antonie, cu numele acesta. Iar el 
iarăşi a zis: ţie îţi zic, celui ce ai venit din Alexandria! Atunci i-a răspuns 
Evloghie: ce porunceşti, rogu-te? I-a zis lui Antonie: de ce ai venit aici? A 
răspuns Evloghie: Cel ce ţi-a descoperit numele meu şi toate cele despre mine 
ţi-a descoperit. Zis-a sfântul: ştiu pentru ce ai venit! Dar înaintea tuturor 
fraţilor spune, ca să ştie şi ei! Atunci a spus Evloghie înaintea tuturor, de faţă 
fiind şi bubosul: omule al lui Dumnezeu, pe acest bubos l-am găsit în târg 
lepădat şi trecut cu vederea. Fiindu-mi milă de dânsul, m-am rugat lui 
Dumnezeu să-mi dea răbdare pentru dânsul şi m-am făgăduit lui Hristos 
Dumnezeu, ca până în sfârşit să-l caut ca pe un bolnav, şi el să se odihnească 
prin mine iar eu să mă mântuiesc printr-însul. Aşadar, l-am luat la casa mea şi 
iată, de cincisprezece ani, după putinţa mea, îi slujesc! Şi acum, după atâta 
vreme, nu ştiu ce rău a pătimit de la mine, că tare mă tulbură. Şi am socotit să-l 
lepăd, fiindcă mă sileşte la aceasta. De aceea am venit la sfinţia ta, să mă 
sfătuieşti ce trebuie să fac şi să te rogi pentru mine, că tare mă tulbură. Atunci 
i-a zis Antonie cu glas apăsat şi aspru: îl lepezi, Evloghie? Dar Cel ce l-a făcut 
nu-1 leapădă. Tu îl lepezi pe el? Ridică Dumnezeu pe cel mai bun decât tine, şi îl 

adună. Iar Evloghie acestea auzind, s-a sfiit şi s-a speriat. Apoi întorcându-se 
sfântul către bubos, a început cu vorba a-1 bate ca şi cu un bici: bubosule, 
nevrednicule de pământ şi de cer, nu încetezi luptându-te cu Dumnezeu şi 
întărâtându-1 pe frate? Nu ştii că Hristos este Cel ce îţi slujeşte ţie? Cum 
îndrăzneşti asupra lui Hristos unele ca acestea a grăi? Oare nu pentru Hristos 
s-a robit spre slujba ta? Astfel bătându-1 pe bubos cu cuvinte usturătoare, 
lăsându-i, a vorbit cu ceilalţi fraţi cele spre trebuinţa fiecăruia. Apoi iarăşi 
luând cuvântul către Evloghie şi către bubos a zis: duceţi-vă, fiilor, cu pace şi nu 
vă despărţiţi unul de altul, ci lepădând toată mâhnirea pe care dracul a băgat-o 
în voi, cu curată dragoste întoarceţi-vă la chilia în care aţi zăbovit! Că ispita 
aceasta v-a venit de la satana. Fiindcă a văzut, că amândoi sunteţi spre sfârşit şi 
de cununi vă veţi învrednici de la Dumnezeu, el prin tine şi tu prin el. Deci nu 
cugetaţi altceva, nu cumva venind îngerul, pe care acum Dumnezeu vi-1 trimite, 
să nu vă afle împreună la un loc şi să vă lipsiţi de cununi. Grăbindu-se bărbaţii, 
s-au întors la locul lor cu desăvârşită dragoste. Peste trei zile s-a săvârşit 
fericitul Evloghie, şi după alte treizeci şi şapte, s-a dus către Domnul şi cel la 
trup bubos iar la suflet sănătos. Deci Cronie, zăbovind la locurile Tebaidei, s-a 
pogorât după patruzeci de zile la mănăstirile Alexandriei şi s-a întâmplat în 
aceeaşi zi a i se săvârşi de către fraţi, lui Evloghie, pomenirea cea de patruzeci 
de zile, iar bubosului cea de trei zile. Aflând Cronie s-a înspăimântat. Şi a 
povestit părinţilor, ceea ce mai înainte a zis pentru ei Antonie. Că acesta a fost 
atunci tălmaci cuvintelor şi celor ce a spus Evloghie către Antonie, grăind 
elineşte şi celor ce a răspuns Antonie către Evlaghie şi către bubosul, vorbind 
în limba egipteană, în care tuturor le vorbea cuviosul, neştiind altă limbă. 

ADAUS 

1. în lavra numită a lui Eptastomu şi care era departe de lavra cuviosului Sava 
cam de şapte stadii, era un sihastru minunat, cu numele Ioan şi avea şi un 
ucenic care răbdând răutăţile ce i se făceau de către perşi în Sfânta Cetate a lui 
Dumnezeu, îl ruga pe bătrânul să-i spună, dacă va fi luată cetatea de către 
vrăjmaşi. Iar el întâi se lepăda, zicând: de unde să ştiu eu despre aceasta, fiind 
om păcătos? Dar de vreme ce tânărul sta şi se ruga, vrând să ştie, i-a zis 
bătrânul lăcrimând: fiindcă te văd, o fiule, că voieşti mult să ştii despre aceasta, 
îţi voi spune câte mi-a arătat Dumnezeu. Mai-nainte de aceste cinci zile, mă 
gândeam la aceasta şi rugându-mă m-am văzut răpit înaintea sfântului loc al 
Golgotei şi tot norodul împreună cu clerul striga: Doamne miluieşte! Căutând 
eu, L-am văzut pe Domnul nostru Iisus Hristos pironit pe Cruce şi pe Prea 
Sfânta Născătoare de Dumnezeu, Stăpâna lumii, rugându-se pentru norod. Iar 
El se întorcea de la norod, zicând: nu-i voi asculta, căci Mi-au spurcat 
Jertfelnicul! Deci, aşa strigând noi cu suspinuri: Doamne miluieşte!, am venit la 

biserica Sfântului Constantin. Eu ducându-mă să mă închin la locul în care s-au 
aflat cinstitele lemne ale cinstitei şi de viaţă făcătoarei Cruci, am văzut că ieşea 
din locul acela noroi şi curgea în biserică iar doi oameni încuviinţaţi stăteau 
acolo. Acestora le-am zis: nu vă temeţi de Dumnezeu, că nu putem nici să ne 
rugăm din pricina noroiului? De unde este aici atâta putoare? Şi ei au răspuns: 
din fărădelegile clericilor locului acestuia. Atunci am zis către dânşii: nu puteţi 
curăţi noroiul, ca să fim slobozi să ne rugăm? Au răspuns: crede, frate, că nu se 
vor curăţi cele de aici în alt chip, decât prin foc. Acestea zicând, bătrânul a 
lăcrimat. Şi i-a zis iarăşi ucenicului: îţi spun, fiule: s-a hotărât să mi se taie capul 
şi mult m-am rugat să fiu iertat şi mi s-a descoperit că este hotărâre şi trebuie 
negreşit să se îndeplinească. Pe când încă vorbea bătrânul acestea, au venit 
barbarii asupra lui şi ucenicul speriindu-se a fugit, iar bătrânul prins fiind i s-a 
tăiat capul. După ce s-au dus barbarii, întorcându-se ucenicul şi aflându-1 pe 
bătrân mort, a plâns cu amar şi luându-1 l-a îngropat împreună cu părinţii. (în 
Patericul vechi urmează aci încă o povestire, care se găseşte trecută la avva 
Zosima, Nr. 2.] 


2. Erau doi fraţi mireni în Constantinopol, foarte evlavioşi şi care posteau mult. 
Deci unul venind la Rait, s-a lepădat de toate şi s-a făcut monah. După câtăva 
vreme a venit şi fratele lui cel mirean, în Rait, ca să-l vadă. Şi zăbovind la dânsul, 
l-a văzut pe fratele său monahul, mâncând la al nouălea ceas. Şi smintindu-se 
i-a zis: când erai mirean, nu mâneai înainte de a apune soarele. Atunci i-a zis lui 
monahul: cu adevărat, frate, când eram în lume, mă hrăneam din urechile mele, 
căci slava deşartă şi lauda oamenilor mult mă hrăneau şi-mi uşurau osteneala 
nevointei. 

j 


3. Zis-a unul din fraţii sfinţi: când ne rugăm către Domnul, zicând: „nu ne duce 
pe noi în ispită", nu zicem ca să nu ne ispitim, căci acest lucru este cu neputinţă, 
ci ca să nu fim înghiţiţi de ispită, făcând ceva neplăcut lui Dumnezeu, căci 
aceasta este a nu intra în ispită. Sfinţii mucenici ispitindu-se prin chinuri şi 
nebiruindu-se, nu au intrat în ispită. După cum nici cel ce se luptă cu vreo fiară 
până când nu va fi mâncat de ea, nu cade în ispită. După ce va fi mâncat, atunci 
va intra în ispită. 


SFÂRŞIT 

şi lui Dumnezeu slavă! 

